isa 
imova 


OLTERAS 


„+++ 


Mea tr 
+ + 


A 


2 


"TM LVL ALT OA 
"tė, V s> 


y NEN r A A r 


Alisa 
Akimova 
VOLTERAS 


Alisa 
Akimova 
VOLTERAS 


"Iš rusų kalbos vertė 
VYTAUTĖ ŽiLINSKAITĖ 


Wa 


VILNIUS 
1984 


vn a 


Ak35 M., sMoaoAaa rBapanas, 1970 


Vertimą recenzavo filologijos mokslų kandidatas 
GVIDONAS BARTKUS 


SAU T © Vertimas į lietuvių kalbą, 


M852(08)—8 leidykla „Vaga“, 1984 


Su dėkingumu šią knygą skiriu Vladimirui 
Liublinskiui, tiek daug padariusiam dėl tary- 
binės volterianos, 

Autorė 


I DALIS 


1 skyrius 


KAS JIS BUS, ARBA DU AMŽIAI 


Jeigu tėvas būtų galėjęs numatyti, kad literatūra ne kliudys, 
o padės jaunesniajam sūnui įsigyti didžiulį turtą, tapti žymiau- 
siu vyru Europoje, nekarūnuotu karaliumi, o sūnus — kad ju- 
risprudencija pelnys jam, kaip teisybės advokatui, ne mažesnį 
amžininkų ir palikuonių pripažinimą, gal ir nebūtų kilęs konf- 
liktas tarp karaliaus patarėjo, Atskaitomybės rūmų iždininko bei 
delspinigių rinkėjo metro Fransua Arue ir Fransua Mari Arue. 

Bet ne veltui Balzakas Kinolio lūpomis yra pasakęs: „Jei- 
gu"— tai arkliai, kuriais veža išradėją į kapines.“ Nei Arue 
tėvas, nei Arue sūnus nieko nenumatė, ir literatūra su jurispru- 
dencija nesutarė. Nesutarė ne tik jiedvi. 


1711-ieji. Liudviko Didžiojo koležas baigtas. Kad ir kaip 
Fransua Mari priešinasi, tėvas atiduoda jį į teisės mokyklą. 
Dar anksčiau, 1706-aisiais, abatas libertenas Fransua de Kastan- 
je Šatonefas, berniuko krikštatėvis ir auklėtojas, buvo įvedęs 
jį į „Tamplio“ draugiją. Kokia įdomi kaita: visą savaitę tėvai 
jėzuitai mokydavo ji tikybos, o sekmadieniais jis privačiai 
mokydavosi bedievystės ir taip pat dažniausiai pas dvasinin- 
kus. O dabar Arue jaunesnysis — pilnateisis draugijos ar rate- 
lio narys. 

Pavadinimas dvireikšmis. „Tamplis“ (iemple) — prancūziškai 
„šventovė“. Tai iš tiesų šventovė — poezijos, gero skonio, lais- 
vamanybės. Bet Tampliu vadinami ir Paryžiaus rūmai, kurių sa- 
vininkas — patekęs į nemalonę didikas, narsus karvedys, gene- 
rolas leitenantas kunigaikštis Pilypas de Vandomas, anūkas Hen- 
riko IV ir jo meilužės Gabrielės d'Estre, apgaubtos, kaip ir 
pats karalius, legendų. Vandomas, kaip ir jo protėviai, iki XVIII 
amžiaus pradžios buvo ir Maltos ordino vyriausiasis prioras. 
Ordinas rinkdavosi Tamplyje. 

„ Fransua Mari buvo pristatytas kunigaikščiui tuo metu, kai 
dar mokėsi licėjuje. Bet susipažino su Tamplio šeimininku tik 
1715-aisiais, po karaliaus saulės mirties. Kunigaikštis gyveno 
tremtyje. Tačiau Vandomo — vyriausiojo prioro dvasia, Liudvi- 
ko XIV viešpatavimo pabaigos libertinažo dvasia tvyrojo rū- 
muose, kur ratelio nariai rinkdavosi savo garsiųjų vakarienių. 

Libertinažas (iš prancūzų kalbos žodžio libertin — laisvama- 
nis) atsirado kur kas anksčiau. Aristokratų minties laisvė per- 
smelkė visą XVIII šimtmetį. Karlas Marksas ne sykį ją pava- 
dino tiltu iš „Liudviko XIV amžiaus“ į „Voltero amžių“ — šito 
pats būsimasis Volteras, be abejo, dar negalėjo žinoti. 

Įsidėmėtina, kad žodis „libertinažas“ iš karto įgijo dvejopą 
prasmę: „minties laisvė“ ir „palaidumas“. Dviprasmiškumas tu- 
rėjo poleminį, prieštaringą pobūdį. Libertenų priešininkai tvir- 
tino: tas, kuris atsižada religinės dogmos ir autoritarinės mo- 
ralės, šitaip elgiasi vien tam, kad nusimestų bet kokius mora- 
linius varžtus. Reakcionieriai sąmoningai suplakdavo laisvama- 
nybę su kai kurių jaunų aristokratų „palaida bedievyste"; to- 
kie aristokratai dar XVII amžiaus pradžioje atvirai pajuokda- 
vo religiją ir taip pat atvirai ištvirkaudavo. Iš teisybės „palai- 
da bedievystė“ neturėjo nieko bendra su tikruoju filosofiniu 
libertinažu, paveldėjusiu laisvąją Renesanso mintį. Libertenai 
rėmėsi Monteniu. Šio filosofo mokinio Šarono traktatas „Apie 
išmintį“, parašytas maždaug 1615 metais, buvo jų „evange- 
lija“. 

Libertenų filosofinės pažiūros svyravo tarp panteizmo, deiz- 
mo ir ateizmo. Sekdami Monteniu ir Šaronu, libertenai filosofiją 
atkėlė iš dangaus ant žemės, atskyrę ją nuo teologijos ir pa- 
keitę dievą žmogumi. Jų požiūriu, žmogaus elgesio norma — 
sekimas' gamta, o gamtos dėsnius jie tapatino su pasaulio pro- 
tu ir teisingumu. Tai atsirado iš Renesanso humanizmo, gyve- 
nimo ir žmogiškųjų džiaugsmų kulto ir turėjo dar gilesnes šak- 
nis — antikos filosofo materialisto Epikūro mokymą. Šit kodėl 
libertenas poetas Šolje, Fransua Mari mokytojas, buvo vadina- 
mas „Tamplio“ Anakreontu — jam buvo artima epikūrietiška 
„lyrika graikų malonumo dainiaus, kurio vardas tapo bend- 
riniu. 

Epikūrizmas — tauriąja, o ne vulgariąja prasme — jungia 
malonumą su dora; malonumą jis traktuoja kaip žmogaus sa- 
vigarbą, kaip sugebėjimą pakilti virš permainingo likimo. 


Būtent tokį epikūrizmą Volteras ir perėmė iš „Tamplio" vy- 
resniųjų narių. Libertenai epikūrizmą perėmė iš Renesanso fi- 
losofų plejados — ne vien prancūzų Renesanso, bet ir italų, ang- 
lų... Iš Montenio — tiesiogiai ir per Šarona. .. Be to, iš Loren- 
co Valo, Vespučio, Tomo Moro... 

Negalima neužsiminti ir apie prancūzų filosofą materialistą 
Gasendi, atkaklų scholastinės filosofijos priešininką. Jis nuėjo 
toliau už Dekartą, kurio šlovė išliko daug didesnė. Dekartas 
„kovojo su scholastika keldamas priešpriešiais jai protą, o Ga- 
sendi — empirinį patyrimą. „Jausmai,— skelbė jis, — niekada ne- 
apgauna.“ Todėl bet koks sprendimas turįs remtis jausmų pa- 
rodymais. Dekartas atskirdavo mintį nuo materijos. Gasendi 
kritikavo jo dualistinę metafiziką ir, sekdamas senovės filoso- 
fais Epikūru ir Lukrecijum, teigė: visa ko pagrindas — materija. 

„Tamplio“ minties laisvę ugdė ne vien XVII amžiaus liber- 
tenų epikūrizmas, bet ir Pjero Belio skepticizmas; Pjeras Be- 
lis — autorius „Istorinio ir kritinio žodyno“, kuriame išdėstė 
triuškinančias abejones dėl visų religijų ir religijos apskritai; 
pats jis nedarė išvadų, paliko skaitytojui jas daryti. Tiesiog 
nuostabu, kaip galėjo vienas žmogus parašyti tokį milžinišką 
veikalą! (1820 metų leidimą sudaro 20 tomų.) Dabar ir mes ga- 
lime perskaityti jo „„Žodyną“, tegu ir ne visą, rusų kalba. 

Montenis taip pat buvo skeptikas. 

Bet galbūt svarbiausia yra ne „„Tamplio“ pažiūrų kilmė, o tai, 
kad jo epikūrietiška, anakreontiška lyrika, garsiosios vakarienės 
ir laisvamaniški pašnekesiai buvo atviras iššūkis nukaršusio 
Liudviko XIV rūmų oficialiam šventeiviškumui ir obskuran- 
tizmui. 

Nemaža nusidėjęs per ilgą savo gyvenimą karalius saulė, 
jau baigdamas viešpatauti, pakliuvo į religingos ir pedantiškos 
Mentenon įtaką. Būdama didžiai dievobaiminga ir todėl bodėda- 
masi neteisėtu, nuodėminguų ryšiu net su jo didenybe, ponia 
de Mentenon nepanoro tenkintis pirmosios oficialios favoritės 
padėtimi, kaip ja tenkinosi ne tik kuklioji Lavaljer, bet ir val- 
dingoji Montespan. Taigi Liudvikas, matyt, spiriamas Mente- 
non, tegu ir paslapčiomis, su ja susituokė. Čia, žinoma, jai pa- 
dėjo ir ta aplinkybė, jog karalius tuo metu liko našlys. Pati po- 
nia de Mentenon našlavo jau seniai. Jos vyras, rašytojas Ska- 
ronas, ,Komiškojo romano“ autorius, buvo luošys. Tai davė pa- 
grindo amžininkams manyti, jog markizė Fransuaza d'Obinje 

ištekėjo labiau domėdamasi jo draugais nei juo pačiu. Šios 
šventuolės praeitis taip pat buvo anaiptol ne iš skaisčiųjų. 

Neatsitiktinai karalių ir Mentenon šsutuokė jo didenybės 
nuodėmklausys jėzuitas Lašezas, vėlią naktį atlaikęs slaptas mi- 
šias viename Versalio kabinete. Taip pat neatsitiktinai Mente- 
non išsistengė, kad nusenusio Lašezo įpėdiniu būtų išrinktas tė- 
vas Telje, jėzuitų jėzuitas; jo įtaka Liudvikui XIV tapo pra- 
gaištinga kaip jokia kita. 

O dabar grįžkime pas visų karalių karalienę, amžininkų pra- 
mintą Sultone. Šį sykį karaliaus pasirinkimas daug kam pasi- 
rodė keistas. Dar jųdviejų suartėjimo pradžioje Mentenon bu- 
vo gana nejauna, trejais ar ketveriais metais vyresnė už Liud- 
viką. Nors ir kilusi iš aristokratų, bet jos padėtis gan ilgai buvo 
kukli, net žemesnė nei derėjo... Todėl juoba buvo stebimasi 
netikėtu Skarono našlės išaukštinimu. „Didžiuosiuose“, tai yra 
karaliaus rūmuose, pasigirdo pikti liežuviai: ponia de Mente- 
non esą tik suvedanti karalių su jaunesnėmis ir žavesnėmis 
moterimis. 

O kur dar gausybė gandų apie rūmų mergeles ir damas, šil- 
džiusias jo didenybės patalą! Vos pasklis toks gandas — ir prieš 
laimingąją jau lankstomasi taip žemai kaip prieš oficialią fa- 
voritę. Itin didelės pagarbos, didesnės nei pati karalienė, buvo 
susilaukusi ponia de Montespan (de Mentenon pirmtakė); jos 
užtarimo kartais prašydavo net karalienė, nors Liudvikas, sa- 
vaip rūpindamasis išlaikyti gerą toną ir išorinį padorumą, ro- 
dydavo vedybinį dėmesį ir užguitai Marijai Teresei. Net Mon- 
tespan kambariai buvo nepalyginti prašmatnesni už Prancūzijos 
karalienės apartamentus, ir favoritės šleifą nešiodavo ne pa- 
prastas pažas, o kunigaikštienė, be to, apsaugą sudarė specia- 
liai skirti dvariškiai. Tiesa, favoro pradžioje karalius stengėsi 
prislėpti koktų nepadorumą, dvigubą sanguliavimą: Montespan 
buvo ištekėjusi moteris. (Ir jos vyras, markizas, nebijodavo kel- 
ti pavydo scenų dievinamai žmonai ir net karūnuotajam kon- 
kurentui.) Todėl Liudvikas tarsi širma — beje, labai perregi- 
ma — naudojosi jį mylinčia nesavanaudiška ir nepretenzinga La- 
valjer. Vėliau širma buvo nuimta. 

„ Įdomu, jog karalius savo nesantuokinius vaikus mylėjo la- 
biau nei santuokinius. Tai aiškinama dvejaip. Šis potraukis ra- 
dęsis dėl to, kad teisėti vaikai buvę „Prancūzijos vaikai“, o 
neteisėti priklausę vien tėvui. Bet galėjusi būti ir kita šios 

meilės priežastis. Plačiai žinoma, jog karalius mėgdavęs sakyti: 
„Valstybė — tai aš.“ Legitimuodamas nesantuokinius vaikus, pa- 
skelbdamas su meilužėmis sugyventus sūnus esant princus, jis 
įteisindavo ir savo vienvaldystę. Įsigeidęs legitimuotus princus 
sulygindavo su grynakraujais princais, teisėtais dinastijos at- 
stovais. 

Tas tapo itin svarbu mirus dofinui, vieninteliam Liudviko 
XIV ir Marijos Teresės sūnui, o po dofino — anūkui, kunigaikš- 
čiui de Beri, kai sosto paveldėtoju liko mažametis karaliaus 
proanūkis — būsimasis Liudvikas XV. Dar anksčiau jo dideny- 
bė buvo suvesdinęs grynakraujį princą, savo brolio Pilypo Or- 
leaniečio (vyresniojo), sūnų — Liudviko XIII anūką, tai yra 
„Prancūzijos anūką“, kunigaikštį Šatrietį, regentą, į istoriją 
įėjusį Pilypo Orleaniečio jaunesniojo vardu,—su panele Blua, 
savo ir Montespan nesantuokine dukterim. Šitai irgi turėjo ne- 
menkų pasekmių. 

Šiaip ar taip, karaliaus rūpinimasis nesantuokiniais vaikais 
sukurdavo dorovingumo iliuziją: mat jo požymiu visada buvo 
laikoma meilė savo atžaloms. 

Be to, Liudvikas XIV niekada nepritarė iškrypėliškam ištvir- 
kavimui, juo nusikaltusius persekiojo ir baudė. 

Šie gana savotiški „dorovingumo“ priepuoliai paaiškina, ko- 
dėl XVII amžiaus aštuntojo dešimtmečio pabaigoje karalius iš- 
sirinko būtent Mentenon, ir juo labiau paaiškina jos pamažu 
įgytą įtaką karaliui ir valstybiniams reikalams. Mentenon vieš- 
patavimas, trukęs trisdešimt dvejus metus — iki pat Liudviko 
mirties, buvo visų ilgiausias ir galingiausias. 

Monarcho valdingumas vis labiau siejosi su jo pamaldumu. 
Jėzuitai sugebėjo jį įtikinti: „Bet kokia kita tikyba... kėsinasi 
į karaliaus valdžią ir yra užkrėsta nepriklausoma ir respubliko- 
niška dvasia“ (Sen Simonas, ,,„Memuarai“), o patys šią valdžią, 
visiškai pritariant Mentenon, suėmė į savo rankas. 

„Didieji rūmai“ su gailesčiu minėdavo anas smagias Laval- 
jer dienas ir Montespan laikų prabangą. Mentenon įvestas pa- 
pročių tyrumas, tiksliau, niūrus manieringumas, slegiantis nuo- 
bodulys nepatiko „didiesiems rūmams“, bet jie turėjo paklusti 
kaip ir „mažieji rūmai". Na tik pamanykit: prieš iškildama ji 
buvo karaliaus ir Montespan vaikų guvernantė! Jos raštiškos 
ataskaitos apie auklėtinius ir pritraukė Liudviko dėmesį. O pas- 

kui Skarono našlė tapo patronės patikėtine ir patarėja — tam, 
kad ją pakeistų. | 

Dabar ponios de Mentenon apartamentuose karalius net kal- 
bėdavosi su ministrais. Beje, pažiūrėti ji elgėsi be galo kukliai. 
„Labai retai — liudija Sen Simonas, — įterpdavo žodį, dar re- 
čiau tas žodis būdavo svarus.“ Užtat iš anksto susitardavo su 
ministru, ir šis niekuomet neišdrįsdavo pasipriešinti jos pagei- 
davimams. Be ponios de Mentenon nebuvo daroma nė viena 
malonė, nebuvo skirstomos tarnybos. Taip buvo sprendžiami ir 
kiti, dar svarbesni, valstybiniai reikalai. - Veikdavo ji visada 
labai gudriai — taip, kad jo didenybė tartųsi sprendžiąs viską 
pats, nors iš teisybės lėmė mažiausiai iš visų, kurie valdė vals- 
tybę, valdydami jos valdovą. 

Tokia buvo padėtis „didžiuosiuose rūmuose“, ir ratilai nuo 
šio centro plačiai sklido tuo metu, kai Fransua Mari baigė 
koležą ir tapo ratelio nariu. Užtat ankstesnė linksmybė ir palai- 
dumas ne tik liko, bet dar labiau suvešėjo pas Pilypą Orleanie- 
ti, taip neapkenčiamą Liudviko ir jo morganatinės žmonos. Juo- 
du ne šiaip sau praminė „Tamplio“ libertenus „ydų fanfaro- 
nais“. Mat karaliaus ir Mentenon akimis, įsikūnijusi yda buvo 
Orleanietis, be to, jo bendravardis ir draugas Vandomas, vado- 
vavęs princui per Ispanijos įpėdinystės karą. Karališkoji pora 
kitaip ir nevadindavo abiejų Pilypų kaip „velnio išperomis" ar 
„ydų fanfaronais". 


Jau vien tai, kad „Tamplio“ nariai buvo ir dvasininkai — 
abatai de Biusi, Kurtenas, Servjenas, Šolje, Šatonefas,— metė 
iššūkį šventeiviškiems karaliaus rūmams ir bažnyčiai. 

Jie visi buvo iš kilmingų šeimų arba su jomis susigiminia- 
vę. Pavyzdžiui, abatas Servjenas buvo Siuli vyresniojo svai- 
nis ir jaunesniojo dėdė... Opozicinio ratelio aristokratiškumą 
pabrėžė ir jo nariai kunigaikščiai — de Siuli, de Fronzakas, 
d'Alamberas, markizai — Komartenas de Sent Anžas, de La Fa- 
ras, arba Lafaras, ševalje (vėliau kunigaikštis) de Siuli, ševalje 
Edi. Iš jų kilmingiausias buvo princas de Konti, priklausęs Bur- 
'bonų— Konde atšakai. 

Ne visi „Tamplio“ libertenai rašė eiles ar daineles, kaip La- 
faras ar prancūzų „lengvosios poezijos“ pradininkas Šolje, Kur- 
tenas, Servjenas. Užtat visi pažino ir mėgo literatūrą, visi buvo 
labai išsimokslinę ir laisvų pažiūrų. 

Didžiausią šlovę rateliui teikė poetai Šolje ir Lafaras. Aba- 
visas Paryžius, kai jis operos scenoje atliko refreną karaliaus 
garbei, tik dviprasmiškai sukeitęs žodžius. Jo guvus protas, di- 
delis išsilavinimas ir puikios manieros niekam nekeldavo abe- 
jonių. I Akademiją Servįenas buvo išrinktas, be abejo, ne tik 
už daineles, bet ir už pašnekovo talentą, anuomet didžiai ver- 
tinamą. Beje, dėl to sutanotas „ydų fanfaronas” prieš pat Liud- 
viko XIV mirtį buvo priverstas pakeisti „,„nemirtingojo“ krėslą 
kur kas didesne kėde Venseno pilyje. Šit kodėl Fransua Mari 
jam ir pasiuntė tenai savo „Laišką“. 

Žodžiu, Arue jaunesnysis „„Tamplyje“ rado visa geriausia, 
ką tuo metu Prancūzija turėjo minties srityje. Be „Tamplio“, 
kaip ir be Liudviko Didžiojo koležo, vargu ar jis būtų tapęs 
Volteru. Jį auklėjo „Istorinis ir kritinis žodynas“, nors su jo 
autorium susipažinti neteko: būdamas protestantas, šis jau nuo 
seniai gyveno Olandijoje, kur dėstė Aukštojoje mokykloje ir 
"kur mirė 1706 metais. Ratelyje apie Pjerą Belj buvo kalbama 
be atvangos. 

Ir ne mažiau — apie nuostabią moterį, kurią jie vadindavo 
savo madona, — Ninoną de Lanklo. Ilgą ir linksmą gyvenimą ji 
baigė metais anksčiau už Pjerą Belį. Volteras pasivadino jos 
įpėdiniu, kai daug vėliau, 1751-aisiais, parašė Ninonos biografi- 
ją, labai tolimą „miegamojo istorijai“, kurios prasme garsioji 
kurtizanė dažniausiai būdavo prisimenama. Ninonos de Lanklo 
įpėdinis jis tarėsi esąs visai ne dėl to, kad ji savo notaro ir 
neseniai mirusios bičiulės ponios Arue sūnui, dešimtmečiui ber- 
niukui, už guvų protą ir poetinį talentą testamentu paliko de- 
šimt tūkstančių frankų knygoms pirktis... Įpėdiniu — dvasine 
prasme. 

Abatas de Šatonefas, gazsiosios kurtizanės ir mūzų globėjos 
mylimasis, jai ir pristatė savo auklėtinį. 

Jos likimas išties nuostabus. Apsišvietusio ir laisvamanio ba- 
joro Anri de Lanklo duktė, tėvo išauklėta epikūrietiškos fi- 
losofijos dvasia, gavusi puikų išsilavinimą, pikantiška ir pa- 
traukli Ninona atsidavė meilei septyniolikos metų, dar tėvų 
namuose, ir atsidavė jai iki pat savo dienų galo. Tarp dau- 
gybės jos meilužių buvo minimas princas de Konde, pats kar- 
dinolas Rišelje, Rambuje, Larošfuko, Sevinje, kunigaikštis Šat- 

riet:s, Sent Evremonas. Su daugeliu jų rišo ją ir dvasinis ar- 
tumas. Ji teikdavo naudingų patarimų Moljerui. 

Fransua Mari ją gerbė kaip ir vyresnieji „Tamplio“ nariai. 
Ilgai Ninona de Lanklo jam bus tarsi laisvosios meilės idealas, 
tarsi protestas prieš veidmainybę, pasivadinusią dorumu. Jau 
ne Arue jaunesnysis, o Volteras parašys Ninonos biografiją ir 
padarys ją savo komedijos „Patikėtinis“ teigiamos herojės pro- 
totipe; kurtizanės sąžiningumas ir nesavanaudiškumas čia bus 
iškelti priešpriešiais turtingo bankininko gobšumui. 

Pats ratelis jį taip pat apstulbino, jo narių pašnekesiai pa- 
kerėjo, pavergė. Per „Tamplio“ vakarienes vyraudavo skeptiš- 
kas požiūris į religiją ir oficialią moralę, politinės opozicinės 
nuotaikos. 

Ir svarbiausia — tarp šių laisvamanių aristokratų jaunuolis 
išsyk pasijuto savas. Na, o savo tėvui tarėsi esąs per atsitikti- 
numą skolingas tik už tai, kad atėjęs į šį pasaulį. (Vėliau suži- 
nosime, kad ir tuo gaus suabejoti.) Tarėsi esąs toks pat didžiū- 
nas kaip ir kiti „„Tamplio“ nariai. Todėl per vakarienes, kai 
visi vienas kitą stengdavosi nurungti protu ir samprotavimų 
drąsa, ratelio neofitui atrodė visai natūralu elgtis su princu 
de Konti kaip lygiam su lygiu. Ir jeigu jau čia visi princai 
ir poetai, o jis — poetas, taigi ir princas. 

Nors šitaip samprotauti tarp tikrų aristokratų buvo gana 
lengvapėdiška, bet juk nė pats Konti, kilmingiausias libertenas, 
dar toks jaunas, toks sąmojingas, net neketina sugriauti Fran- 
sua Mari įsitikinimo, jog poetas ir princas — tas pat. 

Iš visko sprendžiant, jaunasis eiliuotojas, visada turįs po 
ranka ekspromtą atremti bet kokiai žodžių atakai, be to, visai 
padorių manierų, draugijai pritiko. Nors dauguma jos narių 
ir ne pirmos jaunystės, bet jų devizas — malonumas. O jeigu jau 
taip — manė Fransua Mari —jo ir markizo de Komarteno 
amžiaus skirtumas neturi jokios reikšmės, kaip neturi reikš- 
mės ir tai, kad jis — sūnus tarnautojo, tegu ir su pirktu herbu, 
bet iš trečiojo luomo... Dar daug vandens nutekės, kol še- 
valje de Roano liokajų lazdos, kunigaikščio 'de Siuli bei kitų 
aristokratų, tariamų jo draugų, išdavystės atskleis jam tikrą jų 
demokratizmo vertę ir jis supras, jog princas ir poetas jiems 
anaiptol ne tas pat. 

Vėliau jis supras ir tikrąją jų laisvamanybės vertę. ,,„Tamp- 
lio” libertenai, žavėdamiesi „Istoriniu ir kritiniu žodynu“ (jo 

autorius Volterui taps vienu iš dvasinių vadovų), per menkai 
stengėsi platinti minties laisvės idėjas, kovoti prieš katalikų 
bažnyčią ir atgyvenusį režimą. 

O kol kas Fransua Mari iš kailio neriasi, kad jie nepaste- 
bėtų jį esant kone dar vaiką. Itin rūpinasi neatsilikti nuo vy- 
resniųjų ratelio narių samprotavimų drąsa — tuo pikantiškų už- 
kandžių bei patiekalų padažu. Šie giria jo eilėraščius, kol jie 
tokie pat vėjavaikiški kaip ir jų pačių (mes pridursime: ir pui- 
ku!), juokiasi iš jo sąmojų (juo geriau!) Dieną naktį Fransua 
Mari sėdi pas Siuli ar kitus libertenus, jei nebūna susirinkę 
„Tamplio“ pilyje. 

Tačiau leisti laiką taip, kaip pritinka jauniems ir nejauniems 
aristokratams, turintiems ganėtinas metines įplaukas ir padėtį 
aukštuomenėje, ar kaip laisvamaniams dvasininkams, gaunan- 
tiems bažnytinę dešimtinę ir dažniausiai tokių pat didikų atža- 
loms,— šitaip leisti laiką vargu ar tinka metro Arue jaunėliui, 
kuriam, baigus koležą, reikia išsirinkti solidžią profesiją ir da- 
ryti karjerą. Bent jau tokia tėvo nuomonė. Ne, jam nekliūva 
pasilinksminimai ar žavėjimasis poezija. Atvirkščiai, karališka- 
jam patarėjui imponuoja aukštarangiai sūnaus sugėrovai bei 
užstalės bendrai. Kas gi čia tokio, jei laisvalaikiu paeiliuojama 
ar paužaujama? Tėvą neramina kitkas: ką sūnus ketina rink- 
tis — jurisprudenciją ar literatūrą? 

Fransua Mari baigus koležą, tėvas jį paklausė, kuo žada 
būti. 

— Rašytoju,— nė nemirktelėjęs atsakė jaunuolis. 

Ir tada metras Arue — beje, literatūros ir teatro mėgėjas, 
Kornelio ir Bualo bičiulis — labai griežtai išdėjo: 

— Rašytojas — žmogus be nieko ir todėl negali nebūti naš- 
ta giminėms. 

Vis dėlto sūnus laikėsi savo. Kitaip ir būti negalėjo: ne ge- 
nijus pasirenka profesiją, o atvirkščiai. 

Taip prasidėjo jų konfliktas, kurį šiuolaikiniai prancūzų vol- 
terininkai Rene Pomo ir Andre Delatras froidistiškai aiškina 
kilus iš Voltero nepasitenkinimo religija ir atgyvenusiu reži- 
mu. Aiškinti reikėtų priešingai. Iš teisybės tėvo ir sūnaus gin- 
čas atspindėjo pačios istorijos vystymosi prieštaravimus, nuei- 
nančio „Liudviko XIV amžiaus“ ir ateinančio „Voltero amžiaus“ 
konfliktą. 

Tuometinę socialinę Prancūzijos būklę metras Arue laikė 
amžina ir vienatine. O jeigu taip, Fransua Mari privaląs rink- 
tis savo luomui deramą profesiją, kuri padėtų apsirūpinti pa- 
čiam ir tarnauti dievo siųstai karaliaus valdžiai; žodžiu, pri- 
valąs rinktis teisę. 

Jaunasis Arue samprotavo visai kitaip. Esama visuomeninė 
santvarka neturinti protingo pamato, ją būtina keisti. Dievo 
įstatymai ir neva juos pateisinantys moralės principai visiškai 
atmestini. Fransua Mari savo sąmonėje jau buvo sugriovęs 
luomines užtvaras ir jų nužymėtas asmeninio likimo ribas; jis 
buvo tikras, kad žmogaus vietą visuomenėje turi nulemti ne 
kilmė, o įgimti gabumai, žinios, individualūs privalumai. Čia, 
be abejo, turėjo įtakos iliuzijos, kurias sukėlė princo de Konti 
bei kitų aristokratų libertenų elgimasis su juo kaip su sau 
lygiu. Tačiau ne vien iliuzijos. Fransua Mari buvo įsitikinęs, 
kad aukščiausiai užkops ir daugiausiai naudos duos tapęs ra- 
šytoju. Juk ir koleže visi jį laikė poetu, pagerbė pabučiavi- 
mu vyresnysis plunksnos draugas Žanas Batistas Ruso. 

Svarbiausia — Fransua Mari nenorėjo tarnauti pasenusiam 
režimui. Nors dar nieko rimto nebuvo nuveikęs literatūroje, fi- 
losofijoie, istorijoje, politikoje, bet veikiausiai mąstė šitaip, o 
ne kitaip. 

Tačiau ir tėvo būta savaip teisaus. Tik vėliau — jau nebe 
Fransua Mari Arue, o Fransua Mari de Volteras taps vienu 
pirmųjų nepriklausomųjų rašytojų. Bet iki tol užsiiminėti li- 
teratūra tegalėjo tie, kurie buvo pasiturį arba globojami bei 
šelpiami galingo mecenato. O pastarasis atvejis negalėjo ne- 
kelti pasibjaurėjimo karališkajam patarėjui, viską pasiekusiam 
ir įsigijusiam per savo paties triūsą. 

Vėliau Fransua Mari tai puikiausiai supras. Ir dėl savo ne- 
priklausomybės įsigis turto, visaip jį gausins, kaip įmanydamas 
stengsis rašyti ir spausdinti ką panorėjęs, kovos už pagarbą, 
kuria visuomenė turi apgaubti rašytojus ir aktorius. Na, o kol 
kas lengva ranka švaisto tėvelio pinigus, kai tik pavyksta jų 
gauti, arba brenda į skolas, dėdamas viltis į jo kapšą. 

Tėvas laikėsi savo. Sūnus buvo priverstas stoti į teisės mo- 
kyklą. Bet protestuoti ir priešintis nepaliovė. Jau vien prancū- 
zų senovės įstatymų barbariška kalba žeidė subtilų jo skonį, 
kurį buvo išugdęs abatas de Šatonefas, tėvai jėzuitai, koležo 
dėstytojai, o dabar nušlifavo „„Tamplio“ ratelis. 


Fransua Mari praleisdavo užsiėmimus mokykloje dar ir dėl 
to, kad ten buvo neįdomu. Na, o jeigu jis taps prokuroru, no- 
taru, teismo tarnautojų, net advokatu, ant visuomeninių laip- 
telių atsistos žemiau už tuos aristokratus, kuriems prilygo kaip 
rašytojas; o kur dar tarnavimas karūnai, apie kurią nė girdėti 
nenorėjo! 

Šit ką reiškė ginčas tarp jurisprudencijos ir literatūros, tarp 
Arue vyresniojo ir Arue jaunesniojo. 

Tačiau svarus argumentas — tada Fransua Mari jo nežino- 
jo — buvo ir jurisprudencijos naudai. Tuo metu ir vėliau Pran- 
cūzijoje galiojančios baudžiamosios ir civilinės teisės žinios pra- 
vers jam vedant savo numylėtinių — markizės diu Šatle ir gra- 
fienės fon Bentink — bylas ir, svarbiausia, reabilituojant po mir- 
ties Kalasą ir de Labarą, gelbstint gyvybę Sirvenui, reformuo- 
jant Šveicarijos įstatymus ir... tuščiai bylinėjantis su kaimy- 
nais. 

Taigi negalima nepripažinti nuopelnų tėvui, išreikalavusiam 
iš jaunesniojo sūnaus baigti teisės mokslus. 

Voltero juridinis talentas pasireiškė daug vėliau. Kol kas 
Fransua Mari, užuot studijavęs pandektus, atiduoda tokią aiš- 
kią pirmenybę poezijai, laisvamaniškiems pašnekesiams, puota- 
vimams, libertenų draugijai, be to, pavojingų knygų skaitymui, 
kad metras Arue turi imtis griežtų priemonių. Jis išsiunčia ne- 
klaužadą į Hagą: tegu tarnauja prancūzų pasiuntinybėje sek- 
retoriumi. Keistas sutapimas: karaliaus pasiuntiniu Niderlan- 
duose (be šios pažinties nieko nebūtų išėję) buvo paskirtas aba- 
to brolis markizas de Šatonefas. Pats abatas jau buvo miręs 
ir negalėjo užstoti bei išgelbėti savo auklėtinio nuo užmaskuo- 
tos tremties. 


2 skyrius 
METRO ARUE JAUNĖLIS 


Vis dėlto reikėtų iš eilės pasakoti, ką žinome apie metro 
Arue jaunėlį, kol dar jam neatėjo metas išsirinkti profesiją. 


Kaip sunku išaiškinti tiesą ir kaip lengva ją supainioti! Štai 
pirmas pavyzdys. Nors išrašas iš bažnyčios knygos tėra išlikęs 

ir jame viskas nurodyta: didžiojo žmogaus gimimo data ir vie- 
ta, bet dėl jo motinos vardo ne sykį kilo abejonių. 

Išrašas skelbia: „1694 metų lapkričio 22 dieną Paryžiaus 
Sent Andre dez Ar bažnyčioje buvo pakrikštytas išvakarėse gi- 
męs Fransua Mari, karališkojo patarėjo, Paryžiaus Šatle vyres- 
niojo notaro, ir jo žmonos ponios Mari Margeritos, mergautinė 
pavarde Domar, tikras sūnus.“ Na, o pirmasis Voltero biogra- 
fas ir jo draugas Kondorse nurodo kitą rašytojo gimimo datą — 
1694 metų vasario 20 dieną. Pavėluotą krikštą jis aiškina taip: 
naujagimio būta liguisto, silpno, todėl prisibijota, kad jis ne- 
išgyvens. Kadangi buvo vėliau krikštytas, gimimo diena buvo 
nukelta devynis mėnesius į priekį. Kondorse pažymi ir antrą 
išrašo netikslumą: ponia Arue buvo vadinama ne Mari Mar- 
gerita, o Mari Katrina. 


Šiuolaikinis Voltero biografas G. Kruzenjeras pritaria va- 
sario mėnesio versijai: „Nenuostabu, kad gimęs vasario 20-ąją, 
dėl silpnos sveikatos jis buvo pakrikštytas tik lapkričio 22-ąją.“ 

Praėjusio šimtmečio pabaigos volterininkas Bonas neigia 
Fransua Mari Arue krikšto akte parapijos klero padarytą klai- 
dą įrašant motinos vardą. Jis cituoja šeimos giminaičio Pjero 
Biji laišką savo tėvui, išsiųstą 1694 metų lapkričio 24 dieną: 
„Mūsų pusbroliams gimė dar vienas sūnus, gimė prieš tris die- 
nas." Tačiau Bonas, remdamasis kitu biografu, Kliugensonu, 
nurodo kitą Voltero gimimo vietą. Metro Arue sesuo ponia 
Maršan gyvenusi Paryžiaus apylinkėje, puikiame Šatene kai- 
melyje. Pastojusi Mari Margerita ar Mari Katrina — tame pa- 
čiame laiške rašoma ją labai sirgus — prieš gimdydama apsigy- 
venusi pas mošą. 

Be to, Bonas paaiškina, kodėl naujagimis, gimęs Šatene, bu- 
vo krikštijamas Paryžiuje. Pagal 1371 metais išleistą ir tada 
dar galiojusi Karolio V ordonansą, tik paryžietis buržua turėjo 
teisę gauti ir eiti aukštas pareigas. O kad sūnus turėtų tokią 
teisę, Fransua Mari tėvams labai rūpėjo. 

Kiti tyrinėtojai, atvirkščiai, atkakliai tvirtina būsimąjį Vol- 
terą gimus Šatle — ten, kur Paryžiaus teismo instancija,— sody- 
boje, kurioje šeima gyvenusi ir toliau; šie tyrinėtojai ir visur 
kitur nenukrypsta nuo metrikų. Beje, Rene Pomo, lapkričio 
21-ąją nurodydamas kaip Fransua Mari Arue gimimo datą, pri- 
duria: „Pats Volteras tvirtino gimęs vasario 20-ąją." 

Žinoma, ne tiek jau svarbu, ar didysis žmogus gimė vasa- 
rio 20-ąją, ar lapkričio 21-ąją, ar Šatene, ar Paryžiuje ir ar jo 
motina buvo Mari Margerita, ar Mari Katrina. Aš tik paro- 
džiau šiuos paprastus faktus gaubiančią painiavą tam, kad įsi- 
tikintume: regis, iš pašaknų tyrinėtoje Voltero biografijoje dau- 
geliu atvejų nustatyti tiesą ne taip jau paprasta. Volteras, ir 
šiaip jau didelis mistifikatorius, itin slėpdavo visa, kas susiję 
su jo kilme ir šeima. Matyt, dėl to, kad geidė įeiti į istoriją 
ne kaip Arue, o kaip Volteras. Didžiai rūpėjo ir dalelė „de“ 
prieš naują pavardę. De Volteras reiškė poetą, lygų princui. 
Arue — notaro, iždininko sūnų, nors formaliai ir prieš šią pa- 
vardę ėjo „de“. O čia dar tėvo valia gresianti karjera teismo 
žinyboje... Sūnus jam šito niekada negalės atleisti. Čia, ma- 
tyt, ir slypi atsakas į tai, kodėl Volteras, labai gerbdamas sa- 
vo dvasinius tėvus — Belj, Montenį, Fontenelį, ,„(Tamplio“ li- 
bertenus, jų madoną, vėliau Loką ir Niutoną, ir net jėzuitą 
tėvą Pore, nemėgo prisiminti metro Fransua ir jo pėdomis pa- 
sekusio savo brolio Armano. 

Štai kodėl 1741 metais Volteras rašys savo reikalų patikėti- 
niui Paryžiuje abatui Musino: „Siunčiu Jums parašą raštams ir 
įgaliojimams. Aš pamiršau savo pavardę d'Arue, pamiršau mie- 
lu noru. Siunčiu Jums ir kitus raštus, kur pavartota ši pavar- 
dė,— šiaip ar taip, aš jai neteikiu reikšmės.“ 

Ar buvo Šatle vyriausias notaras jo tikrasis tėvas? Labai 
jau sklido gandai, jog Volteras už savo gimimą turėjęs būti 
dėkingas vienam iš dviejų artimiausių šeimos draugų: dainų 
kūrėjui poetui Rošebriunui arba abatui de Šatonefui. Ne veltui 
pastarasis tapo berniuko krikštatėviu ir auklėtoju. Įtarimą ke- 
lia ir pats vardas Fransua Mari — pagal oficialią versiją tėvo 
ir motinos vardų garbei. Mat ir abato vardas Fransua! Volteras 
tarėsi esąs Rošebriuno šūnus, 

Šiaip ar taip, būsimasis Volteras buvo laikomas metro Arue 
sūnumi, išaugo Šatle sodybos name, ir ne tik pati šeima, bet ir 
jos genealogija turėjo įtakos didžiojo žmogaus formavimuisi. 

Nors Andre Delatras ir tvirtina: „Apie jo tėvą, brolį, se- 
serį ir svainį beveik nieko nėra žinoma“, tačiau apie juos visus, 
be to, apie Arue ir Domarų protėvius mes turime gana patiki- 
mų dokumentinių žinių. 

Arue giminė atkilo iš senosios provincijos Puatu vakarinės 
dalies, vadinamos Vandėja, šuanų krašto; čia konservatyvios 

tradicijos buvo gajos dar gerokai iki Didžiosios prancūzų revo- 
liucijos (tas irgi paaiškina, kodėl Volteras purtėsi šios pavardės). 

Nors ir paradoksalu, bet šie kaimiečiai, kaip jų kaimynai, 
kaip ir tikras ar tariamas jų palikuonis, troško tapti „princais“. 

Pirmasis Arue, žinomas naujausiems biograiams jau iš XV 
amžiaus pabaigos (anksčiau jų genealogija buvo pradedama 
nuo XVII amžiaus), buvo odžius. Tarp jo palikuonių taip pat 
apstu odininkų. Kadangi odoms raugti reikėjo daug vandens, 
jis buvo išsinuomojęs sklypą upės pakrantėje. 

XVI amžiuje Prancūzija garsėjo odų ir vilnos verslais. Jau 
austa ir gelumbė. > 

Per šiuos amatus Arue pamažu prasigyvena. 1523 metais 
Elenas Arue vyresnysis įsigyja žemės. Jis išsikelia iš gimtojo 
Sen Žueno de Marno kaimelio ir įsikuria Sen Lu kaime, netoli 
Ervo, nedidelės srities centro. Pagal nuo viduramžių einantį 
įgytų žemių pavadinimą Arue lyg koks aristokratas taip pat 
vadinamas Sjeru de la Motu u Feje arba Sjeru diu Pi diu 
Siniu. Čia nieko nuostabaus: juk Puatu niekada nėra gyvenę 
tikrų senjorų. Šiose žemėse viešpatavo ne pilys, o dideli tvir- 
ti namai, priklausę turtingiems odžiams, gelumbės audėjams ir 
pralobusiems prekijams; jie visi svajojo tapti „kilmingi". 

Arue taip pat veržėsi susigiminiuoti su bajorais. Ieškodami 
jų aristokratiškų giminaičių, randame Pidu šeimą. Simboliškas 
sutapimas: pagal motinos atšaką iš jos yra kilęs žymusis pasa- 
kėtininkas, švietėjų pirmtakas Lafontenas. Juodu su Volteru tam 
tikra prasme yra giminaičiai. 

Nors XVII amžiaus pirmą ketvirtį Arue tebėra ištikimi šei- 
mos tradicijai ir tebesiverčia odininkyste, tarp jų sutinkame ir 
advokatą Tuarą, laikantį save bajoru. 

Pirmasis Arue, padaręs ryžtingą šuolį giminei iškelti, — Fran- 
sua. 1625 - metais palikęs Sen Lu, jis išvyksta į sostinę ir tampa 
Paryžiaus buržua. Negana to, pagal motiną — Eleno jaunesniojo 
žmoną, Mergautine pavarde Marseton, taip pat senelę — jis yra 
ir bajoras. Po metų jis susituokia su turtingo paryžiečio, gelum- 
bės pirklio dukra, pasirašančia Mari de Malpar. 

Visiems laikams atsikratęs odos ir kailių, metras Fransua 
Arue vyresnysis taip pat tampa gelumbės pirkliu, Sen Deni 
gatvėje atidaro krautuvę. Tai puikiai atitinka epochos dvasią. 
Liudviko XIII laikais klestėte klesti prekyba puošniais audek- 
lais, kaip ir kitais prabangos daiktais. 

Senelis, arba tas, kuris buvo vadinamas Voltero seneliu, pa- 
simirė prieš susituokiant sūnums. Jo našlė mirė 1688 metais. 


Jų septintas, jauniausias sūnus, tėvo bendravardis Fransua 
Arue, patartas nuolatinės krautuvės lankytojos ponios Konser, 
1683 metų birželio 7 dieną susituokė su meilia, guvia, sąmojin- 
ga ir dailia mergina. Neturime jokių abejonių, kad ji pagimdė 
būsimąjį Volterą. 

Tačiau pats filosofas (o jis negalėjo nežinoti Arue šeimos 
istorijos), nepaisydamas dokumentų, . kėlė abejones dėl visko, 
kas lietė jo kilmę. Net 1773 metų balandžio 7 dienos laiške, 
pradėjęs nuo samprotavimo, kad Delo sala turi savo Apoloną, 
o Atėnai — Minervą, Volteras užveda kalbą apie tai, kad vis 
dar eina ginčai dėl jo paties protėvių gimtinės. Ar: jo žodžius 
reikia suprasti kaip užuominą, jog ne metras Fransua Arue yra 
jo tikrasis tėvas, ar kaip norą būti tik Volteru? Veikiausiai tei- 
singi abu atsakymai. 

Apie Šatle vyriausiąjį notarą, vėliau pasiekusį dar aukštesnę 
padėtį, žinome gana nemažai. Pirklio sūnus, žemdirbių, kaimo 
odžių ir audėjų anūkas, labiau už savo tėvą troškęs išeiti į žmo- 
nes, tapęs Paryžiaus buržua. Metras Fransua Arue gimė 1650-ai- 
siais. 1675-aisiais nusipirko pirmą pareigybę. Paskui įsigijo ki- 
tų pareigybių ir bajoro herbą — tris raudonas lelijas auksinia- 
me fone. 

Mari Margerita, arba Mari Katrina, priklausė garbingai tar- 
nybinių bajorų šeimai, Domar de Melonams, toie pačioje Pua- 
tu provincijoje. Jos tėvas buvo kriminalinio teismo sekretorius, 
dėdė Semforjenas, Fransua Mari krikštamotės vyras, — karaliaus 
arklininkas, valstybinis kontrolierius; jo padėtis karaliaus rū- 
muose, matyt, teikdavo dukterėčios šeimai naudos. 

Ponia Arue, atrodo, ne be pagrindo buvo laikoma lengvabū- 
de..Jau senatvėje Volteras sakydavo: ji turėjo savo tautai bū- 
dingą guvų protą, tačiau pramogavo nelabai paisydama evan- 
gelijos. Prie to, kas pasakyta, galima pridurti ir Senojo testa- 
mento septintą priesaką, kurį, matyt, ponia sulaužydavo. 

Jos ryšiai, kad ir kaip suprastume šį žodį, be abejonės, pri- 
sidėjo prie vyro karjeros ir šeimos gerovės. Ko gero, jos dėka 
metras Fransua bus įgijęs kunigaikščių de Sen Simonų, kuni- 
gaikščių de Rišelje, taip pat de Komartenų, de Nikola, de Ša- 
tonefų ir daugelio kitų šeimų pasitikėjimą. Buvo garbė priklau- , 

syti klientūrai šio notaro, kuris neieškojo privačios praktikos 
ir įstojo į karališkąją tarnybą. Metras Arue garsėjo ne tik su- 
manumu, bet ir nepriekaištingu sąžiningumu. Vargu ar galėjai 
rasti geresnį reikalų patikėtinį. 

Arue šeimą ir abatą de Šatonefą supažindino kaimynas — 
Sorbonos daktaras Nikola Bualo Depreo. 


Persikelsime į 1694 metus. Gal vasarį, gal lapkritį — argi 
tai svarbu? — pas karalių saulę turėjo atsirasti dar vienas val- 
dinys. Pas Sent Andre dez Ar bažnyčios kleboną — dar vienas 
parapijietis. Ir, kas žino, gal laukiamas kūdikis taps jansenistu 
(katalikų sekta, artėjanti prie protestantų), kaip ir jo tėvas, kaip 
brolis Armanas. 

Bet šit kuo tvirtai tikėjo metras Arue, dar nė nenusipirkęs 
bajoro herbo,— bent jau turėjo tikėti, kiek jį pažįstame, — jeigu 
po mirusių kūdikystėje Fransua Armano ir Robero dievas vėl 
duos jam sūnų, šis nueis toliau už patį tėvą, išsiverš iš tre- 
čiojo luomo į antrąjį, tai yra iš buržua į bajorus. (To paties, 
be abejo, jis troško ir Armanui, bet šis neteikė didelių vilčių.) 
Aure gero pažįstamo dramaturgo Kornelio jaunesnieji sūnūs ta- 
po karininkais, vyresnysis dirba pasiuntinybėje. Ruano did- 
pirklio sūnus susituokė su policijos intendanto markizo d'Ar- 
žansono dukra ir — žiū! — jau feldmaršalas! Va knygininko anū- 
kas, vyriausiojo mokesčių atpirkėjo sūnus, iš pradžių tapo par- 
lamento patarėju, o po to — parlamento pirmininku ir paga- 
liau — karalienės superintendantu. O juk ir velionis finansų mi- 
nistras Kolberas, karaliaus dešinioji ranka, taip pat atėjo iš 
trečiojo luomo: jo tėvas — Reimso pirklys. 

Ir vis dėlto, gimus berniukui, verčiausia laikytis Domar de 
Melonų — o dabar ir Arue — šeimos tradicijų ir nukreipti jį į 
teismų žinybą, kur taip pat galima nemaža pasiekti. (Aišku, 
čia tik prielaidos, tačiau jos visai realios žinant, ko vėliau met- 
ras Arue reikalavo iš jaunesniojo sūnaus. Tikriausiai mintis 
apie teisės mokyklą tėvui atėjo dar prieš gimstant jaunėliui.) 

Nors ponia teturėjo trisdešimt trejus metus ir ruošėsi gim- 
dyti penktą kartą, ji sunkiai sirgo. Be to, Paryžiuje buvo ne- 
ramu. Jeigu patikėsime, kad būsimasis Volteras gimė Šatene, 
tai šie neramumai, ko gero, ir bus paskatinęe jo motiną ieškoti 
tykios prieglaudos pas mošą. 


1693—1694 metų žiemą ir pavasarį žmonės kentė badą. Ba- 
das, kaip paprastai, po nederliaus prasidėjo kaime, o iš čia 
pasiekė miestus ir pačią sostinę. 

Metras Arue neužsiiminėjo nei didmenine, nei mažmenine 
duonos prekyba. Jis išvis niekuo neprekiavo. Bet išalkusi mi- 
nia kasdien ryžtingiau grasė: jeigu jai nepagelbės, ji eisianti 
plėšti visų turčių namų. O metras Arue tikrai buvo iš turtin- 
gųjų. Liudvikas XIV Prancūzijos finansus skirstė į tris katego- 
rijas. Pirmai kategorijai jis priskyrė tuos pinigus, kurie buvo 
jo paties skrynelėje, antrai — kurie gulėjo iždo kasoje, tre- 
čiai — kuriuos jis maloningai palikdavo savo valdinių kapše- 
liuose. Vyriausiojo notaro kapšelio turinys leido jį laikyti tre- 
čios kategorijos finansų savininku. (Vėliau, tapęs Atskaitomy- 
bės rūmų iždininku, jis priartėjo ir prie antrosios.) 

Yra aiškus netikslumas Fransua Mari krikšto akte — silpnu- 
tis kūdikis buvo pakrikštytas ne bažnyčioje. Kleboną su kleru 
tėvai pakvietė į namus, būgštaudami, jog kitaip naujagimis po 
krikštynų neišgyvens. Be to, kas tada galėjo numatyti, kad am- 
žinai negaluodamas jis išbus šiame pasaulyje aštuoniasdešimt 
ketverius metus? 

Krikštynas, žinoma, pagerbė šeimos draugai Komartenas de 
Sent Anžas, abatas Žoduenas, galbūt ir kaimynas Bualo — Sor- 
bonos daktaras, akademikas, klasicizmo įstatymų diktuotojas. 
Visų jų nevardinsiu, nes čia tik prielaidos, tačiau neištversiu 
nepaminėjusi abato de Šatonefo ir Rošebriuno. 

Vargu ar kūdikio tėvams, klerui ir daugeliui svečių patiko, 
jog mišias nustelbdavo iš gatvės atsklindantys maištaujančių 
pameistrių šauksmai. O jie negalėjo neatsklisti, nes maištautojai 
dažniausiai pirmadieniais apeidavo visas dirbtuves ir reikalau- 
davo, kad prie jų dėtųsi ir tie, kurie siuvinėjo galionus ir ala- 
vavo indus. Anot legendos, vienas iš krikštynų dalyvių — gal- 
būt abatas de Šatonefas — pasakęs: ar tik nepranašauja šie 
šauksmai gimus būsimąjį laisvamanį ir bedievį? 

Pranašystė ėmė pildytis gan greitai, ir prie to nemaža pri- 
sidėjo pats abatas. Fransua Mari vaikystėje nematė vargo, bet 
jau nuo mažų dienų ėmė domėtis maištais, kurių triukšmingi 
garsai ir vėliau prasiskverbdavo pro storas niūrių kambarių sie- 
nas. Fransua Mari nuolat reikalaudavo, kad tėvai sušelptų el- 
getaujančius. 

Anksti pabudęs jo domėjimasis literatūra visai suprantamas: 
glaudžiame šeimos draugų ratelyje buvodavo ne tik Rošebriu- 
nas ir Bualo (pastarasis kaip satyrikas buvo žinomas Depreo 
pavarde), bet ir kitų rašytojų. Abatas de Šatonefas šį domėji- 
mąsi kreipė tam tikra vaga, padėjo berniukui dar iki trejų 
metų išmokti atmintinai Lafonteno pasakėčias, o kiek vėliau 
supažindino ir su laisvamaniška poema ,„„Muizadas“. 

Tarp brolių buvo devynerių metų skirtumas: kai vyresnysis 
įstojo į jansenistų koležą, jaunesniajam suėjo vieneri. Bet dar 
visai pyplys Fransua Mari prierzindavo brolį savo sukurtomis 
epigramomis. B 

Veikiamas krikštatėvio, metro Arue jaunėlis ėmė kritikuoti 
religiją dar kaip reikiant jos nepažinęs. 

Negalima nevertinti ir motinos įtakos — moters ne tik pro-. 
tingos ir sąmojingos, bet pagal tą metą ir gerai išprususios, 
labai apsiskaičiusios. Tik ji mirė per anksti, Fransua Mari su- 
kakus dešimt metų. 

Tad nenuostabu, kad abatui pristačius berniuką Ninonai de 
Lanklo, jis padarė mūsų globėjai tokį puikų įspūdį, jog ši už- 
rašė jam minėtus du tūkstančius frankų „knygoms pirkti. Gali- 
mas daiktas, palikimą apiformino pats metras Arue. Pažintis 
su tokia sena ir tokia jauna moterimi — Voltero vaikystės di- 
džioji sėkmė. Tai, kad ankstyvoje vaikystėje jis sutiko Ninoną 
de Lanklo ir dar keletą žmonių, atmetusių šablonišką protavi- 
mą, jau tada jam įrodė, jog žmogus gimsta laisvas. 

Ir pats metras Arue nebuvo visai siaurų pažiūrų: nors ir jan- 
senistas, savo jaunėlį atidavė į jėzuitų koležą, ne taip, kaip 
vyresnįjį sūnų. Šį žingsnį greičiausiai lėmė ne tik abato de Ša- 
tonefo atkaklūs prašymai bei teisingi įrodinėjimai, kad nė vie- 
noje kitoje mokykloje berniukas negaus geresnio išsilavinimo, 
bet ir didesnė galimybė užmegzti su aristokratais pažinčių, ku- 
rios padėtų būsimai Fransua Mari karjerai. Be to, jansenistai 
buvo persekiojami; tegu tas ir nelietė Arue šeimos. 

Metras lankydavo Komedi fransez spektaklius, tikriausiai ten 
vesdavosi ir vaikus. Nei jis pats, nei jo tėvas nė kiek nepanė- 
šėio į Moljero Žurdeną ar Lesažo Tiurkare. 

Daugiausia Volteras skolingas tėvui už tai, kad galėjo na- 
muose stebėti įvairių įvairiausius žmones. Pas metrą Arue sve- 
čiuodavosi vadinamieji parlamentiniai bajorai, už tarnybą ma- 

gistrate pakelti į ševalje ir nusipirkę, kaip ir jis, herbus. Tėvas 
ne tik lankydavosi rūmuose — aukštų klientų namuose, bet ne- 
retai vesdavosi ir Fransua Mari; būdavo ir pats šių klientų ap- 
lankomas. Žinoma, mažasis Fransua Mari susitikdavo ir su te- 
beprekiaujančiais buržua: senelis iš tėvo pusės turėjo gelumbės 
krautuvę. Todėl Volteras jau vaikystėje pažino visus tuometi- 
nės Prancūzijos visuomenės sluoksnius — nuo badaujančių vals- 
tiečių ir maištaujančių pameistrių iki didikų. 

Be to, per tėvą jis nuo mažų dienų galėjo susipažinti ir su 
įstatymais, tvarkančiais valstybės mechanizmą. 1701 metais met- 
ras Arue už dešimt tūkstančių frankų įsigijo Atskaitomybės 
rūmų iždininko ir delspinigių rinkėjo pareigas. Berniukas nega- 
lėjo negirdėti, jog pareigos yra nupirktos. Ir ar svarbu, kam 
buvo sumokėti šie pinigai — metro pirmtakui Astskaitomybės 
rūmuose ar karaliui?! Manau, veikiau karaliui. Į Liudviko XIV 
viešpatavimo pabaigą prekyba pareigybėmis bene labiausiai pa- 
pildydavo valstybės pajamas. Ne veltui vyriausiasis kontrolie- 
rius Demare pasakė, jog karalystės finansai neišseks tol, kol 
Prancūzijoje rasis kvailių, perkančių pareigybes. Metro Arue 
kvailiu nepavadinsi. Gal vertėtų formulę apversti? Argi pro- 
tinga tokia sistema, kur pareigos teikiamos ne tiems, kurie jų 
verti, o tiems, kurie išgali jas nusipirkti? 

Labai įdomus Beranže eilėraštis „Voltero krikštas“. Palaiky- 
damas oficialią versiją, kad berniukas Fransua Mari buvo pa- 
krikštytas bažnyčioje (šiuo atveju tai nesvarbu), poetas piešia 
įvairius jo ateities variantus: vargonininkas pranašauja sūnų 
seksiant tėvo pėdomis; kunigas, pakerėtas žavingų krikštamotės 
akių, taria berniuką būsiant šventąjį; zakristijonas priduria — 
„protu nusiduos į motiną“. Ketvirta pranašystė —,,taps inkvizi- 
torium”. Po to pasirodo šaipūno Rable šmėkla ir pranašauja 
berniukui, kad jis būsiąs išminčius, pagarsėsiąs Voltero vardu, 
apstulbinsiąs pasaulį kaip filosofas ir novatorius, ir kaip drąsus 
reformatorius, kad jam, mažutėliui, būsią lemta užtemdyti net 
Liuteri ir su šaknimis rauti prietarus. Klebonas įsako areštuoti 
šmėklą, bet iš to nieko neišeina. Pranykdamas Rable paliepia 
savo persekiotojui bijotis kūdikio: „Jis turi kibirkštį, ir jo ug- 
nis tave sudegins.“ 


3 skyrius 
ŠPAGOS IR „AKADEMIJOS“ 


— Malonėkite špagą, jūsų šviesybe! — prašo durininkas, kuo 
pagarbiausiai lenkdamasis devynerių ar dešimties metų berniu- 
kui su plačia skrybėle ir išsiuvinėta liemene; jis ima iš jo 
šviesybės rankų špagą ir istato ją į medinį stovą šalia di- 
džiųjų koležo durų į dvi gatves: Reimso ir Šjeno. 

— Malonėkite špagą, markize! — sako durininkas kitam 
auklėtiniui. 

— Malonėkite špagą, grafe!.. | 

Fransua Mari tikriausiai špagos neturėjo. O jeigu ir turėjo, 
tai durininkas jam žemai nesilankstė. Atvirkščiai, galima įsi- 
vaizduoti, kaip žemai nusilenkė juodu su tėvu, eidami pro ma- 
syvias duris tą atmintiną 1704-ųjų rugsėjo rytą. Ką tereiškė 
metro Arue pirkto herbo raudonos lelijos aukso fone palyginti 
su būsimų jo sūnaus moksladraugių aukšta kilme! 

Trikampiame frontone aukso raidėmis žėrėjo iškaba: Colle- 
gium Ludovicus Magnus. 

Jeigu karališkasis patarėjas ir turėjo nuosavą karietą, tai 
auklėtiniams važiuojant namo atostogų ar švenčių, tas pats du- 
rininkas, be abejo, nepašaukdavo jos, išėjęs į gatvę, tokiu pat 
garsiu ir iškilmingu balsu kaip: „Monsinjoro princo de Mon- 
moransi karietą!“, „Monsinjoro kunigaikščio de Rišelje karie- 
tą!“, „Grafo de Gišo karietą!“, „Policijos intendanto markizo 
d'Aržansono karietą!“ 

Fransua Mari negalėjo neapstulbinti paties Liudviko Didžio- 
jo koležo rūmų didingumas; čia jis turės mokytis ir gyventi. 

Koležas priklausė jėzuitų ordinui ir buvo vadinamas ,Kler- 
mono licėiumi“, nes jį įsteigė Klermono vyskupas Gijomas de 
Pre. 7 

Vėliau . berniukas sužinojo ir koležo istoriją. Ši privilegijuo- 
ta mokykla buvo įsteigta 1662 metų vasario 13 dieną ir buvo 
skirta ruošti karaliaus ministrus ir aukšto rango dvasininkus. 
Iš pradžių mokykla buvo įsikūrusi Langro kunigaikščio ir vys- 
kupo Šarlio de Potje rūmuose. Vėliau ji prisijungė dar tris 
koležus — de Momutje, Mono ir Šole. Prasiplėtęs Ludovicus 
Magnus arba, kaip dažniau buvo vadinamas, Liudviko Didžio- 

jo koležas, išsidėstė iš pietų pusės Sen Deni gatvėje, iš šiau- 
rės — Sen Benua gatvėje, o trečia jo siena žvelgė į Sen Žako 
gatvę. Čia buvo antros koležo durys. 

Ar galvojo Fransua Mari apie karjerą, kurią padarys, jei 
sėkmingai baigs koležą? Vargu bau. Berniukas teturėjo dešimt 
metų ir jau tada skyrėsi iš kitų skeptišku protu ir abato de Ša- 
tonefo įdiegta laisvamanybe. Užtat apie karjerą galvojo metras 
Arue, kurio negalėjo nepakerėti didžiuliai rūmai, karietos su 
žymiausių Prancūzijos šeimų herbais ir net špagų stovas. 

Nesvarbu, kad jo sūnui nebuvo paskirtas atskiras miegama- 
sis, kaip Monmoransi, Roanui, Rišelje, d'Aržantaliui. Kartu su 
kitais nearistokratais auklėtiniais jis turėjo tenkintis bendru 
miegamuoju. Ką gi, su tuo galima susitaikyti, kad tik Fransua 
Mari mokytųsi šiame dailiųjų menų, gero tono ir aukštuome- 
nės koleže ir kad jo bendramoksliai būtų atskirų miegamųjų 
laikytojai bei aukštų titulų ir stambių dvarų paveldėtojai! Toks 
jau pasaulis: kiekvienam — savo. Visai nebloga turėti lovą ir 
bendrame Liudviko Didžiojo koležo miegamajame! 

Pačiam Mari Fransua miegamųjų skirstymas nepraėjo be 
pėdsakų. Juk tai buvo savotiškas visuomenės pasiskirstymo mo- 
delis. 


Ko gi išmoko Fransua Mari per tuos septynerius metus, pra- 
leistus Liudviko Didžiojo koleže? Jau žinome, kad su išpuoliais 
prieš religiją jo spėta susipažinti anksčiau nei su pačia reli- 
gija. Tikru kataliku jo nepavertė nė tėvai jėzuitai, kad ir ko- 
kių puikių pedagogų jų būta. Ką ten tikru! Jau Kondorse ci- 
tuoja, o vėlesni biografai pakartoja koležo dėstytojo tėvo Leže 
žodžius mokiniui Fransua Mari Arue: ateis laikas, ir jis taps 
prancūzų deistų vadu. Negalima nuneigti nei tėvo Leže, nei jo 
kolegos tėvo Palu įžvalgumo — pastarasis sakė, kad berniukas 
yra didelis garbėtroška ir stengiasi pasidaryti įžymybe. Pirmoji 
pastaba, beje, ne visai tiksli: ne garbės troškimas, o savo ge- 
nialumo nuojauta, nuojauta savo misijos, kuriai įvykdyti gi- 
mė,— štai kas skyrė būsimąjį Volterą nuo kitų auklėtinių. 

Reikia būti teisingiems tėvų jėzuitų atžvilgiu: pagal XVIII 
amžiaus pradžią dėstymas Liudviko Didžiojo koleže buvo ir 
fundamentalus, ir platus. Volteras, beje, vėliau nusiskųsdavo 
nieko nesužinojęs koleže apie savo tėvynę, jos istoriją, geog- 
raliją, valstybinę santvarką. Na, o dėl kitko, tai vien dėstytų 

disciplinų sąrašas liudija, kad koležas jungė vidurinį ir aukš- 
tąjį mokslus, rungdamasis su kaimynine Sorbona. Jo auklėtiniai 
ėjo elementariąją ir aukštąją matematiką, fiziką ir chemiją, filo- 
sofija, retoriką, mokyklinę gramatiką, o po jos — aukštąją gra- 
matiką, tai yra lingvistiką. Voltero moksladraugis Juvansi pri- 
simindavo, kad pagrindas buvusi lotynų kalba, o visa kita jie 
studijavę kaip ir universitete. 

Visiems žinoma, kad Volteras, vos ne mokyčiausias savo 
amžiaus žmogus, buvo filosofas, istorikas, gilinosi į gamtos 
mokslus, fiziką, matematiką. Nors būta anksčiau minėtų spra- 
gų, pagrindus dideliam jo išprusimui padėjo koležas, įdiegęs 
meilę mokslui. Tačiau iš viso išeito kurso jam, matyt, svarbiau- 
sia buvo literatūra ir lingvistika. Teisingai pažymėjo nūdienis 
Voltero biografas prancūzas Žanas Orje: „Volteras pimė rašy- 
toju ir juo būtų tapęs, jei būtų mokęsis pas jansenistus ar kal- 
vinistus, bet jis tapo Volteru jėzuitų dėka. Jie įskiepijo jam 
potraukį prie klasicizmo ir išmokė tos kalbos, kuria parašyti 
„Kandidas“ ir „Meropė“. Tas pats Juvansi išvardija senovės 
graikų ir senovės romėnų autorius, kuriuos jie studijavo ko- 
leže: Ezopas, Hipokratas, Lukianas, Teofrastas, Homeras, Plu- 
tarchas, Herodotas, Sofoklis, Euripidas (sąrašas ne visas — 
A. A.). Juvansi pateikia ir įdomią detalę: kai tėvas Pore jiems 
užduodavo išmokti atmintinai kokią ištrauką ar citatą iš vie- 
no ar kito antikos autoriaus, Volteras niekuomet negaudavo 
aukštesnės kaip trečia ar ketvirta vietos. Jis buvo gana viduti- 
niškas helenistas ir prastai „ciceronizuodavo“, nekaip mokėjo ir 
lotynų kalbą. „Tiesa,— rašo atsiminimuose Juvansi,— Fransua 
Mari ją vartodavo bendro lavinimo dialoguose ir net kurdamas 
sąmojus, tačiau būsimojo Voltero ji nesuformavo taip, kaip su- 
formavo kitus padariusius karjerą auklėtinius — d'Aržansonus, 
Buje, Eno... 

Koležo administracijos struktūra buvo tokia: jam vadovavo 
rektorius, turėjęs dvi „ausis“— mMaterialią ir moralią — tėvus 
prokuratorius. Be to, buvo užsiėmimų prefektas; jis lankydavo 
klases ir miegamuosius, duodavo temas rašiniams. Klasės va- 
dovai užsiimdavo daugmaž tuo pačiu, kuo užsiima ir dabar. 

Kad Liudviko Didžiojo koležas suformavo būtent Volterą, 
reikėtų, ko gero, pasakyti ačiū „akademijoms“. Neužteko užsi- 
ėmimų klasėse, vyresni mokiniai dar būdavo sukviečiami į dis- 

putus — įvairiomis mokslinėmis, filosofinėmis, literatūrinėmis 
temomis, — dėl to ir buvo suskirstyti į „akademijas“. Kiekviena 
„akademija“ turėjo prezidentą, sekretorių ir patarėjus. Orato- 
riai būdavo paskelbiami iš anksto. Tėvai jėzuitai taip labai 
vertino „akademijas“, jog per atostogas išnuomodavo namą už- 
miestyje, kad užsiėmimai nenutrūktų ir vasarą. 

Tragedijos, komedijos, baletai, kuriuos auklėtiniai savo jėgo- 
mis statydavo koleže,— argi jie būsimam pirmajam Europos 
dramaturgui, talentingam aktoriui, režisieriui nepasitarnavo 
kaip puiki mokykla? Ypač didelį įspūdį Fransua Mari padarė 
1706 metų šventė koleže. 

Neabejotinos naudos jam davė ir tikybos pamokos: kad ga- 
lėtum kovoti su religija, reikia ją pažinti. 

Už visa tai Volteras ilgus metus jautė dėkingumą savo mo- 
kytojams tėvams jėzuitams. Visų pirma jis labai vertino tėvą 
Pore, garsėjusį ir už Liudviko Didžiojo koležo sienų. Šiam dės- 
tytojui jis buvo skolingas ne tik už antikinės literaiūros pa- 
žinimą, bet ir už pirmuosius dramaturgijos ir poezijos bandy- 
mus. Daug ir tankiai jam rašydavo, dažnai jį minėdavo laiš- 
kuose kitiems korespondentams. Pavyzdžio dėlei pateiksiu iš- 
traukas iš vieno jo laiško, pridėto prie „„Henriados“ egzemplio- 
riaus: „Tėvui Šarliui Pore. Apie 1730 metus. Jeigu, šventasis 
tėve, tebeatmenate žmogų, prisimenantį Jus visą gyvenimą su 
nuoširdžiausiu dėkingumu ir didžiausia pagarba, tai žiūrėkite į 
mane kaip į sūnų, po daugelio metų įteikiantį tėvui savo dar- 
bo vaisius toje meno srityje, kurios kadaise jį mokėte. Iš įžan- 
gos sužinosite, kokio pobūdžio šis kūrinys, o aš iš Jūsų nuo- 
monės sužinosiu, ko jis vertas. Nedrįstu viltis, kad išvengsiu 
priekaištų, kuriuos išgirsiu Prancūzijoje, niekada neturėjusioje 
epinės poemos. Bet jeigu „Henriada“ Jums patiks, jeigu tarsi- 
te mane pasisėmus naudos iš Jūsų pamokų...“ (Voltero kabi- 
nete visada būdavo Pore portretas.) Gali atrodyti paradoksaiu, 
kad poemą apie religinį pakantumą, poemą, ginančią hugeno- 
tus, Volteras pasiuntė katalikui, jėzuitui, ir laukė jo nuomonės 
su tokia nekantra. Tačiau ,„Henriada“, kaip ir anksčiau parašy- 
tas „Edipas“ bei daugelis vėlesnių kūrinių, iš tiesų buvo tėvo 
Pore — tegu ir ne jo vieno — pamokų vaisius. 

Didysis žmogus su dėkingumu prisimindavo ir kitus jėzuitus 
is Liudviko Didžiojo koležo. Net „akademiškiausi“ iš jų „įdėjo 

vaikui į rankas Juvenalį ir Horacijų“. Itin meiliai Volteras kal- 
bėdavo apie tėvą jėzuitą, kurio būdas ir širdis jungėsi su la- 
kiausia vaizduote,— koležo bibliotekos saugotoją. Biblioteka tu- 
rėjo dvidešimt tūkstančių tomų, ir, be abejo, auklėtinis Arue 
ja naudodavosi. Voltero draugiškumas tėvui Turneminui neat- 
vėso nė vėliau, šiam ėmus leisti „Žurnal de Trevu”, nesutaiko- 
mą švietėjų priešą. 1746 metais jis džiaugėsi, kad Turneminui 
patiko „Meropė“. 

Nors ir ne itin sėkmingai mokęsis lotynų ir graikų kalbų, 
šis mokinys išgarsino koležą. Liudvikas XIV geriausius Liudvi- 
ko Didžiojo koležo auklėtinius kartais apdovanodavo knygomis. 
Fransua Mari Arue sykį taip pat pelnė karaliaus dovaną. Kaip 
pažymėta vienoje monografijoje apie jėzuitus, 1710 metų sau- 
sio 1 dieną už lotyniškus eilėraščius jis gavo pirmąjį prizą ir 
Devilio „Prancūzijos pilietinių karų istoriją“. Kokia pranašinga 
pati dovana ir tai, už ką ji gauta! Už eilėraščius — tegu nebe 
lotyniškus, o prancūziškus — jis dar susilauks nemaža paskatų, 
bet ne mažiau ir plūdimų. Dešimtis metų dalyvaus pilietinėse 
kovose — tegu ne ginklu, o žodžiu, plunksna, gindamas netei- 
singai nuteistuosius. 

Vėl ir vėl kyla klausimas: kodėl kovotojas su religija ir vi- 
sų pirma su katalikybe (o jos avangardas buvo jėzuitai) taip 
ilgai jautė palankumą Liudviko Didžiojo koležo tėvams? Man 
regis, dėl to, kad jis kovojo kaip švietėjas, kaip rašytojas ir 
todėl vertino mokytojus, kuriems jautėsi skolingas už savo iš- 
simokslinimo pagrindus ir literatūrinę mokyklą. 

Pas jėzuitus jis išmoko ir kai kurių polemikos būdų, ir ko- 
vos taktikos. Ir ar ne iš jų perėmė nuolatinį savo principą: 
smogti ir atitraukti smogusią ranka? 

Žinoma, ateis ir toks metas, kai Volteras ims žiūrėti į jėzui- 
tus kaip į pikčiausius priešus, taps amžinu jų nedraugu — tik 
anaiptol ne koležo mokytojų! 

Ir dar už vieną ne mažiau svarbų dalyką jis liks dėkingas 
Liudviko Didžiojo koležui — už ilgų ilgų metų, iki pat mirties, 
draugystę su bendramoksliais Rišelje, broliais d'Aržansonais, 
ypač su Sideviliu ir su „angelu sargu“ d'Aržantaliu, be to, už 
didi pačios draugystės meną. 


4 skyrius 
DIPLOMATIJA, PEMPETĖ, POEZIJA... 


„Galų gale diplomato profesija ne tokia jau prasta“ — tik- 
riausiai galvojo metras Arue, lydėdamas Fransua Mari, žengian- 
tį pasiuntinio eskorte. Ar tik jam neapsisukdavo blaivi galva, 
vaizduojantis jaunėlį prancūzų pasiuntinybės priėmimuose bei 
kitų valstybių pasiuntinybėse Niderlanduose? Ar tik nepiešdavo 
jam vaizduotė, kaip berniukas įprastu spyruokliuojančiu žings- 
niu kopia nuo vieno ant kito hierarchijos laiptelio? Kas žino, 
iki kokių diplomatinių postų iškils Fransua Mari, turėdamas 
tokį šmaikštų liežuvį, mokėdamas taip gerai sutarti su aukš- 
tesniaisiais ir elgtis su jais kaip lygus su lygiais? 

Metras Arue vėl teisus ir neteisus. Jaunėlis iš tiesų susivi- 
lios diplomatija, važinės su vyriausybinėmis užduotimis (nors 
ir be didelės sėkmės) pas Fridrichą II, jo patarimų klausys Liud- 
viko XV ministras kunigaikštis de Šuazelis; prancūzų pasiunti- 
nio Niderlanduose sekretoriui, arba pažui, tarptautinė politika 
bus vienas didžiausių pomėgių ir užsiėmimų. Bet... jau po dau- 
gelio metų. | 

O dabar pamąstykime apie tai, kodėl taip ūmai užsibaigė jo 
diplomatinė karjera. Jaunuolis, lydis markizą de Šatonefą, at- 
vyksta į Niderlandus rugsėjo mėnesį. Gruodžio mėnesį jis jau 
išsiunčiamas atgal į Paryžių. Atsakymą į tai duoda susirašinė- 
jimas — dėl visko kalta Olimpija Diunuaje. Draugai ir pats Fran- 
sua Mari vadindavo ją Pempete. .. 

Per tai ir buvo numota ranka į pareigas pasiuntinybėje ir į 
Olandijos papročius — viską užgožė meilė. Panelė buvo daili, 
kilimo prancūzė, jos tėvai — hugenotai emigrantai. Pempetės 
motina — literatė, laikraščių, kartais ir knygų leidėja — ėmė 
aršiai priešintis dukters ir jaunojo Aiue meilei. Kone viską apie 
tai galima sužinoti iš jo laiškų mylimajai, be to, iš jos ne itin 
Iaštingų atsakymų. Dėl ponios Diunuaje sukelto skandalo 
vargšas jaunuolis ir buvo išsiųstas atgal. Pempetė pasiliko Ha- 
goje. Nieko nuostabaus, kad tokia lengvabūdė veikiai susira- 
do paguodą kažkokio Gijo de Mervilio glėbyje, o paskui ište- 
kėjo už grafo. 

Šis jaunojo Voltero biografijos epizodas gal ir nebūtų ver- 
tas mūsų dėmesio — vėliau bus tiek ir tiek reikšmingesnių įvy- 

kių — jeigu čia nebūtų išryškėję nauji nesuvaldomo tempera- 
mento bruožai ir nepaprastas išradingumas. 

Fransua Mari tuomet taip įsišėlo, kad markizas de Šatonefas, 
prieš išsiųsdamas jaunuolį atgal, turėjo uždėti jam namų areštą 
pasiuntinybėje. Trumpa, bet audringa šios meilės istorija rutu- 
liojosi pagal visas nuotykių romano taisykles. Čia veikė ir kur- 
pius, kuris, prisidengęs batų taisymu, nešiodavo įsimylėjėliams 
laiškus. Nusprendęs savo gražuolę slapčiomis išsivežti į Pary- 
žių, Fransua Mari parūpino jai vyrišką kostiumą, jau nekalbant 
apie karietą. Taigi dramoje buvo numatytas ir persirenginė- 
jimas. 

Kiek įsismarkavęs, tiek išradingas įsimylėjėlis nenurimo nė 
po to, kai buvo išsiųstas iš Hagos. Sugalvojo net tokį kurio- 
zą — Mėgino gauti vieno Liudviko Didžiojo koležo tėvo ir Evre 
miesto vyskupo paramą, viliodamas juos perspektyva sugrą- 
žinti katalikų bažnyčiai pasiklydusią ne per savo kaltę huge- 
notę. 

Beje, vėliau sužinojęs, jog Pempetė netrukus susirado kitą, 
atleido jai už išdavystę ir greitai suvis ją pamiršo. 

Meilė praėjo, užtat išliko laiškai Olimpijai — bene pirmas 
Voltero epistoliarinio meno pavyzdys. Štai ištrauka iš Fransua 
Mari laiško jo numylėtinei (laiškas rašytas dar Hagoje): „Jeigu 
nesugebėjau Jūsų įtikinti, tai sudie, mano dievinamoji širdie! 
Tą sakau Jums paskutinį sykį, atiduodamas visą švelnumą, ku- 
rio esate verta... Taip, mano brangioji, mylėsiu Jus visada, 
ir nors tą patį sako ir mažiau ištikimi įsimylėjėliai, tačiau jų 
meilė nėra grįsta tokia didžia pagarba. Juk myliu Jūsų doru- 
mą, kaip ir Jūsų išvaizdą, ir meldžiu dangaus tik viena: kad 
suteiktų man galimybę būti šalia Jūsų ir semtis tauriausių 
jausmų, o švelnus mano jausmas leidžia tikėtis to paties ir iš 
Jūsų. Puoselėju viltį, jog įkvėpsiu Jums troškimą išvysti Pa- 
ryžių..." 

Šit pirmos eilutės kito laiško, kuris buvo išsiųstas po pen- 
kių dienų, lapkričio pabaigoje: „Mane čia įkalino karaliaus 
vardu, bet paliko gyvybę ir meilę Jums. Taip, mano brangioji, 
mano mylimoji, aš pamatysiu Jus šiandien vakare, nors dėl to 
turėčiau padėti ant ešafoto galvą. Dėl dievo, tik nekalbėkit 


su manim anais rūsčiais žodžiais! .. 


Taigi tiek sūnų, tiek tėvą ištiko nesėkmė. Fransua Mari vėl 
Paryžiuje, bet jau visiškai priklausomas nuo metro Arue. Apie 
jo nuotykius tėvas žinojo jau anksčiau ir labai širdo. Dar prieš 
išsiunčiamas iš Hagos patrakėlis jam rašė: „Aš sutinku, o mano 
tėve, iškeliauti į Ameriką ir net maitintis ten vien duona ir 
vandeniu, bet su sąlyga, kad prieš kelionę man bus leista ap- 
„kabinti Tau kojas...“ 

Šis diplomatinis žingsnis padėjo. Prasižengėlis nebuvo išsiųs- 
tas Amerikon, tik paskirtas raštininku į Paryžiaus advokato 
Aleno (pasak kitos versijos, Šatle prokuroro) kontorą. Vėl ju- 
risprudencija! Dabar jau, regis, derėtų su ja susitaikyti. Fran- 
sua Mari gresia dar didesnis pavojus: nepatenkintas per mažu 
jo nuolankumu ir uolumu, tėvas rūpinasi gauti „letr de kaše“ 
(slaptą orderį areštui), kad nenaudėlis būtų uždarytas Bastili- 
jon, jeigu ir toliau nepaliaus išsisukinėjęs nuo rimtos veiklos. 

Fransua Mari požiūriu iš naujos katorgos tiek turėta naudos, 
kad įsigyta ilgametis bičiulis (beje, nelabai ištikimas) klerkas 
Nikola Tjerjo. Jam rašyti laiškai mums duoda tiksliausių žinių 
apie Voltero gyvenimą Anglijoje. Bet tas bus vėliau. O da- 
bar — poezija, vien poezija! Nieko nepaisydamas, jis teberašo 
eilėraščius, rimuoja net laiškus. 

Lyrika mažiausiai išgarsino Volterą. Ir vis dėlto ne veltuia 
Getė ir Puškinas vertino jo lyriką, įskaitant ir ankstyvąją. Net: 
ne Volteras, o Fransua Mari Arue įvedė į prancūzų lyrinę poe-“* 
Ziją minties — filosofinės, politinės — judėjimą, išvadavo ją iš“ 
manieringumo, sugebėjo jai suteikti tikrą gyvenimo alsavimą,— 
čia dar neturime galvoje jo satyrinių eilėraščių, apie kuriuos 
kalbėsime vėliau. Jau jo jaunystės eilėraščiuose amžina. meilės 
tema neatsiejama nuo žmogaus laisvės teigimo. Laiškas Ven- 
seno pilies belaisviui abatui Servjenui prasideda patarimais ne- 
nugrimzti į liūdesį, išlikti žvaliam ir linksmam, o baigiasi dek- 
laracija: „Filosofas ir surakintas lieka laisvas“ (1714 metai). 
Čia pat ir kitų metų laiškai tam pačiam Servjenui ar abatui 
de Biusi (tiksliai nenustatyta), kuriuose autorius guodžia meilu- 
žę praradusį vyrą: „„Atsikratyti liūdesio per mėgavimąsi malo- 
numu — štai kur tikroji išmintis." Čia ir autoriaus programinės 
eilutės: ,„Nuobodžiai gyventi, vien iš pareigos dainuoti — man 
tas pat, kas visai negyventi!" 

Vėliau, regentystės metais, jis dar išvystys šiuos antikrikš- 
čioniškus laimės įtvirtinimo žemėje motyvus, juos keldamas 

priešpriešiais dangaus išganymui. 1716 metų „Laiške poniai 
Ž..." Fransua Mari Arue teigia: „Malonumas yra visų protin- 
gų būtybių poreikis, pareiga ir tikslas“ ir dar: „Meilė sukurta 
tokioms kaip Jūs, o išganymas — šventeivoms. .. klausykite tik 
savo tikrų jausmų... įsimylėjėliai egzistavo dar prieš atsiran- 
dant pirmiesiems krikščionims.“ 

Tai vis „Tamplio“ ratelyje gautų pamokų. vaisiai. Ne veltui 
šitiek eilėraščių skirta libertenams. Kai regentystės metais Fran- 
sua Mari bus išsiųstas į Siuli tvirtovę, jis iš čia parašys abatui 
de Šolje eiliuotą laišką: „Jums, Tamplio Anakreontui, Jums, 
kurio skelbiančią malonumus išmintį išgarsino tiek Jūsų eilė- 
raščiai, tiek asmeninis pavyzdys, Jums, kurio liutnia taip ma- 
loniai skamba, Jums, kurį dabar prikaustė prie lovos podagra, 
aš siunčiu šias eilutes... su dėkingumu prisimindamas, kaip 
dainavote „Tokaną“ (ratelio himnas — A. A.), sėdėdamas už 
dievų stalo..." (Vertimas, deja, proza — A. A.) 

Kunigaikščiui de Vandomui jaunuolis rašo: „Jums, malo- 
niausiam iš princų, sveikinimas iš Siuli nuo abato Kurteno ir 
nuo menkiausio poeto..." 

Ankstyvuosiuose jo eilėraščiuose jau juntamos Rable pamo- 
kos (į šį genialų veidmainybės išjuokėją amžininkai žiūrėjo tik 
kaip į gryną pokštininką, nelaikė jį tikrosios literatūros kūrė- 
ju), matyti įtaka ir kitų gyvenimo mylėtojų iš Margaritos Na- 
varietės ratelio, be to, skeptikų Montenio ir Belio pamokos. 
Šias XVI ir XVII amžių drąsios prancūzų minties pamokas Fran- 
sua Mari gavo „Tamplio“ draugijoje. Tačiau reikėjo mokėti 
jomis naudotis! Dar koleže jis buvo susipažinęs su antikos filo- 
sofų Epikūro ir Lukrecijaus morale, teigiančia gyvenimo džiaugs- 
mą ir malonumus. Dabar ši moralė duoda naudos jo eilėraš- 
čiams. 

Žemiška supriešinti su dangiška reikalavo laikas, naujos jo 
jėgos. Volteras pats buvo nauja jėga. 


Tačiau Fransua Mari maža rašyti eilėraščius, nors jie lie- 
jasi it paukščių giesmė. Jis trokšta per eilėraščius išgarsėti. 
Proga pasitaiko tuoj sugrįžus iš Hagos. Akademija paskelbia 
poezijos konkursą. | 

Jis pateikia visai lojalią „Odę .apie Liudviko XIII įžadą“. 
Toks poetinis veidmainiavimas autoriui nebe pirmiena. Dar ko- 
leže, kai auklėtiniui Arue už eilinį bedievišką išsišokimą grė- 

sė pašalinimas (kaip tik tuomet tėvas Leže išpranašavo jį tap- 
siant prancūzų deistų vėliava ir vadu), jis išvertė iš lotynų 
kalbos į prancūzų dvi savo auklėtojų religines odes ir išvertė 
taip meistriškai, kad auklėtojams ištryško graudulio ašaros. Šiuo 
manevru, be to, nepriekaištingu elgesiu bei uoliomis ir ne ma- 
žiau veidmainingomis maldomis jis ir išsigelbėjo nuo pašalinimo. 

Premija buvo paskirta ne Arue, o kažkokiam abatui, kurį 
globojo garsus poetas de Lamotas-Udaras, kurį labiau už jo 
eilėraščius išgarsino dalyvavimas ginče dėl senovės ir naujųjų 
rašytojų. Negelbėjo nė tai, kad Fransua Mari prašė Žaną Batis- 
tą Ruso atsiliepimo apie odę. Šis atsiliepė labai griežtai: nei 
Kornelis, nei Rasinas, nei Depreo nėra rašę dėl premijų. 

Jeigu taip — niuksą Akademijai! Poetas ją išjuokia satyri- 
nėje poemoje „Liūnas“. Ponia Diunuaje, atleidusi jam už mė- 
ginimą išsivežti dukrą, išspausdina poemą Hagoje. Autoriui gre-. 
sia nemalonumai, ir tėvas išsiunčia jį į Lui de Komarteno dva- 
tą. Senukas pasakoja svečiui apie Liudviką XIV, pas kurį te- 
ko tarnauti, ir apie Henriką 1V. Visa tai vėliau Volterui pra- 
vers. 


5 skyrius 
EILĖRAŠČIAI ATVEDA Į BASTILIJĄ 


Prasideda 1715-ieji, išties istoriniai metai. Baigiasi „Liudvi- 
ko XIV amžius“. Jį pakeičia garsioji regentystė, „Voltero am- 
žiaus“ išvakarės, netgi pradžia. Tai, kad Fransua Mari pasiva- 
dins šiuo vardu atkalėjęs Bastilijoje, taip pat ne atsitiktinumas, 
o savotiškas princo ir poeto likimų susikryžiavimas, poeto, 
bergždžiai prisilyginusio princui. Juk jis pats nebūtų galėjęs 
įkalinti kunigaikščio Orleaniečio. .. 

Atskaitomybės rūmų iždininko ir delspinigių rinkėjo jau- 
nesnysis sūnus, aišku, nebuvo įleistas į rūmus ir negalėjo savo 
akimis matyti sergant ir mirštant karalių saulę. Nedalyvavo 
jis ir Prancūzijos parlamento posėdyje, kai buvo patvirtintas 
naujas karalius, mažametis Liudvikas XV, ir regentas prie jo. 
Tačiau neseniai parvykęs sostinėn Fransua Mari bent jau matė, 
kaip džiūgauja Paryžius, tarsi pakirdęs iš ilgo ir slogaus sapno, 

ir pats veikiausiai džiūgavo su visais. Dar niekad tokios minių 
minios nebuvo užtvindžiusios Paryžiaus gatvių ir aikščių, dar 
niekad bulvarai nebuvo taip užplūsti karietų ir puskariečių, dar 
niekad čia nešuoliavo tiek nutrūktgalvių raitelių. Pro visus var- 
tus į sostinę veržėsi ekipažai — tai grįžo tie, kurie buvo palikę 
Paryžių savo valia. O pro atvertas kavinių duris, pro atlapo- 
tus langus sklido smagus .klegėjimas, nustelbdamas retus siel- 
varto šūksnius. l 

Ne vien Paryžius — visa Prancūzija netvėrė džiaugsmu. Net 
bažnyčiose ne tiek melstasi už mirusio karaliaus vėlę, kiek dė- 
kota, dievui, kad galų gale teikėsi jį pasiimti pas save. 

To paties Sen Simono liudijimu, tik kitos Europos valsty- 
bės padorumo dėlei elgėsi santūriai, nors turėjo ne mažesnį 
pagrindą džiūgauti pagaliau atsikračiusios monarcho, primetu- 
sio joms savo įstatymus, monarcho, kurį tik mirtis išgelbėjo nuo 
jau ruošiamo teisingo atpildo. Visi karaliai ir vyriausybės pa- 
brėžtinai liaupsino velionį, atlikdami ir prideramas ceremoni- 
jas. Jie nepamiršo trijų ketvirtadalių šlovingo karaliavimo ir 
neprisiminė vieno ketvirtadalio nešlovingo. Šventosios Romos 
imperijos imperatorius net apsivilko gedulo drabužiais, tarsi bū- 
tų gedėjęs tėvo, ir uždraudė visus viešus pasilinksminimus. 
Vienoje ėjo karnavalo dienos. Tik prancūzų pasiuntinys drįso 
nepaisyti įsakymo ir iškelti vienintelę mieste puotą. 

Prancūzai, rodės, pametė galvą iš laimės, atsikratę savo ka- 
raliaus, kaip anksčiau ėjo iš- galvos juo .gėrėdamiesi. Velionio 
geri darbai Prancūzijos labui buvo nuėję į tokią tolimą praeitį, 
kad jaunoji karta apie juos nė manyti nenumanė. Niekas jau 
nebylojo, kad Mazarinio auklėtinis kadaise išvadavo savo' tė- 
vynę iš pilietinių karų ir svetimšalių brovimosi. Volteras apie 
tai vėliau parašys „Liudviko XIV amžiuje“, deramai įvertinda- 
mas istorinius karaliaus nuopelnus, bet parašys gerokai vėliau, 
ir jo knygoie geradarysčių ir piktadarysčių lėkštės nusvers 
čia į vieną, čia į kitą pusę. 

Anas visaliaudinis džiūgavimas prasidėjo.ankstų rugsėjo pir- 
mosios rytmetį. Lygiai pusę devynių rūmų balkone pasirodė pir- 
masis kamergeras kunigaikštis Bulonietis ir garsiai paskelbė: 

— Mirė karalius Liudvikas Keturioliktasis— Palūkėjęs dar 
garsiau sušuko: — Tegyvuoja karalius Liudvikas Penkioliktasis! 

Pasak kitos versijos, žinią paskelbęs karininkas iš pradžių 
su juodaplunksne kepure, po to — su baltaplunksne: 

O kas gi dėjosi iki tolei? Rugpjūčio devynioliktąją Liudvi- 
kas XIV nepagydomai susirgo. Negelbėjo nė asilės pienas, 
kuriuo jo didenybę girdė gydytojai. Jį vis labiau kamavo troš- 
kulys, karštligė, mieguistumas. Dvidešimt šeštąją mirštantysis 
įsakė atvesti dofiną, lydimą kunigaikščio diu Meno, ir penkia- 
mečiui proanūkiui paliepė būti tokiu pat krikščioniu karaliumi 
kaip jis pats. 

Liudviko negalėjo nekankinti ir stulbinantis aplinkinių abe- 
jingumas. Niekas neapgailestavo, kad jo didenybė atsisveikina 
su gyvenimu ir sostu, tik jo paties liokajus ir dar vienas kitas 
žmogus. 

Pasak vienos versijos, Mentenon be atilsio budėjusi prie 
karaliaus guolio, kol jis, atsisveikinęs su tikraisiais ir legiti- 
muotaisiais princais, su dvariškiais, tarnautojais, tarnais, jai 
tares: „Dabar išeikite ir jūs, ponia. Čia pernelyg tragiš- 
kas spektaklis. Tačiau jis greit baigsis.“ Bet labiau įtikimas Sen 
Simono liudijimas apie visai kitokį jos elgesį. Įdomu, kad po- 
nios de Mentenon laiškai ir memuarai, kuriuos daug vėliau 
` išspausdino Labomelis, vienas radikaliausių švietėjų, virto kny- 
ga, negailestingai demaskuojančia Liudviką XIV, jo viešpatavi- 
mą, vienvaldystę. 

Karalius neprarado sąmonės iki pat paskutinės minutės. Bet 
dėl kardinolo de Roano kaltės galėjo likti be priešmirtinių mi- 
šių, nė vienų jų nepraleidęs per ilgą savo gyvenimą. Vis dėlto 
atsirado kunigas, kuris atlaikė mišias, tik jis nebuvo Telje — 
mat šis pervargo laimindamas mirštantįjį. 

Nenuostabu, kad nesielvartavo kunigaikštis Orleanietis. Ta- 
čiau ir kunigaikštis diu Menas nesiteikė viešai išreikšti sielvar- 
to. Beje, Orleaniečio abejingumą ir net džiaugsmą Liudvikas už- 
sitarnavo, Diu Meno nedėkingumą taip pat nusipelnė. 

Jųdviejų elgesį tuo metu, kai sirgo karalius, nesunku paaiš- 
kinti. 
Pirmasis, „Prancūzijos anūkas“, galėjo būti visai ramus dėl 
savo ateities, jei ne apmaudas dėl dabarties. Nors kilmė ir 
davė jam teisę būti regentu prie mažamečio sūnėno, jis už šią 
teisę dar ir sumokėjo susituokdamas su panele Blua, tapdamas 
jo didenybės žentu pažeminimo kaina. Karalius nesidrovėjo 
mirties patale veidmainiauti, ir tas Orleaniečio įsitikinimas dar 
labiau sutvirtėjo. Šit paskutiniai jo žodžiai Orleaniečiui: „Ma- 
no testamente nerasite nieko, dėl ko galėtumėte būti nepaten- 

kintas. Aš pavedu Jums dofiną. Tarnaukite jam taip ištikimai, 
kaip tarnavote man!“ Aišku, sakinio pabaiga skambėjo dvipras- 
miškai ir nelabai nuoširdžiai — mirštančiojo prisipažinimas pikt- 
naudžiavus valdžia, dėl ko prireiks tam tikrų reformų. Bet vie- 
na ir kita buvo ištarta lyg šiaip sau, o po to ėjo įspūdinga ti- 
rada: „Jūs pamatysite vieną karalių kape, kitą — lopšyje. Nie- 
kada neužmirškite vieno ir sergėkite interesus kito!“ 

Vargu ar buvo galima tikėti Orleaniečio pažadu, kad jis 
šventai išpildysiąs visus jo didenybės priesakus. Juk apgauta- 
sis — bent tuo metu — buvo jis. 

Antrajam, legitimuotam princui, mirštantysis jau nebuvo rei- 
kalingas. Priešingai negu Orleanietis, diu Menas žinojo tikruo- 
sius savo tėvo ketinimus. 

Rugpjūčio 27 dieną karalius iškilmingai įteikė parlamento 
prezidentui de Mesmui ir generaliniam prokurorui d'Ageso sa- 
vo testamentą, kuris turėjo būti atplėštas tik po jo mirties. Tei- 
sindamasis nuovargiu, Liudvikas nieko nepasakė apie testa- 
mento turinį. 

Bet, žinoma, velionio valstybiniams potvarkiams nebuvo lem- 
ta išsipildyti. Testamentas buvo parašytas legitimuotų princų 
naudai. Jiems net buvo suteikta teisė paveldėti sostą. Prancū- 
ziją valdyti iki Liudviko XV pilnametystės buvo pavesta glo- 
„bėjų tarybai, kurią sudarė Liudviko, XIV nesantuokiniai sūnūs, 
jiems artimi maršalai, tarp jų de Vilaras, ir ministrai su kuni- 
gaikščiu diu Menu priešakyje. Pilypas Orleanietis pagal tes- 
tamentą gavo nieko nereiškiančią teisę pirmininkauti tarybos 
posėdžiuose. 

Bet jau rugsėjo 2 dieną parlamentas, patvirtinęs karaliumi 
Liudviką XV, visur kitur pripažino velionio testamentą nega- 
liojančiu ir paskyrė regentu Pilypą Orleanietį. 

Tam būta istorinių priežasčių. Kunigaikštis Orleanietis tu- 
rėjo savybių ir įsitikinimų, kurių tauta reikalavo iš žmogaus, 
sugebančio paimti valstybės vairą į savo rankas ir vairuoti vi- 
siškai kitaip negu jo pirmtakas. 

Tiesa, vėliau valdys nebe vienas Orleanietis, ir permai- 
noms — iškartinėms ir vėlesnėms, geroms ir blogoms — nema- 
ža įtakos padarys ir kardinolas Noajis, ir Sen Simonas, ir Pilypo 
auklėtojas abatas (vėliau kardinolas) Diubua, be to, regentystės 
tarybos nariai. 


Ėmęs valdyti, Orleanietis visų pirma sugrąžino Prancūzijos 
parlamentui Liudviko XIV atimtą „atstovavimo“ teisę, teisę 
tvirtinti valstybinę valdžią. Be šito ir pats kunigaikštis nebūtų 
galėjęs prieš testamento valią tapti regentu. Štai kodėl rugsėjo 
2-osios posėdyje Pilypo pasakytą kalbą palaikė ne vien tikrieji 
princai, bet ir d'Ageso, ir generalinis advokatas Omeras Žoli 
de Fleri. Kunigaikštis tada pažadėjo sugrąžinti visas prarastas 
teises ne tik Prancūzijos parlamentui, bet ir provincijų parla- 
mentams. O pažadėjęs išpildė. 

Pirmieji regentystės metai net pranoko į ją dedamas viltis. 
Jau 1715 metų rugsėjo 5 dieną vienvaldžius ministrus pakeitė 
šešios tarybos: karinė jūrų, finansų, prekybos, vidaus ir užsie- 
nio reikalų, religinių reikalų. 1716 metais princas de Konde 
kreipėsi į regentą su prašymu atimti iš legitimuotų princų ve- 
lionio karaliaus suteiktas teises. Orleanietis žengė dar toliau. 
1717 metų birželio 8 dieną ediktu patvirtinamos tautos teisės. 
Nutrūkus dinastijai, karaliaus šeima netenka teisės į karūną — 
tiktai tauta gali rasti išeitį iš šios nelemties, protingai išsirink- 
dama karalių. Parlamentams grąžinama visa ankstesnė jų veik- 
la. Ko gero, labiausiai stebina 1715 metų gruodžio 7 dienos 
ediktas: regentas nepabūgo viešai demaskuoti betvarkės vals- 
tybiniuose finansuose... Todėl net imama kalbėti ir apie seniai 
likviduotų Generalinių luomų sušaukimą. Ši idėja priklausė ve- 
lionio karaliaus atžvilgiu opoziciškai nusiteikusiam Sen Simo- 
nui, regento draugui, be kurio šis vargu ar būtų laimėjęs par- 
lamente. Valstybei iš visiško bankroto gelbėti skiriama komi- 
sija, vadovaujama žymių finansininkų brolių Pari. Sumažinami 
vertybinių popierių procentai, be to, algos valdininkams ir pa- 
čių valdininkų skaičius. Pradedama kalti mažos vertės monetos. 
Sąskaitų knygos rašomos dviem egzemplioriais. Kad pakeltų 
visiškai nualintą liaudies ūkį, regentas ir jo padėjėjas ima glo- 
boti pramonę, prekybą, žemdirbystę. Suprasdamas liaudies pik- 
tinimąsi mokesčių rinkimo teisės atpirkėjais, regentas juos su- 
varžo, o itin piktybiškus pastato prie gėdos stulpo su lentele 
ant krūtinės „Žmonių engėjas". 

Tačiau šios priemonės padėties neišgelbėjo. 1716 metų pa- 
baigoje valstybės deficitas siekė 93 milijonus frankų. Visuome- 
nės apačių skurdas nesumažėjo. Štai dėl ko regentas — o geri 
jo ketinimai nekėlė abejonių — su entuziazmu priėmė Lou sis- 
temą (Lou — škotų ekonomistas, taip pat nuoširdžiai troškęs 

Prancūziją paversti turtingiausia Europos šalimi). Sistemos žlu- 
gimas galutinai nuskurdino tuos, kurie vylėsi praturtėti, ir vi- 
siškai diskreditavo regentą visų visuomenės sluoksnių akyse. 
Bet apie tai — vėliau. 

Kol kas Orleanietis laiminamas, ir visų labiausiai — už per- 
mainas religinėje politikoje. Jis ne tik palengvino velionio per- 
sekiotų sektų padėtį, bet ir išlaisvino iš kalėjimų daugelį jan- 
senistų. Ne veltui Liudvikas XIV juos laikė respublikonų par- 
tija bažnyčioje. Regentas išgujo iš Prancūzijos visų nekenčia- 
mą velionio karaliaus nuodėmklausį Telje. Grąžino iš tremties 
kardinolą Noajį ir paskyrė jį religinių reikalų tarybos pirmi- 
ninku, o šis nuo seno užtardavo jansenistus. Net buvo kelia- 
mas klausimas dėl jėzuitų ordino ištrėmimo. Bet ir dabar jiems 
atimta teisė klausyti išpažinties ir sakyti pamokslus — o tai jau 
nemaža! Buvo sukurtas dar radikalesnis projektas sugrąžinti 
į Prancūziją hugenotus, galutinai išvytus po to, kai Liudvikas 
XIV - panaikino Henriko IV pasirašytą Nanto ediktą. Regentas 
taip nepritarė bulei Unigitus — visų tuometinių religinių vaidų 
židiniui, — kad jo įsakymu budelis sudegino jai palankias 
brošiūras. 

Tereikia suprasti to meto prancūzus, tikinčius dievą tėvą 
ir dievą sūnų, garbinančius apaštalus ir šventuosius, — ir išsyk 
paaiškės jų nepasitenkinimas Versaliu ir Roma. Juk bulė smer- 
kė net apaštalo Pauliaus ir švento Augustino mokymą! Parla- 
mentams anuomet buvo išsiuntinėti įsakymai sunaikinti knygas, 
prieštaraujančias bulei (o jai prieštaravo visos), ir bausti už 
knygas, kurios dar tik turėjo išeiti. Šis diktatas, jau ir šiaip 
įžeidžiantis Paryžiaus parlamento orumą —ar negana, kad jį 
privertė įteisinti neteisėtus karaliaus vaikus? — papiktino pirmi- 
ninką ir jo patarėjus. š 

Aišku, atvirai priešintis drįso ne visi. Per vyskupų susirin- 
kimą keturiasdešimt pasisakė už bulę, keturiolik4 — prieš. Juk 
Sorbonai, kuri bulės nepriėmė, buvo įsakyta įtraukti ją į re- 
jestrą. 

Ne tik dvasininkai, bet ir pasauliečiai prancūzai buvo su- 
skilę į dvi stovyklas. Paėmus valdžią į savo rankas Pilypui 
Orleaniečiui, bulės priešininkai ėmė nešioti ženklelius „„Regen- 
tystė“ arba „Konstitucija“. Ir nieko nuostabaus: kunigaikštis 
Orleanietis nuo jaunų dienų buvo libertenas ar bent jiems ar- 
timas. Apsišvietęs, plačių pažiūrų, įgimto proto — dėl šių savy- 

bių jis turėjo pasidaryti valstybės vadovu. Prie viso šito reikia 
pridurti didžiai paprastą elgesį. Tapęs regentu, Orleanietis at- 
sisakydavo kalbėtis su tais, kurie atsiklaupdavo prieš jį ant 
kelių. į 

Viešuose maskaraduose Operos salėje. jis, sakytum, įvedė 
visų lygybę, sugriovė luomų pertvaras. Nesusitapatindamas su 
valstybe, regentas išlaikydavo meilužės iš savo kišenės, neleis- 
davo joms kištis į Prancūzijos reikalus, neskirdavo nevertėliams 
draugams, jo pramintiems „pakaruokliais“, pensijų, neduodavo 
pelningų tarnybų. 

„Ydų fanfarono“ trūkumai taip pat istoriškai lėmė jam gau- 
ti regento postą. Praėjusio karaliavimo pabaigos „didžiojo pas- 
ninko" priešprieša turėjo būti „užgavėnės“, šventeiviškumo — 
visiška papročių laisvė, veidmainingos dorybės — viešas palai- 
dumas. Gandai apie Orleaniečio kraujomaišos ryšį su tikra duk- 
terim, kunigaikštiene de Beri, matyt, buvo melagingi, kaip ir 
gandai, jog jis nunuodijęs Liudviką XIV. Bet šios paskalos 
buvo svarbiausi koziriai regento priešininkų rankose, jomis ti- 
kėjo daugelis amžininkų, tikėjo ir Volteras. 

Beje, už savo įžūlią nepagarbą aukštesniesiems, už kandų 
stilių ir, svarbiausia, už kritiškumą, įsibėgėjusį nuo Pale Roja- 
lio (Orleaniečio rezidencija) kritikos, jis liko skolingas „regen- 
tystės papročiams“, kuriuos pamena visi, o regento reformas 
ir jo posūkį į reakciją teatsimena vieni istorikai. Švietėjų kri- 
tinės minties pirmoji kregždė buvo Monteskje „Persų laiškai“ 
(1722 metai), teigiantys: mintis turi būti laisva, pajungta tik 
„gamtos dėsniams, prigimtinei teisei, patyrimui. 


Kol kas Arue jaunesniojo nusistatymas kunigaikščio Orlea- 
niečio jaunesniojo atžvilgiu sudėtingas ir prieštaringas, kaip su- 
dėtinga ir prieštaringa pati regentystė. Daugelį „už“ atsveria 
daugelis „prieš“. Prasideda naujas gyvenimas Paryžiuje, naujas 
gyvenimas „Tamplyje“. Dabar prie vakarienių stalo rateliui va- 
dovauja jo įkūrėjas, jo vyriausiasis prioras, rūmų šeimininkas 
kunigaikštis de Vandomas. Fransua Mari susilaukia didelio pa- 
sisekimo ir pagyvėjusiuose Paryžiaus salonuose. Ak, kaip jam 
smagu, kad Liudviko XIV laikais draustos brošiūros ir pamfle- 
tai, demaskuojantys visuomenės gyvenimo piktžaizdes, dabar, 
atsileidus varžtams, pilasi kaip iš gausybės rago! Jie, beje, ne 
mažiau puldinėja Ir regentystės papročius. O varžtų atsileidimas 

dar nereiškia, kad jie panaikinti. Fransua Mari šitai dar patirs. 
Regentas nedovanos jam už tas užuominas apie ryšį su duk- 
terimi. 

Taigi viskas gana sudėtinga. Kartoju: „prieš“ yra ne mažiau 
negu „už“. Fransua Mari sena bičiulė kunigaikštienė diu Men 
(arba Menietė) neapkenčia regento: jis užėmė vietą, skirtą jos 
vyrui. Ne itin maloninga Orleaniečiui ir Arue jaunesniojo drau- 
gė maršalienė de Vilar. | 

Tik ne vien dėl jų įtakos jaunasis poetas, pats anaiptol ne 
šventuolis, laiko regentą antikristu. Ką ir kalbėti, Fransua 
Mari patenkintas, kad padarytas galas šventeiviškumui. Ko ver- 
ta vien tai, kad neprivalu lankyti bažnyčios! Bet regento ir 
„„pakaruoklių“ pramogos primena ne tiek žemės rojų, kiek pra- 
garą, šėtono linksmybes. Juk tai puota maro metu! Net prasi- 
dėjus tikram marui Marselyje Orleanietis neatsisakė orgijų. Na, 
o Arue jaunesnysis nebūtų atsisakęs spekuliacijų. Bet jis — 
vienas iš nedaugelio — nepametė galvos kaip tie, kurie iš troš- 
kulio pralobti įtikėjo Lou sistema (yra, beje, ir kita versija). 

Literatūroje rokoko stilius, kuriam davė pradžią abato Šol- 
je ir paties Arue „lengva poezija“, jam negalėjo nebūti arti- 
mas. Tik anuomet jis tarėsi esąs pašauktas atgaivinti klasi- 
cizmo ir sukurti epinės poemos, apdainuojančios visa, kas šaunu 
tėvynės istorijoje. 

Ir dar vienas „prieš“, gal visų svarbiausias: Prancūzijos 
gyvenime maža kas pakito. Neatstatytas Nanto ediktas, nesu- 
grąžinti hugenotai, kurių ištremtis padarė tiek nuostolių šalies 
gerovei. Bet ar galima kalbėti apie gerovę, apie klestėjimą? Nė 
regentystės metais nesumažėjo maištų dėl skurdo, pameistrių 
riaušių. Argi tiems, kurie lenkė nugaras laukuose, atiduodami 
kone visą derlių dvarininkui, bažnyčiai, valstybei, tiems, kurie 
ako manufaktūrose prie gobelenų rūmams ar prie brokato didikų 
apdarams,— argi jiems gyvenimas virto nuolatine švente? Šven- 
te jis virto tik aukštuomenei, kuri nesuko sau galvos dėl ryt- 
dienos. Argi nugalėjo teisingumas ir teisėtumas? 

Taip turėjo galvoti Volteras, įkūnijąs Švietimo ankstyvąjį 
etapą, pradedąs ginti visą nediferencijuotą trečiąjį luomą. To- 
dėl jau pirmoje tragedijoje „Edipas“, poemoje „Lyga, arba Hen- 
rikas Didysis“, regis, tokiose tolimose tam laikotarpiui, jaunasis 
autorius kėlė opiausius klausimus. O juk abu kūriniai: parašyti 
aštumtaisiais regentystės metais. 

Žinoma, Volteras pasirinko šiuos žanrus ne tik iš atsargumo. 
Tačiau tai, kad šitaip maskavo savo pažiūras, be abejonės, su- 
siję su Orleaniečio pasikeitimu. Regentystės pradžios politinis 
kursas, toks opozicinis praėjusio karaliavimo pabaigos politikai, 
truko, deja, gana neilgai. Priežasčių būta ir svarbių, ir menkų. 
Iš vienos pusės — jėzuitų baimė, iš kitos — didėjančių religinių 
nesutarimų baimė (kur kas labiau pateisintina): jansenistai da- 
rėsi dar nepakantesni; be to, abato Diubua, taikančio į kardi- 
nolus, įtaka — visa tai privertė Orleanietį atsisakyti pasiprieši- 
nimo bulei Unigitus. Jau 1717 metų spalio 7 dienos jo dekre- 
tas uždraudė spaudinius, įtariamus nepagarba popiežiui. Sen 
Simonas tik veltui aušino burną, mėgindamas išaiškinti regen- 
tui, ką šis ir pats anksčiau suprato: bulė siaurina Prancūzijos 
sosto teises. Išvengti šios deklaracijos buvo juoba nesunku, kad 
Klemensas XI anksčiau bulei nepritarė. Na, o dabar Roma gavo 
visišką veiksmų laisvę, Orleanietis — ,,atpildą“ už nuolankumą: 
popiežiaus laišką, reikalaujantį visiško paklusnumo bulei. 

Šie regento veiksmai sukėlė visuotinio nepasitenkinimo ban- 
gą ir parlamento opoziciją. Orleanietis savo ruožtu pasišiaušė 
ir begėdiškai sulaužė 1715 metų rugsėjo 2 dieną duotą paža- 
dą be parlamento patarimų bei jo išmintingų nurodymų nieko 
nesiimti, kas liečia visuomenės gerovę. 1718-aisiais vėl buvo 
uždrausta parlamentams kištis į valstybės valdymą bei finan- 
sinius reikalus. Apie „atstovavimo“ teisę nebegalėjo būti nė 
kalbos. 

Visuomenės nepasitenkinimas regentu tebeaugo. t1718-ųjų 
gruodį išaiškinamas prieš jį rengtas sąmokslas, kuriame įsipai- 
nioję ir jėzuitai. Kad ir kaip buvo persekiojami autoriai, Pran- 
cūziją dar labiau užplūdo pamfletai, negailestingai išjuokiantys 
Iegentą. 

Negana to, Orleanietis susibendravo su popiežium ir pa- 
skelbė karą savo bendravardžiui Pilypui V, Ispanijos karaliui. 
Neįvyko ir numatytos Liudviko XV sutuoktuvės su Ispanijos 
infante, nors ši dar būdama ketverių metų apsilankė Prancū- 
zijoje. 

1720 metais dėl Lou sistemos bankroto regentui grėsė pa- 
šalinimas. Net kilo projektas pagrobti karalių, kai jis vaikščios 
po Venseno mišką, ir paskelbti jį pilnamečiu. Regentas ir jo 
artimieji ėmėsi griežtų priemonių, užtvindė Paryžiaus gatves 
kariuomene, ir tik dėl to nieko neįvyko. 

Sakytum, kas pakeitė regentą, kai norėdamas išgauti iš 
parlamento sutikimą naujam projektui ir jo negavęs, apšaukė 
prezidentą de Mesmą sena kiaule, pasiuntė jį po kelmais ir ga- 
vo atsakymą: 

— Monsinjore, aš ne sykį turėjau garbės kalbėtis su kara- 
liumi, bet jis neleisdavo sau panašiai išsireikšti. .. 

Tuomet regentas pagrasė išgrūsiąs parlamentą iš Paryžiaus. 
Mesmas pareiškė, kad nė vienas patarėjas ir nė vienas valdi- 
ninkas nepajudės iš savo vietos. 

Kėslas vis dėlto buvo įvykdytas. Prieš išsiųsdamas parla- 
mentą į Pontuaną, Orleanietis su šeima apdairiai persikėlė į 
Versalį, pasiimdamas Liudviką XV. Šitai irgi buvo sumanyta 
Diubua — regento ir regentystės piktojo genijaus. Šiaip ar 
taip, viskas grįžo į pirmykštę vagą. Niekas jau neprisimindavo 
trumpučio atlydžio po žvarbios žiemos. 

Regentas valdžią išlaikė, bet populiarumą prarado visiems 
laikams. Nors ir buvo griebtasi represijų, įsisiautėjo tikra pamf- 
letų audra prieš jo politiką, palaidumą ir bedievystę. Ėmė plis- 
ti lapeliai „Šalin tironą!“ Vėl atgijo teisingo valdovo iliuzija. 
Tie, kurie reikalavo nuversti Orleaniėtį, juo garsiau šaukė: „Te- 
gyvuoja karalius!“, tarsi ėmus valdyti Liudvikui XV susilauktų 
geresnės dalios. | 

Užtat turėjo išsisklaidyti iliuzijos pačiam regentui. Po 1720- 
ųjų, ištrėmęs ir „pakaruoklius“, jis mirė kaip valstybės vei- 
kėjas, kaip asmenybė, anksčiau neabejotinai ryški, mirė dar 
prieš mirdamas nuo apopleksijos. Nėra visai teisingas įprastas 
aiškinimas, kad jį, kaip teisingą valdovą, pražudęs besaikis 
ištvirkavimas. Argi vienvaldystės sąlygomis įmanoma šalį pa- 
daryti laimingą, liaudį — turtingą, ar įmanoma įtvirtinti pakan- 
tumą ir lygybę? Sielodamasis dėl prarasto populiarumo, Orlea- 
nietis, kad ir pašlijusios sveikatos, tebegirtuokliavo ir tebe- 
simėgavo meilės malonumais, sakytum, su džiaugsmu ėjo pa- 
sitikti mirties. O tai davė dar didesnius kozirius jo priešinin- 
kams. Asmeninių regento trūkumų kritika talkino puolimui prieš 
tolydžio augantį jo valdymo reakcingumą. 

O nelaimingasis, matyt, turėjo gerų ketinimų. Įsidėmėtina, 
kad 1718-aisiais, per Voltero „Edipo“ premjerą (regentas ne tik 
leido statyti „Edipą“, bet ir sutiko, kad jis būtų dedikuotas ku- 
nigaikštienei Orleanietei), atsitiko štai kas — sakydamas repli- 

ką: „Kai jis mato save kraujažagį, tėvažudį — ir vis tiek do- 
rybingą“, aktorius pasigręžė į regentą, lyg sviesdamas šiuos 
žodžius jam į veidą. Publika suakmenėjo. Kunigaikštienės de 
Beri skruostai po raudonais dažais išblyško it numirėlės. O ku- 
nigaikštis pakėlė rankas su sniego baltumo manketais ir ėmė 
ploti. Žinoma, jis negalėjo nesuprasti įžūlios užuominos, bet 
didesnę svarbą teikė žodžiams apie išsaugotą dorybingumą ir 
prijautė bendrai tragedijos linkmei. 

Po spektaklio poetas ir princas persimetė keliais juokeliais 
ir susitaikė. Volteras paprašė regeūtą nebesirūpinti dėl jo ne- 
mokamo valgio ir būsto (užuomina į Bastiliją, iš kurios nese- 
niai buvo išėjęs), šis pažadėjo ir, galima sakyti, pažadą ište- 
sėjo. Didesnių persekiojimų Orleaniečio valdymo metais Vol- 
teras nebepatyrė. Tiesa, nuo tada jis neberašė atvirų satyrų 
apie kunigaikštį ir jo dukterį. Be to, 1720-aisiais ji mirė. 

Šis poskyris gali pasirodyti pernelyg nutolęs nuo pačios 
Voltero biografijos. Bet jeigu Fransua Mari Arue gimė 1694-ai- 
siais, „Liudviko XIV amžiuje“, tai Fransua Mari Volteras, gali- 
ma teigti, gimė 1715-aisiais, regentystės pradžioje. 


Prasidėjo viskas nuo nemalonumų. Dar 1716-aisiais, jeigu ne 
1715-aisiais, Arue jaunesnysis buvo įtartas, kad sukūręs saty- 
ras apie regentą. Viena jų — lotyniškas eilėraštis „„Karaliaujan- 
tis vaikelis“ (pavadinimas su aiškia užuomina: Liudvikui XV 
buvo penkeri ar šešeri metai) — iš tiesų priklausė jo plunks- 
nai. Tas žinoma iš šaunaus karininko de Beregaro policijai siųs- 
to įskundimo: Fransua Mari pats jam prisipažino esąs autorius. 
Už tai, kad eilėraštis kupinas įnirtingos pasenusio režimo kri- 
tikos, kad kalba apie daugybę prancūzų liaudies negandų, — už 
visa tai jam būtų buvę atleista. Bet jaunasis poetas gana ne- 
dviprasmiškai kėlė aikštėn ir regento ydas. | 

Pirmo atlygio už įžūlumą ilgai laukti nereikėjo. Nors papli- 
tusi nuomonė, kad Fransua Mari pats bėgęs iš Paryžiaus į Lua- 
ros departamentą pas kunigaikštį de Siuli, dokumentai ir laiš- 
"kai liudija ką kita. 1718 metų birželio 7 dieną regentas raštu 
įsakė ištremti Arue sūnų į Tiulį. Bet Arue sūnus pagavo aliar- 
muoti: „Kurgi dabar ketina mane tremti?", „Ar esama Tiulyje 
kunigaikštienių? Kokia kalba ten kalbama?“ — ir tėvas jo pasi- 
gailėjo (grasinimai grasinimais, o tėvo širdis — ne akmuo) ir 
pasistengė, kad Tiulis būtų pakeistas Siuli pilimi prie Luaros. 

Fransua Mari nejautė savo tėvui deramo dėkingumo. Velniop 
šeimą! Šioje pilyje jis gyvens pas draugą kunigaikštį de Siuli, 
dažniau prisimenamą kaip ševalje de Siuli. (Kunigaikščio titu- 
lą jam neseniai suteikė vyresniojo brolio mirtis.) Fransua Ma- 
ri pažino jį dar iš „Tamplio“. Jis buvo lengvapėdžio abato de 
Servjeno sūnėnas. Čia, Siuli, buvo kalbama gera prancūzų kal- 
ba — nepalyginsi su Tiuliu, ir, tiesą sakant, ši tremtis ne tokia 
jau vargana. Kunigaikštis nevedęs. Pilyje nuolatinė galantiška 
šventė. Ko daugiau Fransua Mari gali trokšti? O čia dar teat- 
ras. Aistringas teatralas Arue visus įtraukia į sceną. Intrigos 
užsimezga čia statomose pjesėse, o rutuliojasi ir atsimezga par- 
ko medžių paunksmėse ir miegamuosiuose. Iš šio žavaus pa- 
saulėlio Fransua Mari rašo laiškus eilėmis ir proza „Tamplio“ 
draugams. Deja, kai kurių ratelio narių nebėra gyvų. Markizas 
Lafaras mirė 1712-aisiais, abatas Servjenas — 1716-aisiais. 

Bet ne veltui Fransua Mari yra tikras nepasėda. Praeis kiek 
laiko, ir jis rašys regentui, prašydamas leidimo sugrįžti į Pa- 
ryžių. Jis nebegalės ilgiau vegetuoti Siuli pilyje prie Luaros. 
„Aš netinku ilgai gyventi vienoje vietoje.“ Jis nemeluoja: de- 
šimtkart keisdavo krėslus per vieną vakarą, šimtąkart — rezi- 
dencijas per vieną gyvenimą. 

Šį sykį jis išgavo leidimą pakeisti Siuli Paryžiumi. 

Iš tėvų namų jis persikėlė į mebliuotus kambarius „Prie ža- 
lios pintinės“ Galandro gatvėje. 

Grįžęs į Paryžių, Fransua Mari anaiptol neprikando liežuvio. 
Šnekėdavo, ką įsigeidęs, ir niekas jam netrukdė, kaip ir kitiems. 
Jis nė truputėlio nepagailėjo regento, puldinėjo tiek Orleanie- 
čio, tiek jo aplinkinių nepatraukliausius bruožus ir poelgius, 
tiek tikrus, tiek tariamus. 

Įrodyti poetą sukūrus naujus piktavalius kūrinius niekaip 
nepasisekdavo, o proga jį rimtai nubausti už „Karaliaujantį vai- 
kelį“ buvo praleista. Tad pasinaudota tuo, kad policija nučiupo 
anoniminę (anuomet tai buvo įprasta) poemą „Aš mačiau“ — ar- 
šiausią pamiletą prieš regentą ir vyriausybę. Arue autorystę 
lyg ir demaskavo šios eilutės: „Mačiau aš tą, mačiau aną, ma- 
čiau aš piktnaudžiavimus visus — jau padarytus ir dar suma- 
nytus... Mačiau aš visą šitą blogį tebūdamas dvidešimties.“ 
Fransua Mari turėjo dvidešimt su trupučiu. 

Keisčiausia, kad Arue jaunesniojo draugai, žavėdamiesi poe- 
ma, tvirtino matę jį rašant, o priešai, aišku, šio pramano nu- 
sitvėrė. 

Tuo metu „Aš mačiau“ parašė ne jis, o Lebrenas, jeigu tikė- 
sime paskutinės didelės prancūziškos Voltero biografijos auto- 
rium Žanu Orje (Paryžius, 1966). Išgąsdintas pavojingos pamf- 
leto sėkmės šis literatas suvertė autorystę Arue. Be to, Lebre- 
nas stengėsi, kad būtų pastatyta opera pagal jo libretą „Įsimy- 
lėjęs Hipokratas“, o jeigu būtų sužinota, kad „Aš mačiau“ 
priklauso jo plunksnai, spektaklis, be abejonės, būtų uždraustas. 

Regentui šis smūgis itin nepatiko, ir jis tarė būsiant paran- 
ku priskirti poemą taip jam prikenkusio ,„Karaliaujančio vaike- 
lio” autoriui. (Kūrinyje buvo smerkiamas nusikalstamas jo ry- 
šys su dukterimi.) 

Sykį pamatęs nekenčiamąjį poetą šalia Pale Rojalio, kuni- 
gaikštis pasikvietė jį ir tarė: 

— Pone Arue, kertu lažybų, jog priversiu jus pamatyti, ko 
dar nematėte. 

Čia buvo aiški užuomina į „Aš mačiau“, ir poetas ją su- 
prato. Bet nekaltu veidu paklausė: 

— Kas tai galėtų būti, monsinjore? 

— Bastilija. 

— Ak monsinjore, palikite ją tiems, kurie jau matę! 

Pasiūlymas nepadėjo. Pasak vienos versijos, 1717 metų ge- 
gužės 17-ąją, pasak kitos — 16-ąją, Arue buvo suareštuotas ir 
nugabentas į Bastiliją. Yra išlikęs Pilypo Orleaniečio 1717 metų 
gegužės 15 dienos autentiškas laiškas su šiuo nurodymu. 

Policijos intendantas bei viršininkas d'Aržansonas buvo dvie- 
jų Fransua Mari draugų tėvas, markizo de Komarteno žmonos 
giminaitis. Regis, jo bijoti nevertėjo. Bet jis buvo uolus tar- 
nautojas ir pasirašė orderį tariamam ,„Aš mačiau“ autoriui su- 
imti; orderis buvo pateiktas Arue jaunesniajam jo paties bute. 

Suimtajam pakako savitvardos nelinksmą nuotykį aprašyti 
eilėmis. 

Užtat jis pašoko ir iš įsiūčio pratrūko, kai Bastilijoje polici- 
jos komisaras Izabo paklausė, ką jam padaręs regentas. 

— Kaip, jūs nežinot, ką man padarė regentas? Ogi ištrėmė 
už tai, kad papasakojau viešuomenei apie jo Mesaliną! (Yra 
duomenų, kad prie „Mesalinos“ buvo pridurta „prostitutė“ — 
Fransua Mari turėjo galvoje kunigaikštienę de Beri.) 

„Ir čia Fransua Mari, kiek įstengdamas tokiomis sąlygomis, 
atkeršijo už persekiojimus puikiai valdomu ginklu — neišsen- 
kančia išmone. 

Izabo paklausė kalinį, kur padėti jo popieriai. 

— Mano rašomajame stale. 

— Netikiu. Jūs turite jų daugiau. Kur jie? 

Tada Fransua Mari toptelėjo velniška idėja. 

— Išvietėse,— atsakė. Ir nieko tikslesnio nebepridūrė. ` ` 

Nors ir kokios netobulos anuomet būta kanalizacijos, bet iš- 
vietes turėjo kiekviena gatvė ir vos ne kiekvienas namas. Ge- 
gužės 21 dieną policijos komisaras Izabo gavo leidimą iškrėsti 
visas išeinamąsias. Žinoma, nieko neaptikęs, atraportavo šefui, 
veikiausiai tam pačiam d'Aržansonui. 

— Ieškokite iki galo! — paliepė šis. 

Paieškos ir toliau nieko nedavė. Galop Izabo dingtelėjo, kad 
kalinys iš jo piktai pasijuokė, ir jis tai pasakė viršininkams. 

O pašaipūnui kalėjime nebuvo labai saldu. Aukštuomenės 
žmogus čia vpač kentėjo dėl tualetinių reikmenų stygiaus. 
Fransua Mari prašo atnešti „dvi indiškas skepetas — vieną gal- 
vai, kitą kaklui, naktinį kyką, pomados. .." bei kitų būtinų daik- 
tų. Nepamiršta ir Homero, Vergilijaus — savo „naminių dievų“. 

Gelbsti, kaip visada, darbas. Ligą, nesėkmę, nelaimę jam 
net kalėjime kompensuoja knygos, plunksna, dvasios laisvė. Pa- 
miršta visus nusivylimus ir negandas. Jis kuria... Regis, nė ne- 
įtartum šį pažiūrėti glebną, liguistą ir lengvapėdį jaunuolį tu- 
rint tokią galingą aistrą darbui. Kada Fransua Mari rašo, jis yra 
tvirtas, atkaklus, nepalaužiamos valios, rimtas. 

Su juo elgiamasi griežtai. Kameroje nėra popieriaus, nėra 
plunksnos. Na ir kas? Jis rašo pieštuku knygų paraštėse ir tarp 
eilučių. Taip buvo pradėta „Lyga“, kurią vėliau, pavadintą 
„Henriada“, perskaitys visa Europa. Kūrė migdamas ant kieto 
kalėjimo gulto, prabudęs užrašinėjo. Jeigu ne taip, meluoja sa- 
vo memuaruose policijos komisaras Ero. Su juo ne kartą dar 
susitiks Fransua Mari. Arue de Volteras. 

Tuo tarpu Paryžiuje nepamiršo Bastilijos belaisvio. Dažniau- 
siai prisimindavo tam, kad piktai papranašautų: nebematys jis 
dienos šviesos, liks įkalintas tvirtovėje ligi gyvos galvos. 

Kupini piktdžiugiškos ir veidmainingos pagailos gandai, lai- 
mė, nepasitvirtino. Poeto užtarėjams pavyko iškovoti, kad to- 
lesnis kalinimas būtų pakeistas trumpa tremtimi. Regentas išties 

atlaidus. 1718 metų balandžio 11-ąją, su pirmaisiais aušros spin- 
duliais, Fransua Mari išeina iš Bastilijos. i 

Išliko aštuonmečio Liudviko XV laiškas — aišku, ne jo pa- 
ties rašytas — kalėjimo komendantui de Bernaviliui (1718 me- 
tų balandžio 10 diena): „Aš Jums rašau su savo dėdės kuni- 
gaikščio Orleaniečio, regento, žinia, norėdamas pranešti apie 
savo nurodymą išlaisvinti poną Arue, kurį, man įsakius, lai- 
kote mano pilyje, Bastilijoje... Užtai prašau Dievą, kad Jums 
atlygintų. .." 


6 skyrius 

PARAŠYTA VOLTERO Ė 


Kaip Puškinui Michailovskojėje, taip Fransua Mari paskirtas 
namų areštas kaime, kuriame galbūt gimė. Namas patogus. Ša- 
tene beveik Paryžius. Bet jis vis vien skundžiasi, vėl rūpinasi 
gauti leidimą nors trumpam atkakti į sostinę. Rūpesčiai nenu- 
eina vėjais. Baronas de Bretėjas, ceremonmeisteris, nuo kurio 
priklauso leisti ar neleisti — jo gerasis genijus, didžiadvasis 
kaip reta. Visa de Bretėjo šeima — tikrasis visuomenės elitas. 
Šatene belaisvis prašosi leidžiamas pabūti Paryžiuje tris dienas, 
baronas jam dosniai d@oda aštuonias. 

Ir juo Fransua Mari dėkingesnis de Bretėjui, juo. priešiškes- 
nis tėvui. Šis vis dėlto pasiekė savo: tapo įkalinto sūnaus pri- 
žiūrėtoju. Tegu poetas ir ne visai teisus, bet jį galima suprasti. 
Po vienuolikos mėnesių, praleistų Bastilijoje, taip norisi laisvės! 
O tėvas stengiasi pakišti koją jo literatūrinei veiklai. | 

Metras Arue taip pat savaip teisus. Kas, jei ne eilėraščiai ir, 
be to, ilgas liežuvis, atvedė Fransua Mari į „karaliaus pilį“? 

Arue jaunesnysis pralaikomas Šatene ne tiek ilgai, viso la- 
bo keturiasdešimt dienų. Jų gerą pusę praleidžia Paryžiuje, visa 
nesuvaldoma prigimtimi pasinėręs į linksmybes. Ir vis dėlto lau- 
kia nesulaukia, kada baigsis ir šis kalinimas, kada nebematys 
tėvo, pakeitusio Bastilijos komendantą. g 


Kiek anksčiau, tik išėjęs iš kalėjimo, Fransua Mari išgyveno 
dar vieną nusivylimą. Apie jį byloja laiško eilutė: „Manęs iš- 
sižadėjo visi, net mylimoji.“ 

Kas gi ji, toji apgavikė? Dėl ko nusigręžė nuo Fransua 
Mari? Žavioji mergelė vadinosi Siuzana de Livri. Juodu suartė- 
jo dar Siuli prie Luaros. Merginos senelis buvo kunigaikštystės 
intendantas. Ji pati lyg taip pat priklausė šiai kilmingai gimi- 
nei: skaistų savo grožį brandino pilies svečių ir šeimininkų pa- 
sismaginimui. O jaunasis Arue žavingajai būtybei duodavo sce- 
nos pamokas. Siuzana buvo apdovanota šventa talento liepsna. 
Markizas de Komartenas rašė žmonai apie ginčą tarp didelio 
poeto ir didelės aktorės, beje, čia pat ją vadindamas „Pem- 
pete“, 

Kodėl Fransua Mari jai atleido pirmąją apgavystę su jo pa-. 
ties draugu ir vienmečiu, Bretanės parlamento pirmininko sū- 
numi, maloniu protingu geraširdišku de Ženoviliu? Paaiškinti 
lengva: tokie buvo regentystės papročiai, Kiaurai persmelkę visą 
Siuli pilį. Pavydas? Kvailysčių kvailystė! Be to, Fransua Mari 
meilė Siuzanai, kaip ir Pempetei, nebuvo tikra. 

Ką ir sakyti, jam buvo skaudu užtikus lovoje, savo vietoje 
šalia jos, de Ženovilį. Ūmus, karšto būdo Arue trypė kojomis, 
šūkavo apie nedėkingumą, išdavystę, net išsitraukė trumputėlę 
špagą — ją dabar iš tiesų turėjo. Bet špaga liko dyka, nes abu 
viliūgai puolė į ašaras, Fransua Mari užraudojo ir pats. Viskas 
baigėsi tuo, kad trijulė apsikabino. Gan nesunkiai jis atleido 
abiem, nenutraukdamas ryšių su Siuzana ir draugystės su Že- 
noviliu. 

Bet neištikimoji šį kartą iš tiesų išdavė Fransua Mari: jam 
kamuojantis Bastilijoje, išvažiavo iš Paryžiaus pas kunigaikštį 
de Siuli, pametusi ir teatrą, kur vaidino Fransua protekcijų ir 
pamokų dėka. | 

Ir jis atleis kilmingam savo draugui pirmą išdavystę, tik ne- 
atleis vėliau, antrosios. Siuzanai taip pat dovanos už šią neiš- 
tikimybę, teprisimins, kaip juodu vaidindavo su garsiais akto- 
riais ir aukštais senjorais Siuli prie Luaros namų teatre, tebe- 
sirūpins artistės tolesne karjera, kuri jai nenusiseks. 

Teatras... Prieš tapdamas dramaturgų, Fransua Mari, kaip 
matėme, pabuvo aktorium, režisierium, pedagogu. Teatras — 
amžina jo aistra. Jis gerai išnaudojo anuos vienuolika mėnesių 
Bastilijoje: baigė rašyti anksčiau pradėtą „Edipą“ (1717-aisiais 
So pilyje, matyt, skaitė kunigaikštienei diu Men scenas iš tra- 
gedijos). Prireikė dar. septynių mėnesių, kad būtų galima pasa- 

kyti: jis gerai išnaudojo ir laisvę. 1718 metų lapkričio 17-ąją 
(18?) Komedi fransez teatre įvyko jo pirmosios tragedijos pir- 
mas spektaklis. Tragedija susilaukė didžiulio pasisekimo. 


Čia baigiasi Arue jaunesniojo ir prasideda Voltero biogra- 
fija. Tragedija pasirašyta nauja pavarde, tiesa, dar ne afišoje, o 
pirmo, 1719-ųjų, leidimo viršelyje. Nesvarbu, ar ši pavardė bu- 
vo vietovės Ervo, kur Arue šeima turėjo žemės sklypą, pava- 
dinimo perdirbinys, ar veikiau žodžių Arue jaunesnysis ana- 
grama. Šiaip ar taip, parašas „Volteras“, be to, su dalelyte „de“ 
priešais, buvo nelyginant špaga, sūnaus įsmeigta į priešišką 
tėvo nusistatymą. Galų gale Fransua Mari paliovė buvęs dels- 
pinigių rinkėjo sūnus! Galų gale jis įrodė: rašytojas — tai pro- 
tesija. De Volteras — tai rašytojas. Negana to, jis dabar nau- 
dojosi Pilypo Orleaniečio malone. Argi kitaip regentas būtų 
leidęs dedikuoti tragediją savo žmonai, argi būtų skyręs jam 
premiją, apdovanojęės medaliu? Aristokratų salonuose dabar jam 
meilikavo dar labiau nei iki pakliūvant į regento nemalonę ir 
kalėjimą. ` | 

Tik metras Arue nuo to nesuminkštėjo. Jis nuėjo į vieną 
pirmųjų „Edipo“ spektaklių, matė entuziastingą žiūrovų šėlsmą. 
Žinojo: tragedijos autoriaus pelnas tolygus jos sėkmei. Ir vis 
tiek nepritarė sūnaus pasirinktai profesijai. 

Juodu nesusitaikė nė iki metro Arue mirties (1724 metų). Ir 
vėliau — žinome — Volteras neatleido tėvui. Be to, teisėsi su 
vyresniuoju broliu Armanu, paveldėjusiu ar nusipirkusiu tėvo 
pareigybę, dėl likusios palikimo dalies ir su juo beveik ne- 
bendravo ir nesusirašinėjo. 

Taigi Voltero debiutą apvainikavo sensacinga „naujojo Rasi- 
no“ šlovė. Būtent debiutą. Ne tik dėl to, kad tragedija buvo 
pasirašyta nauja pavarde. Nors poezija ir buvo nuvedusi poetą 
į Bastiliją, bet visi ankstesni rašiniai — tik plunksnos miklini- 
mas. Taip bent manė pats autorius. 

Kodėl pirmam dideliam kūriniui jis pasirinko tragedijos žan- 
rą ir kodėl šis pasirinkimas taip atitiko laiko reikalavimus? 
Mums — išsyk pasakysiu — Voltėro „Edipas“ reikšmingas tik is- 
toriniu požiūriu. 

Kodėl patraukė jaunojo autoriaus dėmesį nedalingo mitologi- 
nio karaliaus Edipo likimas? Ar todėl, kad jis pats buvo pri- 
slėgtas nelaimių, apie ką rašė iš Bastilijos ne tik draugams, bet 

ir priešui — regentui, nors tragedijoje ir slypi geluonis, nukreip- 
tas prieš Orleanietį? O gal čia kaltos tėvo Pore pamokos? Šlo- 
vės geismas, taip dirginęs jo ambiciją? Be abejo, iki tam tikro 
laipsnio ir viena, ir kita, ir trečia. Bet ne tas svarbiausia. Nega- 
lime atsakyti į pirmą klausimą — kodėl Fransua Mari Arue pa- 
sirinko tragedijos žanrą, neatsakę į antrą — kodėl jo pasirin- 
kimas taip atitiko laiko reikalavimus. 

Atsakymas glūdi jau pačiame titule „naujasis Rasinas“, ku- 
riuo buvo apvainikuotas „Edipo“ autorius. Rasinas, kaip ir Kor- 
nelis, Moljeras, buvo XVII amžiaus prancūzų literatūros, vy- 
raujančio jos stiliaus — klasicizmo — šlovės viršūnė. O kardi- 
nolo Rišelje ir Liudviko XIV laikais, kai absoliutinė monarchi 
ja buvo labiausiai suklestėjusi, klasicizmas iki pat tos epochos 
saulėlydžio buvo valstybinis ir tautinis stilius. Tuomet tautiška 
ir valstybiška susijungė, bet paskui išsiskyrė ir reikalavo su- 
jungiama. (Regentas, ypač pradėjęs valdyti, tą irgi suprato, 
įžvelgė „Edipe“.) 

Liudviko XIII laikais kardinolo Rišelje įtvirtinta karaliaus 
vienvaldystė padarė galą feodaliniam susiskaldymui ir anar- 
chijai, dėl kurių XVI amžiuje šalį alino pilietiniai ir religiniai 
karai. Tada absoliutizmas pasireiškė, Karlo Markso žodžiais, 
kaip civilizuojantis centras, kaip nacionalinės vienybės pagrin- 
dėjas. Tas ir apsprendė nacionalinį ir valstybinį epochos sti- 
liaus charakterį — klasicizmą, jo idėjinę kryptį, jo poetiką. 

Į kiekvieno ir visų auklėjimą rašytojai klasicistai žiūrėjo 
net ne kaip į svarbiausią savo uždavinį, o kaip į misiją. Jų nuo- 
mone, literatūra pašaukta aukštinti, taurinti žmogų, taisyti pa- 
pročius, skatinti narsą, didvyriškumą. Jeigu absoliutizmas prieš 
anarchiją ir savivalę kovojo realia politika, klasicizmas tarnavo 
tam pačiam tikslui savomis priemonėmis, į pirmą vietą keldamas 
individo aistrų ir troškimų sutramdymą visuomenės, nacijos la- 
bui. Mokyklinis, primityvus šio stiliaus supratimas — kaip ka- 
raliaus rūmų, servilistinio stiliaus — rėmėsi trečiojo dešimtme- 
čio daugelio prancūzų, rusų ir kai kurių tarybinių literatūros 
tyrinėtojų komentavimais ir yra neteisingas. Ne veltui Kornelio 
klasicizmas taip glaudžiai siejasi su Fronda, su Anglijos revo- 
liucijos įtaka, o Rasino klasicizmas — su absoliutizmo krize. 

Gyvoji literatūra, ypač didelių autorių kūriniai, negalėjo ak- 
lai sekti dogmomis, stiliaus taisyklėmis: jų paisė ir kartu ne- 
paisė. 

Kokios klasicizmo normatyvinės poezijos „taisyklės“? Ji rei- 
kalavo, kad meninio vaizdavimo objektas būtų ne paskiras žmo- 
gus su savo nepakartojama dalia ır subjektyviais išgyveni- 
mais, o jo vieta valstybėje, visuomenėje. Iš čia plaukė reika- 
lavimas, kad literatūra būtų objektyvi. Ne autoriaus vaizduotė, 
ne laisva jo išmonė, ne koks nori siužetas ir veikėjai, o natū- 
ros kartojimas, objektyvi tikrovė — aišku, suprasti ne taip, kaip 
juos supranta realizmas... Klasicizmui kaip stiliui svarbiausias 
meninės tiesos kriterijus yra ne patyrimas, išgyvenimas, o .pro- 
tas, nors ne visi jo autoriai buvo racionalistai, Dekarto šali- 
ninkai, buvo ir nemaža gasendistų, kaip antai Moljeras... 

Naujajam stiliui pradžią davė poetas lyrikas, Ronsaro mo- 
kinys, dar nenutraukęs bambagyslės, jungusios jo kūrybą su 
XVI šimtmečio poezija,— Fransua de Malerbas. 

Praėjus pusšimčiui metų po jo mirties, buvo parašytas kla- 
sicizmo manifestas — Bualo „Poezijos menas“. Je eilutės by- 
lojo: 

Bet pasirodė štai Malerbas — ir iš karte 
Visi išgirdo žodį, meistriškai jo tartą, 
Pajuto, ką tai reiškia ritmas ir tvarka 

Ir kas poezijoj pasiekta jo dėka. 

Jisai apvalė kalbą nuo šiurkštybių šlake 
Ir žymiai skoningiau į publiką prašneke; 
Eilutės perkėlimą uždraudė jisai, 

Visus nelygumus išglaistęs ištisai.! 


Tačiau ne lyrika ir juo labiau ne romanas, kurio Bualo net 
netraukė į žanrų nomenklatūrą, nors XVII amžius ir davė pui- 
kių romano pavyzdžių, o dramaturgija, tragedijos ir komedijos 
žanrai, pagal tuometinę sampratą, „objektyviausi“ ir tinkami 
įvairiausiai auditorijai, turėjo viešpataujančią padėtį brandaus 
"klasicizmo literatūroje. 

Bet jeigu tragedijos būtų vien tarnavusios savo epochai, 
užuot ją vaizdavusios, jos, nebūtų galėjusios tapti tikro, amži- 
no meno kūriniais. Tik tas priklauso visai žmonijai, kas didus 
ir savo namuose, ir savo epochoje. 

Tuo metu, kai Volteras sėdo rašyti „Edipą“, klasicizmo tra- 
gedijos didžioji nacionalinė tradicija jau keli dešimtmečiai bu- 

vo užgesusi. Rasinas išėjo iš teatro 1677 metais, sužlugus ge- 
nialiajai „Fedrai“. Jo mėginimas šimtmečio pabaigoje sugrįžti 
buvo nesėkmingas: karalius, kurio neapgavo biblinis siužetas, 
pasmerkė jo politinę tragediją „„Atalija“, vaizduojančią liau- 
dies kerštą piktadarei karalienei. Į masiškiausią tribūną — 
sceną — buvo žiūrima itin budriai. Kornelio šlovė taip pat bu- 
vo nuslinkusi praeitin. 

Teatrą užvaldė epigonai, amatininkai. Vienas nuo kito jie 
skyrėsi tik pavardėmis, o jų tragedijos — tik veikėjų vardais 
ir labai banaliai vaizduojamais istoriniais įvykiais. Klasicizmo 
poezija, tokia organiška Korneliui ir Rasinui, pavirto bukais 
apribojimais, nes ja sekė riboti ir menko talento dramaturgai. 
Ji statė užtvaras ir Volterui, nors šis griovė jas ir tapo XVIII 
amžiaus klasicizmo kūrėju. Ne tragedija ir ne komedija buvo 
tikrasis Voltero žanras, tegu jis ir buvo laikomas viso šimt- 
mečio Prancūzijos ir Europos pirmuoju dramaturgu, ir ne kla- 
sicizmas, kaip jau minėjome,— jo tikrasis stilius, nors netu- 
rime teisės niekinti to, kas atitiko epochos poreikius. 

Grįžtant prie dramaturgų — Voltero literatūrinių kaimynų, 
reikia pridurti: jau gavome įsitikinti, kad ne Bualo (nors pa- 
plitusi nuomonė, kad jis pirmasis stojo už laiko, vietos ir 
veiksmo vienovę, bet iš tiesų tą atliko visu šimtmečiu anks- 
čiau literatūros teoretikai Italijoje) buvo kaltas, kad epigoniš- 
kose tragedijose neatsispindėjo tikras, įvairialypis, laiko ir erd- 
vės aprėptas gyvenimas. Kornelio ir Rasino mėgdžiotojai nesu- 
gebėjo perteikti ir aistrų ugnies. 

Beje, to meto žymiausias teatro autorius Krebijonas tėvas 
(jis ir vėliau ilgai rungėsi su Volteru tragedijos žanre) ne 
vien sekė didžiausiais savo pirmtakais. Vaikydamasis scenos 
efektų, kuriems anie buvo. abejingi, jis kiek galėdamas pri- 
grūsdavo tėvažudysčių, brolžudysčių, kraujomaišų. Kaip ir ne 
tokie dalingi plunksnos broliai, jis nė kiek nesirūpino nei „is- 
toriko valstybinėmis mintimis“ (Puškinas), taip būdingomis Kor- 
neliui, nei Rasinuį būdingu psichologiniu įtikimumu. Jiems vi- 
siems pakako to, ką Puškinas vadino „prisiderinimu“,— poli- 
tinių užuominų apie nūdieną, lėkštų ir bedančių. 

Ar nuvokė dvidešimt ketverių metų „Edipo“ autorius, kad 
jau pirmoji tragedija išves jį į prancūzų literatūros svarbiau- 
sią magistralę? Laiškai apie tai tyli. Viena aišku: dar 1715 me- 
tais jam subrendo, o 1718-aisiais sutvirtėjo sumanymas išsa- 

kyti savo pažiūras tokiu būdu, kad jas išgirstų kuo daugiau 
žmonių, tai yra iš scenos, ir išsakyti taip, kad jos neužtrauktų 
naujų persekiojimų. Nors kaip visada rizikavo: galėjo pasikar- 
toti tai, kas prieš dvidešimt septynerius metus atsitiko „„Ata- 
lijai“. 

Gynybos užtvaras turėjo atstoti pats oficiozinis, karaliaus 
pripažintas klasicizmo tragedijos žanras (rokoko dar nebuvo ta- 
pęs viešpataujančiu stiliumi) ir tolimas dabarčiai siužetas. Įdo- 
mu, kad plačiai naudodamasis kitais senovės graikų mitais, kla- 
sicizmas rečiau imdavosi garsaus mito apie karalių Edipą. Kor- 
-nelis tik į senatvę parašė tragediją „Edipas“. 

Bet keičiant klasicizmo tragediją iš vidaus, lėmė ne siužeto 
pasirinkimas, o jo traktuotė. Podraug pats siužeto pasirinkimas 
galėjo būti suprastas kaip žanro modernizacija, jau įvesta Kre- 
bijono tėvo: čia ir kraujomaiša — Edipo vedybos su savo mo- 
tina Jokaste, čia ir tėvažudystė. „Prisiderinimai“, kurių Vol- 
teras nevengė jau pirmoje savo tragedijoje (prisiminkime kad 
ir atsitikimą per premjerą), tuo metu buvo, kaip jau minėjo- 
me, gana įprasti. 

Taip, iš pažiūros „Edipas“ lyg ir priklausė tuometinės teatri- 
nės literatūros tėkmei. Bet tik iš pažiūros. Tragedijos koncep- 
cija, jos patosas, gyvybingumas neturėjo nieko bendra su Kre- 
bijono ir krebijonų rašliava. 

Neišliko Voltero pirmosios tragedijos rankraštis arba rank- 
raščiai. Nežinome, ar jau iš pradžių, ar tik vėliau joje atsirado 
žiūrovų karštai sutinkama garsioji Jokastės replika: ,„,Mū- 
sų žyniai visai ne tokie, kokius juos taria esant prietarin- 
gi žmonės. Mūsų lengvamaniškumas — jų išminties kertinis ak- 
muo.” Beje, prancūziškai žynys ir kunigas vadinami tuo pačiu 
žodžiu — prėtre. Taip pat nežinome, ar absoliutinė monarchi- 
ja iš pradžių nebuvo puolama kitomis replikomis. 

Bet autoriaus sumanymai, kai jis Bastilijoje įrašinėjo sveti- 
mų knygų paraštėse ir tarpueiliuose „Edipą“, buvo — tegu ir po 
daugelio metų — atskleisti jo „Deklaracijoje“, sukurtoje įžan- 
gos vietoj pilnam Kornelio raštų rinkiniui (rinkinį išleido pats 
Volteras septintajame dešimtmėtyje). „Deklaracijoje“ tiesiai pa- 
sakyta, kas jį paskatino kadaise parašyti „Edipą“: „... Man 
rūpėjo ne savi reikalai, o visuomenės interesai ir jaunimo švie- 
timas, meilė tiesai, kuri man brangesnė už visus kitus sumeti- 
mus. Kiek žaviuosi gėriu, tiek neapkenčiu blogio. Nuolat gal- 

vodavau tik apie meno tobulumą...“ Iš tolesnių žodžių aišku, 
kad kalbama ne vien apie formą: „Ir neslėpdamas pasakysiu — 
tiesa visame kame iki paskutinės mano gyvenimo akimir- 
kos..." 


Gali atrodyti, kad Volteras taip galvojo retrospektyviai. Bet 
priešais mus tragedijos tekstas. Jis ne tik patvirtina, jog auto- 
rius iš tikro žavėjosi gėriu ir neapkentė blogio, bet ir atsako 
į klausimą, kas jam buvo gėris ir kas — blogis. 

Drąsiai stojęs varžovu ne tik susenusiam Korneliui, bet ir di- 
džiajam graikui Sofokliui (pastarojo tragedijai „Karalius Edi- 
pas“ kur kas artimesnis nei Kornelio „Edipui“), Volteras ne tik 
atgaivina didžiąją nacionalinę literatūrinę tradiciją, ne tik ją at- 
naujina, bet ir atvirai polemizuoja su savo pirmtakais, kauda- 
masis toje pačioje teritorijoje: vienu atveju — stiliaus, žanro 
ir net siužeto, kitu — žanro ir siužeto. 

Nors jo tragedijos veiksmas, kaip padiktuota Bualo, trunka 
dvidešimt keturias valandas, nepasitraukia iš tos pačios rūmų 
aikštės, sutelktas, tegu ir su nedideliais nukrypimais, į Edipo 
likimą, šis prancūzų klasicizmo kūrinys tapo ir pirmuoju pran- 
cūzų Švietimo kūriniu. Griežtuose žanro rėmuose Volteras su- 
gebėjo ne tik replikomis, bet ir siužeto, charakterių kaita, kiek 
ši sąvoka čia tinka, išsakyti ir antimonarchines, demokratines 
idėjas, ne vien antiklerikalines (aršiausias jo priešas abatas 
Nonotas pavadino „Edipą“ ,„bandomuoju smūgiu“ dvasinin- 
kijai). | 

Korneliui tragiškame Edipo likime svarbiausia, jog veikėjas 
nekaltas dėl savo nusikaltimų, dėl to, kad. nužudė tėvą ir vedė 
motiną. Autorius nė trupučio nesmerkia dievų ir žynių. O Vol- 
teras kaltina neteisingus dievus ir jų tarnus, kad pasinaudoję 
nelaimingai susiklosčiusiomis aplinkybėmis, nubaudė teisingą, 
besirūpinantį žmonių gerove valdovą ir užtraukė liaudžiai ne- 
gandas. Valdovas turi rūpintis liaudimi, jis — liaudies tarnas. 
Šit kur jo privalumų- ir trūkumų svarbiausias matas. Tai švie- 
tėjų idėja, ir Volteras visą gyvenimą bus ištikimas visoms jos 
variacijoms. Taigi autoriaus simpatijos skirtos Edipui ir liau- 
džiai. e 

Prieš religinę doktriną Volteras iškelia geradarį teisingą die- 
vą, kuriam priešinaši neprotingas pasaulis, kupinas blogio ir 
prievartos, ir švietėjų idėją: pasaulis neprotingas, bet gali 

tapti protingas, ir tokį jį padaryti gebėtų tik žmonės. Jo Edipas 
IV veiksmo V scenoje sako: „Beširdžiai dievai, mano nusikal!- 
timai yra ir jūsų nusikaltimai, o jūs baudžiate mane!“ Jokas- 
tė V veiksmo VII scenoje eina dar toliau: „Su pagarba minė- 
kit mano laužą, — kreipiasi ji ne tik į veikėjus, bet ir į publi- 
ką, ir į būsimas kartas — neužgesinkit jo niekada! Kas slegia 
daugybę žmonių — privers raudonuoti ir dievus!" 

Korneliui natūralu vadinti Jokastę „ponia“ ir kassyk įvesti 
ją ir Edipą į sceną su visa palyda. Volterui tas visiškai nepri- 
imtina. Jam, kaip ir Sofokliui,— liaudies likimas ir individo li- 
kimas yra jei ne įvykių esmė, tai jų fonas. 

Tačiau Volteras, kuriam, be abejo, pagonių dievai ir žyniai 
tėra tik krikščionių dievo ir katalikų dvasininkijos apdarai, po- 
lemizuoja su Sofokliu. Senovės graikų tragedijos Edipas bejė- 
gis prieš aklą ir negailestingą aplinkybių galią, kurios vardas 
lemtis. Sakytum ir mes, ir Volteras su savo veržimusi į tiesą 
turėtume persiimti Sofoklio pagarba objektyviai tikrovei. Ta- 
čiau Sofoklis į objektyvią tikrovę neįjungia žmogaus veik- 
los, o Voltero Edipas — pirmasis Edipas, kuris nėra kal- 
tinamas už priverstinius nusikaltimus, kuris nesitaiksto, me- 
ta, kaip jau žinome, iššūkį dievams ir pats juos apkal- 
tina. 

1730 metų laiške, rašytarje tėvui Pore ir pridėtame prie 
„Edipo“ egzemplioriaus, Volteras pareiškia, jog tada, kai kal- 
bama apie veikėjų asmeninio gyvenimo įvykius, choras tra- 
gedijoje atrodo nenatūralus. Čia jis — mokinys Rasino, tokio 
dėmesingo žmogaus sielos vingiams. Kas ims ir atvers savo 
širdį prie pašalinių? Tačiau, Voltero nuomone, politinėms tra- 
gedijoms choras visiškai tinka. „Edipas“ — politinė tragedija, ir 
nors čia choro nėra, jis yra tik pas antikinius autorius, Volte- 
ras įvedė personažus iš liaudies ir minią. 

Užtat meilės intriga nereikalinga politinėje tragedijoje. Iš“ 
pradžių jos „Edipe“ nebuvo. Tik vėliau, reikalaujant Komedi 
fransez trupei, Volteras įvedė Jokastės ir Ebėjaus princo mei- 
lę, nelabai įtikimą dėl veikėjos amžiaus — ji Edipo motina.. 
Apie tai pasakoja pats autorius: „Sužinoję, kad tragedijoje ne- 
figūruoja meilė, aktoriai pagavo iš manęs juoktis. Anuomet bū- 
dami petimetrai ir dideli ponai, atsisakė ją vaidinti. Per sa- 
vo jaunumą įvedžiau švelnų jausmą, susilpnindamas siužetą, 
kuris nebuvo tam pritaikytas. (Pas Kornelį, aišku, meilės intri- 


56 


ga taip: pat yra, nors ir kitokia: klasikai visiškai laisvai elgda- 
vosi ne tik su mitologiniais, bet ir su istoriniais siužetais.) 

Bet kadangi Volteras turėjo įvesti Filoktetą, jis pavertė 
ir šį personažą savo idėjų ruporu. Būtent jam į lūpas įdėta an- 
+Tiabsoliutinė, demokratinė visų žmonių lygybės idėja. I veiks- 
mo II scenoje Filoktetas sako: „Monarchas savo valdiniams yra 
dievas, kurį garbsto lyg Heraklį, bet man Heraklis tėra pa- 
prastas žmogus“ (prozinis vertimas — A. A.). 


XVIII amžiaus klasicizmo, Voltero klasicizmo, jo mokinių 
pratęesto ir neatsitiktinai tapusio Didžiosios prancūzų revoliu- 
cijos stiliumi, bruožai išryškėjo jau „Edipe“. Tragedijos „Olim- 
pija“ dedikacijos projekte rusų didikui I. Šuvalovui Volteras 
štai kaip apibūdina savąjį žanro suvokimą: „Tragedija — tai ju- 
danti tapyba, tai įdvasintas paveikslas, ir jame pavaizduoti 
žmonės turi veikti. Žmogaus širdis trokšta jaudulių. Norisi ma- 
tyti, kaip motina, draskoma raudos, palaidais plaukais, mirtino 
siaubo kupinu žvilgsniu skuba prie nelaimės ištikto sūnaus; 
mus masina jėgos pasireiškimas, virš kažko pakelti durklai, 
pribloškiančios permainos, lemtingos aistros, nusikaltimai ir są- 
žinės graužimas, nevilties virtimas džiaugsmu, aukštų polėkių — 
staigiu nuopuoliu. Tokia tikroji tragedija“ (1764 m.). Jis ir 
stengėsi rašyti veiksmingas, emocionalias, vaizdžias trage- 
dijas. 

Bet dar svarbiau, kad klasicizmo pilietiškumui Volteras su- 
teikė naują kokybę, įskiepydamas jam pažangias švietėjiškas 
idėjas. „Mahometo“ įžangoje skaitome: „Aš visada maniau, kad 
tragedija neturi būti tik reginys, nors ir jaudinantis, bet ne- 
taisantis mūsų širdžių. Ar gali žmonių giminei rūpėti senovės 
herojų aistros ir nelaimės, jeigu iš jų neturime ko pasimokyti?“ 
Ir tikrai Volteras paversdavo tragediją švietėjiškų idėjų pro- 
pagandos priemone, įvesdavo į ją publicistikos, kaip matėme 
iš „Edipo“. Tas nuo pat pradžių skyrė jo tragedijas nuo valdžios 
aprobuotų klasicistų tragedijų, klasicistų iš esmės tariamų, to- 
kių kaip Krebijonas tėvas. 

Jau „Edipe“ padarytos žanro ir stiliaus reformos, pratęstos 
ir išvystytos visuose kituose Voltero scenos kūriniuose — iki 
pat paskutiniojo, „Irenos“,— pakako, kad autorių apvainikuotų 
XVIII amžiaus pirmojo Europos dramaturgo šlove. Tačiau ne- 
dlėstančios meninės vertės, tokios kaip Kornelio „Sidas“, Ra- 

sino „Fedra“ ir ,„Andromacha“, jau nekalbant apie Moljero 
komedijas, Voltero teatriniai kūriniai neturi. Net Komedi- fran- 
sez teatre iš daugybės tragedijų šiandien tevaidinama viena 
„Zaira“, iš komedijų — viena „„Nanina". 

Voltero švietėjiškos idėjos mums žinomos iš herojinės-ko- 
medijinės satyrinės poemos „Orleano mergelė“, iš -filosofinių 
apysakų, „Filosofinių laiškų“, iš portatyvinio „Filosofinio žo- 
dyno", „Samprotavimų apie tautų papročius ir dvasią“, iš jo kaip 
teisybės advokato veiklos, asmeninės korespondencijos. Trage- 
dijų „Edipas“, „,Fanatizmas, arba pranašas Mahometas“, „Mero- 
pė“, „Tankredas“, komedijos „Škotė“ bei kitų šlovė praėjo drau- 
ge su XVIII amžiumi. | 

Jeigu „Edipas“ Volterui pelnė „naujojo Rasino“ titulą, tai 
poema „Lyga, arba Henrikas Didysis“ įkūnijo tėvynainių sva- 
jonę apie prancūzų Vergilijų. Europiečiai epą laikė aukščiausia 
poezijos rūšimi. Kiekvienai didelei šaliai priderėjo turėti savą 
epinę poemą, šlovinančią svarbiausius jos istorinius įvykius. 
Na, o Prancūzija neturėjo nei savo „Išvaduotosios Jeruzalės“, 
kaip Italija, nei savo „Luizijados“, kaip Portugalija. Volteras 
pirmasis parašė prancūzų epinę poemą, kaip ir derėjo, pagal 
žymiausio Prancūzijos rašytojo šlovę. 

Bet ne trokšdamas garbės, kaip teigia Rene Pomo, dar vi- 
sai jaunas autorius ėmėsi tokio didžiulio uždavinio, o norėda- 
mas atlikti savo misiją ir savo pareigą tautai. 

Ir ne vien tėvo Pore pamokoms, kaip vėlgi tvirtina Pomo, 
yra priskirtina „Lyga“, vėliau pavadinta „Henriada“. Deramai 
vertindami, kaip vertino pats Volteras, šio puikaus dėstytojo, 
antikinės literatūros žinovo ir literato pamokas, vertindami jo 
patarimus mokiniui Arue perdirbti Vergilijų, turime paminėti 
ir kitus mokytojus. Amerikiečių volterininkas Normanas Toris 
nurodo tėvus Turnemirą ir Labe. 

Aišku, domėjimasis istorija (tik ne savo tėvynės) „Lygos“ 
autoriui buvo įskiepytas dar koleže. Ne mažiau poetas 
sužinojo apie Prancūzijos istoriją iš knygų, iš liaudies 
sakmių. k 

Siužeto ir pagrindinio herojaus pasirinkimas buvo įkvėptas, 
kaip jau sakėme, senojo markizo de Komarteno; autorius su- 
laužė tradiciją ir pataikė į labai palankią nūdienos dirvą. 
Koks istorinės tematikos rašytojas neieškos praeityje pamokų 

dabarčiai?! Volteras jų ieškojo visuose savo istoriniuose kū- 
riniuose. 

Iš pradžių buvo platinami „Lygos“ nuorašai. Jos spausdinti 
autorius ilgai nenorėjo: nors buvo užbaigęs 1720 metais, pirmą 
sykį išspausdino 1723-aisiais, neturėdamas leidimo—-privilegijos. 
(Jaunojo Voltero kūriniai išvis dar nebuvo taip žaibiškai spaus- 
dinami, kaip subrendusio Voltero kūriniai.) 

Autoriaus būgštavimai aiškintini tuo, kad poemos istorinis 
siužetas nuostabiai pritiko prie opių to meto problemų. Hen- 
rikas IV, pagrindinis poemos herojus, išleido Nanto ediktą, 
sulyginusį teises protestantų, Prancūzijoje vadinamų hugeno- 
tais, su katalikų teisėmis, ir tai buvo didžiausio religinio tole- 
rantiškumo aktas. „Lyga“ išėjo tuo metu, kai Nanto edikto pa- 
naikinimas buvo tarsi atvira žaizda šalies kūne. Regentas, kaip 
žinome, edikto nesugrąžino. Jei kuris hugenotų pastorius, slap- 
čia parvykęs iš tremties į tėvynę, būdavo pripažintas kaltu, 
kad laikęs pamaldas pagal savo apeigas, jį prikaustydavo prie 
gaierų. Hugenotų jungtuvės būdavo laikomos neteisėtomis, jų 
vaikai neturėdavo pilietinių teisių. Protestantų persekiojimai 
padarydavo šalies ekonomikai didelių nuostolių, ir regentas 
valdymo pradžioje tai suprato, bet dabar karaliaus rūmai to 
nenorėjo nei žinoti, nei girdėti. 

Henrikas IV buvo apdainuotas liaudies sakmėse ir legendo- 
se kaip išmintingas ir teisingas valdovas. Volteras, savo poe- 
moje sekdamas tautosakos tradicijomis, būtų galėjęs pakartoti 
Anatolio Franso žodžius: „Aš rašiau tą patį, ką galvojo mano 
durininkė." 

Nenuostabu, kad tiek bažnytinė, tiek pilietinė valdžia dėl 
radikalesnės „Henriados” tūžo dar labiau negu dėl „Lygos“. 

Taip pat nenuostabu, kad ją labai vertino laisvamaniai 
amžininkai. Kondorse rašė, jog iš visų pasaulio epinių poemų 
„vien „Henriada“ turi moralinį tikslą, dvelkia neapykanta ka- 
rui ir fanatizmui, pakantumu ir meile žmonijai“. 

Propaguodamas ne tik religinį pakantumą, bet ir politinę 
išmintį, talentingo karvedžio Henriko IV taikingumą, jo varž- 
tus biurokratizmui, autorius davė pamokas tuometinės Prancū- 
zijos valdovams. 


7 skyrius 
ROJUS ŽEMĖJE 


Jis ir gyveno, ir merdėjo. Ta pati lova, kurioje vakar mė- 
gavosi meilės malonumais, šiandien pavirto į mirties patalą. 
Būdamas ligotas nuo pat gimimo, jis merdėdavo ķaip dažnai, 
kad net sunku patikėti, kaip įstengė gyventi tokį kupiną darbo, 
malonumų ir pavojų gyvenimą. Visa tai tarsi susisluoksniavo 
jo eilėraščiuose. 1719-aisiais, jau visai susiruošęs į kapus, jis 
siunčia -de Ženoviliui eiliuotą laišką — kaip apmaudu, kad nu- 
liūdusi siela paliks šią žemę anksčiau už kūną. 

Bet kol žmogus gyvas, maža protestuoti prieš prastą pasau- 
lio tvarką. Maža rimuotomis eilėmis propaguoti žemiškus ma- 
lonumus ir juos kelti priešpriešiais dangiškiems džiaugsmams, ku- 
riuos žada krikščionių dievo žyniai. Reikia pačiam išgyventi 
tiek, kiek skirta, ir išgyventi kuo geriau. 

O šiame pasaulyje, kur pinigai — viskas, be galo svarbu. 
būti turtingam. Ir Volteras —ne veltui dabar regentystės me- 
tai — nesibodi spekuliacijų, nors kaip išmanus finansininkas ne- 
pasidavė, jeigu tikėsime pirmąja versija, visuotiniam susišavė- 
jimui Lou sistema. Turtas reikalingas ne tik tam, kad kaip ra- 
šytojas jaustumeis nepriklausomas, bet kad ir susikurtum že- 
mėje rojų. 

Tačiau jis galvoja ne vien apie save. Juk turi būti žemė- 
je vieta, kur esama visuotinės gerovės ir visuotinės ly- 
gybės! 

Ir tokia vieta, žemės rojus, atsiranda! 1722 metais Volteras 
antrą kartą išvažiuoja į Olandiją (ir Belgiją), tik jau ne tėvui 
įsakius ir ne pasiuntinio svitoje. Atrodo, jį vežasi bičiulė — 
rudaplaukė, ne itin daili, vyresnė už jį trejais ar ketveriais me- 
tais — mMarkizė de Riupelmond. Tenai keliauja ne vien dėl pra- 
mogos. Hagoje jis renka papildomą medžiagą poemai „Lyga“ 
ir bus tol, kol turės viską jai užbaigti. 

Ten pat jis suranda ir savąjį dabarties idealą. Štai ką spa- 
lio 7 dieną jis rašo savo nuolatinei patikėtinei ir bičiulei pre- 
zidentienei de Bernjer: „Nieko nėra malonesnio už Hagą, kai 
ją teikiasi aplankyti saulė. Tačiau čia matai tik pievelės, ža- 
lius medžius, kanalus. Tarp Hagos ır Amsterdamo — žemės ro- 
jus. Su pagarba aš žvelgiu į šią pasaulinę parduotuvę. Uoste — 

per tūkstantį laivų. Tarp penkių šimtų tūkstančių Amsterdamo 
gyventojų — nei vieno dykinėtojo, nei vieno petimetro (pižo- 
no — A. A.), nei vieno pasipūtusio didiko. Mes sutikome didįjį 
pensionarijų, jis ėjo pėsčias, be liokajų, tarp paprastų žmonių. 
Ir nebuvo matyti, kad kas iš aplinkinių stengtųsi jam įsiteikti. 
Niekas- čia nesiropščia ant tvoros spoksoti į einantį pro šalį 
princą. Čia vertinamas tik darbas ir kuklumas. Hagoje daugiau 
liaudies tarnų nei pasiuntinių. Čia gyvenau, dalydamas laiką 
darbui ir pramogoms, ir mačiau, kuo skiriasi „olandiška“ ir 
„prancūziška“. Aplankėme vietinę operą — tiesiog šlykščią. Bet 
kaip revanšą mačiau dvasininkų kalvinistų, armėnų, socinie- 
čių, Mačiau rabinų ir baptistų, kurie puikiausiai sutarė, nors 
kiekvieno argumentai buvo savaip teisingi.“ 

Ši kelionė — tarytum būsimo Voltero gyvenimo Anglijoje 
įvadas, o šis laiškas —Aarytum „Filosofinių laiškų“ eskizas. Jau 
čia yra vienur paslėptas, kitur aiškus svetimos šalies gyveni- 
mo saakiodos ir jos visuotinio klestėjimo, religinio pakantumo, 
lygybės, papročių paprastumo iškėlimas priešpriešiais Prancū- 
zijos gyvenimui, čia ta pati intonacija susižavėjimo, sumišusio 
su švelniu humoru. 

Iš Olandijos Volteras parsivežė ir nedidelę poemą —, Laišką 
Uranijai“ (pirmasis pavadinimas — „Laiškas Žiuli“), arba „Už 
ir prieš“. Ji parašyta kaip atsakymas į autoriaus palydovės 
klausimus apie žmogaus moralinę pareigą, jo požiūrį į krikš- 
čionių religiją ir net į dievą. Jau pats poemos pavadinimas 
rodo, kad Volteras žada kalbėti už ir prieš. Bet kelias eilutes 
bažnyčios doktrinai apginti užgožia karšti kaltinimai. Atmesda- 
mas bažnyčią, Volteras vis dėlto neatmeta dievo. Jis tik nori 
dievo tėvo, kurį būtų galima mylėti, atsisakant visiems primes- 
to dievo tirono. Krikščionys tiktai kalbą apie gailestingumą. 
Kristus atpirkęs pasaulio blogį savo mirtimi, bet krikščionių 
dievas supykęs aklas. Tebegyvuojančios dvi jėgos — gėris ir 
blogis, jos tarpusavy kovojančios. 

„Už ir prieš“— Voltero deizmo išsami deklaracija. Tėvo Le- 
že pranašystė ėmė pildytis. 

Išvadą, kurią priėjo Volteras, galima išsakyti dviem žo- 
džiais: „rojus žemėje“ vietoj rojaus danguje, vietoj pasakėlės, 
pridengiančios pragarą žemėje. Rojų žemėje — jis tuo neabe- 
jojo nė per plauką — sukurs žmonės. Voltero dievas — jau nuo 
„Edipo“ — gėrio išaukštinimas. = 

Pagal XVIII amžiaus trečiąjį dešimtmetį Volteras pasiekė 
aukščiausią filosofinę sampratą, kaip turi būti sutvarkytas pa- 
saulis. Vėliau šią sampratą jis išvystys ir dar atkakliau, įnir- 
tingiau ir sėkmingiau kovos dėl gėrio plunksna, žodžiu, dar- 
bais. Bet pamatai padėti jau dabar. 

Ir nuo šiolei Volteras laikysis savo taktikos — smogti ir 
atitraukti. smogusią ranką. „Šios eilutės. (arba „ši poema“, „šis 
pamiletas") — nuolat argumentuos jis — yra tokios prastos, kad 
aš negalėjau jų parašyti." 

Žinoma, Volteras pavartoja šį argumentą ir atitraukia ran- 
ką tik gresiant pavojui. „Edipą“ jis pasirašo savo vardu, o 
„Už ir prieš“ (pagal vieną versiją —, Lygą, arba Henriką Di- 
dįjį“, pagal kitą — pirmą prancūzišką „„Henriados“ leidimą po 
angliško) priskiria neseniai mirusiam abatui Šolje. Ir vėliau 
Volteras turės 137 slapyvardžius ir begalę anoniminių lei- 
dinių. Norint suduoti kuo daugiau smūgių, visi būdai geri. 

1722 metai jam atmintini dar tuo, kad Briuselyje susikirto 
su vienu paskutiniųjų prancūzų vyresniosios kartos klasikų Ža- 
nu Batistu Ruso, tuo pačiu, kuris kadaise išbučiavo už eilėraš- 
čius koležo auklėtinį Fransua Mari Arue. Kovo mėnesį Volte- 
ras buvo pasiuntęs senajam poetui kupiną didžios pagarbos 
laišką: „Pone, baronas de Bretėjas man pranešė, jog šiek tiek 
manimi domitės ir nesate abejingas mano poemai apie Henri- 
ką IV. Su džiaugsmu priėmiau šį įrodymą, kad mane vis dar 
prisimenate..." Po to eina subtiliausi komplimentai. Iš Teodo- 
ro Bestermano prierašo šiame laiške paaiškėja, kad Volteras 
įteikė Ruso ir rankraštinį „Lygos“ egzempliorių. Bet gera pra- 
džia geros pabaigos neturėjo. Netrukus Volteras ir Ruso smar- 
kiai susikivirčijo dėl poemos „Už ir prieš“, autoriaus perskai- 
tytos, kai juodu susitiko. Jaunystėje pats neigęs kanonišką 
religiją, senasis poetas dabar buvo pasibaisėjęs daug pik- 
tesniais jaunesniojo savo plunksnos brolio burnojimais prieš 
dievą. Kalbama, kad Volteras pašaipiai atsiliepęs apie naują 
Ruso odę. | 

Čia būta ne asmeninio ginčo, o daug rimtesnio, istorinio, 
konilikto. Jis kilo ne dėl skirtumo tarp kartų, o dėl visuome- 
ninės minties krypties ir pasaulėžiūros. 


8 skyrius 
POETAS — TAI NEREIŠKIA PRINCAS 


Vienas garsiausių Voltero biografijos epizodų labai dažnai 
pasakojamas neteisingai. Na, a Voltero ginčo su ševalje 
de Roanu Šabo tiek priežastys, tiek pasekmės labai svarbios. 

Apie pasekmes yra sąmojingai išsireiškęs Rene Pomo: „Ma- 
žas nuotykis sukėlė didžiulius įvykius,— pasakytų Panglosas.— 
Jeigu ševalje de Roanas Šabo nebūtų „paglostęs“. Volterui 
pečių, šis nebūtų parašęs „Anglų laiškų“, svarbiausios šimtme- 
čio knygos." 

Išsiaiškinsime, kas slypi už šio aforizmo. Kas per vie- 
nas Panglosas — aišku ir be komentarų: visi esame skaitę „Kan- 
didą“. O apie Voltero „paglostytus“ pečius verta papasakoti 
smulkiau. l 

Suartėti su labai aukštais asmenimis net žymiausiems ra- 
šytojams ir aktoriams dažnai būdavo pavojinga. Garsėjes są- 
moju aktorius Dankuras turėjo būti vakarienių papuošalu — 
ir ne bet kokių vakarienių, o prašmatniausių, žiūrint, kas bū- 
davo ant stalo ir už stalo. Bet kai sykį Dankuras itin žėrėjo 
sąmoju, vienas senjoras jį nusodino: „Jeigu baigiantis va- 
karienei paaiškės, kad esi gudresnis už mane, gausi šimtą laz- 
dų.“ Lazdos čia — anaiptol ne metafora. Be jų neišsiversdavo ne 
tik tuometinio repertuaro komedijos, bet ir 1725 metų Pary- 
žiaus papročiai. 

Dankuras tąvakar burnos nebepravėrė. Volteras nebuvo toks 
atsargus. Kaipgi! Nieko panašaus negali jam atsitikti! Nors 
Volteras buvo persekiojamas ir patyrė negandų, bet tvirtai 
tikėjo, kad jis princas, nes yra poetas. Be to, dabar „Edipo“ 
ir poemos „Lyga“ autorius, visų pripažintas pirmasis Prancū- 
zijos rašytojas. Jo draugai aristokratai nesiginčydavo su juo 
dėl šio lemtingo suklydimo. Jeigu Rišelje, Siuli, Konti būtų 
nors iš tolo jį įspėję, išaiškinę poeto — išeivio iš trečiojo luo- 
mo — tikrąją padėtį visuomenėje, jis gal būtų elgęsis atsar- 
giau, mažiau puikavęsis. Bet jie leido naiviam genijui kalbėti 
visa, kas tik šaudavo į galvą. Voltero patiklumas ir jų abejin- . 
gumas, o gal net klastingumas, ir buvo priežastis didžiausio 
pažeminimo, kokį tik jis buvo patyręs. 

Kas gi atsitiko? Šit ką pasakoja Voltero amžininkas. Vienas 
paryžietis Matje Mare 1726 metų vasarį rašė Dižono departa- 
mento prezidentui Žanui Batistui Bujerui: „Volteras gavo laz- 
dų. Štai kaip iš tikro buvo. Ševalje de Roanas Šabo, susitikęs 
su juo Operoje, paklausė: „Pone de Volterai ar pone Arue, kaip- 
gi jus vadinti?“ Volteras atsakė, kad jis pats apie Šabo nieko 
nežinąs. Tuo viskas nesibaigė. Po dviejų dienų Komedi fran- 
sez foje poetas pareiškė, kad už aną repliką jis dar atsilygin- 
siąs de Roanui. Ševalje pakėlė lazdą, bet panelė Lekuvrer ap- 
alpo ir vaidas nutrūko. Kai po trijų ar keturių dienų poetas 
viešėjo pas kunigaikštį de Siuli, jis buvo iškviestas iš už stalo. 
Volteras išėjo nė neįtardamas, kad čia tas pats de Roanas. 
Prie paradinių durų jis pamatė tris liokajus su lazdomis, ku- 
riomis šie pašventino jam pečius. Kalbama, kad ševalje sėdėjęs 
priešais ant suolelio ir stebėjęs pylą. Poetas šaukė kaip vel- 
nias, įsiveržė pas kunigaikštį de Siuli, ir šis pripažino de Roa- 
no poelgį nemandagiu ir storžievišku. Bet kunigaikštis de Siu- 
li ruošėsi į operą, kur tikėjosi labiau patiksiąs panelei 
de Prije...” 

Laišką būtina patikslinti ir pataisyti. Pirma;- Voltero atsaky- 
mas į ševalje žeminantį kreipimąsi, be abejo, buvo ir kandes- 
nis, ir sąmojingesnis. Kitaip jis nebūtų taip skaudžiai užgavęs 
de Roano. Apie šią žodinę dvikovą yra keletas versijų. Pasak 
vienos, poetas atsakęs: „Aš savo pavardę pradedu, o jūs sa- 
vąją jau baigiate.“ Pasak kitos, ševalje susitikęs su Volteru 
ne operoje, o taip pat Komedi fransez teatre, ir kreipęsis į poe- 
tą be dalelytės „de“, ir net nepavadinęs jo „ponu“. Tas paklau- 
sęs, kodėl Roanas taip elgiasi. 

— Todėl, kad jūs pasivadinote pavarde, kuri jums nepri- 
klauso, — paniekinamai atsakęs de Roanas. 

Volteras atkirtęs: 

— Užtat aš savo pavardę nešioju, o jūs pritrėkštas sa- 
vosios svorio! 

Beje, ši versija — kaip Voltero sąmojo pavyzdys — atpa- 
sakota šiuolaikiniame garsiajame Može prancūzų kalbos va- 
dovėlyje. | 

Pasak trečios versijos, Volteras atsakęs dar iškalbin- 
giau: 

— Aš ne tąsau paskui save didingą pavardę, o darau gar- 
bę tai, kurią turiu! 

Valstybės veikėjas ir mokslininkas d Ageso 
Stanislovas Leščinskis 

Kunigaikštienė diu Men jaunystėje 
Volteras 


Ponia d'Epine 

Grafas d'Aržantalis 
Kunigaikštis de Suazelis 
Volteras 

Žanas Žakas Ruso 

Deni Didro 

Žanas Leronas d'Alamberas 


Jekaterina II 
Markizė diu Defan 


Scena iš Voltero gyvenimo 
Fernėiuje. Dailininkas Ža- 


nas Huberas 

Voltero rankų atlieja 

Markizė de Pompadur. Laturo pastelė 


Kunigaikštis de Rišelje 

Grafas d'Aržansonas 


Markizas Žanas Batistas d' Aržansas 
Volteras 


Markizė Emili diu Šatle. Dailininkas Natje 


Prancūzijos karalienė 
Marija Leščinska 


Kardinolas Fleri 


Aišku, svarbu ne tikslūs Žodžiai ir ne tai, ar abu sykius 
buvo susitikta Komedi fransez teatre, ar vieną — Operoje, o 
tikrosios vaido šaknys. De Roanas tik apnuogino, ką slėpė jo 
luomas, kuriam priklausė jis, o ne Volteras. 

Kas kita, jog incidento herojumi — ir neatsitiktinai! — tapo 
ševalje. Nors ir visiškas menkystė, de Roanas elgėsi kaip di- 
dis senjoras. Kadangi jo pavardė skambėjo kaip ir žodis „rua“ 
(prancūziškai „karalius“), kartą jį kažkas pašaipiai paklausė, ar 
jis ne karalius. Į tai buvo iš aukšto atrėžta: „Karalius nesu, 
bet turiu garbę būti princas.“ Dėl paiko pūtimosi jis buvo pra- 
mintas Žurdenu. 

Taigi de Roanas elgėsi užgauliai, kvailai ir šiurkščiai kaip 
reta, manieromis nė iš tolo neprilygdamas kad ir princui 
de Konti. i l 

Tik tas, tiesą sakant, nieko nekeitė. Volteras nė kiek ne- 
abejojo, kad jo senas draugas, namų, prie kurių durų primušė 
svečią, šeimininkas eis kartu su juo į policijos komisariatą. 
Aišku, kunigaikštis de Siuli skubėjo į Operą tik dėl akių. Įžeis- 
7 to poeto neužstojo nė kiti privilegijuotieji draugai. 

Tuomet aukai išryškėjo tikroji incidento prasmė. Ševalje 
de Roanas Šabo anksčiau ir atviriau už kitus įrodė, kad poe- 
tas — joks princas ir kad „Edipo“ bei poemos „Lyga“ auto- 
rius — nelygus visiems šiems kunigaikščiams, markizams, gra- 
fams, ševalje. Aukštuomenei jis kaip buvo, taip ir liko Arue, 
o ne Volteras, ir garsi jo šlovė nieko negalėjo pakeisti. 

Abatas Komartenas, senojo markizo giminaitis, štai kaip 
atsiliepė apie šį įvykį: „Didikai būtų nelaimingi, jeigu poetai 
neturėtų jų lazdoms pečių.“ Voltero eilėraščiuose apdainuotas 
malonusis princas de Konti teprasitarė: „Lupta prastai, bet pri- 
imta gerai“ — užuomina į Voltero bailumą. Šie dar tebegyvi 
žodžiai nė kiek neatitinka tiesos, nes Volteras elgėsi kaip reta, 
net beprotiškai drąsiai. Įžeistasis, kad ir nemokėdamas valdyti 
špagos, iškvietė įžeidėją į dvikovą ir po to turėjo mokytis 
fechtuotis, vildamasis suvesti sąskaitas. Anas priėmė iškvietimą, 
bet savisaugos sumetimais tuoj pat paprašė valdžią užtarimo. 
Apie dvikovos reikalavusio Voltero „„beprotiškumą“ ir apie de 
Roano išsisukinėjimus nuo šios dvikovos liudija gausūs am- 
žininkų laiškai ir prisiminimai. 

Ševalje formaliai rėmėsi dvikovas draudžiančiu įstatymu. 
Bet argi kas įstatymo paisė? Jeigu šį kilmingą bailį būtų iš- 

kvietęs aristokratas, o ne „parveniu“, jis nori nenori būtų tu- 
rėjes kautis. 

Per jo intrigas, išsisukinėjant nuo dvikovos, Volteras iš pra- 
džių buvo budriai sekamas policijos, o paskui pasodintas į Bas- - 
tiliją: Lazdų jis gavo 1726 metų sausio pradžioje. Vasario 5 die- 
ną valstybės sekretorius grafas Morepa įsakė policijos komi- 
sarui Rene Fro „saugumo sumetimais pasodinti daboklėn ševal- 
je de Roano tarnų primuštą Volterą“. 

Kas šioje istorijoje buvo bailys, o kas drąsuolis, visiškai 
aišku iš Voltero laiško, parašyto jau iš kalėjimo, balandžio 
20-ąją, tam pačiam grafui Morepa: „Aš tik kukliai ieškojau 
progos, kad būčiau nukautas ševalje de Roano, pasinaudojusio 
smūgiais šešių liokajų (o ne trijų — A. A.), kuriuos jis narsiai 
pasiuntė vietoj savęs. Visą šį laiką stengiausi susigrąžinti gar- 
bę, bet tas ėjosi labai sunkiai. Gryna kvailystė, kad atvykęs 
kardinolą Roaną (skriaudėjo dėdę — A. A.). Labai džiaugčiau- 
si apsirikęs, bet manau, kad visą likusį gyvenimą gausiu pra- 
leisti Bastilijoje, kur esu įkalintas.“ 

"Mintys apie dvikovą nedavė Volterui ramybės ir Londone. 
Iš čia jis slapčiomis pargrįžo į Paryžių, norėdamas susikauti su 
de Roanu, tačiau bailys ir šį sykį pasislėpė. s 

Kaip Volteras atsidūrė Anglijoje? Tame pačiame laiške gra- 
fui Morepa, tarp kita ko paprašęs leisti jam maitintis drauge 
su Bastilijos komendantu, Volteras kreipėsi į valstybės sekre- 
torių prašydamas svarbiausio dalyko — leidimo išvykti į Ang- 
liją: „„. jeigu mano išvykimas kelia abejonių, galima mane iš- 
siųsti su ginkluota apsauga iki Kale.“ 

Balandžio 23-ąją ir 24-ąją Volteras vėl protestuoja — jau 
laiške Ero,— kad buvo viešai sumuštas, o dabar ir nubaustas 
už nusikaltimą, kurio tikro kaltininko jis negalėjęs patrauk- 
ti baudžiamojon atsakomybėn. O toliau prašo ir policijos 
komisarą leidimo kelionei į Angliją, kur seniai ketinąs 
vykti. 

"Kitomis aplinkybėmis šios išvykos gal ir nebūtų buvę. Bet 
kad jau buvo; tai nulėmė didžiulį įvykį, apie kurį kalbėjo Re- 
nė Pomo. Kaipgi kitaip Volteras būtų galėjęs parašyti ,Filoso- 
finius („Anglų“) laiškus" 2 

Troškimas palikti tėvynę, kur kilmė yra viskas, o tikros 
žmogiškos vertybės — niekas, ir palikti ją visiems laikams Vol- 

„terui kilo dar prieš areštą, tuoj po pečių „paglostymo“. Ba- 
landžio 10-ąją — dar laisvas — jis rašo markizei de Bernjer: 
„Esu privestas iki paskutiniosios ir tik laukiu, kada pasveik- 
siu (nieko nuostabaus, jog būdamas silpnos sveikatos, jis 
susirgo — A. A.), kad galėčiau visiems laikams palikti šią 
šalį.“ 

Tame pačiame laiške aptinkame įrodymą, jog ne tik 
draugai aristokratai išduoda Volterą. Toli gražu ne be prie- 
kaištų elgiasi ir kuklusis klerkas plevėsa Tjerjo. Vis dėlto jam 
Volteras beregint dovanoja. Jis, kurį taip mėgstama vaiz- 
duoti piktą ir kerštingą, dar sykį įrodė esąs pakantus ir di- 
džiadvasis kaip reta. Atleisdavo neištikimybę ir meilėje, ir 
+ draugystėje, atleido ir pačiai markizei de Bernjer už tai, kad 
ji atvyko į operą drauge su ševalje de Roanu, atleido dėl to, 
kad ji sumišo... 

"Siuli, beje, jis atkeršijo už išdavystę ir 'atkeršijo labai ne- 
kaltai: vienoje „Henriados“ dainoje, nepaisydamas istorinio 
tikslumo, kurio šiaip labai žiūrėdavo, pakeitė kunigaikščio pro- 
tėvį kitu veikėju. 

Dar daug nemalonumų, nusivylimų, nuoskaudų gavo patirti 
Volteras, kol, pagaliau, markizės de Bernjer karieta, lydimas 
policininko, 1726 metų gegužės 5 dieną išvažiavo į Kale, kad 
iš ten išplauktų į Angliją. 

Leidimas — jis taip pat įsakymas ištremti — buvo duotas, 
kaip matome, gana greitai. Bastilijoje šį sykį Voltero išbūta 
trumpai. Labai jau rūpėjo valdžiai pašalinti šį nenuoramą iš 
Paryžiaus, atrodo, ne tik tam, kad išgelbėtų ševalje de 
Roaną. 

Na, o kalinys be atvangos skundėsi, nuolat rašydamas vals- 
tybės sekretoriui, policijos komisarui, bičiuliams ir bičiulėms. .. 
Kantrybė niekada nefigūravo tarp kitų jo dorybių. Kad buvo 
uždrausta — nors iš pradžių Ero buvo leidęs — pas jį lankytis 
artimiesiems, matytis su savo įvairių reikalų agentu Dobre, 
dabar jam tai tebuvo smulkmenos, nublankstančios . prieš 
kelionę į Angliją. i 

Šią šalį Volteras nuo seno vaizdavosi kaip pažadėtąją žemę. 
Nenuostabu, kad tiek „Henriada“, tiek „Lyga“ buvo anglofiliš- 
kos. Dar prieš vaidą su de Roanu, 1725 metų spalio 16 dieną, 
Volteras rašė Anglijos karaliui Jurgiui, jog laiko save jo di- 
denybės valdiniu ir prašo užtarti jo kūrinį, kuriame yra pasi- 

sakęs prieš Romos politiką ir išaukštinęs reformatų tikybą, ka- 
-daise palaikytą Elžbietos. 

Bet, aišku, ne dėl Anglijos istorijos ir jos nūdienos Volte- 
Tas ir kiti Prancūzijos pažangūs protai pajuto simpatiją užjū- 
rio šaliai. Rene Pomo rašo: „Neatsitiktinai per keletą mėnesių 
Londoną aplankė Monteskje, abatas Prevo (ne tik „Manonos 
Lesko“, bet ir „Anglų laiškų“, parašytų anksčiau negu Vol- 
tero, autorius — A. A.) ir Volteras.“ 

Anglija — nuolatinė Prancūzijos varžovė — tuo metu jau bu- 
vo iš pastarosios atėmusi ne tik ekonominę, bet ir dvasinę pir- 
menybę ir valdė ne vien jūras, bet ir pasaulio protus. Po 1688 
metų revoliucijos ji įtvirtino tikybos toleranciją ir, tuolaikiniu 
požiūriu, visišką minties laisvę, įtvirtino tokią valstybinę siste- 
mą ir visuomeninę santvarką, kur kiekvienas galėjo tikėtis sėk- 
mės — to, ko taip stigo Voltero tėvynėje ir ką jis troško pama- 
tyti savo akimis Britų salose. 

O kad ir anapus Lamanšo ne viskas atitinka šį idealą, jis 
įsitikino tik perplaukęs sąsiaurį. i 

Kale Volteras išbuvo kelias dienas. Iš čia jis parašė gra- 
fienei d'Aržantal, klausdamas, ar ji neturinti ko perduoti po- 
nui ir poniai Bolingbrokams. Tas anaiptol nereiškė jį ieškojus 
protekcijos. Su torių lyderiu lordu Bolingbroku, kelerius trem- 
ties metus išgyvenusiu Prancūzijoje ir net už antrą žmoną pa- 
ėmusiu -prancūzę, materialistu dr deistu, Volteras buvo ne tik 
pažįstamas, bet ir draugiškai sutarė, susitikdavo pas preziden- 
tienę de Bernjer bei kitų pažįstamų namuose, svečiavosi jo 
prancūziškoje pilyje Lesurse ir ten skaitė poemą „Lyga“. 

Viename laiške tai pačiai markizei poetas prisipažįsta, jog 
milordas privertęs jį pamiršti ir Henriką IV, ir Mariamnę (jo 
tragedijos heroję), ir aktorius, ir knygynus. Matyt, jis turėjo 
galvoje Bolingbroko pasakojimus apie Angliją ir jo filosofinius 
samprotavimus. | 

Tuo laiku milordui jau buvo leista grįžti į tėvynę. 

Kai kurių įtakingų asmenų rekomendacijomis įtakingiems as- 
menims Volteras vis dėlto apsirūpino. Gal ir reikalavo pasi- 
matymo su savo agentu Dobre, kad šis gautų jam anglų pa- 
siuūntinio Paryžiuje Oraso Volpolo (ministro pirmininko Rober- 
to Volpolo giminaičio) rekomendaciją. Jos dėka Londone Vol- 
terą gerai sutiko ne tik toriai, bet ir vigai — tuo metu Angliją 
valdė jų partija. Tremtiniui davė rekomendacijas net grafo Mo- 

repa valdyba, lyg išpirkdama savo kaltę prieš įžeistąjį, nuken- 
tėjusį vietoj skriaudėjo. 

Neaišku, kiek laiko Volteras išbuvo Londone. Tiksliai teži- 
nome, kad pirmą kartą jis išlipo į aną Lamanšo krantą 1726 
metų gegužės mėnesį, antrą — po nepavykusio mėginimo pri- 
versti de Roaną kautis, tai yra birželio pabaigoje. Kada Vol- 
teras grįžo į Prancūziją? Tarp 1728-ųjų spalio ir 1729-ųjų va- 
sario. Tikslesnių duomenų nėra. 

Galiausiai tas ne tiek svarbu. Svarbu kitkas: visai nebūtina 
paveldėti iš savo protėvių dalelytės „de“ prieš savo pavardę, 
kad būtum iš tiesų narsus, o jeigu tikrąją žmogaus vertę nu- 
lemia jo asmeninės savybės, poetui nereikia laikyti savęs prin- 
cu. Ševalje de Roano liokajų lazdos, tegu visiems laikams 
ir neišgydžiusios Voltero nuo aristokratinių potraukių, jam 
įrodė: poetas, žmogus, pilietis reiškia kur kas daugiau ne- 
gu princas. 


II DALIS 


1 skyrius 


ANAME KRANTE, ARBA ANGLŲ PAMOKOS 


„Zairos“ tragedijoje, parašytoje grįžus iš Anglijos, Volteras 
puikiai vaidindavo seną riterį Luizinjaną. Jis apskritai mėgda- 
vo atlikti taurių ir nelaimingų senelių vaidmenis. Bet pačiam 
sau, kaip rašytojui, iki „Filosofinių laiškų“ ,,vaidmens“ ne- 
parašė net lyrikoje. Eilėraščiuose, poemose, tragedijose jis iš- 
sakydavo idėjas, reikšdavo simpatijas ir antipatijas — politi- 
nes ir asmenines, čia užmaskuotas, čia aiškiai atspindinčias 
visuomeninį ir intymų gyvenimą, leisdavo ne tik atpažinti an- 
tikos ar viduramžių drabužiais vilkintį savo amžininką, bet 
kartais ir pavadindavo jį vardu. 

Tačiau pirmasis Voltero „aš“— žinoma, irgi literatūrinis — 
yra „Filosofinių laiškų“ pasakotojas ir pagrindinis veikėjas jau- 
nas prancūzas, senjoras, be to, keliautojas ir filosofas. Šią 
-knygą parengė Voltero prozos pirmagimis —, Karolio XII is- 
torija”. Veikiamas Loko empirinės filosofijos ir anglų anksty- 
vojo švietėjiško realizmo, čia jis jau perėjo nuo aukšto stiliaus 
prie paprasto pasakojimo, konkretaus bei tikslaus įvykių ir pa- 
pročių aprašymo. Naudodamasis liudytojų parodymais ir dau- 
gybe šaltinių, Volteras ėmė rašyti psichologiškai ir istoriškai 
įtikimai, nupiešė Karolio XII, Petro Didžiojo ir kitų veikėjų 
charakterius. 

„Karolio XII istorijoje“ yra autoriaus pozicija, bet dar nėra 
pasakotojo „aš“, kuris jį padarytų pagrindiniu veikėju. Būtent 
„aš“ ir suteikė knygai, teisėtai pavadintai „Filosofiniais laiškais“, 
tokią nenuginčijamą įtaigą ir propagandinę jėgą; šis veikalas 
išties filosofinis — ta prasme, kuri buvo būdinga XVIII am- 
žiaus grožinės literatūros kūriniui ir filosofijai (į tuometinę fi- 
losofiją įėjo istorija, politika, etika, estetika, teologijos kritika 
ir papročių vaizdavimas; ji reiškėsi kaip švietimas plačiąja 

prasme ir kėlė priešpriešiais scholastikai bei pedantizmui ne 
tik pažangią . mąstyseną, teologijos, atsilikusių doktrinų, ab- 
soliutizmo kritiką, bet ir minčių reiškimo lengvumą ir dai- 
lumą.) 

Jeigu šio nedidelio, bet nuostabiai talpaus kūrinio dvide- 
šimt penkiuose skyriuose be ano „aš“ būtų tas pats anglų pa- 
pročių aprašymas ir tas pats anglų valstybinės sistemos api- 
būdinimas, tie patys žinomų ir nežinomų žmonių portretai, jei- 
gu autorius supažindintų skaitytoją ir su anglų sektomis ir pri- 
tartų oficialiosios religijos tolerantiškumui, išdėstytų Niutono 
ir Loko teorijas, išgirtų anglų komerciją, išsakytų samprota- 
vimus apie literatūrą ir teatrą, atliktų ekskursijas į senovės 
Romos ir Anglijos istoriją, pritartų pagarbai, kuria šioje 
šalyje apgaubiami mokslininkai, rašytojai, artistai, — dviejų La- 
manšo krantų sugretinimas būtų akivaizdus. Bet knygoje ne- 
rastume gėrėjimosi ir piktinimosi, užuojautos ir humoro, nors 
ir užmaskuotos, bet labai tikslios veiksmų programos — to sub- 
jektyvaus prado, kuris suteikia sprogstamąją galią objektyviau- 
siai tiesai (propagandos tikslais autorius su ja kartais ir prasi- ` 
lenkdavo). 

Taigi be pasakotojo, mąstytojo, be pagrindinio veikėjo „aš“ 
„Filosofiniai laiškai“ nebūtų tapę pirmąja bomba, prancūzų 
Švietimo mesta į feodalizmą ir religiją, nebūtų -tapę svar- 
biausia amžiaus knyga (ji šitaip buvo vadinama), nebū- 
tų taip sukrėtę amžininkų protų ir padarę tiek įtakos istori- 
jos eigai. 

Čia pravartu prisiminti Rene Pomo aforizmą: „Šio „aš“ ne- 
būtų atsiradę, jeigu ševalje de Roano liokajų lazdos nebūtų 
„paglosčiusios“ pirmajam Prancūzijos rašytojui pečių.“ Žinoma, 
jeigu juodu ir nebūtų susivaidiję, jeigu Volteras ir nebūtų 
praleidęs trijų savaičių Bastilijoje ir jeigu policininkas nebūtų 
palydėjęs jo iki Kale, rašytojas tikriausiai vis tiek būtų at- 
vykęs į Angliją, kaip čia buvo atvykę Monteskje ir abatas 
Prevo (pastarasis emigravo, išsigandęs jam išrašyto „letr de ka- 
še"). Ko gero, Volteras būtų parašęs „Anglų laiškus“, tačiau 
kitokius. Politinė temperatūra, filosofinė kaitra būtų buvusios, 
be abejo, žemesnės, silpnesnės. 

Nesužinojus, kokių pamokų davė Volterui Anglija, neįma- 
noma teisingai suprasti ir kitų jo kūrinių, parašytų jau 
sugrįžus. O „Filosofiniai laiškai" reikalaute reikalauja iš anks-. 

to susipažinti su realijomis, tai yra su autoriaus išviršiniu ir 
dvasiniu gyvenimu anuos dvejus su puse metų. Koks, regis, 
nedidelis laiko tarpas ilgame ir kupiname įvykių jo gyveni- 
me ir koks reikšmingas ne tik jo biografijai, bet ir žmonijos 
istorijai! 

1726 metų gegužės mėnesį perplaukęs Lamanšą, Volteras 
praleido pirmą naktį Londone pas lordą ir ledi Bolingbrokus, 
naudojosi jų svetingumu, o paskui jį priėmė lordas ir ledi 
Girvėjai, kunigaikštis Niukaslis, kunigaikštis Pitsboras, našlau- 
janti kunigaikštienė Malboro bei kiti kilmingi asmenys. Jis iš 
tiesų naudojosi ne tik torių, bet ir vigų palankumu, buvo 
pamylėtas ir karaliaus, ir ministro pirmininko. Priešais ,„,Hen- 
ziados“ prenumeratorių pavardes dažniausiai būdavo įrašyta „jo 
didenybė" ar „jo kilnybė“, tai yra priklausantis garsiai gimi- 
nei (right honorable). Jis, kaip ir anksčiau, liko de Volteras — 
ir buityje, ir savo kūrinių tituliniame lape, išskyrus tuos atve- 
jus (labai dažnus), kai jie būdavo išspausdinami anonimiškai ar 
svetima pavarde. Tačiau atsidūręs Anglijoje, Volteras, nors ir 
metaforiškai, atsisakė dalelytės „de“ prieš savo pavardę ir ap- 
skritai prieš pavardes. Jeigu pirma atkakliai reikalaudavo šito 
priešdėlio, manydamas, kad jis simbolizuoja lygybę su privi- 
legijuota tautos dalimi, tai dabar šios lygybės nebenori. 

Voltero gyvenimas vingiuotas ir prieštaringas. Dar ne kar- 
tą jis duos pagrindą priekaištams dėl savo aristokratiškų po- 
traukių. Bet jo biografijos vingiai atspindi epochos sudėtingu- 
mą ir prieštaringumą. Voltero atsitraukimus nuo pagrindinės 
revoliucinės (nebijau vartoti šio žodžio) savo gyvenimo, veik- 
los, kūrybos magistralės gali paaiškinti jo paties žodžiai: „Li- 
kimas versdavo mane perbėginėti nuo karaliaus prie ka- 
raliaus, nors dievinau laisvę.“ Beje, šiuos žodžius jis pa- 
rašys vėliau. 

Na, o per ne ištisus trejus Anglijoje pragyventus metus jis 
kad ir visiškai neatsisakė bendrauti su anglų Konti, Siu- 
li, Komartenais, bet kaip tik tuomet taip smarkiai pasi- 
reiškė jo demokratiniai įsitikinimai ir simpatijos. Jis išmoko 
ir anglų kalbą. 

Pasitelksime faktus. Normanas Tori teisingai rašo, kad Vol- 
tero' gyvenimo Anglijoje įtikimiausias portretas yra jo laiškai 
Nikola Tjerjo. Priminsiu jį buvus paprastą klerką, o vėliau 
nežymų vertėją. í 

Pacituosiu kelias eilutes, kurias išverčiau proza, iš vieno 
Voltero laiško šiam bičiuliui: 
„Rašau tau karštinės nuvarginta ranka 
Ir laukt mirties įpratusia dvasia, 
Be prietarų, be turto, be tėvynės, 
Nemėgstamas didžiūnų, nebijodamas likimo, 
Šaipydamasis iš kvailų išpuikėlių, | 
Kaip visada, viena koja karste, 
Kita — pasišokinėdamas. ..“ 


Čia matome ir kūno negalią, ir dvasios stiprybę, panieką 
aristokratų menkybei ir savo paties gerovei, matome visada jį 
lydinčią ironiją — tiek kitiems, tiek sau. 

Šis laiškas parašytas prancūziškai, bet vėliau, kad išsipa- 
žintų iki galo ir be jokių varžtų, Volteras ėmė rašyti Tjero 
ir kitiems draugams prancūzams, galintiems jį suprasti, anglų 
kalba; jis sakėsi elgiąsi kaip Bualo: šis susirašinėjęs lotyniš- 
kai, kad neperskaitytų svetima akis. 

Tjerjo — svarbiausias, bet anaiptol ne vienintelis Voltero 
laiškų iš Anglijos adresatas. Didelis ir įvairus jo korespon- 
dentų sąrašas ir per šiuos neilgus metus. Iš anglų tepaminė- 
siu Aleksanderį Popą, Džonataną Sviftą, grafą Oksiordą, iš 
prancūzų — grafą Morvilį, markizę de Bernjer ir net grafą de 
Morepa. Laiškai tampa jo tikru ir nuoširdžiu dienoraščiu, būsi- 
mų kūrinių eskizais, epistoliarinio žanro literatūriniais kū- 
riniais. 

Pirmame angliškame laiške, rašytame iš Londono 1726 metų 
spalio 26 dieną Tjerjo, Volteras susijaudinęs pasakoja, kad 
liepos gale grįžęs iš slaptos nesėkmingos ir brangiai kaštavu- 
sios kelionės Paryžiun, atsidūrė labai keblioje būklėje. Turėda- 
mas ne grynus pinigus, o vekselius aštuoniems ar dešimčiai 
tūkstančių prancūziškų livrų, tikėjosi juos diskontuoti pas ban- 
kininką žydą Mediną. Bet šis subankrutavo. Tokiu būdu likęs 
be penso kišenėje, ligotas, nelaimingas, vienišas, visiems sve- 
timas mieste, kuriame „nieko nepažinojo“ (2), jis mielai būtų 
atsisveikinęs su gyvenimu. Matyt, čia jis perdeda. Tačiau 
nereikia pamiršti, kad liepa Londone — atostogų metas. Be abe- 
jo, lordas ir ledi Bolingbrokai tuo metu leido laiką kai- 
me. Atsidūręs tokioje būklėje, Volteras negalėjo pasirody- 
ti pasiuntiniui. Dar niekad nebuvo taip įpuolęs į neviltį. 

Matyt, jam buvo skirta patirti visas negandas ir išlikti gyvam. 
Tą liūdną valandą likimas atsiuntė nepažįstamą džentelmeną, 
kuris jam pasiūlė kiek nori pinigų, — toliau pasakojama laiške 
Tjerjo. 

Fule išaiškina, kas buvo tas „nepažįstamas džentelmenas" — 
ne kas kitas, kaip pats Anglijos karalius. .Ir tai visai įtikima: 
kitame laiške Volteras išdidžiai praneša atsisakęs karaliaus ir 
karalienės pasiūlytos pensijos. Taigi ji buvo siūloma ir galbūt 
kaip tik aną valandą. Bet svarbiausia: jis atsisakė. 

Čia pat Volteras rašo, jog kitas londonietis (tuo įtikimiau, 
kad pirmasis buvo karalius), anksčiau vos sykį tesutiktas Pa- 
ryžiuje, pirklys Edvardas Folkneris, išsivežęs jį į savo namą 
užmiestyje. Ten jis gyvenęs daugiau kaip mėnesį — kukliai, nie- 
kam nežinant, labiau už visokias pramogas vertindamas drau- 
gystę, ir buvęs taip sužavėtas tokio gyvenimo, kad į sostinę 
beveik nekėlęs kojos. Išpažinęs meilę pačiam Tjerjo, Volteras 
rašo apie Folknerį: „Šio žmogaus nuoširdumas ir taurumas nu- 
ramino mane ir apsaugojo nuo visų negandų..." | 

Tuo metu į Londoną pargrįžo Bolingbrokai. Juodu be galo 
užjautė savo draugą prancūzą dėl nesėkmių, siūlė jam vis- 
ką — savo namus, pinigų... „Bet aš,— toliau pasakojama laiš- 
ke,— visko atsisakiau, nes jie — lordai, ir viską priėmiau iš 
misterio Folknerio, nes jis — tik džentelmenas." 

Voltero dėkingumas žmogui, iš kurio priėmė pagalbą, buvo 
toks didelis, kad nepaisydamas jokių taisyklių, tragediją „Zai- 
ra“ dedikavo pirkliui Edvardui Folkneriui. Šis tik vėliau taps 
pasiuntiniu Konstantinopolyje, kunigaikščio Numberlando sek-. 
retoriumi ir pašto ministru. 


Apie tai, ką Volteras pamatė, išgirdo ir suprato Anglijoje, 
geriausiai, žinia, byloja patys „Filosofiniai laiškai“, toji krašto 
dabarties ir praeities enciklopedija. Knyga stebina retu 
įžvalgumu, humoru, lengva plunksna, išsamia ir tikslia in- 
formacija; joje gausu smulkmenų, kurias galima pavadinti 
pikantiškomis. Be to, čia ne šiaip kelionės, o net literatūrinis 
dienoraštis. l 

Knyga ir platesnė, ir siauresnė už tiesioginius autoriaus js- 
pūdžius. Mat joje tilpo toli gražu ne visi jo pastebėjimai ir 
samprotavimai, čia ne mažiau (jeigu ne daugiau) ir informa- 
cijos, paimtos iš įvairiausių šaltinių. Volteras atsijojo ir per- 

mąstė tai, ką buvo pamatęs ir paėmęs iš dokumentų ir pirmtakų 
veikalų, visa -pajungdamas svarbiausiam uždaviniui — šios pa- 
mokos turi praversti jo tėvynei. Tai ne sandėlis, o arsenalas, — 
taip vėliau taikliai bus apibūdinta Didro ir d'Alambero „Encik- 
lopedija“, ir tas tiks „Anglų laiškams". 

Užtat itin svarbu atsispirti pagundai, nukrypus nuo biogra- 
fijos, perpasakoti „Filosofinius laiškus“ ir, pasinaudojus daugy- 
be sutapimų, padėti lygybės ženklą tarp autoriaus realaus iš- 
viršinio ir vidinio gyvenimo Anglijoje... Juk išnešiojęs „Filo- 
sofinius laiškus“ Londone, jis parašė juos Paryžiuje —ir ne 
tuoj po to, kai sugrįžo, o tik po penkerių metų, po tragedijų 
„Brutas“, „Cezario mirtis“, „Zaira“, „Karolio XII istorija“, ku- 
rios taip pat yra anglų pamokų vaisiai. Štai kiek šį sykį pri- 
reikė laiko Volterui, visada tokiam guviam ir nenuilstančiam. 
Be to, jis bijojo rašyti ir juo labiau spausdinti šią knygą dar 
nežinodamas, kur nuneš jį plunksna. 

Dabar sugrįšime prie Voltero laiškų be kabučių ir papasa- 
kosime apie dvi ištraukas, autoriaus neįdėtas į knygą. 

Pirmame laiške, rašytame iš Londono Tjerjo, Volteras liaup- 
sina Angliją už tai, kad šioje šalyje gerbiami ir atlyginami me- 
nai, kad jeigu čia tarp žmonių ir esama skirtumų, tai juos 
apsprendžia tikrosios jų vertybės, kad šioje šalyje mąstoma 
laisvai ir tauriai, nepasiduodant kokiems nors servilistiniams 
sumetimams. Spalio 26 dienos laiške Volteras siūlo Tjerjo vers- 
ti anglų autorius —su jais supažindinti prancūzus, be to, pa- 
taria jam atvažiuoti į Angliją. Jis pamatysiąs „laisvę mylinčią, 
apsišvietusią, niekinančią gyvenimą ir mirtį tautą, filosofų tau- 
tą, ir ne todėl, kad Anglijoje nebūtų šiek tiek bepročių: kiek- 
vienoje šalyje yra jai vienai būdinga beprotybė... galbūt pran- 
cūzų beprotybė ir malonesnė už anglų, bet gera anglų išmintis 
ir dorumas vertesni už mūsų... aš supažindinsiu Jus su šios 
nacijos charakteriu...“ 

Laiškai Tjerjo mums byloja ir apie Voltero demokratišką 
nuotaiką Anglijoje. Pradžioje jo norėta išspausdinti „vargšą 
Henriką“ Londone savo sąskaita. Tik dėl pinigų stygiaus jis 
turėjo pasinaudoti karaliaus proteguojama „Henriados“ prenu- 
merata, dėl ko karčiai apgailestavo. „Mane išvargino karalių 
rūmai, Tjerjo. Tiek karalius, tiek visa, kas priklauso karaliui, 
baugina mano respublikonišką filosofiją (kursyvas mano — A. A.), 
nenorėčiau gerti šio paskutinio vergijos gurkšnio laisvės ka- 
ralijoje.“ : 

Užtat kaip jis brangina draugystę su didžiuoju anglų ra- 
šytoju! Ne tik stengiasi, kad „Guliveris“ išeitų prancūzų 
kalba, bet ir rūpinasi, kad autorius gerai būtų priimtas 
Prancūzijoje, kur šis ruošiasi vykti. Ir, žinoma, dovano- 
ja didžiai gerbiamam plunksnos broliui savo „Samprotavi- 
mus apie epinę poeziją“, parašytus angliškai ir išleistus Lon- 
done. 

Paskaitykime Voltero pašalintus iš „Filosofinių laiškų" frag- 
mentus. (Vėliau jie bus išspausdinti raštų rinkinyje ES 
pavadinimu „Laiškai Ponui ***".) 

Pirmas laiškas veikiausiaį turėjo būti knygos pradžia. He- 
rojus, ką tik, 1726 metų gegužės mėnesi, atvyko į Angliją. Jį 
sužavi gegužinė palei Grinvičą, kur priplaukia jo laivas. Tem- 
zės irkluotojų veidai byloja apie „laisvės ir gerovės suvokimą“. 
Apie gerovę liudija ir jų drabužiai. Visos merginos Volterui ir 
jo palydovui, diplomatiniam kurjeriui, atrodo meilios ir grakš- 
čios dėl to, kad „žvalios ir patenkintos“. Didpirkliai paprasti 
ir vaišingi. Iš tiesų pažadėtoji žemė, rojus žemėje... Prancū- 
zas tariasi persikėlęs į Olimpinių žaidynių laikus, į nuostabią 
žmonijos vaikystę. „Čia visada visi linksmi, moterys žavios 
ir smagios, Anglijos dangus giedras ir tyras, čia galvojama 
vien apie malonumus.” 

Bet teisus vokiečių mokslininkas Vilhelmas Girnus: „Pra- 
dėjęs nuo iliuzijų, Volteras dar jaunystėje greitai jų atsiža- 
dėjo." Tas atsitiko jam pačią pirmą dieną Anglijoje: apsilan- 
kęs viename didikų salone, bemat įsitikino, jog šeimininkas 
ir svečiai niekina paprastus žmones. Kurgi lygybė? Klausimas 
tiesiai neduodamas, bet jį gali numanyti. Tos pačios dalely- 
tės „de“ viešpatavimas, nuo kurio bėgta, Volterą nemaloniai 
nustebina — taip greitai ir anapus Lamanšo. Be to, jis čia 
pasigenda ir prancūzų aukštuomenės papročių elegantišku- 
mo, grakštumo. Jų vietoje — ceremoningumas ir manieringu- 
mas. K. Deržavinas savo monografijoje teisingai pažymėjo, kad 
aprašydamas šį saloną, Volteras pranoko Šeridano „Intrigų mo-- 
kyklą“. Jo teisybė. Skaitome: „Damos buvo nenatūralios ir 
šaltos, gėrė arbatą ir smarkiai mosavosi vėduoklėmis. Jos arba 
nepratardavo nė žodžio, arba visos iškart imdavo šaukti, plūs- 
damos artimuosius.“ 

Nuo čia prasideda Voltero priešiškumas anglų lordams, ne 
mažesnis už priešiškumą prancūzų senjorams. 

Neturiu tikslių duomenų, tačiau tai galėjo būti ir Boling- 
brokų salonas — juk pas juos jis praleido pirmąją. naktį Lon- 
done. „Laiško“ tęsinys, pasak Deržavino, parašytas Dikenso 
tonu. Nusivylęs anglų aristokratais, Volteras skuba į Sitį. Ir ką 
čia pamato? Purviną, prastai įrengtą ir silpnai apšviestą kavinę, 
netikusį klientų aptarnavimą. Patys klientai, kuriems kavinė 
tereikalinga dalykiniams susitikimams, nemalonūs, storžieviški, 
savo reikalais susirūpinę ir nuobodūs komersantai. Abejingi, 
tarytum kokią mažareikšmę naujieną, jie aptarinėja jaunutės 
merginos Molės savižudybę — ji persipjovusi gerklę skustuvu. 
„Ką gi tokio padarė jos jaunikis?“ — susijaudinęs klausia Vol- 
teras. „Nupirko jai skustuvą“,— dalykiškai ir abejingai atsako 
vienas lankytojas. 

Tokį giedrą ir tyrą Grinvičo gegužinės dangų pakeičia Lon- 
dono rūkas ir drėgmė, linksmybę — anglų splinas. Tuoj pat 
susvyruoja tikėjimas lygybe ir žmoniškumu šiame Lamanšo 
krante. 

Antrame „Laiške Ponui rašoma apie du susitikimus su 
valtininku, vežiojusiu Volterą po Temzę. Sužinojęs, kad jo ke- 
leivis — prancūzas, „ėmė išdidžiu veidu man liaupsinti sa- 
vo šalies laisvę ir visais šventaisiais prisiekinėti, kad jam 
geriau būti paprastu valtininku Temzėje negu arkivyskupu 
Prancūzijoje“. O kitą dieną pasakotojas sutinka naująjį savo 
pažįstamą kalėjime. „„...jis buvo surakintas grandinėmis ir pro 
grotas tiesė rankas, prašydamas išmaldos... paklausiau jį, 
ar vis dar su panieka žiūri į Prancūzijos arkivyskupo titu- 
lą.../—, „Ak, pone, ši šlykšti vyriausybė užverbavo mane į nor- 
vegų karaliaus laivyno jūrininkus ir, atplėšusi nuo žmonos 
ir vaikų, sukaustė ir įmetė į cypę, bijodama, kad nepaspruk- 
čiau.“ i 

Pasakotojo palydovas, irgi prancūzas, netveria piktdžiuga, 
kad anglas, dar tik vakar puikavęsis savo krašto laisve ir taip 
niekinęs Prancūzijoje viešpataujančią vergovę, šiandien pats 
tapo vergu. Na, o pasakotojas,. atvirkščiai, susikremta, kad 
žemėje suvis nėra laisvės. 

Pabrėžiau šiuos ypatingus žodžius, nes -jie paneigia visus 
tradicinius priekaištus, jog Volteras nesupratęs ir šio, ir to, 
r ano. Pagal savo epochą jis nuostabiai puikiai suvokė is- 
torijos vyksmą ir labai stengėsi, kad ji eitų teisinga vaga. 

Juk ir įsitikinęs, kad Anglijoje visiškos laisvės nėra, jis 
grįžta į ją, tegu ir ne visam laikui. Grįžta, be abejo, ne vien 
dėl gresiančio tėvynėje pavojaus. Nors ir turėdama priešta- 
ringumų bei netobulumų, ši šalis svarbiausiais dalykais pra- 
noko tuometinę Prancūziją. Taigi reikia, kur tik įmanoma, iš 
anglų mokytis, kad gautas pamokas vėliau galėtum perteikti 
tėvynainiams ir žmonijai. 

Kodėl Volteras nepasiliko Anglijoje visam laikui, kaip iš 
pradžių buvo ketinęs? Ar todėl, kad dar labiau nusivylė lygy- 
bės ir laisvės šalimi, filosofų tauta? Daug kas čia ir toliau jam 
buvo prie širdies, L kritika, humoras, ironija — ką gi, be jų 
Volteras nebūtų Volteras. Gal todėl, kad ilgėjosi tėvynės? 
Betgi svarbiausia ne tai, ne sugrįžimo priežastys, o suvokimas, 
savo misijos idiegti Prancūzijai anglų patyrimą aliai vienoje 
visuomeninio ir dvasinio gyvenimo srityje. Jis atliko šią mi- 
sią — tegu ir ne visur vienodai sėkmingai. Prancūzų raciona- 
listinei filosofijai įskiepijo anglų materializmą. Į prancūzų kla- 
sicistinę dramaturgiją savo „angliškomis tragedijomis“ stengėsi 
įdiegti Šekspyro platybę, laisvę, teisingumą (šito, deja, pada- 
ryti negalėjo), o „Brutu“, „Cezario mirtimi" — ir respublikoniš- 
kas idėjas. Jis pirmas supažindino Prancūziją su Šekspyru. 
„Karolio XII istorija“ padarė ji— kol kas nedrąsiu — tikrojo 
istorijos mokslo pradininku ir įdiegė į prancūzų prozą XVIII 
amžiaus pradžios anglų švietėjišką realizmą. Žinoma, genialia- 
iam „Guliveriui“ ši knyga neprilygsta. 

Jis nuveikė labai daug. Niutonas buvo žinomas Prancūzijo- 
je ir anksčiau. Čia buvo nemaža perskaityta ir apie anglų 
papročius. Volteras ne vienintelis bėrė sėklą į paruoštą 
dirvą. Bet argi svarbu, kas pirmasis pasakė „ė"? Anglų sėk- 
los, kurias Volteras atgabeno į prancūzų žemę, davė didžiau- 
sią derlių. 


2 skyrius 
SUGRĮŽIMAS 


1729-ųjų balandį Volteras vėl Paryžiuje. Ar smarkiai pa- 
sikeitė sugrįžęs? Pažiūrėti lyg ir ne. Sakytum, toks pat gyvė- 
nimo būdas kaip ir prieš išvykstant. Taip pat praleidžia ilgas 

valandas prie sekreterio. Tik dar labiau apsikrovęs knygo- 
mis — šaltiniais savo kūriniams, kuriuos rašo pirmuosius pen- 
kerius metus po sugrįžimo. Tai tragedijos, „Karolio XII istori- 
ja" ir „Filosofiniai laiškai“. Tarp šių knygų — Šekspyro tome- 
liai, Niutono, Dekarto veikalai, niutonininko Mopertiuji darbai. 
Tik dažniau prirašyti lapai pakeičiami švariais. Jis nuolat lan- 
kosi Komedi fransez teatre, repeticijose ir spektakliuose, nars- 
to artisčių ginčus, apmaudaudamas dėl prarasto laiko. Bet 
vis dėlto suspėja kaitalioti darbą su pramogomis. Kaip ir anks- 
čiau, rūpinasi gausinti turtą. Juk reikia kaip nors padengti 
lengvabūdžio Tjerjo padarytus nuostolius — jis iššvaistė di- 
dumą pinigų, gautų iš „Henriados“ prenumeratorių; rašytojo 
nepriklausomybė kaip anksčiau, taip ir dabar priklauso nuo 
einamosios sąskaitos banke. 

Jis užsiiminėja ir kitų reikalais, nors veiklos esmė ta pa- 
ti. Rūpinasi jaunu talentingu autorium, padeda Ruano par- 
lamento patarėjo Sidevilio globotiniui — jaunam leidėjui Žo- 
rui. - l : 

Užsimezga naujos pažintys su aristokratais — sakytum nė ne- 
būtų gauta ševalje de Roano liokajų lazdų, sakytum nė nebūtų 
buvę kunigaikščio de Siuli bei kitų didikų libertenų išdavys- 
tės. Pavardės, beje, jau kitos. Dabar Volteras — markizo de 
Klermano favoritas, ministro Rulje geras pažįstamas. Ar galima 
juos pavadinti bičiuliais? Bičiulis — d'Aržantalis. Kaip gerai, 
kad jis yra, kad jis čia, visada šalimais, angelas sargas! Kokių 
vertingų patarimų duoda kiekvienai naujai tragedijai, gavęs iš 
Voltero pirmą variantą! 

Pirmą laišką iš Paryžiaus, vėl anglišką, Volteras siunčia 
Tjerjo ir iki rugsėjo beveik niekam daugiau nerašo. Jis užvis 
labiau brangina mokėjimą saugoti paslaptį ir pagal tai vertina 
draugystę. Tegu kunigaikštis de Rišelje, „sužinojęs, kad aš ra- 
šau Jums... ant manęs supyksta, ir ne-be pagrindo. Bet, prisi- 
pažinsiu, man draugas vertesnis už kunigaikštį". 

Na, o Rišelje jo neišdavė aną nelemtą 1725-ųjų žiemą: jis 
ir pdts tada buvo įkalintas Bastilijoje per nesėkmingą meilės 
istoriją. Vėliau Volteras padės surengti jo sutuoktuves su pa- 
nele de Giz ir dėl to net užsitrauks išdidžios Lotaringijos gi- 
minės nepasitenkinimą. Vėliau kunigaikščio pilyje Monže, Bur- 
gundijoje, poetas ras prieglobstį, ir jųdviejų draugystė truks 
ištisus dešimtmečius. 

Kol kas jis nekilmingą inteligentą vertina labiau už aris- 
tokratą ir prisipažįsta Tjerjo, jog šis — vienintelis žmogus, kurį 
norėtų matyti. 

Visgi mato ir kitus. Tarsi gyvena dvejopą gyvenimą — tik- 
rą ir kamuitliažinį. Kodėl? Kodėl gali atrodyti, kad jis nė ne- 
buvo išvykęs tuos trejus metus, nė nesimokęs iš anglų? Ogi 
todėl, kad nepasikeitė Paryžius. „Čia kalbama tik apie Romą, 
apie jansenistus, apie popiežiaus dekretą, apie trėmimus ir su- 
ėmimus. Vien tik vyskupų susirinkimas užtraukė dvidešimt 
tūkstančių orderių areštams“,— skundžiasi jis viename laiške. 
Daug kuo skundžiasi ir kituose. 


Tikrame jo gyvenime svarbų vaidmenį vaidina tuoj po su- 
grįžimo atsinaujinusi sena bičiulystė su Adrijena Lekuvrer, o 
kai po vienerių metų ją ištinka staigi ir ankstyva mirtis, jis 
patiria ne tik sielvartą, bet ir gėlą dėl pasityčiojimo iš velionės 
palaikų. ` | 

Jųdviejų santykių būta nepastovių ir sudėtingų. Pradžioje 
neapsiribota draugyste. Bet Adrijenos aistringa širdis reikalavo 
didvyrių ne tik dvasia, bet ir kūnu. Ligotas siauralūpis ir jau- 
nystėje nedailus Volteras savo išvaizda nė iš tolo nepanėšė- 
jo į didvyrį. Bičiulystę pertraukdavo nesantaikos. Na ir kas! 
Adrijena iš prigimties buvo apdovanota tokiu jausmų kilnu- 
mu, tokia tvirta ir bebaime ištikimybe tikriems savo drau- 
gams! Slaugė Volterą, šiam susirgus vėjaraupiais, anuomet ne 
tik užkrečiama, bet ir pavojinga liga. Nualpo, ševalje de Roa- 
nui pakėlus prieš jį lazdą. O temperamentas, vidinė ugnis pa- 
darė Adrijeną didžia artiste tragike. Ją ir Volterą jungė bend- 
ras darbas, juodu ne sykį dalijosi sėkmės džiaugsmu ir nesėk- 
mės kartėliu. 

Toji ugnis ir sudegino ją, tesulaukusią trisdešimt aštuone- 
rių metų. Nuo jaunų dienų būdama silpnos sveikatos, ji, kaip 
kadaise Moljeras, ir sunkiai susirgusi nepasitraukė iš scenos. 
Paskutinis jos spektaklis (1730 metų gegužės 15 dieną) buvo 
Voltero „Edipas“, kuriame ji nuo pat premjeros vaidino 
Jokastę. Po šio spektaklio Adrijena atgulė ir daugiau ne- 
atsikėlė... 

Volteras nepamiršo, ką jis skolingas; drauge su paskuti- 
niu jos numylėtiniu Morisu Saksoniečiu ir grafu d'Aržan- 
taliu keturias dienas nesitraukė nuo ligonės lovos. Ant jo 

ir Moriso Saksoniečio rankų ji ir mirė gegužės dvidešim- 
tosios rytą. 

Regis, būtų buvę natūralų, jei Adrijenai Lekuvrer būtų bu- 
vusios surengtos - kuo garbingiausios laidotuvės. Komedi fran- 
sez atšaukė kitos dienos spektaklį, prie teatro durų kabojo 
gedulingas skelbimas. Paryžiaus publika ją dievino. Bet tuo- 
metinėje Prancūzijoje aktorės profesija buvo laikoma niekinga. 
Katalikų bažnyčia atsisakydavo krikščioniškai laidoti aktorius, 
jeigu šie prieš mirtį neišsižadėdavo nuodėmingo apsimetinėji- 
mo. Ar pavėluota prieš mirtį pas ją kviesto kunigo, ar jos 
pačios atsisakyta šventą savo meną pripažinti nuodėme — ver- 
sijų esama įvairių, bet amžinas atilsis ,,pašventintoje žemėje“ 
nebuvo jai skirtas. Buvo kita išeitis: iškilmingos civilinės lai- 
dotuvės — taip ne sykį laidota žymūs aktoriai. Bet mums jau 
pažįstamas policijos komisaras ponas Ero, bijodamas, kad lai- 
dotuvės sutrauks pernelyg daug žmonių ir sukels nepageidau- 
tiną aistrų protrūkį — ko gero, dar pasigirs balsų ir prieš pa- 
čią bažnyčią, — nusprendė, gavęs valdžios pritarimą, patvar- 
kyti kitaip. Garsioji aktorė net nebuvo paguldyta į karstą, o 
įsupta į pašukinį ir naktį, slapčiomis, policijos karieta išvežta 
į dykvietę prie Senos. Čia žiojėjo jau iškasta duobė. Tylėda- 
mi į ją įleido palaikus, užbėrė negesintomis kalkėmis ir suly- 
gino žemę. Pasak Voltero, kūnas buvo „išmestas kaip krūva 
šlamšto“. Šiose „laidotuvėse“ daugiau nieko nebuvo, tik po- 
licija. .. jų l 

Kai gegužės 22 dieną, pasipiktinę siaubingu išsityčiojimu, 
Komedi fransez aktoriai susirinko į gedulingą minėjimą, Vol- 
teras pasakė rūsčią kalbą, reikalaudamas iš visos trupės, kad 
ji atsisakytų vaidinti, kol jai, gaunančiai atlyginimą iš kara- 
liaus, nebus garantuotos tos pačios teisės kaip ir visiems ki- 
tiems valdiniams, tarp jų ir netarnaujantiems pačiam karaliui. 
Aktoriai sutiko, bet praktiškų žingsnių, deja, nebuvo žengta. 

Volteras nenurimo. Ne tik parašė kalbą apie Adrijeną Le- 
kuvrer (publikai ją pasakė aktorius Granvalis), bet paskyrė jos 
atminimui ir tris eilėraščius. Vieną pasiuntęs Tjerjo, vėliau 
jam rašė: „Prieš mėnesį, kaip žinote, Jums išsiunčiau kelias 
eilutes. .. nerimastingas ir kupinas nelaimės pajautimo, kurį iš- 
gyvenau jos netekęs, ir galbūt dar labiau kupinas karčios nuo- 
skaudos dėl jos. palaidojimo, nuoskaudos, atleistinos ją dievi- 
nusiam bičiuliui ir gerbėjui,. ir, be to, poetui.“ Odėje jis išliejo 

pasipiktinimą, kad Lekuvrer buvo palaidota it nusikaltėlė, kad 
Prancūzijoje šitaip laidojami didūs menininkai, kuriems Graiki- 
joje buvo statomi monumentai... Viename „Filosofiniame laiš- 
ke“, pavadintame „Apie pagarbą, kuri turi būti rodoma rašy- 
tojams ir artistams“, jis dar sugrįš prie Adrijenos Lekuvrer lai- 
dotuvių, keldamas priešpriešiais joms 1730 metų spalį miru- 
sios anglų aktorės madmuazelės (taip vietoj „mis“ rašo Volte- 
ras) Ofilds laidotuves; šios aktorės, kaip ir Niutono, monu- 
mentas stūksąs Vestminsterio abatijoje šalia karalių ir įžymių 
valstybės veikėjų monumentų. Lygindamas dviejų aktorių po- 
mirtinį likimą, Volteras ir čia laiko pavyzdžiu Angliją. 

Ir kadangi abi mirtys ivyko jam jau esant Paryžiuje (iš 
„laiško“ teksto šito nematyti), tas dar kartą pabrėžia, jog čia 
ne dienoraštis, o knyga. 

Vis dėlto jo protestą, audringą ir rizikingą, lydėjo ir nuo- . 
laida, beje, tik viena. Tik pirmiau — trumputė įžanga. Po su- 
grįžimo Voltero jau netraukia meilės-,,plaštakėlės“. Pamirštos 
ir prezidentienė de Bernjer, ir maršalienė de Vilar. Kūniškus 
ryšius pakeičia grynai dvasinis bendravimas su gerokai pagy- 
venusia dama, grafiene de Fontene Martel. Ji domisi filosofija, 
negali gyventi be teatro. Volteras bemaž kasdien vakarieniau- 
ja pas grafienę, o paskui ir visai persikrausto į jos rūmus. Juo- 
du rašo vienas kitam laiškus iš pirmo aukšto į antrąjį. 

Bet 1733 metais jį ištinka naujas sielvartas — ir šios bičiulės 
liga ir mirtis. Bedievis priverčia grafienę numirti „pagal taisyk- 
les", tai yra pasikviesti kunigą, priimti šventus sakramentus. 
Kodėl šitaip pasielgia? Tai nesunku paaiškinti. Jis nebenori dar 
sykį išgyventi, ką išgyveno, kai Adrijenos Lekuvrer kūnas bu- 
vo išmestas lyg krūva šlamšto. 

Ne, jis nesiliaus kovojęs dėl pagarbos, kurią tauta turi teik- 
ti savo rašytojams ir artistams, savo tikrai didiems žmonėms. 
Ši kova neatskiriama nuo žmogaus ir piliečio teisių gynimo, 
nuo priešinimosi religiniam nepakantumui, karaliaus valdžiai, 
parlamentų biurokratinei priespaudai, policijos savivalei. 

Kokia, regis, sunki rašytojo profesija, pasirinkusi šešiolik- 
metį Volterą! Skaitome jo laišką jaunam garbėtroškai autoriui: 
„Literato, ypač genialaus literato, karjeros kelias daug daugiau 
erškėčiuotas negu kelias į turtus. Jeigu Jums nelemtis skyrė 
tik tiek gabumų, kad taptumėte vidutinybe, o tuo nenoriu ti- 

kėti, tai dar būsite aptalžytas paties gyvenimo; sėkmės atveju 
įsigysite priešų, vaikščiosite ant bedugnės krašto, tarp panie- 
kos ir neapykantos." Toliau Volteras rašo jaunajam plunksnos 
draugui apie tuometinę cenzūrą, kuri autoriams anaiptol ne 
- „Minties mokykla". 

Jis pats be paliovos vaikšto šios bedugnės kraštu, kenčia 
nuo cenzūros. Kone visa, ką sukuria ir išleidžia į pasaulį, pa- 
lydima nemalonumų. Net dedikacija karaliaus- uošviui, Stanis- 
lovui Leščinskiui, nepadeda gauti privilegijos — leidimo spaus- 
dinti „Karolio XII istoriją“. O koks šmeižtų srautas užgriūva 
šią tikrovišką knygą! 

Dar gerai, kad iš „genialaus barbaro" (taip Volteras vadina 
Šekspyrą) paimtos kai kurios pamokos —,„angliškos tragedijos“ 
susilaukia audringo pasisekimo. Tiesa, „Cezario mirtis“ ne iš 
karto randa kelią į plačią auditoriją; atsargumo dėlei Volteras 
pirmiau ją davė tik d'Arkuro koležo scenai. 

Visų puikiausiai praėjo „Zaira“. Jos triumfas 1732 metų 
rugpjūtį paguodė autorių po „Erifilos“ nepasisekimo kovo mė- 
„Nesį. (Vėliau tragedija bus perdirbta ir pagarsės „Semiramidės“ 
vardu.) 

Vos nesukliudė dedikacija Edvaidui Folkneriui, bet ir čia 
viskas susitvarkė. „Zairą“ Volteras parašė per dvidešimt dvi 
dienas — dar niekad nebuvo taip sparčiai dirbęs. Premjera, skir- 
ta karaliaus rūmams, ivyko Fontenblo, ir rūmai buvo didžiai 
patenkinti — o to nebūtų sulaukęs „Brutas“ ir juo labiau „Ce- 
zario mirtis“ su savo respublikonišku patosu. 

Tas nereiškia, kad „Zaira“ neturėjo tam tikros porcijos „gy- 
vatės nuodų“, pavojingų atgyvenusiam. režimui. Tik čia auto- 
riaus geluonis paslėptas giliau. Tiek rūmams, tiek Komedi fran- 
sez žiūrovams prancūziškas „Otelo“ variantas taip patiko bū- 
tent dėl to, kad čia buvo prancūziškas variantas. Autorius ir 
pats bijojo šiurkštumo. Iš pirmo žvilgsnio „Zaira“ visu kuo ati- 
tiko teatro tradiciją ir tikrai su ja siejosi. Svarbiausią vietą 
užėmė meilė — ne taip kaip „Cezario mirtyje“, kur net nerasi 
moteriško vaidmens. Konfliktas taipgi buvo sumegztas „pagal 
taisykles — iš prieštaravimų tarp antraštinės herojės jausmo ir 
pareigos — šeimyninės, patriotinės. Tik čia buvo įsipynusi ir 
religinė pareiga: tragedijos geluonis taikė į religinį nepakan- 
tumą... Konflikto atomazgos negalima pavadinti grynai klasi- 
kine. Mat Volteras sumanė ir meilę parodyti ne tokią, kokia 

paprastai buvo vaizduojama tėvynės scenoje. „Galų gale ryžau- 
si parodyti aistrą, bet visai negalantišką, neprancūzišką. Mano 
herojus nė trupučio nepanašus į jauną abatą, kuris nuleipsta 
pamatęs savo mylimąją rengiantis. Jis yra aistringiausias, iš- 
didžiausias, pavydžiausias, žiauriausias ir tauriausias iš visų 
mirtingųjų“, — rašė autorius savo draugui poetui Formonui 1732 
metų birželio 25 dieną. 

„Brūtu“ ir „Cezario mirtimi“ Volteras, sekdamas Šekspyru, 
stengiasi grąžinti į prancūzų sceną politiką, pilietines aistras, 
pamirštas nuo Kornelio laikų, ir nueina toliau už savo paties 
„Edipą“— atvirai pasisako esąs respublikonas. 

„Zaira“ jis bando idiegti į prancūzų tragediją jausmų tikru- 
mą, humanizmą; pasirenka pagrindiniu veikėju Jeruzalės sul- 
toną, musulmoną Orosmaną, tik pastarajam suteikia ir krikš- 
čionių dorybių, nes norėjo sukurti sudėtingą charakterį, apie 
ką buvo rašęs Formonui. 

Rytietiškas siužetas ir herojus nebuvo naujovė prancūzų 
tragedijai. Šit ir „Zairoje“ Volteras aiškiai mokosi iš Rasi- 
no „Bajazeto“, be to, stengiasi kurti Orosmaną pagal Ote- 
lo paveikslą. 

Volterui labai svarbu, kad pagrindinė jo herojė — prancū- 
zė, tegu ir auklėta musulmonybės dvasia, seralyje; keletas ki- 
tų tragedijos personažų taip pat europiečiai. 

Panašumas — daugiau išviršinis negu tikras — į Šekspyro 
tragediją tuo neapsiriboja. Zaira, kaip Dezdemona,- žūsta" nuo 
mylimojo rankos per lemtingą nesusipratimą. Ten — nosinė, 
čia — laiškas, neteisingai išsiaiškintas. Zairos meilė tokia beri- 
bė kaip ir Šekspyro herojės. Orosmanas nėra pavydus kaip 
Otelas (čia Volteras nukrypo nuo sumanymo, išdėstyto laiške 
Formonui) ir net smerkia pavydą. Šitai, beje, galima paaiškinti 
ir tuo, kad pats Volteras nepavydus, kaip būdinga XVIII am- 
žiaus prancūzų papročiams. 

Atkreipkime dėmesį į tam tikrą „Zairos“ autobiografišku- 
mą. Tragediją apie didelę, tikrą meilę Volteras rašė tuo metu, 
kai atsižadėjo smulkių meilės intrigėlių, prieš pat savo pirmą 
tikrąją meilę Emili diu Šatle. 

Yra „Zairoje“ ir savas Jagas — Korosmanas. 

Tuo panašumas ir baigiasi, prasideda skirtingumai. Ne vel- 
tui tragedijai priskiriama ne vien „Otelo“, bet ir „Bajazeto“ 
įtaka. 

Jau tas, kad nužudyta herojė parkrinta pačioje scenos gi- 
lumoje, kone už kulisų, tarsi „sušvelnina“ šekspyrišką šiurkš- 
tumą, materializuoja prancūzų galantiškumą, kurio Volteras ne- 
išvengė, nors ir labai stengėsi. Jis nepasiekė ir Rasino aistrų 
stiprybės, jo talentą, kaip ir visi rokoko epochoje, laikydamas 
„džiugiu“. 

Kadangi „Zaira“ atitiko to meto prancūzų skonį, jau per 
premjerą Fontenblo išspaudė žiūrovams ašaras ir išspaus jas 
vėliau. Apie neregėtą tragedijos pasisekimą liudijo žiūrovų 
skaičius, palydėtas komercinio efekto. Pirmi dešimt spektaklių 
surinko 10210 žiūrovų, apmokėjusių savo vietas. (Į to meto 
populiariausios tragedijos „Inesa de Kastro“ pirmus dešimt 
spektaklių buvo parduota mažiau kaip 9517 bilietų.) Pagal anuos 
laikus — astronominis skaičius, svarus ir dabar. Volteras, ne- 
patenkintas savo „Zaira“, dėl to suvirpa. | 

Taigi jo ketvirtojo dešimtmečio tragedijose jėzuitų pamokos 
susiduria su anglų pamokomis. Švietimas — su Renesansu, klasi- 
cizmas — su šekspyrizacija ir su rokoku. 

Tačiau čia ne tik dvikova, bet ir, regis, tokių prieštarin- 
gų pradų sąjunga kovoje už tai, kad į tėvynės teatrus sugrįžtų 
pilietiškumas ir politika, kad čia viešpatautų  žmoniškumas. 
Nieko panašaus tuo metu nebuvo prancūzų scenoje (tiksliau, 
tragedijose), kurią valdė krebijonai. Kur kas geriau ėjosi ko- 
medijai, čia buvo sukurta meno pavyzdžių — Marivo, Ren- 
jaro... 

Anglijoje, kur Šekspyrą tebegerbė ir tebevaidino, tuometi- 
nis dramaturgas Adisonas nepalyginti sėkmingiau sekė prancū- 
zų klasicizmo tradicijomis, visų pirma jo pilietiškumu. Teatro 
srityje anglai taip pat buvo aplenkę prancūzus. 

Voltero požiūris į Šekspyrą ketvirtajame dešimtmetyje (vė- 
liau jis pasikeis, bet visada bus labai svarbus bendrai jo 
pozicijai) plačiai žinomas. Jis atvirai išsakytas XVIII „Filo- 
sofinio laiško“ pradžioje. Aš tik pakartosiu savo išverstą ir 
daugsyk vartotą citatą: „Anglai, kaip ir ispanai, turėjo teat- 
rą dar tada, kai pas prancūzus tebuvo pakyla (turima galvoje 
vaidinimai aikštėse — A. A.). Šekspyras, kuris yra laikomas 
anglų Korneliu, suklestėjo daugmaž vienu metu su Lope de 
Vega. Jame glūdėjo genijus — prakilnus, kupinas jėgos, natū- 
ralumo ir be menkiausios gero skonio prošvaistės, be menkiau- 
sio taisyklių žinojimo.“ 

Tačiau Volteras, priešingai liberalių istorikų tvirtinimams, 
daugiau vertino ne tai, ką jis laikė genialaus barbaro trūku- 
mais, o jo privalumus — domėjimąsi politika, valstybinę min- 
tį, jausmų ir aistrų tikrumą, aplinkybių natūralumą, net for- 
mos demokratizmą, nors jam ir buvo sunku pritarti stilių — 
aukšto ir žemo — samplaikai.  Atsistebėti negali, skaitydamas 
Morne žodžius, jog Volteras dėl to taip santūriai verti- 
nęs savo anglišką modelį, kad jam pačiam politika buvus ne- 
buvus; ir Moslėjaus, Rokeno žodžius — jog buvęs abejingas 
pilietinei laisvei. 

Voltero tragedijų kaip tik „Brutas“ ir „Cezario mirtis" tapo 
itin artimos Didžiajai prancūzų revoliucijai. 

Pirmoji respublika prikėlė jas iš užmaršties, ir jos susilaukė 
didžiulio pasisekimo. 

Bet autorius nepasidžiaugs šio savo pasėto grūdo derliu- 
mi. O ketvirtojo dešimtmečio pirmoje pusėje džiaugsmas 
dėl tragedijų pasisekimo eina pakaitom su nusivylimais. l 

1733 metais jis anonimiškai išspausdina pusiau eilėmis, pu- 
siau proza parašytą „Skonio šventovę". Šio kūrinio laisvybės, 
regis, gana santūrios, ir klasicizmas daug daugiau ginamas 
nei puolamas. Jau pats pavadinimas byloja, kad anglofilystė 
čia traukiasi iš kelio prancūzų „taisyklėms“. Ir vis dėlto... 
Ne, šįsyk jo neužgriuvo vyriausybės, parlamento, policijos, 
cenzūros, jėzuitų pyktis, bet liko nepatenkinti rašytojai ir 
skaitytojai. Literatai, tegu ir lengvai perbraukti prieš plau- 
ką, visa gerkle pagavo šaukti esą užgauti. Nepaminėtie- 
ji — kad nutylėti. Vienas didikas net įsižeidė Voltero pa- 
girtas: kaip, girdi, anas drisęs paminėti didžiai garbingą jo var- 
dą spaudoje! 


Tai kas gi laukia knygos, kurioje Anglijos pamokos bus iš- 
„dėstytos atvirai ir iki galo? 

„Filosofiniai laiškai” pagaliau parašyti. Vieną nuorašą Vol- 
teras nusiunčia Tjerjo (anglų kalba): dabar šis gyvena Londo- 
ne. Antrą nuorašą — į Ruaną, Žorui. Nevykėlis leidėjas tiek 
skolingas Volterui, kad jau galima tikėtis jį būsiant atsargų 
ir sumanų. 

Lyg ir nusimato galimybė gauti privilegiją ar bent neofi- 
“ cialų leidimą. Pats premjeras kardinolas Fleri juokėsi, kai Vol- 

teras skaitė jam keturis „laiškus“ apie kvakerius, tyčiomis at- 
keltus į pradžią. Kas be ko, skaitant ir pakupiūruota. Cenzo- 
rius abatas de Rotelenas prieštaravo tik „laiškams“ apie Loką 
ir apie sielą. Grafas Morepa, valstybės sekretorius, taip pat 
pasirodė esąs gera linkintis rankraščio skaitytojas, ir sunkią 
akimirką Volteras jam tą primins. | 

Bet viltį netruko išstumti neviltis. Pirma reikia iškovoti 
spaudos laisvę Prancūzijoje, o apie tai vėlgi nevalia prabilti 
spausdintu žodžiu. Volterui belieka išlieti apmaudą viename 
1733 metų privačiame laiške. 

Vis dėlto Volteras dar labiau rizikuoja: prie „Filosofinių 
laiškų“ prideda „Pastabas apie Paskalio mintis“, pasisakydamas 
prieš pesimizmą, netikėjimą žmogumi. 

Bet uždelsti leidimą taip pat. pavojinga. Ne jis vienas ap- 
silankė Anglijoje. Kas mėnuo, kas savaitė jo knyga netenka 
šviežumo žavesio. Ir dėl to pavojus ne mažėja, o didėja... 
Būtinai bus prisiminta „žala“, kurią padarė anksčiau išėję jo 
kūriniai. „Žala“ anaiptol neliko nepastebėta tų, kurie nekentė 
tiesos, teisingumo ir laisvės. Dar 1725 metais dėl šveicaro 
Beato de Miurato „Laiškų“, kuriuose anglų papročiai be jokių 
užuolankų buvo lyginami su prancūzų papročiais, audringai 
protestavo abatas Defontenas, vėliau paties Voltero užkietėjęs 
priešas. Šis tamsybininkas šaukė, kad esanti paliesta tautos 
garbė. 1727-aisiais Marivo pasisakė prieš Viktoro de Buasi 
pjesę „Prancūzas Londone". 

Vis dėlto Volterui nemaloniausia, kad vienas po kito jį 
aplenkia kiti autoriai. 1733-iųjų pradžioje išeina abato de Kat- 
ru „Kvakerių istorija“, o pabaigoje — pirmas „Už ir prieš“ nu- 
meris. Prevo ir anksčiau savo kūriniuose paliesdavo ang- 
lų gyvenimą, o dabar pažadėjo visuose šio leidinio nu- 
meriuose „kiekviena proga pateikti po vieną įdomią detalę 
apie anglų genijų, spausdinti žinučių . apie Londoną ir Britų 
salų įdomybes". 

Knyga trūks plyš turi išeiti, nors dėl jos ir vėl reikėtų at- 
sidurti Bastilijoje! Žinia, būtų geriau išvengus „jo didenybės 
pilies“. To dėlei Volteras ryžtasi panaudoti savo metodą, 
nors jis, deja, padeda ne visuomet — smogti ir atitraukti 
ranką. | 

Vera Zasulič knygoje „Volteras“ jį už tai smerkia. Jos kar- 
tos revoliucionierių taktika buvo kitokia. Voltero laikais 

šitaip elgdavosi ir jo bendraminčiai. Jų kovos taktika buvo 
tokia. Tik įsigilinkime į šio išsireiškimo, šio principo pras- 
mę: Ieikia išsaugoti ranką, kad ji galėtų smogti dar kartą. 

Puikus Voltero tyrinėtojas Giustavas Lansonas, rašęs šio 
šimtmečio pradžioje, nesuprato Voltero tikrojo požiūrio į „Fi- 
losofinių laiškų“ leidimą ir įprasto jo taktikos metodo. Jis 
nusprendė. Volterą paprasčiausiai išsigandus ir dėl to prilaikius 
Tjerjo ir Žoro uolumą. Lansono taip pat nevalia kaltinti. Tuo 
metu dar nebuvo paskelbti visi Voltero laiškai, tarp jų ir tie, 
kurie lietė pirmą prancūzišką — Ruano — leidinį. Tyrinėtojas 
veikiausiai nebuvo matęs ir Paryžiaus Nacionalinėje bibliote- 
koje saugomos „Filosofinių laiškų“ bylos. Lansono knyga išėjo 
1906 metais. Bet, deja, vėlesni tyrinėtojai taip pat retai turė- 
davo teisingą požiūrį į Voltero elgesį prieš „Filosofinių laiškų“ 
išleidimą ir po jo. 

Kreipkimės į autoritetingiausią liudytoją — Voltero laiškus. 
1733 metų balandžio 1 dieną jis duoda Tjerjo nurodymus, kaip 
išleisti knygą neužtraukiant pavojaus autoriui. Nereikia, kad 
ji atrodytų taip, lyg rankraštį spausdinti būtų pateikęs pats 
autorius. „Tai privatūs laiškai, kuriuos Jums siųsdavau ir ku- 
riuos Jūs pats paskelbiate. Taigi jei Jums pačiam kilo tokia 
mintis, turite įdėti išankstinį paaiškinimą. Iš jo publika suži- 
nos, kad mano draugas Tjerjo, kuriam 1728-aisiais siųsdavau 
šias ištraukas, nusprendė 1733-iaisiais jas išspausdinti ir kad 
iis mane myli iš visos širdies." 

Balandžio 12-ąją jis rašo į Ruaną Sideviliui, prašo sužino- 
ti, kaip sekasi darbas Žorui. Po to eina frazė: „Laiškai išsiųs- 
ti į Londoną vargšui Tjerjo su sąlyga, kad jie neišeis Pran- 
cūzijoje tol, kol neužges debiuto sukeltas gaisras Londone ar- 
ba Amsterdame.“ | 

Įvyksta apmaudus nėsusipratimas — Tjerjo patiki kažkieno 
'pramanu, kad Volteras pareiškęs: jis, Tjerjo, išleido knygą 
prieš autoriaus valią ir net pavogė rankraštį. Štai dėl ko Vol- 
terui ir prireikė pateikti įrodymų, aiškinti „„neprotingam drau- 
gui", kaip iš tiesų buvo. Rugsėjį jis rašo Tjerjo į Londoną, 
kad jau paaiškinęs ir spaudos cenzoriui, ir justicijos ministrui 
ponui Rule (štai dėl ko prireikė šios pažinties), ir ponui kar- 
dinolui, jog knyga išleista autoriui sutikus". 

Po to Volteras sugalvojo kitą versiją, taip pat visai nepa- 
vojingą leidėjui. 

Volteras išvažiavo į Monžą — neva rūpintis kunigaikščio 
de Rišelje ir panelės de Giz sutuoktuvėmis, o iš tikro gelbė- 
damasis nuo nemalonumų dėl Ruano leidinio. 1734 metų balan- 
džio 24-ąją iš Monžo jis rašo Fleri: „Tjerjo išleido ją (knygą — 
A. A.) sklindant gandams apie autoriaus mirtį." 

Paties Žoro bei jo pagalbininkų Volteras negina — ir vi- 
siškai pagrįstai. Jis teisingai skundžiasi Sideviliui tos pat die- 
nos laiške: „Koks įžūlumas įrašyti mano pavardę ir išleisti kū- 
rinį su „laišku“ apie Paskalį, kurį labiausiai bijojau spausdin- 
ti!" „Filosofinių laiškų“ išleidimas rodo Žorą sulaužius jųdvie- 
jų susitarimą. (Viršelyje — tik inicialai, bet to pakanka — 
A: A.). 

Pasirodo, būgštauta ne veltui. Pavartojęs žodį „gaisras“ me- 
taforiška prasme, Volteras negalėjo numatyti, kad metafora 
virs realybe —ir ne dėl leidinių, išėjusių Londone ar Amster- 
dame, o dėl nelemto Ruano leidinio. (Beje, Amsterdamo leidi- 
nys, suklastotas, čia taip pat buvo įpainiotas.) 

XVIII amžiaus Prancūzijoje „Filosofiniai laiškai" nebuvo pir- 
ma knygą, kurią budelis sudegino prie Teisingumo rūmų di- 
džiųjų laiptų. Bet Volterui pirmas gaisras nebus paskutinis. 
Nuostabu, kad buvo sudeginta net ne Ruano leidinys, o pagal 
jį išleisti Amsterdamo spaudiniai. Ne be reikalo vėliau Sebas- 
tianas Mersje „Paryžiaus gyvenimo vaizduose“ sąmojingai ir 
taikliai rašė: „Nereikia žiūrėti į cenzorius kaip į nenaudingus 
žmones, per juos praturtėja olandų knygininkai.“ Pastarieji ir 
šį kartą pasinaudojo draudimu spausdinti knygas autoriaus tė- 
vynėje, kaip pasinaudojo ir ankstesnio, Londono, leidinio pui- 
kia sėkme. Ir pasisekimas, ir knygos egzemplioriai ` greit 
perplaukė Lamanšą. Negelbėjo jokios atsargumo priemonės. 
Ruano leidinio tiražas buvo užrakintas sandėlyje, ir sandėlio 
vieta slepiama. Bet vos tik buvo atiduotas įrišti vienas eg- 
zempliorius, Amsterdame pasirodė tikslios jo kopijos ir bemat 
paplito Prancūzijoje. 

Bastilija taip pat galėjo tapti ne metafora. Gegužės 6-ąją, 
viešėdamas Monže, Volteras sužinojo, kad jau pasirašytas slap- 
tas įsakymas jį suimti, kad Ruano sandėlis surastas, o Žoras 

Volteras siunčia vieną po kito draugiškiausius laiškus bu- 
vusiems savo kalėjimo sargams — Ero, pačiam Morepa: juk 
jiems patiko drąsūs jo rašiniai. Vėl taktika! 

Tačiau policijos viršininkui skirtame laiške yra frazė, Hu- 
dijanti Volterą išsaugojus savigarbą net ir tokioje sunkioje 
„padėtyje: „Mano knyga yra išversta į anglų ir vokiečių 
kalbas ir susilaukė daugiau gerbėjų Europoje negu nevertų pa- 
garbos kritikų Prancūzijoje.“ 

Volterui pavyko išvengti naujo įkalinimo tik dėl to, kad 
Monžo šeimininkai pergabeno jį į Lotaringiją, prie Vokietijos 
sienos. „Letr de kaše” nebuvo įvykdytas, bet kybojo virš Vol- 
tero ištisus dešimt metų. | 

Prieš knygą ir jos autorių šį sykį stojo Paryžiaus par- 
lamentas. Tai jis 1734 metų gegužės 10 dieną priėmė nu- 
tarimą sudeginti „Filosofinius laiškus“ ir labiausiai persekio- 
jo Volterą. 

Bet laužas nepadėjo. „Svarbiausia amžiaus knyga“ pakilo iš 
pelenų nelyginant feniksas. Ne tik išliko daugelis Ruano ir 
Amsterdamo leidimų egzempliorių, bet vien per 1734 metus 
„Filosofiniai laiškai“ buvo išleisti be cenzūros penkis kartus, 
o 1735—1739 metais — dar penkis. Laužas šalia Teisingumo rū- 
mų tik prisidėjo prie neregėto jų pasisekimo. 

Uždraustos literatūros skaitytojų didžiuma priklausė aukš- 
tuomenei ir pasiturinčiai buržuazijai; jų nebaidė užgintų kny- 
gų fenomenalios kainos. Taigi olandų knygų leidėjų pelnai per 
kaupus virto. 

Plačiai paplitę „Filosofiniai laiškai“ davė pirmas apčiuopia- 
mas pasekmes: aukštuomenės damos suskato mokytis anglų 
kalbos, iki tol menkai Prancūzijoje težinomos — ne taip kaip 
italų ir ispanų, o visi bent kiek žymesni prancūzai nuskubėjo 
pasisvečiuoti už Lamanšo. 

Pačiam autoriui anas laužas įžiebė dar didesnį priešiškumą 
atgyvenusiam režimui. 


II DALIS 


1 skyrius 
SIRĖJUJE, ARBA DIEVIŠKOJI EMILI 


Voltero gyvenime paprastai viena prasilenkia su kitu, įvy- 
kių tąsos kaitaliojasi su pradžiomis, ir viskas keisčiausiai susi- 
pina. Įkopęs į ketvirtą dešimtį, jis, sakytum, galutinai atsisvei- 
kino su meile. Bet 1732-aisiais, dar nepraradęs grafienės de 
Fontenės Martel, susitinka su Gabriele Emili, markize diu Šat- 
le-Lomon. Ji buvo seną jo geradario barono Le Tonelje 
de Bretėjo duktė. Volteras pažinojo ją dar vaiką. Ir už- 
teko su ja susitikti, kad protingo nusistatymo neliktų nė 
padujų. 1733-iųjų vasarą juodu jau meilužiai, priklausą vienas 
kitam ir visa siela. Juodviem tai didžiausias jausmas ir di- 
džiausias dvasinis suartėjimas, nors būdami vienminčiai, ne- 
retai bus ir priešininkai. 

Apie markizės išvaizdą ir būdą išliko gana prieštaringų 
nuomonių. Giustavas Lansonas cituoja ponios diu Defan atsi- 
liepimą: „Įsivaizduokite aukštą išdžiūvusią moterį griežtų vei- 
do bruožų ir smailėjančia nosimi: štai dailiosios Emili fizio- 
nomija, kuria ji labai patenkinta, ir nešykšti pastangų, kad 
ir kiti ja gėrėtųsi. Garbanų, pomponų, brangenybių, stiklinių 
karolių — per akis. Ji trokšta atrodyti graži nepaisydama pri- 
gimimo ir turtinga nepaisydama kuklių išteklių. Kad įsigytų 
ką nors ne pagal savo išgales, kartais išsiverčia be būtiniausių 
daiktų, net be marškinių.“ 

Tačiau Lansonas pripažįsta šį piktą portretą esant nepana- 
šų į originalą ir, remdamasis kitų amžininkų atsiliepimais, duo- 
da kitą, beje, papildytą nelabai maloniomis detalėmis: „Visai 
nebjauri ir net labai patraukli ponia diu Šatle mėgo, kas be 
ko, pakoketuoti, pasipuošti, buvo drąsaus ir ūmaus būdo, aris- 
tokratiškai begėdiška — net maudydavosi vonioje esant lioka- 
jui, nes nelaikė jo vyriškiu.“ 

Išlikusiuose portretuose Emili diu Šatle vienur ne itin gra- 
ži, kitur graži, tačiau dailininkai gal stengėsi įsiteikti ir gal 
nesistengė įsiteikti originalui. 

Kur kas svarbesni tolesni Lansono žodžiai: „„..Ji mąštė.“ 
Kitas piktas liežuvis tvirtina, jog ji kasmet perkainodavusi sa- 
vo principus. Rašydavusi mokslinėmis ir filosofinėmis temomis. 
Proto darbą labiau vertinusi už niekingus diduomenės malo- 
numus. „Ji nebuvo dievobaiminga, nebuvo net tikinti. Nesmulk- 
meniška, nemėgstanti apkalbinėti ir visai nepikta... ji.būtų 
galėjusi pasakyti, kad visur, išskyrus miegamąjį, su ja būtų 
elgiamasi kaip su vyru. Turėjo vyrišką protą, vyrišką širdį: 
tiesi, ištikima, gebanti pasiaukoti ir apskritai geresnė už tas 
moteris, kurios iš jos šaipėsi.“ 

Žinoma, žmogus nėra sūris, kurį pjaustyk nepjaustęs — vis 
tas pat. Taigi sudėtinga buvo ir markizė diu Šatle, ir jųdviejų 
su Volteru santykiai, kaip vėliau ne kartą įsitikinsime, buvo 
kupini painumų ir prieštaringumų, po daugelio metų radusių 
atspindį jo kūrybos ir veiklos fokuse —,,Kandide“. Bet daug 
kas Lansono duotoje charakteristikoje teisinga. 


Tačiau laikas būtų nuosekliai papasakoti visą jų meilės ir 
bendro gyvenimo istoriją. 

Kadangi Volteras ir Emili draugavo ilgai ir apsigyveno po 
vienu stogu, jųdviejų santykiai tapo vieši ir visų pripažinti. 
Tas visiškai atitiko jų sluoksnio ir ypač to meto papročius. O 
kad markizė turėjo vyrą — niekam neužkliuvo. 

Iš pradžių juodu susitikinėjo slapčiomis Paryžiaus viešbuty- 
je „Šaronas“, garsėjusiame viščiuko frikase. Abu mėgavosi ir 
frikase. Markizė tada buvo dvidešimt septynerių metų. 

Turėdama devyniolika, 1725-aisiais, ji ištekėjo už vienuolika 
metų vyresnio vyro, geraširdžio, bet riboto soldafono. Var- 
gu ar ji kada mylėjo markizą. Jų aplinkoje meilė nebuvo lai- 
koma būtinu sutuoktuvių aksesuaru, kaip, beje, ji nebuvo 
būtina ir nesantuokiniams ryšiams.“ Sugebėjimu tikrai mylėti, 
kaip ir daug kuo kitu, Emili smarkiai skyrėsi nuo didžiumos 
aukštuomenės damų. 

Sutuoktiniai retai gyveno drauge. Šeimos pilis buvo apleis- 
ta.: Vyras —su savo pulkų, žmona — Paryžiuje ir Versalyje. 
Jai, intensyviai protaujančiai ir jaučiančiai, pernelyg svetimas 
buvo jo gyvenimas — kareivių muštras, žygiai ir stovyklos, lais- 

valaikis ir pramogos — medžioklė, šunys, arkliai, soti vakarie- 
nė, butelis gero vyno, na ir kareivinių anekdotai. 

Pirmaisiais vedybiniais metais jiems gimė sūnus ir duktė. 
Po to jie liko vyras ir žmona tik iš vardo. Ar buvo markizas 
tėvas trečio, dar mažo, vaiko, kurio liga ir mirtis 1734 
metais neleido jai iš karto sekti paskui Volterą į Si- 
rėjų? : 

Klausimas ne be pamato. Netrukus po sutuoktuvių Emi- 
li visa aistringa prigimtimi atsidavė meilės potraukiams, ir 
jos ryšys su Volteru toli gražu nebuvo pirmas. Būta jo pirm- 
takų. Dėl vieno, kuris ją, tebemylinčią, apgavo, ji net mėgino 
nusižudyti. 

Voltero tiesioginis pirmtakas pasirodė esąs senas jo drau- 
gas, visų damų dievukas ir suvedžiotojas, šaunus plevėsa ku- 
nigaikštis de Rišelje. Šis ryšys truko gana trumpai. 

1732-aisiais žaizdota Emili širdis jau buvo laisva. 

Viskas prasidėjo nuo muzikos. Volterą stačiai pakerėjo pui- 
kus markizės diu Šatle balsas. Ji buvo mėgėja, bet ištisas 
operų partijas atlikdavo be priekaištų. Tuo metu jis kaip 
tik buvo parašęs tekstą operai „Samsonas“. Emili patiko ir 
libretas, o svarbiausia — abu nemėgo Ramo, labai žymaus kom- 
pozitoriaus, tačiau nuobodaus ir niūraus pedanto, nors marki- 
zė ir skambindavo klavesinu jo kūrinius. Tai ją ir Volterą 
suartino. Dėl biblinio siužeto spektaklis buvo uždraustas. Ši- 
tai visiems laikams atpurtė Volterą nuo operos, bet ne nuo 
markizės, nors ji ir ne per ilgiausiai atjautė jo širdperšą dėl 
„Samsono“ nesėkmės. 

Taigi viskas prasidėjo nuo muzikos, o tęsėsi per anglų 
kalbos užsiėmimus. Dar tėvas ją buvo išmokęs lotynų kalbos. 
Ji atmintinai deklamuodavo Horacijų, Vergilijų, Lukrecijų, bu- 
vo išstudijavusi Ciceroną. Italų kalbos juodu su Volteru mokė- 
„si vėliau, skaitė Tasą, visą Ariostą. Kai į Sirėjų atvažiavo ve- 
necijietis Algarotis, ponia tiek mokėjo italų kalbą, kad galėjo 
jam teikti naudingų patarimų. 

Dabar markizė panoro mokytis anglų kalbos. Jos garbei 
reikia pasakyti, kad šis įgeidis anaiptol nebuvo duoklė „Fi- 
losofinių laiškų“ pagimdytai madai. Knyga dar nė Londone 
nebuvo pasirodžiusi, ir pati Emili įkalbinėjo autorių ją iš- 
leisti. Markizei buvo artimas pats „Laiškų“ objektas — tiks- 


liau, du iš daugelio objektų: filosofija ir tikslieji mokslai. 

Anglų kalbos ją mokė Volteras. Po trijų mėnesių ji jau 
laisvai kalbėjo angliškai. Vėliau, Sirėjuje, kai juodu susipyk- 
davo, nuolat griebdavosi šios kalbos, kad nesuprastų sve- 
čiai, namiškiai ir tarnai. O svarbiausia — tai buvo jų mei- 
lės kalba. 

Volterui vadovaujant, markizė išstudijavo ir tą anglų 
filosofiją, kokią jis pateikė „Filosofiniuose laiškuose“. Drau- 
ge skaitė Popą bei kitus Britų salų poetus originalo kalba. 

Į Niutono mokymą ji panūdo įsiskverbti taip giliai, jog 
prireikė labai rimtų matematikos ir fizikos žinių. Ir Volteras 
neapdairiai parekomendavo jai būsimąjį savo konkurentą Mo- 
pertiuji. Tarp kitko, jis ir pats prašydavo jį patarimų „laiškui“ 
apie Niutoną (vienas iš „Filosofinių laiškų“), o vėliau — kny- 
gai „Niutono filosofijos elementai". 

Markizei didžiai patiko turėti už mokytojus du žymius vy- 
rus. Volterui savo ruožtu labai imponavo mokinė aristokratė, 
be to, talentinga ir laisvamanė. Va tik Mopertiuji kaimynys- 
tė erzino. Kad Emili būtų su juo užsiiminėjusi vien matema- 
tika! Kur tau!.. Niekad nenuilstanti, ji lankė drauge su Volte- 
ro kolega ir konkurentu operą, zoologijos sodą, kavines ir net 
kartu nuvažiavo į Kestelį aplankyti senos savo motinos. 

Dar gerai, kad pavyduolis nežinojo, kokius aistringus 
laiškus ji siuntinėdavo Mopertiuji, ir dar geriau, kad jų 
neskaitė. ' 

Jos matematiniai pasiekimai tiesiog stulbino. Markizė taip 
puikiai atmintinai skaičiuodavo, kad buvo gavusi paštovią 
vietą Versalyje prie kortų stalo ir tapusi net pačios karalie- 
nės partnere. Dabar taip lengvai gvildeno sudėtingiausias ma- 
tematines formules ir fizikos dėsnius, jog dalyvaudavo moks- 
liniuose ginčuose jaunosios mokslininkų niutoniečių kartos ir 
akademinių autoritetų, atkakliai įsikibusių į Dekarto teo- 
riją. 

Šioje diskusijoje, šioje kovoje ir pats Volteras būtų užėmęs 
reikšmingą vietą, bet pirmiau reikėjo išleisti, nors Londone, 
„Filosofinius laiškus“. 

Markizė turėjo ir kitų mokytojų, taip pat žymių moksli- 
ninkų. 


Jau daug ką žinome apie Voltero gyvenimą nuo 1732-ųjų iki 
1734-ųjų metų. „Svarbiausios amžiaus knygos“ išleidimas ir 

sudeginimas, bėgimas iš Monžo į Lotaringiją... Lieka pridurti 
apie kunigaikščio de Rišelje dvikovą su savo žmonos pusbro- 
liu princu de Liksinu, neatsargiai Ieptelėjusiu apie naujai iš- 
kepto svainio skandalingus meilės nuotykius. 

Padėtį komplikavo tai, kad abu buvo veikiančiosios armi- 
jos karininkai, bet kelio dvikovai neužkirto. Princas buvo nu- 
kautas, kunigaikštis — sužeistas. 

Volteras nuvyko į karinę stovyklą aplankyti sužeisto drau- 
go, be to, ketino pasilikti šioje pavojingoje nuolatinių susišau- 
dymų vietoje ir rasti prieglobštį nuo tykojančio pavojaus. 
Bet jam veikiai buvo leista suprasti, kad sudegintos kny- 
gos autorius čia nepageidaujamas. Karaliaus rūmai smar- 
kiai širdo. |, | 

Kur važiuoti? Apie sugrįžimą į Paryžių, nors ir turint for- 
malų policijos viršininko leidimą, nebuvo ko ir galvoti. Vėl- 
vykti į Londoną ar kur kitur į užsienį? Jį sulaiko širdies iš- 
rinktoji. Dieviškoji Emili — taip jis ją vadindavo — nei į Ang- 
liją, nei į Olandiją negali su juo važiuoti. 

Ją savo ruožtu kankina mintis apie grėsmę draugo gyvy- 
bei ir laisvei. Na, o pats Volteras tesirūpina šią dieną išvengti 
eilinio pavojaus, bet, žiūrėk, ir vėl užsitraukia naują grėsmę. 
Kad ir ką sukuria, smogia priešams, juos įpykdo... „Jį reikia 
gelbėti nuo jo paties, — skundžiasi markizė draugams, — bet tam 
reikia diplomatinių gabumų daugiau nei popiežiui valdyti visą 
krikščionių pasaulį.“ Todėl ji ir slėps pavojingus jo rankraš- 
čius. Emili, ko gero, jau gailisi įkalbėjusi Volterą išleisti „Fi- 
losofinius laiškus“. 

Ir štai juodu suranda išeitį, Audrą galima perlaukti Sirė- 
juje ir ten pat, galvoja markizė, išvengti visų kitų audrų. 

Pilis stovi Šampanės provincijoje, gražiame slėnyje ir — tai 
šiomis aplinkybėmis juo svarbiau — tarp kalvų, atokiai nuo 
didelių Prancūzijos kelių ir, antra vertus, prie pat sienos. Vos 
tik kilus pavojui, grynas juokas net pėstute pereiti iš Liudvi- 
ko XV valdų į Lotaringijos princo žemes. Nors pastarasis — 
karaliaus uošvis, bet jis filosofas ir mokslininkas. Princas la- 
bai susibičiuliauja su Volteru ir markize diu Šatle. 

Kaip jųdviejų ir tikėtasi, Sirėjaus nuošalumas ne tik garan- 
tuoja „Filosofinių laiškų“ autoriui saugumą... Čia jis atranda 
ramybę, taip geidžiamą po visų neramumų. Niekieno netrikdo-- 

mi, abu galės atsidėti savo darbams ir užsiėmimams. Ir koks 
nuostabus prieglobstis meilei! 

Volteras tikriausiai nė manyti nemanė, jog markizė viliasi, 
kad jos akylai ir budriai stebimas, jis elgsis atsargiau, o Si- 
rėjaus atokumas neleis — norėtų autorius ar nenorėtų — iš- 
spausdinti rankraščių ir užtraukti naujų bėdų ir persekio- 
jimų. 

Tiesa, pilis visiškai apleista, net baldų beveik nėra. Norint 
kultūringai ir patogiai, kaip jie įpratę, gyventi, reikėtų pilį 
pertvarkyti. Didelis čia daiktas! Jeigu markizė ir jos vyras ne 
prie pinigo, tai jis, Volteras, ganėtinai turtingas, be to, toks 
energingas, kad apleistą būstą gali paversti rojaus kampeliu, 
rūmais ir moksline laboratorija. Aišku, 1734-aisiais juodu dar 
nežinojo, kad pilyje — iš pradžių neiškeldami kojos, o vėliau 
su pertraukomis — išgyvens ištisus penkiolika metų. Ir visgi 
nuvykęs į Sirėjų pirma vienas, Volteras iškart pasamdė ak- 
mentašių, dailidžių, stalių, baldų ir sienų apmušėjų (daili- 
ninkas dekoratorius tikriausiai buvo jis pats), ir darbas virte 
užvirė. 

Emili negalėjo ir nenorėjo tuojau pat palikti Paryžiaus ir 
nusekti įkandin mylimojo. Visų pirma ją užlaikė jaunesniojo 
sūnaus liga ir mirtis rugsėjo mėnesį. Markizė ir vaikais rūpi- 
nosi daug labiau, nei buvo įprasta jos aplinkoje. Bet ji delsė 
ir dėl to, kad nenorėjo išsiskirti su Mopertiuji. Jos jausmas 
neapsiribojo įprastine mokinės pagarba savo mokytojui; apie 
šiuos santykius mes žinome mažai. Tik pakeliavusi su Moper- 
tiuji po Šveicariją, markizė liepia supakuoti daiktus, paruošti 
karietą ir išvyksta į Sirėjų. Jos garbei reikia pasakyti, kad 
Paryžiuje ji rūpinosi Voltero reabilitavimu. 


Galų gale atsidūrusi savo pilyje, dieviškoji Emili bičiulio 
čia neranda. Visai nukamuotas ilgo ir bergždžio laukimo, jis 
išvyko į Belgiją, kur pradėjo naują tragediją —,„Alzirą“. 

Po kelių savaičių jis pargrįžo. Visa buvo pamiršta. At- 
šventę širdžių susiėjimą, juodu ilgam įsikuria šiame dvasios 
rojuje. | 

Kitaip -ir nuostabiai tauriai apie tai savo ,,„Memuaruose“ ra- 
šo Volteras. Visų pirma jis be galo dėkingas Emili, kad ji, 
aukštuomenės dama, „pasilaidojo apleistoje pilyje, negražioje 
vietovėje". Po to jai priskiria didžiąją dalį darbų, kuriuos, 

anot Laitchoizerio, nuveikė pats: „Ji ėmėsi puošti pilį. Aš pri- 
stačiau gaderiją — fizikos laboratoriją. 

Vargu ar šitaip buvo. Markizė diu Šatle neturėjo lėšų, 
ir pilis buvo rekonstruojama ir apstatoma iš Voltero kišenės. 
Jo ir atvažiuota čia anksčiau už bičiulę. Bet žinotinos abi 
versijos. 

Be to, pelnytą priešiškumą, kurį Mopertiuji jautė Volteras, 
pastarasis aiškina kitaip nei Laitchoizeris, tuometinis. jo bio- 
grafas. Išvardijęs apsilankiusius Sirėjuje mokslininkus, Vol- 
teras rašo: „Nuo to laiko Mopertiuji, pavydžiausias iš mirtin- 
gųjų, išsirinko mane šios savo aistros CSES E ir liko šiai aist- 
rai ištikimas visą gyvenimą." 

Volteras pasiėmė fligelį pagrindinio pastato dešinėje pu- 
sėje. Labai rūpinosi įrengti miegamąjį: dažnokai sirgdamas, 
daug laiko praleisdavo lovoje. Sirėjuje ėmęs negaluoti, tera- 
šydavo eilėraščius ir poemas. Markizė ne be pagrindo manė, 
kad šis darbas gali jam labai pakenkti. Miegamajame kabėjo 
keletas puikių paveikslų. Jis persivežė juos iš buto Paryžiuje 
kartu su mėgstamiausiais daiktais: lakuotomis kampinėmis spin- 
tutėmis, porceliano vazomis ir figūrėlėmis, sidabro dirbiniais, 
rytietiškais laikrodžiais. 

Prie miegamojo prigludusioje galerijoje (jos durys buvo net 
per daug prabangios, rokoko stiliaus) stovėjo spintos ir keli 
stalai su Voltero knygomis, laikrodžiai, buvo išdėliota labai 
brangi aparatūra bei instrumentai, skirti fizikos, chemijos ir 
gamtos mokslų eksperimentams. Be to, čia stovėjo dvi nedi- 
delės statulos, Heraklio ir Veneros, simbolizuojančios jėgą ir 
meilę, ir du amūrai ant postamentų, vienas su fizikos prietaisu, 
kitas su strėle. | 

Amūro strėlė, nutaikyta į Volterą ir markizę diu Šatle, -da- 
rančius. eilinį eksperimentą, — ne šiaip detalė, o didžiai ori- 
ginalios jų meilės vaizdas. | 

XVIII amžiaus Prancūzija pažino daug protingų ir išsilavi- 
nusių moterų — tiek anksčiau, tiek vėliau. Čia ir d'Alam- 
bero bičiulė panelė Lapidas, ir Grimo draugė ponia d'Epi- 
ne. Pažino Prancūzija ir moterų rašytojų, moterų filosofių (tuo- 
met filosofija buvo suprantama plačiau). Prisiminkime Ninoną 
de Lanklo! n 2 

Tačiau meilė ir gyvūnų preparavimas, meilė ir skysčių ska- 
landavimas kolbose, meilė ir matematikos formulės — ne, anuo- 

met tas buvo išties negirdėta! Emili ir Volteras skaičiuodavo, 
maišydavo, sverdavo, stebėdavo, lygindavo, tepripažindami vie- 
ną metodą tiesai surasti — eksperimentavimą. Volteras vėl, kaip 
ir Anglijoje, jautėsi savo epochos minties viršūnėje. 

Bet vos Emili — amžinai rašaluotais piršteliais — palikdavo 
galeriją, akimirksniu ji atsidurdavo visai kitokioje atmosferoje. 
Praėjusi pro biblioteką ir veidrodines duris, markizė patekdavo 
į savo miegamąjį. Visa čia buvo dviejų spalvų: gelsvos ir 
melsvos — medinės sienų apkalos, kampinė spinta, darbo sta- 
las, stalelis pultas (ji dirbdavo ir čia), apklotas ir net šuns 
pintinė. 

Ponia; kaip ir dera, turėjo buduarą, įrengtą su nuostabia 
tokiam atkampiam dvarui prabanga. Ant lubų — markizės 
mėgstamo dailininko Marteno tapiniai, ant sienų — Vato pa- 
veikslai. 

Sirėjus — ne Paryžius. Iš pradžių juodu čia gyveno kone 
visai atsiskyrę nuo pasaulio. Markizas retai tepasirodydavo sa- 
vo paveldėtoje pilyje. Čia, be tarnų, gyveno: jo sūnus ir Emili, 
tai pat Linanai — brolis ir sesuo. Brolis ėjo auklėtojo pareigas, 
bet, tiesą sakant, nei joms, nei kam kitam netiko. Kad galėtų 
berniuką mokyti lotynų kalbos, pats jos mokėsi pas markizę. 
Čia ji laikė vien dėl to, kad tokiam netikšiui išvis nebuvo 
kur dėtis. Volteras dar ir pagelbėdavo Linanui, kai šis nesėk- 
mingai mėgindavo plunksną, nors ir sakydavo: jei jis kada 
baigs dramą, tai ne anksčiau kaip po penkiolikos me- 
tų. Auklėtojo sesuo buvo dar nepaslankesnė, tikra nevėkšla. 

Bet kad ir kokie kantrūs buvo Emili ir Volteras, vėliau 
„Jie vis dėlto turėjo su Linanais išsiskirti. Atsitiktinai išėjo aikš- 
tėn auklėtojo išdavystė, kurios nebuvo įmanoma pakęsti. Iš- 
vykus iš Sirėjaus vienam Kurliandijos baronui, Voltero pra- 
šymu atgabenusiam prūsų kronprinco Fridricho portretą, iš- 
aiškėjo, kad Linano spėta su svečiu susidraugauti ir net pa- 
žadėta pas ji atvažiuoti. Šeimininkus tai, matyt, nugąsdino ir 
papiktino. Auklėtojas galėjo šitiek pripasakoti ir, be abejo, būtų 
pripasakojęs apie gyvenimą pilyje. Volterui ir markizei buvo 
sakyta, jog šis bukagalvis ir dykūnas skundžiasi sammynams dėl 
nepakenčiamo nuobodulio Sirėjuje. 

Demaskavus išdaviką, jo sesuo ir po to atkakliai įtikinėjo 
esanti be galo jiems atsidavusi. Bet po kelių dienų markizei 
pakliuvo neišsiųstas panelės Linan laiškas. Nepasižymėdama 

ypatingu delikatumu priklausomų žmonių atžvilgiu, markizė 
laišką atpiėšė ir perskaitė nelabai malonų atsiliepimą apie save 
pačią. Merginos likimas taip pat buvo išspręstas. 

Volteras padėdavo ir išvarytam Linanui, reguliariai siųsda- 
vo jam pinigų. l 

Iš pradžių Sirėjuje svečiuodavosi tiktai kaimynė ponia Šam- 
bonen, atviraširdė provincialė, ir senas pusbrolis. 

Vėliau ėmė lankytis daug svečių, atkakusių net iš tolo. 
Atvažiuodavo ir mokslininkai, Emili paryžiečiai mokytojai bei 
kiti. Jie daugiausiai padėdavo markizei, kai kurie — ir Volterui 
per jo užsiėmimus. 

Keli ponios diu Šatle moksliniai darbai buvo išspausdinti, 
ir Volteras tuo labai džiaugėsi. Būdamas plačios ir taurios 
širdies, jis pripažindavo moters lygybę su vyru ne tik žo- 
džiais. 

Kasdieninio gyvenimo Sirėjuje paveikslą paliko savo atsi- 
minimuose ponia dẹ Grafinji. Ši keturiasdešimt penkerių metų 
„šarka“, rekomenduota Rišelje, svečiavosi pilyje 1735 metais; 
ji rado čia ir romųjį markizą diu Šatle. 

Ji atvažiavo iš Lotaringijos. Volteras, elegantiškai apsitai- 
sęs, nupudruotu peruku, priėmė viešnią labai širdingai. Atjau- 
tęs ją dėl nelaimių, nedelsdamas aprodė savo kambarius, pa- 
veikslus, porcelianą, sidabrą, liudijančius jį turint „visame ka- 
me subtiliausią skonį". 

Ponia matė ir garsiąją galeriją, knygas, prietaisus. Ji, 
žinoma, susižavėjo markizės miegamuoju, buduaru. Užtat juo 
labiau ponią de Grafinji nustebino sag pilies kambarių „šlykš- 
tus netvarkingumas'“. 

Šit kaip ji aprašo Sirėjaus vakarienes. Už Voltero krėslo 
stovįs asmeninis liokajus; jam perduodami visi ponui skirti 
patiekalai ir gėrimai — kaip „Karaliaus didiko pažui“. „Rink- 
tinių ir subtilių“ patiekalų prieskonis — dailūs ir žavūs po- 
kalbiai. Per juos vakarienės trukdavusios iki vidurnakčio. Pra- 
sidėdavusios devyniomis. „Apie ką tik čia nebuvo kalbama! 
Apie poeziją, mokslą, meną —ir apie viską žaismingai ir m- 
loniai." 

Sužavėtai viešniai pasisekę išgirsti Volterą skaitant „Liud- 
viko XIV amžiaus“ ištraukas, tragediją „Meropė“, eiliuotus 
laiškus, ,Samprotavimus apie žmogų“, „Orleano mergelės" gies- 
mes. Visa tai ir ne vien tai jis sukūrė Sirėjuje. 

Ji buvusi ne tik spektaklių žiūrovė, bet ir dalyvė; spek- 
taklius be paliovos statydavę nedideliame, bet gražiame namų 
teatre, įrengtame pastogėje. ,„Dekoracijas sudarė kolonos, tarp 
jų stovėjo vazonai su apelsinmedžiais." 

Vos tik ponia de Grafinji perkėlusi koją per pilies 
slenkstį, gavusi vaidmenį. Tuo metu vaidinę „Sūnų palaidū- 
ną”, repetavę „Zairą“. | 

Ją nustebinusi teatrinė karštligė, kartkarčiais apimanti Si- 
rėjaus šeimininkus ir svečius. „Per dvidešimt keturias valan- 
das mes surepetavome ir suvaidinome trisdešimt tris tragedijų, 
operų ir komedijų aktus.“ Jei kurią dieną spektaklio nebūdavę, 
jie pramogaudavę su lėlėmis. Lėlė, Polišinelio žmona, tarėsi 
nužudžiusi savo vyrą dainele. 

Arba Volteras parodydavęs stebuklingą žibintą, improvizuo- 
damas „istorijas, nuo kurių gali nuleipti iš juoko“, jose su- 
vesdavęs draugus su priešais, Rišelje su abatu Defontenu. Po- 
nia nė manyti nenumanė, kad Volteras pirmąsias filosofines 
apysakas ir pasakas parašė prie stebuklingo žibinto. 

Lygiai taip virte virė ir pilies šeimininkų darbas. Markizė 
diu Šatle neretai miegodavo vos dvi valandas, kiauras naktis 
eksperimentuodama ar palinkusi prie rašomojo pulto. Volte- 
ras ištisą dieną būdavo užsidaręs, kartais pasirodydavo tik 
įpusėjus vakarienei ir vėl išskubėdavo į savo kabinetą prie 
sekreterio. 

Iš Voltero ir jo amžininkų laiškų, iš kitų asmenų atsimini- 
mų žinome dar nemažai smulkmenų apie gyvenimą Sirėjuje 
tuo metu. 

Sugrįžęs iš Olandijos 1737 metų vasario mėnesį, Volteras jau- 
čiasi lyg rojuje. Emili skirtuose eilėraščiuose vėl kelia į aukš- 
tybes jos nepaprastą protą ir moterišką žavesį. Kaip kiysta 
tie, kurie tvirtina jį nemokant mylėti! Vėl jis gėrisi kaimo 
grožybėmis ir ramuma, vakariu dangumi ir nesibijo nieko, tik 
„priešų pavydo“. 

Buitis vėl įeina į griežtas vėžes. Pietūs su svečiais trunka 
nei trumpiau, nei ilgiau kaip valandą. Dar pusvalandį pralei- 
džiama maloniai šnekučiuojantis svetainėje, šalia Voltero ka- 
bineto. Į patį kabinetą lankytojai pakliūva retai. Čia nėra nė 
vienos kėdės svečiui, ir pats šeimininkas visąlaik stovi, kad 
tik pokalbis greičiau pasibaigtų. 

Lygiai dvyliktą Volteras visada mandagiai nusilenkia sve- 
čiams ir iki pietų juos palieka. 

Popiet Emili paprastai jodinėja. O Volteras ima šautuvą 
ir traukia į mišką. Tarp kitko, niekam niekada nepavyko iš- 
girsti jo šaunant. 

Bet svečiai pasitenkindavo ir trumpomis valandomis, kai 
galėdavo mėgautis to, pasak ponios de Grafinji, „žavingo vai- 
ko ir išmintingo filosofo“, arba, anot kitų, „šio amžiaus įdo- 
miausio pašnekovo“ draugija. 

Beje, minėtai viešniai Volteras atrodė pernelyg ambicingas. 
Jai nepakako įžvalgumo suprasti, jog anaiptol ne iš tuštybės 
ir ne dėl to, kad būtų pavydėjęs popuilapauio; jis negalėjo gir- 
dėti net Žano Batisto Ruso vardo. 

Nemaža laiko atimdavo ir susirašinėjimas. Daugelis bio- 
grafų, tiesa, smarkiai perdeda sakydami, jog Volteras parašy- 
davęs Sirėjuje iki trisdešimt, o Fernėjuje — net iki trisdešimt 
aštuonių laiškų per dieną. Užtenka paskaičiuoti pagal Bester- 
mano korespondencijos leidinį, kad įsitikintume: net pačiais 
našiausiais metais jis parašydavo per dieną. vidutiniškai ne 
daugiau kaip du laiškus. 

Laitchoizeris mini ne vien anas Sirėjuje įprastas pramogas, 
bet ir Emili išpildomas operų arijas ir is kaimyninių miestelių 
kviečiamų muzikantų koncertus. 

Pastabiai, tik nelabai sugebančiai analizuoti poniai de Gra- 
finji nepraslydo pro ausį dažni Emili ir Voltero barniai — ir 
vien anglų kalba. Viešniai rodėsi, jog baramasi dėl niekniekių. 
Markizė, žiūrėk, atima iš Voltero stiklinę reinvynio: vynas 
jam kenkiąs. O jis jau šiaušiasi. Arba priverčia bičiulį nusi- 
vilkti ar apsivilkti liemenę, Betgi Emili rūpinasi jo sveikata! 
Jau ir taip iš ligų neišsikapstąs, ryjąs kokius papuola vaistus, 
dirginąsis daugybe puodelių kavos... Bet tereikia jam gerai 
nusiteikti —ir visų negalavimų kaip nebūta. Tada jis atrodo 
sveikas, visus keri sąmoju ir neišsenkama linksmybe. , 

Iš daugelio versijų apie vieną ir tą patį Voltero gyveni- 
mo epizodą — konfliktą su ponia Grafinji — vertos dėmesio 
dvi versijos. 

Štai pirmoji, įtikimesnė. Kuo geriausiai pilyje priimta vieš- 
nia pasielgė taip nekukliai, kad jos poelgis galėjo šeimininkui 
brangiai atsieiti. Iš Sirėjaus ji rašydavo vienam savo draugui 
į Liunevilį, su entuziazmu pasakodama apie viską, ką čia ma- 

tydavo ir girdėdavo. Bet prie vieno- laiško ji pridėjo „pavo-. 
jingosios Žanos“ dainelės nuorašą. 

Tas iškilo aikštėn, nes markizė nesivaržė skaityti ne tik 
tarnų ir namiškių, bet ir svečių korespondenciją. Matyt, ji 
peiskaitė atsakymą į minėtą ponios de Grafinji laišką. 

„Pradžioje Volteras paprašė viešnią išreikalauti, ką buvo nu- 
siuntusi. Jei išeis į viešumą nors vienas „Orleano mergelės“ 
puslapis — vieta Bastilijoje garantuota. Paskui įėjo Emili ir 
ėmė reikalauti to paties, tik atkakliau. Ponia de Grafinji 
teisinosi, įtikinėjo dainelės nesiuntusi, tik savais žodžiais ją 
glaustai persakiusi. 

Šiai trijulei nemalonusis pokalbis baigėsi tik vėlią naktį, kai 
šeimininkams galų gale pavyko išgauti sutikimą, kad reikala- 
vimas bus išpildytas. 

Antra versija priklauso poniai de Grafinji ir išdėstyta tam 
pačiam adresatui siųstuose laiškuose, kurie buvo išspaus- 
dinti praėjus daugeliui metų po jos mirties. Ji, žinoma, 
tvirtina, kad buvo nekaltai įtarta, skundžiasi Voltero ir ypač 
markizės sukelta scena. Pasak jos, kai juodu galop įsitikinę 
kaltinimą buvus klaidingą, ėmę neteisingai įtartąją taip pat 
siautulingai atsiprašinėti ir glėbesčiuoti. Bet jau niekas nebega- 
` lėjęs sulaikyti ponios Grafinji šiame pragare, kurį iš pradžių 
buvo palaikiusi rojumį. 


Ar visada čia buvo rojus pačiam Volterui, nors taip jis 
vadindavo Sirėjų? Jo pragyventi drauge su dieviškąja Emili 
metai paprastai vadinami ramybės metais. Tačiau Voltero ra- 
mybė Sirėjuje buvo „judri ir audringa“ (Lansonas). Jau toks 
šio neramuolio būdas. Net markizė, tiek mėginusi jį apsergėti, 
nieko negalėjo padaryti. Poniai de Grafinji ar kam kitam, 
įtartam netaktu, sukeltos scenos dažniausiai nueidavo vė- 
jais. : 

Jo ramybė buvo alinantis darbas, kuriam Emili ne tik ne- 
kliudė, bet ir pati drauge su juo karštligiškai džiaugdavosi 
dėl vienų kūrinių svaiginančio triumfo, liūdėdavo dėl kitų 
nepasisekimo ar uždraudimo, kęsdavo baimę dėl trečių, dėl ne- 
nuramdomos polemikos su priešininkais, dėl pavojų, pabėgimų 
ne tik iš Sirėjaus į Olandiją, bet ir iš Fontenblo į So, ir dėl vai- 
kymosi karjeros karaliaus rūmuose ir akademijoje, nes jo sa- 
vimeilę glostė draugystė su sosto įpėdiniu, o paskui — su Pran- 

cūzijos karaliumi, su Liudviko XV favorite ponia de Pompa- 
dur. Paviršutinišką išvardijimą reikėtų papildyti ir kelionėmis, 
į kurias jis leisdavosi kartu su Emili ir jau vienas 1739 me- 
tais, ir jųdviejų pažiūrų kirtimąsi, išstūmus; dvasinę san- 
tarvę. 

Triukšmo — jis lydėdavo kiekvieną ginčą ar barnį — jau pir- 
maisiais metais Sirėjuje buvo kur kas daugiau negu tylos. Dar 
nebuvo išdžiūvę purvo dribsniai, kuriais rašytoją aptėškė Žo- 
ro ir Voltero bylos dviprasmiškas nuosprendis. Tebesitęsė ki- 
virčas su Žanu Batistu Ruso. Nors čia buvo archaisto ir no- 
vatoriaus diskusija, bet tokia tulžinga, kad visi, kam buvo pa- 
ranku, galėjo smerkti ir novatorių. Buvęs Voltero buto šei- 
mininkas Diuvenilis šantažu traukė iš jo pinigus. 

Net Voltero polemiką su tamsybininku ir akivaizdžiu niek- 
šų abatu Defontenu, tiek jam skolingu už išgelbėjimą nuo ka- 
lėjimo, neteisingai suprato ne tik daugelis jo amžininkų, bet 
ir Lansonas. Pastarasis sustatė į vieną gretą Voltero pamfletą 
„Sergėtojas“ ir Defonteno paskvilį „Volteromanija“. 

Iš teisybės Volteras per nežabotą savo temperamentą kar- 
tais pamiršdavo, kad ir teisų reikalą ginant reikia būti ramiam 
ir santūriam. Kartais neapskaičiuodavo smūgio, ne visada ape- 
liuodavo į tuos, į kuriuos derėdavo apeliuoti. Tiek jo kreipi- 
masis į policiją, magistratūrą, ministrus, net ir į literatus, kad 
paremtų teisingoje kovoje, tiek tai, kad smogęs atitraukdavo 
ranką ir ne sykį būdavo demaskuotas išsižadėjęs savo paties 
žodžių, per -dažnai žmonėms neleisdavo pamatyti tikrosios pa- 
dėties. O tai vėl sukeldavo širdgėlą. 

Kartais išduodavo ir draugai. Tada teguosdavo pasiaukojan- 
ti Emili meilė. Jis atsimokėdavo jai tuo pačiu. 

Štai vienas pavyzdys, susijęs su „Volteromanija“, 1738 me- 
tų bestseleriu. Šiame šlykščiame paskvilyje „,Henriada“ išvadin- 
ta „klaidų ir stiliaus liapsusų sąvarta“, „Karolio XII istorija“— 
„prastu romanu su gausybe klaidų“, o knygos stilius palygintas 
su „bobų tauškalais“, „Filosofiniai laiškai“ tiek ir „teužsitaI- 
navo, kad juos sudegintų budelis“, „Niutono filosofijos ele- 
mentai" —,būtų ne daugiau verti, jei juos būtų parašęs kvai- 
las. moksleivis". | l 

Kažkieno paslaugi ranka ėmė ir atsiuntė paštu ,„Volteroma- 
niją“ į Sirėjų. Emili žinojo, kad Volterui užduoda širdį tokia 

rašliava. Perėmusi paskvilio egzempliorių, paslėpė jį ir nė žo- 
deliu neprasitarė bičiuliui. 

Bet antras „Volteromanijos“ egzempliorius buvo išsiųstas 
specialiu, slaptuoju, paštu ir pakliuvo į rankas pačiam Vol- 
terui. Jis pasielgė kaip ir Pail, norėdamas ją apsaugoti nuo 
širdperšos. 

Įdomus sutapimas. Abu slapčiomis parašė tam pačiam as- 
meniui — Tjerjo. Abu prašė vieno dalyko: kad šis raštu pa- 
tvirtintų Defonteno autorystę. ,„Volteromanija“ buvo išėjusi ano- 
nimiškai, bet Tjerjo jiems abiem tvirtino, kad iš paties abato 
žinąs, kas ją parašęs. Tačiau nedėkingasis jau negyveno iš 
Voltero teikiamų lėšų, buvo susiradęs naują turtingą globėją — 
Paryžiaus finansininką. Todėl ilgai išvis nieko neatsakė, o vė- 
liau, spiriamas pakartotinių markizės laiškų, pareiškė, kad tai 
jau pamiršęs ir negalįs patvirtinti, ko prašomas. 

Tjerjo padarė dar vieną smuikią išdavystę: nusiuntė ,„Vol- 
teromaniją“ Fridrichui, kuriam pats Volteras buvo jį rekomen- 
davęs kaip Paryžiaus naujienų korespondentą. 

Kaip manote, kas užsistojo už apšmeižtą rašytoją? Markizas 
diu Šatle. Nuvažiavo į Paryžių ir tiesiai kaip kareivis pakalbė- 
jęs su paskvilininku, taip jį įgąsdino, kad abatas davė raštelį: 
jis „,Volteromanijos“ nerašęs ir jai nepritariąs. 

Kurį laiką Defontenas paliko Volterą ramybėje ir susirado 
kitą taikinį. Įžeistasis padavė jį į teismą. Abatui grėsė gale- 
ros: anais laikais į jas neretai pakliūdavo leidėjai ir li- 
teratai. Volteras užjautė savo priešą ir jo gailėjosi, nors 
galiausiai šmeižikas tiek tenukentėjo, kad jam buvo uždrausta 
leisti žurnalą. 

Bet kai Defontenas užsipuolė „Sūnų palaidūną“ ir prasi- 
manė dar didesnių nesąmonių apie „Niutono filosofijos elemen- 
tus“, Volterui pritrūko kantrybės. Metų metus kentėjęs dėl prie- 
šininko užsipuldinėjimų, jis dar labiau kamavosi, laukdamas iš 
jo naujų šlykštybių. 

Bet tai ne viskas. Nė Sirėjaus atkampumas neapsaugo- 
davo nuo persekiojimų. Juk Voltero veikla peržengdavo 
pilies sienas. 

Kaip jis džiaugėsi, kad Paryžiuje iš išeis pilnas jo raštų lei- 
dimas. Tik džiaugėsi per anksti. Policija konfiskavo visą pir- 
mo tomo tiražą, kur tarp kitų žymių kūrinių buvo du „Liudviko 
XIV amžiaus“ skyriai. Na, o kokią sugalvojo priežastį? Knygos 

buvo saugojamos vieno vaistininko namuose, kuriuose esą sau- 
goti nevalia. Leidėjas nukentėjo ne tik dėl tiražo konfiskavimo. 
Vargšeliui buvo uždraustas verslas trims mėnesiams ir, be to, 
uždėta penkių tūkstančių livrų bauda. Baudą sumokėjo Vol- 
teras. 

Ne ką malonesnė buvo ir kita istorija. Pradžia tarsi žadė- 
jo sėkmę. Tragedija „Fanatizmas, arba pranašas Mahometas" 
buvo atlikta Lilyje su dideliu pasisekimu. Bet po metų Pary- 
žiuje valdžios buvo uždrausta dėl bedievystės. Negelbėjo nė 
tai, kad kūrinį, neva nukreiptą prieš klaidingą musulmonų re- 
ligiją, buvo palaiminęs katalikų bažnyčios galva. Reikia tei- 
singai suprasti ir kardinolą Fleri. Tragedijos patosas — ne tai, 
kad buvo demaskuotas Mahometas, vaizduojamas kaip sukčius, 
dangstąs gobšumą ir valdžios troškimą savo sukurtos naujos 
tikybos skraiste, bet kad buvo smerkiamas apskritai fanatiz- 
mas ir nepakantumas. Kardinolas tai suprato. Tačiau nuo Fleri 
įžvalgumo autoriui nepalengvėjo. Išmintingasis popiežius Be- 
nediktas XIV pats buvo fanatizmo priešas, ir tragedijos tikroji 
prasmė jam buvo aiški. Todėl ją ir palaikė. , 

Ko gero, skaudžiausi nemalonumai buvo tie, kuriuos Volte- 
ras patyrė prieš kelerius metus ir prie kurių taip pat buvo 
prikišęs nagus Defontenas. Nemalonumai per tai, kaip taikliai 
išsireiškė autorius, kad „Adomas ir Ieva nesiprausė“. Nedidelė- 
je poemoje „Pasaulietis“, regis, nebuvo nieko maištingo, čia 
autorius liaupsino tuometinę civilizaciją, komfortą, net pra- 
bangą. Tačiau Volteras buvo apkaltintas, kad menkina pir- 
mykštį, barbarišką mūsų protėvių būvį ir taip kėsinasi į bibli- 
jos sakmes. 

Tikriausiai jis būtų išvengęs šio persekiojimo, jeigu nebū- 
tų per daug šaipęsis: Mirepua miesto vyskupą ir tuometinį do- 
fino auklėtoją Buaje jis išvadino „Mirepua asilu“. Akstiną są- 
mojui davė sunkiai įskaitomas Buaje parašas. Rašydamas žo- 
dį ancient („buvęs“), jis pasitenkindavo tik pirmomis raidė- 
mis, ir dėl to lengvai galėjai perskaityti kaip žodį âne („asi- 
las“). 

Buaje, aišku, ryžosi atkeršyti šaipūnui, o karaliui Jis turėjo 
labai didelę įtaką. 

Volterui pakenkė — beje, netyčia — ir kitas, Li sono mies- 
to, vyskupas. Jis taip nelaiku mirė, kad jo rašcmojo stalo stal- 

čiuje buvo rastas vienas „Pasauliečio“ egzempliorius. Poema 
buvo be parašo. Bet tai nepadėjo. „Mirepua asilo" skundai 
kardinolui Fleri dėl patirto iš Voltero įžeidimo, be to, abato 
Defonteno įdavimas, kuriame buvo įrodinėiama, jog „Pausaulie- 
čio" autorius niekas kitas, tik Volteras, baigėsi tuo, kad buvo 
įsakyta poetą suimti. Gerai, kad padėjo draugiškos pažintys ka- 
raliaus rūmuose —į Sirėjų atėjo laiškas, perspėjantis apie 
pakibusią grėsmę. 

Tai buvo 1736 metų gruodžio 22 dieną. Nors spaudė šaltis 
ir kūpsojo didelės pusnys, neliko kitos išeities kaip bėgti, tuo- 
jau pat bėgti. Tik reikėjo pasirinkti arba Prūsiją, kur atkakliai 
kvietė kronprincas Fridrichas, arba Olandiją. Volteras pasirin- 
ko Belgiją ir Olandiją, kadangi jiedvi arčiau ir išsiskyrimas 
su Emili nebus toks slogus. Tuo metu jis pasigesdavo jos 
kas akimirką. Netgi dirbdami skyrium, juodu be paliovos keis- 
davosi Irašteliais. Kaip jis nenorėjo palikti pilies, kur vylėsi 
praleisti savo gyvenimo saulėlydį! 

Kaip sielvartavo markizė, jį išlydėdama! 

Dar gerai, kad Volteras nesirgo. Kritiškiausiomis valandė- 
lėmis ir ilgose varganose kelionėse jis visada atkusdavo. Ir, 
kaip dažnai pasitaiko, nemalonumai virto sėkme. Visai nelauk- 
tai bėglys gavo įsitikinti tapęs Europos įžymybe. Kad ir kur 
jis nuvažiuodavo, susilaukdavo visuotinio -pripažinimo, ir tai 
jam buvo didelė paguoda. Antai Briuselyje praleido vos vieną 
dieną, o jo garbei buvo suvaidinta „Alzira“. Tik vieną dieną — 
Leidene, o į miesto gatves suplaukė garbintojų minios, kad 
gautų i jį nors pažiūrėti. O juk jis iš atsargumo keliavo sveti- 
ma pavarde! Volterą visur atpažindavo greičiau negu kokį 
Europos valdovą. 

Dar labiau tremtinį pagerbė Amsterdame, kur jis buvo ap- 
sistojęs; čia atėjo iš Anglijos žinia apie tai, su kokiu pasiseki- 
mu ten vaidinamos jo pjesės. 

Vos ne visų Europos miestų laikraščiai apskelbė, jog įžy- 
musis Volteras, kaip matyti, buvo priverstas palikti Prancūzi- 
ją visiems laikams. Spėjo, kad priežastis —, „(Orleano mergelė“. 
Ką gi, tas nelabai prasilenkė su tiesa. Tegu poema ir nefigū- 
ravo kaltinamojoje išvadoje, bet valdžia negalėjo nežinoti apie 
„pavojingą Žaną“— ir vis per ponios de Grafinji neatsar- 
gumą! 

Šią satyrinę poemą Volteras buvo pradėjęs rašyti daug anks- 

čiau. Bet po Adrijenos Lekuvrer mirties ilgai negalėjo prie jos 
sugrįžti. į 

Tiktai Sirėjuje, laimės ir reliatyvios ramybės aplinkoje, jis 
atgavo nuotaiką, be kurios taip lengvai ir gražiai nepasišaipy- 
si iš tikėjimo, jog skaistybė galinti prisidėti prie karinių per- 
galių. Negana to, Volteras suabejojo pačia prancūzų nacionali- 
nės didvyrės ir šventosios nekaltybe. Šiame ,„sąmojo kate- 
kizme" (Puškinas) buvo puolama veidmainystė, prietaringu- 
mas, religija, įsigalėjusi nuomonė apie viduramžių Prancū- 
ziją ir patys viduramžiai. Buvo triuškinama Šapleno poema apie 
Žaną d'Ark — tokia nuobodi, kad niekas neįstengdavo perskai- 
tyti jos iki galo. 

Berlyno „Fosiše Ceitung" rašė, kad dėl „Orleano mergelės“, 
kurioje pernelyg jau smagiai ir vėjavaikiškai šnekučiuojasi 
šventas Dominykas, šventas Pranciškus ir jėzuitų ordino pat- 
ronas šventas Ignotas, ir buvo duotas įsakymas sulaikyti ir 
įkalinti Volterą, nors ir kažin kur jis būtų surastas, ir taip 
išpurtyti jam iš galvos laisvamanybės perteklių. 

Laikraštis padarė poetui meškos paslaugą. Jis pasipikti- 
nęs reikalavo, kad jam pateiktų nors vieną poemos puslapį, 
parašytą jo ranka. 

Čia, tremtyje, jis taip pat visa galva pasineria į darbą. 
Darbas padeda numaldyti gėla, kad liko be pastogės ir be Emi- 
li, baimę dėl didėjančio pavojaus. Veikti, kaip paprastai, yra 
ką: reikia peržiūrėti anksčiau parašytus kūrinius ir pataisyti 
jų korektūras. Ypač jam neduoda ramybės „Niutono filosofijos 
elementai". 

Dėl to jis rečiau parašydavo markizei, ir ji jautėsi palikta, 
bet tada dar klydo. 


Netrukus, kai Volteras grįžo iš. Olandijos, jis gavo rūpin- 
tis ir dukterėčiomis, kurios buvo likusios našlaitės. Jų motina, 
Voltero mylima sesuo, mirė jam dar tebesant Anglijoje. 1737 
metų spalį mirė ir jos vyras ponas Minjo, palikęs du sūnus 
ir dvi dukras, nepasiturinčias merginas. 

Volteras apgaubė dukterėčias ypatingu dėmesiu ir dėl to, 
kad nenorėjo, jog jos papultų į jo brolio Armano, vis dar jan- 
senisto, įtaką. | 

Itin palankus buvo vyresniajai, dvidešimt penkerių metų 
Mari Luizai. Tuoj pat nusprendė ją ištekinti už kaimynės po- 


- 107 


nios de Šambonen sūnaus, norėdamas matyti merginą jau įsi- 
kūrusią ir netoli savęs. Tačiau dėdės sumanytos sutuoktuvės 
jos nė kiek neviliojo. Kam jai, paryžietei, pasilaidoti atkam- 
pioje provincijoje? Vargu ar patiko ir - jaunuolis. Tačiau at- 
virai nepasakė, jog nenorinti tekėti už dėdės parinkto jauni- 
kio. Apie tai jis sužinojo iš Tjerjo ir Emili. 

Neilgai trukus Mari Luiza pamilo jauną dailų kapitoną 
Nikola Šarlį Deni ir 1738 metų vasario 25 dieną už jo ištekėjo. 
Dėdė nesipriešino sutuoktuvėms. „Tegu būna laiminga savo 
nuožiūra, o ne mano“,— pasakė. Paskyrė, kaip ir anksčiau iš- 
tekėjusiai jos seseriai, kraitį, davė 30 000 livrų. Mari Luiza įsi- 
gudrino gauti kraitį ir iš kito dėdės, Armano. 

Volteras pasikvietė jaunuosius sutuoktinius į Sirėjų ir pui- 
kiai juos priėmė. Buvo didžiai patenkintas savo šeimyniniais 
reikalais. Ponia Deni — nė truputėlio. Jai nepatiko, kad jis tiek 
daug pinigų eikvoja piliai ir jo šeimininkei ir kad sėdi „po 
Emili padu“. „Tik pamanykit, kaip turi gyventi žymiausias Eu- 
ropos žmogus!" — kalbėdavo ji, tik ne į akis, o už akių. Greitai 
Mari Luiza išvažiavo su vyru į garnizono miestelį. Jųdviejų 
vedybinis gyvenimas buvo laimingas. Tik ji labai domėjosi 
dėdės gyvenimu, ir jeigu tai tuo būtų pasibaigę! Praeis kiek 
laiko, ir ponios Deni ir Voltero santykiai neapsiribos gimi- 
nyste. 

Dabar jau tiksliai žinome, kad Voltero meilė dieviškajai 
Emili nebuvo visai gryna dar prieš jos santykius su Sen Lam- 
beru, pasibaigusius vėlyvu gimdymu ir mirtimi. Bet iki 1957 
metų didžiojo žmogaus biografai tvirtino: visus jųdviejų drau- 
gystės šešiolika metų jis buvęs visiškai ištikimas markizei ir 
apskritai nebuvo pametęs ar apgavęs nė vienos moters. 

Tiesa, prireikė 213 metų, kad būtų gauti nenuginčijami įro- 
dymai, jog jau 1744 metais vyresnioji dukterėčia, vos ėmusi 
našlauti, tapo įžymiojo dėdės meiluže. (Jų amžiaus skirtumas 
buvo aštuoniolika metų.) Tas išaiškėja iš Voltero meilės laiš- 
kų poniai Deni. 

Šių laiškų istorija tokia įdomi, kad nors trumpai reikia ją 
papasakoti. Ponia Deni, netrukus po Voltero mirties tapusi 
vienintele ir nekontroliuojama įpėdine, dėdės biblioteką, rank- 
raščius ir laiškus pardavė už pasakišką sumą Jekaterinai II, 
veidmainingai pavadinusi pardavimą „dovana“. Bet paslėpė dė- 
dės laiškus jai pačiai, rašytus prancūzų ir italų kalbomis. 1792 

metais, prieš mirdama, testamentu juos paliko įpėdiniui sūnė- 
nui su sąlyga, kad jie niekada nebus išspausdinti ar kam pa- 
rodyti. 

Šešios ponios Deni palikuonių kartos šventai saugojo pa- 
slaptį. Bet atėjus septintai kartai, paslapties ir laiškų savinin- 
kas Gi de Glo buvo ne toks kuklus: jis pardavė laiškus vie- 
nam prekiaujančiam rankraščiais amerikiečiui. Po to jie pa- 
kliuvo į Voltero institutą ir muziejų Delisėje. 1957 metais 
instituto ir muziejaus direktorius Teodoras Bestermanas išlei- 
do „Voltero meilės laiškus dukterėčiai“ atskira knyga Pary- 
žiuje. 

Iš jo parašytos laiškams plačios įžangos paaiškėja, jog dar 
penktajame dešimtmetyje ponia Deni stengėsi, kad dėdė per- 
duotų jai visą turtą, jau aiškiai apmaudaudama, kad jis eik- 
voja pinigus dėl Sirėjaus ir jo savininkų. Aišku, Emili nega- 
lėjo už tai Luizos mėgti. Turtą ir.jausmus Volteras dalijo abiem. 
Ponia diu Šatle vargu ar žinojo, kokie santykiai sieja ji su 
dukterėčia. 


2-skyrius 
TARNAUJU DEVYNIOMS MŪZOMS 


„Myliu jų visą devynetą— rašė Volteras, turėdamas gal- 
voje mūzas,— reikia ieškoti laimės pas kuo daugiau damų.“ 
Prie poezijos, epinės ir lyrinės, prie teatro, filosofijos, istorijos 
prisidėjo ir matematika, fizika, chemija, gamtos mokslas, geo- 
logija. 

Pirmaisiais metais Sirėjuje jis daugiausia dėmesio skyrė 
naujoms mūzoms. Ne tik dėl to, kad tiksliuosius ir gamtos 
mokslus markizė vertino kur kas labiau negu humanitarinius. 
Skaičiuodamąs ir eksperimentuodamas Volteras ir toliau mokė- 
si iš Anglijos. 

Bet, kaip žinome, Sirėjuje jis nepamiršo nei Talijos, nei 
Melpomenės. Volteras neįsivaizdavo savo gyvenimo be teat- 
ro. Čia markizė visiškai su juo sutarė. Jie skyrėsi tik tuo, kad 
jis nesiteñkino namų teatru pastogėje (o gal vienoje pilies ga- 
lerijoje) ir rašė tragedijas didžiajai scenai, o Emili kūrė kome- 

dijas, kuriose puikiai vaidino pati ir kurios buvo statomos ne 
vien Sirėjuje, bet vėliau ir Liunevilyje. 

Apie muziką jau kalbėjome. Tapybą ir skulptūrą pilies 
gyventojai vertino pagal tai, kiek ji tiko papuošti jų kamba- 
rius, galerijas-laboratorijas. : 

Voltero paryžiečiai draugai nerimavo ir kaltino markizę, 
kad per jos įtaką „Henriados“, „Už ir prieš“, lyrinių ir saty- 
rinių eilėraščių autorius visiškai užmetęs poeziją. Jie klydo. 
Volteras todėl ir buvo Volteras, kad viską darydavo vienu 
metu. O Emili į kaltinimą atrašė: „Mums ir į galvą neatėjo dėl 
matematikos atsisakyti poezijos. Šios laimingos dykumos gy- 
ventojai nėra tokie barbarai...“ Ir nepamirškime; kad Volte- 
ras eilėraščiuose šlovino ją pačią. 

Tik jau ko nemėgo markizė, tai istorijos. 

Na, o Volteras, kartoju, nenusigręžė nuo senųjų mūzų. Be- 
je, kai 1737-ųjų kovo mėnesį jis grįžo iš Olandijos, gamtos 
mokslai Sirėjuje išėjo į avansceną. Jis toliau nerašė „Liudvi- 
ko XIV amžiaus“, nors Fridrichas atsiuntė tikrą panegiriką 
apie pirmuosius knygos skyrius: „Panašaus istorinio veikalo Eu- 
ropa dar nebuvo mačiusi.“ Nuo to laiko, kai dvidešimtseptyn- 
mečio kronprinco asmeninis bibliotekininkas Jordansas patarė 
jam nusiųsti laišką žymiausiam Europos protui, Fridrichas, irgi 
„filosofas“, be paliovos žavėjosi Volteru, vadino jį savo mo- 
kytoju, nuolatos kviesdavosi pas save. Štai dėl ko, 1736-ųjų 
gruodį sėsdamas į karietą, Volteras dvejojo: Olandija ar Prū- 
sija? Vėliau jis ne sykį važiuos pas jį, jau karalių. Markizei ši 
draugystė labai nepatiko, nes ji Fridrichą laikė pavojingiau- 
siu savo varžovu. 

„Liudviko XIV amžių“ ponia diu Šatle užrakino savo stalo 
stalčiuje, nes nebuvo jokių šansų, kad šio kūrinio kritiška pa- 
kraipa neužtrauks autoriui naujų nemalonumų. Ji paslėpė ir 
nebaigtą rašyti „Orleano mergelę“. Nuo šiol Volteras turįs. 
imtis tik tokio darbo, kuris neprišauks bėdos. Jokių literatūri- 
nių ar istorinių kūrinių — vien gamtos mokslų veikalai. Jie, 
žinoma, taip pat priešgynjausią nusistovėjusiems bei leistiniems 
požiūriams, tačiau bent nenuvesią autoriaus į Bastiliją. 

Kurį laiką Volteras paklūsta. Bet jeigu jis ko imasi — pasi- 
neria visa galva. 

Kad ir kaip dygėdamasis žiaurumu, sykį pats išskrodė šimtą 
sraigių, norėdamas patikrinti vieno italų mokslininko eksperi- 

mentą. Jis suprato: gamtos mokslų srityjė negalima nei gin- 
čytis, nei pritarti aklai. Tik pakartojęs priešininko ar vienmin- 
čio bandymus, gali įsitikinti, ar jo teiginiai teisingi, ar klai- 
dingi. 

Taip pat visiškai rimtai Volteras studijavo fiziką ir geo- 
grafiją. 1738 metais įteikė Mokslų akademijos konkursui me- 
muarą „Apie ugnies kilmę ir pasiskirstymą. ..“, parašė diser- 
taciją „Apie pridėtines jėgas” ir dar vieną —, „Apie Žemės ru- 
tulyje įvykusius pakitimus ir suakmenėjimus, mokslininkų nuo- 
mone, liudijančius apie šiuos pakitimus“. 
=~ Jo veikalas apie ugnį premijos negavo — juk jis buvo pa- 
grįstas tyrinėjimais ir apskaičiavimais, o Akademija reikalavo 
ko kito: kartezianizmo — Dekarto — principais grindžiamų aiš- 
kinimų. Voltero eksperimentinis metodas Akademijai buvo sve- 
timas ir priešiškas. Deramai neįvertintos liko ir abi jo diser- 
tacijos. Mums visi šie tyrinėjimai įdomūs tik istoriniu požiū- 
riu, tačiau anuomet jų būta reikšmingų. 

Premijas už ugnies prigimties ir pasiskirstymo tyrimus gavo 
du Dekarto pasekėjai. 

Beje, Volteras nė trupučio neužsigavo, kad Emili paslap- 
čiomis taip pat parašė ir pateikė konkursui darbą,, prieštarau- 
jantį jo pažiūroms. Atvirkščiai, dviejų žymių mokslininkų Reo- 
miuro ir Dearo padedamas, jis pasiekė, kad jos veikalas būtų 
išspausdintas. Buvo paskelbtas ir jo paties memuaras. 


Svarbiausias Voltero veikalas ketvirtojo dešimtmečio ant- 
roje pusėje — „Niutono filosofijos elementai“. Sunku aprašyti 
autoriaus pasipiktinimą, kai 1738 metais Olandijoje knyga išėjo 
iškraipytu tekstu. Nenorėdamas, kad knyga būtų išleista, Vol- 
teras jos paskutinį skyrių tyčia užrakino savo rašomojo stalo 
stalčiuje. (Šį kartą ne Emili, o jis pats) Knyga negavo 
privilegijos, Voltero priešininku tapo justicijos ministras ir 
kancleris, spaudos reikalų valdytojas d'Ageso. Ne per ne- 
mokšiškumą juo tapo: buvo mokslininkas, bet tvirtai įsitikinęs 
kartezininkas. Tačiau kai autorius, suredagavęs visus kitus sky- 
rius, išvyko iš Olandijos, paskutinį, trūkstamą, knygos 'skyrių 
leidėjas užsakė parašyti vienam matematikui, savo tautiečiui. 
Ar galėjo Volteras neįpulti neviltin? Jam per širdį eidavo kiek- 
viena atsiradusi klaidelė, o dabar štai ištisas svetimas skyrius! 

Jau nekalbant apie kaltinimą, jog pats prisidėjo prie netikusio 
leidimo. :. 

Dėl išleistos knygos grėsė dideli nemalonumai. Joje buvo 
pateiktas visai naujas pasaulio vaizdas, toks nepanašus į De- 
karto sūkurius, kuriuos netrukus labai taikliai išjuoks Didro 
„Nekukliose brangenybėse“. Volteras su kartėliu rašė vienam 
"savo korespondentui: „„Vargšams prancūzams, matyt, uždraus- 
ta laikytis bendro įsitikinimo, jog egzistuoja visuotinė trauka, 
tuštuma ir erdvė: jiems užginta pripažinti, kad Žemė ašiga- 
liuose suplota. Jie privalo vadovautis tik beprasmišku Dekarto 
mokymu.“ 

Į šią knygą jis daug įdėjo širdies ir kaip rašytojas. Volte- 
rui atrodė, kad garsaus mokslo žinių menine forma populiariza- 
toriaus Fontenelio, iš kurio mokėsi, stilius pernelyg įmantrus, 
ir, tarsi siekdamas vien nuoseklumo ir aiškumo, jis pažengė 
dar vieną žingsnį kaip prozininkas. 

Komentuodamas „Niutono filosofijos elementus“, jis rašė 
akademikui Pito: „Stengiausi išsakyti mintis taip paprastai, kaip 
paprastai ir laisvai jos atėjo man į galvą. Įdėjau daug triūso, 
kad nuo jo išvaduočiau mūsų prancūzus“ (turėta galvoje skai- 
tytojai — A. A.). 

Ir iš tiesų buvo sukurti lengvi ir malonūs kaip reta skai- 
tiniai; tai padėjo Niutono pergalei prieš Dekartą ir šiapus 
Lamanšo. 

Tačiau ir stiliaus paprastumas bei sklandumas padarė jam 
nemalonumų. Jau minėtas olandų leidėjas tituliniame lape po 
knygos pavadinimu nuo savęs parašė: „Kiekvienam supranta- 
ma.“ Abatas Defontenas pasičiupo už taikinį ir šį, Volterui ne- 
priklausantį, bet visai teisingą priedėlį. Jis išjuokė jį perfra- 
zavęs: „Kiekvieną galima išmesti už durų.“ 

Virš knygos ir jos autoriaus pakibusi grėsmė buvo juo di- 
desnė, kad čia išdėstytos mokslinės ir filosofinės pažiūros kliu- 
dė ir teologiją. O paties Voltero žodžiai: „Jei tik kas drįsta 
nesutikti su teologų nuomone, jie visada linkę šaukti, jog ap- 
šmeižtas dievas..." D'Ageso taip pat pavadino Dekarto doktri- 
nos kritiką bedieviška. 

Su kabutėmis ar be kabučių „Niutono filosofijos elementai" 
(juos galima pavadinti ir „,„Pagrindais") virto centru, apie kurį 
telkėsi jei ne visa, tai didžiuma to, ką Volteras parašė Sirėjuje. 
Šį darbą jis pratęs. 

Antai, sakytum visai nelauktai, ginčai dėl Niutono netie- 
siogiai atsispindėjo „„Alziroje“, daug kuo vertoje dėmesio tra- 
gedijoje. Neatsitiktinai antras jos pavadinimas —,,Amerikie- 
čiai". 

Ji su pasisekimu ėjo teatre ir buvo išspausdinta. Visų pir- 
ma, nuostabu tai, kad autorius savo dedikacijoje markizei diu 
Šatle rašė apie platų jos akiratį tiek mokslo, tiek meno srity- 
je — Ciceronas ir Bosiue, Vergilijus ir Tasas, Niutonas ir Lo- 
kas. Nė viena moteris dar nebuvo susilaukusi tokios de- 
dikacijos. 

Pačioje tragedijoje netiesiogiai atsispindėjo Niutono teorija 
apie dangaus mechaniką. Jeigu jos nebuvo galima tiesiai įro- 
dyti, tai buvo kitų būdų jai patvirtinti, ir Volteras tais būdais 
pasinaudojo. Tuo metu mokslininkai ginčijosi dėl Žemės for- 
mos. Žymiausi prancūzų astronomai tvirtino, kad Žemė per 
ašigalius pailgėjusi. Niutonas atkakliai teigė, kad per ašigalius 
ji susiplojusi, o per pusiaują išsiplėtusi. 

Rodės, ką bendra gali turėti tragedijos siužetas su šiais 
ginčais. Tačiau su jais siejasi veiksmo vieta (naujiena pran- 
cūzų scenoje) — Pietų Amerika, tiksliau, Peru. Ginčus tega- 
lėjo išspręsti tyrinėiimai, surengtos ekspedicijos prie Amazo- 
nės, pusiaujo, į Arktį, ašigalį. 

Ne veltui Pietų Amerika anuomet traukė viso mąstančio 
Paryžiaus dėmesį. „Alziroje“ ryžtingai užsistodamas už Peru 
čiabuvius ir protestuodamas prieš jėga jiems brukamą krikščio- 
nybę, prieš žvėriškus užkariautojų metodus, Volteras toliau ko- 
vojo prieš religinį nepakantumą. Maža to. Kolonizavę Pietų 
Ameriką, ispanai jau du šimtus. penkiasdešimt metų čia nejsi- 
leido jokių kitų europiečių. Reikėjo šiam draudimui padaryti 
galą, prigriebti svetimose žemėse įsisiautėjusius ispanus, be to, 
atverti ten kelią sienų nepripažįstančiam mokslui. 

Žinoma, neišsiversta be šiokių tokių nuolaidų cenzūrai. Per 
visą tragediją vaizduodamas čiabuvius kaip teigiamus herojus 
ir rūsčiai smerkdamas užkariautojus bei jų vertus prievartauto- 
jus misionierius, penktame veiksme — bet tik jame — autorius 
norom nenorom turėjo apdovanoti krikščioniškomis dorybėmis 
ispanų gubernatorių. 


Su „„Alzira“ labai siejasi Voltero pastangos, kad Prancūzijos 
akademija paskirtų jo draugą Lakondaminą ruošiamos ekspe- 

dicijos viršininku; ekspedicija turėjo vykti prie pusiaujo atlik- 
ti matavimų. Leidimą jai gauti pasisekė: mat tuo metu tarp 
Ispanijos ir Prancūzijos buvo nusistovėję draugiški santykiai. 
Lakondaminas, talentingas ir pasiaukojęs mokslininkas, turėjo 
didelių nuopelnų. Jis neseniai sugrįžo iš ekspedicijos po Afri- 
ką. Išvyka į Pietų Ameriką tokiais pat moksliniais tikslais bu- 
vo sena jo svajonė. 

Lakondaminas su nepaprasta energija suskato rengti ekspe- 
diciją. 1735-ųjų gegužės mėnesį jis su savo draugais jau buvo 
ant karo laivo denio, plaukiančio link Pietų Amerikos 
krantų. 

Be galo įdomus Paryžiaus reagavimas į žinias apie ekspedi- 
ciją. Juk jos atkeliaudavo iš tos pasaulio dalies, apie kurią 
nieko nebuvo žinoma nuo kruvinojo užkariavimo laikų. Volte- 
rui šios žinios dar pravers rašant visuotinę istoriją —, Sampro- 
tavimus apie tautų papročius ir dvasią“. Apie Lakondamino ke- 
liones jo amžininkai skaitydavo ne mažiau susidomėję kaip 
apie Kolumbo žygius. O kiek naujo jie sužinojo! Vaizduotę 
stulbino tiek pilnos dramatizmo mokslininkų klajonės po tro- 
pikų miškus, tiek egzotiškų augalų ir gyvūnų aprašymai, tiek 
iki tol nežinoma medžiaga, pavadinta kaučiuku. Tai bent pa- 
taikė kojon su laiku Voltero tragedija! 

Jis ne mažiau domėjosi ir 1736 metų tyrinėjimais Arktyje. 
(Priešingai isigalėjusiai nuomonei, jie buvo pradėti gerokai iki 
mūsų šimtmečio!) Ten nusiųstai ekspedicijai vadovavo Moper- 
tiuji. Voltero .antipatiją šiam žmogui išstūmė susižavėjimas jo, 
kaip mokslininko, bebaimiškumu. Ekspedicija pirmiau nuvyko 
į Švediją, kur prie jos prisijungė Upsalos universiteto profeso- 
"rius Celsijus (prisiminkime termometrą!). 

Volteras buvo stačiai sukrėstas ir sužavėtas mokslininkų 
drąsos. Kovodami su atšiauria gamta, jie rizikavo ne tik svei- 
kata, bet ir gyvybe, rizikavo ne tam, kad užgrobtų svetimas 
žemes ir engtų kitas tautas, o kad sužinotų tiesą. 

Abiejų ekspedicijų žygiui nebuvo lygaus. Lakondaminas ir 
jo draugai atlikdavo matavimus uolynuose, akmens dykynėse, 
kamuojami drugio. Negana to, juos persekiodavo vietinė val- 
džia, nedraugiškai elgdavosi čiabuviai. Pastariesiems užteko 
priežasčių nėmėgti visų europiečių, visų baltųjų. Trys moksli- 
ninkai Pietų Amerikoje žuvo. Trys grįžo su nepagydomomis 
nervų ligomis. Pats Lakondaminas parvyko į tėvynę inva- 

lidas ir, daug metų prasikankinęs, mirė paralyžiuotas ir 
kurčias. 

Mopertiuji ekspedicija surado Laplandijoje visa, ką reikėjo 
ištirti. Šia prasme jų sąlygos buvo palankesnės už Lakondami- 
no. Bet ekspedicijos dalyvius žiauriai kamavo sunkus kelias 
per tundrą ir pelkes, vasarą kandžiojo uodai. Dar sunkiau buvo 
poliarinę žiemą — užšaldavo net termometras. 

Abi ekspedicijos atvėrė Volterui visai naują didvyriškumo 
Iūšį — be jokio karingumo, jokios išviršinės patetikos. Jis pa- 
skyrė joms eilėraštį. Pateiksiu jo pradžią (prozinis vertimas): 
«JŪS, fizikai didvyriai, jūs, naujieji argonautai, sujungę seno- 
vės žmonių ir mūsų amžininkų gerąsias savybes...“ 

Volteras taip rašė ne dėl to, kad ekspedicijų, ypač vienos, 
sėkmė išsklaidė audros debesis, grėsmingai kybojusius jam 
virš galvos. Bet nereikia ir to nutylėti, juo labiau kad Volte- 
ro išgelbėjimas rišosi su pergale mokymo, kurį jis propagavo 
if gynė. 

Kaip tik tada, kai jis buvo vėl atsidūręs prie pat Bastilijos 
slenksčio, į Paryžių sugrįžo Mopertiuji ekspedicija. Ji parsi- 
vežė nenuginčijamų įrodymų Niutono naudai. Toks didelis 
prancūzų mokslo laimėjimas leido be drovėjimosi pripažinti ir 
anglo nuopelnus. | 

Nenuostabu, kad impulsyvus Volteras paskyrė savo varžo- 
vui pernelyg entuziastingą eilėraštį. „Žemės rutulys, kurį Mo- 
pertiuji gebėjo išmatuoti, tapo jo šlovės paminklu“, — štai svar- 
biausio eilėraščio posmo prozinis vertimas. Jis įsiliejo į Mo- 
pertiuji šlovinančių balsų chorą. Pats Mopertiuji buvo pagerb- 
tas kaip joks kitas prancūzų mokslininkas. 

Na, o Lakondaminas, kurio nuopelnai buvo nemenkesni, tik 
ne tokie akivaizdūs, patyrė kartų nusivylimą. 

Volterui rūpėjo ne tik galutinė išdava — Niutono mokymo 
pergalė, bet ir abiejų ekspedicijų istorija. Dabar jis visiškai 
. įsitikino: svarbu ne tik abstrakčios tiesos, bet ir tai, kaip jos 
pasiekiamos, svarbu žmonijai reali patirtis. 

Iš devynių mūzų, kurioms Volteras tarnavo, bene mylimiau- 
sia buvo Klio — istorija. Jo istoriniai veikalai ir dabar ver- 
tingi. 

Defontenas nepasidrovėjo užsipulti Voltero šventenybės — 
jo meilės Emili, jau vien tuo kilnios, kad didysis žmogus di- 

džiavosi savo draugės moksliniais pasiekimais ir juos visaip 
palaikė. 

Sugrįžus Arkties ekspedicijai, abatas nežinia kokiu būdu 
išvogė ir išspausdino Voltero eilėraštį, skirtą anaiptol ne spau- 
dai; jame markizės žavesys ir moksliniai talentai buvo aukš- 
tinami labiau už visus Mopertiuji nuopelnus. 

Kadangi markizė svyravo tarp Leibnico ir Niutono, Volte- 
ras, ją idealizuodamas, vėliau ,,Memuaruose“ ne visai tiksliai 
rašė: „Ponia diu Šatle pradžioje gilinosi į Leibnicą ir dalį jo 
sistemos išdėstė puikiai parašytoje knygoje Instition de phy- 
sigues („Fizikos vadovas“). Ji nesistengė išdabinti šios filosofi- 
jos svetimomis puošmenomis: tiesiam ir vyriškam jos būdui 
nebuvo priimtinas įmantrumas, jos stilius buvo aiškus, tikslus 
ir grakštus. Jeigu Leibnico idėjoms galima suteikti kiek įtaigu- 
mo, jo reikia ieškoti kaip tik šioje knygoje. Tačiau dabar (1759 
ar 1760 metais — A. A.) maža kam rūpi Leibnico mintys.“ 

Toliau Volteras rašė: „Gimusi pažinti tiesą, ji greitai nusi- 
grežė nuo visų abstrakčių sistemų ir įknibo į didžiojo Niutono 
atradimus. Išvertė į prancūzų kalbą visą matematikos principų 
knygą, o vėliau, sutvirtinusi savo žinias, pridėjo prie šios kny- 
gos, suprantamos tik nedaugeliui, algebrini m taip pat 
neįkandamą eiliniam skaitytojui. . 

-Po to Volteras didžiuodamasis praneša, kad šį komentarą 
peržiūrėjo ir pataisė vienas žymiausių to meto matematikų — 
Klero, ir baigia priekaištu: „Mūsų amžiui nedaro garbės, kad 
jis (komentaras — A. A.) liko nepastebėtas.“ 


Tačiau grįžkime prie paties Voltero mūzų. Jau 1734 metais 
„Traktate apie metafiziką“ jis ieškojo atsakymų į kardinalius 
savo epochos minties klausimus. Šis veikalas labai svarbus no- 
rint suprasti jo filosofijos formavimąsi. Reikia pažymėti, jog 
veikalą, primygtinai prašomas dieviškosios Emili, jis parašė 
tam, kad išsiaiškintų savo santykį su dievu, dvasia, pasaulio 
sutvarkymu, ir po to pasirodė daug kur esąs atkaklus marki- 
zės priešininkas. Tuo metu ji pritarė Leibnicui ir jo moky- 
mo pamatui: viskas kuo puikiausia šiame visų geridusiame pa- 
sūulyje. Volteras sekė išmintinguoju Loku bei kitais anglų fi- 
losofais, sekė Niutonu, nors dar nebuvo galutinai nusigręžęs 
nuo Leibnico. 

Šit pagrindinės traktato mintys. Autorius tiki dievo egzis- 

tavimu, bet vertina jį kaip pirmutinę varomąją jėgą, tenkin- 
damasis įrodymais, išplaukiančiais iš pasaulio sutvarkymo, ku- 
riam būtina ši varomoji jėga. Moraliniai įrodymai jam nerei- 
kalingi. Čia juodu su markize sutaria. Jiems metafizika tėra 
fizikos įvadas, o dievo buvimas — pirminė fizikos tiesa ir tuo 
pat metu tik būtina hipotezė. „Dievas egzistuoja — žmonėms 
labiausiai įtikima ir priimtina versija. Toks dievas neleis, kad 
būtų kankiniai ir budeliai. Jis — kaip ir atomo sąvoka. Su tokiu 
dievu susiję visatos dėsniai. Tačiau jo savybės ir prigimtis nie- 
kam nežinomi. Visi ginčai apie dievo apvaizdą ir teisingumą — 
tuščios kalbos.“ 

Volteras pirma smogia Paskalio pesimizmui, paskui — kiek 
silpniau — Leibnico optimizmui. Žmogus toli gražu nėra toks 
pasigailėtinas, kaip teigia Paskalis. Antra vertus, iš kur mes 
žinome, kad pasaulis negali būti geresnis? Gyvenimas toks, 
koks yra: nei per geras, nei per blogas. Jis pakenčiamas, jeigu 
jau žmonės jį pakenčia. 

O sielą Volteras štai kaip traktuoja. Pradeda nuo tezės: „Vi- 
sai nesu įsitikinęs, jog turiu įrodymų prieš sielos dvasingumą 
ir nemirtingumą, tačiau visos tikimybės tam prieštarauja.“ Po 
to cituoja Loko teiginį, jog dievas galįs suteikti materijai 
mąstymo savybę, ir klausia: kuo čia dėtas dievas? Baigia 
taip: sunkiai protu suvokiamas dvasios nemarumas — visuome- 
nei nenaudinga hipotezė. 

Trečia metafizikos, kaip ir filosofijos, kategorija, kurią Vol- 
teras gvildena savo traktate, — laisvė. - | 

Kol kas jo požiūris į laisvę gana netvirtas. Prie harmonin- 
go determinizmo jis pasuks tik po trisdešimties metų. O dabar, 
sekdamas anglų filosofu Šeftsberiu, pripažįsta tik valios lais- 
vę. Laisvės egzistavimo įrodymas — tai, kad mes ją suvokia- 
me. Laisvė — apgalvota valia, ji valdo jausmus, kovoja su aist- 
romis ir paklūsta protui. Volteras sutinka su Loko teiginiu, ap- 
ribojančiu laisvę „galimybe daryti, ką nori“. Pavyzdys labai 
naivus: „Aš noriu vaikščioti, nes suprantu vaikščiojimo naudą 
ir jis teikia man pasiteAkinimą. Aš laisvas (galiu vaikščioti), 
jei nesu luošys ar kalinys.“ 

Labai svarbu, kad traktate Volteras atsisako visai metalizi- 
kai būtinos metafizikos moralės. Jis pakeičia ją empirizmo mo- 
rale, kuri visame kame remiasi patyrimu. Nėra nei absoliu- 
taus blogio, nei absoliutaus gėrio, nei įgimtų moralės nuosta- 

tų. Volteras pritaria Šeftsberiui: taip, dora — mūsų poelgių pri- 
siderinimas prie bendros gerovės. Tačiau paneigia kitą jo do- 
rovės požymių aprašymo punktą. Kaip galima reikalauti iš do- 
rovės, kad ji būtų paklusnumas įstatymui? — klausia Volteras. 

Juk priėmus tokį požiūrį, pasirodys esąs doras ir vyriausia- 
sis prokuroras, įsakęs sudeginti „Filosofinius laiškus“, o nedo- 
ras — rašytojas, sukūręs šią knygą visuomenės labui. 

Tai peržengė teorinių samprotavimų ribas, ir nenuostabu, 
jog pati Emili, kuriai paskatinus „Traktatas“ buvo pradėtas (to 
nepasakysi apie jo tąsą ir pabaigą), pasipriešino jo išleidimui. 
Tas buvo pavojinga ir dėl to, kad Volteras ryžtingiau už Šefts- 
berį atmetė religines sankcijas. 


3 skyrius 
"TARP VERSALIO IR POTSDAMO 


1739-ųjų pradžioje Volteras sunkiai sirgo, ir gydytojai už- 
draudė jam dirbti. Vis dėlto jis ryžosi labiau pasikliauti kitu 
receptu. Po ketverių kone visiškai atsiskyrėliško gyvenimo 
metų Sirėjuje nusprendė pakeisti aplinką. 

Tą padaryti buvo juo lengviau, kad Emili reikėjo parduoti 
namą Paryžiuje, ir ji su vyru turėjo dalyvauti Briuselyje teis- 
mo procese dėl paveldėjimo. 

Nuo šiol Sirėjus nebebuvo Voltero ir jo bičiulės nuolatinė 
rezidencija. Kitą dešimtmetį juodu čia dažniausiai praleisdavo 
tik vasarą. | 

Briuselyje sutuoktiniai diu Šatle ir „šeimos draugas" įsikūrė 
iš pagrindų: išsinuomojo namą ir išgyveno čia beveik ketve- 
rius metus, kol truko varginantis procesas. 

Volteras veikliai padėdavo markizui ir markizei juridinėmis 
žiniomis ir sugebėjimais. Be to, jis dirbo savo darbą: nerašyti 
jam buvo nekvėpuoti. Čia jis užbaigė „Mahometą“, perdirbo 
du pirmus „Liudviko XIV amžiaus“ skyrius, kai kuriuos senus 
kūrinius ir pradėjo milžinišką veikalą ,„Samprotavimai apie 
tautų papročius ir dvasią". l 

Bee, iš pradžių ir Briuselyje jie negyveno kaip pririšti. 
Rugpjūtį Emili neiškentė nenuvažiavusi į Liudviko XV vyres- 
niosios dukters sutuoktuves su Ispanijos infantu. Volteras — 

veikiausiai patylomis — ją lydėjo. Labai lengvai, tarsi žuvis į 
vandenį, markizė vėl pasinėrė rūmų atmosferon. Volteras, prie- 
šingai, buvo pripratęs prie Sirėjaus ramumos, be to, Briuselio 
mieste tylos pakako. Bruzdus Paryžiaus gyvenimas dabar jam | 
visai nepatiko. 

Tik viena jį guodė ir neleido nuobodžiauti — rūpesčiai 
dėl „Mahometo“ pastatymo Komedi fransez teatre ir jo raštų 
leidimas. ` 

Blogos žinios apie pirmo tomo tiražo konfiskavimą pasiekė 
jį jau Briuselyje, kur sugrįžo pro Sirėjų. 

Visą laiką, dideliam Emili nepasitenkinimui, tebesitęsia su- 
sirašinėjimas su Fridrichu, dar gyvesnis ir draugiškesnis. Iš 
pradžių Volteras skaito ir giria labai radikalų kronprinco vei- 
kalą „„Anti-Makiavelis, arba Princo išmėginimas“, duoda auto- 
riui patarimų. -Paskui imasi šios knygos leidimo — aišku, ano- 
niminio. 4 

Štai kaip jis pasakoja apie tai „Memuaruose”: „Netrukus 
prieš savo tėvo mirtį prūsų karalius sumanė parašyti knygą 
prieš Makiavelį. Jeigu Makiavelis būtų buvęs princo mokyto- 
jas, be abejo, pats pirmasis jam būtų pataręs rašyti panašų 
veikalą. Bet sosto įpėdinis nebuvo toks klastūnas. Jis rašė 
visai nuoširdžiai, dar tuo laiku, kai nebuvo valdovas, kai tėvo 
pavyzdys anaiptol neskatino jo žavėtis despotizmu. Tuo metu 
jis iš grynos širdies aukštino nuosaikumą, teisingumą ir bet 
kokį valdžios viršijimą traktavo kaip nusikaltimą. Jis atsiuntė 
man į Briuselį savo rankraštį, kad jį pataisyčiau ir atiduočiau 
spausdinti. Aš jį padovanojau vienam olandų knygininkui, 
vardu Van Diurenas, šios padermės niekšų niekšui..." 


1740-ųjų gegužės mėnesį Prūsijos Vilhelmas Fridrichas I 
miršta, palikdamas sostą sūnui. Volteras tuojau pat siunčia 
jaunajam karaliui kupiną džiaugsmo pasveikinimą ir alegorinį 
eilėraštį, kuriame jį vadina „antruoju Prometėjumi“, sugrąžin- 
siančiu Šiaurės Europai iš jos pavogtą proto ugnį. 

Fridrichas II atrašo jam ne mažiau patetišku tonu, prašo: 
„Rašykite man kaip žmogus žmogui, pamirškite visus titulus, 
visus rangus!" l 

Beje, toks akivaizdus karaliaus palankumas filosofui visai 
nenuostabus. Plačiai žinomos draugystės su Volteru dėka jis 
tapo labiausiai išgarsėjusiu Europos sosto -įpėdiniu. Taigi da- 

bar nedidukė Prūsija — visų žemyno protų dėmesio ir vilčių 
centras. Tikimasi, kad jaunas tokių progresyvių pažiūrų 
karalius, filosofas ir poetas, valdys šalį visai kitaip, kaip dar 
niekas iki tolei. 

Ir pradžioje Fridrichas II, sakytum, neapgauna šviesuome- 
nės vilčių. Sakytum, elgiasi kaip tikras Voltero idėjų šalinin- 
kas. Patys spręskite! Vos įkėlęs koją į sostą, panaikina kanki- 
nimus, išlaisvina valstiečius nuo varginančių medžioklės mo- 
kesčių. Jo dėka apleista Berlyno Mokslų akademija atgyja. 
Jos prezidentu tampa senas mūsų pažįstamas prancūzas Mo- 
pertiuji. Fridrichas kviečiasi į Akademiją ir Voltero draugą 
niutonietį Algarotį — nepriklausomą ne tik dėl įsitikinimų, bet 
ir dėl tėvo, italų bankininko, turtų. Į Berlyną sugrįžta ir žymus 
vokiečių matematikas Eileris. 

Pats Volteras, kad ir kaip kviečiamas, į Prūsijos sostinę 
neatvažiuoja. Bet įdėmiai seka kiekvieną „Šiaurės Saliamono“ 
(taip jis vadina Fridrichą II) žingsnį. Sužinojęs, kas jau minėta 
ir kad jaunasis karalius panaikino jo prakilnybės tėvo įves- 
tą tvarką, kai rekrutai ne tik buvo imami, bet ir per- 
kami bei grobiami, Volteras sušunka: „„Karaliau filosofe, kaip 
įstabu!“ 

Nors Fridrichas teikia daug džiugesio ir vilčių, Volteras 
baiminasi, ar nepasikeis autoriaus pažiūros, kai jis dabar nebe 
sosto įpėdinis po tėvo padu, o monarchas. Todėl skuba iš- 
leisti „„Anti-Makiavelį“, sparčiai skaito korektūras ir ragi- 
na Hagos leidėją Van Diureną kuo greičiau išspausdinti 
knygą. į 

Ir visgi jis kol kas labiau linkęs tikėti, kad jo draugas ir 
mokinys bus „ne tautas niokojantis karvedys, o didis val- 
dovas, kupinas meilės žmonijai ir taikos troškimo, dailių- 
jų menų ir mokslo globėjas, karūnuotas išminčius, sosto did- 
vyris"“. 

Žavėjimasis ir viltys sužlugs dar negreitai, tačiau būgšta- 
vimai pasitvirtina daug anksčiau. Volteras išties volteriškai 
reagavo į dvi nesėkmes, kurios ji ištiko '1740-ųjų liepos mė- 
nesį. Jo patikėtinis Paryžiuje, abatas Musino (tai jis siųsdavo 
slaptą paštą į Sirėjų), praneša savo patronui apie vyriausiojo 
mokesčių atpirkėjo Minelio bankrotą. Per jį Volteras praran- 
da 400000 livrų (dabartiniais pinigais — 40 000 dolerių). Nu- 
kentėjusysis rašo kupiną apmaudaus humoro eilėraštį ir šitaip 

išpurto iš galvos mintis apie nuostolį. Bet nepalyginti didesnį 
smūoį jam suduoda Fridricho laiškas. Širdį apkartina jau pati 
jo pradžia, kur rašoma apie prūsų armijos padidinimą (valdo- 
vo karinė energija stebindavo net jo generolus). Tiesa, po to 
Fridrichas rašo, kad visokeriopai remia prekybos, pramonės 
vystymąsi, skatina dailininkus bei skulptorius; patikliai pasi- 
pasakoja apie save ir baigia sakiniu: „Niekas negali taip Jūsų 
mylėti ir gerbti kaip aš." Ir čia pat grėsmingas prierašas: „Dėl 
dievo meilės, supirkite visą „„Anti-Makiavelio" tiražą!“ 

Knyga dar neišėjusi, bet jau surinkta. Nusivylęs ir be galo 
įskaudintas Volteras važiuoja į Hagą pas Van Diureną. Susi- 
tarti su juo, pasirodo, ne taip jau paprasta. Nors knyga ir ne- 
pasirašyta, bet autorių žino visi. O kad jis tapęs karaliumi, tai 
leidėjui žada didžiulį pelną. Volteras jam siūlo dvigubą, net 
trigubą atmoką už nuostolius „Anti-Makiaveliui" neišėjus. Vel- 
tui! Van Diurenas tikisi gauti daug daugiau knygai išėjus. 

Tuomet Volteras griebiasi gudrybės. Esanti būtina dar vie- 
na korektūra. Jis prašo leidėją duoti jam bent kelis lankus, ke- 
'" tindamas jų nesugrąžinti ir taip palaidoti visą surinktą tekstą. 
Bet ne ant tokio pataikė! Volteras norįs įrašyti pataisų? Pra- 
šom! Va tiktai čia pat, Van Diureno namuose, užrakintamė 
kambaryje, stebint šeimininko artimiesiems ir mokiniams. Vol- 
teras ir su tuo sutinka, vildamasis įveikti Van Diureną at- 
kaklumu. Dirba ilgai ilgai ir „spėja“ perskaityti vos keletą 
puslapių. Van Diurenas rūpestingai ' patikrina, ar nė vienas iš 
jų nepranuolė. Po dviejų dienų Volteras vėl ateina ir vėl lėtu- 
tėliai skaito. O leidėjas skuba, ir toks koregavimo tempas jam 
labai neparankus. Tame pačiame užrakintame kambaryje, ste- 
bint tiems patiems sekliams, jis duoda Volterui išsyk šešis 
skyrius. Tuomet jo priešininkui kyla naujas planas. Jis išbrau- 
ko ištisas pastraipas — ir taip rūpestingai, kad jau niekaip jų 
neįskaitysi. Ir įrašo visiškų beprasmybių. Žodžiu, gadina ko- 
rektūrą, kad knyga jokiu būdu negalėtų išeiti. Siūlo Van Diu- 
renui tūkstanti, po to du tūkstančius dukatų. Tačiau šis vis 
tiek neatsisakys spausdinti ir beprasmybių, kad tik jos vadin- 
tųsi „Anti-Makiavelis“ ir kad visi žinotų jų autorių esant 
monarchą. 

Užtat dabar jau Volteras negali sutikti, kad knyga išeitų 
sudarkyta. Siūlo Van Diurenui pakeisti savo sugadintą korek- 
tūrą kita — nepriekaištingų egzemplioriumi. Tik jis nebegalįs 

užsibūti Hagoje: esą neatidėliotinų reikalų Briuselyje. Nesuga- 
dintą korektūrą jis paliksiąs pas vikarą. Van Diurenas sutinka 
užeiti pas vikarą ir paimti minėtą korektūrą vietoj sugadinto- 
sios. Tačiau pažado neištesi. Į nerimastingus laiškus iš Briu- 
selio atsako tuščiažodžiavimu ir taip vilkina tol, kol išspausdi- 
na sudarkytą ,„Anti-Makiavelį“, sunkiai įskaitomas vietas ir 
Voltero įrašytas beprasmybes pakeitęs savo kūrybos jaukalu; 

Volteras turi išspausdinti antrą — teisingą knygos leidimą. 

Ir kas gi atsitinka? Abu kūrinio variantai, išėję be autoriaus 
leidimo ir be jokių jo rūpesčių, suteikia karaliui skambią šlo- 
vę Europoje. Volteras rašo Fridrichui, kad Madride ir Londo- 
ne, jau nekalbant apie Paryžių, knyga žavisi visi — katalikai, 
jansenistai, protestantai. .. 

Van Diurenas, žinia, nesnaudė ir iš šio triumfo išspaudė 
dar daugiau pelno. Per metus jis išleido kelis naujus kny- 
gos tiražus. Fridrichas, aišku, taip pat negalėjo nebūti pa-- 
tėnkintas. 


Galų gale — po daugelio metų neakivaizdinės draugystės ir 
dvasinio artumo, tegu ir ne be debesėlių,— karalius ir Volteras 
pirmą kartą susitinka. . 

Dar prie tėvo gyvos galvos Fridrichas svajojo pakeliauti 
po Europą, nes manė, jog tai būtina norint praplėsti erudi- 
ciją. Dabar jis pats sau ponas ir gali, ką ketinęs, įvykdyti. 
Volteras sutinka jį lydėti ir laukia karūnuotojo draugo Briu- 
selyje. 

Kelionės metu jaunasis karalius jam siunčia entuziastingus 
laiškus. Jis keliauja inkognito ir pirmą kartą gyvenime jau- 
čiasi niekieno nevaržomas, išdaigauja ir pramogauja. Beje, 
pirma pažintis su prancūzais Strasburge palieka jam prastoką 
įspūdį: Voltero tautiečiai plepūs ir tušti. Čia reikia pridurti 
dar vieną reikšmingą aplinkybę: Fridrichas II ne vien pramo- 
gavo ir mėgavosi kelione, bet taip pat važiavo apžiūrėti Pran- 
cūzijos sienų ir Liudviko XV kariuomenės. 

Juodviem nebuvo lemta susitikti Briuselyje ir kartu ke- 
liauti: Fridrichas susirgo karštlige ir pakvietė Volterą i Kle- 
vę — vokiečių miestelį netoli Olandijos sienos. Karalius ir 
markizė diu Šatle vienas kitam jautė tokią didelę antipati- 
ją, jog jis viską patvarkė taip, kad ji savo bičiulio neat- 
lydėtų. | l 


122 


Mokytojas randa savo mokinį prie Klevės, Moilando pily- 
je, purtomą ligos priepuolio. Pasak vienos versijos, Fridrichas 
iš džiaugsmo kaipmat pasveikęs, pasak kitos — bendravęs su 
Volteru tarp priepuolių. Šiaip ar taip, juodu daug kalbėjosi 
apie literatūrą, apie filosofiją (valios laisvė ir anksčiau vaidi- 
no nemažą vaidmenį jų laiškuose), o daugiausia apie savo pa- 
čių kūrinius. Volteras skaitė Fridrichui „Mahometą“, be to, 
parašė už karalių politinę notą. 

Apie šį pirmą susitikimą su Fridrichu mes sužinome iš daug- 
maž tikslaus paties Voltero aprašymo: „Mane įvedė į jo di- 
denybės kambarius. Išvydau tik plikas sienas ir mažame, vie- 
nintelės žvakės apšviestame kambarėlyje — menką, dviejų su 
puse pėdos pločio, lovelę. Joje gulėjo mažas žmogutis, aptūlo- 
tas mėlynu šiurkščios gelumbės chalatu. Jis ir buvo karalius, 
ištiktas baisios karštligės priepuolio — mušamas prakaito ir kre- 
čiamas šalčio po bjauriu apklotu. Aš jam žemai nusilenkiau 
ir pirmos pažinties proga patikrinau jo pulsą, lyg būčiau buvęs 
rūmų medikas.“. | 

Pilyje tuo metu buvo ir Algarotis, ir Mopertiuji, ir Kaizer- 
lingas, ir karaliaus - pasiuntinys Olandijoje. Drauge pavakarie- 
niavę, jie visi „rimtai samprotavo apie sielos nemarumą ir 
apie valios laisvę“. 

Mokytojas ir mokinys vienas kitam padarė puikiausią įspū- 
dį. Volteras sužavėtas jaunojo karaliaus meilingumo, jis pri- 
mena jam mylimą draugą Sidevilį. Fridrichas lygina Voltero 
iškalbą su Cicerono, ramybę — su Plinijaus, išmintį — su Agri- 
pos Netesheimo (XVI amžiaus žymus humanistas). Kaip jis pa- 
vydi markizei diu Šatle, kuri gali nuolat mėgautis bendravimu 
sų didžiuoju žmogumi! Ir kaip čia sugundžius Volterą įsikurti 
pas Prūsijos karalių? Dėlei to jis vėliau griebsis gana niekin- 
gų intrigų, bet kol markizė nenumirs, savo nepasieks. O kol 
kas Volterui tenka dar kartą važiuoti į Hagą „Anti-Makiavelio“ 
reikalais. 

Emili savo ruožtu taip pat imasi ryžtingų priemonių, no- 
rėdama išlaikyti Volterą ir neatiduoti jo Prūsijai. Skuba į Pa- 
ryžių rūpintis, kad kardinolas Fleri jam galutinai atleistų ir 
poetas būtų oficialiai pakviestas į Liudviko XV rūmus. Jei- 
gu jai nusiseks, pergalė prieš Fridrichą garantuota. Argi 
Prūsijos karaliaus rūmams varžytis su prancūzų karaliaus 
rūmais? 

Ir vėl asmeniniai motyvai susikryžiuoja su dideliais įvy- 
"kiais. Tais pačiais 1740 metais „šampinionai pakeitė Europos 
likimą". Nusinuodijęs grybais, mirė Šventosios Romos imperi- 
jos imperatorius — toks titulas priklausė visos Vokietijos mo- 
narchui Karoliui VI. Kas bus jo įpėdinis? Tai neduoda ramy- 
bės daugeliui šalių, tarp jų ir Prancūzijai. | 

Dėl šios priežasties markizės pastangos baigiasi tuo, kad su 
ja nė nepasimatęs Volteras lapkričio mėnesį dumia į Prūsiją. 
Kardinolas Fleri — o jis daugiau negu Prancūzijos vyriausybės 
vadovas, jis nekarūnuotas karalius — nusprendžia dovanoti at- 
stumtajam poetui, kad jo draugystę su Fridrichu II būtų gali- 
ma panaudoti valstybės labui. Tad pasiunčia jį su diplomatine 
užduotimi pas Prūsijos karalių. Politinio žaidimo partneriams 
žūt būt reikia sužinoti tikruosius klastingo ir protingo, jauno 
ir veiklaus monarcho ketinimus bei planus. 

Gudragalvis kardinolas net nepatingėjo parašyti Volterui il- 
gą laišką, mirgantį pagyromis „„Anti-Makiaveliui“ ir jo autoriui, 
tikėdamasis, adresatą jį parodysiant Fridrichui. 

Jaunasis karalius iš tiesų jau buvo sumanęs, naudodama- 
sis Karolio VI mirtimi, atplėšti nuo Austrijos Sileziją; jis taip 
"pat mėgino atsibylinėti iš Marijos Teresės ir Glacą. 

Tuo metu jis buvo Reinberge, kur ilsėjosi po pirmų vals- 
tybinių darbų. Regis, viskas ėjo kaip iš pypkės: karalius pa- 
sitiko Volterą labai lipšniai. Jo dvariškiai linksminosi kaip 
įmanydami, ir įdomiausiu Europos pašnekovu, fantazuotoju, iš- 
daigininku jis negalėjo atsidžiaugti. 

Va tiktai apie Fridricho politinius planus Fleri pasiuntiniui 
nepavyko nieko išpešti. Pasirodo, kieto riešutėlio būta šito ka- 
rūnuoto gudročiaus! Nepavyko nė išprašyti, kad jis malonėtų 
užmokėti vargšui Tjerjo, kuriam kilnusis draugas seniai buvo at- 
leidęs išdavystę su „„Volteromanija“. Dar gerai, kad Fridrichas 
apmokėjo paties Voltero kelionės išlaidas. Ne veltui jis buvo 
savo tėvo, garsėjusio ne tik žiaurumu, bet ir šykštumu, sūnus: 
ėmė ir pasiskundė laiške Jordansui: „Rūmų juokdarys man 
brangiai kainavo.“ Laimė, o gal nelaimė, apie šią „malonią“ 
pastabą Volteras sužinojo daug vėliau. Na, o jo paties išlaidų 
„Anti-Makiavelio“ leidimui ir leidimo stabdymui Fridrichas nei 
tada, nei paskiau ir nemanė padengti. | 

Užtat Volteras įsigijo tikrą lobį — pažintį, o vėliau ir ilgą 

draugystę su Fridricho mylima seserimi Vilhelmina, markgra- 
fiene Bairoitiete. 

Reikia pasakyti, jog Volterą gerokai nustebino, kad ji buvo 
bene vienintelė moteris karaliaus aplinkoje. Vyrai — išvaizdūs, 
meilingi — tarpusavyje elgėsi keistokai. Visi, kas domisi istori- 
ją, žino, jog Fridrichas teikė pirmenybę vyrams, o ne mote- 
rims. Volteras tada šito nežinojo, bet ir nežinodamas ėmė 
kai ką nutuokti. 

Štai todėl jis neatsargiai pasielgė: laiškelyje Mopertiuji pa- 

vadino Fridrichą II „respektabilia meilia kekše“. Jis, žinoma, 
tada nė manyti nenumanė, kokį ginklą įduoda tam, kuris 
taps aršiausiu jo priešu. Palaukęs tinkamo momento, Moper- 
tiuji parodė laiškelį karaliui. 
“Kol kas Volteras su Fridrichu — meiliausi draugai; Volteras 
gerai sutaria ir-su Berlyno Mokslų akademijos prezidentu. 
1741 metų vasario 19-ąją jis rašo iš Briuselio Mopertiuji: „Aš 
niekuomet nepamiršiu tų rūmų, ir patikėkit manim: nemaniau, 
jog reikia nutolti nuo Paryžiaus 400 mylių, kad patirtum tikrą 
mandagumą.“ 

Dar anksčiau Emili, krimsdamasi, kad Volteras užsibuvo 
Prūsijoje, rašo neseniai palaidojusiam žmoną Rišelje: ji būtų 
laiminga, jei galėtų nusekti paskui kunigaikštienę. Būdama Pa- 
ryžiuje, markizė kaip įmanydama stengiasi susigrąžinti drau- 
gą, o šis niekaip nevalioja išsiskirti su jos varžovu. Galų gale 
nusiminusi Emili parkeliauja į Briuselį viena. 

Tuo tarpu Fridrichas gruodžio 16-ąją užėmė Sileziją. Karo 
veiksmai nepaprastai apsunkino Voltero kelionę iš Reinbergo 
į Belgijos sostinę. O čia dar prisidėjo žvarbi žiema: speigai, 
sniegas, apledėję keliai... 


Tik 1741-ųjų sausį Emili pagaliau gali apglėbti Volterą. 
Teismo procesas vis dar tęsiasi. 

Bet tai nesutrukdo juodviem iškeliauti į Lilį, kur gyvena 
ponia Deni paaukštinus vyrą tarnyboje. Ji priima dėdę be galo 
širdingai: matyt, nori, kad Volteras testamentą parašytų jos 
naudai: | 

Emili tikriausiai nepatiko perdėtas Mari Luizos lipšnumas 
dėdei. Užtat jai, be abejonės, buvo malonu, kai vietinio teatro 
direktorius nusiskundė Volterui Fridrichu: jis pakvietęs jų 
trupę gastrolių į Berlyną ir neužmokėjęs nė vieno pfenigo. 

Ir vis dėlto Voltero santykiai su Prūsijos karaliumi kol kas 
nepasikeitė, nors tam susikaupė nemaža priežasčių. 

Per „Mahometo“ spektaklio pertrauką — autorius jį žiūrėjo 
drauge su markize, ponia Deni ir į Lilį atvažiavusiu jaunu fi- 
losofu Helvecijum — Volteras visiems girdint perskaitė Fridri- 
cho laišką. apie jo pirmąją pergalę prieš austrus prie Malvico. 
Po teisybei karalius iš ten bėgo, o priešą sumušė laiku at- 
- skubėję generolai. Bet dabar spektaklio žiūrovai audringai plo- 
jo. ir „nugalėtojui"— prancūzų sąjungininkui, ir poetui — per- 
galės šaukliui. 

Emili labai nuliūdo, sužinojusi, kaip prie Malvico nukentėjo 
Mopertiuji. Užuot ilsėjęsis ant laurų, jis, vaikydamasis naujų 
įspūdžių, atvyko su prūsų kariuomene į kautynių lauką ir už 
tai buvo nubaustas. Austrų husarai, nemokėdami prancūzų kal- 
bos ir nežinodami, ką paėmė į nelaisvę, Mokslų akademijos 
prezidentui nuvilko plonyčius nėriniuotus marškinius, nuplėšė 
rudą peruką. Vėliau juokauta, kad Mopertiuji buvęs vieninte- 
lis austrų armijos trofėjus. Bėdžius vargais negalais pusiau nuo- 
gas atsikapstė iki priešų vyriausiojo štabo, paaiškino, kas esąs, 
gavo šiokių tokių drapanų ir buvo nusiųstas per Vieną 
į Berlyną. | 

Iš Lilio Volteras ir Emili sugrįžo į Briuselį. Begalinis pro- 
cesas kaip tęsėsi, taip-tęsėsi. 

Vienas geriausių to meto Voltero eilėraščių byloja apie lū- 
žį jųdviejų santykiuose. Lyrinis herojus skundžiasi, kad am- 
žius verčiąs jį išsiskirti su meile, o meilės baigtis baisesnė už 
fizinę mirtį. Užtat senyvam žmogui dangus paliekąs draugystę, 
kuri yra atpildas už meilės netektį. Eilėraštis — tarytum uver- 
tiūra, tik ne Voltero atsisveikinimo su meile apskritai, o jo 
santykių su Emili perėjimo į kitą, bičiulišką, fazę. 


1742-ųjų ruduo randa juodu Paryžiuje. Karalius jau palan- 
kesnis Volterui, bet tai nereiškia, kad rašytojo padėtis visai 
tvirta ir kad jis apsaugotas nuo naujų nemalonumų. Voltero 
likimas, kaip ir Prancūzijos, sprendžiamas Versalyje, o Versa- 
liui nerūpi nei Prancūzijos būklė, nei jos literatūros šlovė. Ka- 
raliui ir jo artimiesiems nei šilta, nei šalta, kad čia vienoje, 
čia kitoje provincijoje siautėja ligos ir badas, kad kraštui gre- 
sia net maras! Intrigos, apkalbos, karjera — štai kas jaudina 
rūmus. Liudviko XV favoritę pakeičia kita favoritė— ir nuo 

to vėlgi priklauso Prancūzijos ir Voltero likimas. Jeigu ponios 
de Mali vietos šalia karaliaus nebūtų užėmusi jaunesnė, valin- 
gesnė ir daug dailesnė sesuo, Volteras būtų susilaukęs 1742 me- 
tais dar didesnių nemalonumų. 

Intriga, labai pavojinga Volterui intriga, pasirodo, buvo 
suregzta niekieno kito, kaip paties Fridricho II. | 

Iš pradžių jis išdavė savo sąjungininkę per karą. Dar visai 
neseniai Paryžius garbstė prūsus ir jų karalių už pergales prieš 
austrus: prancūzų generolams kariauti nesisekė. Netrukus Pran- 
cūzija, laikydamasi sutarties su Fridrichu, pasiuntė savo armi- 
ją į Prahą. 

Čia karūnuotas išminčius ir žmonių giminės geradarys neti- 
kėtai, kaip buvo užgrobęs Sileziją, sudarė taiką su Marija Te- 
rese, apie tai net neįspėjes savo sąjungininkų. 

Prancūzai Prahoje atsidūrė it spąstuose. Dalis kariuomenės. 
antžmogiškomis pastangomis parsigavo namo, o kita dalis, ka- 
muojama bado, turėjo pasiduoti. į 

Nenuostabu, kad Paryžius jau ne šlovino Fridricho II per- 
gales, o keikė ji už išdavikišką klastą. 

Ir kaip tik tuo metu kažkieno nežinoma ranka po įtakin- 
giausių. Prancūzijos asmenų — ministrų, valstybės veikėjų, po- 
nios de Mali — durų pakišdavo Voltero laiško karūnuotajam 
draugui nuorašą; šiame laiške jis žavėjosi Fridrichu iki pat 
jam sudarant išdavikišką taiką. 

Veltui Volteras bandė įrodyti, kad daugelis eiliuoto laiško 
posmų jo plunksnai nepriklauso. Bergždžios buvo ir jo pastan- 
gos susekti nuorašų pakišinėtoją: juk nežinomoji ranka tiesėsi 
iš Berlyno ir priklausė pačiam Prūsijos karaliui! 

Ši klastinga intriga buvo rezgama tam, kad sukiršintų Vol- 
terą su prancūzų karalium ir priverstų jį persikelti pas prūsų 
valdovą. 

Gal Fridrichas ir "būtų pasiekęs savo tikslą, bent jau jo 
bičiulis ir -mokytojas būtų turėjęs stoti prieš teismą Paryžiu- 
je, ko atkakliai reikalavo ponia de Mali, arba bėgti į Briuseli. 
Bet tuo metu kaip tik pasikeitė karaliaus favoritė. 


Jau buvo beatrodą, kad viskas susitvarkė. 1742 metų rug- 
pjūčio 22-ąją pagaliau įvyko „Mahometo“ premjera. Iki tol 
visokiausiais būdais jai buvo trukdoma, nors kardinolas Fleri 
ir buvo davęs leidimą, kai aukščiausia bažnyčios valdžia ap- 

robavo tragediją Lilyje. O dabar Komedi fransez salė pilna mi- 
nistrų, aukšto rango valdininkų, diduomenės. Pirmo spektak- 
lio pasisekimas negirdėtas neregėtas. Bet , Mahometas" iia 
žiuje bus suvaidintas tik du kartus. 

Visi, kurie buvo nusistatę prieš religinę nepakantą, val- 
džios geismą, savenaudiškumą, intrigas, aišku, sutiko -,„Maho- 
metą“ entuziastingai. Bet daug stipresni pasirodė esą tragedi- 
jos priešininkai: minėtas Defontenas ir kiti. Visa ši klika pa- 
| skubėjo pasinaudoti Fridricho pakištu ir „suredaguotu“ laišku, 
norėdama Volterą apšaukti antipatriotu. 

O kaip buvo komentuojama pati tragedija? Lordas Čester- 
fildas pareiškė: Mahometo vardu pridengtas Kristus; vienas 
Sorbonos daktaras šį teiginį patvirtino, nes esą Mahometo ir 
krikščionių dievo sūnaus Jėzaus Kristaus vardai turį po vie- 
nodą skiemenų skaičių. 3 

Religijos rėmėjai ir ultrapatriotai ėmė atakuoti valdžią, ir 
policijos viršininkas, jansenistas, išsikvietė Volterą. Šis nega- 
lavo, tačiau atsikėlė iš patalo ir, lydimas ištikimosios Emili, 
atvyko kur kviečiamas. Pokalbis buvo toks rimtas, jog auto- 
rius norom nenorom gavo sutikti, kad pjesę patyliukais išimtų 
iš repertuaro. Priešingu atveju būsią pasinaudota, Fieri isąkius, 
senuoju, dar dėl „Filosofinių laiškų“ pasirašytu, „letr de ka- 
še"— vėl Bastilija! 

Negelbėjo nė Voltero kontrpriemonės. Jis įsigudrino „Ma“ 
hometą“ išspausdinti ir vieną egzempliorių nusiuntė popiežiui 
Benediktui XIV su tokia dedikacija: „Tikrosios religijos vado- 
vui — kūrinys, nukreiptas prieš klaidingos religijos įkūrėją.“ 
Popiežius jam ne tik padėkojo labai šiltu laišku, bet ir atsiuntė 
aukso medalį su savo portretu. Ne veltui jis buvo fanatizmo 
priešas. Bet, kaip žinome, nieko tai nepadėjo. 


Volteras vėl kelyje. Laiško istorija, „Mahometo“ likimas, 
pats Paryžius su savo intrigomis bei literatūriniais tauškalais 
priverčia jį jau rugsėjo 2-ąją sugrįžti į Briuselį. 

Kelyje jį vėl pasitinka šlovė. Reimsui pakanka dviejų die- 
nų, kad Voltero garbei parodytų jo dvi penkiaveiksmes trage- 
dijas ir ištaisytų banketą, kuriame lydi ovacijos ne tik garbės 
svečią, bet ir markizę diu Šatle — už jos dainavimą ir šokius. 

Voltero pakantrumas stačiai stulbina. Regis, visiems laikams 
turėtų atstumti Fridrichą dėl jo pinklių su laiško nuorašais. 

Tačiau atvirkščiai — priima prūsų karaliaus kvietimą atvažiuo- 
ti į Acheną, kur šis gydosi sieros šaltiniuose. Beje, jis atlai- 
dus ne tik Fridrichui, bet ir Fleri. 

Volteras sirgo abiejų ausų uždegimu ir ta proga viename 
laiške net pasišaipė: „Eiti kurčiam pas karalių —tas pat, kas 
impotentui pas meilužę.“ Bet atvažiavęs vėl girdėjo, nors, kaip 
parodys ateitis, ne itin gerai. Važiuoti turėjo, kad sužinotų 
naujus Fridricho planus, kurių prašė kardinolas. 

Vienas Voltero sakinys liudija, kad jis sutiko vėl važiuoti 
pas Fridrichą su slaptu Fleri pavedimu ne tik iš atlaidumo 
vienam ir kitam. Jis prisimena Angliją, kur poetams ir moks- 
lininkams patikima valstybiniai postai.ir diplomatinės misijos. 
Taigi Volterui glosto savimeilę, kad jį, prancūzų poetą ir moks- 
lininką, pripažino vertu atlikti diplomatinę užduotį. 

Antra vertus, ką tik įžeistas Liudviko XV vyriausybės, jis 
labai brangina draugiškus santykius su. Fridrichu II. 

Tačiau ir iš šito susitikimo jis nieko apčiuopiamo nepešė, tik 
maloniai praleido savaitę Achene. Neįstengė nei ką ištraukti 
iš Prūsijos karaliaus apie tolesnius jo planus, nei gauti kokių 
garantijų, kurių taip troško Fleri. Tokie pat bevaisiai buvo 
ir pakartotiniai rūpesčiai, kad Fridrichas galų gale užmokėtų 
Tjerjo už jo korespondencijas iš Paryžiaus Prūsijos laikraš- 
čiams ir atsilygintų buvusiems paveikslų savininkams, iš kurių 
tuos paveikslus Volteras buvo įgijęs karaliui. 

1743-iųjų sausį, kiek pabuvęs Briuselyje su Emili, Volteras 
vėl Paryžiuje. To paties mėnesio pabaigoje miršta devyniasde- 
šimtmetis Fleri. 

Volterui tas labai svarbu, nes Akademijoje atsilaisvina kar- 
dinolo kėdė, taigi atsiranda galimybė tikram nemirtingajam 
užimti vietą tarp keturiasdešimties abejotinų „nemirtingųjų“. 
Beje, iki to dar toli. Juk prancūzų mokslo likimas taip pat 
sprendžiamas Vėrsalyje ir yra karaliaus favoričių rankose. 

Kol kas Voltero neapleidžia viltis, jog diplomatinė misija 
jam vis dėlto pasiseks. Prancūzijai be galo svarbu jos sėkmė: 
Fridrichui II pasitraukus iš Austrijos įpėdinystės karo (papras- 
tai jis šitaip vadinamas), prancūzų armijos padėtis pasidarė ne- 
paprastai kebli. Kariauti tuo pat metu su Austrija ir Anglija 
jai per sunku. Velionio Fleri vietą prie Prancūzijos valdžios 
vairo užima Amelo ir d'Aržansonas. 


9. Volteras 129 


Volterui nebuvo sunku įtikinti koležo draugą, kad verta pa- 
sinaudoti jo ir Fridricho II bičiuliškais santykiais ir pavesti 
jam įkalbėti prūsų karalių, kad šis vėl stotų į karą Prancū- 
zijos pusėje. 

1743 metų rugpjūčio 30 dieną Volteras Berlyne. Prūsijos 
sostinę jis mato pirmą kartą. Didelį ir labai malonų įspūdį daro 
_ plačios tiesios ir švarios gatvės, puošnūs namai, greitai pasta- 
tytas Operos teatras, karaliaus šeimos narių rūmai, puikus 
parkas, kuriame taip gera ilsėtis. Jį tiesiog apstulbina ir 
sužavi zoologijos sodas. Patrauklus miestas, ką ir kalbėti! 

Prancūzas, paryžietis Berlyne jaučiasi laisviau ir smagiau 
nei namie. Jo garbei rengiami koncertai, spektakliai, pokyliai. 
O kokios žavingos ir meilios karaliaus seserys: ir Vilhelmina, 
ir būsima Švedijos karalienė Ulrikė, ir Amalija, ir Udarika... 
Volteras joms visoms sukuria po madrigalą. 

Ne mažiau jam patinka ir Fridricho rezidencija — Potsda- 
mas, be to, Bairoitas, kur juodu su Fridrichu pavieši pas mark- 
grafienę, ir Braunšveigas. Jeigu, kaip iš pradžių buvo tikėtasi, 
Emili ir jos vyras sutiktų persikelti į Prūsiją, jis, ko gero, jau 
dabar pasiliktų pas Fridrichą. Bet šis planas neįgyvendinamas. 
O kad jau taip — reikia grįžti. 

Diplomatinė misija — jau kažkelintą kartą — sužlunga. Suži- 
nojęs apie Volterui pavestą slaptą užduotį, Fridrichas įširs- 
ta, o paskui pagauna traukti per dantį savo mokytojo gud- 
ravimus. 

Visgi Volteras tariasi šį tą laimėjęs ir todėl 1743 metų 
gruodį, grįžęs į Paryžių, netveria pykčiu ant nedėkingos pran- 
cūzų vyriausybės, neįvertinusios jo paslaugų. Dar didesnę nuo- 
skaudą pajunta, kai 1744-ųjų pavasarį Prūsija su Prancūzija 
ima vesti derybas ir nusprendžia tęsti karą drauge. Vargu ar 
čia turėjo kokią reikšmę Voltero patarimai Fridrichui. Įdomu, 
kad naujoji favoritė Šatoru šį diplomatinį nuopelną priskyrė 
sau ir buvo nepatenkinta Voltero pretenzijomis. 

Jeigu patikėsime ,,„Memuarais“, tai kaip tik per šį vizitą 
pas Prūsijos karalių Volterui atsitiktinai pavykę padaryti Prancū- 
zijos karaliui vieną paslaugą. Mat kiek laiko jis buvo apsisto- 
jęs Hagoje ir iš to turėjo naudos. „Aš apsigyvenau „Senojo 
dvaro“ rūmuose, kurie po dalybų su Oraniečių dinastija jau 
priklausė Prūsijai.“ Per jaunutį prūsų. pasiuntinį, labai žymauš 
Olandijos valstybės veikėjo žmonos meilužį, Volteras esą iš- 

gavęs slaptų rezoliucijų nuorašus; šias rezoliucijas, nukreip- 
tas prieš Prancūziją, buvo priėmusi tuomet labai priešiškai nu- 
siteikusi vietinė aukščiausioji valdžia. „„Aš nusiunčiau nuora- 
šus mūsų karaliui, ir ši paslauga labai pravertė.“ Matyt, jo 
diplomatinės savimeilės būta išties labai didelės! 

Fridrichas, geisdamas trūks plyš gauti Volterą sau vienam, 
surezga dar vieną išdavystę: ,„Mirepua asilui" praneša apie už- 
gaulius Voltero atsiliepimus jo adresu. Taigi visokiais būdais 
stengiasi dievinamąjį mokytoją ir vyresnįjį draugą sukiršinti su 
Prancūzijos karaliaus rūmais. 

Žinoma, Prūsijos valdovui tas nepadėjo. Volteras nieku gy- 
vu nebūtų išsiskyręs su Emili, o šią laikė pririšę reikalai, nors 
ir šiaip ji nė už ką nebūtų sutikusi išsikelti. Pagaliau ir pats 
Fridrichas jau anksčiau buvo davęs suprasti, kad ir girdėti apie 
ją nenori. Tokie karūnuotojo draugo poelgiai negalėjo ne- 
įžeisti Voltero. 


Bet šalia nusivylimų ir nuoskaudų buvo ir džiaugsmų. 

_ Komedi fransez aktoriai, ne mažiau už autorių susisieloję 
dėl „Mahometui“ atliktos operacijos, prašo vietoj šios tragedi- 
jos parašyti ar duoti jau gatavą kitą, galinčią turėti panašų 
pasisekimą. Tarsi tik ir laukęs tokio prašymo, Volteras čia 
pat pasiūlo „Meropę“, vieną mėgstamiausių savo kūrinių. 

Ją, kaip ir „„Zairą“, Volteras parašė per tris savaites. Dirbo 
su tokiu įkarščiu, kad prisipažino Tjerjo: „Dabar naujas demo- 
nas niokoja mano vaizduotę — nauja tragedija. Mane apsėdo 
dievas arba velnias, ir jam privalau paklusti." Įdomu, kad tą 
pačią metaforą Volteras pavartojo jau kaip režisierius, kalbė- 
damasis su pagrindinio vaidmens atlikėja. Jo nuomone, Mero- 
pės ir tirono Polifonto scenoje aktorei Diumenil stigo tempe- 
ramento. | 
= — Kad deklamuočiau taip, kaip reikalaujate, mane turėtų 
apsėsti velnias! — susierzinusi sušuko ši. 

— Jūs sakote gryną teisybę, — atšovė Volteras, — būtent vel- 
nias turėtų į jus įlįsti. Kitaip nieko mene nepasieksi. Taip, taip, 
be velnio savyje negalima būti nei poetu, nei aktorium. 

Kaip „Mahometu“, taip ir šia pjese Volteras vėl įrodė — 
tragedijai visai nebūtina meilės intriga. Ir tikrai: ,„Meropėje“ 
nėra nė vienos meilės scenos. Tačiau įsigalėjęs netei- 
singas požiūris, jog politikos ir filosofijos  nugaluotas 

Volteras neįdėjęs į šią tragediją nė trupinėlio propagan- 
dos, jog „Meropės“ siužetas esąs pasiskolintas iš Euri- 
pido, o jos patosas — tik motinos širdis. Trumpai papasakosiu 
siužetą. Mesinos karaliaus žmona Meropė vis dar ieško savo 
sūnaus Egisto, prapuolusio po mūšio, kuriame žuvo jo tėvas, 
jos vyras. Paskutinę žinią apie Egistą Meropė buvo gavusi 
prieš penkerius metus iš senio Narbaso; be to, senis įspėjo 
karalienę, jog tironas Polifontas, tariamas Mesinos išgelbėto- 
jas ir dabartinis jos valdovas,— slaptas Meropės priešas. Bet 
nūnai Meropė nebegali surasti ir Narbaso pėdsakų, o Polifon- 
tas meldžia tekėti už jo ir pasidalyti su juo sostą. Ji atkakliai 
tvirtina, kad pagal įstatymą sostas priklauso Egistui, ir Polifon- 
to pasiūlymo nepriima. 
Jis atsako jai lyg ir visai teisingais žodžiais: 

Egistas veltui nuo pat mažumės 

Didžiuotųsi garbingumu savos kilmės: 

Be nuopelnų žmogus pabosta liaudžiai veikiai, 

Tuo sostas ypatingas, kad jį pelnyti reikia. 

Dabar nebe lopšys valdovo teisę lemia, 

+ Jos nepaveldėsi kaip turto arba žemės. 

Darbų ir kraujo kaina gaunamas valdovo vardas, 

Tai už narsumą atpildas. O kas jo šiandien vėrtas? 

Aš... 


Bet tai demagogija. Polifontas siūlo Meropei: 


.. tik prisiminkite, kaip šią tvirtovę 
Pilėnai žiaurūs mūšyje sugriovė 

"Ir kaip karalių su vaikais beveik prie jūsų kojų 
Aštriais kardais negailestingai sukapojo. 
Priminsiu, kaip be baimės narsiai gyniaus, 
Kaip gelbėdamas jus, išgelbėjau tėvynę. 
Išlaisvinau nuo priešų jūsų miesto sienas, 
Atkeršijau už didįjį Meseną. 
Štai mano teisės jums ir titulas, ir rangas. ..! 


Vėliau paaiškėja, jog pats Polifontas nužudė Meropės vy- 
rą Kresfontą ir abu jų sūnus, o po to užėmė sostą, ir „savo 
ranką kruviną man siūlo“,— sako karalienė. Maža to: tėvo 
žudiku apšaukiamas Egistas, nieko nežinąs apie savo kilme. 


> 


| Vertė H. Bakanas. 

Kaip svetimšalis, įtariamas nusikaltimu, uždaromas į kalėjimą, 
ir čia Meropė tik per plauką jo nenuduria durklu. Tik netikė- 
tas Narbaso pasirodymas išgelbsti Egistą. 

Dabar vargu ar galėtume vertinti „,Meropę“ taip labai, kaip 
vertino amžininkai, laikydami ją ir „Zairą“ Voltero dramatur- 
gijos perlais. Bet anuo metu tai buvo novatoriškas ir tam tikra 
prasme realistiškas kūrinys. 

Autoriui buvo svarbiausia aistrų susidūrimas. „Kiekviena 
scena turi būti kautynės. Scena, kurioje du veikėjai mėgsta 
tą pat, trokšta arba bijo to paties, būtų neskoningumo viršūnė 
(labai būdingas Volterui skonio matas — A. A.)“— rašė jis vie- 
nam draugui, komentuodamas ,„Meropę“. Ką ir sakyti, šioje 
jo tragedijoje aistros virte verda. Žinoma, mūsų požiūriu, mo- 
nologai ir dialogai per daug pompastiški ir, nors eilės geros, 
situacijos dirbtinės. 

Volteras buvo įsitikinęs, kad „didžiausia tragedijos puoš- 
mena — paprastumas ir tikrumas“; jis neabejojo ,„Meropėje“ 
pasiekęs ir viena, ir kita. Beje, to meto neapsakomai gremėz- 
diškos dramaturgijos pastatymų fone Komedi fransez pastatytą 
„Meropę“ iš tiesų buvo galima laikyti paprastumo ir tikroviš- 
kumo pavyzdžiu. 

Prasidėjus repeticijoms, jis kuo veikliausiai jose dalyvau- 
davo, aptardavo kiekvieną sceną, kiekvieną judesį. Reikalavo 
iš aktorių ne tik „velnio savyje“, bet ir paprastumo, gyveni- 
miškumo, o anuomet tai buvo tikra naujovė. Šit du pavyz- 
džiai. Vieną patetiškiausių akimirkų aktorė bėgte perbėga per 
sceną. Iki tol nė viename tragedijos pastatyme tokie „vulgarūs“, 
tiksliau, gyvenimiški, natūralūs judesiai nebuvo leidžiami. Ir 
antras pavyzdys: Voltero nuomone, aktorė dažnai ir dirbtinai 
gestikuliavusi. Per repeticiją jis pririšo jos ranką prie sukne- 
lės, kad ji negalėtų piktnaudžiauti gestais — tradiciniais ir są- 
lyginiais. Ji pasijuto suvaržyta, įpyko ir smarkiu, natūraliu ju- 
` desiu nusitraukė juostelę. 

— Kaip tik šito ir norėjau iš jūsų, panele,— tarė Volteras 
ir nusilenkė atlikėjai. 

Gal čia tik anekdotas, pasiskolintas iš žymios XIX amžiaus 
pradžios prancūzų aktorės Mars biografijos. O gal tas pats 
atvejis pasikartojo du sykius? Na, o jeigu prasimanyta — pra- 
simanyta gerai. Diumenil-Meropės vaidyba daug prisidėjo prie 
didžiulio tragedijos pasisekimo. 

Šio spektaklio premjera, įvykusi 1743 metų vasario 23 die- 
ną Paryžiaus scenoje, sutraukė tokią pat rinktinę publiką kaip 
ir „Mahometas“. Tik triumfas buvo dar didesnis. Ašaros, o jos 
(prisiminkime citatą iš „Poezijos meno”) XVIII amžiuje, kaip 
ir XVII-ame, buvo laikomos sėkmės matu, liejosi ne mažiau 
kaip per „Zairą“. Daug nesikuklindamas "Volteras viename 
to meto laiške klausia: „Ką Jūs pasakysite apie pjesę, kurioje 
aktorė priverčia visą parterį verkti ištisus penkis veiksmus?“ 

Šit įrodymas, jog negirdėtas „Meropės“ premjeros pasiseki- 
mas pranoko net „Zairos“ sėkmę. Publika ėmė reikalauti au- 
toriaus. Tuomet tai buvo dar neįprasta. Jis pasirodė vienos 
savo bičiulės ložėje. Netverdami iš susižavėjimo, žiūrovai pa- 
reikalavo, kad jį čia pat pabučiuotų ložės savininkės jaunutė 
marti kunigaikštienė de Vilar, pasak vienos versijos, o pasak 
kitos —taipgi jauna ir daili kunigaikštienė de Liuksamburg. 
Šiaip ar taip, tragedijos autorius buvo pabučiuotas jaunos dai- 
lios ir kilmingos damos. | 

Tas buvo dar prieš naują Voltero kelionę su slaptu pave- 
dimu pas Prūsijos karalių. Fridrichas II nedalyvavo Paryžiaus 
premjeroje. Bet perskaitęs tragediją, atsiuntė autoriui kupiną 
susižavėjimo atsiliepimą: „Jūs tik vienas pasaulyje gebate su- 
kurti tokią tobulybę kaip „Meropė“. 

Tuo tarpu atsisakius tradicinės nuomonės apie tragediją, ku- 
Iioje esą visas dėmesys sutelktas į motinos meilę, ir perskai- 
čius ją šviežiomis akimis, nesunku pastebėti, kokį didelį vaid- 
meni ,„Meropėje“ vaidina progresyvios, demokratinės Polifonto 
kalbos, prieštaraujančios jo. poelgiams, jo esmei. Ar tik ne 
Fridrichas, taip saldžiai suokęs įpėdinystės metais ir savo val- 
dymo pradžioje ir taip pasikeitęs vėliau, bet nepakeitęs seno- 
sios frazeologijos — ar tik ne jis buvo transformuotas Poli- 
fonto prototipas?! 


Šiuos ketverius Voltero metus, kaip ir būsimus trejus (apie 
juos kalbėsime atitinkamame skyriuje), galima laikyti vingiu. 
Tik nevalia pamiršti, jog tuo pačiu laiku, kai Volteras naudo- 
josi arba stengėsi naudotis dviejų karalių malone, jis rūpinosi 
dviejų valstybių, dviejų visuomenių gerove, rašė „Orleano 
mergelę“, ,Samprotavimus apie tautų papročius ir dvasią“, „Me- 


ropę". 


- 


134 


4 skyrius 
ISTORIJOS ISTORIJA 


Tačiau Volteras nebūtų buvęs Volteras, jei sėkmingai ar 
nesėkmingai atlikinėdamas diplomatines misijas, pramogauda- 
mas, svyruodamas tarp Fridricho II ir markizės Emili diu Šatle, 
čia skindamasis laurus, čia bėgdamas nuo persekiojimų, dau- 
giausia širdies ir proto nebūtų atidavęs dalykams, kur kas svar- 
besniems tiek jam, tiek žmonijai. 

Nors ir paradoksalu, bet Volteras užsiiminėjo visuotine is- 
torija dėl Emili, tik, žinia, ne dėl jos vienos. Jį tiesiog stul- 
bino, kad galima nemėgti istorijos. Markizė jos nemėgo. No- 
rėdamas įrodyti bičiulei istorijos naudą ir priversti ją pamėg- 
ti, Volteras, dar neužbaigęs „Liudviko XIV amžiaus“, taip pat 
istorinio veikalo, ėmėsi „,Samprotavimų apie tautų papročius ir 
dvasią". Tas pats Rene Pomo, kurio aforizmą apie de Roano 
liokajų lazdas ir „svarbiausią amžiaus knygą“ anksčiau cita- 
vome, yra pažymėjęs: „Smulkūs motyvai paprastai persipina sų 
didelėmis idėjomis." . 

Jis taip pat nustatė „Samprotavimų“ sąsają su idėjų kova, 
kuri vyko Sirėjaus pilyje ir sutuoktinių diu Šatle namuose 
Briuselyje, — kova, kuri buvo daug didesnės kovos dalis. „,Kny- 
ga buvo sukurta tarp Sirėjaus filosofų, iš reprizos Leibnico ir 
Loko dialogui, kuris truko visą amžių." 

XVIII šimtmečio Prancūzijos protų šeima ignoravo nepasi- 
kartojančių faktų mokslus, tarp jų ir istoriją. Tikrieji kartezi- 
ninkai (primenu: taip buvo vadinami Dekarto pasekėjai) neigė 
istoriją turint racionalumo. Niekindami istorinius tyrimus, jie 
bemeilijo ne nagrinėti istoriją, o aprioriškai ją performuoti, 
remdamiesi abstrakčiomis doktrinomis. 


Ne jie vieni taip elgėsi su istorija ir faktais. Kai Žanas 
Žakas Ruso tyrinėjo nelygybės atsiradimą, jis visų pirma pa- 
reiškė: „„Atsisakykime faktų!“ Iš čia plaukė kitos jo išvados. 
Deni Didro taip pat nebuvo istorikas. Pradžioje jam trukdė 
vaizduotės perteklius; jis ne tyrinėdavo ir ne atgamindavo 
faktus, o kurdavo pavyzdžius savo teorijai paremti. Paskui, 
atėjęs iki determinuotos filosofijos, blogai prisitaikydavo prie 
įvykių užgaidų, ne visada įtelpančių į tikslingų priežasčių 
grandinę. 


æ 

Tačiau Didro garbei reikia pasakyti, kad, kaip „Enciklope- 
dijos” redaktorius, jis neatstūmė nei istorijos, nei istoriograifi- 
jos. Be to, svarbu, kad šį žodyno skyrių jis pavedė Volterui. 
Pastarasis parašė „Enciklopedijai“ straipsnius „Istorija“ ir „Is- 
toriografija“. Daug dėmesio istorijai jis paskyrė ir savo porta- 
tvviniame „Filosofiniame žodyne“. | 

Bet jau užbėgau į priekį. Ruso jaunesnis už Volterą aštuo- 
niolika, Didro — devyniolika metų. Beje, abu pasireiškė jau 
penktajame dešimtmetyje, per Voltero Sirėjaus periodą. „En- 
ciklopedija“ pradėjo eiti tik 1751-aisiais, kai Volteras jau dveji 
metai buvo palikęs Sirėjų — 1749-aisiais mirė dieviškoji Emili. 


Markizė diu Šatle ne tiek bažnyčios knygoje įrašytais savo 
metais, kiek intelekto lygiu priklausė praėjusiai kartai. Ji buvo 
ne tik matematikė ir gamtotyrininkė, bet ir metafizikė. 

Vadovaujama Mopertiuji, Klero bei jų kolegų, Emili studi- 
javo tiksliuosius mokslus ir gvildeno Leibnicą, griežtai prižiū- 
rima ištikimo jo pasekėją, žymaus matematiko Volfo mokinio, 
Samuelio Kenigo. Pastarasis net dvejus metus gyveno Sirė- 
juje. | . 

Volteras „Memuaruose" gal ne be ironijos vadina jį „gar- 
siuoju Kenigu". O apie niutoniečio Pjero Lui Moro de Moper- 
tiuji — laikas pasakyti ir krikščionišką jo vardą— ir Bazelio 
profesoriaus, puikių darbų apie integralinį ir diferencialinį skai- 
čiavimą autoriaus Johano Bernulio bei kitų mokslininkų vizitus 
jis sako: „Jie atvažiuodavo į mūsų užuoglaudą pafilosofuoti." 
Iš čia ir kilo Rene Pomo išsireiškimas ,Sirėjaus filosofai“. 


Gerai sutardamas su Kenigu, Volteras be didelės sėkmės 
priešinosi jo įtakai markizei. Užtat priešininkui atkeršijo vė- 
liau, pavaizduodamas jį Panglosu. Šio garsaus „Kandido“ per- 
sonažo mėgstamas posakis —,,Viskas kuo puikiausia šiame vis 
sų geriausiame iš galimų pasaulių“ — tiksliai išreiškė Leibnico 
optimistinės filosofijos pagrindinę doktriną, o Pangloso proto- 
tipas negalėjo jos neteigti. 

Bet Kenigas Kenigu, o Leibnico optimizmas niekaip nesi- 
derino su istorinių faktų studijavimu ir istoriniu mąstymu. 
Maža pasakyti: markizė nemėgo istorijos — ji istoriją niekino. 
„Liudviko XIV amžių“ ji užrakino veikiausiai ne vien iš bai- 
mės dėl Voltero, bet ir iš antipatijos pačiam objektui. 


136 


Tačiau vis viena nepajėgė sutrukdyti jam tarnauti istorijos 
mūzai Klio. 

Tiek „Liudviko XIV amžiumi“ tiek ypač „Samprotavimais 
apie tautų papročius..." Volteras priešpriešiais Leibnico abst- 
rakčiam protui kelia konkrečią istorijos tikrovę ir istorišką 
mąstyseną, tegu dar ir labai sąlygišką — XVIII amžius! Žmo- 
nijos praeitį jis projektavo pagal Loko filosofiją, bet ėjo toliau 
ir savo oponentams (tarp jų ir Emili) įrodinėdavo, kad žmoni- 
jai nėra ir negali būti kito egzistavimo, vien istorinis. 

Juk pati matematika ir metafizika tegalėjo atsirasti tik tais 
laikais, kai jau egzistavo joms būtinc3 sąlygos. 


Voltero kaip istoriko diapazonas be paliovos plėtėsi. Jau 
autoriaus įžangoje, išspausdintoje „Liudviko XIV amžiaus“ kon- 
fiskuotame tome, ir dviejuose knygos skyriuose jis nukreipia 
filosofinį žvilgsnį į pasaulinę istoriją. Suskaičiuoja, kad per 
visą žmonijos egzistavimo trukmę buvo keturios didžios epo- 
chos, valdant didiems valdovams, keturi klestėjimo ir malonin- 
gumo amžiai, kai visuomeninę santvarką charakterizavo proto 
pažanga, menų vystymasis. Išvardysiu juos: Periklio, Augusto, 
Medičio ir Liudviko XIV amžiai. 

Bet „Samprotavimuose" Volteras nueis daug toliau negu pir- 
muose savo istorijos filosofijos apmatuose, išdėstytuose anoje 
įžangoje. Ir svarbiausia: vien Liudviko XIV amžiaus ratas, nors 
autorius ir laiko jį didžiu amžiumi, jam jau per siauras. Dabar 
jam rūpi „visuotinumas“., 

Būtų neteisinga manyti, kad jis jau anksčiau nesidomėjo 
visuotinumu. Per paskutiniuosius dešimt metų buvo sėkmingai 
vaidinamos tragedijos, kurioms siužetus jis ėmėsi iš įvairių lai- 
kų ir tautų istorijos. „Zaira“ (1732) — kryžiuočių Jeruzalė, „Ade- 
laidė Diugeklen" (1734) — siužetas iš Prancūzijos istorijos, „Al- 
zira" (1736) — konkistadorų Amerika, ,,„Fanatizmas, arba prana- 
šas Mahometas" (1740) — svarbiausio veikėjo epochos Rytai. 
Filosofinė pasaka „Zadigas“— taip pat primena islamą ir siejasi 
su „Samprotavimais“. į 

O kur dar ankstesni kūriniai: „Edipas“— senovės Graikija, 
„Henriada'— XVI—XVII šimtmečių Prancūzija ir Anglija, „„Ka- 
rolis XII"— naujausioji istorija, „Orleano mergelė“... 

Bet visuotinumas itin patraukė Volterą tada, kai į istorijos 
sceną įžengė naujas pagrindinis personažas: 1740-aisiais kron- 

princas tapo Prūsijos karaliumi, ir mes jau žinome, kokias vil- 
tis į jo valdymą dėjo pažangūs protai ir visų pirma pats nau- 
jo valdovo mokytojas. 

Taigi „Samprotavimus apie tautų papročius ir dvasią“ Vol- 
teras ėmėsi rašyti ne vien dėl Emili, bet ir dėl jos varžovo 
Fridricho II, trokšdamas išplėsti jo idėjų ratą, duoti pasaulio 
valdymo praeityje modelį tam, kuris pretendavo vos ne į pirmą 
vietą tarp šio pasaulio viešpačių. 

“ Užuot pripažinus mūsų pasaulį visų geriausiu, jį būtina per- 
tvarkyti. O norint jį pertvarkyti, reikia ištirti, kokio jo būta 
per šimtmečius ir tūkstantmečius. Ir atvirkščiai — knyga turi 
įtikinti, jog pasaulį pertvarkyti būtina. 

Reabilituodamas faktus, Volteras kaip istorikas turėjo pir- 
miausia prasiskverbti pro neaprėpiamą jų chaosą, kurį paliko 
praėjusi epocha, praminta ,„Erudicijos amžiumi". 

Markizė diu Šatle turėjo pagrindo niekinti istoriją — tokią, 
kokia ji buvo iki Voltero. „Aš nė karto neįstengiau užbaigti 
skaityti — sakydavo ji — nė vienos naujųjų tautų istorijos. Jose 
teaptikdavau vien įvykių raizgynę, galybę smulkių faktų, ne- 
nuoseklių ir nesusijusių, tūkstantį nieko nenulėmusių kau- 
tynių... Aš atsisakau šių studijų, tiek pat sausų, kiek ir plačių, 
jos vargina protą, bet jo nelavina.“ 

Volteras ją užjausdavo: „Ji geidė pažinti genijus, papro- 
čius, įstatymus, prietarus, kultūrą, meną (tautų — A. A.) ir vie- 
toj to sužinojo, kad .3200-aisiais ar 3900-aisiais metais po pa- 
saulio sukūrimo kažkoks nežinomas karalius sumušė dar ma- 
žiau žinomą karalių netoli miesto, kurio vieta išvis nežinoma." 
Už šio užuojautos pareiškimo slypi jo paties programa, istoriko 
pozicija. Faktai būtini, tik juos reikia atrinkti ir suvokti. „Ne 
kiekvienas faktas vertas aprašyti." 

Volteras ieškojo ir rado faktų atrankos ir suvokimo princi- 
pus, kuriais remdamasis jis atsijodavo tai, kas svarbiausia, 
nuo antraeilių ir trečiaeilių dalykų ir kurių dėka iš esmės tapo 
pirmuoju pasaulyje istoriku europiečiu. Ir nors jis išskyrė epo- 
chas su įžymiais valdovais, toli gražu ne valdovai labiausiai 
jam rūpėjo. „Reikia tyrinėti tautų (kursyvas mano — A. A.) 
dvasią, papročius, įpročius“, — taip jis apibūdina svarbiausią 
savo siekį. Jis nori sukurti ir, kiek leidžia laikas, sukuria visuo- 
tinę istoriją. Į ją įeina kultūros istorija, mokslo atradimai ir 
išradimai, menų raida, kultūriniai skoliniai, tautų ekonominio 

vystymosi istorija, ypač prekybos ir finansų istorija, karybos 
ir jūreivystės istorija ir galiausiai tai, kas vėliau bus pavadin- 
ta socialine istorija. Volteras rašė: „Visa tai tūkstantį kartų 
vertingiau už begalę karališkųjų metraščių ir už visus pasa- 
kojimus apie karines kampanijas“, — ir šis tvirtinimas, be abe- 
jonės, teisingas. 


Jau „Liudviko XIV amžius“ nėra tradicinis vieno karaliavi- 
mo metraštis. Visų pirma autorius neapsiribojo įprastu chrono- 
loginiu medžiagos suskirstymu, pasitelkė ir tematinį skirstymą. 
Peržvelkime Antuano Adamo naujo kritinio Paryžiaus leidinio 
II tomo turinį. Čia rasime: „Finansai ir vidaus tvarka“, „Moks- 
lai“, „Menai“, „Bažnyčios veikla. Atmintini disputai“, „Kalvi- 
nizmas"... : 

Žinoma, ir atmetęs apvaizdą, pašalinęs dievo valią ir die- 
višką pasaulio vystymo planą, išjuokęs stebuklus; Volteras dar 
neįstengė kaip reikiant suprasti, kas yra tikros varomosios is- 
torijos jėgos. Bet jau atvedęs į istorijos avansceną tautas, jis 
padarė labai daug. ` 

Jo tikėjimas, kad „absoliutus ir PEETA gėrio valdovas gali 
be vargo pasiekti visus tikslus”, nors čia jo paties žodžiai, nie- 
kada nebuvo absoliutus ir laikui bėgant vis silpnėjo. Užtenka 
palyginti „Liudviko XIV amžiaus“ leidimus, kad įsitikintum, 
kaip keitėsi autoriaus požiūris į karalių saulę. Knyga smarkiai 
kito dar ją rašant Jeigu iš pradžių Liudvikas XIV Volterui 
atrodė kaip „apsišvietusio monarcho“ pavyzdys, padėjęs savo 
valstybėje suklestėti mokslui ir menui (tas pažymėta ir „Filo- 
sofiniuose laiškuose“), tai vėliau autorius išjuokia tuos, kurie 
tik menų suklestėjime mato epochos didybę. Volteras greit su- 
prato, kad dėl karaliaus saulės politikos, jo nuolatinių ir ali- 
nančių karų, kišimosi į religinius vaidus, Prancūziją ištiko eko- 
nominis ir dvasinis nuopuolis. Didysis karaliavimas baigėsi la- 
bai liūdnai. | 

Paskutinis skyrius —, „Ginčai apie kinų ceremonijas“ — iš pir- 
mo žvilgsnio gali pasirodyti atsitiktinis. Bet jis padeda au- 
toriui kritikuoti Liudviko XIV politiką. Kinų imperatorius jam 
duodamas pavyzdžiu. Jis išsprendė misionierių jėzuitų ir misio- 
nierių dominikonų ginčus, išvijęs vienus ir kitus kaip vaidų 
kurstytojus. 

Skyriuje „Vasaros, rudenys, žiemos..." aš dar grįšiu prie 
šios knygos. Dabar tik pasakysiu, kaip labai ją vertino Fridri- 
chas II penktojo dešimtmečio pradžioje. Iš karinės stovyklos 
Silezijoje prūsų karalius rašė Volterui: „Aš dabar skaitau, arba, 
tiksliau, ryte ryju Jūsų „Liudviko Didžiojo amžių". Jeigu mane 
mylite, atsiųskite tęsinį. Šis skaitymas — mano vienintelė pa- 
guoda, mano džiaugsmas, mano atgaiva.“ Gavęs tęsinį jis dar 
labiau žavisi: „Nesu matęs geresnio stiliaus. Kiekvieną gabalė- 
lį skaitau po du, po tris kartus, taip man prie širdies šis kūri- 
nys... Kiekviena eilutė nuosekli, visas veikalas kupinas puikių 
samprotavimų, nė vienos neteisingos minties, nieko naivaus ir, 
be to,— visiškas objektyvumas..." Vėliau Fridrichas II pasi- 
keis, Volteras pažengs toliau, ir „Liudviko XIV amžius“ taps 
bene svarbiausia jų vaido priežastimi. 

Ši knyga parašyta švietėjo. Jeigu kai kurie Liudviko XIV 
trūkumai — perdėta savigarba (vėliau Volteras sukils prieš jo 
susidievinimą ir dievinimą), karinė puikybė yra, autoriaus nuo- 
mone, kraštutinumą pasiekusios grynai prancūziškos dorybės, 
tai karaliaus saulės religinis nepakantumas, pasak autoriaus, 
atsiradęs dėl netikusio jo auklėjimo. Jeigu, kalbama kitoje vie- 
toje, Liudvikas XIV būtų mokėjęs kaip reikiant skaityti, jis 
nebūtų atšaukęs Nanto edikto. Bet kodėl jo neišmokė kaip rei- 
kiant skaityti? Anksčiau Volteras manė, kad juo didesnė garbė 
karaliui, kuris, pats neturėdamas pakankamo išsilavinimo, ska- 
tina mokslus ir menus bei globoja mokslininkus ir rašytojus. 
Vėliau, kaip jau žinome, istorikas liovėsi teikęs šiems dalykams 
tokią lemiamą reikšmę. 

Užtat Volteras išsyk pasmerkė per dažnai karaliaus saulės 
vedamus karus ir ne tik vaizdingai, bet su užuojauta ir pasipik- 
tinimu aprašė kautynes ir siaubingas jų pasekmes. Jo mėgini- 
mas teisinti karingą monarchą mūsų nejtikina: „Jeigu karalius 
savo akimis būtų pamatęs visas šias baisybes, būtų pats nu- 
traukęs ugnį.“ 

Protestantų persekiojimas po to, kai buvo panaikintas Nan- 
to ediktas, pavaizduotas labai tikroviškai ir negailestingai. Re- 
liginis pakantumas, įrodinėja Volteras, išmintingas net ir eko- 
nominiu požiūriu. 

„Volteras stengiasi subjektyviai pateisinti Liudviką XIV: juk 
tas buvo įsitikinęs, kad jo reikalas teisus ir kad svarbiausi 
beprasmiškų žiaurumų kaltininkai — jo nurodymų vykdytojai. 

Atiduoda duoklę tikėjimui monarcho gera valia — apsišvietu- 
sio monarcho bent ta prasme, kad jis skatino švietimą, nors 
pats ir nebuvo išsilavinęs kaip Fridrichas II. Bet ką tai pakei- 
čia vertinant karaliavimą (ypač jo pabaigą), kuriame Volteras, 
rašydamas ir perrašydamas knygą, įžiūri vis mažiau didybės? 

Daug svarbiau jo surinktų ir pateiktų faktų gausybė. Rašy- 
damas šią knygą, Volteras panaudojo daugelį Liudviko XIV 
amžininkų pasakojimų, nes kai karalius mirė, jam pačiam te- 
buvo devyniolika metų. 

Dar sykį pabrėžiu: autorių domino ne pats valdovas, o jo 
amžius. „Liudviko XIV amžiaus“ pabaigoje pateiktas Prancū- 
zijos karaliaus šeimos narių, kitų to meto valstybių valdovų, 
Prancūzijos maršalų ir didžiūnų sąrašas, abėcėlės tvarka duotos 
trumpos biografinės žinios apie žymiausius epochos rašytojus ir 
menininkus. 

Knyga parašyta išties puikiai, ją ir nūnai lengva skaityti, ir 
juo veitingesnė, kad gerai pagrįsta. Žinomas istorikas Šloseris 
nebuvo teisingas kitų Voltero istorinių veikalų atžvilgiu sa- 
kydamas, kad tai „jo vienintelis istorinis darbas, iš kurio su tam 
tikru atsargumu galima skolintis faktų...“, bet „Liudviko XIV 
amžiaus“ atžvilgiu ši pastaba teisinga. 


Didžiulę reikšmę Volteras skiria tikrumui. Kaip istorikas sau 
kelia uždavinį atskirti tiesą nuo melo, „išpilti lauk marias pra- 
simanymų, kuriais užtvindė istoriją Visi istorikai, kol filo- 
sofija pradėjo šviesti žmones“. 

Deja, jis ir pats neišvengė faktinių klaidų „Liudviko XIV 
amžiuje“. Ne veltui Šloseris kalba apie „atsargumą". 

Tačiau paskiri nukrypimai nuo tiesos nenuneigia ir nesumen- 
kina bendro jos siekimo. Ypač padidėjęs šis reiklumas jo svar- 
biausiame istoriniame veikale. „Samprotavimuose“ visa neža- 
boto temperamento jėga autorius puola savo pirmtakų ir amži- 
ninkų melą ir nemokšiškumą. Nė trupinėlio erudicijos neturėję 
„Erudicijos amžiaus“ istorikai, bet ne ką geresni ir tie, kurie 
drįsta vadintis istorikais dabar. Rolenas perpasakojąs antikinius 
pramanus, o Fleri (ne kardinolas, o klerikalų istorikas) — baž- 
nytines pasakėles. Dauguma istorikų — nemokšos, storžieviai, 
nieko neišmaną apie dalykus, kuriuos imasi aiškinti. Net nusta- 
tydami kokio įvykio datą, jie tarpusavy nesutarią visu tūkstan- 
čiu metų... Romaną vertiną kaip tikrą metraštį, ir taip toliau. 

Be to, kiekvienas tariasi tik pats esąs teisus ir visokiais bū- 
dais koneveikia kitus. Pavyzdžiui, į tiesos monopoliją preten- 
duoja taip pat jėzuitai Bolandas ir Papenbrukas, nors jų „isto- 
rija" — kvailiausių tauškalų aprašymas. 

Volteras demaskavo ne tik daugybę faktinių klaidų, kurio- 
mis iki jo mirgėjo senųjų amžių ir naujųjų laikų istorija, bet 
ir tyčinį tiesos iškraipymą. Beje, pagautas įkarščio, jis kartais 
nukreipdavo ugnį į tuos, kurie jos nepelnė, ir savo meto lite- 
ratūrinius papročius perkeldavo į kitus laikus. Įvertinęs pagal 
nuopelnus Herodotą, jis nėra teisingas Tacitui ir Svetonijui. 
Neįžvelgė Biblijos vertybių. Visiškai įtikima, kad Georgijus 
Turietis bei kiti vienuoliai šlovino netikusius valdovus už šių 
dovanojamas jiems žemes. Bet didžiuma viduramžių metrašti- 
ninkų, kronikų autorių, kuriuos Volteras kaltino nemokšišku- 
mu ir savanaudiškais sumetimais, stengėsi būti objektyvus. 

Tačiau nedoro tendencingumo Volteras nepramanė. Jis eg- 
zistavo. 

Volteras pašaipiai klausia: ar Prancūzijos istorija nebūtų bu- 
vusi parašyta visai kitaip, jei Šimtametį karą būtų laimėję 
anglai? Klausimas ne be pamato. Ko gero, istorikai iš tiesų būtų 
ėmę kelti į padanges Anglijos karalių Henriką V, Prancūzijos 
išvaduotoją. 

Kad ir kaip mums, auklėtiems Šekspyro kronikų, būtų netikė- 
ta, tačiau Volteras įrodo: Ričardas III nebuvo nei moralinis pa- 
baisa, nei kuprius ir išsigimėlis. Iš tikro jo būta dailaus, tik 
vienas petys buvo aukščiau už kitą. Pataikaujant Ričardą nu- 
galėjusiam žiauriam ir šlykščiam Henrikui VII, jis vis dėlto 
buvo pavaizduotas toks ir apkaltintas nusikaltimais, kurių nė tik 
nepadarė, bet ir padaryti negalėjo, nes jie prieštaravo jo pa- 
ties interesams. 

Ir taip toliau, ir panašiai. Naujųjų laikų Anglijos istorikai 
toriai dėl visų šalies nelaimių kaltina vigus, ir atvirkščiai. 

Volteras reikalauja ne tik gerai patikrinti istorinių šaltinių 
pateikiamus faktus. Ne tik pats viską iš panagių išstudijuoja 
ir patikrina. Šaltiniai, kuriais jis naudojosi, be galo gausūs ir 
visapusiški. Ir jie yra žinomi, nors jis nedarė nei išnašų, nei 
nuorodų: anuomet tai nebuvo įprasta. Rene Pomo prie savo 
„Samprotavimų apie tautų papročius ir dvasią" kritinio leidi- 
nio pridėjo Voltero čia cituotų autorių, tiksliau, autorių ir šal- 
tinių sąrašą. Jų — 502. Tarp jų —- Adisonas ir Apulėjus, Aris- 

tofanas ir Aristotelis, Frensis Bekonas ir šventas Vasilijus, 
Ben-Džonsonas, Biblija, Naujasis testamentas, Apokalipsė, Bua- 
lo, šventas Bonaventūras, de Biufonas, Kalvinas, Dmitrijus Kan- 
temyras, Katonas, Katulas, Julijus Cezaris, Ciceronas, Klemen- 
sas Aleksandrietis ir šventas Klemensas, Konfucijus, Koranas, 
Didro ir d'Alambero „Enciklopedija“, Kornelijus, Dantė, Demos- 
tenas, Epiktetas, Epikūras, Fenelonas, Fredegeras, Gijomas de 
Turas, Herodotas, Hesiodas, Homeras, Horacijus, Jumas, Juvan- 
si — jo koležo draugas, jėzuitas ir istorikas, Juvenalis, Lafon- 
tenas, Lamotas de Vaje, Leibnicas, Lokas, Makiavelis, Markas 
Antonijus, Markas Polas, Miltonas, Montenis, Ovidijus, Lukre- 
cijus, Paskalis, Pikolominis, Vergilijus, Orasas Volpolas, Kseno- 
fontas... ir, žinoma, visa prancūzų istorikų plejada, pradedant 
Bosiue. 

Vienais jis remiasi, toli gražu ne visus cituodamas, su kitais 
ginčijasi arba juos išjuokia, trečius pasitelkia savo stiliui pa- 
puošti. Antai Pomo išleistų „Sampiotavimnų“ pirmo: tomo išti- 
sas 95 puslapis skirtas Lukrecijaus citatoms ir Voltero komen- 
tarams. „Ne, visoje antikoje niekas nenurungė šios ištraukos, 
paprastos ir taurios, padiktuotos prcto ir dorybės, pagimdytos 
entuziazmo", — rašo Volteras apie citetą, prasidedančią šiais žo- 
džiais: „Kiekvienas pilietis privalo tikėti apvaizdos buvimu. 
Pakanka įsižiūrėti į visatos tvarką ir darną, kad tvirtai žino- 
tum: atsitiktinumas nebūtų galėjęs jos taip suformuoti.“ 

Šis ironiškas samprotavimas, į jį įsigilinus, yra niekas kitas, 
tik užmaskuotas išpuolis prieš Leibnicą. 

Voltero istorinės žinios tiesiog stulbina. Tuo įsitikini susi- 
pažinęs su jo sudaryto katalogo istorijos skyriumi Fernėjaus 
bibliotekoje. Kaip to meto mokslininkas istorikas jis dirbo ne- 
paprastai kruopščiai, nuodugniai, sąžiningai, nors — apie tai jau 
kalbėjome — taip pat neišvengė suklydimų. Tačiau nė vienas 
iš faktų, kuriuos Volteras pateikė apie Petrą I ir jo epochos 
Rusiją savo pirmame istoriniame veikale „Karolis XII“, vėles- 
nių tyrinėtojų nebuvo paneigtas. 

Bet dar nuostabiau, kad jau tada Volteras neigė stebuklus, 
įrodinėdamas, kad jie prieštarauja gamtos mokslui, nors juos 
taip mėgo jo pirmtakai ir amžininkai — pseudoistorikai. 

Maža to, jis pats kaip istorikas nepretenduoja į visišką tik- 
rumą, kadangi kiekviena matematiškai neįrodyta tikrenybė yra 
tik „būtiniausia tikimybė“. 

Tai parašyta jau vėliau, jo portatyvinio „Filosofinio žodyno“ 
straipsnyje „Istorija“. Bet gamtos mokslus jis tyrinėjo Sirėjuje, 
rašydamas „Liudviko XIV amžių“ ir „Samprotavimus apie tautų 
papročius ir dvasią“, o matematiką ėmė studijuoti dar anksčiau 
ir į ją tebesigilino. Jis jungė savo mūzas. 


Na ir pagaliau — visuotinumas. Volteras pirmas jį pasiekė. 
Pirmas peržengė „Europos sienas. Bosiue pavadino savo knygą 
„Visuotinė istorija“, bet pamiršęs visą pasaulį, domėjosi tik 
trim ar keturiom Europos valstybėmis, jau nė nebeegzis- 
tuojančiomis. 

Žinia, ir Volteras savo „Samprotavimuose“ daugiausia dėme- 
sio skyrė Europai (ne Bosiue Europai, o tikrajai), bet tik dėl to, 
kad turėjo daugiau medžiagos. Tačiau nepamiršo ir kitų pasau- 
lio dalių. Naudodamasis istoriniu lyginamuoju metodu, toli gra- 
žu nebuvo šališkas Europos tautų atžvilgiu. Neretai joms kaip 
pavyzdį rodė Indiją ir Kiniją. Skaitytoją nustebina užuojauta 
Amerikos indėnams, kuri justi jau ketvirtame „filosofiniame 
laiške" apie Viljamsą Pene ir jo sukurtą Pensilvanijos šalį. 
Galbūt tikrovės būta kitokios. Bet šiame laiške autorius įkūni- 
jo savąjį valdovo idealą; į jį visi kreipiasi „tu“, ir niekas ne- 
nusivožia kepurės; įkūnijo ir savąjį valstybės idealą, kur val- 
dininkai tarnauja liaudžiai, kur visi lygūs, kur nėra nacionali- 
nių ir luominių skirtumų, kur nėra net armijos. 

„Samprotavimuose“ Volteras vienas pirmųjų parodė, kiek 
daug davė arabai Europos kultūrai, parodė pasaulinę istorinę Ru- 
sijos reikšmę. 

Jis parašė pirmąją visuotinės istorijos knygą ir parašė ją 
iš visuotinės istorijos pozicijų. Parašė ją kaip tiesos mylė- 
tojas, tautų mylėtojas, kaip internacionalistas ir tikras moks- 
lininkas. 

Parašė ją kaip švietėjas. Jo epochai tai buvo aukščiausia 
pažinimo ir pasaulio suvokimo viršūnė. Jei prikaišiotume Vol- 
terui, kad jis daug ko nesuprato, ką suprantame mes, būtų, 
švelniai tariant, neistoriška. 

Voltero korespondencija padeda nustatyti laiką, kada jis ėmė 
rašyti „Samprotavimus“. Pirmą užuominą apie darbo pradžią 
mes aptinkame jo 1741 metų liepos 1 dienos laiške iš Briuselio 
Fridrichui. 

Negali atsistebėti, kad šį veikalą, tokį milžinišką epochų, 

kraštų, įvykių, būtiniausių šaltinių apimtimi, Volteras rengė 
nuolatos keliaudamas tarp Briuselio, Paryžiaus ir Sirėjaus, be 
to, važinėdamas į Fridricho II šalį 1741, 1742 ir 1743 metais. 

Visur, kur tik atsidūręs, jis dirbo taip pat atkakliai ir 
kruopščiai. „Samprotavimams“ visų pirma reikėjo labai pla- 
čios bibliografijos. Briuselyje Volteras naudojasi didžiojo pen- 
sionarijaus Vitolio anūko bibliografine informacija. Paryžiuje - 
konsultuojasi Karališkojoje bibliotekoje, kur patekti jam pade- 
da markizas d'Aržansonas. 

Jis perskaito ir išstudijuoja visa, ką tik nurodo bibliografi- 
ja. Volterui nėra ko baimintis, kad gali susipainioti tarp tūks- 
tančių foliantų ir dokumentų. Iš viso to jis išspaudžia „ekst- 
raktą, kelis eliksyro lašelius". 

Ima vien tą, ką verta imti, ir sparčiai juda į priekį. Nuo 
pirmo užsihinimo apie „Samprotavimus“ praeina metai su tru- 
pučiu, ir jau 1742-ųjų rugpjūtį jis siunčia Fridrichui rankraš- 
čio pirmą dali, lapkritį — antrą. .. Nuostabi sparta. Pradėjęs nuo 
Karolio Didžiojo, jis iki ano lapkričio buvo įveikęs kryžiaus 
žygius ir pasiekęs Karolį V. 

Tiksliai nežinome, kas įėjo į pirmą ,Samprotavimų“ varian- 
tą: Prūsijos karaliui nusiųsti rankraščiai neišliko. Bet galuti- 
nio teksto visuotinumas akivaizdus. Knygai skirtas įvadas 
„Istorijos filosofija“ prasideda nuo geologinių perversmų. Nuos- 
tabu, kad Volteras suprato: milijonus metų žmogaus išbūta pir- 
mykščiame būvyje, ir dar nuostabiau — o anuomet tai jau moks- 
lo šuolis — iis neigė ikibendruomeninį žmogaus būvį. Pavienis 
žmogus — tuščias prasimanymas. „Apskritai žmogus visada bu- 
vo tas, kas jis yra dabar." Šeima buvusi pirmas visuomenės nar- 
velis, teigė jis dar gerokai iki Engelso. 

Trumpoje senovės istorijos apžvalgoje autorius smerkia 
romėnus už tai, kad tėvynės meilę jie suprato kaip teisę 
žudyti ir plėšti kitas tautas, kad jie žiūrėjo į savo liaudį kaip 
į „žiaurų žvėrį, kurį reikia siundyti ant kaimynų, kad jis ne- 
suėstų savo ponų“, ir giria senovės Romą tik už religinį pa- 
kantumą. 

Užtat nepalyginti palankiau jis žiūri į senovės Graikiją. 
Minties laisvė padariusi graikų tautą išmintingiausią pasaulyje. 
Kaip istorikas ir kartu politikas, Volteras čia pat priduria, kad 
„anglų tauta nūnai tapo labiausiai apsišvietusi pasaulyje, nes ` 

Anglijoje valia nebaudžiamai galvoti". Lygindamas Platoną su 
Loku, pastarajam atiduoda pirmenybę. | 

Viduramžius jis vertina taip, kaip buvo įprasta juos vertin- 
ti iki tų dienų (ne visai teisingai). Nors ir kaip smar- 
kiai iškritikavęs senovės Romą, perėjimą į viduramžius jis trak- 
tuoja kaip didelę atžangą. „Dvidešimt barbariškų tarmių pakei- 
tė nuostabią lotynų kalbą... Protingus įstatymus — barbariški 
papročiai... Cirkų ir teatrų vietoje — šiaudastogės lūšnos. Ant 
puikių kelių telkšo vanduo.“ = 

Toks pat nuopuolis ištikęs ir protus: Georgijus Turietis ir 
Fredegeras — tai mūsų polimbijai ir titai livijai (pastaruosius 
Volteras labai vertino — A. A.). Apsupta tamsių prietarų ėmusi 
grubti Žmogaus mintis. Pagal Voltero koncepciją, visos Europos 
būklė buvusi pasigailėtina iki pat XVI amžiaus pabaigos ir tik 
vargais negalais pagerėjusi. 

Nušviesdamas viduramžių istoriją, Volteras neapsiriboja Eu- 
Topa. Jis pasakoja apie Tolimųjų ir Artimųjų Rytų šalis — Per- 
siją, Turkiją, Indiją, Kiniją, Japoniją, Abisiniją, Maroką, apie 
mongolus. Prieš aprašydamas kryžiaus žygius, apibūdina padėtį 
Rytuose. Sutelkia dėmesį į Amerikos civilizaciją iki čia pasiro- 
dant europiečiams ir, kurdamas toliau „Alzirą“, su dar didesne 
rTūstybe smerkia užkariautojus. Šios civilizacijos sugriovimą, 
dvylikos milijonų žmonių žvėrišką išžudymą Naujajame pasau- 
lyje Volteras vadina šiurpiausiu nusikaltimu, kokį tik žino 
istorija. 

„Įvadas buvo pridėtas vėliau. Bet visuotinės istorijos pradžią, 
pirmuosius jos puslapius Volteras paskyrė Rytams, Kinijai, kur 
civilizacija atsiradusi dar tada, kai Vakaruose viešpatavusi bar- 
barybė. Kiniją jis apskritai idealizavo, tikrą jos istoriją pakeis- 
damas pamokomom pasakėlėm europiečiams. 

Europos istorija — pagal jo traktuotę — ,,nusikakimų, bepro- 
tybių ir negandų sangrūdis“. Tačiau savo meto Europą jis šlo- 
vina ir lygina ne tik su Karolio Didžiojo laikų Europa, bet ir 
su Romos imperija. Ji esą dabar ir tankiau gyvenama, ir la- 
biau civilizuota, daugiau apsišvietusi, turtingesnė. Tegu Roma 
turėjusi daugiau gyventojų nei bet kuris dabartinis miestas. .. 
Bet tada nebuvę Paryžiaus, Londono, Konstantinopolio, Kairo, tik 
„Aleksandrija ir Kartagina — vienintelės stambios sostinės seno- 
vėje. Su poleminiu įkarščiu, nukreiptu jau ne prieš savo prie- 
šininką, o sąjungininką Monteskje, Volteras sušunka: ,„Tesako 

ką nori, bet Europoje yra daugiau žmonių negu anąmet, ir pa- 
tys žmonės geresni!" Ir, žinoma, tą jis aiškina tikrosios filosofijos 
šviesa, nutvieskusia XVIII šimtmečio Europą. | 

O kokią didybę būtų pasiekusi Europa ir jo, Voltero, Pran- 
cūzija, jei ne alinantys. karai ir vienuolynai — per juos naudin- 
gas darbas netekęs šitiek vyrų ir moterų! 

Vis dėlto jo „Samprotavimai“ išlieka visuotine istorija iki 
pat pabaigos. Paskutiniame skyriuje Liudviko XIV amžių užbai- 
gia istoriniai palyginimai ir paralelės. Priešpaskutinis skyrius 
paskirtas XVII šimtmečio Japonijai, Olandijai ir Prancūzijai. | 

Labai vertingo straipsnio „(Volteras — istorikas“ autorius aka- 
demikas E. Kosminskis visiškai teisingai nuneigia įsigalėjusią 
legendą. Jis rašo: „Švietimo amžius turi neužtarnautą „nNeisto- 
riško“ ir net „antiistoriško“ amžiaus reputaciją... Ir didžiausias 
nuopelnas sukuriant naują istorijos mokslą priklauso tam ge- 
nialiam vyrui, kuriame ryškiausiai atsiskleidė „Švietimo am- 
žiaus” svarbiausi bruožai, — Volterui." 


5 skyrius 
KARALIAUS ISTORIOGRAFAS IR KAMERGERAS 


Kaip paaiškinti, kad pirmosios visuotinės istorijos kūrėjas 
tampa karaliaus istoriograiu, o tautų gynėjas — monarcho tarnu 
ir net ne tokio monarcho, kurį galėtų pripažinti didžiu, kad 
maištingų kūrinių autorius savo plunksna šlovina tuos, kurie 
šlovės nenusipelnė? Į šį klausimą duoti tiesų ir vienareikšmį at- 
sakymą daug kebliau, negu pateisinti viltis, kurias Volteras dė- ` 
jo į Fridrichą II. Bet toks atsakymas ir nereikalingas. Kaip jau 
sakėme,- Voltero biografijoje yra nemažai vingių, ir didžiojo 
žmogaus prieštaringumai atspindi jo epochos prieštaringumus. 

Eidami savo herojaus pėdomis, biografai neturi teisės ap- 
lenkti nepasikartojančių faktų ir jų nutylėti. 

Voltero gyvenimas klostosi šit kaip. Emili suteikdamas pir- 
menybę prieš Fridrichą, Prancūzijai — prieš Prūsiją, jis pralei- 
džia 1743—44 metų žiemą drauge su markize Paryžiuje. Žiema 
kaip reta sunki. Volterą ne tik liga vėl prikausto prie lovos — 
tai ir šiaip jau nepakenčiama,— bet ir kankina pražūtinga Emili 
aistra kortoms. 

Be to, markizą diu Šatle, visada tokį nuolankų, dabar, pa- 
liktą Sirėjuje, kamuoja vienatvė ir nuobodulys. 

Po ligos Volterui reikia ramybės ir poilsio, Emili — pasislėp- 
ti nuo skolų ir nepridaryti jų dar daugiau; markizas mel- 
džia juodu parvažiuoti... Balandžio mėnesį filosofas ir jo bi- 
čiulė vėl savo „karalystėje ir akademijoje“ — taip Volteras va- 
dindavo Sirėjų. 

Regis, grįžta ramybė ir laimė, pragaišintos gyvenant ant 
ratų. Volteras ir markizė, kaip ir anksčiau, mėgaujasi me- 
nu, eksperimentuoja galerijoje. Jei ne žinia apie Nikola Šar- 
lio Deni ligą ir ankstyvą mirtį, jei ne našle tapusios dukterė- 
čios sielvarto atjautimas, šiuos mėnesius būtų galima pavadinti 
tykos metu. 

Tačiau Sirėjaus idilė ir šiaip neilgai truko. Ją sutrikdė iš 
kunigaikščio de Rišelje, Liudviko XV rūmų pirmojo kamergero, 
` gautas pavedimas. Kodėl Volteras sutiko parašyti operos „Prin- 
cesė Navarietė“ libretą būsimoms dofino ir Ispanijos infan- 
tės Marijos Teresės sutuoktuvių iškilmėms? Juk dar 1732-aisiais 
jis davė pažadą niekada daugiau prie operos negrįžti. Kas čia 
paėmė viršų — garbės troškimas, noras susilaukti Versalio rū- 
mų pripažinimo ar negalėjimas atsakyti savo bičiuliui? 

Muzika jau užsakyta Ramo. Bet i libreto kūrimą Rišelje 
įtraukia ir Žaną Žaką Ruso, muziką ir literatą. 

Šis jaučiasi didžiai pagerbtas jau vien dėl to, kad galės įra- 
šyti savo vardą greta didžiojo žmogaus vardo; nors Voltero 
asmeniškai jis dar nepažįsta, tačiau seniai ji laiko savo moky- 
toju ir dievaičiu. Ruso griebiasi „Princesės Navarietės“ su to- 
kiu įkarščiu, koks būtų derėjęs vertesniam darbui. Jis rašo 
Volterui: „Pone, aš plušėjau penkiolika metų, norėdamas susi- 
laukti garbės būti Jūsų pastebėtas.“ 

Na, o atsakomajame laiške aiškiai juntamas sutrikimas, net 
gėda, kurią jaučia didis rašytojas, pažeminęs savo talentą ka- 
raliaus linksminimu. „Aš per daug gerai žinau, — rašo jis, — 
kad visi mėginimai padaryti ką nors rimta iš šito niekniekio 
bus tuščias darbas...“ 

„Išpažintyje“ papasakota, kaip baigėsi ši bendraautorystė. 
Ruso stengėsi ne tik kuo stropiausiai dirbti, bet ir būti labai 
malonus žmogui, bendraujančiam su pačiu Rišelje — stambia fi- 
gūra karaliaus rūmuose. Spektaklis įvyko numatytu laiku. Bet, 
deja, programoje šalia Ramo buvo įrašytas tik Voltero vardas. 

Ruso pasijuto lyg per galvą gavęs. „Aš netekau šlovės, kurią 
nusipelniau savo kūriniu, ir honoraro, kuris man priklausė už 
jį; mano laikas, darbas, sielvartas, liga ir pinigai, kuriuos jam 
išleidau, viskas nuėjo niekais, už viską turėjau sumokėti aš 
pats, negavęs nė vieno sū pelno arba, tiksliau tariant, atlygi- 
nimo“,— prisiminė Ruso po daugelio metų. 

Kodėl Volteras, paprastai toks taurus, tiek dėmesio skiriąs 
jauniems literatams, nuskriaudė Ruso? 

Mes galime tik spėlioti, kokios buvo šio poelgio priežas- 
tys. Gal, ryžęsis pažeminti savo talentą, liepęs jam tarnauti ne 
tautoms, o valdovams, jis norėjo bent gauti iš šio kompro- 
miso kuo daugiau pelno. O gal buvo visai kitaip. 

Nėra abejonės, kad į „Princesę Navarietę“ jis įdėjo nemaža 
triūso. Gal jam nepatiko, kas buvo padaryta Ruso, ir jis viską 
perdirbo, o be galo šališkas ir ūmus Žanas Žakas, vėliau tapęs 
aršiu jo priešu, nepanoro to pripažinti. 


Volterui, įtemptai dirbus jo nevertą darbą, vėl paaštrėjo li- 
ga, ir markizė veža jį Paryžiun, pas gydytojus. Jis nesiprieši- 
na. Atėjo žinių, jog Ramo darko jo eiles. Būtinai reikia 
tuojau pat važiuoti į Paryžių užkirsti kelio kompozitoriaus 
savivaliavimui. Galimas daiktas, čia įsimaišę ir nesutarimai 
su Ruso. 

Emili ir Volteras vėl pasineria į priprastą aukštuomenės gy- 
venimą. Be to, jis rūpinasi „Princese Navariete" ir įsitraukęs 
į rūmų sambrūzdį, mat rengiamos sutuoktuvių iškilmės Fon- 
tenblo. 

Lapkričio mėnesį karalius, savo favoritės de Šatoru atkak- 
liai prašomas, grįžo iš Flandrijos, kur vyko mūšiai su austrais 
ir kur jis apsirgo; grįžo jau virtęs kariuomenės vadu, kaip ir 
Fridrichas II, nors nepasižymėjo nei kariniais sugebėjimais, nei 
kovingumu, kaip sąjungininkas. Laimingas jo grįžimas galėjo 
padaryti didelių permainų šalies valdyme. Žmonių prakeikta ir 
dvasininkijos ištremta iš Meco kunigaikštienė de Šatoru dabar, 
kai, rodės, Liudviko XV jau ir valandos suskaitytos, troško re- 
vanšo. Ji stengėsi, kad būtų nubausti visi, per kuriuos ji gavo 
patirti nešlovę. To jau buvo per daug. Beje, vyskupai ir kuni- 
gai nukentėjo gana rimtai: juos atstatė ir ištrėmė. Ministras 
Morepa, svarbiausias favoritės priešas, vis dėlto nebuvo atleis- 

tas iš pareigų, tik turėjo pats prisistatyti kunigaikštienei ir pra- 
šyti atleidimo. 

Bet jis rado ją jau sergančią. 1744 metų gruodžio 8-ąją ji 
mirė. Kunigaikštienė buvo ketvirtoji iš penkių kunigaikščio 
de Neslio dukterų, paeiliui viena kitą išstūmusių iš karaliaus 
miegamojo (tik penktoji nesuskubo, nors labai to siekė). De Ša- 
toru teišgyveno dvidešimt septynerius metus, taip ir nespėjusi 
padaryti iš Liudviko XV valdovo, kokio norėjo. 

Favoričių pasikeitimas ir vėl —tik dar labiau — atsilieps 
Voltero ir Prancūzijos likimui. Tačiau ne iš sykio. 

Labai taikliai, beveik aforistiškai, visų trijų Liudviko favo- 
Tičių skirtybes apibūdino praėjusio šimtmečio prancūzų istori- 
kas Emilis Kamparas knygoje ,„Pompadur ir Liudviko XV rū- 
mai“. 

Maji mylėjusi Liudviką kaip myli moteris vyrą ir nieko ne- 
Teikalavusi iš jo kaipo karaliaus. 

Šatoru mylėjusi Liudviką tik kaip karalių, kokį vaizdavusis, 
ir jam vadovavusi, kišdamasi į visus reikalus. | 

Pompadur, apie kurią dar rašysiu, mėgusi valdžią. Ji buvusi 
tikras ministras su sijonu. Jos vaidmuo Prancūzijos dvasiniame 
gyvenime, jos įtaka šalies valstybiniams ir ekonominiams rei- 
kalams, nors jie ir turėjo savo kryptį, panėšėjusi į Mentenon 
vaidmenį ir įtaką, valdant Liudvikui XIV, ir visiškai skyrėsi nuo 
kuklios Pilypo Orleaniečio meilužių padėties. Ne pro šalį bus 
pridūrus, jog Pompadur, tapusi oficialia favorite, apgaubė vie- 
ša pagarba karalienę, dofiną ir karaliaus dukteris. 

Pirmą kartą per visą Prancūzijos istoriją tarp šios šalies ir 
„Austrijos įsivyravo draugiški santykiai, nes to pageidavo Pom- 
padur. Ji įsteigė Sevro manufaktūrą. 

Ponios de Pompadur dėka karaliaus rūmuose atsirado teat- 
Tas, į kurio trupę buvo atrinkti subtiliausi ir dvasingiausi ak- 
toriai. Ji ir pati vaidindavo rūmų spektakliuose. 

Visiems žinoma, jog Pompadur globojo rašytojus, muzikus, 
artistus, dailininkus ir šie už tai atsilygindavo draugyste ir 
gausybe jai skirtų madrigalų, o Buše nutapė seriją puikiausių 
jos portretų. 

Protinga, apsišvietusi markizė suprato, kad „galantiškas am- 
žius“ daug platesnis už „Švietimo amžių“, todėl ir persikėlusi 
į prabangius Versalio apartamentus nenutraukė ankstesnių „,pa- 
vojingų pažinčių“. Atvirkščiai, ji pernešė laisvamanybės nuo- 

taikas ir sąmojį į karaliaus „mažąsias vakarienes“. Nuo jos 
priklausė, kaip greitai įsitikinsime, labai daug, kur kas dau- 
giau negu nuo Šatoru. 

1744-ųjų lapkričio 21 dieną Volteras švenčia savo penkiasde- 
šimtmetį. Pragyvento pusšimčio rezultatai ne tokie jau blogi. 
Iš ujamo literato jis virto Europos garsenybe. Jam priklauso 
nemaža žymių veikalų. Iš karaliaus rūmų jis jau gali tikėtis ne- 
be persekiojimų, o prieglobsčio. Ir tebeturi pastovią užuovėją, 
Sirėjų, kur dabar, kaip dar niekad, linkęs praleisti likusias die- 
nas. Būdamas silpnos sveikatos, Volteras mano, kad gyventi li- 
ko ne kažkiek. Bet kam gi lemta žinoti savo likimą? 


Štai tuomet, nenutraukęs ryšių su Emili, Volteras susiranda 
naują mūzą savo dukterėčios, ponios Deni, asmenyje. Jos naš- 
lystė anaiptol nėra nepaguodžiama. Ji persikelia į Paryžių ir 
čia, padedant dėdei, atidaro saloną, trokšdama mėgautis gy- 
venimu. 

Jau kalbėjome, kad niekas iš Voltero amžininkų, draugų, 
sekretorių ir tarnų — net jžvąlgiausių — nežinojo, koks buvo 
tikrasis jo ir ponios Deni santykių pobūdis. Jeigu kuris ir nu- 
manė, tai daug vėliau, jau Fernėjuje. 

Tuo metu, dar 1744-aisiais, Paryžiuje, Volteras šiai moteriai 
dovanojo savo vėlyvą aistringą meilę, beribį pasitikėjimą; 
jis atleisdavo jai už viską, net už diletantiškus eilėraščius. 
Galima sakyti, kad jis aklai ją garbino. Tik vargu ar ji atsi- 
lygindavo tuo pačiu. Jeigu jau anksčiau poniai Deni taip rū- 
pėjo dėdės testamentas ir ji smarkiai stengėsi susiglobti dar 
gyvo Voltero turtą, tai iš ko galima spręsti, kad dabar jai bu- 
vo svetimas savanaudiškumas? 

Ar Mari Luiza nusipelnė tokios meilės? Nebuvo ji gražuo- 
lė, bet ir negražia jos negalėjai pavadinti. Šiaip ar taip, tris- 
dešimt dvejų metų našlelė daug kam patiko. Su ja, tokia sma- 
gia ir Iengvabūde; nuobodžiauti netekdavo. Vienas ponios Deni 
salono lankytojas, Sidevilis, net norėjo ją vesti. Nežinome, dėl 
kokių priežasčių ji jam atsakė. Gal tikėjosi anksčiau ar vėliau 
tapti ponia de Volter. Giminaičių artimi santykiai ir net su- 
tuoktuvės nebuvo smerkiami romanų šalyse. (Prisiminkime, jog 
į Orleaniečio sutuoktuves su savo pussesere taip tragiškai buvo 
žiūrima tik dėl to, kad ši buvo neteisėta karaliaus duktė.) 

Ponios Deni salone lankydavosi jos brolis, abatas Mino, la- 
bai išmintingas abatas Reinalis, Monteskje, Mopertiuji. Gal 
svečius čia traukė ne tik laisvai pasišnekučiuoti, bet ir 
gardžiai pavalgyti: šeimininkė virtuvei skyrė nemažai dė- 
mesio. | 

Volteras stengėsi čia praleisti visą atliekamą nuo Emili lai- 
ką. Dabar jis net jautė dėkingumą jos aistrai kortoms. Ponios 
Deni salone jis, ko gero, dažniau negu namuose gaudavo susi- 
tikti su draugais, laisvamaniškai pasikalbėti, pasidalyti nuomo- 
nėmis apie aukštuomenę ir karaliaus rūmus. 


Dabar jis kaip niekad įtrauktas į karaliaus aplinką. Jo du 
koležo draugai turi aukštus postus: d'Aržansonas — valsty- 
bės sekretorius, Rišelje — pirmasis kamergeras. Abu rūpinasi jo 
karjera. 

Pagaliau, 1745 metų vasario 23-ąją, įvyko ilgai lauktos do- 
fino sutuoktuvės. „Princesė Navarietė“ buvo pastatyta pui- 
kiai. Šis spektaklis jungė operą, baletą, rečitatyvus. Bet jo pra- 
šmatnumas blanko prieš damų ir kavalierių — sutuoktuvių sve- 
čių, defiliuojančių dailiai išklotais rūmų parketais — tualetų pra- 
šmatnumą. 

„Princesės Navarietės“ libreto autoriumi visi patenkinti. Ba- 
landžio 1-ąją jam suteikiama karaliaus istoriografo titulas, dvie- 
jų tūkstančių livrų kasmetinis apdovanojimas ir kambarys Ver- 
salio rūmuose. i 

Į karaliaus malones Volteras atsakė tokio turinio epigra- 
ma, kad verčiau ji būtų nepakliuvusi jo didenybei po akių. 
Nei už „Henriadą“, nei už „Alzirą“ jam nieko nebuvo duo- 
ta, o už „mugės farsą“ (kitaip „Princesės Navarietės“ libre- 
to autorius ir nevadino) jis garbstomas ir apipilamas pi- 
nigais. 
| Voltero karjera karaliaus rūmuose tuo nepasibaigia. Bet 
jau dabar, tapęs karaliaus istoriografu, jis privalo paklusti pui- 
kiausių pasaulio rūmų varginančiai tvarkai. Volteras, žinoma, 
yra garbėtroška. Jam malonu ir titulas, ir pensija, ir kad jis 
gyvena Versalyje. Tačiau nepriklausoma jo prigimtis purtosi 
griežtai reglamentuoto rūmų gyvenimo, kur viskas suskirstyta 
pagal valandas, savaitės dienas, sezonus. 

Rūmų intrigos ir šlykštus pūtimasis Volterui buvo tokie 
nepakenčiami dar nuo tada, kai teko paragauti de Roano lio- 

kajų lazdų, kad jis nebūtų ilgai išsilaikęs rūmuose. Tik vis- 
kas susiklostė kitaip, nei buvo galima tikėtis. Į Voltero li- 
kimą įsikišo nauja Liudviko XV favoritė, ir jo padėtis su- 
tvirtėjo. l 


Volteras ponią d'Etijol pažinojo dar paauglę. (Gimė 1721 
metais.) Jo akyse ji virto viena gražiausių ir protingiausių Pran- 
cūzijos moterų. 

Nuo to laiko, kai devynmetei mergaitei būrėja išpranašavo 
Liudviko XV meilužės dalią, Žana Antuanetė vien to ir siekė. 
Jos motina, patyrusi ir veikli moteris, visaip skatino dukters 
svajonę ir ruošė ją aukštam pašaukimui, nors jiedvi ir nepri- 
klausė tam visuomenės sluoksniui, iš kurio buvo verbuojamos 
karaliui favoritės. 

Būsimosios karaliaus valdovės motina ir pati buvo gražuo- 
lė, nors šitai nepadarė laimingo jos santuokinio gyvenimo su 
storžieviu Žanu Batistu Puasonu. Tarnaudamas brolių Pari fir- 
moje, vienoje stambiausių Paryžiuje, jis susikrovė turtą iš kari- 
nių tiekimų. Už nusižengimą dorovei buvo pasmerktas myriop. 
Tik įtakingų šefų įsikišimas padėjo jam išsigelbėti nuo kilpos 
ir pabėgti į užsienį. Jo žmona liko gyvanašlė ir savo laisve 
gana plačiai naudojosi. Jai netrūko tiek dalykinių, tiek meilės 
pažinčių toje pačioje stambių Paryžiaus bankininkų aplinkoje. 
Ponios Puason svarbiausias meilužis Normanas de Turmejenas, 
taip pat finansininkas, suteikė Žanai Antuanetei kuo geriausią 
išsilavinimą. ; 

Kokių tik sugebėjimų neturėjo ši mergaitė, jau nekalbant 
apie išvaizdą: plaukai kaštoniniai, akys tamsiai pilkos, oda bal- 
ta kaip sniegas, bruožai švelnūs, figūrėlė it nutekinta, ir svar- 
biausia — slėpiningas kerintis moteriškumas! Ji ir dainavo, ir 
skambino klavesinu ir liutnia, piešė, galėjo tapti balerina ar 
dramos artiste. Prie to pridėkite žavingą šypseną, mandagių 
mandagiausią elgseną, ir išsyk paaiškės, kokios garbintojų vir- 
tinės bėgiojo jai iš paskos. Kad ir matydama motinos namuose 
ne per daug griežtus įpročius, Žana Antuanetė neparsidavė ir 
nenusileido nė vienam garbintojui. 

Penkiolikos metų ji ištekėjo už pasiturinčio Normano d'Eti- 
jolio, savo motinos meilužio sūnėno, ir iki devyniolikos metų 
pagimdė nemylimam vyrui du vaikus. Tačiau tas jai nekliudė 
rengti labai populiarius priėmimus Etijolių pilyje ir Paryžiuje. 

Ponios d'Etijol salone tarp kitų galėjai sutikti mūsų pažįstamus 
Mopertiuji, Monteskje, čia lankydavosi ir jau susenęs Fontene- 
lis, ir pats Volteras. Ją globojo viena protingiausių Paryžiaus 
moterų, mums žinoma rašytoja panelė de Tensen, d'Alambero 
motina. Bet nė vyresnės draugės, kardinolo Diubua buvusios 
mejlužės, patarimai nepadėjo Žanai Antuanetei įsigauti į kara- 
liaus lovą. 

Vieną kartą, beje, Liudvikas XV per medžioklę šalia Etijo- 
lių pilies metė į gražuolę gaslų žvilgsnį. Nuo to laiko ji kaip 
- įmanydama stengėsi pakliūti kuo dažniau jam ant akių. O jau 
išradingumas siekiant savo tikslo! Čia išnyra prieš Liudviką XV 
miško fėjos pavidalu, čia viduramžių damos apdaru pati važiuo- 
ja melsvu ar rausvu fajetonu, o sykį karaliui skersai kelio pra- 
riedėjo karieta, padaryta iš kalnų krištolo, ir joje stovėjo Anti- 
kos deivė apnuogintais pečiais ir krūtine: taip ji mėgdžiojo 
Kleopatrą, pasirodžiusią Markui Antonijui Veneros išvaizda. 
Kaip visi tos aplinkos žmonės, ji buvo skaičiusi Plutarchą ir ži- 
nojo tam tikrą knygos skyrių. 

Nors ir kokių gudrybių griebėsi ponia d'Etijol, Liudvikas 
XV buvo ištikimas kunigaikštienei de Šatoru ir tik kartkarčiais 
pasiųsdavo anai dovanų medžioklės laimikį. 

Žana Antuanetė buvo pradėjusi jo didenybę medžioti dar 
tada, kai karalių valdė ir savo valdas pavydžiai sergėjo favo- 
ritė de Šatoru. Kartą kunigaikštienė de Ševrez ėmė pasakoti 
Liudvikui XV apie jo didenybės pakerėtą miško fėją. De Ša- 
toru išgirdo, patyliukais prisiartino ir taip smarkiai užmynė de 
Ševrez ant kojos, kad ši vos nenualpo. 

Tačiau 1745-aisiais galingosios varžovės jau nebebuvo gyvos. 
Tereikėjo įveikti kitas pretendentes į vakuojančią vietą. Per 
dofino sutuoktuvių iškilmes ponia d'Etijol pereina į ryžtingą 
puolimą. Kaukių balius... Į Liudviką XV lekia strėlė, paleista 
kaukės Dianos apdaru. Atrodo, žavinga medžiotoja iš rimtųjų 
sužeidė jam širdį. Bet karaliaus kamerdineriui, Žanos Antuanetės 
giminaičiui, teko dar daug kartų Liudvikui priminti apie 
Dianą, kad jis po kelių intrigėlių su kitomis damomis 1745 me- 
tų balandį galiausiai pasikviestų ją į rūmus ir, svarbiausia, f 
miegamąjį. 

Bet ir dabar ponios d'Etijol padėtis netvirta. Rūmai pasibai- 
sėję: karaliaus favoritė turi būti aukštos, aristokratiškos kil- 
mės, o ne abejotinos kaip ši buržujė... Garsiau už kitus pro- 

testuoja „Mirepua asilas“, šaukia, jog ši išsišokėlė garsėjanti 
ir laisvamanybe. | 

Tik ne veltui ponia d'Etijol buvo ne vien graži, bet ir pro- 
tinga. Gegužės pradžioje karalius vėl išsirengė į mūšio lauką 
Flandrijoje. Ji nesekė savo pirmtakės grafienės. de Šatoru ne- 
vykusiu pavyzdžiu, nelydėjo jo didenybės į kariuomenės 
stovyklą, liko laukti Versalyje. Apskaičiavimo būta tikslaus. 
Išsiskyrimas įkaitino karaliaus aistrą. Kai laimėjęs pergalę prieš 
austrus ir anglus jis sugrįžo atgal, bemat paskyrė Žanai Antua- 
netei rūmuose Šatoru kambarius ir apdovanojo ją markizės de 
Pompadur titulu, — tai suteikė jai vyriausiosios oficialios favo- 
ritės padėtį. 


Volteras, kaip karaliaus istoriografas, turėjo parašyti poemą 
pergalingo Fontenua mūšio garbei. Šio rūmų poezijos kūrinio 
vertė ne kažkokia. Ne istorinė tiesa, ne idėja vedžiojo auto- 
riaus plunksną, tik pataikavimas. Vis dėlto tokia poema reika- 
lavo-ir didelio įgudimo. Skambiose eilėse reikėjo suminėti ne 
mažiau kaip šimtą svarbiausių mūšio dalyvių, kiekvienam skir- 
ti po komplimentą ir nepamiršti be atvangos šlovinti ka- 
raliaus, kuriam vadovaujant ir buvo pasiekta tokia šauni 
pergalė. | 

Jeigu tikėsime Stendaliu, straipsnyje „Šekspyras ir Rasi- 
nas“ papasakojusiu šį istorinį anekdotą, vargu ar galima įsi- 
vaizduoti ką juokingesnio už 1745 metų gegužės 11 dienos 
mūš'. Tai bent gardaus juoko iš tų pasakojimų turėjo Volteras 
su draugais! 

Mūšis prasidėjęs taip. Anglų gvardijos karininkai prisiartinę 
penkiasdešimt žingsnių atstumu prie prancūzų pulkų ir man- 
dagutėliai nusivožę kepurės. Prancūzai atsakę tuo pačiu. 

— Šaukite pirmi, ponai! — pasiūlęs anglų kapitonas lordas 
Kėjus Šistas. 

Bet Rišelje, pasitaręs su savo karaliumi, perleidęs šią garbę 
ponams anglams. 

Visa, kas, pasak anekdoto, nutikę vėliau, taip pat pa- 
nėšėję į vaikų žaidimą kareivėliais, o ne į tikrą mūšį. 

Iš teisybės abi šalys rodė „galantiškumą“ dėl to, kad, prie- 
šininkams susiartinus, anuomet buvo draudžiama pirmiems pra- 
dėti šaudyti: pirmieji šūviai būdavo ne tokie taiklūs kaip at- 
sakomieji. 

Voltero poema pasirodė jau gegužės 17-ąją. Bet kadangi 
atsklisdavo vis naujų, dažniausiai prasilenkiančių su tikrove, 
užtat efektingų žinių apie šį mūšį, jis papildydavo kūrinį nau- 
jomis eilutėmis. Be to, rūmų damos prašydavo autorių nepa- 
šykštėti bent vienos eilutės jų vyrams ar meilužiams, ir jis pra- 
šymų neatmesdavo. Kas dvi dienos išeidavo naujas išplėstas lei- 
dimas ir bemat būdavo išstvarstomas. 

Ši poema autoriui suteikė ir naujų pagerbimų, ir ti- 
tulų, ir daug pinigų. Jis nemažai uždirbo ir iš aprangos tieki- 
mo armijai, nes, kaip ir anksčiau, nevengė komercijos, no- 
rėdamas būti nepriklausomas, pagaliau ir pats turtas jam 
patiko. 


Šit ne visas Voltero skolininkų 1749 metais sąrašas: 

Sutartis su.Paryžiaus miestu — 14 023 livrai. 

Sutartis su ponu kunigaikščiu de Rišelje — 4000 livrų. 

Sutartis su ponu kunigaikščiu Buloniečiu — 3250 livrų. 

Kunigaikščio Orleaniečio pensija — 1200 livrų. 

Sutartis su kunigaikščiu de Vilaru — 2000 livrų. 

Sutartis su ponu princu de Gizu — 2500 livrų. 

Sutartis su Abiejų Indijų kompanija — 605 livrai. 

Tiekimai armijai Flandrijoje — 17 000 livrų. 

Bendra skolų suma sudarė 74 038 livrus. 

Tiek anksčiau, tiek vėliau Voltero skolininkų, be abejonės, 
buvo daug. 


Ne mažesnę naudą, o gal nenaudą suteikė Volterui ir po- 
nios d'Etijol pavertimas markize de Pompadur, ir tai, kad pa- 
galiau jis Briuselyje laimėjo begalinę sutuoktinių diu Šatle by- 
lą prieš Hansbrukų šeimą. Markizė ir jos vyras gavo 260 000 
livrų. 

1745 metų birželį ir liepą Volteras labai maloniai praleido 
Etijolių pilyje. O grįžęs į Paryžių gavo visą naujo namo aukš- 
tą. Šį namą Traversjer Sent Onore gatvėje nusipirko Emili. 
Pagaliau ir ji turtinga savo bičiulio dėka. 

Emili ir dabar ilgai užsibūna Versalyje, daugiausia korta- 
vimo salone. Bet dirba ir mokslinį darbą. Voltero džiaugsmui 
ji nusisuko. nuo Leibnico ir kaip tik tuo metu vertė, tikriau, 
gražiai aiškino Niutono knygą. Taigi ji pateikė visiems priei- 
namą ir populiarų skaitinį. | 

Na, o markizė de Pompadur sumaniai atsilaikė prieš rūmų 
intrigas, ir jos valdžia karaliui be paliovos augo. Jos meilė 
dailiesiems menams ir mokslams buvo nepaprastai naudinga 
Voltero karjerai. Kitas klausimas, ar tai buvo naudinga tikra- 
jai literatūrai, mokslui, filosofijai. Volterui pavedama parašyti 
ir libretą penkiaveiksmei operai apie tą pačią Fontenua perga- 
le. Jis rašo. Opera vadinasi „Šlovės šventovė“. Liudvikas XV 
joje pavaizduotas kaip Trojėnas. Įdomi detalė: dar neseniai 
Volteras Trojėnu vadino Fridrichą II. 

Dabar gi jis šlovina vien Liudviką XV... Ne tik minėtoje 
poemoje, bet ir odėje apie prancūzų monarcho parodytą po 
pergalės gailestingumą, ir eiliuotuose laiškuose Rišelje, kuni- 
gaikštienei diu Men bei kitiems asmenims. 

Jo didenybę Volteras vadina čia Trojėnu, čia Antonijum, 
čia Marku Aurelijum, čia net Aleksandru Makedoniečiu. 


„Šlovės šventovė“ Volterą pagaliau atveda į „mokslo šven- 
tovę“. 1746 metų gegužės 8 dieną vis dėlto atsiranda jam vieta 
Akademijoje. ; 

„Pono de Voltero gyvenimo memuaruose, jo paties parašy- 
tuose", pasakojama, kaip jam nepavyko pakeisti kardinolo Fleri 
po jo mirties ir 1743-iaisiais tapti „nemirtinguoju“. „Daugelis 
akademikų pageidavo, kad jo vietą Prancūzų akademijoje. 
užimčiau aš. Per karaliaus vakarienę buvo iškeltas klausimas, 
kas Akademijos posėdyje sakys kardinolo laidotuvių kalbą (pa- 
gal tradiciją ją sakydavo velionio įpėdinis — A. A.). Karalius 
atsakė, kad tai padaryti turiu aš. Jo favoritė kunigaikštienė 
de Šatoru taip pat šito norėjo, bet valstybės sekretorius grafas 
de Morepa nesutiko: jis turėjo maniją ginčytis su visomis savo 
valdovo favoritėmis, ir dėl to galiausiai prisišaukė bėdą.“ 

Žinome, kad ministras padarė daug blogo Volterui, ir todėl 
pastarasis jo mėgti negalėjo. O čia dar įsimaišė Buaje, „Mi- 
repua asilas“. Jis tvarkė paskyrimus į visas bažnytines tarny- 
bas. Taigi Voltero priėmimą į Akademiją jis taip pat vertino 
iš religinės disciplinos pozicijų. „Jis pranešė, kad jei toks kaip 
aš profanas būtų paskirtas kardinolo įpėdiniu, tai būtų dievo 
didybės įžeidimas.“ 

Filosofas mėgino palenkti į savo pusę poną de Morepa, 
bergždžiai įrodinėdamas ministrui, jog nesą jokio ryšio tarp 
„menkos“ vietos Akademijoje ir šio kivirčų su ponia de Ša- 


157 


toru, kurią myli karalius, be to, su kunigaikščiu de Rišelje, 
kuris jai vadovauja. Į klausima, ar Morepa priešinsis, jei šiuo 
atveju favoritė įveiks buvusį Mirepua vyskupą, šis atsakė: 
„Ogi aš jus sutriuškinsiu!" | 

Po to Volteras rašo, kad „dvasininkas nugalėjo favorift, ir 
aš negavau vietos, kurios, tarp kitko, nė kiek netroškau“ (šie 
žodžiai, kukliai tariant, ne visiškai teisingi — A. A.). Bet įdo- 
mus „Memuarų“ autoriaus galutinis apibendrinimas: „Aš mėgs- 
tu prisiminti šį epizodą, nes jis parodo menkystę tų, kuriuos 
vadiname šio pasaulio galiūnais, ir leidžia pamatyti, kiek svar- 
bos jie teikia niekams.“ Tačiau visa tai buvo parašyta 1759 ar 
1760 metais, kada Volteras jau buvo pats sau ponas ir nepri- 
klausė nuo menkysčių, vadinamų „šio pasaulio galiūnais“! 


Dabar grižkime į 1745 metus. Markizės de Pompadur, Rišel- 
je bei kitų Volterui palankių žmonių karaliaus rūmuose dėka 
jam pagaliau suteikiamas anksčiau žadėtas budinčio karaliaus 
didiko, arba kamergero, titulas. Rūmų karininku jis buvo pa- 
skirtas tada, kada ir karaliaus istoriografu. 

Bet jeigu įsigilinsime į jo sėkme, tai pamatysime, kad spyg- 
lių čia, ko gero, daugiau negu rožių. 

Aristokratai, nepasižymį nei išsimokslinimu, nei paprasčiau- 
siu raštingumu, viešai piktinosi: kaipgi notaro sūnus lygiomis 
su jais gali tapti kamergeru? 

Priėmimas į Akademiją išjudino visą senų ir naujų Voltero 
priešų širšyną. Vėl spausdinami seni paskviliai, pasirodo nau- 
ji. Prasimanymai, užgauliojimai pilasi kaip iš gausybės rago. 
Kiek galėdami stengiasi jį apjuodinti Piro, Miro; kaip papras- 
tai, tarp jo priešų iškyla vienas pagrindinis. Iš pradžių juo 
buvo Žanas Batistas Ruso, paskui abatas Defontenas, o kai šis 
nedraugas 1745-aisiais mirė, vakuojančią vietą kaipmat užėmė 
Fretonas, kad neduotų Volterui ramybės visą gyvenimą. Dabar 
pašaipų taikinys — Voltero pasisekimai karaliaus rūmuose, įsto- 
jimas į Akademiją. 

Na, o jis kaip visada ginasi su perdėtu įkarščiu. Pavojingai 
susirgęs ir kelis mėnesius prikaustytas prie lovos, rūpinasi gau- 
ti orderį vienam iš paskvilininkų, Traverse, areštuoti. Jau vien 
šitai nuteikia Visuomenės nuomonę prieš žymųjį rašytoją, ku- 
riam derėtų būti aukščiau savo persekiotojų. Čia, žiūrėk, ap- 
imtas gailesčio senam savo priešininko tėvui, ima ir sunaikina 

orderį... Užuot tinkamai įvertinę Voltero kilniadvasiškumą, už 
šį poelgį jį dar labiau pasmerkia... 

Maža to: nors jis be saiko aukština karalių, tačiau nuo šio 
sklinda ledinis šaltis. Liudvikas XV kol kas kenčia naująjį sa- 
vo rūmininką, bet net nesiteikia nuslėpti bjaurėjimosi ar pa- 
gerbti jį pokalbiu. 

- Pasibaigus rūmų scenoje spektakliui „Šlovės šventovė“, Vol- 
teras tyčiomis užklausė Rišelje, ar patenkintas Trojėnas. Klau- 
simas buvo ištartas garsiai ir skirtas „,„Trojėno“ ausims — jis sto- 
vėjo šalia, bet tylėdamas nusigręžė nuo poeto. 

Karalių suprasti nesunku. Argi jam, abejingam literatūrai ir 
teatrui, galėjo teikti malonumo Voltero draugija? Jis, pirma- 
sis Prancūzijos didikas, nė per didžiausią atstumą negalėjo pri- 
sileisti Arue sūnaus. Ir vargu ar tikėjo Voltero ištikimybės 
karūnai nuoširdumu: dar neseniai šio laisvamanio ir bedievio 
nusižengta tiek ir tiek. 

Tuo labiau šaltesnė Volterui buvo pamaldžioji karalienė. 
Be to, jis iškilo markizės de Pompadur dėka. Kad ir kaip anuo- 
met būdavo įteisintos karaliaus favoritės, Marija Leščinska pa- 
vyduliavo savo vyro tokiai galingai varžovei. Anksčiau pati 
užtardavusi Volterą, dabar kaip niekas kitas priešinosi jo buvi- 
mui rūmuose ir nuolat ieškojo dingsties jį pašalinti. 

Dingstis atsirado — beje, vėliau, 1748-aisiais. Volteras pasky- 
tė globėjai neatsargų madrigalą: kaip karalius nugalėjęs Fland- 
riją, taip jo didenybę nugalėjusi markizė de Pompadur. Paly- 
ginimas, aišku, patiko favoritei, bet sukėlė tokias kalbas kara- 
lienės rūmuose, kad ištikimoji Emili skubiai išsivežė bičiulį 
pirmiausia į Sirėjų, paskui į Liunevilį, pas jo bėgimo kaltinin- 
kės tėvą, karaliaus uošvį. 

Į Liudviko XV rūmus Volteras niekad nesugrįžo. 

Tik tas bus vėliau, o dabar, 1746-aisiais ir ypač 1747-aisiais, 
jo padėtis diena po dienos slogesnė ir dviprasmiškesnė. 

Markizė de Pompadur taip pat nėra labai patikima atrama. 

Nors, kaip ir anksčiau, maloni Volterui, bet nė nemano jo 
pripažinti vieninteliu savo globos vertu poetu ir dramaturgu, 
lengvai pakliūva jam priešiškų literatų įtakon ir viešai remia 
vėl pasidariusį madingu Krebijoną. Be to, markizė greita jsi- 
žeisti, bijosi bet kokios užuominos apie savo buržuazinę kil- 
mę, o kadangi Volteras — taip pat išeivis iš trečiojo luomo, ji 

"būgštauja, kad rodydama jam ypatingą palankumą, nepakenk- 
tų sau. ; | 

O ką jau kalbėti apie karaliaus dvariškių nedraugiškumą ir 
pavydą! | 


6 skyrius 
UŽVIS REIKŠMINGIAUSI — NIEKUČIAI 


Tuos metus, kuriuos Volteras praleido prancūzų karaliaus 
rūmuose, įprasta laikyti bevaisiais. „Princesė Navarietė", odės 
karaliui, madrigalai markizei de Pompadur, puotos, paradai, 
priėmimai — koks laiko ir talento švaistymas! 

Bet rašytojui niekas veltui neprapuola. Jeigu Volteras ne- 
būtų pagyvenęs pas karalių ir jo priverstinai palikęs, nebūtų 
parašęs „Zadigo“ ir viso pirmojo ciklo filosofinių apysakų, pa- 
sakų, alegorijų. 

Ir vėl mažas nutikimas sukėlė didelį įvykį. Skubotas persi- 
kėlimas į Fontenblo Volterui suteikė naujų nemalonumų ir bai- 
gėsi' tuo, kad vėl reikėjo bėgti. Mat atstumas tarp dviejų kara- 
liškųjų rezidencijų buvo per mažas tiesiogine ir perkeltine pras- 
me. Rūmų papročiai ir markizės diu Šatle pragaištinga aistra 
liko tie patys. Volteras čia taip pat nuobodžiavo ir širdo. sto- 
vėdamas už ponios diu Šatle kėdės, kai ši statydavo apvalias 
sumas. 

Sykį prie karalienės kortų stalo -markizė pralošė aštuonias- 
dešimt tūkstančių livrų. Volteras pastebėjo, kaip jos partneriai 
slapčia susimainė kortomis. Neištvėręs angliškai pasakė Emili: 
ji lošianti su apgavikais. Jis padarė dvigubą klaidą: pamiršo, 
kad čia ne tarnai, o mokantys anglų kalbą asmenys, ir kad 
rūmuose lošiant kortomis sukčiauti leidžiama, o apie tai kalbė- 
ti — niekada. | 

Markizę išgąsdino neapdairi jo pastaba. Apsimetusi, jog 
nieko neišgirdo, ji kažkokia dingstimi tuojau išėjo ir liepė sku- 
biai kinkyti karietą. 

Ir šit Volteras ir Emili galvotrūkčiais lekia iš Fontenblo, 
bėga nuo pavojaus į So, į septyniasdešimtmetės savo bičiulės 
kunigaikštienės diu Men pilį. 

Emili tuojau pat išvažiuoja, ir niekas nepamato, kaip ištiki- 
mas kunigaikštienės tarnas šaliniais laiptais nuveda Volterą į 
slaptą kambarėlį, kur net dieną nenuleidžiamos žaliuzijos. Čia 
atsiskyrėlis vienas kaip pirštas išbūna septynias savaites. Tik 
vakarais, gaubiamas neperregimos tamsos, nukopia į pilies sa- 
vininkės miegamąjį. Ji jau nebesikelia iš patalo. Čia paduoda- 
ma vakarienė dviem asmenims. . 

Vakarieniaudami juodu šnekasi apie šį bei tą ir visada už- 
sisėdi iki išnaktų. Kunigaikštienė nepaprastái sąmojinga ir pui- 
kios atminties. Princo de Konti anūkė, mums pažįstamo kuni- 
gaikščio diu Meno našlė, turėjusi didelę įtaką savo vyrui, ji 
pripasakoja Volterui tiek smulkmenų apie karaliaus rūmų bu- 
vusius papročius, kad jos pasitarnaus kaip neįkainojamas indė- 
lis į „Liudviko XIV amžių“. Knygai „Liudviko XV amžius“ au- 
torius jau turi sukaupęs nemaža savo paties įspūdžių. Tą irgi 
galėtume laikyti kompensacija už neva tuščiai praleistus metus 
karalių rezidencijose. 

Volteras savo ruožtu smagina kunigaikštienę. Skaito jai, ką 
parašęs per dieną — blausiai spingsint žvakėms, užtat kaip nie- 
kad skaisčiai žėrint talentui. Senąją damą- kas sykį pagauna 
susižavėjimas... O mes, palikuonys, turime būti dėkingi mar- 
kizės diu Šatle pasakiškam prasilošimui, aristokratiškoms elge- 
sio taisyklėms už kortų stalo ir tam, kas atsitiko po neatsargios 
Voltero pastabos. 


Slaptame kambarėlyje atsiskleidė viena paslaptis: jo talen- 
to tikroji pakraipa. Amžininkai Volterą laikė XVIII šimtmečio 
Europos pirmuoju dramaturgu ir poetu, dažniausiai jį vadinda- 
vo „Zairos“, „Meropės“ ar „Henriados" autorium. Į jo filosofi- 
nes apysakas, pasakas, alegorijas, ypač į pirmąjį ciklą, žiūrėta 
kaip į niekučius, kuriamus draugams ir didžiūnams linksminti. 

Tačiau jos pasirodė esančios jo, kaip rašytojo, tikrasis 
žanras. Jos, o ne tragedijos, komedijos, net ne eilėraščiai, nors 
tarp jų esama ir puikių, drauge su „Orleano mergele“, yra 
mums aktualios, artimos Voltero paskutiniųjų metų prozai ir 
suteikė jam garbingą vietą prancūzų ir pasaulinėje literatū- 
roje. 

Volteras pasakotojas — kas gali būti natūraliau?! Argi jo, 
rašytojo, temperamentas netiko filosofinės pasakos žanrui? „Idė- 
ja jam įgaudavo tiesioginę ir puikią formą, spalvą, judėjimą“, — 

tokios nuomonės Rene Pomo. Prie to galima pridurti, kad Vol- 
teras buvo laikomas geriausiu epochos pašnekovu. O pašneke- 
siai to meto visuomenės idėjiniame gyvenime vaidino didžiulį 
vaidmenį. l 

Jo personažai — tai pripažįsta ir Pomo — autoriaus idėjų ru- 
porai. Juk kaip „Mahomete“", taip ir „Zadige“ keliamas klau- 
simų klausimas — religija. Nepaprastai sąmojingai išjuokiami 
kvaili skirtumai tarp katalikų ir protestantų. Apysakoje svars- 
tomas klausimas, katra koja reikia įžengti į šventyklą — deši- 
ne ar kaire. Zadigas įeina abiem suglaustom kojom, ir ba- 
biloniečiai pripažįsta jį esant teisų, nes jis — pirmasis vi- 
ziris. 

Kaip tik šią pasaką Volteras ir skaitė kunigaikštienei diu 
Men jos miegamajame, o pasak kitos versijos, tiek pat įtiki- 
mos,— ir visiems jos žmonėms. Tik iš pradžių pasaka vadino- 
si dar ne „Zadigas, arba Likimas“, o „,„Memnonas“, ir toks buvo 
svarbiausio veikėjo vardas. Mūsų .skaitomasis ,„Memnonas'— 
kitas kūrinys, parašytas vėliau, 1749 metais Liunevilyje, ir au- 
torius jį skaitė ne senajai kunigaikštienei, o Stanislovui Leš- 
činskiui ir Lotaringijos karaliaus rūmams. Tačiau iki šiol abi 
apysakos painiojamos, ir Laitchoizeris, pavyzdžiui, antrą „„Mem- 
noną" laikė pirmu „Memnonu“, tai yra pradiniu „Zadigo“ va- 
riantu. 

Pirmas „,Memnonas“ buvo išspausdintas Amsterdame tų pa- 
čių 1747 metų liepos mėnesį — aišku, be privilegijos. Jis dar 
neturėjo nei dedikacijos markizei de Pompadur kaip kanoniš- 
kasis „Zadigas“, nei epizodo su Jeboru (aiški Mirepua vyskupo 
anagrama), pridėto tik 1752-aisiais, nei scenos su vakariene, 
su žvejų, su merginomis ir dviem žyniais, nei skyriaus apie 
šventeivų partiją... 

Pradinio apysakos varianto Prancūzijoje išleisti nepavy- 
ko, nors tuo tikslu Volteras važinėjo į armijos stovyklą, 
pas karo ministrą grafą d'Aržansoną, prašyti senąjį bičiulį pa- 
galbos. i 
Neturime žinių apie tai, kada pirmasis „Memnonas” virto 
„Zadigu“. Voltero sekretoriaus Lonšano nuorašas (jis atvažiuo- 
davo į So arba, pasak kitos versijos, išgyveno ten drauge su 
patronu visas septynias savaites) — ir dabar saugomas Leningra- 
do Viešojoje Saltykovo-Ščedrino bibliotekoje — yra lyg tarpinė 

grandis tarp pirmojo „Memnono“ ir „Zadigo“. Nuorašas kaip 
tik atspindi Voltero dvejones renkant personažams vardus. 

Autorius norėjo, kad jie išreikštų veikėjų esmę. O mums 
jau kebloka įminti šias emblemas, kuriomis Volteras pavertė 
naujus vardus. Suprantamas vienas Zadigo vardas vietoj Mem- 
nono. Jo atsiradimą paaiškinsiu vėliau. 

Užtat mes žinome vėlesnes pasakos redakcijas —-1752, 1756 
metų. 


Į Voltero filosofines apysakas žiūrėta kaip į improvizaci- 
jas. Ar jos iš tiesų būdavo improvizacijos, ar jo aktorinis ta- 
lentas sukurdavo šią iliuziją? Šiaip ar taip, jis vėliau dar daug 
laiko jas taisydavo — tai jau matėme iš „Zadigo“ pavyzdžio — 
papildydavo, perrašinėdavo, tobulindavo ir aštrindavo, artinda- 
mas prie savo epochos prancūzų gyvenimo tikrovės. 

Be to, buvo įprasta manyti, kad jis -jas sukūrė — už stalo 
ar tiesiog publikos akivaizdoje — vien draugų ar didikų bei 
jų rūmų pramogai. „Pramoga“ tebuvo pretekstas patikrinti nau- 
ją kūrinį pas pirmus klausytojus. Tačiau tikros autoriaus pa- 
skatos buvo visai kitos, ir dėl to, kartoju, istorija parodė, jog 
išties reikšmingos ne Voltero rimtos tragedijos, o šie „nie- 
kučiai". 

Pamąstykime kad ir apie rytietiškos legendos arba rytietiš- 
kos pašakos formą, autoriaus parinktą ,„Zadigui, arba Likimui“, 
antrajam ,Memnonui“, „Babuko vizijoms", „Žvairakiui nešikui“. 
Volteras negalėjo išsiversti be perrenginėjimo, bijojo, kad ne- 
pasikartotų laužas, kuriame buvo sudeginti „Filosofiniai laiš- 
kai“, arba užsipuldinėjimai, kurių susilaukė „Karolio XII isto- 
rija“. XVIII amžiaus pirmojoje pusėje orientalizmas buvo ma- 
dingas Prancūzijoje... Prisiminkime kad ir Monteskje „Persų 
laiškus" arba Didro ,,„Nekuklias brangenybes“. 

Tačiau Voltero egzotika — nors ir kaip netikėtai tas skam- 
bėtų — ,„Zadige“ dokumentali. -Rytietiškoje legendoje jis vėlgi 
prabyla kaip istorikas — ne tik antroje, užslėptoje, pasakojimo 
plotmėje vaizduodamas senojo režimo Prancūziją, bet ir pir- 
moje — išoriškai rytietiškoje. Yra žinomi šaltiniai, kuriais jis 
naudojosi kurdamas „Zadigą“. Čia ir Gorbelo „Rytų bibliote- 
ka“, iš kurios pasiskolintas pats vardas antrai ir vėlesnėms apy- 
sakos redakcijoms (Zadigas — pakeistas Sadikas). Čia ir ang- 
lo Haido veikalas apie persų religijos istoriją su Saadžio 

kūrinių vertimais, Šardeno, Bersje, Tavernje kelionių apra- 

Neatsitiktinai Volteras tuo pat metu kūrė ir „Samprotavimus 
apie tautų papročius ir dvasią“, ir rytietišką tragediją ,Semira- 
midė“, „Zadigą“ bei kitas filosofines apysakas. 

Tada jis ir išspausdino „Le Merkiur“ savo istorinių tyrinė- 
jimų išdavas, pirmuosius — liečiančius Rytus —,Samprotavimų“ 
skyrius, o šie, nors to ilgai nebuvo pastebėta, įvedė į anksčiau 
minėtų meninių kūrinių laboratoriją. 

Bet grįžkime į kunigaikštienės diu Men miegamąjį. .. 

So savininkės būta protingos, įžvalgios, daug mačiusios bei 
patyrusios. Todėl, be abejonės, ,Memnonas"— būsimasis ,„Zadi- 
gas'— ją sužavėjo ne vien sąmoju, žaižaruojančia linksmybe, 
neišsenkančia išmone, dailiu stiliumi... Senoji dama negalėjo 
neįspėti, jog paantraštė „rytietiška legenda“ tėra kamufliažas, 
už kurio slypi Paryžiaus ir karaliaus rūmų tikrųjų papročių vaiz- 
davimas, o pasakos forma juos daro dar absurdiškesnius ir juo- 
kingesnius. Autorius parodė blogį, žvelgiant į jį svetimšalio, 
protingo jaunuolio iš Babilono, akimis, visuotinį vergavimą rū- 
muose, net karaliaus, nes jis ne valdė, o buvo valdomas, pa- 
rodė rekvizavimą, parsidavėliškumą, kvailumą, pavydą, patai- 
kūniškumą kaip geriausią kelią į karjerą. 

Kunigaikštienė veikiausiai numanė, jog apysaka ir autobio- 
grafiška. Svarbiausią veikėją Volteras suprojektavo iš savęs 
paties 1745—1747 metais: akademiko, karaliaus istoriografo, ka- 
raliaus budinčiojo rūmininko. Ši apysaka, kaip ir didžiuma ki- 
tų, turi labai daug asmeniško. Joje parodoma ne tik išorinės 
aplinkybės, bet ir paties autoriaus vidinis pasaulis: Volteras 
abejojantis, nusiviliantis rūmų gyvenimu, Volteras mąstantis 
apie gyvenimo sudėtingumą, Volteras praradęs tikėjimą moters 
meile ir ištikimybe. Pradžioje jis vaizduoja markizę diu Šatle, 
paskui ponią Deni. Gerokai iki išspausdinant Voltero laiškus 
dukterėčiai-meilužei, jis jau buvo pateikęs dviejuose „Zadigo“ 
skyriuose jos neištikimybės paveikslus, tuo vildamasis suturėti 
Mari Luizą nuo panašių dalykų ateityje. 

Svarbiausio veikėjo kelionės — šią formą Volteras itin daž- 
nai pasirenka savo filosofinėms apysakoms — leidžia jam kuo 
plačiau apžvelgti gyvenimą; svetimšalis pastebi daugiau negu 
nuolatinio šalies gyventojo apsipratusi akis. Supašalietinimo bū- 
du (Viktoro Šklovskio terminas, reiškiąs gaivų žvilgsnį) autorius 

gali raiškiau ir kandžiau parodyti ką nori. Tas puikiausiai tin- 
ka ir „Zadigui". | 

Be to, įdomi ir virtuoziška forma padeda suprantamiau iš- 
reikšti filosofinį turinį, o veikėjų aptaisymas rytietiškais dra- 
bužiais — kelti likimo problemą, rytų filosofijos problemą. Už- 
tat antrasis apysakos pavadinimas ir yra „Likimas“. Bet ,„Zadi- 
ge” Volteras jau kritikuoja Leibnico filosofinį mokymą (jis su- 
artėja su rytų filosofija), nors dažnai ši kritika buvo laikoma 
teigimu. | 

Iš pradžių autorius su savo herojum pasikliauja likimu. 
Kas yra šioji žemė, kur visa atrodo atsitiktina, kur dėl 
Zadigo klaidos ir arklys pasiklysta, išsigelbėja tik per pa- 
pūgą? 

Volteras žino klasikinio providencializmo (providentia — ap- 
vaizda, numatymas) atsakymą į visą pasaulio blogį, žino savo 
priešininkų, be to, Sirėjaus filosofų, atsakymus ir įdeda juos 
į angelo atsiskyrėlio lūpas. Jis skamba dar ne taip, kaip vėliau 
skambės Pangloso formulė, bet jau arti jos: „Nėra to blogo, 
kuris neišeitų į gera.“ 

Bet pats autorius palaiko ne atsiskyrėlį, o savo herojų. „O 
jei, — tarė Zadigas,— viešpatautų tik gėris ir nebūtų blogio?“ 

Kad atsakytų į naivų klausimą, atsiskyrėlis ilgai samprotau- 
ja, tvirtindamas, jog tai būtų jau kitas pasaulis, jog atsitikti- 
numas neegzistuoja, nes viskas yra nulemta. Zadigas norėtų 
jam paprieštarauti, tačiau vos ištaria „bet“, angelas (kituose 
vertimuose — genijus) pakyla į dešimtąjį dangų, iš aukštybių 
tesušukęs: „Keliauk į Babiloną!" 

Zadigas taip ir padaro, ir viskas baigiasi gerai, kaip ir turi 
baigtis pasakoje. Tik ši gerovė dvelkia ironija. Rimtas vien 
Zadigo atsakymas į vyriausiojo žynio klausimą, užduotą rite- 
riams per sumanumo varžybas. 

Klausimas toks: „Koks daiktas pasaulyje yra ilgiausias ir 
trumpiausias, greičiausias ir lėčiausias, smulkiausiai dalijasi ir 
plačiausiai tęsiasi, mažiausiai paisomas ir labiausiai apgailimas, 
be ko niekas negali įvykti, kas naikina visa, kas menka, ir gai- 
vina visa, kas didu?” 

Atsakymai buvo įvairūs: „Žemė“, „Laimė“, „Šviesa“. 

Zadigas atsakė: „Laikas“ — ir paaiškino: ,„„..nieko nėra il- 
gesnio už laiką, nes jis amžinybės matas, nieko nėra trumpes- 
nio už jį, nes mums jo trūksta įgyvendinti savo siekiams; nie- 

ko nėra lėtesnio tam, kuris laukia; nieko nėra greitesnio tam, 
kuris džiaugiasi malonumais; jis tęsiasi iki begalybės didžiuose 
dalykuose ir be galo smulkiai dalijasi mažuose; žmonės jo me- 
paiso, bet visi apgaili, kad greit prabėga; viskas vyksta laike; 
jis skandina užmirštyje tai, kas nėra verta palikuonių atminties, 
ir teikia amžinumą didiems dalykams.“ | 

Šis atsakymas nukreiptas prieš Dekartą ir kartezianizmą; 
tokį atsakymą įdėti į savo veikėjų lūpas galėjo tik „Samprota- 
vimų apie tautų papročius ir dvasią“ bei „Liudviko XIV am- 
žiaus“ autorius. 

Rene Pomo, kalbėdamas apie Voltero filosofinių apysakų 
autobiografiškumą ir realų gyvenimišką pagrindą, apie auto- 
riaus saviraišką jose, neklysta teigdamas: „...maža pasakyti, 
kad jo protagonistai — autoriaus ruporai. Jie — tai jis pats. Vol- 
tero personažų pagrindas — jo paties aktyvumas, nepaliaujama 
jo kritika...“ Čia galima pridurti — aktyvumas siekiant per- 
tvarkyti pasaulį, užuot pripažinus, kad visa yra nulemta ir pri- 
klauso nuo žmogaus valios, bei raminantis, jog viskas kuo pui- 
kiausia šiame visų geriausiame pasaulyje. 

Kitose filosofinėse apysakose Volteras ne sykį grįš prie 
Leibnico angelo atsiskyrėlio.  Panglosas turi ir vyresniųjų 
brolių. Toliau dar papasakosiu apie Voltero filosofines apy- 
sakas. 

Na, o dabar, kalbant apie pirmąją apysaką (su tuo, kad ji 
pirmoji, kai kurie Rene Pomo pirmtakai nesutinka; jie tvirtina, 
jog „Babuko vizija“, „Sankta Kozi“, „,Žvairakis nešikas“ buvo 
parašyti už ją anksčiau), reikia šį tą pridurti. 

Zadigas — tai ir privatus asmuo, ir neištikimų žmonų vyras, 
ir pirmasis karaliaus ministras, ir vergas, vėliau išlaisvintas, ir 
pretendentas į sostą, pagaliau karalius ir Astartės išrinktasis, 
tai yra įvairiausių aspektų žmogus. Patirdamas visus šiuos pa- 
sikeitimus, jis nesiliauja mąstęs. Jo, žmogaus, apdovanoto tik- 
rosiomis dorybėmis (jos išvardintos apysakos pradžioje), leitmo- 
tyvas — kaip iškovoti iš likimo lajmę, kurios nusipelnęs? Tai 
ir bendras klausimas, filosofo klausimas, aprėpiąs visą žmoniją 
ir įkūnijąs -autoriaus saviraišką — juk jam likimas taip pat lė- 
mė daugybę metamorfozių. 

Saviraiška, autoriaus asmenybės dalyvavimas — būtinas žan- 
ro bruožas. Romano autorius gali kūrinyje lyg ir neegzistuoti. 
Dažniausiai jis taip ir daro, jėi romane nėra lyrinių nukry- 

pimų. Bet pasakotojo, pasakininko „aš“ yra būtinas. Jis kišasi 
į veiksmą, aiškina, samprotauja, su skaitytoju dalijasi nuo- 
mone. 

Lygiai taip natūraliai pasakininkas gali panaudoti stebuklus 
ir metamorfozes, kas anaiptol neprieštarauja jo pasakojimo tik- 
roviškumui. Kai Volteras filosofinėms apysakoms (toli gražu ne 
visoms) suteikia pasakos formą, jis nevengia tradicinių pasakos 
atributų, pavyzdžiui, įprastinės pradžios: „Vieną kartą ten ir 
ten gyveno tas ir tas.“ 

Volteras, pavyzdžiui, rašo: „Vienoje tų planetų, kurios su- 
kasi aplink žvaigždę, vadinamą Sirijum, gyveno didžiai išmin- 
tingas jaunuolis...“ (,„Mikromegas“). | 

„Žadigas, arba Likimas“ prasideda „„Aprobacija“, kur į pir- 
mą vietą keliamas pasakotojas (jame lengva atpažinti autorių): 
„Aš, žemiau pasirašiusis, pagarsėjęs kaip mokslininkas ir netgi 
kaip protingas vyras, Iadau šį rankraštį, perskaičiau, ir jis 
prieš mano valią pasirodė man įdomus, linksmas, pamokan- 
tis..." Po to eina dedikacinis laiškas sultonei Šeraa, tai yra 
markizei de Pompadur,— šios dedikacijos, kartoju, So pilyje 
dar nebuvo,— ir, galiausiai, pirmas skyrius, kurio pradžia įpras- 
ta pasakoms: „Karaliaus Moabdaro laikais Babilone gyveno 
jaunuolis, vardu Zadigas, kurio nepaprastus gabumus dar la- 
biau išlavino auklėjimas. Nors buvo jis turtingas ir jaunas, ta- 
čiau mokėjo valdyti savo aistras, niekuo nesididžiavo, nesi- 
stengė visada pasirodyti teisus ir mokėjo gerbti žmonių silp- 
nybes.” (Toliau išvardijami veikėjo gerieji bruožai, iš kurių 
svarbiausias — pakantumas, būdingas Volterui.) 

Kas nežino Voltero posakio: „Visi žanrai geri, išskyrus nuo- 
bodų"? Deja, šito negalima pasakyti apie jo paties tragedijas 
ir „Henriadą“. Bet filosofinės apysakos, taip pat „Orleano mer- 
gelė"“, be abejonės, yra sukurtos žmogaus, kuris nemėgo nei 
pats nuobodžiauti, nei leisti nuobodžiauti kitiems. Klausytojai, 
o po to skaitytojai, leipte leipdavo juokais iš linksmų jo iš- 
monių. į 

Paskaitykime kokį ,„Zadigo“ skyrių — kad ir „Basiliską“. He- 
rojus joja per Aziją. Staiga išvysta įdomų reginį: pasilenkusios 
moterys kažko ieško ant žemės. Paaiškėja, kad jos ieško basi- 
lisko, kad yra valdovo Ogulo vergės. Jis serga, ir gydytojas 
liepė jam vartoti kaip vaistą basiliską, virtą rožių vandenyje. 

Iš teisybės tokio gyvūno gamtoje nėra. O valdovas pažadėjo 
susituokti su verge, kuri suras tai, ko surasti neįmanoma. 

Tokių keistybių bei absurdo festivalius Volteras rengia nuo- 
latos, nes čia jo filosofija randa geriausią išraišką: pasaulis yra 
sutvarkytas neprotingai, kupinas nesąmonių. Žaisdamas su klau- 
sytojais — pats žanras reikalauja sau klausytojo — šį netikėtu- 
mų žaidimą, Volteras nepamiršta filosofijos. Pasakotojo išmo- 
ningumas rungiasi su įtemptu autoriaus minties darbu, vers- 
damas susimąstyti ir klausytoją, ir skaitytoją. Nėra abejo- 
nės, kad susimąstydavo ir senoji kunigaikštienė diu Men. 

Volteras priverčia savo Zadigą pavaikščioti ne tik po Babi- 
loną ir Egiptą, bet ir po tikro tuolaikinio prancūzų gyveni- 
mo viršūnes ir žemumas, suvokti pasaulį tvarkančius visuoti- 
nius dėsnius. 

Nereikia pamiršti, jog Volteras prisilaikydavo bendros li- 
teratūrinės tėkmės. Jis neatsitiktinai ėmė rašyti filosofines apy- 
sakas-pasakas penktojo dešimtmečio antrojoje pusėje — kaip 
pasakotojas pasireiškė dar „Karolio XII istorijoje“ ir ypač „Fi- 
losofiniuose laiškuose“ ketvirtajame dešimtmetyje. 

Ivonas Belavalis straipsnyje „Filosofinė pasaka“ šio žanro 
apogėjų priskiria XVIII amžiui ir retoriškai klausia, ar jo ne- 
nulėmusi Švietimo dvasia. Tiesa, po to tyrinėtojas literatūros 
ir filosofinės minties judėjimą pasuka atgal ir prisimena Fene- 
lono „Telemacho nuotykius“, Siraną de Beržeraką, Rable, „Tilį 
Ulenšpigelį“, Gracianą, Bokačą, Margaritą Navarietę, kitus ra- 
šytojus bei įvairių tautų ir ankstesnių amžių kūrinius. Bet iške- 
lia XVIII šimtmečio filosofinę pasaką: „Tokio pasakos formos 
susiliejimo su filosofija nebuvo ir negalėjo būti, — rašo jis,— 
kol nepraėjo metafizikos mada.“ 

Prie to reikia pridurti, kad pats žanro pavadinimas tiko fi- 
losofijos sampratai XVIII amžiuje ir kad lengvapėdė pasaka 
buvo pamėgtas rokoko stiliaus žanras. Užtat tuometinėje Pran- 
cūzijoje tokį pasisekimą turėjo ne tik Gorbelo „Rytų bibliote- 
ka“, bet ir kitos „bibliotekos“ — kinų, arabų, persų. 

Švietimas sugebėjo panaudoti pasaką savo idėjoms tarnauti. 

Volterą nuolat kaltindavo neoriginalumu. Šį priekaištą ad- 
resuodavo ir jo „pasakoms“. Be abejonės, filosofines pasakas 
arba apysakas rašė ne jis vienas, ir juo labiau nebuvo pirma- 
sis. Šiame žanre, kaip ir kituose, Volteras turėjo mokinių ir 
pirmtakų, turėjo ir literatūrinių kaimynų, taip pat pasakinin- 

kų ir pasakotojų. Prancūzų žodis conteur reiškia ir viena, ir 
kita. 

Jau „Filosofiniuose laiškuose“ juntama „Tūkstančio ir vie- 
nos nakties“ įtaka, be to, Svifto ir Rable poveikis. „Laiškuose“ 
Volteras pratęsė ir Fontenelį, gebantį komiškai pasakoti apie 
rimčiausius dalykus. Neišvengė jo filosofinės pasakos ir Mon- 
teskje „Persų laiškų“ veikmės. 

Tačiau „Zadigą, arba Likimą“, kaip vėliau „Kandidą“, „At- 
viraširdį“, „Babilono princesę“, parašė ir parašyti tegalėjo tik- 
tai Volteras. 

Bet grįžkime į kunigaikštienės diu Men pilį, kol vargšas 
tremtinys ten dar slapstosi nuo karalienės rūstybės. 

Jam čia kuriant pirmąsias apysakas, Emili sumokėjo didžiu- 
lę kortų skolą — juk sprukti iš Fontenblo vertė ir praloštieji 
80 000 livrų — ir padarė, ką galėjo, kad tik karaliaus rūmai pa- 
mirštų neatsargią pastabą apie tituluotus sukčius. 

Galų gale markizei pavyko išvaduoti Volterą iš So pilies, 
kur jis tebesislapstė,— matyt, dėl to ir pasklido teisybė arba 
legenda apie jo kamarėlę ir nuleistas žaliuzijas. 

Bet į prancūzų karaliaus rūmus jis nebegrįžo. 

Taip baigiasi šis jo gyvenimo tarpas, šis knygos skyrius. 


7 skyrius 
PASKUTINIBJI METAI 


Visiems laikams išsiskyręs su Liudviko XV rūmais, Volte- 
ras priėmė karaliaus -uošvio kvietimą ir ištisus 1748-uosius ir 
pusę kitų metų drauge su Emili išgyveno Liunevilyje. Sirėjus 
taip pat nebuvo visiškai paliktas. 

Netekęs vilties įžengti į Lenkijos sostą ir palydėjęs geroką 
dalį ambicijų, mažutės Lotaringijos valdovas visgi neatsisakė 
pretenzijų į karūną. Todėl galima sakyti, jog Volteras ir Emili 
iškeitė didįjį Versalį į mažąjį. 

Bet dar labiau Liunevilis priminė Potsdamą. Stanislovas Leš- 
činskis, kaip ir prūsų karalius, taip pat troško būti išminčius 
soste ir net pranoko Fridrichą II domėjimusi filosofija, litera- 
tūra ir mokslais. Jo rūmuose buvo „mašinų salė“ su tobuliau- 
siais tuo metu teleskopais, mikroskopais bei kitais prietaisais. 

Kadangi kunigaikštystės valdymui jis neskyrė itin daug lai- 
ko, nevengė iš aukštybių nusileisti į žemę: mielai rūpinosi sa- 
vo laukais, sodu, paukštide ir domėjosi įvairiomis priemonė- 
mis, padedančiomis tobulinti žemės ūkį. 

Stanislovo Leščinskio favoritė ponia de Bufler buvo ištiki- 
ma savo meilužiui ir dabar, kai sėkmė nuo jo nusisuko: apgau- 
bė jį švelnumu, dėmesiu, rūpesčiu nelyginant tikrą Lenkijos 
karalių. Ir buvo ne mažiau svetinga už patį Liunevilio valdy- 
toją. R 

Užtat mažuosiuose rūmuose buvo kur kas malonesnė atmo- 
sfera negu Versalyje ir Fontenblo; taigi priėmęs kvietimą, Vol- 
teras krimstis negavo. 

Na, o Leščinskis pasidarė dar aistringesnis filosofo gerbė- 
jas, kai šį ėmė persekioti Prancūzijos karalienė. 

Marija buvo pernelyg dievobaimihga. Stanislovas, atvirkš- 
čiai, labiau linko į skepticizmą, o religiniais įsitikinimais — į 
deizmą. Pripažindamas dievo buvimą, jis anaiptol nelenkė gal- 
vos prieš jo tarnus žemėje, tai yra prieš dvasininkiją. 

Taigi nėra ko stebėtis, kad tokia Lotaringijos valdovo gal- 
vosena pelnė jam juo didesnę Voltero simpatiją. Volterui pa- 
tiko gyventi Liunevilyje. Jis daug laiko praleisdavo su šeimi- 
ninku ir Emili „mašinų salėje“, nesitraukdamas nuo teleskopo 
ir mikroskopo. Gulti eidavo tik lig valiai atsišnekėjęs su rūmų 
valdovu; pokalbiai teikė peno tiek širdžiai, tiek protui. Nuo 
politikos jie pereidavo prie religijos, nuo filosofijos — prie lite- 
ratūros, neaplenkdavo dievo, smerkdavo nepakantą ir svajoda- 
vo apie toleranciją. Abu gerokai užveždavo jėzuitams ir kiek- 
vieną pokalbį baigdavo apgailestavimais dėl daugelio žmonijos 
atstovų beprotiškumo. į 

Jau žinome, kad čia buvo rašomos ir skaitomos naujos filo- 
sofinės apysakos. 


Gyventi Liunevilyje buvo išties smagu ir miela; filosofą ir 
jo bičiulę gaubė komfortas ir svetingumas — regis, ko daugiau 
norėti po Versalio intrigų ir So vienumos, tepaįvairintos kuni- 
gaikštienės diu Men palankumo ir darbo? Tačiau net ir čionai 
Voltero laimė pasirodė esanti trumpalaikė ir nepatvari. Per 
greitai ėmė gadinti nuotaiką blogos žinios iš Paryžiaus. 

Voltero priešai nenurimo. Dabar jie nutarė pulti jo senas 
pjeses ir perkurtą tragediją „Semiramidė“. Iki nevilties jau- 

dindamasis dėl paskutinio savo plunksnos kūdikio, Volteras — 
nors ir kaip keista — kreipėsi į Prancūzijos karalienę prašyda- 
mas paremti „Semiramidę“. Karalienė tebebuvo abejinga ir net 
nesiteikė atsakyti. Tuomet Volteras paprašė pagalbos markizę 
de Pompadur. Ji pažadėjo pjesę perskaityti, bet pažadas liko 
tik pažadas... 

Nesulaukdamas žinių iš Paryžiaus ir nerimaudamas dėl tra- 
gedijos likimo, Volteras ryžosi slapčia nukakti į sostinę. Emili 
šį sykį nesutiko jo“ lydėti. Jis išvyko su savo sekretorium Lon- 
šanu ir nusprendė niekur nesirodyti, tik „Prokopo“ kavinėje, 
kur nuolatos rinkosi literatai, filosofai, mokslininkai. Kad liktų 
nepastebėtas ir neatpažintas, Volteras įsitaisė tamsioje kertėje 
ir per kiaurą vakarą iki sočiai prisiklausė apie savo priešų 
intrigas. Grįžo į Liunevilį taip ir nieko nenuveikęs, užtat visiš- 
kas ligonis. 

Liko dar vienas užtarėjas — Fridrichas II. Tačiau Prūsijos 
- karalius širdo ant Voltero, kad šis atidavė pirmenybę markizei 
diu Šatle ir kad liovėsi rašęs eiles. Karūnuotas mokinys vertino 
mokytojo istorinius kūrinius, -bet į „,„nerimtą“ jo prozą žiūrėjo 
šnairai. 

Volteras jam atsilygino komplimentu: „Jūsų didenybė pats 
kuriate puikias eiles.“ Fridrichas iš tiesų rašė eiles, rašė pran- 
cūziškai, tik vargu ar jos buvo vertos epiteto „puikios“. 

Nė neketindamas remti ,„Semiramidės“, sosto išminčius tikė- 
josi, kad nauji nemalonumai Paryžiuje privers Volterą persi- 
kelti į Potsdamą. ,,„Atvažiuokite,— rašė jis,— atvažiuokite be 
dantų, be ausų, be akių, jeigu jau negalite atvažiuoti sveikas.“ 
Bet ir šis karaliaus vylius nebuvo sėkmingas. 


Tuo tarpu Voltero tykojo dar viena bėda, kurią įsitaisė per 
savo neapdairumą. Jis pristatė Emili jauną, dailų, patrauklų 
karininką ir literatą markizą de Sen Lamberą, nė iš tolo ne- 
nujausdamas, kuo ši pažintis baigsis. 

Markizė iškart susidomėjo naujuoju pažįstamu ir, negana to, 
jį aistringai pamilo, nors buvo dešimčia metų vyresnė. Juk 
Volteras negalėjo pasigirti nei konkurento jaunatve nei 
grožiu. 

Per visokiausias gudrybes Emili pasisekė "savo geismą pa- 
tenkinti, ir ji vylėsi viską išsaugosianti paslaptyje. 


Apie tai, kaip Volteras išaiškino apgavystę, esama nemaža 
versijų. Patikėkime jo sekretoriumi Lonšanu. Kartą Volteras 
visai atsitiktinai užsuko į markizės diu Šatle kambarį, kur ji 
užsiiminėdavo mokslu ir filosofija, ir staiga aptiko porelę. Tai, 
ką ji veikė, nė iš tolo nesirišo nei su mokslu, nei su filoso- 
fija. 

Pagautas įsiūčio dėl neištikimybės ir apvilto pasitikėjimo 
(konkurentą jis laikė savo draugu), Volteras paleido Sen Lam- 
bero adresu užgauliausias tiradas, trumpai drūtai tariant, išplū- 
do jį paskutiniais žodžiais. Tačiau ir markizas neliko pės- 
čias. 

Tada Volteras paklausė, ar šis sutinkąs jam duoti satisiak- 
ciją? Atsakymo mes nežinome. Matyt, markizas nepasekė še- 
valje de Roano pėdomis, dvikovos neatsisakė. 

O kol kas visi trys privalėjo kuo greičiau išsivažinėti. Vol- 
teras liepė Lonšanui įsakyti, kad tuojau pakinkytų karietą. Bet 
šis jau buvo pripratęs prie patrono pykčio protrūkių, todėl 
prieš pildydamas paliepimą nuėjo pasitarti su markize diu Šat- 
le. Ši patarė pasakyti, jog karietą reikia taisyti. 

Volteras, laukdamas kelionės ir sunegalavęs iš apmaudo ir 
nuoskaudos, atsigulė miegamajame. Iš pradžių Lonšanas jam 
pranešė, kad karietą reikia taisyti. Po to į kambarį įėjo Emi- 
li. Ji kalbėjo daug ir ilgai, pirma angliškai, paskui prancūziškai. 
Iš pradžių Volteras ir girdėti nieko nenorėjo: viską matęs sa- 
vo paties akimis, tad kokie dar gali būti pasiaiškinimai?! Nors 
jau būtų tai pasistengę nuslėpti! Ko gero, pastarasis dalykas la- 

Bet Emili nenutilo. Ji neneigė akivaizdaus fakto. Tačiau pa- 
vyduolis buvo priverstas išklausyti jos argumentus. Taip, ji 
mylinti vieną Volterą. Bet kuo labiau mylinti, tuo labiau bran- 
ginanti jo sveikatą. | 

— Jūs pats, — kalbėjo markizė— savo sveikatai skyrėte kur 
kas daugiau dėmesio negu man, įsivedėte griežtą režimą, nuo 
kurio nenukrypdavote nė per plauką. 

Taigi Volteras suprato: markizė tikėjosi, kad kaip tik dėl 
šios priežasties bičiulis neįsižeis, jei jo vietą jos lovoje užims 
kuris draugas. Ištikimybės laužytoja, pasirodo, tiktai tausojusi 
paliegusį senelį! 

Markizė išdėjo visa, ką turėjo širdyje. Abu ilgai tylėjo — 
tol, kol Volterui praėjo įsiūtis. Ne veltui jis buvo mąstytojas, 

įpratęs į viską žiūrėti filosofiškai. Jau žinome, kad jis ne vieną 
ir ne du kartus buvo atleidęs savo draugams ir meilužėms už 
neištikimybę. 

Volteras pripažino markizę esant teisią. Juk iš tiesų jis nebe 
pirmos jaunystės ir amžinai serga. O ji geidžia meilės, kurios 
jis nepajėgia suteikti. Be to, žinome ir tai, ko net neįtarė Emili, 
bet ką puikiai žinojo pats Volteras: jau ketveri metai jis buvo 
savo dievinamos ponios Deni meilužis. Ar tik ne dėl šios prie- 
žasties jo būta tokio nuolaidaus? 

Žodžiu, dabar jis jau kaltino markizę ir de Sen Lambe- 
rą tik tuo, kad šie nemokėję nuslėpti savo meilės ryšio. Ilgai- 
niui liovėsi kaltinęs ir dėl šios nuodėmės. Juodu su Emili išsi- 
skyrė geruoju. | 

Jai išėjus, po kiek laiko į duris vėl pabeldė. Į kambarį įžen- 
gė Sen Lamberas prašyti atleidimo už piktus žodžius. Tada Vol- 
teras pats ėmė atsiprašinėti ir baigė taip: 

— Ne mano, o jūsų metai skirti meilei ir malonumui. Tad 
nesnauskit, kol dar jaunas! 

Jųdviejų pasiaiškinimas taip pat baigėsi apsikabinimu ir am- 
žinos bičiulystės patikinimais. Kitą dieną trijulė kaip paprastai 
vakarieniavo drauge. 


Gruodžio mėnesį markizė diu Šatle ir Volteras parkeliavo 
į Sirėjų. Gyvenimas plaukė pirmykšte ramia vaga, kol vieną 
dieną markizė jam pirmam prisipažino: ji, keturiasdešimt trejų 
metų moteris, laukiasi kūdikio. Kas jo tėvas, nereikėjo nė aiš- 
kinti. l 

Juodu išsikvietė į Sirėjų Sen Lamberą (šis abejingai delsė), 
ir visi trys ėmė sukti galvas, kaip įteisinti būsimą kūdikį. Vol- 
-teras pasiūlė įtikinti markizą diu Šatle, jog kūdikis esąs jo. 
Uždavinys buvo ne iš lengvųjų: Emili jau seniai nepalai- 
kė intymių santykių su savo vyru. Ir vis dėlto jie pasiekė, ko 
norėjo. | 

Markizė parašė į Dižoną, kur buvo jos vyras su savo pul- 
ku, ir lipšniausiais žodžiais pakvietė jį parvažiuoti į Sirėjų. Jis 
tučtuojau grįžo ir, radęs pilyje Volterą ir Sen Lamberą, pajuto 
pastarajam pavydą, bet paskui buvo didžiai patenkintas: tokių 
malonių pašnekovų dar nebuvo turėjęs. 

Emili apsimetė esanti be galo laiminga sulaukusi vyro. Ži- 
nodama, kad kelias į jo širdį eina per skrandį, ištaisė ne šiaip 

vakarienę, o tikrą puotą. Markizas kaip paprastai nesiskundė 
apetito stoka ir valgius bei gėrimus, nuo kurių stalas lūžo, kirto 
ir gėrė net ausys linko. Didelį malonumą vargšeliui teikė ir už- 
stalės pokalbis: dar niekas su tokia atida nesiklausė jo pasako- 
jimų apie karo žygius ir kareivinių anekdotų. Savo ruožtu ir 
Volteras paporino daugybę įdomių istorijų. O daugiausia nu- 
veikė šampanas, kuris tą vakarą liete liejosi; didžiumą butelių, 
aišku, išmaukė markizas diu Šatle. Emili be jokio vargo įtikino 
vyrą, kad ji vėl, kaip kadaise, jam neabejinga. 

Nuo tos nakties juodu įsikūrė bendruose apartamentuose, 
kur svarbiausias kambarys, žinoma, buvo miegamasis. O po ke- 
lių savaičių Emili prisipažino sugrąžintam į vedybinį gyvenimą 
vyrui, kad laukiasi kūdikio. 

Vyras iš džiaugsmo pametė galvą — nes argi reikia geres- 
nio įrodymo, kad jis vėl turi tikrą šeimą, —ir kur pasisukęs 
pasakojo apie laukiamą vedybinio gyvenimo įvykį. Sveikini- 
mai ateidavo iš už daugybės mylių, — rodės, tai žinojo visa apy- 
linkė. | 

Pagaliau „laimingajam tėvui“ nusibodo Sirėjaus malonūmai, 
be to, jo šaukėsi paliktas pulkas. Markizas diu Šatle išvyko 
atgal į Dižoną. Markizas de Sen Lamberas taip pat nepanoro 
užsibūti Šatle. Liunevilyje jo laukė kita, matyt, labiau geidžia- 
ma, širdies dama. 

Netrukus Volteras su Emili taip pat paliko pilį: abu išva- 
žiavo į Paryžių. Bet priartėjus gimdymo metui, juodu grįžo į 
Liunevilį, kad būtų netoli tikrojo kūdikio tėvo. Volteras nepa- 
prastai rūpinosi nėščia markize. | 

Fridrichas II, žinojęs šią istoriją, buvo labai nepatenkintas 
ir rašė draugui: markizė gimdysianti tik rugsėjį, todėl iki tol 
jam būti šalia jos visai nereikią, tegu važiuojąs kuo grei- 
čiau į Potsdamą. Volteras nesąs pribuvėja, naujagimis pui- 
kiausiai ateisiąs į šį pasaulį ir be jo pagalbos, juoba kad ne 
jis tikrasis tėvas. 

Volteras jam atsakė ne mažiau griežtai. Taip, ne jis davęs 
kūdikiui gyvybę, ir jis nei pribuvėja, nei gydytojas, bet netgi 
dėl jo didenybės nepaliksiąs brangios moters, kuri rugsėjį ga- 
linti ir mirti. Turint tiek metų ir po tokios ilgos pertraukos — 
paskutinį kartą ji gimdžiusi 1732-aisiais — gresiąs didelis pa- 
vojus. 

Voltero taurumas ir atsidavimas savo bičiulei tuo labiam 


174 


keka nuostabą, kad Emili jaudinosi ne tiek dėl artėjan- 
čio gimdymo, kiek dėl Sen Lambero atšalimo: ji vis dar aist- 
ringai jį mylėjo ir puoselėjo trumpalaikės laimės saldžius pri- 
siminimus. 

Tuo tarpu Volteras vis labiau jaudinosi ir nepalikdavo mar- 
kizės nė vienai dienai. 

Ne mažiau nuostabu, kad markizė iki pat paskutinės aki- 
mirkos nepaliovė dirbti. Ji net ir pagimdė sėdėdama prie sekre- 
terio. Tarnaitė vos suspėjo atbėgti; naujagimį paguldė ant Niu- 
tono tomo, kurį Emili norėjo „perkrimsti“ (Volteras), ir tik po 
to — į lopšį, o gimdyvę — į lovą. 

Kūdikis mirė po kelių dienų, o motinai prasidėjo pogimdy- 
minė karštinė. Netrukus parvažiavo vyras. Visi trys — marki- 
zas diu Šatle, Volteras ir markizas Sen Lamberas — budėjo 
prie ligonės lovos. Ja labai rūpinosi ir Leščinskis, ir Bufler. 

Jos mirtis anaiptol nebuvo neišvengiama. Tačiau tvyrojo 
dideli karščiai. Emili neapdairiai išgėrė ledinio oranžado, kuris 
ją ir pražudė. Matyt, įsimetė plaučių uždegimas. Dar buvo vil- 
ties, kad vis dėlto pasveiks, nes krizė praėjo, ji ėmė taisytis. 
Tačiau vieną vakarą ligonę užpuolė baisus kosulys. Užpuolė 
ir ūmai nutrūko... Sen Lamberas pamanė, kad ji apalpo, ir 
mėgino atgaivinti. Veltui. Tuomet jis nubėgo ieškoti, o gal 
liėpė pakviesti Volterą, markizą diu Šatle, Leščinskį, Bufler... 
Deja, Emili buvo ne nualpusi, o mirusi. 

Volteras neatsiminė, kaip išsvyravo iš markizės kambario, 
kaip neteko sąmonės. 

Atsipeikėjęs pakvietė ištikimąjį Lonšaną, paprašė jį numau- 
ti nuo velionės piršto žiedą, kuriame buvo įtaisytas jo portre- 
tas, ir atnešti jam. Po kelių minučių Lonšanas grįžo be žiedo 
ir ilgai nesiryžo prabilti. 

— Žiede ne jūsų portretas, pone,— galop pasakė —o Sen 
Lambero. 

Volteras reagavo gana netikėtai. > 

— Tokios jau moterys,— tarė.— Nesistebėkit, mano drauge. 
Kadaise markizės žiede aš pakeičiau kunigaikšti de Rišel- 
je, o mane pakeitė markizas Sen Lamberas. Tai dėsninga, toks 
jau pasaulis. 

Tai nereiškė, kad Volteras nesisielojo dėl moters, kuri iš 
teisybės mirė per jam sulaužytą ištikimybę. Atvirkščiai, jis ilgai 
negalėjo rasti paguodos. 

Voltero gyvenimo etapas Sirėjaus pilyje baigėsi. Iš markizo 
diu Šatle jis gavo kuklią sumą — kompensaciją už tai, kad ap- 
leistą pilį pavertė rūmais ir moksline laboratorija. Daugiau jis 
niekada čia negrįš. 

"Dabar jau galima apibendrinti jo penkiolika pragyventų su 
Emili metų. Be abejo, jos įtaka Volterui buvo didelė, nors ne 
visada atitiko jo interesus. Emili darė visa, kad jis galėtų daug 
ir sklandžiai dirbti. Tai Volteras prisimindavo su dėkingumu. 
O iš kiek pavojų buvo jį ištraukusi! Gal net po šiai dienai te- 
besėdėtų Bastilijoje?! Ir kiek metų buvo su ja laimingas! 

Tačiau markizė jam ir nusikalto... Ne tiek todėl, kad pa- 
milo jaunesnį ir dailesnį vyrą. Juk dėl Emili Volteras ne visai 
ištesėjo „Filosofiniuose laiškuose“ duotą pažadą — visomis išga- 
lėmis kovoti prieš atgyvenusį režimą. Per tuos metus, taikyda- 
masis prie Emili mokslinių interesų, jis labai gilinosi į gamtos 
mokslus, fiziką, matematiką; nors tai turėjo naudos svarbiau- 
sioms jo mūzoms — literatūrai, istorijai, filosofijai, bet atitrauk- 
davo jo protą ir atimdavo daug laiko. 

Antra vertus, markizė svyravo tarp susižavėjimo Leibnicu 
ir ištikimybės Niutonui. Ginčydamasis su ja ir jos mokytojais, 
Leibnico pasekėjais, Volteras susidarė neigiamą požiūrį į dokt- 
riną „viskas kuo puikiausia šiame visų geriausiame iš galimų 
pasaulių“. Užtat juodu su Emili ėjo greta, veikliai propaguoda- 
mi Niutono mokymą ir demaskuodami kartezianizmą. 

Pataikavimas monarchams, vaikymasis karališkų rangų, sie- 
kimas akademiko kėdės — visa tai irgi ne be markizės įtakos. 
Bet jeigu pagalvosime, kad gyvenimas Paryžiuje, Versalyje ir 
Fontenblo Volterui buvo puiki mokykla, kad be šito jis nebū- 
tų sukūręs filosofinių apysakų ir pasakų pirmojo ciklo, imsime 
pritarti Panglosui arba prisiminsime priežodį: „Nėra to blogo, 
kuris neišeitų į gera.“ 

Šiaip ar taip, anie penkiolika metų nepraėjo be naudos. Jei- 
gu 1734-aisiais Volteras atvyko į Sirėjų jau kaip išgarsėjęs ra- 
"šytojas, filosofas, mokslininkas, amžininkų labai vertinamų kū- 
rinių autorius (kai kurie tų kūrinių išlaikė amžių bandymą), tai 
1749-aisiais jis paliko pilį jau kaip pasaulinio garso mąstytojas 
ir menininkas. Bet čia dar nėra jo viršūnė. Septintasis dešimt- 
metis, kada į ją įkops, dar priešaky... 

O dabar Volterui be galo, be krašto sunku. Netekties siel- 
varto, regis, niekas negali paguosti. Veikiausiai dabar nė ne- 

prisimena ponios Deni, jausdamasis beviltiškai senas ir pa- 
liegęs. 

Kone visus markizės diu Šatle laiškus jis sunaikino, ir jie ne- 
išliko. Jo paties laiškus dieviškajai Emili pavyko aptikti tik po 
dviejų su puse šimtmečių, kiek anksčiau negu jo meilės laiš- 
kus dukterėčiai. Tada jie buvo išspausdinti atskira knyga ir 
Bestermano „Voltero korespondencijoje“. Pastarosiose yra ir laiš- 
kai draugams apie patirtą netektį. 


12. Volteras 


IV DALIS 


1 skyrius 
VASAROS, RUDENYS, ŽIEMOS... 


Jeigu Liudviko XV Prancūziją buvo galima pavadinti ,Zadi- 
go“ šalimi, tai juo labiau Fridricho II Prūsiją —,„Kandido" šali- 
mi. Ši Voltero svarbiausia apysaka ir prasideda kitaip pavadin- 
tos Prūsijos aprašymu. Apysaka, beje, buvo sukurta daug vė- 
liau, ir autorius joje sukaupė ne vien įspūdžius, kuriuos jis pa- 
tyrė gyvendamas Berlyne ir Potsdame. Tačiau be trejų Prūsi- 
jjoje praleistų metų nebūtų buvę nei „Kandido“, nei, žinoma, 
„Pono Voltero gyvenimo memuarų, parašytų jo paties“, kur 
daugiausia vietos užima Fridrichas II ir jo šalis. 

Rodos, lyg ir būtų nesunku atsakyti į klausimą, dėl ko Vol- 
teras 1750 metais galiausiai priėmė Fridricho II kvietimą keltis 
pas jį. Mirė Emili, ir Prancūzijos karaliaus rūmų persekiojamas 
filosofas, rodės, tuoj puls į glėbį jos konkurentui ir įsikurs jo 
rūmuose. 

Ilgalaikė Voltero ir kronprinco, vėliau karaliaus, draugystė 
buvo peržengusi asmeninių santykių ribas. Pagal XVIII amžiaus 
madą ji buvo vieša, be to, istorinis reiškinys. Fridrichas II, pats 
filosofas ir poetas, bent jau turėjęs tokią reputaciją, susidomė- 
jo pirmuoju Europos rašytoju, istoriku, filosofu dar nuo „Karo- 
lio XII" ir „Anglų laiškų“. Volterui savo ruožtu imponavo ne 
tik jo mokinio ir jaunesniojo draugo mėlynas kraujas. Jis ti- 
kėjo, kad „Šiaurės Saliamonas“ praktiškai įkūnys apšviestojo 
absoliutizmo idėjas, ir neklydo jį priskirdamas prie žymiausių 
istorinių savo šimtmečio asmenybių. Štai dėl to juodu nuo pat 
pradžios susirašinėjo kaip įsimylėjėliai ir per pirmą susitikimą 
susižavėjo vienas kitu. Ir vėliau, kai Volteras jau gyveno Ber- 
lyne ir Potsdame, ypač pirmaisiais mėnesiais ir tuo metu, kai 
"susiginčiję juodu susitaikydavo, būta daug meilių laiškų ir šir- 
dingų pokalbių. Pykdavosi juodu ne tik susidūrus charakte- 


178 


riams, kurie tiek vieno, tiek kito buvo sunkūs ir aikštingi, bet 
ir dėl skirtingų pažiūrų. Tačiau ir tada, kai, rodės, juodu susi- 
pyko visiems laikams, po septynerių metų susitaikė, ir Volte- 
ras — teisybės ir religinio pakantumo advokatas — Fridricho as- 
menyje dažnai rasdavo sąjungininką. Susitaikę nebenutraukė 
korespondencijos, ir vienas priešmirtinių Voltero laiškų buvo 
nusiųstas Fridrichui II. 

Jųdviejų santykių viešumas ir istorinė reikšmė skatino da- 
lytis „hiperboliniais epitetais, kurių vienas kitam nešykštėdavo; 
tai atitiko ir laiko dvasią. Volteras vadindavo Fridrichą ne tik- 
„Šiaurės Saiiamonu“, „Trojėnu“, bet ir „Julijum Cezariu“, ,,Mar- 
ku Aurelijum“, o Fridrichas Volterą —,,Prancūzijos Apolonu“. 

Labiausiai Fridrichui magėjo gauti iš Voltero poezijos pa- 
mokų. 

Ir vis dėlto Volterui buvo ne taip paprasta persikelti į Prū- 
siją. Šiuolaikinis Voltero tyrinėtojas Gėjus, žinodamas tikrą dė- 
dės ir dukterėčios santykių pobūdį, prūsų karalių laiko daug 
rimtesniu konkurentu markizei diu Šatle negu poniai Deni. 
Volteras atvyko į Potsdamą tik 1750 metų liepos 10 dieną, pra- 
ėjus dešimčiai mėnesių nuo dieviškosios Emili mirties. Žinoma, 
reikia atmesti laiką, praleistą varginančioje kelionėje, ir vis 
tiek — toli gražu ne iš karto. | 

Jo delsimą pradžioje galima paaiškinti gniuždančiu sielvar- 
tu dėl Emili mirties. Nors namuose Traversjero gatvėje, kur 
buvo įsikūrę Volteras ir ponia Deni, tvarka greit įėjo į savo vė- 
žes, jis ilgai nepajėgė gyventi kaip buvo įpratęs. Buvo toks 
prislėgtas, išsiblaškęs, nepanašus į save, kad naktimis klajoda- 
vo po tamsius kambarius ir šaukdavo Emili, tarsi vildamasis vėl 
sutikti ją gyvą. Dvasios kančios dar labiau pakirto jam svei- 
katą. Vengė žmonių, iš pradžių priimdavo tik artimiausius: sū- 
nėną, abatą Minjo, savo notarą Daleleną, senus bičiulius, kuni- 
gaikštį de Rišelje, grafą d'Aržantalį. 

Atkusti jam veikiau padėjo priešai. Draugai tik mokėjo pa- 
naudoti jų intrigas. Žinodami Voltero aistrą teatrui, Rišelje ir 
d'Aržantalis stengėsi ją pažadinti ir tuo būdu atplėšti draugą 
nuo slogių minčių. Jiems tas pavyko, nes du jo didžiausi sce- 
nos konkurentai, Pironas ir Krebijonas, džiūgaudami dėl Volte- 
ro apatijos ir sielvarto, mėgino iš jo atimti pirmojo Europos 
dramaturgo šlovę. Kurstomas draugų, pagaliau būdamas ne to- 
kios prigimties, kad ilgai vaduotųsi sielvartu ir sėdėtų sudėjęs 

rankas, jis ėmė atsikirsdinėti priešams ir taip sugrįžo į gyve- 
nimą. 

Pirmiausia jis panūdo smogti Krebijonui. Iš Liunevilio at- 
sivežė dvi naujas tragedijas: „Išgelbėtoji Roma“ ir „Orestas“. 
Pirmoji turėjo užtemdyti Krebijono „Katilinos“, antroji —,„Elekt- 
ros" sėkmę. 

Grįžus į Paryžių, Volterui dvasią pakėlė vien tai, kad buvo 
pastatyta daug prisikentėjusi „Semiramidė“ ir komedija „Na- 
nina". Pastaroji, kiek žinoma, ir dabar vaidinama Komedi fran- 
sez scenoje. 

„Oresto“ premjera 1750-ųjų sausį (pagal vieną versiją — 8. 
dieną, pagal kitą — 9-ąją) dėl Krebijono intrigų buvo palydėta 
skandalo, švilpimo ir riksmų. Autorius nepasidavė, tragedijoje 
padarė pataisų ir į kitus spektaklius atsivedė savo klakerius. 
Net ėjo gandas, jog per vieną spektaklį Volteras iš savo ložės 
paprašęs publiką aplodismentų. 

Vis dėlto buvusios padėties Prancūzų teatre jam nepavyko 
susigrąžinti. Negelbėjo nė tai, kad karaliaus rūmuose, atnauji- 
nus seną jo tragediją, Alziros vaidmenį atliko pati markizė de 
Pompadur. 

Neišėjo į gera ir tai, kad Prancūzų teatro (ir šitaip buvo 
vadinama Komedi fransez) aktoriai žiūrėjo į Volterą iš aukš- 
to ir nepaisė jo režisūrinių patarimų — ne taip kaip anksčiau. 
"Tas ir paskatino Volterą Traversjero gatvėje įkurti savo namų 
teatrą. 


Namų teatras tada nebuvo naujiena. Bet Voltero paryžie- 
tiškas teatras maža ką bendra turėjo su didikų namų teatrais, 
jame net nebuvo tokios scenos kaip Sirėjuje. Nauja Voltero 
išmonė tapo savotišku hibridu. 


Tuo metu Paryžiuje, kaip ir anksčiau, gyvavo keletas tre- 
čiojo luomo mėgėjiškų dramos ratelių. Vienas buvo davęs teat- 
zui Adrijeną Lekuvrer. 

Sykį Volteras nuėjo pažiūrėti mėgėjiško spektaklio, kuris 
ėjo tam vakarui išnuomotame „Klermono“ viešbutyje. Rate- 
liui vadovavo sienų apmušėjas. Voltero dėmesį patraukė itin 
talentingai vaidinęs auksakalys Lekenas (pagal tuometinę rašy- 
bą Le Kenas). Jis ėmė duoti jaunam mėgėjui aktorinio meist- 
riškumo pamokas. Negana to, Traversjero gatvėje pastatęs sce- 
ną, iš ano ratelio sukūrė trupę, į kurią įėjo ir Lekenas. Visų 

spektaklių autorius ir režisierius, aišku, buvo namų šeimi- 
ninkas. 

Į šiuos spektaklius įsisuko ir ponia Deni, kurios aktoriniai 
gabumai dėdei atrodė kur kas didesni negu buvo iš tikrųjų. 
Ir tada, ir vėliau jis įstumdavo draugus į keblią padėtį, lygin- 
damas dukterėčią su žymiausiais aktoriais. 

Tačiau nė jos vidutinybė nesukliudė Voltero namų teatro 
garsui greit pasklisti po visą miestą ir karaliaus rūmus. Pa- 
kvietimus visi graibstyte graibstydavo. Komedi fransez atsiun- 
tė pas Volterą delegaciją su atsiprašymais. O Voltero trupės 
papuošalas Lekenas netrukus tapo karališkosios scenos papuo- 
šalu ir visą gyvenimą buvo ištikimas savo mokytojo bi- 
čiulis. 

Ir vėl Volteras dvejoja. Tiek namų teatro sėkmė, tiek po- 
nios Deni — jųdviejų ryšys dar labiau sutvirtėjo — atkaklus ne- 
noras palikti prancūzų sostinę tebelaiko jį Paryžiuje. Bet antra 
vertus. .. l 

Jau praėjo tas neilgas laiko tarpas, kai Fridrichas II savo 
vyresniam draugui ir djevinamam mokytojui rašydavo laiškus 
karališku tonu. Volterą tas erzindavo, ir jis to neslėpdavo. 
Karalius grįžo prie pirmykštės — pakilios, meilios, pagarbios 
epistoliarinės manieros ir kaskart vis atkakliau mygo dievina- 
mą mokytoją pasiūlymais keltis į Prūsiją visiems laikams, už 
tai žadėdamas įvairiausių gėrybių ir, svarbiausia, visišką 
laisvę. 

Tačiau Volteras tebedelsė. Jį nesunku suprasti. Viena — ne- 
ilgi vizitai, be to, su diplomatinėmis misijomis, kurios, kaip ži- 
nome, didžiai glostė jam savimeilę: juk pirmą kartą tokios mi- 
sijos buvo pavestos ne kraujo, o dvasios aristokratui! Nenuo- 
stabu, kad 1740, 1741, 1742 ir 1743 metais jis buvo kuo pui- 
kiausiai priimamas. Svečias gali kiekvieną akimirką apsisukti ir 
išvažiuoti, nes jis yra nepriklausomas. Tačiau visai kas kita, 
kai prancūzas, paryžietis, persikelia į atšiaurų kraštą, kur gy- 
vena barbarai arba pusbarbariai,— taip bent manė jo tėvynai- 
niai, taip manė jis pats, kad ir kaip liaupsino Berlyno ir Bai- 
roito mandagumą. 


Ir vėl galvoji: ko gi jis paliko Prancūziją dėl Prūsijos? Pa- 
plitusi tokia versija: Volteras šitaip tikėjosi susigrąžinti padė- 


ų Prancūzijos karaliaus rūmuose, to troško ir siekė, bet ne- 

sant Emili paramos, neįstengė pasiekti. Ko tik jis nesigriebė! 
Visų karaliaus istoriografų dvasia parašė 1744-ųjų metų karo 
istoriją, pagiriamuosius žodžius Liudvikui XV ir Liudvikui 
Šventajam. Niekas negelbėjo! Karalienė ėmė dar labiau jo ne- 
mėgti: mat jis ne tik buvo bedievis, laisvamanis, pataikavo 
vyro favoritei, bet ir paveikė savo pažiūromis jos tėvą. Didėjo 
ir karaliaus antipatija budinčiajam rūmininkui. Svita bijojo ir 
nenorėjo, kad Volteras paimtų į savo rankas rūmų teatrą, o jis 
šio ketinimo ir neslėpė. Net pati markizė de Pompadur nerodė 
jam palankumo, nors ir anksčiau nebuvo jo dosni: Favori- 
tė pyko už ekspromtą, kuriame autorius neleistinai familia- 
riu tonu vanojo ją už tarties nuodėmėlę. Ji taip pat ma- 
nė, kad poetas perdėm aikštingas, nepastovus ir — pridursime — 
nepriklausomas. 

Štai dėl ko, pasak anos versijos, Volteras nusprendė: suži- 
noję, kad jį gerbia Prūsijos karaliaus rūmai, ims gerbti ir Pran- 
cūzijos karaliaus rūmai. Taip jis įrodysiąs Liudvikui XV, Mari- 
jai Leščinskai ir jų artimiesiems esąs šio to vertas! 

Be abejo, Prancūzijos karalius ir jo vyriausybė buvo nepa- 
tenkinti Volteru ir dėl svaresnių priežasčių. Ne šiaip sau buvo 
sužlugdyta jo kandidatūra į Inskripcijų akademiją (istorijos 
mokslų). Mat įsiliepsnojus diskusijai dėl Monteskje „Įstatymų 
dvasios“, Volteras veikliai joje dalyvavo ir pavojingąją knygą 
energingai gynė. Jis palaikė ir vyriausiąjį kontrolierių Mašo, 
apmokestinusį bažnyčios turtą. 

Voltero natūra tokia sudėtinga ir prieštaringa (nepaliauju 
kartoti: jo prieštaringumai atspindėjo pačios istorijos priešta- 
Tingumus), kad visa, kas čia pasakyta, siejasi su skyriaus pra- 
"džia. Nors ir daugsyk nusivylęs Fridrichu II, jis tikėjosi ra- 
siąs Prūsijoje naujesnę valdymo sistemą, šiuolaikiškesnius pa- 
pročius, mokslų ir menų klestėjimą, minties laisvę — visa, ko 
taip stigo Prancūzijoje. Dėl to nesunku susitaikyti su ilgu ir 
vargingu keliu — juo ne sykį važiuota,— su šalčiais, su prancū- 
ziško galantiškumo stokojančiais gyventojais... 

Atvykęs jis iš tiesų gavo įsitikinti: įvedęs taiką, šaunusis 
karvedys kur kas geriau tvarkėsi savo šalyje nei Prancūzija. 
Volteras, žinoma, vylėsi tapti karaliaus patarėju ir juo tapo, 
tik ne tiesioginiu. Jo filosofija veikė Prūsijos valdovo daro- 
mas reformas, bet kištis į valstybės reikalus filosofui nebuvo 
leidžiama, nors jis pats ir tvirtino atvirkščiai. 

„Memuaruose“ Volteras įrašė jau cituotą ir išties tragišką 
frazę: „Likimas mane privertė perbėginėti nuo vieno karaliaus 
pas kitą, nors dievinau laisvę.“ Žodį „likimas“ būtų galima pa- 
keisti žodžiu „istorija“. Voltero amžius buvo despotų — ir ne 
bet kokių, o apsišvietusių despotų — amžius, kaip taikliai pažy- 
mėjo Pjeras Parafas (Pierre Paraf Voltaire au pays de 
Candide, Europe, 1957, mai—juin). Kas beliko Volterui, jei- 
gu ne rinktis apsišvietusį arba neapsišvietusį despotą? Tik vė- 
liau, Delisėje ir ypač Turnėjuje ir Fernėjuje, jis taps pats sau 
karaliumi. Neapsišvietęs valdovas mynė jį po kojomis, dpsišvie- 
tęs — kaip įmanydamas aukštino ir žadėjo palaimingą gyve- 
nimą. 

Kitas klausimas, jog ir apsišvietęs Fridrichas II tebebuvo 
despotas. Jeigu Volteras užmiršo ir atleido jam klastą, tai jos 
neužmiršo ir neatleido jo draugai iš Paryžiaus. Jie atkalbinėjo 
Volterą nuo kėlimosi į Prūsiją. Ypač nėrėsi iš kailio ponia De- 
ni. Tik ji labiau rūpinosi savimi, būgštaudama, kad pačiai ne- 
tektų iškeisti linksmo Paryžiaus į nuobodų Berlyną. Rašė dėdei 
laiškus į Berlyną, įkalbinėdama grįžti. 

Išvažiuodamas Volteras pavedė Mari Luizai sekti, kas apie. 
jį kalbama mieste ir karaliaus rūmuose, ir beregint apie tai jam 
pranešti, ypač stebėti, ar atšiaurūs Versalio vėjai nevirsta 
palankiais. 

Kol kas jis gavo dar sykį įsitikinti šių vėjų nepalankia kryp- 
timi. Kaip jo didenybės Liudviko XV kamergeras ir istoriogra- 
fas, Volteras negalėjo išvykti iš tėvynės be valdovo sutikimo. 
Todėl prieš kelionę užsuko į Kompjeną, kur tuo. metu buvo 
įsikūręs karalius su svita. Gal Volteras puoselėjo viltį, kad ims 
jį atkalbinėti, o jeigu jau išleis, tai pavedę naują diplomatinę 
misiją. Karalius šaltai tarė: tegu važiuoja. Markizė de Pompa- 
dur elgėsi pagarbiai, bet atšiauriai ir tik paprašė perduoti Frid- 
richui jos komplimentus, į kuriuos anas atsakys pagarsėjusia 
fraze: „Aš jos nepažįstu." Taigi kas beliko Volterui, jei ne ke- 
lionė, nors ir nelabai į ją Veržėsi? 

Kol jis Paryžiuje dvejojo ir jau gyvendamas Berlyne ir Pots- 
dame svarstė, ar nesugrįžus atgal, Prūsijos karalius labai vink- 
liais ir įtikinamais argumentais įkalbinėjo jį visam laikui iš- 
keisti Prancūzijos karaliaus rūmus į.jo rūmus. 

Necituosiu laiškų, kuriuos Fridrichas siuntė Volterui į Pa- 
ryžių, skubindamas jį kelionėn. Tik pacituosiu laišką, pasiųstą 

iš vieno jo rūmų kambario į kitą, laišką kaip tam tikrą garan- 
tiją, atsakant į Voltero jam parodytą Mari Luizos laišką, ku- 
riame ji vėl įtikinėjo dėdę palikti Prūsiją. Šis Fridricho laiš- 
kas yra tarsi visų „už“ kvintesencija Prūsijos naudai. „Ne, 
brangusis Volterai, jeigu būčiau numatęs, kad persikėlimas Jums 
ne į naudą, aš pirmas būčiau Jus nuo to atkalbėjęs. Dėl Jūsų 
laimės būčiau paaukojęs malonumą visada laikyti Jus saviš- 
kiu. Tačiau Jūs filosofas ir aš filosofas, mudviejų bendri moks- 
Žiniai interesai, bendri polinkiai. Kas gali būti natūraliau už tai, 
kad filosofai gyvena greta ir užsiiminėja tuo pačiu?! Aš gerbiu 
Jus kaip savo mokytoją — iškalbos, poezijos, mokslų. Myliu 
Jus kaip dorą draugą. Šalyje, kur esate vertinamas kaip tėvy- 
nėje, pas taurios širdies bičiulį, Jums nėra ko bijoti vergystės, 
nesėkmių, nelaimių. Netvirtinu, kad Berlynas geresnis už Pa- 
Iyžių, Man svetimos tokios tuščios pretenzijos. (Mat jis žinojo, 
kad Volteras palankiai atsiliepdavo apie jo sostinę — A. A.). 
"Turtingumu, didumu, spindesiu Berlynas neprilygsta Paryžiui. 
Jeigu kur dominuoja subtilus skonis, tai, žinoma, Paryžiuje. 
Betgi Jus patį visur lydi geras skonis! Čia yra rankų Jums 
paploti, o savo jausmais Jūsų atžvilgiu mes nenusileisime jokiai 
kitai Žemės rutulio vietai. 

Aš gerbiu draugystę, kuri Jus pririšo prie markizės diu Šat- 
le, tačiau po jos mirties laikau savė artimiausiu Jūsų bičiuliu. 
Kodėl mano rūmai Jums turėtų virsti kalėjimu? Kaipgi aš, 
Jūsų bičiulis, galėčiau tapti Jūsų tironu? Prisipažinsiu, nesu- 
prantu tokios mąstysenos. Tikėkite manim, kol būsiu gyvas, bū- 
site čia laimingas, į Jus visi žiūrės kaip į minties ir gero sko- 
nio apaštalą... Čia rasite paguodą, kurios žmogus su tiek nuo- 
pelnų gali laukti iš mokančio jį vertinti žmogaus.“ 

Volteras buvo taip sujaudintas, kad net „,„Memuaruose“ pa- 
žymėjo: „Tokius laiškus jų didenybės rašo retai.“ Toliau jis 
ironiškai — tiek savo, tiek Fridricho atžvilgiu — aprašo šią sce- 
ną: „Įtikinėjimai žodžiu buvo dar svaresni už įtikinėjimus raš- 
tu. Jis buvo papratęs savaip išreikšti švelnumą daug jaunes- 
niems už mane favoritams ir, akimirką pamiršęs, jog nebesu 
jaunuolis ir mano ranka nebėra daili, paėmė ją ir pabučiavo. 
„Aš pabučiavau ranką jam ir tapau jo vergu.“ 

Šis ir panašūs Fridricho poelgiai ,,Memuaruose“ aiškinami 
taip: „Alčina — Fridrichas, matydamas, jog man jau sukasi gal- 

va, padvigubino stebuklingų žolelių porciją, kad suvis ap- 
svaigčiau.“ 

„Žolelių taurele“ vadinamas ir anksčiau pateiktas laiškas. Al- 
čina (Ariosto ,„Pašėlusio Rolando“ herojė) Volteras vadin- 
davo Fridrichą II, sakydamas, kad Astolfas (tos pačios poe- 
mos herojus) nebuvo priimtas Alčinos pilyje geriau negu jis 
pats Prūsijoje. | 

Ar buvo prie ano laiško pridėta kamergero raktas ir ordi- 
nas „Už nuopelnus“, kaip rašoma ,„Memuaruose“, ar, pasak. 
Laitchoizerio, Prūsijos karalius apdovanojo jį žadėtu ordinu 
tik gavęs Liudviko XV sutikimą? Laiko atžvilgiu viena ir kita 
galėjo sutapti, liudydami apie karaliaus klastingumą. Tik Vol- 
terui nebuvo lemta sužinoti, ką lengvai galėjo sužinoti bio- 
grafas, paėmęs iš archyvo dokumentus. Taigi Fridrichas II savo 
pasiuntiniui Paryžiuje davė slaptą užduotį: išsiaiškinti, ar Pran- 
cūzijos valdovas, karūnos brolis, neprieštaraus tam, kad būtų 
pagerbtas Volteras. Laitchoizeris teigia, kad šios užduoties tiks- 
las buvęs sudaryti Versaliui įspūdį, jog ne Prūsijos karalius 
atkakliai kvietęsis Volterą, o šis atvykęs savo iniciatyva — OI- 
dino ir titulo, kuriuos, beje, jau buvo gavęs iš Prancūzijos ka- 
raliaus,— ir šitaip galutinai sukompromituoti savo mokytoją ir 
draugą jo tėvynėje, visam laikui pririšti jį prie savęs. 

Jeigu biografas teisus, tai po šios provokacinės išmonės 
(Liudvikas XV, be abejo, turėjo mielai ja patikėti) prancūzų 
pasiuntinys Prūsijoje negalėjo nesuabejoti filosofo pareiški- 
mais, kad jis tebesąs visiškai lojalus Prancūzijai. 

Šit kaip visa tai aprašoma „,„Memuaruose“: „Tam, kad galė- 
čiau tarnauti dviem ponams, reikėjo gauti Prancūzijos kara- 
liaus leidimą. Tuo pasišovė rūpintis Prūsijos karalius. Jis para- 
šė karaliui, mano valdovui, ir šis mane perleido. Net nepajė- 
giau įsivaizduoti, jog Versalis galėtų įsižeisti, kad visai nenau- 
dingas karaliui budintysis rūmininkas taps tokiu pat .nenaudin- 
gu kamergeru Berlyne. Visgi leidimą davė, tačiau pasijuto įžeis- 
ti. Savo poelgiu neįtikau Prancūzijos karaliui, nė kiek nejtikęs 
ir Prūsijos karaliui, kuris širdyje iš manęs šaipėsi.“ 

„Žinoma, visa tai Volteras parašė daug vėliau, jau susipykęs 
su Fridrichu, išjuokdamas buvusią savo padėtį ir pas Prancū- 
zijos, ir pas Prūsijos karalių. 

"Bet kol kas poetas karaliui reikalingas. ,Memuaruose“ Vol- 
teras sarkastiškai rašo: „Negalėjai nė suabejoti, kad jo eilės 

ir proza turinio atžvilgiu yra pranašesnės už mano prozą ir ei- 
les, tik jis manė, kad aš kaip akademikas jį praturtinsiu savo 
poetinėmis priemonėmis.“ Pats poetas be karūnos nė neslėpė 
nuo karūnuoto poeto, jog su juo negali konkuruoti. Kad rašy- 
tum tokias eiles. kaip Fridrichas, reikia ne tik būti genijum, 
bet ir 150 000 kareivių vadu. 

Ir vis dėlto prūsų karalius tame pačiame laiške tikino ad- 
resatą, kad jis „ne toks kaip kiti valdovai" — ir nemelavo: anuo- 
met tas buvo teisybė, ir Volteras ją suprato. Nors Fridrichas II 
turėjo visišką pamatą pykti ant ponios Deni ir apie ją buvo 
nekokios nuomonės —, Moljero tarnaitė vis dar minima, o Vol- 
tero dukterėčios niekas neminės"“,— pasiūlė mokėti ir Mari Lui- 
zai 8 tūkstančių talerių kasmetinę pensiją su sąlyga, kad ji 
persikels į Berlyną ir rūpinsis dėdės namų ūkiu. Pačiam „dėdei“ 
jis mokėjo 20 tūkstančių. 


Bet grįžkime į tą metą, kai Volteras ruošiasi kelionei. Jo 
priešai iš Paryžiaus su džiaugsmu išlydi ramybės drumstėją 
ir atsisveikina karikatūra, kurią kiekvienas gali nusipirkti už 
šešis su pas bet kurį laikraščių ir brošiūrų . pardavinėtoją. Ka- 
rikatūra vaizduoja Volterą prūsą, nuo šalčio apsigaubusį meš- 
kena (dar vienas įrodymas, ' jog prancūzai į Vokietiją žiū- 
rėjo beveik kaip į šiauriausią šiaurę — iš čia ir „Šiaurės Sa- 
liamonas'“). - 

Ponia Deni, atkalbinėdama dėdę nuo kelionės, tarsi nujau- 
tė, kad ji prasidės po nelaiminga žvaigžde. Volteras, nepaken- 
čiąs jokio delsimo, turėjo ištisas keturiolika dienų tūnoti Kle- 
vėje dėl blogų kelių ir ligos. Dabar, liovęsis abejoti, jis veržte 
veržėsi į Prūsiją, kad kuo greičiau pradėtų smagų gyvenimą, 
susitiktų su senais draugais. Kada pagaliau jis galės mėgautis 
nerūpestinga vasara San Susi (prancūziškai — „be rūpesčių“)? 
Fridrichas ir pats dievino šiuos rūmus, neseniai pasistatydintus 
Potsdamo vynuogynuose. 

Keliai, kuriais Volteras važiavo į paskirties vietą per Vest- 
faliją, Heseną, Hanoverį, buvo tokie netikę, kad prie ketverto 
arklių prireikė įkinkyti į karietą dar dvejetą. Ne be reikalo 
jis skundėsi Fridrichui, laukiančiam jo su tokia pat nekantra: 
„Aš keliauju į rojų, bet kelias klotas šėtono." 

Verta dėmesio smulkmena: nors Prūsija, palyginti su jos 
kaimynėmis, buvo klestintis kraštas, bet jos keliai blogesni. Tą 

galima paaiškinti karaliaus gudravimu: tegu svetimšaliai — o jų 
atvykdavo nemažai — išleis kuo daugiau pinigų kelionei, pri- 
verstiniams sustojimams ir užeigos namams. Be to, jis turėjo 
politinių tikslų: jeigu prasidėtų karas, ypač jo teritorijoje, pras- 
ti keliai pristabdytų priešą... 

Bet šiaip taip ateina 1750 metų liepos 10-oji. Volteras pa- 
siekęs tikslą ir jau priiminėja pagarbos pareiškimus. Reikia pa- 
sakyti, kad iš pradžių jis įkurdinamas Šarlotenburgo pilyje, ku- 
rioje anksčiau gyveno Morisas Saksonietis, žymus karvedys, Ad- 
rijenos Lekuvrer paskutinis mylimasis. ,,„Mažiausiomis malonė- 
mis“ Volteras vadina karaliaus virėjus, taisančius jam pietus, 
be to, karaliaus vežėjus, kai jis sumanydavo pasivažinėti. Ka- 
ralius jį dosniai tebegirdė stebuklingomis žolelėmis, pradėjęs 
girdyti tada, „kai visaip meilikavo, kad aš atvažiuočiau“. Pas- 
kui Volteras demaskuoja tiek karaliaus, tiek savo paties ne- 
nuoširdumą: „Ir kaip galėjau atsispirti nenugalimam karaliui, 
filosofui ir muzikantui, kuris dėjosi mane mylįs? Aš taip pat 
įsitikėjau jį mylįs." 

Ar tai iš tiesų tebuvo apsimetimas, ar priėmimo pakerėtas 
atlaidus ir pakantus Volteras tikrai pamiršo, kiek sykių gavo 
kentėti per Fridricho klastas? Tik visada jas diktavo noras įsi- 
vilioti Volterą į savo rūmus. 

Dabar yra dėl ko apsvaigti... Jį priima savo rūmuose Sofija 
Dorotėja, motina karalienė, apdovanota sūnaus už materialinius 
ir dvasinius nuostolius, patirtus esant gyvam jos vyrui. Jį pri- 
ima karaliaus žmona, apleista vyro, kuriam moters meilė buvus 
nebuvus. Daugybė Prūsijos princų ir princesių, puikiai mokan- 
čių prancūzų kalbą, gražbyliauja su geriausiu Europos pa- 
šnekovu... l 

Kaip noriai jie repetuoja ir vaidina Voltero komedijas! Prū- 
sijos karaliaus rūmams mėgėjiški spektakliai — tikra naujiena. 
Bet ir čia, kaip visame kame, jie mielai mėgdžioja prancūzus. 
Tuoj po autoriaus atvykimo viena po kitos statomos ir vaidi- 
namos „Zaira“, „Alzira", labai dažnai ,‚„Mahometas", „Brutas“, 
„Cezario mirtis“ ir „Išgelbėtoji Roma“, iki tol temačiusi sceną 
tik Traversjero gatvėje. 

Atlikėjai negali atsižavėti autorium kaip režisierium. Jis dek- 
lamuoja monologus, vaidina ištisas scenas. Tiek to, kad rėkau- 
ja ant aukštakilmių, kad barasi. Jie nejsižeidžia: -barniai tokie 
sąmojingi, reikalavimai tokie protingi! 

Nuo įtempto darbo — ne taip lengva šiuos Hohencolernus 
paversti Zaira, Orosmanu, Brutu — jis be galo pavargsta, visai 
sulysta, veide telieka viena smaila nosis. Bet už viską atlygina 
laimė vėl sulaukti pripažinimo teatro scenoje. 

Ne mažiau Volterą džiugina ir karaliaus susižavėjimas nau- 
jomis „Orleano mergelės" eilėmis —ir ta, apie priimtą į pra- 
garą arklininką, ir ta, kur gražuolę Dorotėją nori sudeginti 
ant laužo už pasipriešinimą dėdei vyskupui, mėginusiam ją iš- 
prievartauti. 

Gindamas poeto nepriklausomybę („Memuaruose“ tas išreikš- 
ta formule: „Eilėraščiuose turime teisę kalbėti apie viską“), Vol- 
teras, kaip karaliaus redaktorius ir mokytojas, elgiasi su juo 
nepriklausomai ir griežtai. Svarbiausia naujojo kamergero pa- 
reiga — kasdien po dvi valandas su Fridrichu II nagrinėti jo 
kūrinius, jau nekalbant apie idėjas, kurias jis teikia karaliui 
per garsiąsias vakarienes ir laiškelius iš vieno kambario į kitą. 
Su idėjomis Fridrichas II ne visada sutikdavo, na, o dėl kara- 
liaus poezijos ir prozos, tai kiek griežtas būdavo mokytojas, 
tiek nuolankus ir kantrus mokinys. „Aš ištaisydavau visus jo 
kūrinius, nė sykio nepraleisdamas progos pagirti, kas atrody- 
davo man gera (šiaip ar taip, autorius buvo valdovas, be to, 
toks pedagoginis metodas išbandytas nuo seno — A. A.), ir iš- 
braukdavau visa, kas netikę“ („Memuarai“). Neapsiribodamas 
atskiromis pastabomis ir redagavimais, Volteras paversdavo pa- 
mokas poetikos ir estetikos mokykla. Karalius nemurmėdamas 
po šimtą kartų perdirbinėdavo, ko mokytojas pareikalaudavo, 
ir stengdavosi išmokti teoriją. Volteras ir čia nesivaržydavo su 
žodžiais: „Šis posmas nevertas nė sudilusio skatiko“ arba „Kaip 
jums pasisekė sukurti keturias geras eilutes, kai kitos grynas 
niekalas?“ Karalius taip troško, kad su jo vardu būtų išspaus- 
dinti geri eilėraščiai!.. Suprato, kad anksčiau Volteras vadin- 
davo juos „puikiais“ tik iš mandagumo. -Todėl ir neįsižeis- 
davo. 

„Memuaruose“ rašoma, kad Fridrichas prisiviliojęs Volterą 
vien tam, kad šis ištaisytų jo kūrinius. Tai ne visiška teisybė, 
kaip ir daug kas nėra teisybė ,„Memuaruose“ apie prūsų ka- 
ralių ir jųdviejų santykius. 


„Memuarai“ kaip literatūrinis kūrinys — puikūs. Bet kaip 
biografinis ir istorinis šaltinis skyriui apie Volterą Prūsijoje 

reikalauja kritiško žvilgsnio. Žinoma, „Memuaruose“ nemaža 
vertingų pastebėjimų, prisipažinimų, apibendrinimų — juos ci- 
tavau ir dar cituosiu. Tačiau nepamirškime, kad toji dalis, kur 
kalbama apie Fridrichą II ir jo valdomą šalį, turi pamileto at- 
spalvį. Ji parašyta tuo metu, kai autorius tebebuvo susierzi- 
nęs po kivirčo; tas anaiptol neskatino būti objektyviam. Be 
to, jis nežinojo daugelio dalykų, kuriuos vėliau išaiškino ty- 
rinėtojai. . 

Įdomios ,,„Memuarų“ atsiradimo aplinkybės. 1759 ar 1760 me- 
tais, draugų ir namiškių atkakliai prašomas, Volteras sutiko 
užrašyti kai kuriuos anekdotus apie matytus ar girdėtus atsi- 
tikimus, kuriuos jie pasakodavo Fernėjuje. Vienus veikėjus jis 
vaizduodavo kaip budelius, kitus — kaip aukas... 

Bet praslinko kiek laiko, ir Volteras susitaikė su savo prie- 
šu, nes anas, atsidūręs sunkioje būklėje, labai to siekė. Štai 
tada autorius ir sudegino ,,„Memuarus“, rašytus savo paties ran- 
ka; jis tikėjosi, kad nei prūsų karalius, nei niekas kitas jų jau 
neperskaitys. 

Tačiau jam tas nepavyko. „Memuarai“ buvo išleisti po jo 
"mirties, bet dar esant gyvam Fridrichui II. Matyt, autorius pa- 
miršo, jog dar esama nuorašų, padarytų jo sekretoriaus Vanje- 
ro. Vieną nuorašą pavogė Laharpas, ne sykį vogęs Voltero rank- 
raščius, ir perdavė ar pardavė Jekaterinai II. Antrasis iš ponios 
Deni, dėdės paveldėtojos, atiteko pirmo pomirtinio Voltero raštų 
rinkinio leidėjui Bomarše; šiame rinkinyje ir buvo pirmą kartą 
išspausdinti ,,Memuarai". 

Saltykovo-Ščedrino vardo bibliotekoje Leningrade, retų kny- 
gų skyriuje, kartu su Voltero biblioteka ir kitais rankraščiais 
yra saugomas bene pirmasis iš dviejų ,Memuarų“ nuorašų. Jis — 
paradinis, 220 puslapių, perrašytas Vanjero. Tiksli vieta — 4-oji 
spinta, 240-asis aplankas. 

Kaip juodos spalvos sutirštinamos „„Memuaruose“, taip su- 
tirštinamos rausvos pirmuose Voltero laiškuose į Prūsiją. „Štai 
pagaliau atsidūriau šioje kadaise laukinėje vietoje, kurią da- 
bar puošia menas ir taurina šlovė. 150 000 nenugalimų karių 
(apie juos buvo užsiminta kontekste — A. A.), valdovo galia, 
opera ir komedija, filosofija ir poezija, herojus — filosofas ir 
poetas, didybė ir lipšnumas, grenadieriai ir mūzos, dūdos ir 
smuikai, platoniškos . puotos, draugija ir laisvė...“ Beje, čia sly- 
pima ir ironijos. 

Iš laiškų žinome, kad Volteras turėjo savo dispozicijoje vi- 
są dieną, išskyrus dvi valandas. Dalį metų (karnavalo sezoną) 
jis praleisdavo drauge su karalium Berlyne, likusį laiką — Pots- 
dame; visuose rūmuose kambariai jam buvo skiriami greta ka- 
Ialiaus apartamentų. 

Apie karaliaus vakarienes jis rašo: „Niekur kitur nebuvo 
taip laisvai kalbama apie įvairiausius žmonių prietarus, nie- 
kur su tokia panieka ir pašaipa jie nebuvo smerkiami... Dievą 
ten gerbė, bet užtat negailėjo tų, kurie dievo vardu apgaudinė- 
ja Žmones..." 

Sakytum, iš tiesų Prūsijoje buvo susibūrę Fridricho sukvies- 
ti poetai, filosofai, muzikantai, mokslininkai — visa Švietimo 
Europa. Sakytum, iš tiesų čia viešpatavo liberalizmas arba prog- 
resas ir Volteras rado čia laisvę, kurios neturėjo Pran- 
cūzijoje. 

Kompensuodamas tai, ką atimdavo retrogradas tėvas, Frid- 
richas troško gyventi turiningą intelektualų gyvenimą ir sten- 
gėsi valdyti šalį kitaip nei velionis. Tačiau vis tiek jis buvo 
savo tėvo sūnus — nors apsišvietęs, bet despotas; Volteras ga- 
vo tuo įsitikinti jau po pusmečio. 

. Netrukus po jo atvykimo karaliui pasitaikė proga parodyti 
bičiuliui, kurį galų gale prisiviliojo, savo sostinę visame gra- 
žume, o jį patį, kaip garbingiausią savo trofėjų — Berlyno gy- 
ventojams. Rugpjūčio mėnesį Fridrichas surengė didelę šventę 
mylimos sesers Vilhelminos, Bairoito markgrafienės, ir jos vyro 
garbei. Šventės mastas ir išradingumas Volterą stačiai pritren- 
kė. Neregėta viso miesto iliuminacija. Eitynės su keturiasdešimt 
tūkstančių žibintų, didžiulė karuselė priešais karaliaus rūmus, 
trys tūkstančiai kareivių iš abiejų gatvės pusių. Per karuselę 
Volteras sėdėjo karaliaus rūmų ložėje ir buvo visų smalsaus gė- 
rėjimosi objektas, sakytum, tikrasis šventės herojus. Jo sukur- 
tas iškilmėms ketureilis taip skambėtų išvertus proza: „Niekuo- 
met nei Atėnuose, nei Romoje nebuvo nuostabesnių dienų ir 
subtilesnių dovanų. Aš mačiau Marso sūnų su Pario bruožais 
ir Venerą, duodančią obuolį.“ Taigi mitas kiek pakeistas. Ir 
per kitas rugpjūčio šventes, kaip per aną karuselę, į Volterą 
krypo visų dėmesys ir žavėjimasis. Markgrafienės garbei buvo 
parodyta „Išgelbėtoji Roma“, ir jis vaidino Ciceroną. | 

„Memuaruose“ rašoma apie keistą asketizmo susipynimą su 
epikūrizmu karaliaus rūmuose. Bet kadangi Volteras mėgo pra- 

bangą ir didelę reikšmę teikė geram skoniui, tai negalėjo nesi- 
džiaugti Fridricho II potraukiu prie poezijos, teatro, muzikos, 
dailės, skulptūros ir architektūros, negalėjo nesižavėti puikiu 
operos pastatu ir rūmais, kuriuos monarchas pastatydino sau 
ir savo šeimos nariams. San Susi Volterą tiesiog pakerėjo. 

Rūmai stūksojo virš šlaito terasų, į juos vedė platūs laip- 
tai; iš kairės ir dešinės — prancūzų maniera apkirpti medžiai. 
Tvenkiniai, fontanai, marmuro statulos, parkas — viskas puiku, 
visame kame Volteras atpažįsta subtilų prancūzų skonį. Jis mė- 
go ir muzikos kambarį, kur Fridrichas grodavo fleita Grauno 
melodijas. Išties nepaprastas valdovas! Volterui netekdavo pie- 
tauti su „nuobodžiais generolais, dvariškiais, mažareikšmiais Ho- 
hencolernais“. Užtat siaurame ratelyje, per Fridricho II vaka- 
rienes, jis jautėsi kaip namie. Valgio negausu, Fridrichas savo 
ir rūmų mitybai per dieną išleisdavo 36 ekiu. Gerdavo taipgi 
labai saikingai. Bet vakarienės dalyviai įkaisdavo nuo tarpu- 
savio ginčų. l 

Ypatingą gyvumą ir reikšmę šiems pokalbiams, aišku, teik- 
davo Voltero buvimas. Dabar karalius turėjo pastovų oponen- 
tą savo sąmojams, juokams, sarkazmams. Kiti nuolatos kviečia- 
mi asmenys, kad ir įžymūs, nei sąmoju, nei genialumu, nei en- 
ciklopediškumu Volterui prilygti negalėjo. Mopertiuji su ryš- 
kiai rudu peruku kartkarčiais įterpdavo mokslinę pastabą, ta- 
čiau tarėsi esąs per daug didis, kad galėtų dalyvauti žodžių 
dvikovoje. Volterui jis pavydėjo, jo draugijoje būdavo dar ty- 
lešnis ir rūškanesnis. Algarotis, kartu su Mopertiuji keliavęs 
į Arktį, senas Voltero bičiulis, tebuvo antraeilis poetas, dau- 
giausia išgarsėjęs įdomia knygele apie Niutoną. D'Aržansas — 
taip pat tik populiarus vidutinis poetas. Mokslininkas Darže — 
įdomus damoms, bet nuobodus vyrų pokalbyje. Šaso ne sykį 
pasižymėjo mūšiuose, o žodžių kautynėms netiko — už stalo bu- 
vo snudžius ir tylenis. Ko gero, iš jų žaismingiausias buvo 
baronas Pelnicas, skandalingų istorijų mėgėjas ir jų didvyris, 
pirmasis kamergeras, amžinai sėdįs skolose ir be pinigo, dėl 
ko net buvo priverstas pakeisti religiją. (Jų visų čia ne- 
vardiju.) 

Tikra vakarienių įžymybė buvo Lametri. Pagal specialybę 
gydytojas, labai reikšmingų knygų autorius. Iš jų labiausiai pa- 
' garsėjo „Žmogus mašina“. Skaitydavo savo kūrinius karaliui, 
ir šis klausydavosi su didele atida. Lametri garsėjo ir kitkuo: 

kategoriškai neigdamas religiją, imdavo žegnotis sugriaudėjus 
už rūmų sienų perkūnui ar kam netyčia išbėrus druską. Vol- 
teras iš to šaipydavosi, kaip ir iš jo gydymo meno, tiksliau, 
elgesio su pacientais. „„Gink dieve nuo tokio gydytojo! Man 
jis išrašytų ne rabarbarus, o vaistus nuo vidurių užkietėjimo ir 
dar pasijuoktų.“ | 

Šiaip ar taip, Volteras labai mėgo karaliaus vakarienes, kol 
pradėjo ryškėti valdovo dviveidystė ir būdo nepastovumas. Kai 
mirė Darže žmona, įžymi moteris ir puiki kalbų žinovė, Frid- 
richas II nusiuntė našliui krikščioniškos užuojautos laišką ir 
tuoj pat sukūrė velionę išjuokiantį eilėraštį. 

Bet ir tada, kai karalius elgdavosi taip, kad nors prie žaiz- 
dos dėk, taikos šalininkui nepatiko (ir jau nuo pat pradžios) 
karinė dvasia, tebetvyranti ginklą padėjusioje šalyje. Tą galima 
pajusti net kupinuose susižavėjimo anksčiau cituotyose Volte- 
ro atsiliepimuose. Yra ir kitokių: „Kareivinių dvasia čia stip- 
resnė už Akademijos dvasią", ir panašiai. 

Tiesa, iš pradžių daug atsverdavo Fridricho šypsenos, didelės 
žydros akys, švelniai žvelgiančios į Volterą, kurio protą, ge- 
nialumą, poetinį meistriškumą troško paversti savo nuosavybe. 

Tačiau Volterui, kad ir apgaubtam pagarbos, bet vis dėlto 
emigrantui, gangreit kilo mintis grįžti į savo šalį. Norom ne- 
norom šį ketinimą atidėjęs, visgi jo nepamiršo, saitų su Pran- 
cūzija nenutraukė. Rašė Rišelje, kad grįš vos atsiradus bent 
kiek pakenčiamoms sąlygoms. Buvo pasiekęs, ko troško: kito 
karaliaus ir jo rūmų pagarbos: „Jau nebesu tremtinys, meldžiąs 
leidimo grįžti. Juk  palikčiau karalių, pas kurį esu nepri- 
klausomas, kur niekas man negraso— nei dvasininkija, nei 
ministrai..." 

Jis neišvažiavo ne tik dėl to, kad Prancūzijoje neatsirado 
pakenčiamų sąlygų. Liudvikas XV, neprieštaraudamas malo- 
nėms, kurias Volterui suteikdavo Prūsijos karalius, tuoj pat iš 
jo faktiškai atėmė karaliaus istoriografo titulą, nors Volteras 
buvo jo vertas dabar kaip niekad: atsidėjęs rašė „Liudviko XIV 
amžių“, atverdamas naują istorijos mokslo kryptį. 

Aistringam karo priešui buvo malonu laikyti save monarcho 
patarėju ir su juo bičiuliautis — juk šis monarchas laimėjo du 
karus, o dabar uoliai ir sėkmingai dirbo taikingą kuriamąjį 
darbą. Per trumpą laiką Fridrichas II Prūsiją pavertė galinga 
ir klestinčia valstybe. 

Volteras jį lygindavo su Petru Didžiuoju ir keldavo prieš- 
priešiais paskutiniųjų karaliavimo metų Liudvikui XIV ir juo 
labiau Liudvikui XV. 

Volteras nepritarė tam, kad prūsų armija didinama ir kad 
svarbiausią vaidmenį vaidina kariniai sutvirtinimai, bet tuo 
pačiu metu negalėje netriumfuoti matydamas, kaip Fridricho II 
talento ir energijos dėka atgyja jo šalis. Gerėjo valstiečių būk- 
lė, tegu lėtai ir palaipsniui, bet buvo panaikinama baudžiava. 
Vystėsi žemdirbystė, gyvulininkystė, daržininkystė, buvo augi- 
nami linai ir šilkmedžiai, ir Prūsija jau galėjo varžytis su Pran- 
cūzija šilko gamyboje. Visa tai rėmė pats karalius. Be to, buvo 
kasami kanalai, statomi uostai, gyvenamieji namai, viešieji pa- 
statai, rūmai... Ekonomiškai ir išmintingai Fridrichas tvarkė 
šalies finansus. 

Taigi viskas buvo kitaip nei Prancūzijoje, kur karalius ir 
jo rūmai tesirūpino intrigomis ir pramogomis, nekvaršindami 
sau galvos dėl žmonių gerovės ir šalies klestėjimo. Ne veltui 
Liudvikas XV pagarsėjo posakiu: „Po manęs kad ir tvanas!“ 
ir buvo vadinamas „mieluoju“ ir „mylimuoju“. Tuo metu ne 
tik Volterui, bet daugeliui pažangių protų Prūsija atrodė 
ateities šalis ir traukė emigrantus. Pagal tuolaikinį mastą Ber- 
lynas buvo didžiulis miestas: turėjo šimtą tūkstančių gyven- 
tojų. > 

Ir nors Volteras nebuvo „varginamas” žemės ūkio, statybos, 
finansų reikalų, jis visose Fridricho II reformose juto negin- 
čijamą savo filosofinių ir politinių idėjų įtaką; galbūt daugiau- 
sia justicijoje —ir ne vien teismų praktikoje, atskiruose pre- 
cedentuose, bet ir tame, kad Fridrichas II stengėsi iš pagrindų 
pertvarkyti įstatymų leidybą ir teisminį procesą. Kaip niekur 
kitur jis čia pritaikė naujos filosofijos ir švietimo humanizmą, 
ir visų pirma pakantumq. Nė pats Volteras nebūtų sugalvojęs 
geriau už Fridrichą bendros juridinės formulės: „Tik neapy- 
kantos manijos apsėstasis gali vaizduotis, kad visi žmonės yra 
velniai, ir juós Žiauriai persekioti. Tik neprotingas kapucinas 
gali svajoti, kad visi žmonės — angelai. Reikia Žinoti, kad žmo- 
nės nei geri, nei -blogi... Gerus poelgius — vertinti labiau, ne- 
gu jie verti, už blogus — bausti ne taip griežtai, negu reika- 
lautų kaltė... Šit kaip turėtų elgtis protingas žmogus." 

Fridricho II asmenyje keistai buvo susipynęs despotizmas 
(ne ką mažesnis už tėvo) ir ištikimybė šalies valdymo princi- 

pams, išdėstytiems dar „Anti-Makiavelyje“: „Valdovas atsakin- 
gas ne prieš dievą, o prieš valdinius, jis — valstybės tarnas.“ 

"Iš tėvo engiamo kronprinco virtęs visagaliu karaliumi, Frid- 
richas II neatsižadėjo anksčiau cituoto valdovo pareigos supra- 
timo, davusio teorinį pagrindą jo, kaip monarcho, vieninteliam 
tais laikais veikalui. Pirmenybę būtų galima atiduoti tik daug 
anksčiau mirusiam Petrui I. 

Net ir pykdamas ant prūsų karaliaus, Volteras ,Memuaruoše“ 
rašė: „Vasarą jis keldavosi ryto penktą, o žiemą — šeštą (yra 
žinoma, kad Fridrichas įsakydavo save pažadinti šalto vandens 
šliūkšniu — A. A.). Jeigu jums įdomu žinoti, kokios ceremo- 
nijos lydėdavo jo kėlimąsi, kokie asmenys ateidavo ir išeidavo, 
kokias pareigas turėdavo atlikti vyresnysis kapelionas, vyriau- 
siasis kamergeras ir policijos viršininkas (užuomina apie Pran- 
cūzijos karaliaus rytmetinį ritualą — A. A.), atsakysiu, kad vie- 
nut vienutėlis liokajus užkurdavo židinį, aprengdavo ir nuskus- 
davo karalių, kuris, beje, buvo įpratęs apsirengti pats. Jo mie- 
gamasis buvo gana dailus. Puošnios sidabrinės grotelės su pui- 
kaus darbo amūrais supo baliustradą, ant kurios neva stovėjo 
lova, dengiama užuolaidų. Bet anapus užuolaidų lovos vietoje 
buvo knygų lentynos.“ O iš tikro karalius miegojo „už širmos 
paslėptoje apgailėtinoje lovoje su plonyčiu čiužiniu. Marko Au- 
relijaus ir Juliano — didžiausių stoicizmo apaštalų — gultai ne- 
galėjo būti prastesni už šią lovelę". Pridursiu: už epikūrietiškos 
dekoracijos — asketizmas. 

Tiesa, paskui Volteras įgelia Fridrichui dėl nenormalių jo 
„žaidimų“ su numylėtiniais. Bet, manau, filosofui labiau rūpėje 
karaliaus valstybiniai darbai, apie kuriuos mes žinome ir iš kitų 
šaltinių. l 

Karalius rytais pats priimdavo paštą, atplėšdavo ir skaity- 
davo laiškus, užsirašydavo pastabas, brūkštelėdavo atsakymus. 
Sekretoriai gaudavo iš jo pintines jau surūšiuotos korespon- 
dencijos. Ketvirtą valandą dienos jam atnešdavo pasirašyti at- 
sakomuosius laiškus, o ikì tol Fridrichas užsiiminėdavo einamai- 
siais valstybiniais reikalais, klausydavosi ministrų pranešimų ir 
memorandumų projektų, duodavo jiems nurodymus. Iki pietų 
suspėdavo priimti ir generolus, apsvarstydavo su jais ka- 
rinius reikalus ir pats vadovaudavo Potsdamo garnizono pulko 
pratyboms. 

Po pietų su tais pačiais generolais, rūmų žmonėmis ir prin- 
cais tvarkydavo kitus reikalus ir teikdavo audiencijas. 

Tik po viso šito Fridrichas leisdavo sau prisiminti esąs poe- 
tas, rašąs eiles ir prozą; dvi valandas išbūdavo su Volteru mo- 
kytoju, grodavo fleita. 

Miegui likdavo visai mažai laiko, be to, kietoje lovoje, dėl 

ko Volteras ir praminė jį „Marku Aurelijum“. Juk vaka- 
rienės kartais trukdavo iki keturių ryto. Labai būdingas epo- 
chai paradoksas: vakarieniaujančiųjų pokalbiai apie meilę lais- 
vei brangiai atsieidavo tarnams — nuo ilgo stovėjimo jiems iš- 
tindavo kojos... 
Volteras ir čia turėjo moterį draugę, ir ne tik draugę. .. Gra- 
fienė Šarlotė Sofija Bentink, amžininkų liudijimu, buvo labai 
graži ir didingesnė už bet kurią karalienę. Be abejo, ištekėju- 
si, vyras buvo olandų pasiuntinys Berlyne. Kaip anksčiau mar- 
kizė ir markizas diu Šatle, juodu bylinėjosi, ir Volteras jiems 
taip pat padėjo šiame procese, kuris sukomplikavo Prūsijos, Ru- 
sijos ir Didžiosios Britanijos diplomatinius santykius. Kadangi 
valdovas palikdavo savo kamergerui daug laisvo laiko, Vol- 
teras turėjo kada rūpintis procesu ir, svarbiausia, skirti dėmesio 
grafienei. 

Fridrichas II, nors ir kamuojamas podagros, labai daug va- 
žinėdavo po savo šalį. Jis turėjo teisę su ironija ir panieka 
atsiliepti apie kitus Europos monarchus, smerkdamas juos už 
aistrą linksmintis, tingulį ir kvailumą. Per tai, jo manymu, jie 
neįstengė padaryti savo tautų laimingų. Ar visiškai laiminga 
buvo Fridricho II tauta, jam išvysčius audringą valstybinę veik- 
lą ir padarius kai kurių įstatymdavystės, administracinių, eko- 
nominių patobulinimų? Vargu... į 

Ar pakankamai ilgai Fridrichas buvo ištikimas ne tik mo- 
nėms, kuriuos pritraukė prie savo rūmų, perkeldamas ir Švie- 
timo centrą, bet ir pačioms Švietimo idėjoms, tam, kas labiau- 
siai prie jo priartino Volterą? 

Kaip liudija faktai — ne vien tie, kuriais paprastai aiškina- 
mas dievinamo mokytojo pabėgimas nuo savo mokinio, bet ir 
visi kiti — jų nesutarimo priežasčių būta labai rimtų. Bet ne 
mažiau rimto pagrindo būta ir draugystei. 

Kad nenusikalsčiau ir karaliui, aš, kaip dera istorikei, pir- 
miausia papasakosiu apie jo ištikimybę Švietimui. Pirmas at- 
viras konfliktas tarp Voltero ir Mopertiuji kilo štai dėl ko. 

Volteras pasiūlė iškviesti į Berlyną ir padaryti Prūsijos aka- 
demiku abatą Reinalį, mokslininką, didžiai gerbiamą Paryžiaus 
salonuose, tikruosiuose pažangios minties prieglobsčiuose, bet 
anaiptol ne oficialiose mokslo sferose. Reinalis tikrai papuoštų 
Berlyno akademiją,— svariai įrodinėjo užtarėjas. Bet Mopertiuji 
pasipriešino pasiūlymui. Baisiai pavydėdamas konkurentui, jau 
ir be to paveržusiam iš jo vadovaujantį vaidmenį prūsų ka- 
raliaus intelektualinėje žinyboje, negalėjo pakęsti, kad šis 
kištųsi ir į Akademijos reikalus. Tik jis yra jos prezi- 
dentas! Dar vienas garsus konkurentas Mopertiuji buvo visiškai 
nereikalingas. 

Jo priešgyniavimas Volterui labai nepatiko. Ne tik dėl to, 
kad jis įsižeidė už Reinalį. Čia juk viskas turi būti kitaip nei 
Paryžiuje, kur tikrai išprususiems ir talentingiems vyrams ke- 
lias į Akademiją buvo užkirstas arba labai sunkus. Per kokį 
vargą jis pats buvo gavęs „nemirtingojo“ kėdę! 

Volterui pavyko pasiekti, kad Fridrichas II pats pakviestų 
abatą Reinalį į savo Mokslų akademiją. Šį sykį karalius dar 
buvo prancūzų Švietimo vienmintis ir norėjo, kad jis susitelktų 
Berlyne. 

Mopertiuji pasijuto baisiai įžeistas Voltero pergalės ir, pir- 
mai progai pasitaikius, jam atkeršijo. 

O dabar pereisime prie nesutarimų. 

Ir tada, ir anksčiau Fridrichas II teikėsi domėtis svarbiau- 
siu Voltero darbu Prūsijoje —, Liudviko XIV amžiumi“ ir jam 
tarytum pritarė. Pirmas knygos leidimas pasirodė 1751 metais 
Berlyne. 

Tačiau ji, ko gero, daugiausia pakenkė autoriaus ir kara- 
liaus santykiams, nes pro istoriją smelkėsi nūdiena — įspūdžiai, 
patirti ne tik Prancūzijoje, bet ir čia, Prūsijoje. Papildydamas 
ir perdirbdamas „Liudviko XIV amžių“, Volteras atvirai smerkė 
karo baisumus ir persekiojimų režimą, rodė vis daugiau neapy- 
kantos tam, kas žmones darė nelaimingus, vis ryžtingiau pro- 
testavo prieš tariamo didvyriškumo šlovinimą. Vėliau „Memua- 
ruose“ atsiras frazė apie tai, kad epitetai, kuriais jų autorius 
ir Fridrichas apdovanodavo vienas kitą, juodviem nieko ne- 
reiškė. Bet ir dabar, vakarieniaudamas pas „Julijų Cezarį“, „Mar- 
ką Aurelijų“, „Šiaurės Saliamoną“ ir pasakodamas apie savo 
knygą, Volteras gana nepalankiai atsiliepdavo apie kitus mo- 
narchus, valstybės veikėjus. Kad ir nepriekaištaudamas pačiam 

prūsų karaliui, neužsimindamas apie jo batalijas, jis įnir- 
tingai stojo prieš bet kokį karą. O Fridrichui nuovokos ir pro- 
to pakako. 

Rašteliuose, kuriais juodu keisdavosi iš kambario į kamba- 
Iį, nekarūnuotas filosofas išdrįsdavo pakartoti tą pat jau konk- 
rečiomis aktualiomis dingstimis. Karūnuotas filosofas išjuokda- 
vo prancūzų karalių ir jo rūmus už tai, kad taikos reikalais 
šie beldžiasi į visas duris, ir -pareiškė, kad už kaimynę neko- 
vos. Voltėras paprieštaravo... Žinoma, ne iš užuojautos Liud- 
vikui XV ir jo vyriausybei, bet trokšdamas taikos visam pa- 
sauliui. Fridrichas savo ruožtu išreiškė nepritarimą šiam rašte- 
liui jo paraštėje. Per vieną vakarienę Volteras pasiūlė konkre- 
tų būdą pagerinti tarptautinius santykius. Karaliui tas irgi ne- 
patiko. E 

Taigi pirma ir svarbiausia jų tarpusavio atšalimo priežastis 
buvo vis labiau ryškėjantis pažiūrų neatitikimas — despoto, už- 
kariautojo (kad ir apsišvietusio) ir tikro švietėjo, taikos, tautų, 
žmonių mylėtojo. 

Buvo ir antra priežastis — apie ją kalba visi Voltero bio- 
grafai — įžeista karaliaus-autoriaus savimeilė. Viena — leisti ge- 
riausiam Europos poetui taisyti tavo kūrinius, kita — sužinoti, 
kad jis apie tave negražiai kalba už akių ir tuo kelia valdinių 
abejonę karūnuoto poeto talentu. Vienas pavyduolis prišnekė- 
jo karaliui, kad, Voltero nuomone, jo eilės esančios prastos. 
Plačiai sklido kalbos —ir vargu ar jos nepasiekė jo dideny- 
bės ausų, — jog generolui Mainšteinui užsukus pas Volterą 
pasitarti dėl savo memuarų, šis jam atrėžęs: „Pirmiau turiu 
išskalbti nešvarius karaliaus baltinius, tik po to galėsiu imtis 
jūsiškių.“ ; 

Gal dar negirdėjęs šių gandų (Volteras turėjo aštrų liežuvį, 
ir tikriausiai jie nebuvo pramanyti), mokytojas pastebėjo, kad 
mokinys jam duoda taisyti vis mažiau kūrinių. „AŠ pakliuvau 
į tikrą nemalonę“,— priduria Volteras ,„Memuaruose“, visa tai 
prisiminęs. Tuo laikotarpiu, apie kurį kalbame, skundas vei- 
kiausiai buvo perdėtas. 

Dar vieną, trečią, Fridricho atšalimo priežastį Volteras api- 
būdino teisingai: „Pajutau, kaip mano laisvas elgesys su kara- 
liumi ima nepatikti jam, didesniam vienvaldžiui už turkų sul- 
toną." i 

Matyt, dėl šių trijų priežasčių, kai Lametri (jis kalbėdavo 
karaliui visa, ką tik panorėdavo) kartą pasakė jo didenybei, kad 
daug kas pavydi favoro, kuriuo Volteras naudojasi pas prūsų 
karalių, šis į tai atsakė garsiąja fraze apie apelsiną, kurio, 
išspaudus visas sultis, žievė išmetama lauk. Apelsinas, be abe- 
jo, simbolizavo Volterą, ir Fridricho žodžiai bylojo: tegu pa- 
vyduoliai nesijaudina — favoras neilgalaikis. 

Šią frazę, aišku, kažkas pasakė Volterui; be to, jis sužinojo, 
kad didžiausias gandų ir liežuvių apie jį nešiotojas yra 'Mo- 
pertiuji. Taip bent buvo kalbama, ir filosofas tuo patikėjo. Ne- 
trukus Lametri, apsivalgęs pašteto, mirė, ir „apelsinas“ nespė- 
jo paklausti, ar karalius pridūrė, kad Volteras jam bus reika- 
lingas ne ilgiau kaip metus. 

Lametri mirus, imta kalbėti ne tik šlykštybes apie jį, bet ir 
kad jo, karaliaus ateisto, vietą užimsiąs didysis konkurentas ir 
valdovo numylėtinis, mat Fridrichas II su panieka žiūrėjo į dva- 
sininkiją ir patį dievą. Nieko panašaus! Volteras šios vietos 
negalėjo užimti. Juodu vis dažniau kivirčijosi. Vakarienės ne- 
bebuvo tokios linksmos, užstalėje nebeviešpatavo nuomonių lais- 
vė, paprastumas. 

Atšalimas pradėjo reikštis lyg ir smulkmenose: Volteras pa- 
siskundė, kad jam duodamas prasčiau išvalytas cukrus, šoko- 
ladas be skonio, arbata be aromato... Fridrichas išklausė lyg 
ir užjausdamas, pažadėjo kaltuosius pričiupti, bet nepajudino nė 
piršto ir į pakartotinį skundą atsakė: 

— Negi dėl gabalėlio cukraus turiu pakarti tuos šunsnikius! 

Tai nereiškė, jog karalius nebuvo toks pat klastingas ir ne- 
pastovus ir su Mopertiuji bei kitais savo intelektualinės žiny- 
bos žmonėmis. Tik Volterui nuo to nebuvo lengviau. 

Imta nepaisyti ir kitų jo išlaikymo sąlygų. Šit viena legen- 
da apie didžiojo žmogaus šykštumą ir smulkmeniškumą: po va- 
karienės jis išsinešdavęs iš karaliaus svetainės žvakigalius ir 
juos parduodavęs. Iš teisybės jis ėmė pardavinėti kas mėnesį 
jam išduodamus pagal sutartį dvylika svarų žvakių, o kad ne- 
liktų savo kambaryje be šviesos, per vakarienes apsimesdavo, 
jog jam reikia atsinešti iš savo kambario knygą ar rankraštį, 
ir pasiėmęs žvakę — negi eisi per neapšviestas sales ir anfila- 
das? — sugrįždavo prie stalo be jos. ` 

Atrodytų, pastarasis atvejis ne ką geresnis už žvakigalių 
pardavinėjimą. Bet pasigilinkime, kodėl Volteras šitaip elgda- 

vosi. Jau nekalbant apie karaliaus skirtą pensiją — ji tikriausiai 
būdavo jam išmokama, — jis buvo pakankamai turtingas. Ta- 
čiau jam galėjo stigti grynų pinigų... Kad apsaugotų „apel- 
sino žievę“, tai yra kad nereikėtų savo turto laikyti Berlyne — 
tuo metu Volteras jau turėjo 300000 livrų,— po kiek laiko 
juos paskolino hercogui Viurtembergiečiui už jo žemių užstatą, 
o kol kas vertėsi spekuliacijomis Vokietijoje. 

Dar įtikimesnis šios smulkios operacijos su žvakėmis aiški- 
nimas — nepasitenkinimo demonstracija, atsakas į blogą cuk- 
rų, beskonį šokoladą, nearomatingą arbatą ir kavą bei kitus 
nemalonės požymius. " 

"Ruduo, pakeitęs tokią laimingą 1750 metų vasarą Prūsijoje, 
Volterui buvo slogus. Turėdamas gyventi vasaros rezidencijo- 
je, kentė šaltį ir drėgmę. Jam taip skaudėjo skrandį, kad 
ėmė panėšėti į oda aptemptus griaučius ir prieš savo valią 
atsisakydavo širdžiai mielų pietų pas grafienę Bentink. Ji vie- 
nintelė rėmė jį iki pat galo, kad ir kokių negandų ištiktą ka- 
raliaus rūmuose... 

Volteras vis labiau abejoja, ar protinga ir toliau gyventi 
Potsdame ir Berlyne. 1750-ųjų lapkritį rašo Mari Luizai: „Frid- 
richo draugystė gali pasirodyti neverta pasitikėjimo, galbūt 
jis pradės elgtis kaip karalius.“ Pridursiu: jau ėmė elgtis... 

Šiame laiške pasakyta toli gražu ne visa teisybė apie tuo- 
metinę jo būklę Prūsijoje, kuri dar nebuvo visiškai bloga. 

Šis laiškas mirgėte mirga „bet“. Jo tragedijos dar vaidina- 
mos Potsdame, bet... Karaliaus vakarienės tebėra puikios kaip 
ir anksčiau, bet... Jose tebeviešpatauja laisvės dvasia, bet... 
„Mielas vaikeli, vėjas šąla“, — prisipažįsta jis poniai Deni. 

Iki šios dramos atomazgos dar toloka. Karalius nepaleidžia 
„apelsino žievės“, ir Volteras norom nenorom išbus pas Frid- 
richą dar trejus metus. 

- Jųdviejų santykiuose pasitaikys ir atlydžių po Žvarbių žie- 
mų, tačiau žiemų ir rudenų bus daugiau... 


Labai nemaloni istorija įvyko 1750—1751 metų . žiemą. Pri- 
pratęs prie sėkmingų spekuliacijų Prancūzijoje, Volteras su- 
manė jomis užsiiminėti ir čia. Ypač tam jį skatino Fridricho 
„Katė—pelė“ žaidimai, už kurių galėjai justi liūto leteną; jos 
smūgiai buvo labai skaudūs. Kad apsisaugotų nuo naujų, gal- 

būt dar sunkesnių smūgių, Volteras griebėsi šios stambios spe- 
kuliacijos, nė iš tolo nenujausdamas, kaip nelemtai ji baigsis. 
Būdamas puikus finansininkas bei komersantas, jis ryžosi 
savo labui pasinaudoti vienu Drezdeno taikos punktu ir šį sykį 
apsigavo. | 

Pagal šį punktą Prūsijos valdiniai, turį Saksonijos rinkliavų 
liudijimus, gavo teisę reikalauti už juos užmokesčio su pro- 
centiniu priedu pagal nurodytą. dokumentuose terminą. Sak-. 
soniečiai šios teisės neturėjo. Tačiau Fridrichas II buvo labai 
nepatenkintas, kad prūsai uoliausiai supirkinėja iš saksoniečių 
už mažą kainą liudijimus ir teikia juos Drezdeno iždui apmo- 
kėti pilna kaina. Norėdamas padaryti galą spekuliacijoms, jis 
uždraudė valdiniams šiuos dokumentus supirkinėti. k 

Kam jau kam, o Volterui išties nederėjo laužyti karaliaus 
įsakymo. Nors jis ir nebuvo prūsas, bet Prūsijos kamergeras, 
akademikas, Europos įžymybė. Tačiau pagunda pasipelnyti buvo 
labai didelė, be to, jam atrodė, kad prasižengimą nuslėpti bus 
lengva. Jo komerciniuose laiškuose, susijusiuose su šia spe- 
kuliacija, saksoniečių rinkliavų liudijimai buvo vadinami „kai- 
liais ir brangenybėmis". 

Volteras pasinaudojo Berlyno negocianto, žydo Abramo Hir- 
šelio, paslaugomis. Kadaise šis jam buvo išnuomojęs brilian- 
tus. „Išgelbėtosios Romos" autorius puikavosi su jais vaidinda- 
mas Ciceroną karaliaus rūmų spektaklyje. O dabar „Ciceronas“ 
aprūpina Hiršelį pinigais ir paveda nupirkti Drezdeno „kailių 
ir brangenybių“ už 65% jų vertės. Negociantas tuo pačiu šif- 
ru parašo iš Saksonijos sostinės savo įgaliotojui, kad liudiji- 
jimus galima įsigyti tik už 70% jų kainos. Tas sutinka. Kitą die- 
ną ateina laiškas, kad popierių vertė išaugusi iki 75%. Volteras 
turi pagrindą manyti, kad reikalas tvarkomas nesąžiningai. Bet 
jo agentas įtikinėja, kad esąs apšmeižtas konkurentų, anksčiau 
siūliusių Volterui naudingesnes sąlygas. | 

Nežaboto temperamento įgaliotojas, negalvodamas apie pa- 
sekmes, suprotestuoja Paryžiuje stambiausią vekselį, kurį buvo 
įdavęs patikėtiniui. Nieko nespėjęs nuveikti, Hiršelis grįžta į 
Berlyną. Jis, aišku, įsižeidęs ir reikalauja padengti išlaidas, 
graso pasiskųsiąs. Kad visa tai neiškiltų pavojingon viešumon, 
Volteras ryžtasi patenkinti Hiršelio pretenzijas ir nuperka iš 
jo briliantus — tuos pačius, kuriuos šis buvo išnuomojęs „Iš- 

gelbėtosios Romos“ spektakliui. Prieš pirkdamas įkainoja juos 
pas juvelyrą ir sumoka gana brangiai, kad būtų atlygintos agen- 
to kelionės išlaidos, sugaištas laikas ir triūsas. 

Viskas būtų tuo ir baigęsi, ir niekas, nė pats karalius, ne- 
būtų sužinojęs šios istorijos, jei po kelių dienų Volteras, susi- 
krimtęs dėl pirkinio, nebūtų pareikalavęs iš Hiršelio daugiau 
brangakmenių, atsisakydamas už juos mokėti ir tvirtindamas, 
kad šiuos brangakmenius padengia anie 30 tūkstančių talerių, 
atiduoti už Cicerono briliantus. Negana to, jis pareikalavo, kad 
priešininkas atsiimtų visas brangenybes ir grąžintų pinigus, o 
kelionės į Drezdeną išlaidas „pamiršo“. Tokia paplitusi versija. 
Kiek ji teisinga? 

Abu laikėsi savo. Hiršelis — kad Cicerono briliantai prieš 
perkant buvo įkainoti ir kad kelionės išlaidos turi būti atly- 
gintos. Volteras — kad įkainota per brangiai ir kad priešinin- 
kas mėgino jį apdumti su saksoniečių dokumentais. 

Įvyko audringa scena. Net pasklido šnekos, kad filosofas 
čiupęs negociantą už gerklės. Šiaip ar taip, įgaliotojas padavė 
savo įgaliotinį į teismą. Byla pasirodė esanti labai sudėtinga 
ir paini. Pasak vienos versijos, 1751 metų vasario 8-ąją, pasak 
kitos, 26 dieną ji pasibaigusi neva Voltero pergale, nors ir Hir- 
šelis per daug nenukentėjęs. Ieškovas atgavęs visus savo vek- 
selius ir tik 10 000 mažesnę sumą, negu buvo reikalavęs; atsa- 
kovas — beveik visas brangenybes ir aną sumą. 

Bet pažvelgus atidžiau, ši pergalė tebuvo kortų namelis. 
Nors teismas ir nenagrinėjo- klausimo dėl neteisėto saksoniečių 
dokumentų pirkimo, karalius sužinojo, kad Volteras mėgino su- 
laužyti jo įsakymą, ir labai supyko. Ir svarbiausia... Genijus, 
filosofas, poetas pasirodė esąs spekuliantas, nevertas pasitikėji- 
mo sandėrininkas, aršesnis už Hiršelį bylininkas, o žydai tuo- 
metinėje Prūsijoje neturėjo gero vardo... Šia gėdinga byla, 
pareiškė karalius, Volteras užsitraukęs nešlovę. Apie tolesnę 
jų draugystę negalėjo būti nė kalbos! 

Visuomenė taip pat pasmerkė Volterą. Apie šią didįjį vy- 
tą sukompromitavusią istoriją neigiamai pasisakė ir būsimas 
įžymus vokiečių švietėjas Gotholdas Efraimas Lesingas, kuris 
buvo gerai informuotas. Jis teturėjo dvidešimt dvejus metus, 
ir Voltero sekretorius Rišje parekomendavo patronui badau- 
jantį studentą, kad šis išverstų i vokiečių kalbą teismui reika- 
lingus dokumentus. 

Tų metų kalėdos Volterui suteikė daug liūdesio. Pirmą dieną 
jis sukūrė atgailos laišką Fridrichui: „Šitiek nugyvenęs, aš taip 
suklydau, kad to beveik neįmanoma ištaisyti. Niekaip negaliu 
atsikratyti prakeikto įpročio visur kur būti..." Antrą dieną — 
kupiną ilgesio laišką į Traversjero gatvę poniai Deni: „Rašau 
prie krosnies, sunkia galva ir sopančia širdimi. Žvelgiu pro 
langą į Šprėją, ji įteka į Elbę, Elbė — į jūrą. Jūra priglobia 
ir Seną, o mūsų namai Paryžiuje arti Senos. Klausiu sa- 
ve, kodėl esu -šioje pilyje, šiame kambaryje, o ne prie mūsų 
židinio.“ 

Nemalonumai ant jo pilte pylėsi. Princas Henrikas jau anks- 
čiau buvo papirkęs Voltero sekretorių Tinua — todėl poe- 
tas ir pakeitė jį savo tėvynainiu Rišje, prancūzų kalbos dėsty- 
toju Berlyne. Tinua nurašė princui „Orleano mergelę“, ir au- 
toriui niekaip nepavyko atgauti iš priešininko rankų savo kū- 
rinio. 

Kaip visada Volterą palaikė grafienė Bentink, tik ji 
viena. 

Juodu matydavosi nuolatos, jeigu tik liga neprikaustydavo 
jo prie lovos. Tada jis rašydavo mylimajai: „Iki rytojaus. Ti- 
kiuosi, kad pasveiksiu ir galėsiu Jus matyti.“ Kitoje laiškelio 
pusėje visada įrašydavo dar vieną žodį: „Kasdien.“ 

Užtat Fridrichas buvo jam šaltas ir griežtas kaip niekad. 
Pasibaigus sausio karnavalui, jis kaip paprastai išvažiavo į 
Potsdamą, bet Voltero ši kartą drauge nepasiėmė, paliko Ber- 
lyne toliau bylinėtis. Užtariamas Darže ir rašydamas laiškus 
karaliui, filosofas mėgino susigrąžinti buvusią reputaciją ir 
jeigu ne ankstesnius, tai bent pakenčiamus santykius su jo di- 
denybe. Apsimetė neva tik dabar iš Berlyno burmistro is po- 
licijos viršininko sužinojęs, kad uždrausta pirkti saksoniečių 
rinkliavos dokumentus. O gal tikrai anksčiau nežinojo? Prašė 
karalių, kad tas leistų atsisakyti pensijos, grįžti į Potsdamą ir 
įsikurti mažame namelyje, kuriame anksčiau gyveno Darže. Mat 
šis, įsižeidęs ant Fridricho, iškeliavo tėvynėn, į gimtąjį Manto- 
ną. Karalius griežtai atmetė prašymą ir išvardijo visus tikrus 
ir tariamus Voltero prasižengimus. Valdovas suplakė į vieną 
daiktą ir aferą su saksoniečių dokumentais, ir „įsipainiojimą“ 
į grafienės Bentink bylą. Karalius pakenčiąs šalia savęs tik tai- 
kius žmones! 

Po keturių dienų į šaltą kaip ledas Voltero būstą Berly- 
ne atėjo dar vienas ne itin lipšnus karaliaus laiškas. Ir vis 
dėlto jis reiškė atleidimą. Fridrichas rašė: „Galite sugrįžti į 
Potsdamą. Aš džiaugiuosi, kad šis nemalonus reikalas bai- 
gėsi, ir tikiuosi, kad daugiau neturėsite nemalonumų nei per 
Senąjį, nei per Naująjį testamentą. Tokie reikalai nuplėšia 
garbę. Nei jūsų dideli sugebėjimai, nei šviesus protas ne- 
padės nuplauti dėmių, sutepusių Jūsų reputaciją gal visiems 
laikams.“ „Dėmės“ (o ne „dėmė“) aiškintinos tuo, jog karalius 
žinojo ankstesnes filosofo aferas, nors daugeliu atvejų Volte- 
ras buvo nukentėjusioji pusė. Jam kaip finansininkui Vokieti- 
joje nesisekė. - 

Kovo 11-ąją jis pagaliau atvažiuoja į Potsdamą, įsikuria ma- 
žame namelyje su sodu, tarsi atneštu iš San Susi... Kad ir ne- 
galuodamas, baigia „Liudviko XIV amžių“. 

Pamažėle jis vėl atgauna karaliaus malonę. Čia pagelbsti 
Fridricho II garbės troškimas. Karalius trūks plyš nori, kad jo 
prancūziški eilėraščiai būtų puikiai įvertinti. O kas kitas gali 
padėti jam šį troškimą įkūnyti? 

Tik visa bėda, kad karaliaus mokytojo sveikata eina pras- 
tyn ir prastyn. Dabar jį kamuoja ne tik skrandis, bet ir skor- 
butas: iš pradžių jis netenka kelių dantų, paskui dar kelių.. 
a burna jam suteikia tą sarkastišką išraišką, prie kurios 
pripratome, žiūrėdami Gudono skulptūras. 

Birželį Volteras atkunta. Dvi savaites praleidžia su Frid- 
richu San Susi rūmuose. Karalius teikiasi vėl labai domė- 
tis „Liudviko XIV amžiumi“, nes kaip tik tuo metu knyga iš- 
eina Berlyne. 

Volteras neįrašo savo pavardės tituliniame lape; čia pažy- 
mėtas tik leidėjas Franševilis — karaliaus patarėjas, Berlyno 
Mokslų akademijos narys. Mąstančioji Europa ir be to žino, kas 
šio įžymaus veikalo autorius. 


Ak, viskas būtų vėl gerai, jei ne ligos. Beje, prie jų jis 
pripratęs ir, laiškuose vaizduodamas save: mirties patale, dir- 
ba iš peties. Su karalium sutaria pakenčiamai. Gyvena čia 
kartu su Fridrichu, čia atskirai, čia Berlyne, čia Pots- 
dame. 

Priešai ir pavyduoliai — bent taip mano įtarus Volte- 
ras — nesnaudžia, ir aršiausias iš jų, berlynietis Mopertiuji, 

gauna sąjungininką, kurį Volteras laikys savo priešininkų 
daug metų. 

Na, o dabar reikėtų nuvainikuoti legendą — šį sykį ne apie 
Volterą, o paties Voltero sukurtą ir iš jo lengvos rankos tvirtai 
prigijusią. Turiu galvoje ką tik minėtą Mopertiuji sąjunginin- 
ką — Lorentą Anglivijelį de Labomelį. 

Volteras savo laiške Ruso 1755 metų rugpjūčio 30 dieną 
be jokio pagrindo Labomelį vadina „plagiatorium“ vien už tai, 
kad šis išspausdino jo jau išleistą įžymųjį veikalą su savo pa- 
stabomis. Nuo pastabų viskas ir prasidėjo. Jeigu patikėtume 
Volteru, tai šiose pastabose „bjauriausias nemokšiškumas drabs- 
to šlykščiausius šmeižtus". 

Lygiai taip įnirtingai ir neteisingai jis vėliau užsipuola La- 
bomelį savo poleminiame straipsnyje „Apie literatūrinį są- 
žiningumą"“. 

Kad Voltero požiūris į Labomelį subjektyvus ir išankstinis, 
liudija įrašas autoriaus ranka 1753 metų Frankfurto leidinio 
šmuctitulo antroje pusėje. Tai ir buvo tas kriminalinis „Liud- 
viko XIV amžiaus“ leidinys, už kurį Volteras Labomelį apšau- 
kė plagiatorium, nors šis nieko nepasisavino, sąžiningai nuro- 
dė tame pačiame šmuctitule knygos autorių, nė truputėlio ne- 
iškreipė teksto, tik pridūrė prie jo savo pastabas ir pratarme, 
kurių taip pat nepavadinsi nemokšiškomis ar šmeižikiškomis, 
nes jose nurodomos faktinės klaidos ir kritikuojama pati sąvo- 
ka „Liudviko XIV amžius“ („Kokias tautas Liudvikas išvadavo 
iš vergijos, barbariškumo ir skurdo?“). 

Štai Voltero įrašo Frankfurto leidinyje tekstas, nenuginčija- 
mai įrodantis, nors ir kaip skaudu pripažinti, kad per jo kaltę 
tas, kurį neteisingai laikė savo priešu, labai brangiai užmokėjo * 
už protingą ir naudingą kritiką: „„.. leidinį išleido niekšas, vardu 
Labomelis, išvytas iš Ženevos ir Kopenhagos. O grįžęs į Pary- 
žių buvo įkalintas“ Bisetre už šitą patį leidinį, kurį prigrūdo 
pikčiausių ir absurdiškiausių šmeižtų."“ (Labomelis, beje, atsėdė- 
jo pusmetį ne Bisetre, kur buvo kalinamos prostitutės ir va- 
gys.) Bet nežiūrint ką tik nurodyto netikslumo, pats įrašas la- 
bai įtikinamai patvirtina tyrinėtojo versiją. 

Panaudojęs tokį netikusį „polemikos“ būdą ir tarsi pamir- 
šęs, kaip kadaise pats buvo įkalintas Bastilijoje, Volteras tais 
pačiais 1753 metais išspausdina naują pataisytą „Liudviko 
XIV amžiaus“ leidimą, pašalinęs kai kurias Labomelio nurody- 

tas klaidas. Jis ne tik nepripažįsta naudos, kurią gavo knyga 
iš pastabų Frankfurto leidimui, bet tuo pat metu išleidžia „Pa- 
pildymus“ „Liudviko XIV amžiui“ ir juose nepolemizuoja su 
Labomeliu, o aistringai, netolerantiškai ir užgauliai lieja ant 
jo tulžį. | 

Žinoma, Volteras idealizavo Liudviką XIV, o Labomelis jo 
karaliavimą apibūdino nepalyginti teisingiau, tiksliau ir griež-. 
. čiau. Čia pateiksiu ilgą Labomelio „Laiškų“ citatą, kuri aiškiai 
nušviečia jųdviejų pozicijų skirtingumą. 

„Teparodo man,— rašo jis, Volteras, savo „Papildymuose 
„Liudviko XIV amžiui“,— šioje žemėje nors vieną monarchiją, 
kurioje įstatymai, teisėtumo funkcija (justice distributive) ir 
žmogaus teisės būtų laužomi mažiau!“ Bet kai aš prisimenu 
visas velionio karaliaus padarytas pavienes ir visuotines ne- 
teisybes, negaliu skaityti šių eilučių be pasipiktinimo. Kaip! 
Liudvikas XIV buvo teisingas, kai pamiršdavo (o pamiršdavo 
be paliovos), jog valdžia teikiama vienam asmeniui tik dėl visų 
gėrio?! Buvo teisingas apginkluodamas 100 tūkstančių žmonių, 
kad atkeršytų vienam pakvaišėliui už įžeidimą, padarytą vie- 
nam jo pasiuntiniui? (Kalbama apie 1662 metais Londone įvy- 
kusį Ispanijos pasiuntinio ginčą su Prancūzijos pasiuntiniu dėl 
to, katras viršesnis — A. A.) Kai užsigeidęs išplėsti valdas, 
1667 metais paskelbė Ispanijai karą, nežiūrėdamas teisiškai ga- 
liojančio iškilmingo ir savanoriško atsisakymo? (Karas dėl Ma- 
rijos Teresės kraičio — A. A.) Kai įsibrovė į Olandiją tik tam, 
„kad ją pažemintų? Kai bombardavo Genują už tai, kad ši netapo 
jo sąjungininke? Kai atkakliai mėgino įstumti Prancūziją į vi- 
sišką skurdą dėl to, kad vieną savo anūką pasodintų į svetimos 
šalies sostą? (Ispanijos įpėdinystės karas — A. A.) 

Ar buvo jis teisingas, ar gerbė įstatymus, ar saugojo žmo- 
gaus teises, slėgdamas savo liaudį mokesčiais? Kai norėdamas 
paremti neapdairius savo veiksmus; sugalvodavo tūkstančius 
naujų rinkliavų, kaip antai už herbinį popierių, dėl ko įvyko 
sukilimai Rene ir Bordo? Kai 1691 metais aštuoniasdešimčia 
mokesčių ediktų nualino 80 000 šeimų? Kai 1693-iaisiais išvedė 
iš kantrybės ir įstūmė į galutinį skurdą dar šešiasdešimčia edik- 
tų? Kai išleisdavo kredito bilietus ir jais atsiskaičiuodavo su 
valdiniais, bet nepriimdavo jų atgal apmokėti? Kai 1704 me- 
tais įsakė, kad šie bilietai, jau netekę 12—15 procentų vertės, 
būtų priimami visose prekybos srityse kaip gryni pinigai? Kai 

kasmet užkraudavo valstybei milijoninę rentą — ne tam, kad 
skatintų pramonę ar gintų sienas, o kad keltų puotas ir statytųsi 
Versalį?.. ` 

Ar remdavo jis įstatymus, ar palaikydavo teisėtumo vyk- 
dymą, ar atlikdavo didžius darbus visuomenės labui, ar iškėlė 
Prancūziją aukščiau už visas kitas monarchijas, kai norėdamas 
panaikinti penktadaliui tautos dovanotą ediktą, 1667-aisiais ati- 
dėjo trejiems metams skolų išmokėjimą naujos religijos pa- 
sekėjams? Kai 1679 metais uždraudė aukščiausiems teismams 
skirti hugenotus teisėjais? Kai 1680 metais užgynė akušerėms 
teikti pagalbą nėščioms moterims? Kai visiems valdiniams at- 
ėmė teisę keisti nuomonę? Ligoniams — priešmirtinę paguodą? 
Kai 1681 metų birželio 17 dienos deklaracija leido septynme- 
čiams vaikams pereiti į katalikybę ir taip ištrūkti iš tėvų val- 
džios? Kai bažnyčių seniūnams leido kamuoti priekaištais mer- 
dinčiuosius?t Jėzuitams — užgrobti Sedano akademiją? Ligoni- 
nėms — pasisavinti turtą, testamentais paliktą nepasiturintiems 
protestantams?" (Lettres de Mr. de la Baumelle 4 Mr. de Vol- 
taire, p. 88—91.) p 

Nuostabiausia, kad abu priešininkai — o Volteras šito ne- 
suvokė — priklausė prancūzų Švietimui. Manyčiau, jog tarp jų- 
dviejų nebuvo vienybės dėl to, kad Volteras pasikliaudamas 
čia „sosto filosofu” Fridrichu II, čia „Šiaurės Semiramide" Je- 
katerina II, atstovavo Švietimo reformistiniam pradui, o Labo- 
melis — jo radikaliai, kovingai esmei. | 

Tik, mano galva, reikia teisingai įvertinti Voltero evo- 
"liuciją, jo kankinimąsi, kad taip mylėdamas laisvę, turi gy- 
venti pas karalius, beribį džiaugsmą, kai tapo pats sau 
karaliumi. Apie tai jau kalbėjau savo knygoje ir kalbėsiu vė- 
liau. 

Tačiau grįžkime į priešininkų-sąjungininkų konflikto pra- 
džią ir priežastis. Volteras gavo iš jauno prancūzų literato laiš- 
ką su pranešimu, kad šis ketina išleisti Kopenhagoje „Hen- 
riadą“ ir prašo autorių ištaisyti dvi poemos vietas. Tąsyk vis- 
kas baigėsi gerai. Bet 1751-aisiais Labomelis atvažiavo į Berly- 
ną ir netrukus čia išspausdino knygą „Mano mintys“, parašy- 
tą dar Kopenhagoje. Knyga tuojau buvo pastebėta, susilaukė 
kelių leidimų. Joje buvo išdėstytos politinės ir filosofinės mak- 
simos, iš pirmo žvilgsnio pabiros, bet sudarančios vientisą švie- 
tėjiškos pasaulėžiūros sistemą. 

Volterui negalėjo nebūti artimos pagrindinės Labomelio min- 
tys. Visų pirma jaunajam autoriui, kaip ir jam pačiam, buvo 
būdingas istoriškas mąstymas, tikėjimas pasaulio kitimu ir tuo, 
kad neišvengiamoms permainoms trukdo pasenusios santvarkos 
atgyvenę institutai — absoliutizmas ir bažnyčia. Iš čia plaukė 
aistringas protestas — antimonarchinis ir antiklerikalinis — ir toks 
pat aistringas žmogaus teisių gynimas, visų pirma teisės sa- 
varankiškai daryti išvadas. 

Nors Volteras dar nebuvo pradėjęs su Žanu Žaku ilgos ir 
atkaklios polemikos, jam, matyt, patiko autoriaus ginčijimasis 
su Ruso. Labomelis savo knygoje rašė: „Kad ir ką kalbėtų graž- 
bylingas ir tulžingas Ženevos pilietis, bet faktais ir išprotavi- 
mais lengva įrodyti, jog menas be galo daug duoda žmonių 
laimei: juos glaudžiau susieja visuomenėje, o visuomenė — tai 
gerovė. Visur, kur menai L asas i viešpatauja anarchija 
arba despotizmas.“ 


Tačiau viena maksima, išplaukianti iš bendros autoriaus, 
kovojančio prieš despotizmą ir jo sukurtą protekcionizmą, po- 
zicijos, užgavo patį Volterą ir sužadino jo neapykantą Labo- 
meliui. Mat šis išdrįso pareikšti, kad esama didesnių rašytojų 
už Volterą, bet tokios didelės pensijos negauna nė vienas. Ką 
gi, buvo rašoma toliau, dėl skonio nesiginčijama. Kaip kiti 
princai, vokiečių princai laiko prie savęs neūžaugas ir juokda- 
rius, o prūsų Karalius laiko poetą. 

Negaliu garantuoti, kad toliau pateiktas epizodas visiškai 
tikras, bet ir neatrodo, kad jis būtų pramanytas. O jeigu vis- 
kas iš tiesų taip dėjosi, aistros negalėjo neįsiliepsnoti. Kažkas 
pasistengė Fridrichui II paskaityti ar perpasakoti „Mano min- 
tis“, kurios, aišku, jam, jau atsitolinusiam nuo Švietimo idėjų, 
negalėjo labai patikti. Galbūt karalius ramiau reagavo į tai, kad 
neūžaugos ar juokdario vietoje laikąs pas save poetą, negu 
į kitas maksimas. Gal šitaip buvo, o gal dėl antipatijos Bėrly- 
no Mokslų akademijos prezidentui Volteras susimąstė — bent to- 
kius gandus paleido Mopertiuji — ir pats pakišo karaliui Labo- 
melio knygą. Tačiau tikriausiai d'Aržansas nutarė pasišaipyti 
iš bičiulio ir davė Fridrichui „Mano mintis“. Šiaip ar taip, mo- 
kinio nepasitenkinimas mokytoju buvo sukeltas. Be to, Mo- 
pertiuji, nors knyga ir buvo maištinga, sugebėjo jos autoriui 
išrūpinti audienciją pas jo didenybę. 

Žinant Voltero būdą, nenuostabu, kad į Labomelį, nepripa- 
žįstantį jo didžiu rašytoju, jis ėmė žiūrėti kaip į pikčiausią prie- 
šą. Šis ir vėliau jį vadino tik „eruditu ir kompiliatorium"“, nei- 
gė „Voltero amžių“ kaip ir „Liudviko XIV amžių“. 

Ir nors Labomelis iki paskutinio atodūsio (jis mirė 1775 me- 
tais) buvo ištikimas Voltero sąjungininkas kovoje su fanatiz- 
mu ir religiniu nepakantumu, šis nenorėjo to matyti ir savo el- 
'gesio su tariamu priešininku nepakeitė. Be to, Labomelis drau- 
gavo su Mopertiuji, o pastarajam Volteras tikriausiai taip pat 
nebuvo visai teisingas. 

Beje, kartkarčiais Volteras per savo atlaidumą būdavo juo- 
dviem pakantesnis ir palankesnis. 

Neilgai trukus tarp konkurentų, tarnaujančių Fridricho II 
intelektualinėje žinyboje, iškilo naujas konfliktas. Mat Moper- 
tiuji taip pat nemėgo kritikos, net švelniausios. Manydamas, kad 
jam pavyko atrasti labai svarbų gamtos dėsnį, jis padarė 
apie jį pranešimą Akademijoje ir parašė knygą. Įdomiau- 
sia, kad Volterui ji patiko, ir jis paprašė autorių leidimo nu- 
rodyti tiktai kelias nenusisekusias vietas. Kaip tik tuo me- 
tu jis buvo paliovęs širsti ant Mopertiuji ir — iki naujo pyk- 
čio protrūkio — ant Labomelio. Bet kur tau! Garbėtroška Aka- 
demijos prezidentas nė girdėti nenorėjo, kad jo veikale gali 
būti net kokie neaiškumai. 

Volteras jam pasakė: . 

— Jeigu norite vėl pradėti karą — prašom, bet kol kas va- 
karieniaukime su karaliumi be ginčų. ` 

Nors Volteras tąsyk buvo taikingai nusiteikęs ir neužsipul- 
dinėjo amžino priešo, tačiau jis perspėjo grafienę Bentink, jog 
tariamai mandagus ir lipšnus jos bičiulis Mopertiuji už 
akių piktai traukia per dantį šeimininkę, kurios salone lan- 
kosi. 

Ir čia atsitiko visai netikėtas dalykas. Prieš aną Moper- 
tiuji knygą pasisakė senas Voltero pažįstamas, Leibnico pa- 
sekėjas Samuelis Kenigas. Šiuo atveju taip pat pasirodė esąs 
teisus jis, o ne niutonietis. Kenigas panaudojo savo straipsnyje 
ištrauką iš Leibnico laiško. Pastarajam seniai buvo žinomi ne- 
va Mopertiuji atrastieji gamtos reiškiniai, tik jis jų nelaikė 
tokiais reikšmingais, kad paverstų dėsniais. 

Volterui visai nerūpėjo mokslinė ginčo pusė, ir jo požiūrį 
į Samuelį Kenigą mes jau žinome. Tačiau Berlyno akademijos 

prezidentas labai negražiai pasielgė su savo oponentu ir tuo 
pat metu su teisybe: nežinodamas Leibnico laiško, nepatikėjo 
Kenigo pateiktu „nuorašų, paskelbė jį esant falsifikatą, o prie- 
šininką viešai sumaišė su purvais ir privertė jį sugrąžinti Prū- 
sijos akademiko diplomą. Mopertiuji elgesiu buvo pasipiktinusi 
visa apsišvietusi Europa. Ar galėjo Volteras tylėti? Laikrašty- 
je „Bibliotek rezone“ jis išspausdino trumpą žinutę, kurioje už- 
sistojo nuskriaustąjį. Gal jis taip pasielgė skatinamas tik teisin- 
gumo jausmo, o gal jo su Kenigu teoriniai ginčai Sirėjuje ir 
Briuselyje nublanko prieš nemalonumus, kurių jam vis suteik- 
davo Mopertiuji? 

Nors žinutė buvo be parašo, autorių visi atpažino. Atpaži- 
no taip pat Fridrichas II ir įpyko: niekas nedrįsdavo nuginčyti 
jo Akademijos sprendimų. Jis irgi parašė į šį laikraštį ir pa- 
"vadino Volterą „menkyste“". 

Smulkiai neaprašinėsiu šio konflikto tąsos; pasakysiu tiek, 
kad Fridrichas II laikėsi devizo: „Ten, kur aš,— jokio triukš- 
mo“ ir todėl įsakė sudeginti visa, kas buvo išspausdinta apie 
mokslinę diskusiją, išskyrus jo paties žinutę. 1752 metų gruo- 
džio 24 dieną budelio ranka sudegino ir Voltero satyrą apie 
Mopertiuji. 

Filosofui tai buvo paskutinis lašas į sklidiną kantrybės tau- 
rẹ. Karalius taip pat netvėrė pykčiu dėl Voltero satyros, su 
pagieža ir taikliai išjuokiančios -Akademijos prezidentą — nelie- 
čiamą asmenį... | 

Štai tada, Naujųjų metų dieną, Volteras nusiuntė Fridri- 
chui savo ordiną ir kamergero raktą. 

Juk jis seniai norėjo palikti Prūsiją, kaip ją buvo palikę 
Šaso, Darže ir Algarotis, nepatenkinti nuo karaliaus sklindan- 
čiu šalčiu. Anksčiau Volteras nesiryžo to padaryti. O dabar jis 
buvo apsisprendęs galutinai. Nors ir kaip Fridrichas įtikinėjo, 
-kad Vokietijos, Glaco, gydomieji vandenys nė kiek ne prastes- 
ni už Prancūzijos, Plombjero vandenis, Volteras išvažiavo. Ža- 
dėjo grįžti, bet pažado tesėti nė nemanė. Fridrichas II privertė 
jį atsiimti regalijas, tad kartu su savo daiktais, knygomis, rank- 
raščiais jis vežėsi ir ordiną bei kamergero raktą. Nepamir- 
šo nė karaliaus eilėraščių tomelio ir dėl to užsitraukė didelių 
nemalonumų: rinkinyje buvo epigramų prieš Europos mo- 
narchus. 

Volteras leidosi į kelionę kaip tikras didžponis: puikia ka- 
rieta, pakinkyta ketvertu, o vėliau šešetu arklių, su dviem lio- 
kajais ant pasostės; jam pašonėje sėdėjo naujas sekretorius 
ilorentietis Kolinis. Iš šio sekretoriaus atsiminimų mes daug su- 
žinome apie tai, kas dėjosi po 1753 metų kovo 26 dienos, 
kai jie paliko Potsdamą. Su Fridrichu II Volteras daugiau 
nesimatys. 

Leipcige jis išbuvo viso labo tris savaites, bet daug nuvei- 
kė. Aplankė garsų vokiečių rašytoją Gotšedą, apsimainė laiš- 
kais su draugais iš Paryžiaus, su Mopertiuji — žodžių strėlėmis. 
Vietiniame laikraštyje išspausdino juokingą ir labai kandų skel- 
bimą — užšifruotą išpuolį prieš tą patį priešą, sulaužydamas pa- 
žadą, prieš kelionę duotą prūsų karaliui. — neliesti jo Mokslų 
akademijos prezidento. Negana to, kaip tik tuo metu Berlyne 
ėmė platintis paties Fridricho eilėraščių parodija, ir čia įtarta 
Voltero plunksna. 

Svarbus faktas atrodė net ir toks pažiūrėti nereikšmingas 
dalykas: Leipcige filosofas paliko vieną paką ar dėžę — ir čia 
esama įvairių versijų — iš savo nesuskaičiuojamo bagažo. 

Iš Leipcigo Volteras patraukė į Gotą. Kaip apie laimingą 
atokvėpį rašoma ,„„Memuaruose“. apie tas penkias savaites, ku- 
rias autorius praleido pas hercogienę Saksę Gotietę, „iš visų pa- 
saulio princesių geriausią, romiausią, išmintingiausią, nuosek- 
liausio elgesio. .." ir, be to, nerašančią eilių. 


Gegužės 31-osios vakarą, kaip liudija Kolinis, jie atvyko i 
Frankfurtą prie Maino. Čia galiausiai susitinka Volteras su po- 
nia Deni. Po ilgo išsiskyrimo ir abipusės neištikimybės grįžta 
buvęs artumas. Bet Volteras atsargiai ją vadina „viena mano 
dukterėčia, Šampanės pulko kapitono našle, labai miela, visa- 
pusiškai talentinga ir, be to, iš aukštuomenės". 

Mari Luizai atkakliai atsisakinėjus keltis į Prūsiją ir net 
nė karto jo neaplankius Berlyne ar Potsdame, Volteras netve- 
ria džiaugsmu, kad jai „pakako dvasios tvirtybės palikti Pary- 
žių ir susiieškoti mane prie Maino krantų“. 

Nieko nuostabaus, kad vos atvykęs į šį miestą, Volteras 
sunegalavo, ir tas nekelia abejonių. Bet po to atsiranda prieš- 
taravimų tarp jo paties ,Memuarų“ ir Kolinio paliudijimų, nors 
iš esmės skirtumo nėra. Pasak vieno ir kito, Frankfurte prie 

Maino, kai Volteras ruošėsi išvažiuoti, jį sulaikęs baronas Frei- 
tagas. 

Patronas jį vadina „įtartinu asmeniu“, išguitu iš Drezdeno 
po to, kai ten pastovėjęs prie gėdos stulpo ir buvęs nuteistas 
katorgos darbams, paskui tapęs prūsų karaliaus agentu Frank- 
furte — mat nereikalaudavęs algos ir pasitenkindavęs paskolo- 
mis iš pravažiuojančiųjų. 

Ko gero, arčiau teisybės Kolinis: jis rašė atsiminimus, o ne 
pamfletą apie Fridrichą II ir jo artimuosius. „Katorgininką“ 
sekretorius vadina Prūsijos kariniu patarėju ir rezidentu. 

Pasak Voltero, Freitagą lydėjęs pirklys Šmitas, kuris kadai- 
se turėjęs sumokėti baudą už netikrų pinigų keitimą, ir juo- 
du „prūsų karaliaus vardu man pranešė, kad neišvažiuosiu iš 
Frankfurto tol, kol nesugrąžinsiu iš jo didenybės išsivežtų bran- 
genybių". 

Pasak Kolinio, „Kai viskas buvo paruošta kelionei ir ša- 
lia prieangio stovėjo arkliai... prūsų karininko ir Frankfur- 
to senatoriaus lydimas Freitagas karaliaus vardu pareikala- 
vo iš Voltero sugrąžinti ordiną, kamergero raktą, Fridricho 
II rankraščius ir jo eilėraščių knygeles“. Paskui sekretorius 
savo atsiminimuose taip pat pasakoja apie Šmitą, tik kur kas 
santūriau. 

„Memuaruose“ scena nupiešta vaizdingiau, tik vargu ar tiks- 
liau. Volteras pateikia sąmojingą savo atsakymą į Freita- 
go ir Šmito reikalavimą (apie karininką ir senatorių neuž- 
simena): 

„— Deja, pone, iš šios šalies aš nieko nepasiėmiau. Prisie- 
kiu jums, kad net jokių apgailestavimų neišsivežu. Tai kokių 
Brandenburgo karūnos papuošalų iš manęs reikalaujate? 

— Sjer monsir,— atsakė Freitagas darkyta prancūzų kalba,— 
letr de poeši de mon gran metr. (Tai, pone, mano valdovo poe- 
tiniai kūriniai.)" 

Fridricho eilėraščių knygą Volteras buvo palikęs Leipcige ir 
tikinėjo, jog turėjęs teisę išsivežti autoriaus padovanotą eg- 
zempliorių. Bet „,„Memuaruose“ pateikiamas ir juokingas Freita- 
go raštelis ta pačia darkyta prancūzų kalba — esą Volteras ga- 
lėsiąs palikti Frankfurtą, kai tik būsiąs pristatytas iš Leipci- 
go pakas su valdovo eilėraščiais. „Tame raštelyje parašiau, 
kad įsipareigoju įvykdyti rezidento reikalavimą ael karaliaus 
eilėraščių.“ 

Pasak jo, tik birželio 17-ąją pagaliau buvęs atgabentas 
pakas su jo didenybės eilėraščiais. Atidavęs knygą, Volteras 
tikėjęsis, kad jau. galėsiąs be kliūčių išvykti iš Frankfur- 
to. Tačiau, rašoma toliau „Memuaruose“, staiga suareštavę jį 
patį, jo sekretorių ir ponią Deni, nors ši turėjusi prancūzų ka- 
ralystės pasą ir niekada nebuvo taisiusi prūsų karaliaus eilė- 
raščių. 

Visas šis „,„Memuarų“ epizodas raiškus, įspūdingas, puikus. 
Keturi kareiviai velka per purvą Voltero dukterėčią, „nors da- 
mų gailimasi ir pačiame karo įkarštyje“. Visus sugrūda į vieš- 
butį ir pastato sargybą iš dvylikos kareivių: ketvertą — ,„svar- 
biausio nusikaltėlio" kambaryje, ketvertą — palėpėje, kur nu- 
vesta jo dukterėčia; jai, beje, „teikėsi duoti mažą lovelę, ta- 
čiau durtuvais apsiginklavę kariškiai vargšei dailiosios lyties 
atstovei pavadavo. ir užuolaidas, ir kambarines..." Ir dar vieną 
ketvertą — „rūsyje, tikroje vėjų pagairėje, kur mano sekretorius 
turėjo gulėti ant šiaudų“. 

Kolinio atsiminimuose ši baisinga istorija atrodo kiek kitaip. 
„Auksiniame liūte“, tame pačiame viešbutyje, kuriame jie iš pra- 
džių buvo apsistoję, Volterui su jo palydovais uždėjo areštą — 
tik po to, kai jis mėginęs pabėgti į Maincą, iš kur Freitagas 
juos sugrąžinęs. Ponia Deni atvykusi į Frankfurtą ne iš karto, 
o tik tada, kai sužinojusi apie dėdės sulaikymą; beje, ji ten _ 
išbuvusi iki pat epopėjos pabaigos. Kolinis priduria, kad jo 
patronas, „šis nepaprastas vyras“, nors ir buvo labai sunkios 
aplinkybės, rašė „Imperijos metraštį“, didžiai rimtą istorinį vei- 
kalą". 

Kaip ir Volteras, sekretorius prisimena vokiečių imperato- 
riaus nesėkmingus rūpesčius. Birželio 17 dieną (pasak jo ver- 
sijos, pakas atėjęs 18-ąją) prūsų karalius išsiuntęs įsakymą iš- 
laisvinti Volterą, paėmus iš jo raštišką pasižadėjimą sugrąžinti 
knygelę atsiradus pirmai progai. Bet įsakymas neatėjęs iki 20 
dienos, kai buvo nesėkmingai mėginama bėgti į Maincą. Ko- 
linis rašo, jog tai, kad kareiviai vilko purvu ponią Deni, yra 
ipykusio Voltero išmonė. Mari Luiza savo valia atvykusi į vieš- 
buti, kuriame buvo laikomas dėdė su visais savo žmonė- 


mis. 21 dieną buvo gautas Fridricho 17-ąją išsiųstas įsaky- 
mas, o 25-ąją — kitas jo įsakymas: išlaisvinti sulaikytąjį be jo- 
kių išlygų. 


212 


Kad ir kaip keista, bet Volteras nebuvo išlaisvintas ir drau- 
ge su savo palyda išleistas iš Frankfurto nei tuoj pat po to, 
kai atėjo pakas, dėžė ar skrynia iš Leipcigo ir jis knygelę grą- 
žino, nei netgi po to, kai buvo gauti du karaliaus įsakymai; 
Freitagas pralaikė belaisvį Frankfurte dar dvi savaites — mat 
šis vėl mėgino bėgti. į 

Tai paaiškina Kolinis. Iš Leipcigo atsiųsta skrynia buvo ati- 
daryta tik po to, kai Freitagas, nusiuntęs karaliui dar vieną 
skundą apie antrą belaisvio bandymą bėgti, gavo iš savo val- 
dovo pylos ir buvo priverstas galų gale areštą nutraukti. 

Karštabūdis Volteras tik per plauką nenušovė prižiūrėtojo 
Dorno, atėjusio jo išlaisvinti ir sugrąžinti pinigus bei atimtus 
daiktus — iki pat tabakinės. Gerai, kad Kolinis spėjo nutverti 
patroną už rankos ir išgelbėti Domą! Volteras buvo smarkiai 
pasipiktinęs ir tuo, kad iš jo išieškojo šimtą guldenų už iš- 
laikymą. | | 

Be to, sukčius leidėjas Van Diurenas pareikalavo apmokėti 
trylikos metų senumo sąskaitą. 

Volteras visur šaukė, kad Frankfurte jį apiplėšė iki siūlo 
galo, ir „,Memuaruose“ rašė: „„Brangiau sumokėti už prūsų ka- 
raliaus poetinius kūrinius nebuvo įmanoma. Aš išeikvojau maž- 
daug tokią pat sumą, kokią išleido jis už mano iškvietimą ir 
gautas pamokas. Taigi mudu atsiskaitę.“ 

Net ir apie Van Diureno pateiktos sąskaitos apmokėjimą 
patronas ir sekretorius yra skirtingos nuomonės. ,„Memuaruo- 
se“ skaitome: „Jis pareiškė, kad jo didenybė jam skolingas 
dvidešimt dukatų ir už tai atsakingas esu aš. Jis priskaičiavo 
dar procentus ir procentus už procentus. Frankfurto burmist- 
ras ponas Fišeris pripažino sąskaitas teisingomis, privertė mane 
pakloti trisdešimt dukatų; iš jų dvidešimt šešis pasiėmė, o ke- 
turis atidavė sukčiui knygininkui." Kolinis apie šį nutikimą pa- 
sakoja visai kitaip. Užuot sumokėjęs Van Diurenui, Volteras 
skėlęs jam antausį ir greit išbėgęs. Sumanus sekretorius nura- 
raminęs ir paguodęs knygininką: juk antausį jis gavęs iš di- 
džio žmogaus! 

Volteras visu kuo kaltina vieną Fridrichą. Tačiau dėl nema- 
lonaus incidento Frankfurte — tiksliau, grandinės incidentų — 
nukentėjo abu, ir karalius buvo savaip teisus: jis būgštavo, kas 
atsitiks knygai, jeigu ji pasiliks jau neabejotino priešininko 
rankose. 

Apie Voltero sugrįžimą į Prūsiją mebebuvo ko ir galvoti. 
Taigi Fridrichas II turėjo rimtą pagrindą reikalauti, kad Vol- 
teras sugrąžintų ir kamergero raktą, ir ordiną „Už nuopelnus“. 

Žinoma, tam tikrą vaidmenį suvaidino ir jau paminėti atsi- 
tiktinumai. Per juos Volteras gavo praleisti penkias labai ne- 
malonias savaites, o Fridrichas II visiems laikams susiteršė 
reputaciją, kaip ir Prancūzija, budelio ranka sudeginęs knygą 
ir suareštavęs įžymybę. 

Tik birželio 7 dieną Volteras išvažiavo iš Frankfurto. Pra- 
buvo tris savaites Maince, norėdamas, pasak jo, „išsidžiovinti 
daiktus po laivo sudužimo“. 


2 skyrius 
KELYJE Į ŽENEVĄ 


Volteras, žinoma, svajojo apie Paryžių, aistringai troško į 
jį sugrįžti. 

Bet jeigu kamergero raktas, ordinas „Už nuopelnus“, „ste- 
buklingosios žolelės“ negalėjo sugrąžinti, tiksliau, pelnyti Liud- 
viko XV ir karalienės, jų favoritų palankumo, tai vaidas su 
Fridrichu, nors Volteras ir dėjo į Jį vilčių, — tuo labiau. Rug- 
pjūčio pabaigoje jis išvyko iš Mainco į Strasburgą, o iš čia 
pasiuntė tartum parlamentarę į prancūzų karaliaus rūmus po- 
nią Deni. Vylėsi, kad ji išrūpins jam leidimą grįžti Paryžiun. 
Mari Luiza ir pati tuo buvo didžiai suinteresuota, tik, deja, kad 
ir kaip mynė visus slenksčius, nieko gero negalėjo pranešti. 

Labiausiai karalių nuteikė prieš Volterą dvasininkija. 

Taigi teko susitaikyti — bent jau kol kas —su būtinybe gy- 
venti palei Prancūzijos sieną, Elzase. Įdomi smulkmena... Vol- 
teras apsistojo ne viename geriausių viešbučių, kaip buvo įpra- 
tęs, o mažame ir kukliame, toli nuo centro. Ir, kaip paprastai, 
ši aplinkybė vėl davė peno liežuviams. Itin buvo mėgstama jį, 
tokį dosnų, kaltinti šykštumu. Taip atsitiko ir dabar: esą pa- 
gailėjęs pinigo brangiam viešbučiui. Iš teisybės jis taip pasiel- 
gė dėl kitos, labai taurios priežasties. „Šit įrodymas, — rašė Ko- 
linis,— koks būna apgaulingas išorinis vaizdas ir kaip atsargiai 
reikia spręsti apie žmonių poelgius. Už tariamo šykštumo sly- 


214. 


pėjo širdies gerumas.“ Maince Volterui krito į akį vienas vie- 
tinio viešbučio tarnautojas: atidus ir, svarbiausia, labai puo- 
vokus, kilimo iš Strasburgo. Jis ir paprašė įžymybę apsistoti 
šio miesto viešbutyje „Baltasis lokys“, nes jį laikąs jo tėvas, 
kuris, matyt, labai stokojo nuomininkų. 

Tarp kitko, Volteras tame viešbutyje gyveno neilgai ir ne- 
trukus persikėlė į užmiesčio vilą prie Strasburgo, kur priiminė- 
davo visus lankytojus. Jis matėsi su istoriku Šoeflenu ir, jo 
patartas, šį tą pataisė „Imperijos metraštyje“. Be to, profesorius 
turėjo Kolmare brolį, spaustuvės savininką. Volteras suteikė 
jam paskolą, ir šis sutiko išleisti „Imperijos metraštį“. 

Norėdamas pats stebėti spausdinimą, Volteras spalio mėnesį 
persikėlė į Kolmarą. - 

Jis vis dar laukė, kada papūs kitas vėjas iš Prancūzijos ka- 
raliaus rūmų. Bet vėjas tebebuvo nepalankus. Ir čia Volteras 
tarėsi padaręs protingą (iš tikrųjų nereikalingą) taktinį ėjimą: 
per 1754 metų velykas priėmė komuniją. Žinojo, kad ir Kol- 
mare jį stebi sekliai, ir neabejojo, kad jų pranešimas apie neva 
atsivertusio ateisto dievobaimingą poelgį atidarys jam kelią į 
Paryžių. Tai nepagelbėjo. Jo ir dabar nenorėjo priimti. Prie- 
šai piktdžiugiavo dėl nepasisekusio manevro. Draugai smerkė 
už parodytą silpnumą. 

Na ką gi, jeigu jau taip išėjo, reikia bent iš rimtųjų pa- 
sirūpinti savo sveikata, išvažiuoti prie gydomųjų vandenų. Jo, 
ligonio, negali neįsileisti į Plombjerą. Bet atsiranda netikėta 
kliūtis — kaip tik ten gydosi Mopertiuji. 

Laukdamas jo išvažiuojant, Volteras pabuvo „Senono aba- 
tijoje, kur susitiko su Sirėjaus laikų bičiuliu, mokytu vienuoliu 
Kalma. 

Praleidęs Plombjere dvi savaites, sugrįžo į Kolmarą. Čia jo 
laukė malonus netikėtumas: apsilankė markgrafienė Vilhelmina 
su vyru. Nekreipdama dėmesio į savo brolio ir Voltero vaidą, 
liko pastarojo draugė, pakvietė jį kartu žiemoti Monpelje (jis 
nevažiavo) ir, svarbiausia, pasišovė sutaikyti su Fridrichu. Nie- 
ko iš to neišėjo, kaip ir iš jo mėginimų vėl gauti kvietimą į 
Berlyną, nors nė nesiruošė ten važiuoti, tik darė taktinį ėjimą, 
kad padaugėtų šansų sugrįžti į Paryžių. Fridrichas parašė buvu- 
siam savo sekretoriui Darže: ,„„...Voltera malonu tik skaityti, o 
pasižinti su juo pavojinga.“ 

Dabar prūsų karaliaus kvietimas lyg ir nebereikalingas. Ku- 
nigaikštis de Rišelje, paskirtas Langedoko, Prancūzijos provin- 
cijos, gubernatorium, vėl pasiūlo koležo draugui paramą. D'Alam- 
beras bei kiti bičiuliai perspėjo Volterą ir įkalbinėjo netikėti 
„jo senos lėlės“ pažadais. Veltui! Juodu su Riselje jau buvo 
paskyrę pasimatymą Lione. 


1754 metų lapkričio 15 dieną susitikimas įvyko. Bet kuni- 
gaikštis ir norėdamas nebūtų galėjęs pasakyti tremtiniui džiaugs- 
mingų naujienų. Atvirkščiai, tarsi dar būtų trūkę bėdų, Pa- 
ryžiuje pasirodė „Orleano mergelės“ nuorašai, pardavinėjami 
po vieną luidorą už egzempliorių. Tas nežadėjo nieko gero au- 
toriui: poemoje jis nieko negailėjo — nei bažnyčios, nei pasau- 
lietiškos valdžios. Tiesa, vėliau pats išspausdino „Orleano mer- 
gelę“, pašalinęs visas pavojingas vietas. Bet tą nelemtą ru- 
denį nežinomo priešo ranka pasistengė, kad nuorašai būtų 
be jokių kupiūrų. Išėjo viešumon ir „Samprotavimai apie tau- 
tų papročius ir dvasią". 

Kas Volterui iš to, kad Liono teatras jo garbei suvaidino 
„Meropę“ ir „Brutą“, kad žiūrovai pakiliai sveikino jubiliatą — 
lapkritį jam suėjo šešiasdešimt metų? Kas kad sveikino ir Liono 
akademija?! Kas iš to, kad sukaktuves paminėjo visas miestas? 
"Senas pažįstamas, bankininkas Roberas Tronšenas — Volteras 
draugavo su visa Tronšenų šeima,— jo labui padarė viską. To- 
mis dienomis čia buvo ir Vilhelmina Bairoitietė, dar meilesnė 
ir jautresnė tremtiniui nei Kolmare. 

Bet tokiomis aplinkybėmis jam buvo kur kas sabet su- 
silaukti palankumo iš kardinolo de Tenseno, Liono arkivys- 
kupo. Nors ir kamuojamas sunkaus reumatizmo, Volteras praš- 
matniausiai apsirengė, sėdo į karietą ir išvažiavo į arkivysku- 
po rūmus. Kolinis pasakoja, jog patronui taip skaudėjusi koja, 
kad be sekretoriaus pagalbos nebūtų įstengęs nueiti iki kar- 
dinolo priimamojo. Bet vos ten įėjęs, beregint sugrįžęs, 
įsikibęs Koliniui į parankę (šis jo laukęs už durų) ir be žo- 
džių pasukęs išėjimo link. Tik juodviem atsidūrus lauke, Vol- 
teras taręs: „Ne, ši šalis ne man!“ Pasirodo, kardinolas pareiš- 
kė: jis negalįs kviesti prie savo stalo karaliaus blogai atestuo- 
„to Žmogaus. 

Miesto valdžia taip pat nepanoro būti svetinga didžiajam 
žmogui. 

Vėliau Volteras atkeršijo de Tensenui, įrašydamas „„Memua- 
ruose", kad jis „išgarsėjo tuo, jog atvertė Lou į katalikybę ir 
per tai padarė karjerą...“ „Lou sistema suteikė de Tense- 
nui tiek turto, kad jis galėjo nusipirkti kardinolo kepurę.“ 

Toliau „,Memuaruose“ pasakojama, ką jam pasakęs de Ten- 
senas ir kaip sąmojingai ir nepriklausomai jam atšovęs Vol- 
teras. „Jis buvo valstybės veikėjas ir kaipo toks man patikliai 
pareiškė, jog negalįs manęs kviesti viešų pietų, nes Prancū- 
zijos karalius nepatenkintas, kad palikau jį dėl Prūsijos kara- 
liaus. Aš jam atsakiau, jog niekada nepietauju ir karaliai man 
buvę nebuvę kaip ir kardinolai." 

Galimas daiktas, šis puikus atkirtis“ buvo sugalvotas vė- 
liau. Kitaip ko gi Volteras būtų važiavęs į arkivyskupo 
rūmus? 

Šiaip ar taip, tepagyvenęs Lione šešias savaites, jis tu- 
rėjo ne tik palikti miestą, kur taip nuoširdžiai jį priėmė vi- 
si, išskyrus valdančiuosius, bet ir ieškotis naujos tėvynės. 

Šveicarijos respublikoje jis veikiausiai panoro įsikurti dėl 
to, kad pavargo nuo karalių. Bet ,Memuaruose“ viskas aiškina- 
ma kitaip — matyt, todėl, kad juos rašydamas jau buvo nepa- 
tenkintas ir šveicarų sindikais kalvinistais ir įsitikinęs, jog ir 
jų žemėje laisvės nėra. Pagal jo veršiją, jis pakliuvęs į Žene- 
vą tik todėl, kad turėjęs pro ją važiuoti į Emso ir Savojos 
gydomuosius vandenis, ir pasilikęs dėl to, kad žymus gydytojas 
Tronšenas, „neseniai čia įsikūręs, paaiškino, jog Emso vande- 
nys mane nugalabys, o jis apsiima man gyvenimą prailginti“. 

Po to eina išpuolis prieš bet kokį religinį netolerantišku- 
mą, taip jo neapkenčiamą. ,„Memuaruose“ jis rašo: „Katali- 
kams neleidžiama įsikurti nei Ženevoje, nei apskritai protes- 
tantiškuose Šveicarijos kantonuose. Tariau sau, jog būtų įdomu 
įsigyti dvarą kaip tik toje vienintelėje pasaulio šalyje, kur man 
tas uždrausta." 


V DALIS 

1 skyrius 
VARTAI ATVERTI... 


Vėl jis nežino, kur likimas jį nuves. Dar nenutarė, kur ap- 
sigyvens — Ženevoje ar Lozanoje, nežino, ar ilgam. Iš pra- 
džių lyg labiau patinka Lozana. Baronas Žanas Žoržas de 
Pranženas, šveicarų armijos karininkas, pasiūlo jo visiškon dis- 
pozicijon savo rūmus. 

Vis dar galutinai neapsisprendęs Volteras palieka didoką 
bagažo dalį pas Roberą Tronšeną ir 1754 metų gruodžio 10 die- 
ną su nenuilstančia ponia Deni, Koliniu ir tarnais palieka Lio- 
ną, nors vietinė Mokslų akademija ir išrinko jį savo garbės 
nariu. 

 Protestantiškos Ženevos miesto vartai paprastai uždaromi 
kasdien tą pačią valandą. Bet gruodžio 11 dieną juos palieka 
atvertus: žino, kad šlovingas svečias atvažiuos vėliau. Čia iš- 
syk jį apgaubia rūpesčiu tos pačios Tronšenų šeimos nariai: 
miesto tarėjas Fransua — Robero brolis ir jų pusbrolis Teodo- 
ras — garsus gydytojas. 

Volteras ir jo palydovai apsistoja pas Fransua Tronšeną, 
kitą dieną pietauja pas Teodorą. Ir čia, ir ten juos priima 
puikiausiai. Dvi sužavėtos damos, negavusios kvietimo pie- 

tums, net pasislėpė už užuolaidų, kad girdėtų kiekvieną 
"žodį. 

Jo šlovė tokia didi, jog vietiniai mokslininkai, suži- 
noję jį atvyksiant, išreiškė pageidavimą, kad jis pasilik- 
tų čia visam laikui. Apsigyventi Ženevoje jį daug kas traukia. 

Čia nėra prancūzų valdžios, bet kalbama prancūziškai. Tai 
didelis privalumas, nes vokiečių kalba jam ne prie širdies. 

Sveikata jo tokia prasta, kad po Europą pasklido gandas 
apie filosofo mirtį. Paaiškėjus, jog tai, dėkui dievui, klaida, 
Fridrichas II ta proga sukūrė epigramą. Tačiau Volterą ka- 

mavo tokios sunkios ligos, kad apsigyventi šalia Teodoro Tron- 
šeno — juo pacientas pasitikėjo labiau negu visais jo kolego- 
mis drauge paėmus — išties būtų buvę labai protinga. 

Be to, Ženevoje gyvena Voltero mėgstamiausias leidėjas 
Gabrielis Krameris, kaip tik dabar ketinantis išleisti jo raštų 
rinkinį — septyniolikos tomų, nedidelio formato. Greitu lai- 
“ ku juodu su broliu išspausdins ir „,Samprotavimus apie tautų 
papročius ir dvasią". 

Vietovė puikiai tinka ligonio sveikatai, jos geografinė pa- 
dėtis labai paranki persekiojamajam: ir Prancūzija pašonėje, 
ir jis laisvas; nepriklauso nei nuo Liudviko XV su jo rūmais, 
nei nuo kardinolo de Tenseno. 

Volterui iš pradžių nepaprastai patiko ir Ženevos gyvento- 
jai, ir tai, kaip jie jį sutiko. Vienas vietinis pastorius, išvydęs 
pas savo pažįstamą Voltero portretą, pasakė: „Na štai ir jis at- 
sidūrė tarp žmonių, kurie garbina neparklupę ant kelių, lan- 
ko neįkyrėdami ir neįsižeidžia radę šeimininką su cha- 
latu...“ - 

Iš tiesų tykioje Ženevoje jis jautėsi taip, tarytum visą lai- 
ką galėtų vaikščioti šlepetėmis ir vilkėti chalatu, o ne rūmų 
kostiumu, kaip Prancūzijoje ar Prūsijoje. 

Volteras apie ženeviečius rašė: „Įsižiūrėkite į šiuos rimttis 
ir nuovokius žmones, kai jie vaikšto gatvėmis, įsiklausykite į 
jų ramią, lėtą šneką!“ Jam patiko miestiečių įprotis vaikščio- 
jant stabčioti kas dešimt žingsnių, lyg jie ketintų lazda įkalti 
į gruntą svarų argumentą. Jam būdavo malonu šnekučiuotis 
su vietiniais mokslininkais, tarėjais, net su pastoriais. Nesku- 
bėdami prieštarauti, jie klausydavosi jo kalbų apie svarbiausią 
ir nuolatinį ginčų objektą: religiją ir žmoniškumą, apie visų ir 
kiekvieno gerovę. Ir Volteras neužsigauna dėl to, ką galėtum 
pavadinti mandagiu čiabuvių abejingumu naujakuriui. Priešin- 
gai, jis patenkintas, kad Ženevoje nepuolama prie jo nei apsi- 
kabinti, nei parblokšti ant menčių. 

Po Liono kontrastų, kur gyventojai — aktoriai, teatrų pub- 
lika, Akademija —ėjo iš galvos, šlovindami garbųjį sve- 
<ią, o kardinolas ir miesto valdžia žiūrėjo į jį kaip į raup- 
suotąjį, dabar jis mėgaute mėgaujasi Ženevos papročių demok- 
ratiškumu ir paprastumu. 

Kiek Volteras persisotinęs triumfais, tiek nukamuotas per- 
sekiojimų. Nuo pat jaunumės daugsyk jis patyrė svaiginančią 

garbę ir .-tuoj po jos pažeminimo kartėlį. Per dažnai jį sudie- 
vindavo ir per dažnai „sutalžydavo“. Notaro sūnus jautėsi čia 
lyg princas, čia lyg liokajus, gyveno pas karalius ir dusyk sė- 
dėjo kalėjime, buvo ir dvariškis, ir bėglys, ir tremtinys. Dėl to 
jis ir brangina, kad čia buvo priimtas ne kaip dievas ir ne 
kaip šėtonas, o kaip žmogus. Nei juo žavėjosi, nei jo kone- 
veikė. Žinojo, kad atvažiavo žymus rašytojas, bet taip pat ži- 
nojo, kad jis ieško jų mieste tykaus uosto. 

Nusprendęs pasilikti Šveicarijoje ir, matyt, išsireikalavęs iš 
Liono savo bagažą, jis ieško prie Ženevos ežero atilsio (žodis 
retraite nuolat šmėkščioja tuometiniuose jo laiškuose), sakytum 
būtų išėjęs į pensiją ir tikėtųsi čia prastumti jau neilgas savo 
dienas. 

Volteras nori įsikurti ne pačioje Ženevoje, o jos apylinkėse. 
Draugai ieško jam dvaro, kurį galėtų nusipirkti. Ieško ir 
suranda nediduką dvarelį Sir Sen Žake. 

Kadangi kalvinistų žemėje katalikams kurtis buvo draudžia- 
ma — žinome, kad Volterą panašūs draudimai tik gundė,— ban- 
kininkas Tronšenas nuperka dvarą savo vardu, o tarėjas Tron- 
šenas išrūpina leidimą jame apsigyventi prancuzai Šiek tiek 
tenka pabūti svetingojo Pranženo pilyje. 


1755 metų kovo 5 dieną naujasis savininkas įsikelia į pirmą 
savo dvarą. Tuoj pat Sir Sen Žaką pavadina Delise (prancūziš- 
kai dėlice — malonumas, palaima). 

Tegu už namą ir lopinėlį žemės brangiai sumokėta (ir ne- 
mažai dar reikės mokėti), bet čia laukianti laimė viską atpirks. 
Galų gale laisvė ir turi brangiai kainuoti! Anot Loko, laisvė — 
valia daryti ką nori. Šit, pavyzdžiui, Volteras parsisiųsdina aukš- 
čiausios klasės virėją prancūzą, ir šis patiekia garsiųjų upėta- 
kių; kiekvienas kaštuoja tiek, kiek dešimt knygų. Įgeidis? Na 
ir tegu! Jis išgali sau tą leisti. Net ponia Deni — ji tebesijau- 
čia paryžietė ir yra labai reikli — įvertina Delisės privalumus. 
Išties nuostabus kampelis pranoksta visa, ką ji buvo regėjusi 
Paryžiaus, Dižono, Liono, Elzaso apylinkėse, jau nekalbant apie 
atgrasų Sirėjų. 

Volteras tiek apsvaigintas naujos būveinės, kad ją apdai- 
nuoja eilėse: „Tai Aristipo namas..." Fransua Tronšenui rašo, 
kad Delisė „jungia filosofo dvarą su Epikūro sodu“. Dar svar- 
besnius žodžius pasako kitame laiške: „Aš priklausau visoms 

tautoms: mano namas — Šveicarijoje, prie ežero, plytinčio tarp 
Prancūzijos, Savojos ir Ženevos.“ 

Bet kai veiklus vyras ryžtasi ilsėtis, savo poilsio sutvarky- 
mui aukoja tiek pat energijos, kiek ir darbui, kovai. Va šitaip 
ir elgiasi Volteras, nors ir ketina čia visų užmirštas mirti. Tam, 
kad įsiruoštų namus, ne tik leidžia pinigus, samdo darbininkus, 
duoda nurodymus... Ne tik paliepia įrengti kambarius jam, 
poniai Deni, namiškiams ir svečiams, ne tik karietas užsako... 
Jis pats ir dailidė, ir dažytojas, viską dažo įvairiomis spal- 
vomis... Kaip paprastai, visame kame — jo skonio atspaudas, 
ir viskas turi atitikti dvaro pavadinimą. 

Ir svarbiausia — jis pats sodininkas ir daržininkas. .. Sodina 
tulpes ir morkas, apelsinmedžius ir tokius medžius, kurių aukš- 
tų viršūnių nebesitiki matyti. Skuba būtent todėl, kad nesitiki 
ilgai gyvensiąs. Didelis džiaugsmas trykšta iš jo laiško žodžių: 
„Aš statau, sodinu, aš auginu medžius ir gėles. Aš įrenginėju 
du namus ant dviejų ežero krantų (kodėl dviejų, sužinosime 
vėliau — A. A.) ir kuo sparčiau, ries gyvenimas trumpas.“ Pa- 
slėpęs „Orleano mergelę“, net ją pamiršta. 

Statau, sodinu, auginu — tuolaikinio ir viso likusio jo gyve- 
nimo formulė, kurią pirmą kartą pavartoja laiške Formonui 
1755 metų gegužę. Liepos mėnesį pakartos ir Tjerjo, kokį 
džiaugsmą jam teikia šie užsiėmimai. Ir anaiptol ne vien dėl to, 
kad savo „žavingame Ermitaže“ — taip jis vadina Delisę — ruo- 
šia prieglobstį poilsiui. | 

Po metų jis paaiškins Tjerjo, dėl ko atsisakė labai viliojan- 
čio Marijos Teresės pasiūlymo ir neišvažiavo į Vieną: „Esu 
laimingas gyvendamas savo namuose, su savo dukterėčiomis 
(atvažiavo paviešėti ir antroji, pcnia de Fonten,— liesa kaip 
dėdė, o ne kaip nutukusi ponia Deni — A. A.), su savo knygo- 
mis, sodu, vynuogynų, karvėmis, ereliu, lape, triušiais — jie 
deda letenėlę ant nosies... Be to, turiu ir Alpes, didingas ir 
vaizdžias..." Paskui eina pati svarbioji frazė: „Man mieliau 
bartis su savo sodininku, negu garbstyti karalienę.“ - 


Kol kas Volteras viskuo patenkintas; filosofas tariasi įgijęs 
nepriklausomybę, atpirkusią visas išlaidas ir rūpesčius. Ir anks- 
čiau mylėjęs laisvę, bet priverstas gyventi pas karalius arba 
paklusti monarchams, dabar tampa pats sau karaliumi. Deja, 

tas ne visai teisybė, ir ženeviečiai ne tokie geri, kaip iš pra- 
džių atrodė. 

Dar trejus ar ketverius metus jis tvarko, įrenginėja Delisę. 
Ir kai tik dvaras apgyvendinamas, šeimininkas atsiduoda savo 
senai didžiajai aistrai — teatrui. Netrukus iš Paryžiaus atva- 
žiuoja Lekenas. Ji pagerbti iš Ženevos atskuba Tronšenai ir 
sindikai. Jie, be abejo, trokšta pasigėrėti įžymaus aktoriaus 
vaidyba. Rūmų galerijoje suruošiama „Zairos“ improvizacija. 
Svarbiausią vaidmenį atlieka ponia Deni, šeimininkas, aišku. — 
Liuzinjaną, Lekenas — Orosmaną. 

Šis netikėtas spektaklis turėjo tokį didžiulį pasisekimą ir 
tokį platų atbalsį, kad Volteras panūdo ir čia, Delisėje, įkurti 
pastovų namų teatrą. Bet tai, kas buvo paprasta Sirėjuje ir 
Paryžiuje, čia negalėjo nesukelti komplikacijų, nes prieštaravo 
pačiai kalvinizmo dvasiai. Kalvinistai — tie patys protestantai — 
į teatrą žiūrėjo kaip ir kvakeriai. Teatro vaidinimai —,,velnio 
"pramanai"— Ženevoje buvo uždrausti nuo Kalvino laikų, o jis 
mirė 1564 metais. 1732-aisiais prieš juos išleidžiamas dar vie- 
nas įstatymas. Kai profesorius Morisas 1748 metais surizikavo 
savo namuose pastatyti Kornelio „Polijektą“, krikščionišką tra- 
gediją, iš visų Ženevos bažnyčių sakyklų buvo prakeiktas kaip 
„velnio pakalikas“. Kai 1752 metais penkiolika pameistrių kir- 
pėjų išdrįso parodyti mėgėjišką spektaklį, išsirinkę Voltero „Ce- 
zario mirtį“, visi gavo po griežtą papeikimą. 

Tad nėra ko stebėtis, kad ir tragedijos autoriaus namų 
teatras prie pat Ženevos vartų sukėlė miesto ir bažnyčios 
valdžios didžiausią nepasitenkinimą. Bėda buvo juo didesnė, 
kad patys ženeviečiai neįstengė atsispirti pagundai — nei kaip 
žiūrovai, nei kaip atlikėjai. Tuomet dvasininkija ėmė kiršinti 
prieš gundytoją tamsuomenę. Ši baudėsi padegti Delisės dva- 
ro namą. Valdžios šulai nebūtų atsisakę išguiti ir patį šeimi- 
ninką iš Ženevos, iš kantono, iš Šveicarijos. 

Pats Volteras nelaikė teatro vien pramoga ar estetiniu ma- 
lonumu sau ir kitiems. „Istoriniuose komentaruose „Henria- 
dai" jis vėliau rašys: „Teatras taurina papročius.“ Todėl, nors 
ir priverstas pažadėti, kad Delisėje daugiau spektaklių nesta- 
tys (šis pažadas nebuvo ištesėtas), jis dar energingiau ima 
juos statyti savo žiemos rezidencijoje, Kitame ežero kran- 
te, palei Lozaną. Ten šilčiau tiesiogine ir perkeltine šio žodžio 
prasme. 

Kalvinistams persekiojant teatrą, Volteras labai greitai pa- 
keičia požiūrį į Ženevą, nebesižavi ten viešpataujančia laisve 
ir papročių demokratiškumu. Atvirkščiai, puikiai supranta šių 
persekiojimų (jie nesiliaus ir toliau) dviveidiškumą ir vergišką 
bailumą. 1759 metais jis parašys d'Alamberui: „Jeigu mūsų 
sociniečiai, Ženevos pastoriai, nebūtų taip bijoję, jie mielu no- 
ru būtų pripažinę Kristų dievu, kad tik gautų teisę lankyti 
teatro vaidinimus, kuriuos rengdavau Turnėjuje, prie pat De- 
lisės..." Ir ne tik lankyti. Tame pačiame laiške toliau rašo- 
ma: „„...ženeviečiai pešasi dėl vaidmenų.“ Bet visa tai jis su- 
prato dar 1755 metais. 


Jo paguoda —,statyti" ir „sodinti“, rūpintis Delisės ir kitų 
namų sutvarkymu. Kol kas šie veiksmažodžiai —, statyti, so- 
dinti, auginti“ — dar neturi tos gilios ir išplėstos prasmės, kurią 
įgaus vėliau ir kuri bus išreikšta „„Kandide“ garsiuoju šūkiu: 
„Bet reikia darbuotis savo sode." Delisėje jam tai daugiau pra- 
moga ir atgaiva po nemalonumų, kurių išvengti, deja, nepa- 
vyksta nė rojaus kampelyje. Vos įsikėlęs į nuosavą dvarą, jis 
pataria pažįstamai damai užveisti sodą: „Tas labai prablaško, 
o prasiblaškyti reikia. Tvenkiniai, gėlės, krūmai teikia mums 
daug džiaugsmo. Apie žmones to ne visada gali pasakyti.“ Kad 
nesisielotų dėl patiriamų kartėlių, dvarininkas naujakurys gili- 
nasi į kiekvieną smulkmeną. Viename 1756 metų laiške isako 
tarnui nuo kaštonmedžių surinkti grambuolius ir jais šerti viš- 
tas. Pats rūpinasi, kad virtuvėje ir rūsyje visada būtų tvarka, 
kad arklidėje — gausu arklių, ratinėje —'apstu ekipažų... Be 
viso šito neišsiversi priiminėdamas daugybę svečių. Ir Volte- 
ras, ir ponia Deni svetingi ir vaišingi, o jo populiarumas toks 
didelis, kad nuošalus kampelis sparčiai išgarsėja visoje Euro- 
poje. Taip buvo ir bus visur, kur tik jis apsigyvens, ir -tai nie- 
kada netrukdys jam dirbti. 


Voltero ramybę prie Ženevos ežero sudrumsčia ne vien 
šventeivos, persekiojantys jo namų spektaklius bei visą teatrą. 
Jį vėl nusmelkia baimė, kai iš Paryžiaus pasiekia žinios, kad 
tebeplatinami „Orleano mergelės“ nuorašai, be to, sudarkyto 
turinio. Autoriui gresia būti apkaltintam dievo įžeidimu. Ir 
kas bus, jei rankraštį išspausdins, o šito norėtų daugelis? Ne, 

reikia imtis visų priemonių, kad tik jis nebūtų išspaus- 
dintas! | 

Ir čia jis išgirsta naują baisią žinią: Lozanos knygininkas 
Grase ruošiasi ją išleisti Šveicarijoje, ir vėl iškraipyto turinio. 
Volteras, aišku, tučtuojau jam parašo, reikalauja, prašo, kad šis 
atsisakytų sumanymo. Atsakymo nėra. Tada Kolinis išreikalau- 
ja, kad Grase atvažiuotų pats pasikalbėti į Delisę. Niekšas at- 
sivežė tik vieną sudarkyto rankraščio puslapį su šešiolika ei- 
lučių ir pareikalavo 50 luidorų išpirkos. Net sunku įsi- 
vaizduoti, kas pasidarė Volterui! Įraudęs, drebėdamas iš įnir- 
šio, išplėšė Grase iš rankų nelemftą lapą ir liepė ji išvyti 
Tauk. = ' 

Ir bemat, ryžęsis viską pastatyti ant kortos, iškėlė bylą lei- 
dėjui, sumaniusiam -išleisti jo rankraščio parodiją ar paskvilį. 
Gaila, neturime išsamių duomenų apie tai, kokiu būdu nepri- 
sipažindamas esąs maištingos poemos autorius, jis motyvavo 
ieškinį. Šiaip ar taip, Grase buvo suimtas, ištardytas ir, vos 
tik jam pavyko ištrūkti, jau kitą dieną paliko Šveicariją, kurios 
žemė svilino niekšui padus. 

Ne mažiau už atsakovą gavo jaudintis ir ieškovas: o jeigu 
byla tuo neužsibaigs? Jeigu teisėjas panorės išaiškinti tikrąjį 
poemos autorių? Laimė, teismas tik įsakė budeliui sudeginti 
maištingąjį puslapį. Bukos teisėjų galvos neišnešė, kad pasi- 
piktinęs ieškovas galėjo pats parašyti valdžiai priešišką poemą. 

Bet autorių tebekamavo baimė dėl Paryžiuje platinamų poe- 
mos nuorašų. Jis bijojo vėl pakliūti į Bastiliją. Mari. Luizai 
net teko prašyti Teodorą Tronšeną, kad suramintų jį kaip gy- 
dytojas, kad išaiškintų, jog baimė neturi pamato. Pacientas ir 
pats viską supranta, bet jausmų sutramdyti nepajėgia. Net per 
šį pokalbį verkia, dangstydamasis veidą rankomis, ir kartoja: 
„Taip, mano drauge, esu kvailas..." 

Jam išties sunku būti ramiam. Kitas knygininkas — mes Ži- 
nome, kad XVIII amžiuje jie būdavo ir leidėjai, ir spaustuvių 
savininkai, — nepraleisdamas progos užsikalti pinigo. iš didelį 
pelną žadančių uždraustų rankraščių, sumanė išspausdinti „Liud- 
viko XIV amžių“. Tas juo labiau apmaudu, kad knyga dar 
neišėjusi iš po autoriaus plunksnos, neapdorota. Tačiau dėl to. 
nė kiek ne lengviau ją ištraukti plėšikui iš rankų. O dar ne- 
maloniau išaiškėjus šio savivaliavimo ir plėšikavimo kaltininkui. 
Tariamas autoriaus draugas, buvęs ponios Deni meilužis mar- 

kizas de Himenesas išvogė iš Voltero rašomojo stalo stalčiaus 
rankraštį ir pardavė jį už keletą luidorų. 

Vis dėlto šie nemalonumai blanksta, išėjus į areną naujam 
kur kas rimtesniam priešininkui. Kova su juo truks daugelį 
metų, kova, kurios Volteras nė nenujautė. Viskas prasideda 
labai nekaltai: jis gauna dovanų knygą su labai maloniu au- 
toriaus įrašu. Nei Volteras, nei niekas kitas negalėjo nuspėti, 
kokią milžinišką įtaką šios ir būsimų kartų protams padarys 
toje knygoje išdėstytos mintys. Jos pavadinimas —,,Samprota- 
vimai apie žmonių nelygybės kilmę ir pagrindus"; autorius kili- 
mo ženevietis, jo vardas ir pavardė — Žanas Žakas Ruso. 

Šių dviejų didžiųjų žmonių santykiai užima tokią žymią 
vietą Voltero biografijoje, kad apie jų nesantaikos — toli gražu 
ne tik asmeninės — peripetijas. dar ne sykį skaitysime šioje 
knygoje. 


Kol kas grįžkime į Delisę. Nuostabią vasarą ir švelnų rudenį 
pakeitė paryžiečiui nepakeliamai žvarbi Ženevos žiema. Dvaro 
šeimininko patirtų išgyvenimų Potsdame ir Berlyne dar vienas 
variantas. Vėl skverbiasi mintys apie artėjančią mirtį. Jas ža- 
dina šalčiai gamtoje ir visuomenėje. 

Reikia skubiai keisti klimatą. Volteras žiemos kitoje ežero 
pusėje. Tarpininkaujant pažįstamam bankininkui Žijezui, jis iš 
pradžių nusiperka kaimišką namą Vo kantone, paskui Monre- 
po Lozanos apylinkėje ir miestišką namą pačioje Lozanoje. 

Beje, prireikia keisti ir sekretorių. Iki šiol jis kentė šalia 
savęs lengvabūdį florentietį Kolini, tikrą mergišių. Bet kamba- 
rinė parodė šeimininkui šio nenaudėlio laišką, mirgantį paty- 
čiomis iš ponios Deni, nors, atrodė, jų santykiai kuo puikiau- 
si. Tokio nusižengimo atleisti jau niekaip negalima. 

Nemalonumas nemalonumu, o Lozanoje Volteras jaučiasi ge- 
rai. Čia esama tėvynainių — didelė prancūzų hugenotų kolo- 
nija. Tarp jų atsiranda nemaža širdžiai mielų draugų. Niekas čia 
nekliudo teatro veiklai. Jis vėl pastato „„Alzirą“ ir „Zairą“. Vie- 
name jo laiške skaitome: „Žiemą Lozanoje esu komediantas 
amatininkas, turiu didelį pasisekimą vaidindamas senelius.“ 

Bet nepalieka ir savo dvaro palei Ženevą. „Pavasarį esu 
sodininkas Delisėje,— rašo tame pačiame laiške,—...ar pas Jus 
kovo mėnesį taip pat žydi tulpės?" 

Ir vis dėlto po 1757 metų skandalo Ženevoje dėl d'Alambero 

straipsnio „Ženeva“ „Enciklopedijos“ septintame tome Volteras 
suskanta ieškoti naujo prieglobsčio, net prieglobsčių. Jo no- 
rą atsitolinti nuo sostinės veidmainiškai kursto Ruso. Nė 
vienas nemalonumas neapsieina be Žano Žako —ir ši kova, 
ir „Poemos apie Lisabonos žuvimą“ persekiojimas, ir dar daug 
kas... 
Ir ko tik tas „beprotis“, tas „kvailys“ nesigriebia, norėda- 
mas pakišti koją savo buvusio mokytojo ir dievuko namų teat- 
rui! Maža to... Ruso atsimeta nuo „Filosofų partijos“, kuriai 
anksčiau priklausė ir kuri dabar yra aršiai persekiojama; jis 
atsisako toliau bendradarbiauti „Enciklopedijoje“. Šito Volteras 
niekaip negali jam atleisti, nors labiau atlaidus d'Alamberas tei- 
gia, kad „vis dėlto Žanas Žakas ir dabar tarnauja teisiam rei- 
kalui". Tuo tarpu Ruso užtraukia Ženevoje pavojų pačiam Vol- 
terui. 

Todėl jau 1758 metų rugsėjį Volteras ima vesti derybas su 
de Brosu dėl Turnėjaus dvaro, esančio prie pat Prancūzijos 
sienos. Spalio mėnesį derisi su Fernėjaus savininku, olandų 
pulkininku; šis dvaras, kartoju, yra prancūzų teritorijoje, va- 
landa kelio nuo Ženevos. Jis nusiperka ir vieną, ir antrą. 

Nusiperka ne šiaip sau, ne iš godulio. „Filosofai turi turėti 
tris ar keturis prieglobsčius, pogrindžius. ..“ — aiškina Volteras 
viename laiške. Tiktai keisdamas savo prieglobsčius — Delisę, 
Turnėjų, Fernėjų.— jis gali jaustis nesąs niekieno valdinys — 
nei Liudviko XV, nei Fridricho II, nei Šveicarijos respublikos. .. 
Pasirodo, pastarojoje laisvės ne ką daugiau nei karalystėse. Ei- 
damas septintą dešimtį, turtingas ir nepriklausomas Volteras 
pagaliau sutvarkė savo gyvenimą taip, kaip geidė pats, užėmė 
puikią strateginę poziciją. Jeigu panorės nuskriausti Ženeva — 
jis Prancūzijos žemėje... Jeigu Versalis — jis Šveicarijoje. 

Taigi jis tampa karaliumi. Ir ne tik dėl to, kad jo gyvenimo 
būdas nepriklausomas ir prabangus. Visų pirma jis yra minties 
karalius, teisybės arbitras. 


2 skyrius 
LISABONA SUGRIAUTA... 


Delisė toli nuo Lisabonos, ir Volteras, jo artimieji, namas, 
sodas, vynuogynas, arklidės nenukentėjo sugriuvus Portugalijos 
sostinei. Bet jeigu žemės drebėjimas nusirito iki Italijos ir šiau- 
rės Afrikos, palietė Angliją, Skandinaviją, Azorų salas ir, pa- 
sak vieno, gaunamo Ženevoje, biuletenio, tapo smūgiu visai 
Europai, tai ne mažesnis smūgis jis buvo ir Volterui. Ne ma- 
žesnes pasekmes turėjo Voltero išviršinei ir vidinei biografijai, 
be to, visuomenės intelektualiniam gyvenimui. 


Kai 1755 metų spalio 1 dieną Delšsėje sudrebėjo langų stik- 
lai, nei pats šeimininkas, nei niekas kitas išsyk nesuprato, ką 
tai reiškia, ir juoba negalėjo numatyti, kaip toli nuvilnys šios 
katastrofos ratilai. Bet netrukus viena po kitos atėjo baisios 
žinios apie žemės drebėjimą. Jis sugriovė vieną Europos sosti- 
nę ir pasaulinės jūrų prekybos stambiausią centrą. Iš pradžių 
atsklido gana migloti girdai. Bet gangreit juos atsekė liudytojų 
laiškai, biuleteniai su šiurpiomis smulkmenomis. Griūdami na- 
mai palaidojo dešimtis tūkstančių žmonių. Ne mažiau žuvo ir 
bažnyčiose bei katedrose: lapkričio pirmoji — vėlinės. Melsda- 
miesi už mirusiuosius, tikintieji žuvo patys: ką užgriuvo, ką 
tarp griuvėsių prarijo daugybė gaisrų. Tikslus Lisabonos aukų 
skaičius nebuvo žinomas, spėta, kad šimtas tūkstančių. Jau 
vien šito — nekalbant, jog žemė siūbavo ir kitose šalyse — pa- 
kako, kad apimtų nerimas visas tautas, visus visuomenės sluoks- 
nius. Salonuose, tavernose, manutaktūrose ir dirbtuvėse nebuvo 
kitos kalbos. 

Sudrebėjo žemė, visa ko pagrindas, ir su ja susvyravo dau- 
geliui žmonių įprasti įsitikinimai. Ėmė kelti abejones pati reli- 
gija ir viešpataujanti filosofija. Juk visatos pamatas — žmogus. 
Jam — tūkstantmečius tvirtino šventosios knygos ir pamoksli- 
ninkai, tvirtino per visą šimtmetį Leibnicas ır jo mokiniai, ang- 
lų poetas Popas — sukurta pasaulio gerovė. Ir staiga visų aky- 
se ši gerovė griūva, žūsta šimtas tūkstančių žmonių. Ir toli 
nuo Lisabonos daugeliui kilo abejonė dievu kaip gerada- 
riu tėvu. 

Volteras, visų pirma, labai kentėjo. Niekas jo taip neskau- 
dino kaip žmonių nelaimės. O piktaliežuviai vadino ir tebe- 

vadina jį žiauriu. Vaizduotėje jam vėl išairo Baltramiejaus 
naktis. Ir iki tolei skausmingai pergyvendavo kiekvienas jos 
metines. Bet šį kartą jau ne žmonės žudė nekaltuosius, o pati 
gamta. Volteras tarėsi girdįs priešmirtinius nelaimingųjų šauks- 
mus, regįs sužalotus, sumaitotus jų kūnus. 

Jis turėjo ne vien didelę širdį, bet ir filosofo protą. Jau 
kur kas anksčiau Volteras buvo tapęs Leibnico priešininku. 
Dabar filosofinio optimizmo doktrinos neteisumas pasitvirtino 
tragiškiausiu būdu. Kaip galima pripažinti visų geriausiu pa- 
sauliu tą pasaulį, kuriame įvyko tokia katastrofa, ir į ką gera 
gali vesti Lisabonos ir jos gyventojų žūtis?! Žemės drebėjimas 
lygiai taip paneigė ne mažiau optimistišką, tik kitaip išreikštą 
Popo, kurį kadaise taip gerbė Volteras, formulę: pasaulyje vis- 
kas puiku. 

Bet Volteras filosofas negalėjo tuo apsiriboti. Pasaulyje eg- 
zistuoja biogis. Tas aišku kaip dieną, tą pripažįsta net optimis- 
tai. Anot jų, blogį sąlygoja amžini gamtos dėsniai. Bet kuo 
paaiškinti patį jo būtinumą ir aukų atranką? Kaip Leibnico 
pasekėjai įrodys, kad dėl visatos labo sieros telkiniai privalėjo 
gulėti kaip tik po Lisabona? Ar galima atsakyti į tokį klausi- 
mą? Jeigu negalima, mes esame užburtame rate, ir išeities iš jo 
nėra. Telieka paklusti ir viltis... Bet viltis — ne įsitikinimas. 
Blogio būtinumas neįrodomas. Ką daryti, kad jo išvis nebūtų? 
Zadigo klausimas kartojamas kitame, veiksmingesniame, varian- 
te. Optimistai nieku pavertė esmingiausią būties sritį — blogį. 
Jis, Volteras, privalo jam skirti dėmesio. 

Religija teigia, kad dievas baudžia už nuodėmes. Bet kuo 
gi Lisabona nuodėmingesnė už kitus miestus? 


Gėlą, abejones, filosofinio optimizmo neigimą, bausmės už 
nuodėmes — tos religinės dogmos — nepripažinimą Volteras iš- 
sakė viename savo reikšmingiausių šeštojo dešimtmečio kūri- 
nių — „Poemoje apie Lisabonos žuvimą“. Charakteringas jos ant- 
ras pavadinimas —,„Aksiomos „Viskas gera“ patikrinimas“. 

Poema prasideda aksiomos neigimu, piktinimusi ja: 

O gailesčio verta žmonių Iemtie piktoji! 

O rimbo įnirši, kurs kirčiui užsimoji! 

Beribiai ginčai sielvartų, apgaulės. 

O jūs, meluojantys: „Vien gėris šiam pasauly“, 


228 


Skubėkite pažvelgti į beprasmiškus griuvėsius, 
Į kalnus pelenų, į dvokiančius puvėsius 
Sumaitotų vaikų įr moterų jaunų, 

Statulų marmuro daugybę kruvinų; 

Štai tūkstančiai aukų. Jie žemės nukryžiuoti, 
Lūšnelėse ir menėse jie miega pašarvoti 

Ar kraujyje paplūdę žodžio tart negali 

Ir kančiose bei sielvarte pabaigia kelią. 
Klausydamies vos girdimų dejonių ir balsų, 
Regėdami krūvas jų liekanų baisių, 

Ar drįsit pasakyt: tokia visų lemtis, 

O dievas, laisvas geradaris, nepaklūsta jai išvis? 
Ar drįsit pasakyt, gedėdami aukų: 

Jų sielos buvo pilnos nuodėmių klaikių? 

O kūdikiai, kuo šitie kūdikiai kalti, 

Ant motinos krūtinės mirčiai pasmerkti? 
Lisabona nejau nuodėmingesnė buvo 

Nei Londonas, Paryžius, aistrose supuvę? 

Bet Lisabonos nėr,— ir mes visi linksmi, 
Stebėtojai, paiki didžia išmintimi! 

Toli virš brolių siaučia maras piktas, 

O jūs čionai, ramybėj, bandot priežastį aptikti. 
Bet jeigu jus kada palies likimo kirtis, 

Tai verksite kaip tie, kur šiandien eina mirti. 


Į pabaigą Volteras daro išvadą: 


Pasauly liks vien gėris — tokia viltis sena. 
Pasauly klesti gėris — tai išmonė viena.!l 


Gydytojas Tronšenas —o jis turėjo autoriui didžiausią įta- 
ką — bergždžiai įkalbinėjo jį poemą sudeginti. Kitiems drau- 
gams pavyko įtikinti, kad atsijmtų rankraštį, jau atiduotą bro- 
liams Krameriams, ir jį pertaisytų, sušvelnintų. Perredaguota 
poema 1756 metais išleidžiama. Ir vis dėlto tokio triukšmo ne- 
buvo sukėlęs dar nė vienas Voltero kūrinys. Išeina dvylika 
poemos leidimų, ir visi išperkami akimoju. 

Poema sukelia aršias diskusijas. Paneigimai pilasi kaip iš 
gausybės rago... Paskviliai, prakeiksmai iš sakyklų ir kitų tri- 
būnų. 


l Vertė H. Bakanas. 

Poemos poveikio protams ir širdims nebuvo galima sunai- 
kinti, kaip buvo sunaikinta pati Lisabona, tačiau tas mėginta 
daryti visokiais būdais. Volteras pirmas ir vienintelis atvirai 
išsakė abejonę, kad šis pasaulis visų geriausias, ir tuo žygiu 
pasikėsino į tikėjimą dievu. Juk jeigu būtų buvę įmanoma 
sutverti geresnį pasaulį, išmintingasis gerasis visagalis dievas 
būtų tą permanęs! Taip tvirtino Leibnicas, Šefstberis bei kiti 
filosofai. Tai klasiškai išreikšta Aleksanderio Popo poemoje 
„Laimingasis“. O Volteras ėmė ir išdrįso suabejoti, jog mūsų 
pasaulis jau nebegalįs būti geresnis. Jis šaukė: „Kančios nebe- 
reikalingos!“ Aštrūs jo poemos klausimai it botagai čaižė baž- 
nytininkus ir filosofus optimistus. O dar labiau negu ši ataka 
(viskas kada nors bus gerai — mūsų viltis, viskas dabar ge- 
rai — apgaulė) veikė amžininkus pati poemos autoriaus minčių 
eiga: pripažinti mūsų pasaulį geriausiu iš visų galimų pasaulių 
jau dabar jam buvo tolygu įžeidimui. Jį piktino žmogaus su- 
menkinimas. 

Iš naujo perskaitęs kadaise mėgtą Popą, jis, kaip dažnai da- 
rydavo, užrašė ant knygos: „Ko man tikėtis, jei viskas gerai?“ 
Dabar jis galutinai suvokė: religinis ir filosofinis optimizmas 
iš tikrųjų yra fatalistinės doktrinos nelaimėms pateisinti, anti- 
socialinės teorijos. 

Poemos autorinėje įžangoje skaitome: „Jeigu mūsų nelai- 
mės — vien visuotinės ir būtinos tvarkos pasekmės, tai mes — 
tik didelės mašinos sraigteliai, ir dievas mus vertina ne dau- 
giau negu piktosios dvasios, kurios mus kankina... Žmogus be 
vilties sulaukti būsimos laimės yra niekas.“ 

O prarasti viltį, kad žmonija sulauks geresnės ateities, Vol- 
teras negalėjo, nepajėgė. Jis ne tik teoriškai ginčijosi, neigė, 
įrodinėjo — jis kovėsi ir vedė paskui save kitus dėl geresnio 
pasaulio ir geresnio žmogaus. Tas yra įmanoma ir turi būti 
pasiekta. Ši prielaida, tvirtino jis, turi būti išeities taškas visai 
tolesnei idėjinei ir politinei veiklai. Taip ir buvo. Volteras ir 
jo vienminčiai —, „filosofai“, švietėjai — ėjo šia kryptimi kas kar- 
tą toliau. 

Bet ir tarp „filosofų“ atsirado vienas, kurį konservatoriams 
pasisekė nukreipti prieš Volterą. Ir, žinoma, niekas kitas, o 
Žanas Žakas Ruso. Ženevos pastoriai, be galo pasipiktinę poe- 
ma, paprašė savo kraštietį pagalbos. Ir šis parašė Volterui ilgą 
laišką, kurį net baudėsi išspausdinti, nuginčydamas gamtos kal- 


230 


te dėl Lisabonos žemės drebėjimo. Remdamasis savo teorija, jis 
kaltino susiviliojusius kultūros pagundomis žmones. „Gam- 
ta— rašė jis — niekada neapgyvendintų šitiek žmonių dvide- 
šimtyje tūkstančių daugiaaukščių namų, gamta juos išskirstytų 
po daug didesnį plotą.“ 

Šie samprotavimai taip nepatiko adresatui, kad jis nutarė 
tiek laišką, tiek jo autorių nesant vertus tiesioginio atsakymo. 
Užtat strėlės lėkė į Ruso iš Voltero kūrinių. Jis išjuokdavo „vi- 
suotinę meilę, pripažįstančią gamtoje tokią tvarką, kai gyvūnai 
vienas kitą ryja“. 

Dar daugel metų žmonių mintys sukosi apie žemės drebėji- 
mą Lisabonoje. Šis kataklizmas dar labiau išklibino pasenusį 
režimą, religiją, optimizmo filosofiją, nugalimą Švietimo. Jis 
be galo išplėtė abejojančių ir neigiančių, trokštančių permainų 
žmonių Iatą. 

Per jį daug kas pakito ir išsikristalizavo pačiam Volterui. 
Išgyventas sukrėtimas ir kitų reakcija į jo paties reakciją turės 
ir didesnių pasekmių. 


3 skyrius 
KARAI IR PALLIAUBOS 


Kaip paprastai, Volteras tuo pat laiku savo laukus ir aria, 
ir nuo visų renka derlių. Nūdiena jam netrukdo užsiiminėti 
istorija. Pabaigiami ir tais pačiais, 1756-aisiais, metais brolių 
Kramerių išleidžiami „Samprotavimai apie tautų papročius ir 
dvasią“. Be to, Volteras sujungia vienoje knygoje „Liudviko 
XIV amžių“ ir dabar baigtą rašyti „Liudviko XV amžių“. Auto- 
rius kaip niekad priešinasi iki tol įprastai krypčiai, kurios lai- 
kosi istorijos mokslas — jei tik jis buvo vertas šio vardo iki 
Voltero veikalų. 

Bet kol Delisėje Volteras užsiiminėja istorija, istorijos ratas 
nesustoja. Įvairiose pasaulio dalyse dar per daug žemių, kurias 
norima užkariauti. Prasideda naujas laikotarpis karų, kurių jis 
taip nekenčia. Anglija kariauja su Prancūzija dėl Šiaurės Ame- 
rikos ir Indijos. Neramu ir Europoje. Fridrichas II negali toliau 
džiaugtis pasiglemžęs Sileziją. Marija Teresė nori ją vėl pa- 

versti savo valda. Buvo metas, kai Prūsijos karalius smogė 
Prancūzijai, sudarydamas separatinę ir netikėtą taiką. Dabar 
naujasis austrų kancleris grafas Kaunicas diplomatiniais ma- 
nevrais sugeba nuslopinti įsisenėjusią nesantaiką tarp savo vals- 
tybės ir Liudviko XV karalystės. Austrija draugauja ir su 
Rusija. Fridrichas II lieka izoliuotas. Negana to, jo nekenčia 
imperatorė Jelizaveta. Tik po jos mirties Petras III, dievinęs 
Prūsijos karalių, padaro viską, kad tarp Sankt Peterburgo ir 
Berlyno įsivyrautų kuo geriausi santykiai. Bet iki tol turi pra- 
eiti dar keleri metai, ir 1756-ųjų pradžioje Fridrichas sudaro 
sąjungą su Anglija. Ši įtraukia Prūsiją į vėl įsiliepsnojusį Eu- 
ropoje konfliktą, ir tais pačiais metais prasideda naujas karas 
dėl Silezijos. Karas baigėsi tik 1763-aisiais ir įėjo į istoriją kaip 
Septynerių metų karas. 

Kariavo visur. 

Minorkos saloje per trisdešimt metų įsitvirtino Port Mako 
citadelė. Prancūzija čia iškovojo didelę pergalę. Rišelje vado- 
vavo vienintelei flotilei, bet išsilaipino su savo jūrininkais į 
krantą ir „neįveikiamą“ tvirtovę paėmė. Anglai baisiai nusimi- 
nė ir pasipiktino tokiu gėdingu pralaimėjimu. Jie nebuvo pratę 
pralaimėti vandenyse, tas pats Rišelje ne sykį buvo gavęs nuo 
jų į kailį. 

Atpirkimo ožiu tapo britų flotilės vadas admirolas Bingas. Ne- 
pagrįstai apkaltintas, jis buvo tuoj pat išsiųstas į Londoną ir 
stojo prieš karo lauko teismą. 

Ir čia Volteras, iki tol nepalaikęs nė vienos kariaujančios 
pusės ir apskritai karo priešininkas, gyvenąs toli nuo visų ko- 
vos laukų — tiek sausumos, tiek jūrų, — pirmą kartą prabyla 
kaip teisybės advokatas. Pirmą, bet anaiptol ne paskutinį! Vė- 
liau šiame vaidmenyje jis išgarsės visame pasauly ir liks ne- 
marus. 

Labai seniai, dar gyvendamas Anglijoje, Volteras asmeniš- 
kai pasižino su Bingu. Bet ne ši atsitiktinė aplinkybė, o tai, 
kad doras žmogus tapo baisaus neteisingumo auka, buvo ap- 
drabstytas purvu, paskatino filosofą pasidaryti admirolo gynėju. 
Savanoris kaltinamojo gynėjas visų pirma paprašė informacijos 
jo nugalėtoją, Rišelje. Šis atsakė, jog Bingas priešinesis narsiai 
ir atkakliai kaip reta. Ne per jo kaltę sėkmė perėjusi į pran- 
cūzų pusę, o beprasmiškai aukoti savo žmonių jis nenorėjęs. 
Tai dar labiau įkaitino Volterą. Bingo proceso absurdiškumas, 

neteisingumas nedavė jam ramybės. Kaip pasipriešinti netei- 
sybei, kaip neleisti jai triumfuoti? Volterui šauna į galvą drą- 
si ir gan įžūli mintis — prašyti prancūzų maršalą Kunigaikštį 
de Rišelje, kad jis pasisakytų procese kaip gynybos liudytojas. 
Jo draugas bematant sutiko ir, negalėdamas palikti pozicijų ir 
atvykti į Londoną, priešo sostinę, davė parodymus raštu. Jie 
turėjo išgelbėti Bingo garbę. Rišelje laiško nuorašą Volteras 
persiuntė admirolui. Jis buvo paskelbtas proceso metu. Bet to- 
kiu būdu Volteras tik keturis teisėjus privertė balsuoti už ad- 
mirolo išteisinimą. Kiti pasisakė už mirties bausmę. Dar buvo 
suvaidinta komedija prašant Anglijos karalių malonės nuteista- 
jam. Karalius nepatenkino tarpininkų prašymo. Volteras pralai- 
mėjo savo pirmąją bylą. 

Tas dar labiau paaštrino jo protestą prieš masines tarpu- 
savio žudynes, prieš žiaurų grobiamųjų karų neteisingumą. „Gai- 
la man varganos žmonių giminės, kuri dėl kelių kvadratinių 
mylių Kanadoje kapojasi galvas!" — rašo jis ir, polemiškai iškė- 
lęs priešpriešiais karui taikų darbą ir nepriklausomybę, dėsto 
toliau: „Aš pats nuo ryto iki vakaro jaučiuosi laisvas kaip 
oras. Mano vynuogynai ir aš niekam nieko neskolingi. Tai visa, 
ko sau linkiu.“ 

Tik pasaulis pernelyg įsiaudrinęs, kad toks žmogus iš- 
sergėtų jei ne vidinę, tai bent išorinę ramybę. Jis, žinoma, 
nedėvėjo gedulo, kaip Paryžius, kai drąsuolis Damjenas pasi- 
kėsino į Liudviko XV gyvybę. Šio pasikėsinimo priežastis taip 
pat buvo karas, dėl kurio padidėjo mokesčiai ir mokėtojų pro- 
testai. Volteras, aišku, nesimeldė už sužeisto karaliaus sveika- 
tą, kaip meldėsi atgailaujantys ir neatgailaujantys paryžiečiai, 
pagal įsakymą privalą praklūpėti bažnyčiose ir katedrose po 
keturiasdešimt aštuonias valandas iš eilės. 

Nors sužeidimas buvo lengvas ir liaudis nusiramino, anaip- 
tol nenusiramino Liudvikas XV ir tie, kurie karalių valdė. 1757- 
aisiais buvo pašalinti du liberalūs ministrai... Volterą labiau- 
siai palietė tai, kad buvo išleistas įsakas prieš literatūrą. Jis 
numatė dvi bausmes. Mirties bausmę autoriams, leidėjams, kny- 
gų pardavėjams ir net pirkėjams (čia buvo naujiena) tų kūri- 
nių, kurie, audrindami protus, kliudė religiją, kėlė pavojų kara- 
liaus valdžiai arba trikdė tvarką ir rimtį. Galeros — rašantiems, 
sudarantiems ar platinantiems knygas ir brošiūras, negavusias 
privilegijos. 

Kaip doras rašytojas galėjo ramiai dirbti, slegiamas tokio 
įsako? Ir juo labiau rašyti „Enciklopedijai“? Dabar Volteras 
ypač stengėsi suteikti „Žodyno“ straipsniams kuo nekaltesnę 
formą. Vis dėlto d'Alamberas sugrąžino jam vieną straipsnį, 
prašydamas padaryti tekstą krikščioniškesnį, kad jį būtų gali- 
Ima išspausdinti. 

Tai irgi buvo karas — Švietimo karas su atgyvenusia san- 
tvarka, ir jame reikėjo manevruoti ne mažiau negu maršalui 
kunigaikščiui de Rišelje prie Minorkos salos. 


Einant karams ginklu ir plunksna, Fridricho II ir Voltero 
asmeninis susitaikymas taip pat siejosi su prūsų valdovui bū- 
dingu karingumu ir buvusiam jo mokytojui taip svarbiu troš- 
kimu įvesti žemėje taiką. 

Šiam, regis, neįmanomam susitaikymui nemaža padėjo Vol- 
tero geraširdiškumas. 

Fridrichas II taikytis troško, nes buvo nelaimingas, o nelai- 
mėje mes šliejamės prie senų draugų. Nelaimingas jis visų 
pirma buvo dėl to, kad nuo jo nusigręžė karinė sėkmė. Po 
vieno pralaimėjimo jis netgi ėmė nešiotis buteliuką nuodų. Vol- 
teras, persikėlęs į Šveicariją, buvusį „Šiaurės Saliamoną“ pava- 
dino „Liuku“— piktos beždžionės, gyvenusios Delisėje, vardu. 
Bet dabar jam gaila kenčiančio priešo, nors jis ir jaučia savo 
pranašumą, nors ne viską karaliui atleidžia. „Jį palikdamas, 
nežinojau, kad mano likimas susiklostys geriau... Atleidžiu jam 
viską, tik ne vandalizmą ponios Deni atžvilgiu." 

Fridrichui II išties labai reikėjo Voltero atleidimo ir užuo- 
jautos. Karalius išgyveno labai slogius mėnesius. Mirė jo mo- 
tina. Brolis Augustas Vilhelmas pasirodė visai netinkamas va- 
dovauti kariuomenei. Generolas Moricas pralaimėjo kautynes. 
Be to, Fridrichui didelį sielvartą uždavė kito veiklaus ir ga- 
baus generolo mirtis. Vienintelę paguodą karalius rasdavo ra- 
šydamas eiles ir skaitydamas filosofines knygas. Tad kaipgi 
neprisiminsi laimingųjų draugystės su Volteru laikų, jųdviejų 
susirašinėjimo, vakarienių, poezijos pamokų? O čia dar prirei- 
kė jo pagalbos, nes prancūzų ministras pirmininkas kunigaikš- 
tis de Šuazelis buvo baisiai nepatenkintas Fridricho II satyri- 
nių eilėraščių leidiniu, ir Volteras darė žygius konfliktui už- 
glaistyti. Jis ir Šuazelis buvo draugai, tačiau žygiai nesi- 
baigė sėkmingai. 

Prūsijos karaliaus laiškas iš lauko stovyklos 1757 metais su 
užuomina į savižudybę, priedo nuorašas jo laiško imperatoriui 
Otui, kur autorius užsimena nepergyvensiąs pralaimėto karo, 
Volterą labai sujaudina. Jis beregint atrašo: tegu Fridrichas iš- 
metąs iš galvos savižudybę, nes štai argumentas — ją galį netei- 
singai išsiaiškinti ir draugai, ir nedraugai. 

Taigi jųdviejų susirašinėjimas atsinaujino, draugystė atgijo. 
Taip Volteras pasielgė ne vien iš užuojautos. Jis sutiko taikytis 
ir todėl, kad šiais taikingais santykiais pasinaudotų atkuriant 
santarvę Europoje. Pasak vienos versijos, Prancūzijos ir Prūsi- 
jos derybų iniciatorė buvusi Vilhelmina Bairoitietė. Peršasi 
mintis, jog ši idėja galėjo dingtelėti ir pačiam Volterui. Jis 
vėl diplomatas, tiesia gijas tarp Fridricho II ir Rišelje, tarp 
markgrafienės ir kardinolo de Tenseno. 

Bet į didžiąją politiką vėl įsimaišo smulkios asmeninės pa- 
skatos, ir taika tarp Prancūzijos ir Prūsijos nesudaroma. Visos 
Voltero pastangos sudužo į ponios de Pompadur pasipriešini- 
mą. Ji negalėjo atleisti Fridrichui II nei nelemtosios, 1750 me- 
tais pasakytos frazės „Aš jos nepažįstu“, nei juo labiau įžei- 
džiančių epigramų. Be to, dar nesibaigus deryboms, mirė mark- 
grafienė. 

Palankus momentas karui užbaigti buvo praleistas. Fridri- 
chas pertvarkė ir sustiprino savo armiją. Lapkričio 5 dieną jis 
vėl pradėjo karo veiksmus. Pažeisdamas priimtas kariavimo 
taisykles, jis ūmai ir nelauktai — todėl ir sėkmingai — atakavo 
priešą. 

Taigi diplomatinė misija ir šį sykį poetui ir filosofui ne- 
sibaigė sėkme. Pasaulyje vėl įsiviešpatavo karas. Užtat drau- 
gystė su Fridrichu II nebenutrūko. 


Neįstengus pakreipti istorijos vyksmo į geresnę vagą, Vol- 
terui nelieka nieko kito, kaip tyrinėti praeitį, ten ieškoti ir 
rasti pavyzdžių dabarčiai. Jis neatsitiktinai grįžta prie Petro 
Didžiojo ir imasi kapitalinio veikalo apie jį ir jo epochą. Aiš- 
ku, ne tik dėl to, kad Jelizavetos kamergeras Šuvalovas įti- 
kino imperatorę, ne itin besidominčią literatūra ir mokslu, pa- 
vesti „Karolio XII“ autoriui parašyti jos tėvo biografiją. Šu- 
valovas todėl ir įtikinėjo, kad žinojo, kaip Volterui rūpi ši is- 
torinė asmenybė, ši epocha. 

Įdomu žinoti, kokios medžiagos Volteras prašė Šuvalovą. Jis 
gailestauja, kad nėra duomenų „apie manufaktūrų įsteigimą, 
apie upių įrenginius, viešųjų pastatų statybą, monetų kalybą, 
teisėtvarką, armiją ir laivyną (paskiausiai — A. A.). Žodžiu, po- 
ne, apie visa tai, kas labiausiai charakterizuoja niekam nežino- 
mą naciją“. Dar labiau, negu rašant pirmą istorinę knygą, Pet- 
ras I Volterą domina kaip kūrėjas, o ne užkariautojas. Kurda- 
mas naują labai rimtą veikalą apie Petro Rusiją, jis, be 
abejo, tikėjosi tuo pačiu žygiu padėsiąs įvesti taiką Liud- 
viko XV, Fridricho II ir Jelizavetos, visos Rusijos valdovės, 
Europoje. 

„Petro Didžiojo istorija“ taikos Europoje neįvedė, bet buvo 
dosniai imperatorės atlyginta. Autorius iš jos gavo daug pini- 
gų ir brangių kailių. Sankt Peterburgo vokietis pastorius Bo- 
pingas, išdrįsęs pasakyti, jog nė vienas prastas darbas nebuvęs 
taip apsčiai apmokėtas, žiauriai nukentėjo už įžūlumą. 

Volteras įvertino Jelizavetos dosnybę ir, jai mirus, parašė 
d'Alamberui: „Visos Rusijos imperatorės mirtis — man didelė 
netektis.“ Petrą III netrukus pakeitusi Jelizaveta II buvo tiek 
išmani, kad remdama prancūzų švietėjus, atleido Volterui už 
gailestavimą dėl ją varžiusios tetos mirties. 

Bet ir vėl užbėgau į priekį. 

Kol kas Delisėje nėra nei sandoros, nei ramybės, taip būti- 
nos šeimininkui rašant šį ir kitus darbus. Nėra sandoros ir Vol- 
tero širdyje... 


4 skyrius 
KĄ DARYTI SU ŠIUO PASAULIU? 


Vėl laužas. 1759 metų kovo mėnesį Ženevos miesto aikštėje 
budelis viešai sudegina knygą. Autoriaus pavardės nėra. Išlei- 
dimo datos —taip pat. Tik 1761-ųjų pakartotiniame leidime 
šmuctitule prie įrašo „Pono daktaro Ralfo vertimas iš vokiečių 
kalbos“ pridurta: „su priedais, rastais daktaro kišenėje po jo 
mirties Mindene, 1759 viešpaties malonės metais“. (Išplėstame 
21 skyriuje pateikti ir patys priedai.) Tai vienintelis įrodymas, 
jog knyga pirmą kartą išleista ne anksčiau kaip 1759-ųjų sau- 

sį ir ne vėliau kaip vasarį. Juk kovo mėnesį jau buvo su- 
deginta. 

Užtat yra pavadinimas —,,Kandidas, arba Optimizmas“. Ir tre- 
čias sakinys paaiškina, dėl ko pagrindiniam veikėjui duotas 
toks vardas: „Apie viską jis spręsdavo tiesiai, nuoširdžiai ir 
labai paprastai. ir, manau, dėl to buvo pramintas Kandidu.“ 
Prancūziškasis būdvardis candide reiškia „nuoširdus“, „atvirašir- 
dis“. O šios būdo savybės leidžia apie viską spręsti teisingai ir 
blaiviai. 

Kas ir kada parašė apysaką? Žinoma, ne vokiečių autorius, 
netgi neįvardytas... Kada jai prirašė priedus — vėlgi ne pra- 
manytas daktaras Ralfas, o išsyk visų atpažintas tikrasis auto- 
rius, prancūzas?.. 

Nuostabu, kad Volteras, laiškuose toks dosnus komentarų 
visoms savo apysakoms, pasakoms, alegorijoms, nė žodžiu ne- 
išsitarė, kada ją parašė pirmą kartą ir kokia linkme tobulino 
ir papildė. Norėjo, kad gaubtų paslaptis tai, kas jam buvo bran- 
giausia ir artimiausia, kam atsidėjo kaip niekam kitam? Juk 
„Kandidas“— svarbiausia iš jo filosofinių apysakų. O kad Vol- 
teras ją kūrė kruopščiai kaip reta, išbaigdamas ir nušlifuoda- 
mas kiekvieną epizodą, smulkiausią detalę, vos ne kiekvieną 
sakinį — Matyti iš vienintelio išlikusio pirmo varianto rankraš- 
čio. Autoriaus pataisų čia galybė. 

Bet ir šis dokumentas neatsako į klausimą, per kiek laiko 
ir juo labiau kada ir kur buvo parašytas „„Kandidas“. Kas kita, 
jog sulyginus paskesnius leidimus, matyti, kad autorius ir vėliau 
jį gausiai papildydavo ir pertaisinėdavo. | 

Pirmoji informacija, taip pat rašyta ranka ir saugoma kaip ir 
anas variantas Leningrade,—Voltero sekretoriaus Vanjero užra- 
šas: „Kandidas“ buvo išspausdintas 1759-aisiais, parašytas — 1758- 
aisiais. Pirma kopija, kurią padariau, — 1758 metų liepos mėnesį, 
Švecingene, ponui kurfiurstui Palatiniečiui." Ši pastaba papildy- 
ta „Piliečio prisiminimuose“ (Berlynas, 1789): ,„„...pradžiugindavo 
(Volteras — A. A.) kurfiurstą ir šalia viso kito kūrė „Kandidą“, 
skaitydavo princui jau parašytus skyrius... Po skaitymo užvirus 
ginčams, visada rasdavo dingstį išeiti, norėdamas palikti kur- 
fiurstą sudomintą to, ką išgirdo...“ 

Regis, kas kitas, jei ne Volteras, galėjo žinoti, kada ir kur 
apysaka buvo parašyta. Ir vis deltc jo tvirtinimai toli gražu 

nėra nenuneigiami. Jau anuomet būta ir kitų versijų. „Kandi- 
do“ improvizacinė maniera davė pamato manyti, kad jis buvo 
parašytas per tris savaites, pagal kitą versiją — per tris dienas. 
Pasak Vanjero — ne ilgiau kaip per dvidešimt dienų: juk jau 
liepos mėnesį jis darė nuorašą. Laiškai padeda nustatyti, jog 
Volteras atvyko į Karolio Teodoro, kurfiursto Palatiniečio, 
rezidenciją tik 1758 metų liepos 16-ąją, o išvyko rugpjūčio 5 
ar 6 dieną. 

Daug įtikimiau, kaip įrodė Veidas, rimčiau už kitus išstudi- 
javęs „Kandido“ kūrimo istoriją, jog Volteras apysaką rašė 
ilgiau ir pradėjo (jeigu nepabaigė) iki kelionės į Švecingeną. O 
kad jis smagino kurfiurstą skaitydamas apysakos skyrius, tas 
visai nereiškia, jog ten pat juos ir rašė. Galėjo ir tobulinti, šli- 
fuoti, kas parašyta. 

Veidas nurodo tokius „Kandido“ rašymo terminus. Jis buvo 
pradėtas 1758-ųjų sausio pirmomis dienomis, kai Volteras lygi- 
no Lozaną su Konstantinopoliu, o apysakoje turkų sostinė fi- 
gūruoja. Dirbo su neįtikėtina energija. Sausio 15-ąją rankraštį 
atidėjo dviem mėnesiams į šalį. Tarp kovo 15-osios ir balan- 
džio 15-osios parašyta didesnė pusė. Liepos 15-ąją apysaka prak- 
tiškai baigta. Vanjero nuorašą Vciteras veikiausiai padovanojo 
Karoliui Teodorui prieš išvažiuodamas iš Švecingeno — kaip 
atlygį už svetingumą. Veidas taip pat turi įrodymų, jog galėjęs 
nuorašą nusiųsti rugpjūčio 23-ąją. Anot tyrinėtojo, galėję būti 
ir, taip, kad „Kandidas“ buvęs baigtas kurfiursto rezidencijoje 
ir tada jau paplitęs nuorašais. 

Ne visi dabartiniai vakarų volterininkai — mūsų šalyje šis 
klausimas nebuvo taip nuodugniai tirtas ir nesukėlė tiek gin- 
čų — pritaria Veido požiūriui. Moricas jau anksčiau buvo pri- 
ėjęs išvadą, jog „,Kandidas"“ buvo pradėtas liepos mėnesį ir baig- 
tas ne vėliau kaip rugsėjį. Hevensas — kad visa apysaka pra- 
dėta ir baigta Švecingene. Toris linkęs pritarti pastariesiems ter- 
minams. 

Žinoma, ne tiek jau svarbu, kada ir kur buvo parašytas 
„Kandidas“, per tris ar per dešimt dienų, ar per tris mėnesius 
su pertraukomis. 

Kur kas svarbiau, kad apysakos pagrindinis turinys, anti- 
leibnicistinis patosas duoda rimtą pagrindą manyti, kad jos 
šaknys siekia labai giliai, kad ji buvo sumanyta dar Sirėjuje. 
Kas kita, jog į „Kandido“ siužetą įsipynė daug vėlesnių įvykių, 

pavadintų tiesiai ar šifruotų — Septynerių metų karas, autoriaus 
vaidas su Fridrichu II, bėgimas iš Prūsijos, žemės drebėjimas 
Lisabonoje, jėzuitų valstybė Paragvajuje ir ispanų karas su 
ja... 


Viena aišku — apysaka, išleista 1759-ųjų pradžioje, buvo pa- 
rašyta 1758-aisiais. Sutampa tai, kas paskatino Volterą kaip tik 
tuomet parašyti „Kandidą”, kokie istoriniai ir biografiniai įvy- 
kiai sąlygojo apysakos pasirodymą. Tyrinėtojai per daug nesi- 
ginčija ir dėl realijų, kurios sudaro „Kandido“ pamatą, ir dėl 
to, kokie Voltero kūriniai paruošė jam dirvą, kodėl autorius 
„pasirinko šią formą, keisčiausiai supynęs tikrovę su pramanu, 
kas ir šį kartą lėmė jo taip pamėgtą, bet kitas apysakas nurun- 
giančią herojaus klajonių gausybę. 

Hevensas savo knygos skyriuje „„Pasitardamas su „Kandidu“ 
retoriškai klausia: „Kas gali geriau tikti idėjų platinimui 
už vadinamąją filosofinę apysaką? Bent jau ne filosofiniai trak- 
tatai!" 

Po to jis eina prie „Kandido“ priešistorės, jo realijų, 
autoriaus biografijos ligtolinių faktų. Atitikimai matyti kaip 
ant delno. 

Pirmuose skyriuose lengvai atspėjama satyriškai pavaizduota 
Prūsija Vestfalijos vardu. Galbūt darydamas užuominą apie sa- 
vo neteisėtą kilmę ir, svarbiausia, pašiepdamas vokiečių aris- 
tokratinį pasipūtimą, Volteras taip rašo apie Kandidą: „Senieji 
namų tarnai spėjo, kad jis esąs sūnus barono sesers ir kaimy- 
nystėje gyvenusio gero ir garbingo bajoro, už kurio toji pa- 
nelė nenorėjusi tekėti, nes jis galėjęs įrodyti tik septyniasde- 
šimt vieną savo senolių kartą, o kitą jo genealoginio medžio 
dalį buvo išdildęs permainingas laikas.“ Ir paties barono cha- 
rakteristika, šaipymasis, kad jis neturėjo tikrų skalikų — užslėp- 
tas sugretinimas su prancūzų aristokratais,— kad „visi jo kiem- 
sargiai šunys prireikus pavirsdavo kurtais“, kad baronienė, jo 
žmona, „Svėrė apie tris šimtus penkiasdešimt svarų ir dėl to 
buvo labai gerbiama", tarnauja tam pačiam tikslui. 

Paskui per tą pačią puikybę baronas už menką nieką išveja 
Kandidą kojos spyriu į užpakalį — prūsų karaliaus poelgio su 
Volteru transtormuotas atspindys. Kcmentatoriai dažnai nurodo 
autoriaus kivirčą su Mopertiuji, užtraukusį Fridricho pyktį. 

Antrame skyriuje Kandidas klastingai verbuojamas į bulga- 
rų, tai yra į prūsų karaliaus kariuomenę, didžiai garbstant ka- 
ralių. Čia Volteras aiškiai piktinasi velionio Prūsijos karaliaus 
sistema formuojant armiją; jo sūnus Fridrichas šią sistemą pa- 
keitė, bet, matyt, ne visiškai. Tai, kas vėliau pasakojama apie 
muštrą ir špicrutenus, tebenaudojamus ir karūnuotam filosofui 
valdant, labai tikslu. Aiški patyčia ir tai, kad Bulgarijos ka- 
raliaus gailestingumą (jis dovanojo Kandidui gyvybę) „liaup- 
sinte liaupsinę visi laikraščiai per amžius“. 

Trečiame skyriuje vaizduojamas karas, kurį būlgarų (prūsų) 
karalius paskelbė avarų karaliui. Tai Septynerių metų karas, o 
avarais vadinami prancūzai. Tame pačiame skyriuje Kandidas 
bergždžiai prašo išmaldos žmones, postringavusius apie gailes- 
tingumą; gerą širdį jam parodo tik nekrikštytas anabaptistas. 
Iš krikšto Volteras juokėsi dar „Filosofiniuose laiškuose“. Ir 
nors anabaptistais buvo vadinama tikra sekta, anuomet paplitu- 
si Vokietijoje ir Niderlanduose, Volteras, matyt, turėjo galvoje 
ir anglų protestantą Folknerį, kadaise jį išgelbėjusį Anglijoje, 
ir Šveicarijos kalvinistus, atvėrusius didžiajam tremtiniui Že- 
nevos vartus ir iš pradžių jam taip patikusius. 

Drauge su autoriaus biografija į apysaką įžengė ir istorija 
su Prūsijos papročiais ir Septynerių metų karu. Toliau bus Li- 
sabonos žemės drebėjimas, kurį pamatys Kandidas ir jo moky- 
tojas Panglosas — juodu pasiėmė į laivą anabaptistas Žakas, 
kai po dviejų mėnesių išplaukė prekybiniais reikalais į Por- 
tugaliją. 

Biografinių ir istorinių faktų sugretinimas su siužetiniais mo- 
tyvais, istorinių asmenybių — su personažais priklauso man, bet 
patvirtina Hevenso mintį, su kuria sutinku. 

Veidas taip pat teigia, kad „„Kandidas“— 1750 metais ir net 
anksčiau prasidėjusių įvykių serijos produktas“. Remdamasis 
Lansonu, tyrinėtojas rašo: „Volteras taip sparčiai atkusdavo po 
nelaimių savo kone antros prigimties dėka.“ Tą patį galima pa- 
sakyti ir apie Kandidą; tuo dar įsitikinsime, toliau analizuoda- 


mi apysaką. 
Paskui Veidas išskaičiuoja kūrinius, kuriuos „„Kandidas, arba 
Optimizmas" tarytum įsiurbė į save: ,...autoriaus reakciją į Li- 


sabonos žemės drebėjimą —,„Poema apie Lisabonos žuvimą“,— 
„Voltero atsiliepimą į visus smūgius ir savo laiko bruo- 
žus —, ,Memuarus“. 

„Kiekvienas šių kūrinių — dalis „,„Kandido“,— teisingai ra- 
šo Veidas, nes jis turi galvoje pasakos genezę ir jos duoklę 
tikrovei. Tačiau nė vienas iš išvardytų kūrinių, net „Zadigas“, 
neprilygsta „,Kandidui“ idėjiniu gilumu ir meniniu tobulumu, su- 
teikusiais jam nemarumą. 

Ne tiktai Veidas, bet ir daugelis kitų Voltero kūrybos tyri- 
nėtojų „Skarmentado kelionių istoriją“ (1756) laiko pirmuoju 
„Kandido“ apmatu, pažymėdami net Kandijos miesto, kur gimė 
pirmojo kūrinio herojus, pavadinimo panašumą į antrojo kūri- 
nio herojaus vardą. Ir tas teisinga. Tos pačios klajonės, tos pa- 
čios negandos, tas pats nusivylimas doktrina „viskas kuo pui- 
kiausia šiame visų geriausiame pasaulyje“ ir tas pats suvoki- 
mas, jog būtina gyventi toliau. 

Veidas teisingai apibūdina ir skirtybes: „Skarmentado prob- 
lemos išviršinės, jis žvelgia išorėn, o ne savo vidun“; pa- 
brėžia ir panašumą, „bet tokį, kokį ankstyvas eskizas gali tu- 
Tėti su išbaigta tobulybe“. „Skarmentado kelionių istorija“, be 
abejonės, yra nebaigtas kūrinys, ištrauka iš kažko, kas galėjo 
būti realizuota, tačiau realizuota nebuvo...“ Vadindamas jį 
„Kandido“ embrionu, Veidas rašo: „Nei laikas, nei vieta, nei 
charakteriai, nei veiksmas, nei įrėminimas dar nėra tie, bet 
jau matyti, kad visa tai gali tapti forma, stiliumi, mintimi..." 

Iš tikrųjų, nors ir skiriasi veiksmo laikas: Skarmentadas 
gimė 1600-aisiais ir leidosi klajoti dar penkiolikmetis berniūkš- 
tis (Kandidas — vyresnis), nors apkeliavo ne tik Italiją, Pran- 
cūziją, bet ir kitus kraštus bei žemynus, tačiau visur gyventi 
bloga. Pirmojoje apysakoje dar nėra ir Eldorado. „„Skarmenta- 
do” ironiška pabaiga iš dalies nusako „„Kandido“ filosofinę iš- 
vadą, apie kurią bus kalbama toliau. Šit „apmato“ esmė: „Aš 
mačiau visa, kas žemėje gera, puiku ir žavu, ir nutariau atei- 
tyje pasitenkinti tuo, ką matysiu namie, tėvynėje. Aš susituo- 
kiau su savo tautiete, ir ji man užtaisė ragus, tačiau priėjau 
išvadą, kad mano padėtis dar viena geriausių pasaulyje." Šioje 
apysakoje glūdėjo ,„Kandido“ užuomazga iki Septynerių metų 
karo ir Lisabonos įvykių. 

Panašumą pastebėjo ir Moricas, ir Hevensas; Skarmentadas 
būtų tapęs Kandidu, jeigu būtų turėjęs jo patirtį. Šis „naivus“, 
„nuoširdus“, „atviraširdis“ yra ką tik gimęs. Jis, sakytum, Loko 
tipo embrionas. 

Tokie pat embrionai ir kiti „apmato“ personažai. 

Žinoma, „Kandidui“ davė peno ir „Poema apie Lisabonos 
žuvimą“. Dar nebuvo praėjęs Voltero išgyventas sukrėtimas dėl 
šios stichinės nelaimės, o Leibnico, Popo kritika, religijos rei- 
kalaujamo nuolankumo apvaizdai kritika dar labiau sustiprėjo. 
Tik pasirenkama visai kitokia forma, tik daug ryžtingesnis at- 
sakymas į klausimą „Ką daryti?“. 

„Kandido“ šaknys — ir „Zadige“, kurį nagrinėjome skyriuje 
„Užvis reikšmingiausi — niekučiai", ir antrajame ,„Memnone“ (jo 
kitas pavadinimas —,,„Žmogiškoji išmintis“). Čia taip pat dan- 
gaus dvasia išaiškina Memnonui, jog erdvėje išsklidusius šim- 
tus tūkstančių milijonų pasaulių jungia griežtas nuoseklumas, 
jie pasiskirstę laipsniškai. Antrame pasaulyje išminties ir ma- 
lonumų esą mažiau nekaip pirmame, trečiame — mažiau negu 
antrame, ir taip toliau — iki paskutinio pasaulio, kur jau visiš- 
ka beprotybė. Memnonas sako: „Įtariu, kad mūsų mažytis pa- 
saulėlis kaip tik ir yra tas visatos beprotnamis, apie kurį man 
teko garbė iš jūsų išgirsti.“ —,,Ne visai, — atsako dvasia, — bet 
jis artėja prie to. Viskas turi būti savo vietoje.“ 

Ir dar vienas šaltinis, kartu ir prototipas. Vienu metu Vol- 
teras žavėjosi hercogiene Gotiete. Palyginus su Fridrichu II, 
ji atrodė jam lyg angelas, geriausia iš visų princesių. Dabar 
hercogienės laiškai Volterui regis sentimentalūs, erzina, nors 
jųdviejų susirašinėjimas, kaip ir anksčiau, labai draugiškas. Ko- 
dėl taip atsitiko? Pernelyg skirtingi jų požiūriai į tikrovę. Vol- 
teras nusivylęs, jis jau įsitikinęs, kad toli gražu ne viskas gera 
šiame anaiptol ne visų geriausiame iš galimų pasaulių. Her- 
cogienė kupina Leibnico optimizmo. Ir netgi ne Veidas pirmasis 
atskleidė šį įdomų ir svarbų dalyką, nes jis pats remiasi vo- 
kiečių rašytoju Chajezu, kuris dar gerokai prieš išeinant jo 
1959 metų knygai, dar 1893—1894-aisiais, nurodė, kad hercogie- 
nės Saksės Gotietės laiškai padeda sužinoti naujų dalykų apie 
„Kandidą“. Ne tik Samuelis Kenigas, bet ir ši lipšni bei gera- 
širdė princesė pasitarnavo kaip Pangloso prototipas. 

Ir, galiausiai, „Kandidas“ polemizuoja su Žanu Žaku Ruso, 
jo šveicarišku sentimentalizmu. 1756 metų rugpjūčio 16 dieną 
ženevietis iš Paryžiaus siunčia paryžiečiui į Ženevą vieną sa- 
vo filosofinį laišką, pavadintą „Laiškas apie apvaizdą“. Nuo 
tada tarp Voltero ir Ruso užsimezga susirašinėjimas, aiškiai ro- 
dantis, kokie skirtingi, diametraliai priešingi jų požiūriai į ap- 
vaizdą. 

„Kandidui“ suprasti yra būtinas ir Voltero kūrinys, parašy- 
tas ne anksčiau, o vėliau — tiesa, autorius iki tol jį pasakoda- 
vo žodžiu. „Memuarai"— ne apmatas, ne meninis pirmtakas, o 
tartum apysakos raktas. Veidas turbūt teisingai mano pirmasis 
tą išaiškinęs knygoje „Volteras ir „Kandidas“, kurioje labai 
išsamiai nagrinėja ,,„Memuarus“, pasakydamas daug dalykų, jau 
žinomų mano skaitytojui iš skyriaus „Vasaros, rudenys, žie- 
mos...". Todėl viso to nekartosiu. Bet jo pateiktos versijos 
apie „Memuarų“ parašymo datą vertos dėmesio. Viena — kad 
tuoj sugrįžus iš Prūsijos, 1753-aisiais, kita — kad dar anksčiau, 
1751-aisiais, Veido yra nuneigiamos: juk į „Memuarus“ esą 
įtraukti vėlesni įvykiai — markizės diu Šatle knygos išleidimas 
(1757 metai), švietėjų persekiojimas dėl Helvecijaus knygos ir 
„Enciklopedijos“ uždraudimas (1759-ųjų pradžia); jis nurodo da- 
tas dviejuose išlikusiuose nuorašuose, o jie, be abejo, buvo 
padaryti tuoj baigus originalą — 1759 metų lapkričio 6-ąją ir 
1760-ųjų vasario 1-ąją. 

Traktuojant „Memuarus“ kaip „Kandido“ raktą, įdomu ir 
tai, kad išdėstęs visų pripažintą versiją (apie ją esu pasakoju- 
si), jog Volteras nieko nežinojęs apie išlikusius nuorašus (Vei- 
das nustatė: jų būta netgi ne dviejų, o penkių), tyrinėtojas tei- 
gia: autorius pats vieną jų paskyręs Jekaterinai II, kitą — po- 
niai Deni. Iš čia išvada — Volteras norėjo, kad būsimas kartas 
pasiektų ne tik „Kandide“ užšifruotas Prūsijos karalystės vaiz- 
das ir užmaskuotas Fridricho II portretas, bet ir atviras jų 
šaržas. | 

Kame tyrinėtojas įžiūri šiųdviejų taip skirtingų kūrinių pa- 
našumą? 

Pirma, anot Veido; ,,Memuarai“ yra gerai parašyti, kaip ir 
tikimų atgarsiai — viename kūrinyje, reminiscencijos — kitame. 
Jis išvardija daugybę sutapimų — kad ir Fridricho II valdymo 
palyginimą su despotizmu Turkijoje. Pridursiu, jog tokio pa- 
lyginimo būta ir laiškuose. 

Toli gražu ne visur galima sutikti su Veidu — kad ir su tuo, 
jog Fridricho II dezertyravimas iš tėvo armijos panašus į Kan- 
dido dezertyravimą iš bulgarų kariuomenės. Tai suardytų me- 
taforišką planą. Juk Fridrichas „Kandide“ pats yra Bulgarijos 
karalius, taigi negali bėgti iš savo armijos. 

Užtat jokių abejonių nekelia panašumas Afrikos plantato- 
riaus ir laivų statytojo olando Vanderdenduro ir mums pažįs- 
tamo „Anti-Makiavelio“ leidėjo Van Diureno, figūruojančio 
„Memuaruose“. Satyriškai pavaizduota prūsų armija taip pat ir 
čia, ir ten. Senam kareiviui, mobilizuotam dėl aukšto ūgio ir 
už dezertyravimą pravarytam pro rikiuotę trisdešimt šešis kar- 
tus, blogiau negu Kandidui, kuris mušamas ėjo pro rikiuotę 
du kartus. Bet Kandidas buvo nuteistas irgi trisdešimt šešis 
kartus pravaryti pro rikiuotę, — stebinantis skaičių sutapi- 
mas. 

Panašios ir paskutiniojo apysakos skyriaus, ir ,Memuarų“ 
pabaigos programinės sentencijos. 

Grįždamas į savo ūkį, Kandidas pasako giliaprasmę nuomo- 
nę apie turko šnekas (turkas — senelis, kuris darbuojasi su sa- 
vo vaikais dvidešimties arpanų nuosavame sklype ir kuris „dar- 
bo apsaugotas nuo. nuobodulio, ydų, skurdo" — A. A.). Jis pa- 
sakė Panglosui ir Martenui: „Šito senuko likimas man pasirodė 
geresnis už likimą šešių karalių, su kuriais turėjome garbę va- 
karieniauti.“ 

Jau įsikūręs Fernėjuje, Volteras rašo ,,„Memuaruose“: ,„Mė- 
gaudamasis poilsiu ir gyvenimu, tokiu smagiu, kokį tik įma- 
noma įsivaizduoti, aš dar jaučiu mažą malonumą kaip filoso- 
fas — matyti, kad Europos karaliai nepatiria šios palaimingos 
ramybės." 

Tapęs savo namuose „karaliumi“, Volteras ir „Kandide“, ir 
„Memuaruose“ išreiškia panieką karūnuotiesiems, jų įvestoms 
tautų valdymo formoms. Man rodos, jog viena reikšmingiau- 
sių „Kandide“ yra Marteno, iškelto priešpriešiais optimistui 
Panglosui, ištarmė: „Nežinau... kokiomis svarstyklėmis tasai 
jūsų Panglosas galėtų pasverti žmonių nelaimes ir įkainoti jų 
sielvartus. Tik manau, kad pasaulyje yra milijonai žmonių, ver- 
tų šimtą kartų didesnės pagailos negu karalius Karolis Eduar- 
das, imperatorius Ivanas ir sultonas Achmetas.“ 

Beje, visi šie nuo sosto nuversti ar ištremti valdovai — tik- 
ros istorinės asmenybės, nors prie faktų pridurta ir išmonės. 

„Memuaruose“ karaliai taip aiškiai nesupriešinami su liau- 
dimi. Bet Prancūzijos valstybinės sistemos pataikūniškumo — 
kai nuo favoritės įgeidžio priklauso mokslo ir didžiųjų žmo- 
nių likimai — ir dvasininkijos savivaliavimo kritika, tyčiojima- 
sis iš jėzuitų įsteigtos karalystės Paragvajuje, be to, autoriaus 

sukurtas Fridricho II — kūrinio centrinės figūros — portretas, 
„idant niekas negalėtų negerbti gausybės prieštaravimų, vadi- 
namų Fridrichu II“, ir daug visa kita, kas apibūdina epochos 
papročius, ir yra su neslepiama aistra prasijota pro savo liki- 
mą,— argi visa tai netarnavo tam pačiam tikslui?! „,„Memuarai“ 
taip pat yra nukreipti prieš bet kokią neteisybę. 

Tuo metu, kai buvo rašomas „Kandidas“ ir netrukus „Me- 
muarai'— taipgi puikus ir itin volteriškas kūrinys, autorius 
panūdo apžvelgti savo gyvenimą, paklausti save, kaip čia yra, 
kad susilaukęs sėkmės, jis nejunta jokio pasitenkinimo. Jo 
mąstysena be jokio cinizmo, už kurį būdavo kaltinamas, ne- 
panaši nei į Žano Fransua Ramo, nei į Figaro, kurio posa- 
kis: „Juokiasi tas, kas juokiasi paskutinis“ virto patarle. 

Iš praeities jam išnirdavo priešai, galybė priešų, skriaudų, 
neteisybių — Paryžiuje ir ne tik Paryžiuje... Jis kaip ateistas 
buvo persekiojamas už tai, kad jam rūpėjo tikros filosofijos 
pergalė. Kancleris d'Ageso neleido spausdinti „Niutono filoso- 
fijos elementų"... 

Visa tai vėl ir vėl išplaukdavo jam iš atminties rašant „Me- 
muarus". Ponios de Moli intrigos, „Mirepua asilo” klastos, at- 
viras Morepa priešiškumas, jo paniekos pilni žodžiai: „Ogi aš 
jus sutriuškinsiu. ..“, Prancūzijos karaliaus ir jo rūmų nedėkin- 
gumas po sėkmingų — taip jam atrodė — derybų su Fridrichu... 
Ir gal visų slogiausia — jei ir susilaukdavo apdovanojimų, jei 
ir būdavo pagerbtas, tai ne už tikruosius nuopelnus, o tik iš 
karaliaus favoritės, markizės de Pompadur, malonės. Ką ir sa- 
kyti, Voltero gyvenimas buvo kupinas sielvarto, ypač mirus 
poniai diu Šatle ir nusivylus Fridrichu' II, žiauriai įskaudinu- 
siu savo mokytoją... Išmeta tave kaip „apelsino žievę“, suareš- 
tuoja Frankfurte ir po to ištremia; atstumia Prancūzijos kara- 
lius ir kardinolas de Tensenas. .. 

Bet skaudžiausia, kad taip mylėdamas laisvę, jis turėjo gy- 
venti pas karalius. ,Memuaruose“ Volteras nebijo parodyti, kaip 
rūmų dvasia įsiskverbė į pačią jo prigimtį. 

Veidas jam priekaištauja už komplimentus kardinolui Fleri, 
didžiavimąsi gerais santykiais su markize de Pompadur: „Ga- 
nėtinai ją pažinojau, buvau net patikėtinis jos meilės reika- 
luose.“ 


„Memuaruose“ Voltero autoironijos, savęs demaskavimo. 

Kad jam kliuvo dalia eiti nuo karaliaus pas karalių, yra 
ir jo kaltės. Šaipydamasis iš savęs rašo, jog negalėjęs „prie- 
šintis pergalingam valdovui, poetui, muzikantui ir filoso- 
fui, kuris pretendavo į mano meilę, Potsdame priimdamas ma- 
ne geriau, negu Astolfas buvo priimtas Alčinos pilyje!" 

Apie Voltero ir Fridricho santykių raidą skaitytojas žino 
iš skyriaus „Vasaros, rudenys, žiemos. ..". Bet dabar kalbu apie 
ką kita — apie tai, kaip Volteras, būdamas negailestingas Frid- 
richui, negailestingas ir pats sau... 

„Kandide“ „aš“ priklauso pasakotojui, ir tegu ne viskas, bet 
daug kas yra kaip pasakoje pakeista. ,Memuarų“ „aš“ — Volte- 
ro ir išviršinės transformacijos nėra. Atvirkščiai, iš pažiūros vis- 
kas dokumentalu. Pabrėžiu: iš pažiūros. Jų satyra glūdi ne tik 
autoriaus intonacijose, bet ir faktų išpūtime, net prasimany- 
muose. Pavyzdžiai jau buvo duoti. 

Bet svarbiausias skirtumas ne čia. ,Memuaruose“ istorija yra 
veikiau biografijos komentaras. ,„Kandide“ biografija yra isto- 
rijos komentaras, o istorija — filosofijos medžiaga. Štai todėl 
gali atrodyti, jog Volteras „Memuarus“ parašė anksčiau už 
„Kandidą“. O iš tiesų parašė paskiau. Bet tas irgi savaip dės- 
ninga — jau pagamintai dėžutei raktą jis pagamino vėliau. 
Kaip jau įsitikinome, „„Memuarai“ padeda iššifruoti „„Kandi- 
do” realijas. l 

Bausdamas ,„Kandide” save už iliuzijas, Volteras tarsi dali- 
jasi į Panglosą ir Marteną, painiai jungdamas optimizmą ir 
pesimizmą, be to, rasdamas išeitį iš vieno ir kito. Bet kad ir 
kokios autobiografiškos būtų kai kurios Kandido likimo peri- 
petijos, tai anaiptol ne Voltero portretas. Tai ir ne charakte- 
ris, nors ne be charakterio elementų. Tas pats tinka ir perso- 
nifikuotoms idėjoms — Panglosui ir Martenui, nors pirmasis ir 
turi realų prototipą ir jo nelaimės — pakeistos negandos, ku- 
rias Kenigas patyrė Berlyne. 

Tik į pabaigą Panglosas atsižadės savo teorijos. O per visą 
apysaką jis — optimistas, nors ir kokius žiaurius išbandymus 
patiria savo kailiu. 

Štai viena labai programiška apysakos vieta: 

„— Bet sakykit, brangusis Panglosai,— tarė jam Kandidas,— 
kai jus korė, pjaustė, negailestingai mušė ir kai jūs galero- 
je irklavote, ar ir tada manėte, kad pasaulyje viskas yra 
puiku? 

— Aš ir dabar laikausi tos pat nuomonės, kaip anksčiau, — 
atsakė Panglosas,— nes esu filosofas ir man nedera išsižadėti 
savo pažiūrų; Leibnicas negalėjo suklysti, ir iš anksto nustatyta 
harmonija yra gražiausias pasaulyje dalykas, lygiai kaip vi- 
satos pilnatvė ir nesvari materija.“ 

Čia puolami leibnicistai, nevertiną patyrimo. Kandidas pa- 
mažu mokosi iš tikrovės, o Panglosui tas neįmanoma, bevil- 
tiška. 

Žinoma, tai, kas čia pasakyta, neaprėpia viso Leibnico ir 
jo vaidmens žmogaus minties istorijoje. Jis taip pat buvo vie- 
nas pirmtakų prancūzų Švietimo, kurį vėliau pakeitė anglų em- 
pirikai, materialistai. Iš pastarųjų Volteras sėmėsi pagarbos pa- 
tirčiai. 

Ir „Kandide“, ir ,„Memuaruose“ Volteras dar iki Didro pole- 
mizuoja su Ramo sūnėnu. Šis sakydavo: „Visų svarbiausia, kad 
jūs ir aš egzistuojame; mūsų pasaulis negalėtų būti geriausias 
iš visų pasaulių, jeigu jūs ir aš neegzistuotume.“ Kaip egzis- 
tuoti, jam nesvarbu. O Volterui svarbu. Patyrimas rodo, kad 
pasaulis, kuriame jis gyvena, visai nėra geras. O gyventi rei- 
kia. Kaip? Atsakymą į šį klausimą lyg ir duoda anksčiau pa- 
teikta citata iš laiško — gyventi reikia ramybėje, mėgaujantis 
gyvenimu, ko neturi karaliai. Tačiau tai nėra iššifravimas, o, 
atvirkščiai, užšifravimas tikrojo atsakymo į klausimą, kaip rei- 
kia ne tik pačiam gyventi, bet ir ką daryti su mūsų toli gražu 
netobulu pasauliu. 

„Memuaruose“ kalbama ne tik apie ramybę, bet ir apie lais- 
vę, kuria autorius naudojasi nuo to laiko, kai atsivėrė Žene- 
vos vartai, ir apie tai, kad dabar jis negali iškęsti nepasakęs 
keleto žodžių apie savo gyvenimo patirtį. 

„Kandide“ ši gyvenimo patirtis ir istorinė patirtis panaudo- 
jamos filosofinei išvadai padaryti ir, kaip bus parodyta vėliau, 
veiklos programai. 


Grįžkime į 1758 metus. Susimąstykime, kodėl būtent tada 
buvo parašytas „Kandidas“. Volteras — savo galimybių viršū- 
nėje visa to žodžio prasme. Nepriklausomas tiek išoriškai, tiek 
vidumi. Praturtėjęs giliu savo meto ir istorijos pažinimu. Pra- 
eityje — didžiai naudingos kelionės ir gyvenimas Olandijoje, 
Anglijoje, Belgijoje, jau nekalbant apie Prancūziją, Šveicariją 
ir Prūsiją. Jo galva kupina įvykių, nuotykių, anekdotų... Pa- 

rašyta ir „Liudviko XIV amžius“, ir ,Samprotavimai apie tautų 
papročius ir dvasią“, dėlei ko perskaityta tūkstančiai foliantų, 
atrinkta ir surikiuota į vieningą koncepciją dešimtys tūkstančių 
istorinių faktų. Ne mažiau svarbu jo nusivylimas karaliais — 
tiek Versalio, tiek Potsdamo, jo tikroji sėkmė, lydima nuolatinio 
pavydo ir persekiojimų. Suspėta daug pasakyti keblia religijos 
ir valstybės tema ir už tai brangiai sumokėta — laužais, kuriuo- 
se buvo deginami jo kūriniai, Bastilija, ištrėmimais, persekio- 
jimais... Neišvengta kai kurių kompromisų — jie smerkiami 
„Kandide“ ne mažiau negu „Memuaruose“. Jo prozos stilius — 
stilius niekučių, kurie pasirodė esą rimčiausi dalykai, — susifor- 
mavo dar rašant pirmuosius filosofinių apysakų ciklus So pilyje, 
Liunevilyje, Berlyne; šis stilius — lyg lengva ir grakšti, bet ge- 
rai išgaląsta špaga, kuri gali sužeisti mirtinai... 

Iki to laiko „Poemoje apie Lisabonos žuvimą“, epistoliarinė- 
je polemikoje su Ruso jau ryžtingai nuvainikuojami Leibnicas ir 
Popas, religinė nuolankumo apvaizdai doktrina. 

Taigi viskas paruošta užbaigti tai, kas buvo tik apmesta 
„Skarmentado kelionių istorijoje“. 

Volterui prieš akis dar du dešimtmečiai visos žmonijos ir sa- 
vo paties gyvenimo. Dar bus parašyta portatyvinis „Filosofinis 
„žodynas“ ir septynių tomų žodynas, „Atviraširdis“, „Žmogus su 
keturiasdešimt ekiu“, „Babilono princesė“, užbaigta „Orleano 
mergelė“ ir „Liudviko XIV amžius“... Dar laukia kova už „En- 
ciklopediją“, teisingumo procesai... Bet jau pribrendo metas api- 
bendrinančiam, toli siekiančiam kūriniui —,,Kadidui, arba Op- 
timizmui'". 

Ar suprato pats autorius šio mažo romano reikšmę? Susiraši- 
nėjimas byloja: ne iš sykio. Buvo tikras, jog pačią minties gel- 
mę atskleidė klasikinėse tragedijose, filosofinėse poemose. ,„Kan- 
didas” iš pradžių jam atrodė jei ne niekutis, tai lengvas atbal- 
sis į dienos įvykius, kuriam neprireikė nei rimto pasiruošimo, 
nei ilgalaikio triūso kaip „svarbiausiems“ veikalams... Tik ne- 
nustygstančios plunksnos, nuostabiai greitai lakstančios po po- 
pierių, laimingas gaminys... 

Nuostabu, kad paprastai toks nuovokus Volteras iš pradžių 
(vėliau jis net labai pavydžiai žiūrės į „,„Kandidą“) buvo toks 
aklas: nematė, kad tai ne tik jo, bet ir pasaulinės literatūros 
šedevras! Net Karolis Teodoras iš pat karto teisingai ir gerai 
suprato apysakos vertę. 

Tačiau tikrojo autoriaus reakcija į knygos sudeginimą (jos 
tariamo autoriaus tariamo brolio, kažkokio kapitono Dimanto, 
laiškas, išspausdintas 1759 metų balandį „„Enciklopediniame žur- 
nale") buvo tiek pat rimta, kiek linksma ir sąmojinga pati mis- 
tifikacija. Šiame laiške Volteras neaprėpė viso „Kandido“ turinio. 
Jis apsiribojo smūgiu klerikalams ir religijai. Užtat smogė tiesiai 
į taikinį. Pacituosiu laiško pradžią, kur pasakyta svarbiausia, o 
visa kita tik pašaipių argumentų priedas: „Mano broli, dorasis 
krikščioni, rašydamas romaną savo žiemos buveinėje, visų pir- 
ma galvojau, kaip sugrąžinti į tikrąjį kelią sociniečius. Šie ere- 
tikai ne tik neigia trejybę ir pomirtines kančias, bet ir drįsta 
teigti, jog dievas sukūręs geriausią iš galimų pasaulį ir kad 
„Viskas yra gera“. Įžūlėliai pamiršta, kad ši idėja aiškiai prieš- 
tarauja įgimtos nuodėmės dogmatui. .." 

Aišku, nei užrašas tituliniame lape, nei šis laiškas niekam 
akių neapdūmė. Kas gi kitas galėjo sukurti „Kandidą“, jei ne 
Fernėjaus burtininkas? Mėgstąs — kam ir slėpti! — garbę tikra- 
sis mažo romano autorius dabar galėjo būti visiškai patenkintas. 
Nors pirmas leidimas sudegintas, bet tai nesutrukdė vien 1759 
metais išeiti dar trylikai, o gal ir daugiau pakartotinių leidimų. 

Populiarumu „Kandidas“ rungėsi su „Naująja Eloiza", auto- 
riaus aršaus priešo Žano Žako Ruso knyga. 

Įsidėmėtina, kad abu kūriniai peržengė savo šimtmetį. Tie- 
sa, „Naujosios Eloizos“ dabar niekas nebeskaito, nebent moks- 
lininkai ir studentai filologai. Mums šis romanas nuobodokas. 
Tačiau jis buvo ilgiems laikams apsprendęs ne tik prancūzų, bet 
ir europiečių pagrindinę literatūros kryptį. 

„Kandidas“ taip pat padarė didelę įtaką XIX amžiaus, ypač 
pirmųjų jo dešimtmečių, literatūrai, davė pradžią romantiška- 
jai ironijai. Floberas negalėjo atsižavėti „Kandidu“. Voltero apy- 
sakos daigai siekia XX amžiaus filosofinį romaną — nuo Franso 
iki Hakslio ir Verkoro. Peršokęs per du šimtmečius ,,„Kandidas“ 
yra artimas ir šiuolaikiniams autoriams, ir šiuolaikiniams skai- 
tytojams. Vėl vertinama meninės prozos formos laisvumas, iro- 
nija, atviras parodijavimas, fantastinė realybės transformacija, 
perpinta su dienos įvykiais, filosofiškumas ir aktualumas. 


Pirmiausia į akį krinta, jog „Kandidas“ parašytas su Volterui 
būdingu šiame žanre lakoniškumu. Šis mažas romanas turi 30 
skyrių, ir juos be galo keblu, kone neįmanoma, išpasakoti trum- 

piau nei jie parašyti — tiek čia veikėjų ir, svarbiausia, minčių! .. 
Autorius, beje, po skyriaus numeriu duoda jo pavadinimą, dar 
glausčiau nusakantį to skyriaus turinį. Ir per visą knygą eina 
filosofinis ginčas, epochos vaizdai ir autoriaus biografija. 

Išviršiniame metaforiškame pirmo skyriaus plane baronas iš- 
veja Kandidą, išvydęs šį bučiuojantis su jo dukra Kunigunda. 

Atkreipkime dėmesį į įterptinį sakinį, komentuojantį Tun- 
der-ten-tronko sprendimą, „pamatęs šią priežastį bei šią pasek- 
mę". Jis pasiskolintas iš filosofo Pangloso, pristatyto tame pa- 
čiame trumpučiukame ir tokiame talpiame skyriuje. Filosofas 
dėstė parodijiškai pavadintą mokslą — metafizinę teologinę kos- 
molonigologiją ir „nuostabiai įrodydavo, jog nėra pasekmės be 
priežasties ir jog šiame geriausiame iš galimų pasaulių monsin- 
joro barono pilis yra gražiausia iš visų pilių, o ponia — geriausia 
iš visų baronienių, kokios tik gali būti“. Žinant ligtolinę Voltero 
biografiją ir Pangloso svarbiausią prototipą, nesunku įspėti, kad 
autorius tuo pačiu žygiu išjuokia kiek leibnicistinį Kenigo ga- 
lantiškumą markizės diu Šatle atžvilgiu. O kad šis pasaulis nėra 
visų geriausias ir kad Tunder-ten-tronko pilis nėra visų pui- 
kiausia, Kandidas, toks atlapaširdis ir dėl to viską Tegįs taip, 
kaip yra iš tikrųjų, lengvai galėjo įsitikinti, kai buvo išguitas 
iš pilies, jeigu vis dar nebūtų buvęs Pangloso mokinys. 

Juk ir pats Volteras, nors ir kritikuojantis doktriną „viskas 
kuo puikiausia šiame geriausiame iš galimų pasaulių“, iš pradžių 
taip pat idealizavo Prūsijos karalių Fridrichą II ir jo rūmus! 

Antrame skyriuje labai svarbus ironiškas sakinys, puolantis 
jau Šeftsberio, Loko ir paties autoriaus jaunystės filosofiją: 
„Nors ir kaip jis (Volteras — A. A.) buvo įtikėjęs laisva valia... 
turėjo pasirinkti.“ „Naudodamasis dievo dovana, kuri vadinama 
laisve, jis apsisprendė trisdešimt šešis kartus mušamas eiti pro 
rikiuotę (užuot gavęs į kaktą dvylika kulkų — A. A.), bet iš- 
kentė tik du tokius pasivaikščiojimus.“ 

Satyriškas bulgarų (prūsų) ir avarų (prancūzų) kariuomenių 
pavaizdavimas susietas su leibnicistinio optimizmo kritika. „Kas 
gali būti gražesnio, miklesnio, šaunesnio ir tvarkingesnio kaip šios 
dvi kariuomenės. Dūdos, fleitos, obojai, būgnai, patrankos su- 
darė tokią harmoniją, kokios niekad nė pragaras negirdėjo. Pir- 
miausia patrankos išguldė maždaug po šešetą tūkstančių vyrų 
iš kiekvienos pusės, o paskui šautuvai nušlavė nuo geriausio iš 

visų pasaulių devynių ar dešimt tūkstančių nenaudėlių, kurie 
teršė jo paviršių.“ 

Po to eina aiškus išpuolis prieš Mopertiuji, nesėkmingai ap- 
lankiusį kovos lauką, ir tuo prieštaraujama Kenigui ir Leibni- 
cui —, Šių didvyriškų skerdynių metu Kandidas drebėdamas, kaip 
ir tinka filosofui, slapstėsi kaip įmanydamas“ ir tada, kai 
abu karaliai įsakė sugiedoti Te Deum, „nusprendė pasitraukti ir 
kur nors kitur apsvarstyti tų įvykių pasekmes bei priežastis“. 

Jis tebėra ištikimas Pangloso mokinys ir net prašydamas 
išmaldos (tame pačiame skyriuje), aiškina, kad „nėra pasekmės 
be priežasties... viskas būtinai yra tarpusavy susiję ir viskas 
yra nukreipta į gera“. 

Ketvirtame skyriuje „Kaip Kandidas susitiko savo buvusį fi- 
losofijos mokytoją daktarą Panglosą ir kas po to atsitiko“ nelai- 
mė veja nelaimę. O svarbiausia, tai, kad Panglosas virto pūlin- 
gomis žaizdomis nubertu sifilitiku, yra „ilgos priežasčių ir pa- 
sekmių grandinės“ išdava. Mat jis užsikrėtė nuo baronienės 
kambarinės, ji — nuo pranciškono, šis — nuo grafienės, ta — nuo 
kavalerijos kapitono, tas — nuo markizės, ši — nuo pažo, pa- 
žas — nuo jėzuito, o šis, dar būdamas vienuolyno naujokas, gavo 
ligą iš paties Kristupo Kolumbo bendrakelionio. 

Ir vis tiek Panglosas mano, jog „tai buvo neišvengiama, tie- 
siog būtinas dalykas geriausiame iš visų pasaulių, nes jei Ko- 
lumbas vienoje Amerikos saloje nebūtų susigriebęs tos ligos, 
užnuodijančios veisimosi šaltinį, dažnai netgi kliudančios dau- 
gintis ir aiškiai priešingos didžiajam gamtos tikslui, mes netu- 
rėtume nei šokolado, nei košenilio. ..“ 

Bet čia pasaka, o pasakoje viskas įmanoma, ir išsigelbėjimai 
per stebuklą būtina žanro savybė. Kunigunda ir jos brolis, kad 
ir ne sykį įpuolę į neišvengiamą pražūtį, lieka gyvi. Tačiau pa- 
sakon įsismelkia satyra. Tebeišpuikęs jaunasis baronas neduos 
Kandidui savo sesers rankos nė tada, kai ji pasidarys negraži, 
pasenės ir taps nepakenčiamai vaidinga. 

O filosofinis ginčas tęsiasi. Lisabonos žemės drebėjimą, pa- 
rodytą jau ne transformuotą, o realų, Panglosas teisina tuo, kad 
jis taip pat vedąs į gera. Kartojami argumentai, kurie buvo 
anksčiau rimtai sukritikuoti poemoje, o čia jau satyriškai išryš- 
kinti. Filosofas kalba: „Mat viskas yra taip, kad geriau ir būti 
negali: jei Lisabonoje yra ugnikalnis, tai negali būti kitoje vie- 

toje, nes neįmanoma, kad daiktai nebūtų ten, kur jie yra, nes 
viskas yra gera.“ l | 

Šeštame skyriuje su tokiu pat išviršiniu lengvumu išjuokiami 
vietiniai išminčiai, kurie miestui išgelbėti nuo visiško sugriovi- 
mo nesugalvojo nieko geresnio, kaip surengti puikų autodafe. 

Panglosas ir jo mokinys taip pat buvo sučiupti, vienas nu- 
plaktas, kitas pakartas. Štai čia Kandidas pirmą kartą suabejoja 
savo mokytojo doktrinos teisingumu: „Jeigu šis pasaulis yra 
geriausias iš galimų pasaulių, tai kokie gi tie kiti pasauliai?“ 

Atsigauna ir pakartasis Panglosas (juk čia pasaka!), bet tik 
tam, kad taptų, kaip ir Kandidas su Kunigunda, naujų nelaimių 
auka. 

Taip stebuklingi išsigelbėjimai kaitaliojasi su šiurpiomis ne- 
gandomis, persekiojančiomis veikėjus per visą knygą. Volteras 
išradingai dosnus tiek vienų, tiek kitų. 

Lygiai taip be atvangos į pramanytus veikėjų nuotykius brau- 
nasi realūs įvykiai. Dar daugiau: kiekviena jų neganda yra 
užtraukta šių įvykių. Nukentėjęs per Septynerių metų karą ir 
Lisabonos autodafe, Kandidas įtraukiamas į ispanų karo veiksmus 
prieš jėzuitų karalystę Paragvajuje. 

Nė viename skyriuje — kartoju — nenutrūksta filosofinė dis- 
kusija. Antai Kandidas mano: jeigu jau jie keliauja į kitą pa- 
saulį (tai yra į kitą žemyną), ten tikrai viskas bus puiku. Ži- 
noma, jo viltys pasiteisina toli gražu ne visiškai. 

Be to, per visą knygą Volteras parodijuoja nuotykių roma- 
ną. Ne tik krauna nuotykį ant nuotykio, bet ir įveda būtiną šiam ` 
žanrui personažą — ištikimą tarną Kakambą. 

Keisčiausia žanrų samplaika ir sukuria naują žanrą. 

„Kandide“ tai, kas neįtikima, yra apsupta to, kas įprasta, 
pagal Didro suformuluotą Švietimo estetiką. Labai tiksliai ir 
tikroviškai aprašytame kabinete su marmuro kolonomis ir tre- 
liažu Kandidas sutinka taipgi realistiškai nupieštą vokietį, bal- 
taveidį raudonskruostį jėzuitą komendantą, kuris pasirodo esąs 
per stebuklą likęs gyvas Kunigundos brolis. 

Nuotykis gena nuotykį tam, kad autorius galėtų paneigti 
Pangloso teoriją ir lyg tarp kitko išsakyti savo pažiūras — ne 
spekuliatyviai, o paremdamas jas faktais ir turininga išmone. 

Nugalėję baisias kliūtis ir sunkumus, bėgliai atkeliauja į vie- 
nintelę laimingą (pramanytą) šalį Eldoradą, kur viešbučiai fi- 

nansuojami valstybės, pirkliai mandagūs, o auksas, brangakme- 
niai — čia jų gyvas galas — laikomi per nieką. Prabėgomis pa- 
pasakojama keletas istorinių faktų — kaip šią valstybę (jos eg- 
zistavimu tikėta) mėginę užkariauti ispanai ir vienas anglas — 
riteris Ralėjus. 

Jo sutikto vietinio senelio samprotavimai apie tai, kad visi 
eldoradiečiai meldžiasi ne įvairiems dievams, o vienam dievui, 
suteikusiam jiems visa, kas reikalinga, ko gero, ir uždegė laužą 
Ženevos aikštėje. 

Po to Kandidas ir Kakambas palydimi į rūmus pas karalių, 
kurį sveikinant nereikia nei klauptis, nei šliaužti prie jo žeme, 
nei bučiuoti grindų jam po kojų, nei dėtis rankų ant galvos ar 
už nugaros, reikia tik jį apkabinti ir pabučiuoti į abu skruos- 
tus. Amžininkai lengvai įspėjo, kokie ritualai čia parodijuoja- 
mi. Įspėjome ir mes. 

Eldorade nėra nei parlamento, nei teisminių įstaigų, užtat 
yra Mokslo rūmai. Trys tūkstančiai fizikų (jie ir inžinieriai), ka- 
raliui paliepus, penkiolika dienų gamina mašiną, reikalingą šių 
keistuolių išgabenimui. Jie nori iš čia iškeliauti, o jo didenybės 
valdiniams pakanka proto, kad niekada nepaliktų savo šalies. 
Gana paikas karaliui atrodo ir Kakambo prašymas padovanoti 
jiems keletą avinų, apkrautų ne tik maisto atsargomis, bet ir 
„akmenukais bei purvu“,— šitaip Eidorade vadinami smaragdai, 
rubinai, deimantai ir auksas. 

Jau sodinant svetimšalius į mašiną (ji atsiėjo dvidešimt mi- 
lijonų svarų sterlingų — aiški užuomina apie Angliją, kaip ir 
trys tūkstančiai fizikų inžinierių), jiems dovanojami du dideli 
raudoni avinai, pabalnoti ir pažaboti kelionei per kalnus, dvi- 
dešimt nešulinių avinų su maisto atsargomis, trisdešimt — su 
įdomiausiais vietiniais suvenyrais ir penkiasdešimt — su brang- 
akmeniais ir auksu. 

Eldoradas — centrinis romano epizodas; čia įkūnytas auto- 
riaus teigiamas idealas. Todėl ir maniau būsiant ne pro šalį skai- 
tytojui priminti jo turinį. 

Toliau Volteras, šaipydamasis iš pinigų valdžios, priverčia 
herojų, naiviai laikantį save jau galingu, labai greitai prarasti 
turtą, didesnį už Azijos, Europos ir Afrikos lobius, sudėtus 
draugėn. Šis turtas toks pat nepatvarus kaip ir Kandido numy- 
lėtinės pistolės ir briliantai, gauti iš dviejų meilužių — didžiojo 
inkvizitoriaus ir dono Isacharo. Šitaip gyvenimo pamokytas, 

Kandidas supranta, kad patvari tik dorybė ir laimė vėl pama- 
tyti panelę Kunigundą, nors ir dabar jis kiek klysta. 

Paskui, kai autorius suveda sąskaitas su Vanderdenduru — 
Van Diurenu, kartu demaskuodamas ir kolonistinę Olandiją, 
Kandidas ryžtingai atsisako Pangloso teorijos ir paaiškina savo 
tarnui, kas yra optimizmas: „...tai atkaklus noras teigti, kad 
viskas yra gera, kai iš tikrųjų viskas yra bloga.“ 

Po daugybės naujų nelaimingų nuotykių, patvirtinančių jo 
tezę, ateina laikas įvesti ir ginčo tarp dviejų pasaulėžiūrų ant- 
Iąjį dalyvį, ginčo, Kurį autorius vedė pats su savimi, jį perso- 
nifikuodamas romano veikėjuose. Iš tūkstančio pretendentų, ku- 
rių nesutalpintų visas laivynas, Kandidas išsirenka vieną, nelai- 
mingiausią ir labiausiai nusivylusį; pagal konkurso sąlygas duo- 
da jam du tūkstančius piastrų, kad šis plauktų su juo laivu į 
Prancūziją. 

Čia ir vėl iškyla reminiscencijos, tokios dažnos „„Kandide“. 
Kandido išrinktasis — beturtis mokslininkas, dešimt metų ištaI- 
navęs Amsterdamo knygininkams ir nusprendęs, kad už jų vers- 
lą nėra bjauresnio pasaulyje (Voltero požiūrį į knygininkus 
mes jau žinome). 

Martenas tikina, jog priklausąs ne sociniečių sektai (tuo kal- 
tinamas), o manichėjų (religinis mokymas apie gėrio ir blogio 
kovą), ir tematąs pasaulyje vien blogį. 

„— Tačiau gėris vis dėlto yra,— paprieštaravo Kandidas. 

— Galbūt, — atsakė Martenas,— bet aš jo nepažįstu.“ 

Kaip vėliau įsitikinsime, Martenui nepritaria ir pats Volte- 
ras. Šis nepritarimas — didelės patirties ir ilgų filosofinių ap- 
mąstymų, be to, mums jau pažistamų ginčų išdava. Kandido 
džiaugsmas, atgavus vieną raudoną aviną, yra daug didesnis ne- 
. gu jo sielvartas, praradus jų visą šimtą, — taip pat labai svarbi 
psichologinė ir filosofinė išvada. 

Prasiginčiję penkiolika dienų ir nieko vienas kitam neįrodę, 
jie pasiekia Prancūzijos krantus. 

Dvidešimt pirmas ir dvidešimt antras skyriai yra skirti atvi- 
rai vaizduojamai Prancūzijai ir dėl to dar autobiografiškesni už 
pirmuosius skyrius apie Vestfaliją — Prūsiją. 

Iš pradžių išjuokiamas Bordo Mokslų akademijos, kuriai Kan- 
didas buvo priverstas padovanoti savo vienintelį aviną, pa- 
skelbtas konkursas: kodėl šio avino vilnos yra raudonos spal- 

vos? Autoriui konkursuose buvo nepasisekę du ar daugiau 
kartų. 

Paryžiuje draugus veda į teatrą abatėlis — tokių Volteras bu- 
vo pažinęs nemaža, —,,vienas tų prieplaikių, apsukrių, visad pa- 
slaugių, įžūlių, meilių ir sukalbamų žmonių, kurie gaudo pake- 
leivius svetimšalius, pasakoja jiems skandalingas miesto naujie- 
nas ir siūlo pramogų už bet kokią kainą“. Greta jų naują tra- 
gediją žiūri keletas aštrialiežuvių, bet Kandidas vis tiek verkia, 
matydamas puikiai atliekamas scenas. Kaip paaiškėja iš vieno 
gudruolio, iškritikavusio ir spektaklį, ir pjesę, užuominų, tai 
paties Voltero „Mahometas“. 

Per pertrauką gudruolis sako herojui: 

„— Be reikalo jūs verkiate: ši artistė labai bloga; aktorius, 
kuris su ja vaidina, dar blogesnis; o pjesė blogesnė negu ak- 
toriai: autorius nė žodžio nemoka arabiškai, o tuo tarpu veiks- 
mas vyksta Arabijoje. Be to, jis netiki įgimtom idėjom (Volte- 
ras sekė Loku — A. A.). Rytoj aš jums atnešiu dvidešimt prieš 
jį parašytų brošiūrų.“ 

Viskas yra tikra, kaip tikra abatėlio informacija apie tą lai- 
kotarpį: prancūzų teatruose eina penki ar šeši tūkstančiai pje- 
sių, iš kurių tik penkiolika ar šešiolika geros. 

Antai Sen Marso priemiestis, per kurį jie įvažiuoja į Pary- 
žių, Kandidui pasirodo panašus į skurdžiausią Vestfalijos—Prū- 
sijos kaimelį: labai tiksli pastaba. 

Lengvai išlukštenamų užuominų prismaigstyta vos ne kiek- 
viena eilutė: tai užsimenama, nesakant pavadinimo, apie labai 
prastą Toma Kornelio tragediją, tai kalbama apie Monima — 
Adrijenos Lekuvrer laidotuves. Anas gudruolis, taip suniekinęs 
„Mahometą“, „riebi kiaulė“, pavadintas tikru vardu. Tai Volte- 
ro priešas — kritikas Freronas. Ir dar daug yra tikrų vardų: 
teologijos daktaras Goša, rašytojas klerikalas Triuble, žymi ak- 
torė Kleron... Užsimenama taip pat apie jansenistų karą su 
molinistais. 

Epizode, pridėtame 1761 metais, nuostabiai tiksliai pavaiz- 
duoti Paryžiaus papročiai. Kandidas vakarieniauja pas damą, 
kuri sakosi esanti markizė de Parolinjak. 

Lošia „faraoną“... Visi labai įsigilinę į lošimą ir nemato nau- 
jų atvykėlių. (Užuomina apie Emili aistrą kortoms.) Bet vos tik 
Kandidas dviem partijom pralošė penkiasdešimt tūkstančių fran- 
kų, jis buvo palaikytas anglų milordu. „Vakarienė buvo tokia 

kaip ir daugelis Paryžiaus vakarienių: iš pradžių tyla, paskui 
kalbų šurmulys, kur nieko negali susigaudyti, toliau — juokavi- 
vimai, daugiausia nešvankūs, pramanytos naujienos, kvaili sam- 
protavimai, truputis politikos ir daug šmeižto; buvo kalbama 
net apie naujai išėjusias knygas." Tuo po vakarienės tariamoji 
markizė pasikviečia Kandidą į savo kabinetą ir čia moko pran- 
cūziško galantiškumo — taip, kad jis sulaužo ištikimybę panelei 
Kunigundai. .. 

Bet šalia pavaizduotų papročių — ne vien iš to laiko, kai Vol- 
teras gyveno Paryžiuje, nes ir po vienuolikos metų jie buvo 
nepakitę, — šiuose skyriuose apstu, kas amžina, kas būdinga ki- 
tiems miestams, šalims ir epochoms. Na kad ir turtas, dažnai už- 
kraunąs savininkui pridėtinių išlaidų. Kandido mūvimas žiedas 
su didžiuliu briliantu bei svari dėžutė jo karietoje ir mūsų die- 
nomis, ir ne tik Prancūzijoje atvestų pas jį, lengvai sunegala- 
vusį po kelionės, du niekieno nekviestus gydytojus, keletą drau- 
gų, nesitraukiančių nuo ligonio, dvi davatkas, šildančias jam 
sultinį. Visi šie perdėti rūpesčiai ne padeda, o trukdo ligo- 
niui pasveikti. 

„Prisimenu, kaip aš buvau susirgęs, kai pirmąkart atvykau 
į Paryžių; buvau labai neturtingas, todėl man teko apsieiti be 
draugų, be davatkų, be gydytojų, ir pasveikau.“ Kaip šie Mar- 
teno žodžiai tinka visiems laikams! 

Tokie pat gajūs „laisvajame pasaulyje“ tebėra abatėliai (ne- 
būtinai sutanoti) ir damos, apsimetusios markizėmis ir susirūpi- 
nusios, kad briliantai nuo jų mulkinamų naivuolių pirštų nu- 
slystų ant jų pirštelių. Neišnykę ten, deja, ir freronai (pačiam 
Freronui Volteras gal ir nebuvo visai teisingas), mažai tepasi- 
keitęs ir teatrų repertuaruose prastų ir gerų pjesių santykis. 

Kandidas skuba į Veneciją pas Kunigundą. Kadangi autorius 
negali nepaliesti Anglijos, tariamas policijos karininkas, suėmęs 
Kandidą ir Kakambą ir paleidęs juos už briliantus, turi Djepe 
brolį, kuris įsodina Kandidą ir Marteną į laivą, plaukiantį Ports- 
mutan. 

Nuolatinis Voltero žavėjimasis Anglijos valdymo formomis šį 
sykį užleidžia vietą kandžiai kritikai. Jis įpykęs ant šalies, ku- 
rioje „kita beprotybės rūšis“ negu Prancūzijoje, bet „šios dvi 
tautos kariauja dėl keleto dešimtinių sniego Kanadoje“. Be to, 
autorius negali atleisti anglams už admirolo Bingo (jis nepava- 
dintas vardu) bausmę, kurią stebi Kandidas ir Martenas; pro- 

ceso esmės aiškinimas taip pat nukreiptas prieš karus ir netei- 
singumą. 

Apžvelgdamas padėtį pasaulyje, Volteras tokiomis pat saty- 
rinėmis spalvomis piešia ir Venecijos respubliką; čia knygos 
veikėjai susipažįsta su mokytu didiku sinjoru Pokokurante. Iš- 
aiškėja, kad nors respublikonams ir turėtų patikti laisvai para- 
šyti anglų kūriniai, nors pats šeimininkas pritaria —¿ gerai, kad 
gali rašyti tą, ką galvoji, tai žmogaus privilegija“, —,„Visi mū- 
siškiai Italijos rašytojai rašo tik tą, ko visiškai negalvoja“... 
Pokokurantės bibliotekoje yra trys tūkstančiai teatro pjesių: ita- 
liškų, ispaniškų, prancūziškų, bet, jo žodžiais tariant, gerų — ne 
daugiau kaip trys tuzinai. 

Toliau — vėl užmaskuoti autobiografiniai momentai. Penki 
karaliai, tarp jų ir Stanislovas Leščinskis, duoda vargšui Teo- 
dorui po dvidešimt cechinų, kad jis nusipirktų drabužių ir bal- 
tinių. O Kandidas duoda jam deimantą ir du tūkstančius cechi- 
nų. Monarchai nustebę: „Kas tai per žmogus? — klausinėjo vie- 
nas kitą penki karaliai, — kad gali duoti — ir štai davė! — šimtą 
kartų daugiau negu kiekvienas mūsų. Ar jūs irgi esate ka- 
ralius?" 

Mano manymu, Volteras čia didžiuojasi tapęs toks turtingas 
ir dosnus, kad karaliams toli iki jo. 

Belieka priminti, kad ištikimas ir nesavanaudiškas Kandidas 
susituokė su praradusia grožį Kunigunda ir kentėjo jos bar- 
nius. .. Panglosas ir pats liovėsi tikėjęs tuo, ko mokė... Mar- 
tenas ir toliau buvo įsitikinęs, jog žmogui skirta arba suktis ne- 
rimo verpetuose, arba smilkti nuoboduly... „Pabaigoje“ visi 
trys užklausia garsų dervišą, kam yra sutvertas žmogus. Der- 
višas supyksta, kad jį drįsta klausinėti, ir palygina žmones su 
laivo žiurkėmis: jos mažiausiai rūpi karaliui, kai jis siunčia 
laivą į Egiptą. Žmonių dalia — tylėti. | 
` Baigiasi mažasis romanas — primenu — garsiaisiais Kandido 
žodžiais, kuriuos jis pasako po susitikimo su turku, dvidešim- 
ties arpanų savininku: „„..bet reikia darbuotis savo sode.“ 


Posakis (išvada, šūkis) taip pat autobiografiškas, daugsyk 
kartotas ankstesniuose Voltero laiškuose, cituotas. Volteras tie- 
siogine šio žodžio prasme darbavosi savo sode Delisėje, paskui 
Fernėjuje ir tą pat patarė kitiems. 

Ir daugelis suprato paskutinius Kandido žodžius va taip, 
paraidžiui. Praplėsdavo prasmę iki bet kokio darbo. Atseit ne- 
būtinai reikia būti sodininku ar žemdirbiu, o dirbti savo darbą 
ir dėl nieko nekvaršinti sau galvos! Neva tokią išvadą pri- 
ėję Kandidas ir pats autorius, remdamiesi veikėjo patyrimu. 

Iš tikrųjų visai ne taip. Normanas Toris puikiame straipsny- 
je „Kandido sodas“ (Candide's Garden and the Lord's Winegard. 
Studies, XVII leidimas, 1963), tegu ir ne pirmas, bet geriau 
už kitus atskleidė šio posakio prasmę. Ne, Volteras priėjo ne 
tokią išvadą, kad reikia atsisakyti noro gyvenimą suprasti, per- 
tvarkyti ir padaryti geresni. Ne, ne slogią autoriaus nuotaiką, 
nusivylimą, depresiją — nors kaip tik Voltero dvasios būsena 
-buvo tokia, kai jis sėdo rašyti savo mažą ir didį romaną — ši 
išvada parodo. 

Toris teisingai gina alegorinę posakio prasmę. Jis remiasi 
ankstesniais Voltero tyrinėtojais, taip pat teigusiais, kad ne nu- 
siraminti, ne vien savo sode darbuotis kvietęs „„Kandido“ auto- 
rius! Priešingai! Jau Lansonas, o vėliau Moricas, Breilsfordas, 
Hevensas pažymėjo, kad ne be reikalo, vos tik parašęs romaną, 
Volteras pasinėrė į tokią audringą veiklą! Ir jų teisybė, kad 
vertina ne tą vieną baigiamąją sentenciją, o visą knygą kaip 
kvietimą veiksmingai priešintis blogiui, kurio tiek daug pasau- 
lyje. Ir — pridursiu — kaip tik dėl šio kvietimo „„Kandidas“ nie- 
kada nepraras savo reikšmės. | 

Mažasis romanas moko nevadinti blogio gėriu, nepripažinti, 
kad žmogus gimsta tam, kad draskytųsi lyg pamišęs ar merdėtų 
iš nuobodulio, moko nežiūrėti į žmones kaip į laivo žiurkes, 
nedrįstančias protauti apie laivo savininko, tai yra dievo, valią, 
moko darbuotis savo sode ne vien tiesiogine šio žodžio prasme. 

„Paradoksas,— rašo Toris— manau, yra tas, kad Volteras sa- 
tyriko plunksna labai subtiliai nubrėžia skirtumą tarp Kandido 
(arba turko, padėjusio padaryti aną išvadą —. A. A.) sodo ir vieš- 
paties vynuogyno — ši daugsyk kartojama metafora įgijo simbo- 
line reikšmę.“ 

Dvi greta einančias metaforas labai gerai pailiustruoja paties 
Voltero susirašinėjimas ir patvirtina jo veikla nuo Lisabonos 
zemės drebėjimo iki paskutiniųjų jo gyvenimo dienų. Antroji 
metafora — ,„Sutriuškinkite Piktąją!"— atsiras tik 1759-aisiais, po 
„Kandido“, autoriaus laiškuose, bet eis greta pirmosios. Darbuotis 
viešpaties vynuogyne, tai yra žmonijos labui, kad pakeistum pa- 

saulį, kad ir pats tobulėtum,— ir yra sutriuškinti Piktąją, ir at- 
virkščiai. O svarbiausia — dar sykį kartoju — Volteras tuščiai 
nesisvaido žodžiais. Tai, ką jis pats įdirba, augina, renčia yra 
vienoks metaforos įkūnijimas. O „Kandidu“ bei kitais kūriniais, 
savo veikla, kova, pavyzdžiu didysis žmogus „įdirba“, „augina“, 
„Tenčia“ visuomenės sąmonę. 


= 


5 skyrius 


SAVO ARMIJOS GENEROLAS, 
ARBA VOLTERAS IR „ENCIKLOPEDIJA“ 


Volteras ir d'Alamberas, Volteras ir Didro, Volteras ir More- 
le — visi prancūzų švietėjai laiškuose vienas į kitą kreipiasi „fi- 
losofe“ arba „broli“, pridurdami įvairių epitetų: „brangusis“, 
„dievinamas“, „šlovinamas“, „įžymusis“. Kreipinys pabrėžia, kad 
abu priklauso vienai partijai ar sandraugai, kadangi XVIII am- 
žiaus antrosios pusės pažangiausi Europos šviesuoliai nebuvo 
jungiami jokių nario bilietų, kortelių ar sąrašų. Ryšius nulemda- 
vo bendros pažiūros, vieninga kova su absoliutizmu, religiniu 
nepakantumu, priešiškomis filosofijomis, mokslo, meno krypti- 
mis. Įdomu, kad Volteras į enciklopedisto Grimo bičiulę ponią 
d'Epine taip pat kreipiasi „mano nuostabusis filosofe”, nedary- 
damas jokio skirtumo tarp vyrų ir moterų. 


Ryšiai padėjo sutvirtėti „Enciklopedijai, arba Aiškinamajam 
mokslų, menų ir amatų žodynui“. Šios „knygų knygos“, arba 
ginklų „arsenalo“, pliekiančio atgyvenusį režimą, redaktoriai iš 
pradžių buvo Didro ir d'Alamberas. Pastarasis, kad ir kaip būtų 
paradoksalu, pabėgo iš redaktoriaus posto po to, kai 1757-ųjų 
lapkritį septintame tome buvo išspausdintas jo straipsnis „Že- 
neva“, dėl kurio leidinys buvo viešai uždraustas. 

Didro vienas atliko didžiulį darbą iki galo. Padedamas išti- 
kimo ševalje de Žokuro, jis per šešerius -metus nelegaliai pa- 
rėngė likusius dešimt tomų ir juos visus vienu kartu išleido 
1765 metais su šveicarų knygininko Samuelio Fišo prekyženk- 
liu. 1772-aisiais išėjo dar vienuolika tomų lentelių ir iliustracijų, 

sudarytų taip pat prižiūrint ir vadovaujant Didro. Papildomi to- 
mai jau buvo ruošiami be jo. 

Reimonas Navas (Raymond Naves) knygoje Voltaire et l'En- 
cyclopėdie (Paryžius, 1938) teigia: „Volterui „Enciklopedija“ nie- 
kada nebuvo svarbiausias užsiėmimas, nors tarp 1752-ųjų ir 
1772-ųjų maža rastume metų, kai jis jai neskyrė bent kiek dė- 
mesio, dažniausiai imdamasis darbo pats; nešykštėdavo jai vie- 
tos ir savo korespondencijoje.“ Navas klysta: nuo 1757 metų 
Volteras „Enciklopedijai“ skyrė labai didelį dėmesį. Skyrė ir 
anksčiau. 

Pirmą kartą jis užsimena apie „Enciklopediją“ 1752-aisiais, 
praėjus metams po pirmo tomo pasirodymo. Ar žinojo apie ją 
iki tolei? O jei žinojo, tai kaip vertino Didro sudarytą „Pros- 
pektą“ ir „Įžanginį paaiškinimą“ (jo dvi dalis parašė d'Alambe- 
ras), išėjusius prieš pasirodant pirmam tomui? Kodėl d'Alambe- 
ras — jis, o ne Didro — įtraukė Volterą į bendradarbiavimą 
„Žodyne“? Ir kodėl įtraukė ne iš karto, kodėl tokia natūrali 
mintis nekilo redaktoriui pačioje pradžioje? Tai, kad enciklo- 
pedistų -dvasinis tėvas 1750-aisiais išvyko į Prūsiją, maža ką pa- 
aiškina. | 

Tuo tarpu „Įžanginiame paaiškinime“ hiperboliškos eklogės 
stiliumi, aplinkiniais žodžiais, Volteras vadinamas vien „Henria- 
dos" autoriumi, bet apie jį nekalbama kaip apie būsimą „Žo- 
dyno" bendradarbį. 

Vėliau juodu su d'Alamberu draugaus daugelį metų: Bester- 
mano išleistoje Voltero korespondencijoje labai daug vietos už- 
ima susirašinėjimas su juo, abu dalijasi slapčiausiomis ir svar- 
biausiomis mintimis. Bet „Enciklopedijai“ gimstant, d'Alamberas 
rimtai nevertina nei Voltero „Karolio XII istorijos“, nei jo moks- 
linės veiklos Sirėjuje. Pagaliau ir pats Volteras iš pradžių nela- 
bai vertino „Enciklopediją“. Vadino ją „kompiliacija“, kuri „tik- 
rai gero skonio skaitytojui — žemiausias literatūrinės hierarchi- 
jos. laiptelis“. Toks jo požiūris į enciklopedijas apskritai buvo 
susiformavęs anksčiau. Išimtį jis darė tik savo mokytojui Pjerui 
Beliui ir „Istorinio ir kritinio žodyno" autorių vadino „didžiau- 
siu dialektiku iš visų žodynus rašiusių autorių, bene vieninteliu 
kompiliatoriumi su skoniu“. Tiesa, tai buvo pasakyta dar 
1737 metais. 

Reimonas Navas tvirtina, kad ir vėliau Volteras neturėjęs 
tarp enciklopedistų beveik nė vieno asmeninio draugo, maža 

su kuo artimiau bendravęs. Bičiuliavęsis tik su d'Alamberu, 
Morele ir su gan mažai žinomu grafu de Tresenu, norš ir susi- 
rašinėdavęs su Beanzo, Burgala, Desmanu. Tačiau šis tvirtini- 
mas nėra tikslus, ypač turint galvoje ilgą lako tarpą. Jau 
1760-aisiais Volteras savo laiške poniai d'Epine klausia ne tik 
ką ji veikianti, ką kalbanti, kur pramogaujanti, bet ir ar tei- 
sybė, jog baronas Holbachas grįšiąs iš Italijos pro Delisę. Ir 
toliau —,Man tai būtų didelė paguoda...“. Tegu laiško auto- 
rius galantiškai aiškina, jog Holbachas tesąs jam reikalingas pa- 
sišnekučiuoti apie ją, bet nėra abejonės, kad Volterui rūpi ir 
pats baronas. Tame pačiame laiške. užsimenama ir apie Grimą. 

1765-aisiais jis rašo d'Alamberui, kad laukia Helvecijaus ir 
tikisi jį gerai priimti. Pas „,Fernėjaus patriarchą“ viešėdavo Mar- 
montelis bei kiti enciklopedistai. Paskutiniaisiais gyvenimo me- 
tais Volteras labai suartėjo su Kondorse, jaunesniosios kartos 
atstovu. Neatsitiktinai šis tapo pirmuoju jo biografu. 


Nors ir kaip keista, bet Volteras, išsaugojęs ištikimybę „En- 
ciklopedijai“ tuo metu, kai sprendėsi jos likimas, ir po to labai 
vertinęs Didro, jo asmeniškai nepažinojo. „Fernėjaus patriar- 
chas" pirmą kartą su. juo susitiko prieš pat savo mirtį, kai 
1778-aisiais paskutinį kartą atvyko į Paryžių. Iki tol juodu tik 
susirašinėjo, iš pradžių ir ne per uoliausiai. Pažintis kažkodėl ne- 
užsimezgė nė tada, kai Didro atsilankė į spektaklį Traversjero 
gatvėje. 

Dėl vėlyvo jų susitikimo kaltos labai svarios išorinės prie- 
žastys. Penktajame dešimtmetyje būsimųjų enciklopedistų aplin- 
ka Volterųi buvo svetima. Žinome, kuo baigėsi jo bendradarbia- 
vimas su Ruso. 1746-aisiais d'Alamberas padovanojo Volterui 
savo knygą, bet tada juodu mažai buvo pažįstami. Po to Volte- 
ras beveik keturiasdešimt metų negyveno Paryžiuje, o Didro, 
atvirkščiai, prie Paryžiaus buvo prikaustytas „Enciklopedijos“. 
Be to, jis taip nemėgo Fridricho II, kad važiuodamas į Sankt 
Peterburgą, tyčia aplenkė Berlyną. 

Volterui stengiantis perkelti „Enciklopedijos“ leidimą į Prū- 
sijos sostinę 1758—1759 metais ir vėliau, 1762-aisiais, Didro 
nesutiko dėl minėtos priežasties, pridurdamas, jog tuo būtų pa- 
ródyta, kad bijomasi priešų. Neįmanoma jo įsivaizduoti garsio- 
siose Potsdamo vakarienėse. Didro niekada nesilankė pas ka- 
ralius, neapkentė tiek apsišvietusių, tiek neapsišvietusių despo- 

tų ir daug vėliau, 1773-aisiais, apsigavo tik dėl Jekaterinos II. 
Vylėsi, jog imperatorė iš viršaus įsteigs Rusijoje respubliką, 
išlaisvins baudžiauninkus, pasirūpins darbininkais ir amatinin- 
kais, bet apsilankęs Peterburge, greit suprato klydęs. 

Nuvažiuoti pas Volterą į Delisę, Lozaną, Monrepo, Turnėjų 
ar Fernėjų jis vėlgi negalėjo per nepabaigiamus darbus „En- 
ciklopedijoje“, o gal ir nelabai veržėsi. 

Volteras dėl to jautėsi įskaudintas, skųsdavosi kitiems, bet 
pačiam Didro apie savo nuoskaudą neužsiminė ir, tik šiam iš- 
sirengus į Rusiją, parašė: „Man tikra nelaimė, kad Fernėjus 
Jums ne pakeliui važiuojant pas Jekateriną.“ 

Ir dar daug anksčiau, 1758 metų gegužės 28-ąją, didžiausiam 
savo patikėtiniui grafui d'Aržantaliui laiške parašė: „Galima jam 
atleisti vieną kitą atžarybę už vadovavimą „Enciklopedijai“, taip 
veikiančiai Paryžiaus visuomeninę mintį.“ 

Bet kaip literatą Volteras daug labiau vertina d'Alamberą. 
Apie tai žinome iš ponios d'Epine, 1758 metais viešėjusios De- 
lisėje, laiško Grimui: „Ponas Didro čia nėra pelnytai vertina- 
mas. Kai užeina kalba apie „Enciklopediją“, minimas tik d'Alam- 
beras. Volteras Didro laiko antro rango literatu. Užjaučia, kad 
kaip redaktorius gauna tokį mažą atlyginimą, viso labo 3000 liv- 
rų, bet tuoj pat priduria: „Jeigu d'Alamberas panorėtų, jis ga- 
lėtų gauti 20 000." Čia vėl lemia skonio kriterijus, Volterui vis 
dar labai svarbus. 

O pačiam Didro Volteras kaip rašytojas jau nuėjęs į praeitį. 
Žino jį tik iš tragedijų, „Henriados“ ir lenkia galvą prieš pran- 
cūzų Švietimo tėvą tik kaip prieš naujų filosofinių ir politinių 
idėjų skleidėją. Didelę įtaką jaunajam Didro turėjo „Filosofi- 
niai laiškai“, sužadinę tokį pat žavėjimąsi anglų laisvėmis. Vė-` 
liau, sužinojęs, kokių žygių ėmėsi „Fernėjaus patriarchas“ dėl 
Kalaso bylos, netvėrė iš entuziazmo. „Puikus savo genijaus pa- 
naudojimas“,— rašė jis Sofi Volan 1762 metų rugpjūčio 8 dieną. 
Bet neparodė deramo dėkingumo Volterui už rūpesčius, kad 
1760-aisiais būtų priimtas į Akademiją ir kad „Enciklopedijos“ 
leidimas 1762-aisiais būtų perkeltas į Peterburgą, prieš tai — 
į Berlyną. Maža to, 1760-ųjų lapkričio 10 dienos laiške Sofi 
Volan jis piktai rašo: „Koks velnias jį prašo kištis į mano rei- 
kalus?” Jo manymu, šis kišimasis „yra nemalonus ir net kenks- 
mingas...“. 

Nė tada, kai Volteras susirašinėjo su Didro jau daug daž- 
niau ir sutarė labiau, jųdviejų laiškai nebuvo tokie intymūs ir 
meilūs kaip jo ir d'Alambero laiškai. 

Juodu taip ir nesusibičiuliavo. O kai Didro ėmė vis aiškiau 
suprasti Voltero didybę ir jo vaidmenį bendrame jų darbe, jis 
tikriausiai būtų galėjęs parašyti tą pat, ką Grimas — poniai 
d'Epine: „Reikia stengtis su juo (Volteru — A. A.) palaikyti ge- 
rus santykius. Jis yra patraukliausias, maloniausias ir Žžymiau- 
sias žmogus visoje Europoje... Kol su juo artimai nesusibičiu- 
liauji, viskas klojasi labai gerai..." Tas nėra visai teisinga. Vol- 
teras mokėjo būti puikus draugas, turėjo daug artimų bičiulių: 
d'Aržantalį, Sidevilį, lengvapėdį ir neištikimą Tjerjo, anaiptol 
ne iš tobulųjų kunigaikštį de Rišelje, Tronšenus. .. Sąrašą būtų 
nesunku pratęsti. | 

Jau įsikūręs Delisėje ir ypač Fernėjuje, jis teikė didžiulę 
reikšmę partijos vienybei ir pykdavo ant galinčių jai pakenkti 
nesutarimų. 1764 metų rugsėjo 7 dieną rašė Damilaviliui: „Mū- 
sų filosofai turi suvokti, jog gyvena tarp lapių ir tigrų, o šito 
nesuprasdami jie neįstengia eiti išvien." Raginimais eiti išvien 
mirga įvairių metų ir įvairiems korespondentams rašyti jo laiš- 
kai. Kas kita, jog jis pats dažpai turi laviruoti ir būti malonus 
su „lapėmis“ ir „tigrais“, tik ne per silpnadvasiškumą ar neiš- 
rankumą, o norėdamas padėti reikalui. 


Voltero abejingumas „Enciklopedijai“ anksti ir gangreit vir- 
to simpatija ir pagarba, nors jo santykiai su „Žodynu“ ir toliau 
klostėsi nevienodai. Berlyne gavęs pirmą, po to antrą tomą, 
jais labai susidomėjo, nors nebuvo visiškai patenkintas. Jau ta- 
da pasidalijo su Fridrichu idėja (ją realizavo daug vėliau) iš- 
leisti savo portatyvinį „Filosofinį žodyną“. Šis sumanymas buvo 
savotiška polemika su Didro ir d'Alambero „Enciklopedija“. Jo 
žodynas turįs apimti ne žmonijos žinių sumą, o tik svarbiau- 
sius klausimus ir jų filosofinį aiškinimą. 

Pažymėtina, jog pirmuosius straipsnius „Enciklopedijai“ 
d'Alamberas jam užsakė 1754-aisiais, jau penktam tomui; tada 
ir pradėjo redaktorius susirašinėti su autorium. Kai kurie straips- 
niai buvo mažareikšmiai, neturėjo išliekamosios vertės: Eviden- 
ce („Akivaizdumas“), Eloquence („Gražbylystė“), bet buvo ir la- 
bai rimtų, esminių: Esprit („Protas“), Education („Auklėjimas“), 
išgarsėjusių ir stebinančių tiek mintimis, tiek erudicija. 

Nuolatiniu „Enciklopedijos“ bendradarbiu Volteras tampa tik 
nuo 1755-ųjų. Bet tuo metu jis dar užsiėmęs Delisės tvarkymu, 
savo teatru ir gan abejingas Paryžiaus gyvenimui, taigi ir en- 
ciklopedistų kovai su savo priešininkais. Atsiliepdamas į Ruso 
knygą „Samprotavimai apie žmonių nelygybės kilmę ir pagrin- 
dus"— jis įsitraukęs į šią polemiką,— nuo mokslo ir meno gy- 
nimo eidamas prie „Enciklopedijos“, rašo: „Jūsų draugai iš 
„Žodyno“, o ne „mūsų draugai“.- 

Ir vis dėlto Voltero pavardė jau įrašyta „Informacijoje apie 
mūsų autorius“, d'Alamberas jam užsako naujų straipsnių po 
raidės E einančioms F ir G raidėms; čia yra labai reikšmingas 
straipsnis žodžiui Godt („Skonis“). 

Užsakomas dar vienas iš svarbiausių tiek autoriui, tiek „Žo- 
dynui" straipsnių — Histoire („Istorija“), kuris bus išspausdintas 
vėliau, kai d'Alamberas jau nebus redaktorius. 

Įdomu, kad 1755 ar 1756 metais Volteras sykį nustebęs pa- 
stebėjo, kad su juo susirašinėja vienas d'Alamberas, jis ir vis- 
ką užsakinėja. Didro lyg nė nebūtų. Bet jau 1757-aisiais pasta- 
rasis atkreips ypatingą Voltero dėmesį savo drama „Pavainikis 
sūnus“. Be to, Volteras nežino vieno svarbaus dalyko: be „ne- 
matomojo“ Didro jis nebūtų pakliuvęs į „Informaciją apie mūsų 
autorius". 

Dar vieną, svarbiausią, priežastį, dėl kurios Volteras išsyk 
netapo ne tik nuolatiniu „Enciklopedijos“ bendradarbiu, het ir 
vienu jos redaktorium, atskleidžia jis pats jau 1770 metais. Sau- 
sio 31 dienos laiške d'Alamberui skaitome: „Aš nesisielojau, 
kad mano vardas nestovi pirma Jūsų ir pono Didro vardų tame 
darbe, kurį judu taip mėgote. Tada buvau pareiškęs, kad mano 
vardas suteiks šiai veiklai daugiau žalos negu naudos ir suju- 
daug laisvės. Pareiškiau, kad mano pavardę reikia išbraukti pra- 
dėto darbo labui. Ir galiausiai pareiškiau, kad jeigu nesibaigian- 
čios mano kančios (tikriausiai turėta galvoje ligos — A. .A.) leis 
mėgautis darbu, rašysiu ką kita, galbūt ne taip rimta kaip „En- 
ciklopedinis žodynas“... Verčiau man būti šio darbo panegiris- 
tu negu jo bendrininku. Ir mano paskutinis pareiškimas — jei- 
gu rengėjai (Didro ir d'Alamberas — A. A.) panorės įtraukti į 
veikalą keletą mano straipsnių — jų valia.“ | 

Štai tikrasis atsakymas į anksčiau pateiktus klausimus — ar 
jau žinojo Volteras apie „Enciklopedijos“ sumanymą, kaip jį 

vertino, kodėl nebuvo iškart įtrauktas. Turime rimtą pamatą 
pasikliauti jo paties žodžiais, juo labiau rašytais d'Alamberui, 
apie tai painformuotam dar 1751 metais... 

Panašią situaciją mes žinome iš Puškino ir Gribojedovo bio- 
grafijų, taip pat dekabristų istorijos. Anų dviejų nepriėmė į 
slaptą draugiją visų pirma dėl to, kad buvo jau susikompromi- 
tavę caro ir vyriausybės akyse ir būtų užtraukę pavojų pačiai 
veiklai. Ir tik po to galvota apie jų saugumą. 

Tačiau visi faktai apie d'Alambero ir Didro santykius su 
Volteru ir apie Voltero požiūrį į enciklopedijas kaip į kompi- 
liacijas yra tikri, nors toli gražu ne vienareikšmiai. 

Ginčai dėl tolesnio „Enciklopedijos“ likimo kaip tik ir su- 
artins Volterą ir Didro. Abu pasirodys esą kur kas radikalesni 
ir drąsesni už d'Alamberą, nors šis gindamasis pasakys daug 
gražių žodžių apie meilę laisvei ir nepakantumą kompromisui. 


Grįžkime prie straipsnio „Ženeva“. Autorius jį parašė po 
viešnagės Delisėje (1756), iš čia kelissyk nuvažiavęs į Ženevą. 
D'Alambero įspūdžius papildė dar du labai vertingi informacijų 
ir idėjų šaltiniai: pastabos apie Ženevos politinę konstituciją, 
kurias, jam paprašius, surašė profesorius pastorius Verne ir 
pats Volteras. Pastarasis kol kas dar -didžiai patenkintas savo 
kaimynais. Čia respublika, čia dorovė, čia, jam regis, pakantu- 
mas ir ištikimybė „nūdienei“— švietėjiškai — filosofijai. 

Volteras labai suinteresuotas, kad toks straipsnis, sumanytas, 
žinoma, ne be jo inspiracijos, būtų parašytas ir išspausdintas. 
Juodu su d'Alamberu daug ką mato Ženevoje vienaip, abiejų 
nuomonės ir požiūriai nuostabiai sutampa. Jeigu kadaise jis pri- 
pažino d'Alamberą tik kaip matematiką, astronomą, tai dabar 
šis jam kaip brolis filosofas. 

D'Alamberas, kaip ir pirmą sykį į Ženevą atvykęs Volteras, 
susipažįsta su kalvinistų pastoriais ir prieina išvadą, kad jų ti- 
kybos skirtumas nuo katalikybės derinasi su šių dvasininkų pa- 
prastumu, doroviniu tyrumu ir pakantumu, prieš ką verta nu- 
lenkti galvą. 

Taip jis ir parašė straipsnyje, ir už kiekvieno pagiriamojo 
žodžio Ženevos pastoriams slypėjo nesunkiai įskaitomas pran- 
cūzų dvasininkijos obskurantizmo, nepakantumo ir kietaširdiš- 
kumo pasmerkimas ir antipatija jai. Šis sugretinimas ir aiškiai 
teikiama pirmenybė protestantų kulto tarnams užgavo jėzuitus, 

_ jansenistus, taip pat katalikų bažnyčios dignitorius ir jos „že- 
mesnius pareigūnus“, vėjavaikius abatus ir pasileidėlius šven- 
teivas prelatus. i 

Jie, žinoma, be galo įniršo perskaitę, kad Ženevos pastoriai 
yra dorovingi ne vien žodžiais, kad jie nešvaisto laiko įnirtin- 
giems ginčams apie tai, ko negalima nei paaiškinti, nei įrodyti, 
kad neapkrauna teismų gėdingomis ir beprasmiškomis bylomis. 
Ne mažiau autorius nusikalto išgirdamas Ženevos konsistoriją už 
tai, kad nesikiša į nesančius jos kompetencijoje reikalus ir pir- 
moji duoda paklusnumo įstatymui ir teisėjui pavyzdį. Suprasti 
buvo nesunku: ši pagyra — antausis Paryžiaus dvasininkijai, be 
paliovos užsiiminėjančiai pasaulietiškais reikalais, ir Paryžiaus 
parlamentui, visa tai toleruojančiam. Tokie pat dalykai dėjosi 
ir kituose Prancūzijos miestuose ir apygardose. 

Smūgis pasiekė tikslą ir turėjo būti atremtas. Ar galėjo ka- 
talikų šventeivos susitaikyti kad ir su tokiu samprotavimu: ,„Pra- 
garo, mūsų tikybos ramsčio, daugelis Ženevos pastorių jau ne- 
betraktuoja kaip įprasta. Jų manymu, žmonės įžeistų dievą pa- 
tikėję, jog kupinas teisingumo ir gerumo aukščiausiasis galėtų 
juos bausti už nuodėmes amžinomis kančiomis. Vadovaudamie- 
si sveiku protu, šie pastoriai taip komentuoja šventojo rašto 
vietas, su kuriomis nesutinka: viso to, kas žeidžia žmogaus oru- 
mą ir protą, nereikia suprasti paraidžiui!“ Juk tai buvo aiškus 
išpuolis prieš vieną iš svarbiausių katalikų bažnyčios dogmų ir, 
be to, pakantumo ir atlaidumo propagavimas. 

D'Alambero straipsnis kėsinosi į pačią katalikybę, į jos tar- 
nų ir pasauliečių valdovų pasibaisėtinus darbus. Dievo pragaras, 
pasak autoriaus,— pragaras žemėje. Volteras, daugsyk perskai- 
tęs straipsnio rankraštį, negalėjo juo atsidžiaugti. Jis galvojo tą 
pat ir jau seniai. 1757 metų gegužės 24 dieną parašė d'Alambe- 
rui: „Šis (žemiškas — A. A.) pasaulis — gyvas pragaras.“ 

„Ženevos“ autoriaus žemišką pragaro aiškinimą nepakantumo 
apaštalai suprato kuo pūikiausiai. Matyt, dėl to labiausiai ir 
užsipuolė autorių dvasinė ir pasaulietinė Prancūzijos valdžia. 

Volteras buvo laimingas, kad vienas „Enciklopedijos“ redak- 
torių ir svarbiausių autorių įkūnija „veiksmingą ir kovingą an- 
tikrikščionizmą“. Pabrėžiau šį žodį dėl to, kad neva vienus ka- 
talikus čaižąs straipsnis kliudė ir protestantus. Ženevos pasto- 
riai būvo labai nepatenkinti, kad d'Alamberas juos priskyrė prie 
sociniečių. Be to, buvo ginama „velnio išmonė“ — teatras. 

Straipsniui nepritarė ir kai kurie nuoseklūs enciklopedistai, 
jau nekalbant apie Ruso. Pavyzdžiui, Grimas. jį pavadino nede- 
ramu ir per drąsiu. Jis taip manė gal dėl to, kad ir Helvecijaus 
knyga „Apie protą“ (ji buvo viešai sudeginta prokuroro Omero 
Žoli de Fleri pastangomis) buvo priežastis naujų „Enciklopedi- 
jos” persekiojimų ir jos uždraudimo, nors autorius ir nebendra- 
darbiavo „Žodyne“. Be jokių įrodymų Didro buvo apkaltintas 
bendraautoryste su Helvecijum, ir, nukreipus į jį didžiausią 
ugnį, buvo susidorota su „Enciklopedija“. 


Oras buvo tarsi pritvinkęs grėsmės. Gyvendamas toli nuo 
Paryžiaus ir apsieidamas be privilegijų savo kūrinių leidimams, 
Volteras iki tolei nepakankamai gerai įsivaizdavo, kaip turi la- 
viruoti, o kartais ir nuolaidžiauti tie, kurie leidžia kol kas cen- 
zūruojamą „Enciklopediją“ pačioje Prancūzijos sostinėje. Iš sa- 
vo svečio d'Alambero sužinojęs apie jų kančias ir vingrybes, 
apie „Žodyno“ ir jo redaktorių persekiojimus, o vėliau, perskai- 
tęs ką tik parašytą straipsnį „Ženeva“, Volteras suabejojo, ar 
bus leista jį spausdinti. 

Bet kadangi jis manė, kad svarbiausias „Enciklopedijos“ sky- 
rius turi būti teologija ir metafizika arba filosofija — čia iki 
tolei labai našiai bendradarbiavo Ivonas ir Pradas, tik pastarasis 
neseniai buvo įsivėlęs į skandalingą istoriją, — pasiūlo d'Alam- 
berui, kol šis dar Šveicarijoje, užsakyti naujiems autoriams 
straipsnių minėtam skyriui. Teologiją, žinoma, Volteras nori pa- 
versti Švietimo filosofijos kamufliažu. Būtų buvę idealu surasti 
„Enciklopedijai“ bendradarbį tarp laisvę mylinčių Ženevos pas- 
torių. Tiksliai nežinoma, ką siūlė Volteras d'Alamberui, bet vei- 
kiausiai — tą patį Verne. l 

Viešėdamas Delisėje, d'Alamberas užsako Volterui parašyti 
nemažai straipsnių VII tomui, kuris išeis po metų ir sukels tikrą 
audrą. Dalis šių straipsnių yra esminiai, dalis — ne. Tai — Ga- 
lant („„Galantiškas, arba mandagus“), Gazette („Laikraštis“), Gé- 
nėreux („Kilnus“), Genre ou style („Žanras arba stilius"), Genres 
de belles-lettres („Literatūros žanrai"), Grâce et gracieux („Ma- 
lonė ir maloningas"), Gravitė („Rimtumas“). Pats šeimininkas 
pasiūlo straipsnių kur kas svaresnėmis temomis, atveriančių di- 
desnes galimybes jo idėjų propagandai: L'Idėe („Idėja“), ypač 
L'idole, idolūtre, NVidolūtrie („Stabas, stabmeldiškas, stabmel- 
dystė“). 

Verta pažymėti, kad jau tada, 1756-ųjų pabaigoje, Volteras 
numatė, jog „Enciklopedija“ gali būti uždrausta, ir d'Alamberui 
patarė tam atvejui paruošti kitų tomų planą ir tuoj pat išda- 
lyti leidinio bendradarbiams užsakymus, kad ne tik teologijos, 
bet ir kiti skyriai būtų aprūpinti straipsniais. 

„Ženevos“ sukelto triukšmo aidai Ženevą pasiekė anksčiau 
negu pats VII tomas. Skandalas įsiliepsnojo ir čia, ypač dėl žo- 
džių apie pastorius. Dar neperskaitę straipsnio, jie jau žinojo, 
kad po eklogės priedanga buvo apskelbti sociniečiais ir deis- 
tais. Volteras, straipsnio šalininkas ir įkvėpėjas, visaip stengėsi 
nuraminti pastorius, nes jam rūpėjo apginti ir teatro meną, ir j 
savo namų teatrą. Jis paleido į darbą visą diplomatinį talentą, 
žaidė dvigubą žaidimą, tačiau bergždžiai. 

Na, o dėl „Enciklopedijos“ likimo, tai Volteras iš pat karto 
stojo už tolesnį jos leidimą, už priešinimąsi persekiojimams, nors 
vėliau jį trumpam ir apnikdavo abejonės. Jis — Didro, o ne 
d'Alambero pusėje. Bendra pozicija ir kova už filosofų partijos 
reikalą nustumia asmeninius santykius į antrą vietą. 1758-ųjų 
sausį Volteras kaip niekad atkakliai kovoja už „Enciklope- 
dijos” išsaugojimą. 

Iš pradžių jis ryžtingai pasmerkia prieš enciklopedistus nu- 
kreiptą paskvilį „Kakonaki"— mat nuo to meto priešai ėmė to- 
kju vardu juos vadinti. 

Paskui, ilgai neatsiliepiant korespondentui d'Alamberui, jis 
pirmas rašo Didro, su kuriuo — primenu — iki tol susirašinėda- 
vo retai ir daugiau iš mandagumo. Šį Kartą jo laiškas labai 
reikšmingas, ragina į kovą prieš didžiausius „Enciklopedijos“ 
priešininkus — jėzuitus. 

„Naujųjų garasų (Garasse — XVII amžiaus reakcinis -rašei- 
va.— A. A.) vieta — prie gėdos stulpo. Praneškite man — aš Jus 
prašau — šių nelaimėlių vardus! Atlyginsiu jiems pagal nuopel- 
nus „Visuotinės istorijos“ pirmame leidime ir straipsnyje, kurį 
rengiu „Žodynui“". 

Volteras dar gerai nežino, kad d'Alamberas pasišalino iš 
„Enciklopedijos“, kad parašė Ženevos pastoriams ir atsižadėjo 
savo žodžių apie juos. Todėl, negavęs atsakymo į pirmą laišką, 
jis siunčia Didro antrą laišką, ragindamas kelti draugo dvasią, 
neleisti jam pasitraukti iš darbo, pabėgti. „Ypač svarbu, kad 
ponas d'Alamberas ir toliau Jums padėtų.“ Šio laiško tonas dar 
ryžtingesnis už pirmojo — tai kovingas propagandinis atsišauki- 

mas, įsakymas grumtis. Dabar Volteras jau, be jokios abejo- 
nės, yra savo dvasinės armijos vyriausiasis vadas, savo partijos 
galva. 

Jis duoda ir antrą nurodymą Didro: „Reikia surengti teismą 
garasams“ ir paaiškina: „Tai liečia didžiąją žmogaus dvasios 
revoliuciją, ir tai Jūsų, pone, svarbiausia pareiga!“ 

Jis pats negali atvykti į Paryžių ir kovos veiksmams vado- 
vauja iš čia. Viską daro, kad iki menkiausių smulkmenų žino- 
tų, kas ten dedasi: Didro taip užsiėmęs, taip pasinėręs į kovą, 
kad neturi laiko atrašyti Volterui, ir pastarasis skundžiasi dėl 
jo „nemandagumo“, „stačiokiškumo“ d'Alamberui, kuris pats 
smarkiai prasikaltęs. 1758 metų vasario 23 dieną jam rašo: „Ne- 
-mėgdžiokite tinginio (?— A. A.) Didro, skirkite nors pusva- 
landį man painformuoti!“ Prašo jį atsakyti, ar teberuošiama 
„Enciklopedija“. Ar jis pats nepasikeitė nuo fanatikų smūgių, 
ar tebeturi pakankamai tvirtybės kalbėti pavojingą tiesą? Klau- 
sia, ar teisybė, jog Didro už dvylika darbo metų tegavęs viso 
labo 25 tūkstančius frankų (kaip žinome iš pastarojo laiško 
Grimui, jis buvo gavęs kiek daugiau — 2,5 tūkstančio už lan- 
ką — A. A.). Šio laiško tikslas, matyt, auklėjamasis. Volteras no- 
ri palaikyti adresato kovingumą, sustiprinti jo pagarbą Didro ir 
norą toliau darbuotis. Klausia d'Alamberą, ar jis matosi su Hel- 
vecijum, kas yra farso prieš filosofus autorius (kalbama apie 
Paliso komediją „Filosofai“). 


Po trijų dienų ateina Didro atsakymas — kaltinamasis aktas 
d'Alamberui. Autorius karčiai skundžiasi dėl jo išdavystės: 
„Palikti mūsų darbą — vadinasi, nusigręžti nuo spragos, kurią 
pramušė priešininkai... Padariau viską, kad jį susigrąžinčiau. 
Šito jo poelgio negalėsiu pamiršti. Jūsų straipsnių neturiu, jie 
pas d'Alamberą, tą gerai žinote.“ 

O Volteras tą pačią dieną, nesitikėdamas, kad po kelių va- 
landų ateis atsakymas nuo Didro, skundžiasi d'Aržantaliui, jog 
net rašydamas Prūsijos karaliui ar abatui Bertje kur kas men- 
kesnės svarbos laiškus, visada susilaukdavo jų atsakymo. Bet 
užgniaužęs karčią nuoskaudą, čia pat sukritikuoja d'Alambero 
planą — išeiti visiems kartu, tegu publika jų laukia, o paskui, ` 
jai prašant, pergalingai sugrįžti. Nuoskauda jam nesukliudo ta- 
me pačiame laiške d'Aržantaliui, dar negavus atsakymo iš Did- 
ro, pavadinti pastarąjį didžiu žmogumi ir išreikšti įsitikinimą, 

jog markizė de Pompadur turi išrūpinti jam pensiją: „Aš myliu 
poną Didro. Jį gerbiu ir ant jo nepykstu." 

Tiesa, 1758-aisiais jis dar ne e sykį piktinosi Didro kaip ko- 
respondento nerūpestingumu, iš to darė neteisingas išvadas — 
„Argi tas, kuris gali du mėnesius neatsakyti į laiškus, be to; 
labai svarbius laiškus, tinka vadovauti tokiam reikalui?“ (,„En- 
ciklopedijai'— A. A.) —ir skundėsi: „Iš Didro lengviau gauti 
knygą negu laišką.“ 

O šiam tada buvo taip sunku, kad dėl uždelsto atsakymo 
„nevertėjo įsižeisti. 

Tačiau tuo pat metu filosofų partijos vadovas, švietėjų dva- 
sinės armijos generolas nepalyginti labiau įpykęs ant d'Alambe- 
ro, kuriam dar sausio 19-ąją (viskas įvyko maždaug per vieną 
mėnesį) nusiuntė laišką su išsamiais nurodymais, kaip toliau 
kovoti: kreiptis į pačią vyriausybę, į Malzerbą — spaudos 
reikalų skyriaus viršininką, išreikalauti, kad privilegija būtų 
išsaugota. 


Ir čia įsimaišo atsitiktinumas, per kurį Volteras trumpam su- 
abejoja. Iš Didro dar neatėjęs atsakymas nė į pirmą jo laišką, 
o d'Alamberas laiškus atsiuntė. Jis tiksliai aprašo „„Enciklopedi- 
jos“ patiriamus persekiojimus, o sausio 20 dienos laiške paaiš- 
kina savo dezertyravimo priežastį: „Esu iškankintas. visokiausių 
įžeidinėjimų ir priekabių, kuriuos užsitraukėme per savo veiklą. 
Spausdinami pikti ir šlykštūs paskviliai... kurių ne tik nedrau- 
džia, bet kuriuos palaiko ir skatina, ir net užsakinėja valdan- 
tieji. Dalyvaujant karaliui, Versalyje skamba prieš mus pa- 
mokslai, arba veikiau aliarmo šauksmai, ir niekas neprotestuo- 
ja. Nauji nepakeliami „Enciklopedijos“ apribojimai, nauji dar 
nesukalbamesni cenzoriai su dar -absurdiškesniais reikalavi- 
mais... Dėl šių ir kai kurių kitų priežasčių turiu atsisakyti šio 
pradėto darbo..." 

Vėliau paaiškėja, kas yra „kai kurios kitos priežastys“: dek- 
retas dėl „Enciklopedijos“ uždraudimo, išėjus jos septintam to- 
mui; jeigu ir būtų pavykę iškovoti dekreto panaikinimą, tai, 
d'Alambero nuomone, „Enciklopedijai“ vis tiek būtų užkirtę 
kelią puldinėjimai ir daugybė kliūčių. Jis ir šiaip yra baisiai 
įbaugintas, bijo pakliūti į Bastiliją. 

Volteras iš pradžių įkalbinėja jį nepasišalinti, nepalikti re- 
daktoriaus posto. Bet pasitaiko akimirka, kai jis pritaria jaunes- 

niojo draugo išvedžiojimams, kad „filosofai užsitrauktų nešlo- 
vę, jei pasiduotų ministrų, dvasininkų, policijos žeminančiai 
priespaudai“. Einant ginčui dėl „Enciklopedijos“ leidimo, šie 
neva kilnūs d'Alambero motyvai, reikalaujant visiškai nutrauk- 
ti leidimą, tėra jo mėginimas užmaskuoti savo atsitraukimą. 

Štai tada Volteras parašė Didro: „Visų pirma reikia žiūrėti 
priešininkui į akis; būtų tiesiog bjaurus silpnadvasiškumas, jei 
tęstumėte veiklą išėjus d'Alamberui; būtų tiesiog beprasmiška, 
jei toks genialus žmogus kaip Jūs pavirstų knygininkų ir fa- 
natikų auka. Argi šis „Žodynas“, šimtą kartų naudingesnis už 
Belio „Žodyną“ (labai didelis įvertinimas iš jo lūpų — A. A.), 
gali susivaržyti visokiais prietarais, kuriuos pats turėtų griau- 
ti?! Argi galima daryti sandėrį su niekšais, kurie niekada neiš- 
pildys, kas sutarta?“ 

Vienu atveju jis buvo teisus: knygininkas ir leidėjas Lebre- 
tonas, nors ir bendradarbiavo po „Enciklopedijos“ uždraudimo 
su kompanionais, žiauriai apgavo Didro sudarkęs daugelį straips- 
nių; šis pamatė nusikaltimą tada, kai jau nieko nebuvo galima 
ištaisyti. Užtat Volteras klydo kalbėdamas apie susivaržymą 
prietarais, — tai ir pats greit suprato. Jau vieno Didro „Enciklo- 
pedija“, nedalyvaujant d'Alamberui, kovojo prieš atgyvenusį re- 
žimą ir religiją dar energingiau. g 

Šis Voltero laiškas baigiasi dviem frazėmis, sakytum, netu- 
rinčiomis nieko bendra su ankstesniais jo žodžiais ir net jiems 
prieštaraujančiomis, todėl juo svaresnėmis: „Argi dabartiniu 
metu filosofijos persekiotojai gali nekelti balso“ prieš protą? 
Žmonija yra didžiulio perversmo išvakarėse ir už tai turi būti 
dėkinga visų pirma Jums.“ 

Didro nesudvejoja net sužinojęs mokytojo nuomonę, nors. ši 
ir padaro jam didelį įspūdį. Apie šį Voltero laišką jis užsi- 
mena laiške savo bičiulei Sofi Volan du sykius — 1758-ųjų sau- 
sio 11 dieną ir 20-ąją, be to, prisimena jį beveik po dvejų me- 
tų — 1760-aisiais. 

Pagaliau į Šveicariją Volterui ateina Didro laiškas, rašytas 
1758 metų vasario 19-ąją: „Jei atsižadėtume „Enciklopedijos“, 
paliktume -kovos lauką ir patenkintume mus persekiojančių 
"niekšų troškimą. Jeigu Jūs žinotumėte, kaip jie džiūgavo išgir- 
dę, kad d'Alamberas pasitraukė! Kas mums belieka daryti? Kas 
dera tikriems vyrams — niekinti savo priešus, su jais kovoti. .. 

Argi nepakankamai jiems atkeršysime, jeigu įkalbėsime d'Alam- 
berą vėl imtis darbo ir atlikti jį iki galo?“ 

D'Alambero įkalbėti nepavyko. Ginčytasi su juo gana ilgai. 
Jau 1759-ųjų balandžio gale baronas Holbachas, ševalje de Žo- 
kuras, d'Alamberas, Didro ir kiti susirinko pas Lebretoną pie- 
tauti, o po to svarstyti tolesnio „Enciklopedijos“ likimo. 

D'Alamberas nenusileido — maža to, jis šūkavo, pyko, prieš- 
taravo pats sau ir išėjo, nelaukęs pasitarimo pabaigos. Likusieji 
septyni išsamiai apsvarstė. padėtį ir padarė išvadą, apie kurią 
1759 metų gegužės 1 dieną Didro rašė Grimui: „Drąsindami vie- 
nas kitą, mes priėmėme tam tikrus nutarimus, prisiekę tęsti lei- 
dimą iki galo... rengti kitus tomus nesivaržydami kaip ir anks- 
tesnius ir, jei prispirs būtinybė, toliau spausdinti Olandijoje“. 


Neįtikinęs bendraredaktorio, Didro įtikino Volterą. Šis nu- 
sprendžia, kad „Enciklopedijos“ leidimo nei nutraukti, nei per- 
traukti nevalia, tačiau geisdamas išsaugoti d'Alamberą, su jam 
būdingu praktiškų išradingumu siūlo, kaip jau žinome, toliau 
leisti „Enciklopediją“ Prūsijoje — kad išvengus pavojų ir sutai- 
kius redaktorius; jis ne tik siūlo, bet naudodamasis savo ry- 
šiais, imasi ir priemonių. 

Kad ir kaip Didro sunku, tačiau jis atsisako ir tokio komp- 
romiso. 

Dabar Didro turi ne sykį prinrinti autoriams, kad straipsnius 
reikia atiduoti laiku. Ne veltui 1759-ųjų metų birželio 5 dienos 
laiške jis tam pačiam Grimui skundžiasi: „Man tenka vilkti 
paralitikus.“ 

Priminti reikėdavo ir Volterui, tačiau jis buvo ištikimas ir 
nelegaliai leidžiamai „Enciklopedijai“. 1758 metų liepos 26-ąją, 
dar prieš priimant istorinį nutarimą pas Lebretoną, jis rašo Did- 
ro: „Jūs, pone, neįsivaizduojate, kokį pasitenkinimą jaučiu, įdė- 
damas vieną kitą akmenuką į puikiąją Jūsų piramidę. Labai 
gaila, kad apie visa, kas liečia metafiziką ir istoriją, ne visada 
galima sakyti teisybę." 

Taigi jis rašo ir į kitus po septintojo „Žodyno“ tomus. Nors 
1759 metų gruodžio 29-ąją ir prašė Didro atleisti jį nuo straips- 
nio „Istorija“, bet vis dėlto straipsnį parašo; jis buvo išspaus- 
dintas kaip ir „Stabas ir stabmeldystė", „Istoriografija“ ir kiek 
įmanoma skelbė teisybę apie istoriją, metafiziką ir teologiją. 

Pamažu Volteras kaip reikiant supras, koks menkniekis pa- 
lyginti su tuo, ką Didro dirba, yra jo nerūpestingumas atsaki- 
nėjant į laiškus. 1760-ųjų lapkritį jam parašys: „Turėjau per 
menką pagrindą skųstis dėl Jūsų tylėjimo, nes visą laiką buvo- 
te atidavęs devynių „Enciklopedijos“ tomų rengimui. Tai ne- 
įtikėtina. Niekas kitas pasaulyje nebūtų pakėlęs tokios įtam- 
pos, Jums padeda puikios savybės. .. Žinote, su kokiu entuziaz- 
mu laukiama Jūsų apibrėžimų ir pavyzdžių... O kiek puikių 
straipsnių! Žiedai ir vaisiai verti tų kliūčių, pro kurias prasi- 
skverbiate nepaisydamas spygliuotų vielų... Jus persekiojanti 
Piktoji tik padeda augti Jūsų šlovei. Telydi Jūsų šlovę sėk- 
mė, ir teneatsiliepia milžiniškas darbas Jūsų sveikatai! Vertinu 
Jus kaip žmogų, turintį daugybę galimybių, žmogų, kuris rei- 
kalingas visam pasauliui ne tam, sad deklaruotų, o tam, kad 
triuškintų fanatikus ir veidmainybę. . 

Laiškas baigiasi taip: „Sudie. Aš dis myliu, Jums lenkiuosi, 
Jums būsiu skolingas visą gyvenimą." 

O Reimonas Navas tvirtina Volterą visada buvus šaltą su 
Didro. 

Kai 1762-aisiais, vos įžengusi į sostą, Jekaterina II pasiūlo 
Didro toliau leisti „Enciklopediją“ Rygoje ar bet kuriame kita- 
me jos imperijos mieste, tikindama, kad „Žodynas“ ten bus sau- 
gomas nuo visų demaršų, ir žadėdama jo redaktoriui „laisvę, 
globą, garbę, rangus — žodžiu, visa, kas galėtų suvilioti išva- 
žiuoti tuos, kurie nepatenkinti savo tėvyne ir nelabai prisirišę 
prie draugų“ (laiškas Sofi Volan), Volteras džiūgavo ir atkakliai 
patarinėjo kvietimą priimti. Jis, kaip ir anksčiau, labai rūpino- 
si „Enciklopedijos“ likimu ir, užjausdamas Didro — šiam buvo 
labai sunku, — 1762 metų rugsėjo 25 dieną jam rašo: „Nagi, šlo- 
vingas filosofe, ką Jūs pasakysite apie Rusijos imperatorę? Ar 
Jums neatrodo, kad jos pasiūlymas — geriausias antausis, kurį 
galima skelti Omerui?" 

Net Voltero autoritetas nepaveikė Didro. Šį sykį jo atsaky- 
mas atėjo labai greitai: „Ne, mano brangus ir didžiai garsingas 
broli, mes nebaigsime leisti „Enciklopedijos“ nei Berlyne, nei 
Peterburge... Mūsų šūkis — jokio gailesčio suverenams, fanati- 
kams, nemokšoms, tironams; tikiuosi, kad prie jo prisidėsite.“ 

Ir nors Volteras tuo metu jautė didelę simpatiją „Šiaurės 
Semiramidei“, jo nebeįkalbinėjo ir prie „mūsų šūkio“ daug 
kuo prisijungė. 

Iš pradžių, kai Volterui Didro dar atrodė paslaptingas, tarsi 
kitos rasės, kai laikė jį leidėjų vergu ir manė, jog kompilia- 
toriaus darbas žemina tikrą filosofą,— taigi iš pradžių buvę to- 
kie šalti jų santykiai vis gerėja. Dabar, ilgiau nesulaukdamas 
atsako į laišką, Volteras prašo tarpininkauti d'Aržantalį arba 
visų švietėjų „paštininką“ Damilavilį. Didro jam tampa „broliu 
Platonu“, o Platoną jis didžiai vertino. Nors Volteras ir labai 
mėgo d'Alamberą, vadino jį tik „broliu Protetagijum". 

O kaip džiūgauja Volteras, kai Jekaterina II nuperka iš Did- 
ro jo biblioteką, šeimininkui leisdama naudotis ja iki gyvos gal- 
vos ir mokėdama didelę algą kaip savo bibliotekininkui! Da- 
bar jo duktė turi kraitį, aprūpintas ir jis pats, taigi dar sa- 
varankiškesnis. 

Volteras ir Didro priklausė tai pačiai filosofų partijai, jų po- 
zicijos kaskart labiau panėšėjo, todėl ir estetinės pažiūros maža 
kuo skyrėsi. Tegu kartais ir nesutapdavo nųomonės, tačiau su- 
tarimo buvo kur kas daugiau. XVIII amžiaus literatūrinėje ko- 
voje susiskirsčius klasių jėgoms, Volteras ir Didro — vienmin- 
čiai, sąjungininkai. Švietimo priešininkai vienodai nepalankūs ir 
klasikinėms Voltero tragedijoms, ir miestelėniškoms bei ašarin- 
goms Didro dramoms. Jiems nėra jokio skirtumo, ar Talija pa- 
puošta filosofiniu krepu, ar visai išguita lauk. 

Štai todėl, atremdamas šiuos išpuolius ir savo ruožtu pats 
puldamas, Volteras, pasirodžius „Pavainikiui sūnui“, jau juto 
šalia esant Didro. Nors jam nepatiko ir negalėjo patikti grau- 
džios buitinės Didro dramos, bet, draugų padedamas, jis pasi- 
stengė, kad jos būtų pastatytos, ir nuoširdžiai džiaugėsi „Šei- 
mos tėvo“ pasisekimu, jį vertindamas kaip Švietimo pergalę 
prieš obskurantizmą ir fanatizmą. „Mano galva, labai svarbu, 
kad pjesė turėtų pasisekimą,— rašė jis dar anksčiau.— Tai ge- 
rai nuteiks publiką, atvers Didro duris į Akademiją, užčiaups 
burnas fanatikams ir pasalūnams. Tebūnie palaiminti mūsų bro- 
liai!" (1761 metų vasario 26 dienos laiškas poniai d'Epine). Rei- 
kia pažymėti, kad abu laiškus skiria tik trys dienos. 

Vėliau, rašydamas įžangą taipgi vėliau sukurtai tragedijai 
„skitai“ ir netiesiogiai kalbėdamas apie save, Volteras išsireiš- 
kia: „Jis (Didro) visur kur yra tos pačios nuomonės kaip ir 
„Semiramidės“ autorius. Abu filosofus vienija požiūris į teatrą 
kaip į Švietimo propagandos priemonę ir į dramą kaip į tam 
tikrą dorovės mokyklą.“ 

Tai, kas jungė filosofų partiją — politika, kova su fanatiz- 
mu, nepakantumu, šventeiviškumu, požiūris į meno paskirtį — 
ir skyrė jį nuo priešų ir apsimetėlių. Žinoma, sutarimai ir nesu- 
tarimai buvo kur kas sudėtingesni. Ruso, kuris, Voltero many- 
mu, buvo tik priešininkas, kovojo su tais pačiais priešais ir dėl 
to paties kaip ir kiti švietėjai, nors ir daug kuo nuo jų skyrėsi. 
D'Alamberas neklydo tai tvirtindamas. „,Fernėjaus patriarchas“ 
ir Didro taip pat toli gražu ne visur ir dabar sutardavo. 

Bet filosofų partijai vienybė pagrindiniu klausimu buvo daug 
svarbiau negu dideli nesutarimai dėl nuomonių. Ir kai 1757 me- 
tais reakcija pradėjo ryžtingai pulti, Volteras neatsitiktinai pri- 
ėmė aliūrą generolo, vadovaujančio savo karininkams. 

Tokia dvasia parašyti jo laiškai, kovos įsakymai Didro ir 
d'Alamberui, einant lemiamam mūšiui už „Enciklopediją“. Ir 
jeigu verta jį pripažinti ne tik XVIII amžiaus prancūzų švietė- 
jų tėvu, bet ir jų armijos dvasiniu generolu, tai šį vardą jis 
užsitarnavo 1758 metų sausį ir vasarį. 

Voltero įtaka ne vien jaunajam Didro, bet ir kitiems filoso- 
fų partijos nariams prasidėjo nuo pirmosios bombos, kurią pran- 
cūzų Švietimas metė į atgyvenusį režimą ir religiją, — nuo „Fi- 
losofinių laiškų“ (1734). 

Tačiau filosofų partija susiformavo vėliau, kartu su „Encik- 
lopedija“, ir po 1757—1759 metų krizės dar glaudžiau susitel- 
kė. D'Alamberas po kurio laiko vėl prie jos pritapo. Žinoma, 
Voltero indėlis į „Žodyno“ pergalę mažesnis už Didro, bet taip 
pat didelis. 

Tegu geografiškai ir nutolęs nuo svarbiausio mūšio lauko — 
Paryžiaus, bet senas, paliegęs, amžinai pasinėręs į darbus ir 
reikalus švietėjų armijos generolas nuolatos vadovavo kauty- 
nėms iš savo vadavietės. | 

Juk čia ėjo idėjų kova, o jis buvo jos strategas, dažnai nu- 
rodantis kautynių taktiką; ryšys tarp „generolo“ ir „karininkų“ 
buvo sutvarkytas puikiausiai. Ką ir kalbėti, atskirtis nuo ar- 
mijos dažnai užduodavo jam širdį. 1763 metais jis rašo „an- 
gelams" — grafui ir grafienei d'Aržantaliams: „Aš nepajėgiu nuo 
Alpių papėdės vadovauti visiems kovos žygiams... Galiu duoti 
tik bendrus nurodymus..." Tačiau ir bendri vyriausiojo vado 
nurodymai reiškė labai daug. 

Švietėjai savo laiškuose Volterui nuolat vadindavo jį ir „mo- 
kytoju"! 


6 skyrius 
PRIEŠAI, ARBA VIDAUS KARAS 


Ana Achmatova yra nuostabiai taikliai pasakiusi: dabar nie- 
kas nė neprisimintų grafo Benkendorio ir jo padėjėjų, jeigu ne 
Puškinas, kurį jie persekiojo. 

1765 metais Žozefas Alfonsas Omeras grafas de Valbelis 
patarė Volterui, kai šis jam. nusiskundė dėl persekiojimų, ne- 
kreipti tiek daug dėmesio į tuometinius Zoilius. Jis rašė: „Reikia 
niekinti tuos, kurie verti paniekos! Nejamžinkite jų vardų savo 
kūriniuose! Jeigu mes žinome, jog kadaise gyvavo Zoilis ir Ter- 
zitas, tai tik Ptolemėjo dėka... Bet tik Jūsų dėka bus žinoma 
apie Freroną — mūsų amžiaus gėdą... Be to, abejoju, ar mes 
kada nors jį pamatysime prie gėdos stulpo.“ 

Valbelio būta pranašo. Senų Voltero priešų abato Defonte- 
no, Frerono ir naujo priešo Le Franko de Pompinjano vardus 
istorija išsaugojo tik todėl, kad jie persekiojo didįjį žmogų, ir 
jis pats nemaža prisidėjo prie to savo kūriniais ir laiškais. Čia 
dar verta paminėti abatą Nonotą ir daug smulkesnių Voltero 
niekintojų, Švietimo niekintojų. .. 

Ir negalima kaltinti filosofų partijos vado už tai, kad jis taip 
įnirtingai gynėsi nuo priešų ir pats juos puolė. Jis visų pirma 
vadovavosi ne asmeninėm nuoskaudom, o bendrais interesais. 
1759 metais Volteras rašė Tjerjo: „Kiek nelaimių apniko liau- 
dį! O brangūs mano paryžiečiai mėgaujasi vulgarybėmis ir tauš- 
kalais, kai valstybė kamuojasi, kai Prancūzija netekusi kraujo 
ir pinigų...“ 


Paskui laiške kalbama lyg ir apie pavienį atvejį. Mat Mar- 
monteliui buvo priskirta parodija, kurios nieku gyvu negalėjo 
parašyti enciklopedisto plunksna. „Ne jo protui ir širdžiai toks 
dalykas,— rašė Volteras, įrodinėdamas, jog komedijos „Teisi mo- 
teris” sudarkytas tekstas, kurį išspausdino Frerono laikraštukas 
„Ane literer” (Amsterdamas, 1759), yra paties „dabitos leidė- 
jo“ gaminys. Tai jis išdrįso taip nepagarbiai pavaizduoti moterį, 
per atsitiktinumą pakliuvusią jam į nagus. De Freronas „mano, 
jog tai naujas kūrinys, ir nežino (Voltero ironiškus žodžius pa- 
brėžiau aš — A. A.), jog ji buvo suvaidinta prieš dvylika metų 
Stanislovo Leščinskio rūmuose per vieną nedidelę šventę. Pa- 

grindinį vaidmenį atliko ponia diu Šatle. Aišku, pjesė buvo ne. 
tokia, kokią ją pateikė skaitytojui Freronas. Jis pasičiupo ją it 
alkanas šuo pirmą pakliuvusį kaulą“. Volterą itin įskaudino, 
kad buvo užgautas dieviškosios Emili atminimas. Veikiausiai ji 
pati ir buvo sukūrusi komediją. 

Bet šios niekšybės demaskavimas nėra svarbiausia laiško 
tema. Toliau Volteras prisipažįsta: „Iš teisybės aš mėgstu trauk- 
ti per dantį jansenistus, molinistus, išduodančius banko bilietus 
"už išpažinties, tos mūsų amžiaus bėdos, bilietėlius..." Po to jis 
pereina prie jėzuitų ir patikina: „Nepulsiu taip žemai — nesišai- 
pysiu iš brolio Bertje. Aš pasilieku šiuos ponus istoriniam straips- 
niui, kuriame iškelsiu klausimą dėl Portugalijos ir Paragva- 
jaus.“ 

Bet paskviliai, šmeižtai ir tauškalai, ne mažesnė šimtmečio 
bėda, jį žeidžia bene skaudžiau nei dievo tarnų ir paties dievo 
nelaboji valdžia. Frerono niekšybes jis su kartėliu vadina „ma- 
no senatvės pramogomis“, „mokesčiu už mano pasitraukimą“. 

Laiško leitmotyvas: kaip galima užsiiminėti, smagintis tokiais 
dalykais, kai tėvynę slegia nelaimės? | 

Freronas buvo ne paskvilininkas ir šmeižikas, o protingas ir 
kandus kitos stovyklos kritikas, bet Voltero mintis yra tei- 
singa. 

Reikia nepamiršti ir jo temperamento. 

Jis ne šiaip vadina Freroną blogiausiu recidyvistu. Tais pa- 
čiais 1759 metais kritikas įžūliai pasikėsino į „Kandidą“. „Kaip 
jis išdrįso? Vargas tiems, kurie prieštarauja daugybei gerbė- 
jų!" — sušunka didžiai įžeistas Volteras, jau deramai įvertinęs 
savo apysaką. 

Nuo kada jis pažinojo šį svarbiausią, pakeitusį Defonteną 
savo priešą, persekiojantį jį jau keturiolika metų ir persekio- 
siantį iki gyvos galvos? Freronui užsipuolus „Kandidą“, Volte- 
rui pakliuvo į rankas senas, 1754 metų, „Ane literer” numeris. 
Ar buvo nuoširdus Volteras sakydamas: „Girdėjau, kad jis (Fre- 
ronas — A. A.) nuo seno yra mano priešas. Patikėkit, nieko 
apie tai nežinojau"? 

Freronui, ko gero, būtų buvę naudingiau sutikti su Voltero 
žodžiais. Bet jis surizikavo iškelti viešumon tariamą Voltero 
naivumą ir įrodymus, kad šis daug anksčiau pažino jį ir jo laik- 
raštuką. Anot kritiko, Volteras dar Berlyne skleidęs gandus, jog 
Freronas nuteistas katorgon. 

Į puolimus ir demaskavimus Volteras atsiliepė komedija 
„Škotė“, kurioje pavaizdavo savo priešininką su nedviprasmiš- 
ka Flerono pavarde, pakeitęs tik vieną raidę. Pjesė buvo ir iš- 
spausdinta, ir suvaidinta — paties autoriaus trupės. Kitas „Ško- 
tės“ personažas taip pat buvo nesunkiai atpažintas: jėzuitų žur- 
nalo redaktorius abatas Bertje. Volteras pasirodė esąs ne- 
nuoseklus ir-netesėjo pažado pulti dvasininkus tik rimtame is- 
toriniame straipsnyje. 

Žinoma, jis paskelbė, kad komedija sukurta visai kito auto- 
riaus ir net esanti išversta iš anglų kalbos. Maža to: pripažino, 
jog Freronas teisingai padarė griežtai sukritikavęs pjesę. Mat 
šis tvirtino, kad Volteras negalėjęs parašyti tokio prasto kūrinio, * 
Tikrasis „Škotės“ autorius paskubėjo su tuo sutikti ir dar labiau 
išvystė savo antagonistinio ir pagrindinio veikėjo prototipo ar- 
gumentus. „Aš juk negalėjau taip prastai parašyti!“ — mes jau 
žinome — yra nuolatinis Voltero argumentas išsiginant auto- 
rystės. | T 
O komedija pagal tą metą buvo gera — aktuali, taikli — ir 
ne tik turėjo pasisekimą tarp skaitytojų ir žiūrovų, bet susi- 
laukė ir didelio visuomenės atbalsio, ir jos autorius buvo Vol- 
teras. l 

Čia tik ilgos ir aršios jo kovos su šiuo priešu epizodai. Šit 
dar du. 1761 metais Volteras ironiškai dėkoja Damilaviliui: „Jūs 
man suteikėt malonumą išspausdinęs Frerono sapaliones apie. 
komentarus Korneliui.“ Šiuos komentarus buvo parašęs pats 
Volteras savo išleistiems Pjero Kornelio raštams. 


Neva Laharpo, anuomet labai artimo Volterui jauno literato, 
parašytuose „anekdotuose apie Freroną“ papasakotas toks atsi- 
tikimas. 1761 metų gegužės 6 dieną Volteras apie jį rašė vie- 
nam savo korespondentui: „Prieš mėnesį policijos leitenantas 
Sartenas įsakė pas jį atvykti Freronui, norėdamas ištrinkti jam 
asilo galvą už panelę Kornel." 

Ir viena, ir kita Volterui buvo labai opu. Juk jis taip my- 
lėjo savo įdukrintą didžiojo dramaturgo antros eilės anūkę, tiek 
įdėjo triūso rengdamas jos-senelio raštus, mat labai vertino jo 
palikimą ir troško aprūpinti Mari. 

Freronas buvo demaskuotas ir „Orleano mergelėje“. O „Kan- 
dide” ir „Atviraširdyje“, gavęs atitinkamą atestaciją, net pa- 
vadintas tikruoju vardu. 

1765 metais Volteras neatsitiktinai skundėsi grafui Valbeliui 
jau ne dėl Frerono, o dėl Le Franko de Pompinjano. 

„Anti-Volteras“ Prancūzijos karalystei buvo nė mažiau rei- 
kalingas negu vyriausiasis kontrolierius, užsienio reikalų mi- 
nistras ar Paryžiaus arkivyskupas, ir ši „pareigybė“ niekada 
nelikdavo tuščia. Nuo 1760 metų ji neginčijamai-priklausė Pom- 
pinjanui ir net vadinosi „Le Frankas de Pompinjanas“. 

Žinoma, jis turėjo padėjėjų, kolegų ir net viršininkų. Bet 
Pompinjano vaidmuo kryžiaus žygyje prieš Švietimo „Enciklo- 
pediją“, prieš: Protą, vykusiame šeštojo ir septintojo dešimtme- 
čių sandūroje, yra labai didelis. Jis turėjo visus šiam vaidme- 
niui būtinus bruožus: beribį garbės troškimą ir priekabumą be- 
talenčio, kuris negali atleisti genijui už genialumą, tiesos my- 
lėtojui — už meilę tiesai; be to, nesutramdomą geismą išgar- 
sėti, gabumų stoką, kompensuojamą puikios klausos, kuri lei- 
džia įspėti, kokiu instrumentu ir kokią melodiją reikia groti, 
kad įtiktum „visuomenės šulams“. ý 

Voltero Pompinjanas ypač nekentė, nes tarė jį esant pa- 
grindine kliūtimi savo kelyje į Olimpą. Net didžiulė karjera, 
kurią padarė, negalėjo atlyginti jam už tai, kad nepasisekė tap- 
ti šimtmečio poetu, nes buvo įsitikinęs, kad tai jo dalia. Vol- 
terą jis laikė neva jam priklausančio sosto klastingu uzurpa- 
torium. Tokios buvo šio Anti-Voltero asmeninės paskatos, įsi- 
pynusios, kaip dažnai būna visų laikų ir tautų anti-volterams 
(terminas plačiąja prasme), į idėjų kovą. Tik kokias idėjas gali 
turėti šmeižikai, kliautininkai, karjeristai? Ne veltui Volte- 
ras skirdavo jėzuitus, sociniečius, molinistus, kitas sektas 
ir ordinus nuo paskvilininkų. Anie vis turėjo idėjų, tegu ir 
klaidingų! | 

Pompinjano kovos veiksmai prasidėjo 1759 metais. ,(Encik- 
lopedijos“ nepavyko sudeginti tiesiogine šio žodžio prasme, bet 
alegorinio laužo svilėsiai pasklido toli, pasiekė — žinome — Že- 
nevą ir jos apylinkes. Vienas svarbiausių degintojų buvo Le 
Frankas de Pompinjanas, pučiąs į dūdą anam „Mirepua asilui“, 
kurio raudota prie karaliaus kojų ir dejuota: „Sire, jūsų ma- 
jestotas prarastas, o „Enciklopedija“ tebegyvuoja“,— ir čia pat 
nurodyta tinkamas cenzorius, kuris sutiktų, kad „Žodynui“ pa- 
rašyti straipsniai būtų naikinami. 

Voltero ir Pompinjano pažintis buvo užsimezgusi daug anks- 
tesniais laikais, ir ją lydėjo tada dar vienpusis priešiškumas. 

Nesėkmingai mėgdžiodamas Rasiną, šis netalentingas literatas 
dar ketvirtajame dešimtmetyje mėgino užimti Voltero vietą 
Prancūzijos ir Europos Olimpe. O Volteras nepanoro nusileis- 
ti nuo „Zairos“. triumfo viršūnės iki pykčio, kurio nusipelnė 
provincijos poetėlis žemomis savo intrigomis. 

Le Frankas de Pompinjanas, kaip ir abatas Defontenas, buvo 
kilęs iš Normandijos. Daug vėliau, 1773 metų birželio 2 dienos 
laiške d'Alamberui, Volteras tai prisimins ir juodu sugretins. 
Abu pavadinęs niekšais, pridurs: „Nežinau, katras negarbinges- 
nis... Manau, abatas Defontenas, nes dvasininkas..." Abejoju, 
ar ši pastaba nuoširdi. Abu buvo vieno galo, o sutanai Vol- 
teras pagarbos nejautė, 

Bet anais tolimais 1739 metais sutikęs Pompinjaną vienų pa- 
-pažįstamų „namuose, Volteras su juo buvo labai mandagus ir 
net draugiškas. Paskui nusiuntė jam keletą.lipšnių laiškelių ir, 
susilaukęs ne itin malonių atsakymų, neįžiūrėjo juose nieko 
piktavališko. Net pažėrė pagyrų, paguodos žodžių, patikinimų. 
„Kiekvienas turi ambiciją,— rašė pavyduoliui ir nedraugui, bū- 
simam pikčiausiam priešui, — mano ambicija, pone, yra tam, kad 
suteikčiau Jums galimybę pasiskųsti, kad palengvinčiau Jums 
kančias ir visada likčiau Jūsų draugas.“ 

Taip tarp jų nusistovėjo iš pažiūros kuo. geriausi santykiai. 
Šią Voltero klaidą vertinant žmogų, kuriam jis rodė palanku- 
mą ir iš kurio veltui tikėjosi to paties, Žanas Orje aiškina tuo, 
kad Volteras labiausiai mėgęs būti mėgstamas, į šypsenas at- 
sakydavęs šypsena. O aš manau, jog jis apsiriko vertindamas 
Pompinjaną — kaip apsirikdavo vertindamas ir daugelį kitų — 
per savo širdies dosnumą, ypač jauniems literatams, per ypa- 
tingą pakantumą, patiklumą, atlaidumą. Užtat juo skaudžiau 
žeisdavo vietoj dėkingumo parodyta piktybė. 

Jis dar jaunystėje troško įvesti visuotinę literatų sandrau- 
gą. Net kurio jų įžeistas, siūlydavo taikytis. Tiesa, prie pirmosios 
formulės: „Visi literatai — broliai" vėliau turėjo pridurti išlygą 
„išskyrus niekšus“ ir prisipažinti: „Jaučiu aistrą menams, 13 
meilės jiems netenku galvos. Todėl mane taip žeidžia rašytojų 
persekiojimai... Būtent dėl to, kad esu pilietis, nekenčiu pilieti- 
nio karo ir visaip stengiuosi užkirsti jam kelią...“ 

Le Frankas de Pompinjanas begėdiškai provokavo Volterą 
ir įžiebė pilietinį karą — tegu ne ginklu, o žodžiu ir plunksna. 
Tai, beje, atsitiko praėjus dvidešimčiai metų po jų „pažinties. 

Kol Pompinjanas gyveno Normandijoje, jo daliai kliuvo 
viena kita nedidukė literatūrinė sėkmė, nuo kurių jis apsvaigo. 
Persikėlus į Paryžių, jo svaigulys tarp kitų svaigstančiųjų gan- 
greit išsivadėjo. O kol visai neprarūgo pirmojo pasisekimo 
vynas, garbėtroška mikliai pargrįžo į provinciją, ir čia jo gal- 
va visai susisuko: rangai (jis tapo prezidentu), turtas, titulas. 
Jis, Paryžiuje tebuvęs menkas eiliakalys, čia pasijuto lyg nau- 
jasis Vergilijus. Ir jau 1758 metais pamėgino pirmą kartą įsi-“ 
veržti į Akademiją. Kol kas jo neišrinko, bet ir neatėmė vil- 
ties. 1760 metais, po Mopeztiuji mirties, jis užėmė atsilaisvinu- 
sią kėdę, nors ir neturėjo velionio nuopelnų. Išties fatališka 
kėdė — vieni Voltero priešai! | 

Normandijos bajorėlis galėjo tapti „nemirtinguoju“ tik pul- 
dinėdamas tikrus nemirtinguosius. Iš pradžių jis užėmė „Prancū- 
zijos vaikų“ — karaliaus anūkų — guvernieriaus vietą. Kad jtik- 
tų dofinui, jis turėjo būti arba atrodyti. didžiai religingas. Pui- 
kiai su tuo susidorojęs, pasakė įžanginę akademiko kalbą, pil- 
na išpuolių prieš bedievystę, prieš „Enciklopediją“, kuri nega- 
lėjo gintis — ir todėl šie išpuoliai buvo juo begėdiškesni,— prieš 
literatūrą ir net prieš Akademiją, kurioje mažiausiai galėjai ras- 
ti tikybos priešų. Akademijai dar niekada nebuvo tekę iš naujo 
nario susilaukti vietoj dėkingumo antausio. 

Pompinjanas išdrožė savo kalbą nepaprastai išdidžiai ir su 
žymiu Montobano akcentu. Dievobaimingieji jo klausėsi pa- 
maldžiai. Diupre de Sen Moras oratorių palygino su Moze, jo 
brolis vyskupas diu Piuji — su Aronu, pridurdamas, kad dievas 
pašaukęs Le Franką daryti stebuklų Izraelyje, tai yra Senos 
pakrantėse. | 

` Užtat Ženevos ežero pakrantėje ši kalba sukėlė smarkų juo- 
ką. Volteras juokėsi iš komplimentų šiai kalbai. Bet jis širdo 
ir nuo to laiko negalėjo Le Franko ramiai klausytis. 

Sis, žinoma, neabejojo, kad kalba garantavo jam ne vien 
„nemirtingojo“ titulą, bet ir tikrą nemirtingumą. Čia ir glūdi pa- 
radoksas, jog jis liko nemirtingas ir, be to, paženklintas gėdos 
žyme tik todėl, kad į jo kalbą taip audringai reagavo Vol- 
teras, be atilsio viešai pliekęs šį oratorinio meno „perlą“ savo 
eilėraščiais, proza, laiškais — irgi puikiais prozos pavyzdžiais, 
kupinais filosofinių minčių ir kandžios satyros. 

Volteras turėjo dar vieną labai rimtą priežasti rūstauti. Pom- 

pinjanas, savo kalboje pabrėžęs Voltero ryšius su „Enciklope- 
dija” it visaip jį sukompromitavęs prieš šventeivas ir karalių, 
galutinai atėmė Fernėjaus atsiskyrėliui viltį sugrįžti į Pary- 
žių. Mat, nors ir kaip mėgavosi laisve bei nepriklausomybe 
nuo visų karalių ir vyriausybių, jis tebepuoselėjo šią sva- 
jonę. | 

Kaip Voltero ištrauktas iš kalėjimo Defontenas, taip ir šis 
jo priešas atmokėjo akmeniu už duoną. 

Paties Liudviko XV nurodymu Pompinjano kalba netrukus 
buvo išspausdinta, nors tam 'ir priešinosi „Enciklopedijos“ rė- 
mėjas, literatūros, spaudos ir knygų prekybos viršininkas Mal- 
zerba. Kalbos autorius žinojo, ką daro, į ją įpindamas pagiria- 
mąjį žodį karaliui. Buvo pasakojama, kad jo didenybė teikėsi 
kalbą perskaityti ir labai palankiai įvertinti. Tas, žinoma, jai 
didelės sėkmės nesuteikė. 

Užtat visuose Paryžiaus salonuose, kavinėse, gatvėse, kur ji 
buvo pardavinėjama, kiekvieno raštingo paryžiečio rankose tuo 
pat metu galėjai pamatyti kitą kūrinį —, „Naudingas pastabas apie 
kalbą, pasakytą Akademijoje 1760 metų liepos 10 dieną“. Kū- 
rinys, aišku, buvo be parašo. Bet visi žinojo: tai Volteras — 
toks puikus, koks tik gali būti, o jeigu taip — jo taikiniui blo- 
giau negali būti. 

Kalba Akademijoje ir „Naudingomis pastabomis“ kova ne- 

užsibaigė. Garbėtroška, pseudodavatka ir šlykščių aistrų vergas 
tapo akademiku, neturėdamas nė jokio nuopelno mokslui. Maža 
to — jis mėgino išvyti iš Akademijos Volterą. 
Tačiau pavyduoliui nepasisekė įgyvendinti šio sumanymo. Po 
Paryžių tuoj pat ėmė keliauti aforizmas: „Jeigu Volterą išbrauks 
iš keturiasdešimties, teliks vienas nulis." D'Alamberas ir Diuk- 
"lo beregint pareiškė, kad tokiu atveju jie taip pat išeisią iš 
Akademijos. 

Istorija kartojasi; plačiai žinoma, jog šitaip pasielgė Čecho- 
vas ir Korolenka, kai Nikolajus II nepatvirtino Gorkiui garbės 
akademiko vardo. D'Alamberui ir Diuklo nereikėjo savo grasi- 
nimo išpildyti: nors ir per didelę kovą, bet laimėjo Voltero ša- 
lininkai. | 

Tačiau ir jis negalėjo nurimti. Parašė „Poemą apie tuštybę" ir 
dar vieną, ne mažiau satyrišką poemą,—,,Vargšelis“. Svarbiau- 
sias jos veikėjas buvo Pompinjano kraštietis Simonas Valetas, 
o vienas personažų — pats Pompinjanas be pseudonimo. 

Voltero turėta ir sudėtingesnių santykių su savo priešais. 
Mat filosofų partijos vadas diferencijuodavo priešininkus, o di- 
ferencijuodamas neretai: perlenkdavo į vieną ar kitą pusę. Ži- 
nome, kaip jis nemėgo Žano Žako, laikė jį kenksmingų pami- 
šėliu ir reikalavo pašalinti iš savo partijos. Bėt kai šį apniko 
pavojai, kilniai jam pasiūlė užuoglaudą savo dvare. Ruso pa- 
siūlymo nepriėmė. O 1770 metais, apibendrindamas savo gy- 
venimą ir kovą, Volteras rašė d'Alamberui: 

„Aš nemėgstu ir negerbiu Ruso, kuris dabar Paryžiuje, bet 
stengiuosi jo gailėtis. O Labomelis — visai kas kita... Jis toks 
pat negarbingas kaip Freronas ir Paliso. Būtų neteisinga Žaną 
Žaką dėti vienan daiktan su jais.“ 

Vertindamas Labomelį — mes žinome — autorius „klydo. Bet 
jo santykiai su Paliso nebuvo vien priešiški. Šis ėmė pulti švie- 
tėjus, enciklopedistus dar 1755 metais, savo komedija pamile- 
tu „Ratelis, arba Originalai", kur ypač kliuvo Ruso. 1756-aisiais 
jis išleido „Laiškus prieš filosofus“, ir čia labiausiai kliuvo jau 
Didro. Jeigu užsipuldinėjimai ant Žano Žako galėjo Volterą 
net pradžiuginti, tai, regis, visai kitaip jis turėjo vertinti pul- 
dinėjimus ant savo gerbiamo „Enciklopedijos“ redaktoriaus. Ta- 
čiau ir Šį sykį jis smarkiai nesupyko. 

Paliso savo raštų tritomyje net išspausdino jam adresuotus 
Voltero laiškus. Juodu buvo seni pažįstami, susitikinėjo Liune- 
vilyje, pas Stanislovą Leščinskį. Matyt, dėl to Volteras ir sky- 
rė jį nuo Pompinjano. 

1760 metais Paliso išgarsino svarbiausias jo kūrinys — kome- 
dija „Filosofai“. Davęs lengvai atspėjamus vardus, jis čia pavaiz- 
davo Didro, Helvecijų, grybštelėdamas pastarojo knygą „Apie 
protą“, taip pat „Enciklopediją“. Krispeną (Ruso prototipą) vai- 
dinęs aktorius išrepečkiodavo į sceną keturiom. Taip buvo iš- 
juokiamas kvietimas grįžti į pirmykštį būvį. (Apie šią pjesę 
Volteras ir klausinėjo d'Alamberą, o apie „repečkiojimą ketu- 
riom” ir pats buvo rašęs, puldinėdamas Ruso.) 

Komedija sukėlė daug triukšmo, ją lydėjo skandalinga sėk- 
mė. Bemat pasirodė kokia dvidešimt brošiūrų „už“ ir „prieš“ 
„Filosofus“. Abatas Morele už savo brošiūrą net užmokėjo Bas- 
tilija. Ar pasisakė Volteras prieš komediją? Esama versijos, jog 
vienas pamfletas — žinoma, su pseudonimu — priklausęs jam. 
Knygoje „Didro“ aš pati šią versiją pateikiau. O dabar nedė- 
čiau galvos už jos patikimumą. Vargu, ar Volteras būtų nu- 

slėpęs šį savo kūrinį nuo d'Alambero. Mat anas 1762 metų lap- 
kričio 17 dienos laiške klausia, kada galų gale dieyinamas mo- 
kytojas susidomės „Filosofais“. Ir priduria: „Nemanau, kad Ome- 
ras (prokuroras — A. A.) ir Paliso galėtų pakenkti filosofams.“ 
D'Alamberas, nors ir nepuolamas, tvirtino, kad „priešams rei- 
kia surengti teismą“. 

Šį kartą Volteras teismo nesurengė. Iš dalies dėl to, kad Pa- 
liso jo paties neužkliudė. Gavome ne sykį įsitikinti jo jautru- 
mu asmeninėms nuoskaudoms. Bet veikiausiai per savo gera- 
širdiškumą jis priėmė už gryną pinigą autoriaus patikinimą, kad 
„Filosofuose“ jis pliekiąs ne pačią filosofiją, o filosofijos madą. 
Autoriaus „Komedijos komentaruose“, kurie buvo išspausdinti 
Paliso raštuose, kalbama, jog tenorėta „vien pasijuokti iš savo 
personažų jų nežeminant". 

Tačiau amžininkų nuomonė visiškai skyrėsi nuo Voltero 
nuomonės. Komedijoje iš tiesų buvo puolami to meto repetilovai, 
bet ji čaižė ir „Švietimą“, tik jau atsargėliau nei to paties ra- 
šeivos ankstesni paskviliai. | 

Peržvelkime „Filosofų“ tekstą. Ponios Sidaliz senas tarnas 
Martonas aiškina jos dukters Rozali atstumtam jaunikiui: „Mes 
norim vyro naujais drabužiais — taigi išsirinkom filosofą“, — ir 
po valandėlės kalba apie savo ponią: „Protą — va ką ji dievi- 
na. Tai liga, kurios nepažįsti turėdamas dvidešimt metų ir kuri 
labai limpa, kai tau penkiasdešimt... Ponia parašė knygą, ne 
brošiūrą, bet tik in guarto. Jie (filosofai — A. A.) iš jos šaiposi, 
ypač jūsų varžovas. Jeigu jis žinotų jūsų skonį, nesileistų jos 
apdovanojamas katutėmis... Ponia apsupta saldžialiežuvių. .." 

Atstumtasis jaunikis be gala, susikrimtęs ir trokšta sužinoti, 
kame slypi varžovo ir jo partijos jėga: 

„DAMISAS. Ir ką jie daro, tie filosofai? 

MARTONAS. Kad užkariautų ponios pasitikėjimą? Štai kur 
paslaptis: sukčius pas ją nusipelnė mokslininko vardą.“ 

Ponios Sidaliz globotinis Valeras, už kurio ji nori išleisti 
dukrą, neturi prototipo tarp enciklopedistų. Jis kaip tik yra prie 
jų prisiplakęs repetilovas. Bet užtat kitų personažų prototipai 
buvo Helvecijus, Didro, jau nekalbant apie Ruso. 

Personažas, kurio prototipas yra Helvecijus, taip aiškina 
svarbiausią savo idėją: „Visi žmonės yra vienodi prieš gamtą", 
bet čia pat ją sumenkina pridurdamas: „Tik nereikia pamiršti, 
kad Sindaliz — moteris." 

Didro romanas „Nekuklios brangenybės“ nepagarbiai vadi-' 
namas „smagiu ir ganėtinai filosofišku dalykėliu“. 

Volteras, nepateisinamai atlaidus komedijai, gal jai palankus 
dėl to, kad Paliso perbraukė prieš plauką Freronui — beje, tais 
pačiais metais, kai buvo parašyta „Škotė“. 

Skandalinga spektaklio „Filosofai“ sėkmė truko neilgai. Kai 
po kelerių metų jį atnaujino Komedi fransez, publika jau bu- 
vo tiek išugdyta filosofų be kabučių, kad repečkojantį Krispeną 
pasitiko švilpesiu, ir jis turėjo atsistoti. 

Bet Volteras, deja, nemanė komediją esant pavojingą net 
prieš jos premjerą 1760 metais. Tai liudija jo „teatrinio agen- 
to" d'Aržantalio laiškas Paliso, išsiųstas balandžio 10 dieną. Gra- 
fas rašė išsakydamas, žinia, savo įgaliotojo požiūrį: 

„Vakar vakare, pone, sužinojau, jog anonsą apie dvi Voltero 
pjeses Jūs vertinate kaip kliūtį savo pageidavimui, kad būtų 
vaidinami Jūsų „Filosofai“. Ši nuomonė paremta neaiškia ruo- 
girda, kuri išaiškinta geriau, negu reikia. Tiesa, ponas Volteras 
yra atsiuntęs man dvi tragedijas — vieną naują, antrą pataisy- 
tą -arba, tiksliau, visai perdirbtą. Viena turi eiti žiemą, kita — 
netrukus, bet, tikėkite. manim, jis nė nemano pretenduoti į Jūsų 
vietą.“ Po to eina neva nekaltas, bet kandus sakinys: „Tie ak- 
toriai, kurie jam labiausiai reikalingi, Jūsų pjesėje nevaidina. 
Abi galima rengti kartu..." Ir visai lipšniai, betgi vėl su po- 
tekste: „Jeigu ši tariama konkurencija Jums kliūva, tai.Voltero 
tragedijų vaidmenys tol nebus skirstomi, kol nebus pastatyta 
Jūsų komedija.“ 

- Laiškas baigiasi įprasta mandagybe: „Naudodamasis proga, 
vėl Jus patikinu dėl savo jausmų Jūsų atžvilgiu. Jūsų didžiai 
nuolankus ir dėkingas tarnas d'Aržantalis." 

1763 metais Volteras net mėgino sutaikyti Paliso su savo 
partija, jam parašęs: ,„...norėčiau, kad būtumėte visų filosofų 
draugas, nes galvojate kaip ir jie. Kodėl gi Jums su jais ne- 
susivienijus? Norėčiau matyti Jus Fernėjuje drauge su Didro, 
d'Alamberu, Jumu, Žanu Žaku... Čia ir panelė Kornel. Frerono 
nebus." Ir labai būdingas prierašas: „Tik kvailiai gali būti mū- 
sų priešai.“ . 

Paliso iš tikro buvo talentingesnis ir protingesnis jeigu ne 
už Freroną, tai bent už Pompinjaną, nors Voltero bibliotekai 
priklausiusių jo raštų pirmo tomo tituliniame lape savininko 
ranka įrašyta: „Labai lėkšti.” 

Būdinga, jog taikinamajame laiške — o tokių būta apsčiai — 
Volteras visada vartodavo įvardžio trečiojo asmens daugiskai- 
tą — „jie“, „jais“, o ne „mes“, „mumis“. Jo santykiai su Paliso 
buvo nepalyginti geresni negu kitų filosofų, ir tai garbės jam 
nedarė. l 

Paliso savo ruožtu labai brangino gerus santykius su Volte- 
ru ir visokiais būdais stengėsi parodyti, kaip kremtasi atsidūręs 
tarp dviejų stovyklų. Jis rašė į Fernėjų: „O varge, pone, kar- 
tais aš pykdavausi su filosofais ir antifilosofais. .. Kaip garbin- 
gas žmogus galiu Jus patikinti, kad pats netikiu savo kivirču 
su tikrais filosofais!” 

Volteras tuo metu itin rūpinosi išplėsti savo stovyklą ir sten- 
gėsi būti pakantus kam tik įmanoma, nors ir suprato, kaip tas 
keblu. Štai ką jis atsakė Paliso: „Filosofas prastai jausis daly- 
vaudamas pilietiniame kare. Aš visada troškau, kad teisingai 
mąstantieji susivienytų prieš kvailius ir rėksnius. Iš visos šir- 
dies norėčiau Jūs suartinti su gerais žmonėmis. Bet numanau 
nepešiąs nieko kita, tik Frerono ir de Pompinjano dėkingumą. 
Pritariu Kandidui, kad reikia darbuotis savo sode...“ 

Aš tiek vietos paskyriau šiai mažareikšmei figūrai dėl to, 
kad norėjau parodyti, kokių sudėtingų būta Voltero vestos pi- 
lietinės kovos metodų. 


VI DALIS 


1 skyrius 


FERNĖJUJE, ARBA VISA TAI -— VOLTERAS.... 


Laiškas buvo adresuotas taip: „Poetų karaliui, tautų filoso- 
fui, Europos Merkurijui, tėvynės oratoriui, valdovų istorikui, 
didvyrių šlovintojui, skonio vyriausiam teisėjui, menų globė- 
jui, talentų vertintojui, genijaus brangintojui, visų persekiotojų 
rykštei, fanatikų priešui, engiamųjų gynėjui, našlaičių tėvui, 
pavyzdžiui turtingiesiems, vargšų ramsčiui, visų mūsų dorybių 
nemariam atvaizdui.“ Nebuvo nurodyta nei adresato vardas, nei 
pavardė. Nors pašto skyrius buvo toli nuo Fėrnėjaus, bet jo 
tarnautojai nusiuntė laišką Volterui, neabejodami, kad jis vie- 
nas yra nusipelnęs visų šių epitetų. Tai atsitiko 1769 metais, 
nors galėjo atsitikti ir anksčiau, ir vėliau, ypač po 1762-ųjų, 
kai prie ankstesnės jo šlovės prisidėjo ir Kalaso gynėjo 
šlovė. | | 

Dabar Volteras dažniausiai vadinamas „Fernėjaus patriarchu“, 
ir titulas jam patinka. Jo gyvenimas, anksčiau panašus į siau- 
tulingą kalnų upę su vingiais ir slenksčiais, čia, Juros kalno 
papėdėje, nurimsta nutyksta nelyginant ežeras, kurio pakrantėje 
stovi jo pilis. Bet atidžiau įsižiūrėjus, matyti, jog „paliegusio 
Fernėjaus senelio“ — taip jis save vadina — ramybė yra tai, kad 
nebetyko nuolatiniai pavojai ir nebereikia, kaip kadaise, gal- 
votrūkčiais slėptis nuo persekiotojų ar ieškoti kelių užuolandų. 
Atsikėlęs čionai, dar kelerius metus pasilaiko Delisę ir Turnėjų. 
Kartkarčiais, bet vis rečiau, pagyvena ir šiuose dvaruose, iš- 
važiuoja tai į Berną, tai į kitus Šveicarijos miestus ar į kitas 
valstybes — Vokietiją, Olandiją... Tik, deja, ne į Paryžių. 

1765-aisiais jis parduoda Delisę. Turnėjų išnuomoja. Pama- 
žu svarbiausia, o paskui ir vienintele Voltero rezidencija pa- 
sidaro Fernėjus. 

Bet — vėl kartoju — jo ramybė tik išviršinė. Išviršinis ir 
sėslumas. Nepriklausomas, pasiturįs, tik viena koja, jo žodžiais 

tariant, stovįs despotiškoje ir klerikalinėje Prancūzijoje, jis, 
nors senyvas ir kamuojamas negalių, tampa dar veiklesnis ir, 
svarbiausia, drąsesnis, kovingesnis. 

Dar 1761-aisiais jis rašo d'Alamberui: „40 metų aš kenčiau 
šventeivų ir visokio plauko niekšų persekiojimus. Įsitikinau, 
jog santūrumu nieko neįstengiau pasiekti. Ir apskritai kvaila 
pasikliauti santūrumu. Reikia kovoti ir tauriai numirti, sunai- 
kinus aplink save aibę veidmainių!" 

Ir dabar, kai dėl savęs gali būti ramus, Volteras kovoja, 
tegu ir neišleisdamas iš akių — kaip įsitikinsime — ir savo pa- 
ties reikalų. Kovoja kūriniais ir laiškais — įsakymais savo ar- 
mijai, kovoja teismo procesais, kovoja paversdamas nuskurusį 
Fernėjaus kaimą klestinčia kolonija — sakytum, būsimos visuo- 
menės modeliu, padėdamas ir visai Žekso apygardai, vargstan- 
čiai daugiau už kitas Prancūzijos apygardas dar ir dėl to, kad 
yra pasienyje. Ne veltui kolonistai ir kaimynai Volterą va- 
dina teisybės senjoru, o pažangioji Europa — teisybės ad- 
vokatu. 

Volteras čia labiau negu Delisėje atsideda žemės ūkiui ir 
statybai. Ne vien kaip dvarininkas „darbuojasi savo sode“, per- 
statinėja pilį, bet ir kaip teisybės senjoras kelia valstie- 
čių sklypų agrokultūrą ir kaimo gyventojų gerovę, padeda 
jiems įsigyti naujus namus. Čia atsikėlęs, jis rado Fernėjų 
apleistą, maža gyventojų, ir tuos pačius nuskurusius. 

O 1776 metais Fernėjaus gyventojų jau yra 1300 (vietoj 
200—300, pagal kitą versiją — vietoj 8—10). Per tą laiką Vol- 
teras pritraukė ir naujų žemdirbių, ir amatininkų, o savo 
įsteigtai laikrodžių manufaktūrai — meistrų ir pameistrių. 

Toli gražu ne visi žino, kad ir garsieji šveicarų laikro- 
džiai — ilgai buvę geriausi pasaulyje — siejasi su Voltero var- 
du, nors Fernėjus yra Prancūzijos teritorijoje. 

Šiam jo sumanymui ypač pritarė Jekaterina II, viena pir- 
mųjų urmo pirkėjų. „Atsiųskite laikrodžių už kelis tūkstančius 
rublių, aš viską nupirksiu!“ — rašė Volterui imperatorė. Ir jis 
pasiuntė už 8 tūkstančius rublių, pridėjęs labai būdingą pa- 
tarimą —, „dovanoti laikrodžius artistams ir rašytojams, kad šlo- 
vintų jos didenybės gerumą". 

Aprūpindamas darbu meistrus ir pameistrius, jis, kaipo bur- 
žua, žinia, nepamiršdavo ir savo paties pajamų. Be manufaktū- 
ros, imdavosi ir komercinių sandėrių. Užsiminimais apie juos 

ir dalykinėmis kalbomis mirgėte mirga septintojo ir aštuntojo 
dešimtmečių jo laiškai. 

Jo korespondentų skaičius be paliovos didėjo, o kiek laiko 
pareikalaudavo vis besiplečiantis susirašinėjimas! „Fernėjaus 
atsiskyrėliui“ jis tapo svarbiausia priemone ryšiams su draugais 
ir vienminčiais palaikyti, filosofų partijai vienyti, su priešais 
kovoti, komerciniams reikalams tvarkyti, teisingumo procesams 
vesti, idėjomis keistis ir teoriškai ginčytis, mokslinei 2) 
jai gauti, o.kartais ir tuščiai vaidytis. 

Atrodytų, jis anksčiau jau buvo pasiekęs šlovės apogėjų, 
Olimpo viršūnę, žymiausio mąstytojo ir politiko autoritetą. Ir 
vis dėlto didžiausios pasaulinės istorinės reikšmės Volteras nu- 
sipelnė tais kūriniais ir darbais, kuriuos parašė ir nuvei- 
kė po to, kai jam atsivėrė Ženevos vartai ir kai jau gyveno 
Fernėjuje. 


Reikia būti Volteru, kad kamuojamas kūno negalių tarp še- 
šiasdešimties ir aštuoniasdešimt ketverių savo gyvenimo -metų 
pradėtum ir pabaigtum geriausius kūrinius, pasižyminčius jau- 
natvišku gaivumu, stiliaus grakštumu bei žavumu. 

Apie tai, kiek jis dirba kaip rašytojas, filosofas, mokslinin- 
kas, propagandininkas, polemistas, liudija jo laiškai — ataskai- 
tos draugams. 1762 metų liepos 7 dieną jis išvardija d'Aržan- 
taliams einamuosius literatūrinius darbus: „Komentarai Korne- 
lio raštams“, Šekspyro „Julijaus Cezario“ vertimas baltosiomis 
eilėmis, Kalderono „Heraklio“ vertimas. Ir visa tai rašo rink- 
damas žinių Kalaso bylai vesti, rūpindamasis išlaisvinti iš vie- 
nuolyno jo dukteris ir reabilituoti proceso dalyvius. 

1768-aisiais jis rašo „angelui sargui“: „Esu tarp XIV am- 
žiaus vyskupų ir turiu urgzti su šitais šventais vilkais.“ 

Tais pačiais metais, eidamas septyniasdešimt penktuosius, per 
kelis mėnesius parašo penkis poetinius kūrinius — „Pilietinis ka- 
ras Ženevoje“, „Pietūs pas grafą de Bulenvilį“, „Laiškas Kenter- 
berio arkivyskupui“, „Reliacija apie ševalje de Labaro mirtį“, 
„Reliacija apie jėzuitų išžudymą Romoje“... Kaip ir anksčiau, 
vienu kartu aria kelis literatūrinius laukus. .. į 

Jo interesų diapazonas beribis. Pavyzdžio. dėlei susakysiu 
temas, paliestas viename 1768 metų balandžio 23 dienos laiške 
d'Alamberui. Pradėjęs nuo „Don Kichoto“, pereina prie medi- 
cinos veikalų, apdovanodamas komplimentais paties adresato 

knygą, tada sugrįžta prie Pole veikalo apie sifilį... (Juo tebe- 
sidomi ir po „,„Kandido“.) Pamąsto apie vietovę, iš kurios kilusi 
baisioji liga. Jo nuomone — Arabijos dykumose. Jeigu, kaip 
įprasta manyti, sifilio gimtinė esąs Egiptas, tai kodėl Marko 
Aurelijaus, Cezario, Augusto kariuomenės neatnešusios jo į 
Romą? Ir pateikia dar vieną argumentą prieš paplitusią ver- 
siją: kone visi turtingi romėnai turėję tarnus egiptiečius... 

Jo žinių platumu netenka stebėtis. Vienas didžiausių Fernė- 
jaus stebuklų, stulbinusių ten viešėjusius amžininkus, tebestul- 
binančių ir mus, kai apsilankome Leningrado Valstybinės vie- 
šosios Saltykovo-Ščedrina bibliotekos (VVB) retų knygų skyriu- 
je,— Voltero biblioteka. 

Pertvarkius pilį, bibliotekai buvo paskirtas erdvus kambarys 
apatiniame dešiniojo sparno aukšte, su langais į Ženevos eže- 
rą. Biblioteka siekėsi su valgomuoju ir šeimininko miegamuoju, 
kuris buvo ir kabinetas. r 

Žinoma, daugelis tomų bųvo įgyti anksčiau. Kaip tikrovė, 
kaip dalyvių bei liudytojų pasakojimai, taip ir knygos visada 
teikdavo peno Voltero kūriniams. Jis ir anksčiau kaupdavo 
naujenybes, be to, senus ir senovinius leidinius įvairiomis kal- 
bomis, grožinę ir įvairiausią mokslinę literatūrą, išeinančią ne 
tik Prancūzijoje ir Šveicarijoje, bet ir Olandijoje, ` Anglijoje, 
Italijoje, Ispanijoje, Rusijoje. . 

Vokiškų knygų čia nėra, Kai nėra jo kūriniuose ir laiš- 
kuose nė vieno vokiško sakinio. Užtat jų gausu lotynų ir seno- 
vės graikų kalbomis. 

Ypač išaugo Voltero biblioteka Fernėjuje. Knygos plaukė 
į ją iš visur ir visokiausiais kanalais. Šeimininkas užsisakyda- 
vo jų pas knygininkus ir leidėjus. Dovanodavo autoriai — su 
maloniais ir pagarbiais įrašais. Atsiųsdavo draugai... Atvežda- 
vo svečiai.. 

Daug sietas aišku, užėmė paties savininko nesuskalciuoja: 
mi leidiniai, tarp jų ir pakartotiniai.. 

Kalbėdami apie leidinius iki 1758 metų, mes, deja, negali- 
me atskirti knygų, įsigytų anksčiau. Ar turėjo katalogus Vol- 
tero biblioteka Sirėjuje, Paryžiuje, Fontenblo, Berlyne ir Pots- 
dame, Delisėje? Galimas daiktas. Tačiau jie neišliko. 

O Fernėjaus bibliotekos katalogas (originalas), sudarytas pa- 
ties „patriarcho“, padedant Vanjerui ir dar trims žmonėms (jų 
parašų įskaityti nepavyko), kartu su pačiomis knygomis ir da- 

bar yra saugomas Leningrade. Jis buvo du kartus išspausdintas 
užsienyje ir leidžiamas kaip priedas prie kapitalinio veikalo 
„Voltero biblioteka“ (TSRS Mokslų akademijos leidykla, 1964). 

Katalogas, tiesa, neaprėpia viso fondo — 6814 tomų, įskai- 
tant ir rankraščius. Dalis knygų buvo įsigyta Paryžiuje, paskuti- 
niaisiais Voltero gyvenimo mėnesiais. Dalis per apsirikimą pa- 
kliuvo iš kaimyno Anri Rje bibliotekos; jam Volteras buvo 
padovanojęs' visus leidinius anglų kalba. Yra rimtų prielaidų 
manyti, kad keletas tomų priklausė Didro; Jekaterinos II įsa- 
kymu jo biblioteka buvo sąmoningai išskaidyta ir Saltykovo- 
Ščedrino bibliotekoje iki šiol nesurinkta. O kai kurios knygos, 
gulėjusios Fernėjaus knygų spintose ir pergabentos į Peterbur- 
gą, čia ir tebėra, tik į katalogą neįtrauktos. Kitos įtrauktos, bet 
jų nėra, tik kur ne kur Voltero pastaba „pavogta“. Ir vis dėlto 
katalogas duoda gana aiškų Fernėjaus bibliotekos vaizdą, pa- 
rodo, kaip „patriarchas“ ja naudojosi. Žinoma, didelę paspirtį 
„teikia ir VVB retų knygų "skyriaus darbuotojų, dabartinių sau- 
gotojų, sudarytas abėcėlinis katalogas, išspausdintas anoje, 1964 
metų, knygoje. 

Volteras labai mėgo rodyti svečiams savo knygų lobius, o 
dar labiau — apie juos pasakoti, įvesti į savo skaitymo la- 
boratoriją. 

Visus lig vieno lankytojus stulbindavo ne tiek bibliotekos 
apimtis (kai kam ji net atrodė nedidelė), kiek jos sudėtis, kny- 
gų apdarų ir spintų dailumas, kambario apstatymas. Ir svar- 
biausia — galybė įvairiausių Voltero pastabų knygose. Tai bu- 
vo tikra darbo biblioteka, nors joje galėjai rasti ir atsitiktinių 
tomų, kurių savininkas nė nebuvo skaitęs arba buvo skaitęs 
kitus jų egzempliorius. 

Rinkiniuose, kuriuos Volteras sudarydavo iš itin jį domi- 
nusių svetimų kūrinių, savo paties veikalų anoniminių leidi- 
mų ir savo dvasia jam artimiausių autorių tomų, pasitai- 
ko sakramentalinis įrašas: „Knyga pavojinga“ arba „Labai pa- 
vojinga". | | 

Švedų keliautojas Bjernstalis rašė: „Voltero biblioteka gera 
ir puikiai surinkta. Čia ir Kalma veikalas apie bibliją su dau- 
geliu labai įdomių pastabų, rašytų jo ranka ir įdėtų tarpula- 
piuose. .. kone visi italų rašytojai, prancūzų — jo labiausiai ver- 
tinami, pavyzdžiui, Rasinas. .. knygos apie visus mokslus ir vi- 
sų žinomų kalbų žodynai... Ant grindų patiesta tigrena, pa- 

žiūrėti tokia išdidi ir nuožmi, sakytum, žvėris gyvas ir tuoj 
tuoj grybštelės dantimis.-. .“ 

Anglų rašytoją ir muzikantą Tvisą, apsilankiusį Fernėjuje 
1768 metais, labiausiai nustebino tai, kad knygų nugarėlėse 
įspausti pavadinimai dažnai neatitinka titulinių lapų pavadini- 
mų ir kad Volteras brošiūruodavo ir draugėn įrišdavo skirtin- 
gus leidinius, taip sudarydamas jau minėtus apgaulingus rin- 
"kinius. (Tai diktavo darbo pobūdis, o kartais — atsargumas: pa- 
vojingas veikalas, pavyzdžiui, Melje „Testamentas“ — jo, beje, 
buvo išspausdinti tik antireliginiai puslapiai, — tarp nekaltų kū- 
rinių mažiau krito į akį. O griebtis konspiracijos Volterui būta 
pamato ir čia: per dažnai iš jo buvo vagiami rankraščiai ir kny- 
gos, dėl ko jis turėdavo nemalonumų. Didelį įspūdį Tvisui 
padarė antraštė „Mano Žana“ puikiai išleistos „Orleano mer- 
gelės” nugarėlėje, taip pat „„Barbariškos tragedijos" — trijų daik- 
tan įrištų anglų tragedijų nugarėlėje. (Volteras mėgo viską 
vadinti savaip, pakeisdavo net savo paties kūrinių antraštes.) 
Dar labiau Tvisą -nustebino, kad stora Rable knyga buvo pa- 
virtusi neįtikėtinai plona. Mat bibliotekos šavininkas neretai 
išsiplėšdavo reikalingus lapus ir negailestingai sunaikindavo vi- 
sus kitus. 

Tviso viešnagės metu biblioteka turėjo penkis tūkstančius 
tomų. | 

Darbinį, o ne paradinį rinkinio pobūdį išryškina ir katalogas. 

Knygos, jų išdėstymas surašyta pagal spintas, nurodant spin- 
tos vietą ir painoką „mūsų požiūriu) teminį suskirstymą. Antai 
„Istorija ir literatūra“ — I skyrius, nuo durų į kairę, iki kros- 
nies", arba: „Istorija. Pirmo skyriaus tęsinys“, „Poezija ir kiti 
grožiniai kūriniai“— dešinėje krosnies pusėje, in folio, I 
skyrius". 

Vienur kitur yra įrašytas tomų skaičius. Visi užrašai labai 
glausti: skirti sau, o ne' pašaliniams skaitytojams. 

Kataloge duota ir tikslesnių nuorodų — kiek turi kiekviena 
antraštė tomų, kiek egzempliorių ir kokia kalba išleista knyga, 
koks žanras — eilės ar proza, koks ir kelintas jos leidimas, ar 
yra iliustracijų. 

Savininkui, jo sekretoriams bei kitiems padėjėjams supran- 
tama suskirstymo sistema mums jau mažai ką sako. Knygos bu- 
vo išdėstytos pagal formatą ir išvardytos ta tvarka, kokia sto- 
vėjo lentynose, taip pat pagal spintų vietą. 

Katalogo sudarymo metai mums nežinomi, tačiau plečiantis 
bibliotekai, be abejonės, plėtėsi ir jis. Kataloge atsispindi ne 
tik naujai gauti, tarp jų ir pakartotiniai, leidimai (Volteras 
stengdavosi juos įsigyti), bet ir pasikeitimai tomų išdėstyme. 

Įdomu, kad knygose randasi vis daugiau sarkastiškų pasta- 
bų —ir ne tik paties Voltero ranka („Bažnyčia, kovojanti su 
pamišėliu, vardu d'Orazonas“, arba „Tomas ne šventasis“), bet 
ir Vanjero („Barbaras Šekspyras, išverstas šarlatano Leturnero"). 

:Rimtas Voltero bibliotekos, jo perskaitytų knygų, jose įra- 
šytų pastabų išstudijavimas, sekant, kaip atsiliepė tai, kas per- 
skaityta, jo paties kūriniams, suteiktų mums neįkainojamos me- 
džiagos šių kūrinių analizei, padėtų tirti jų kūrybinę istoriją 
ir vaidmenį tuometinio amžiaus ir vėlesnių amžių — iki mūsų 
dienų — protiniame gyvenime. 

Deja, šis nepaprastai svarbus darbas kol kas nėra atliktas 
nei tarybinių, nei užsienio mokslininkų. Jis vos tepradėtas. Pa- 
vyzdžiu gali būti pastabų Ruso „Emiliui“ išstudijavimas. Bet 
dirva šiam. darbui jau išpurenta. Bibliografinis leidinių ap- 
rašymas buvo pradėtas velionio M. Lozinskio, tęstas kare žu- 
vusios D. Krym. 

1964 metų abėcėliniame kataloge, išspausdintame anksčiau 
minėtoje knygoje, yra kiekvieno tomo metrika, be to, pažy- 
mėta, ar ją buvo skaitęs savininkas, yra ir reprodukuotos pa- 
stabos iš antraštinių lapų, o kitų pastabų, kurių labai daug, 
deja, nėra. Be abejo, ir šitai pareikalavo didžiulio triūso, moks- 
linio įžvalgumo, ypač kai reikėjo nustatyti, ar knyga savininko 
skaityta, jei marginalijų nėra. Kitą sykį šiaudelis ar sudžiū- 
vęs lapelis tarp knygos lapų katalogo sudarytojams tebuvo 
vienintelis, nors ir ginčytinas, įrodymas, jog Volteras šią kny- 
gą skaitė lauke ar sode. Jiems, beje, padėdavo ir užlenk- 
ti kampučiai, ir prie lapų pritvirtintos papirosų popieriaus 
skiautelės: taip Volteras atsižymėdavo, kur būdavo nutraukęs 
skaitymą. 

Bet argi ne likimo malonė, kad biblioteka ir jos savininko 
sudarytas katalogas yra išlikęs?! Per ponios Deni gobšumą jie 
yra pas mus. Žinome, ką Volteras skaitė, galime ir patys per- 
skaityti tas knygas (daugelis jų — tikros bibliografinės reteny- 
nybės), galime sužinoti, kaip skaitė, ką atsirinkdavo. 

Voltero instituto (jis buvo įkurtas Delisėje) leidžiamų Stu- 
dies („Veikalai apie. Volterą ir XVIII amžiaus Švietimą") de- 

vintame tome yra antrą kartą užsienyje išspausdintas Fernėjaus 
katalogas, prie kurio pridėtas labai turiningas straipsnis ir pa- 
teiktas bibliotekos skyrių aprašas. Jis atspindi savininko in- 
teresų įvairumą. Šį aprašą. tikrai verta atkartoti: 

1. Teologija ir religinės enciklopedijos ir žurnalai. 2. Teolo- 
gija ir pranešimai Mokslų akademijoje ir privilegijuotose bib- 
liotekose. 3. Prancūzijos istorija. 4. Prancūzijos istorija ryšium 
su kitų tautų istorija. Lotynų autoriai. 5. Žodynai in folio. Plu- 
tarchas. Platonas. Popuri (taip Volteras vadino savo rinkinius — 
A. A.). 6. Istorija. Popuri. 7. Volteras in quarto., Kornelis in 
guario. Žodynai in guarto. 8. Filosofija. Volteras in octavo. 
9. Italų, anglų, įvairūs prancūzų... 10. Teatras, poezija, groži- 
nė literatūra. 11. Kelionės. Komercija. Gamtos istorija, medi- 
cina... 

Pažiūrėkime į pačias Voltero knygas. Gausu įvairių Ruso 
leidinių, ir kai kurie įdėti į savininko rinkinius. Jis labai do- 
mėjosi amžino savo priešo kūriniais — kaipgi kitaip su juo 
polemizuosi? Ir kaipgi kovosi su Piktąja, neturėdamas daugy- 
bės biblijų, švento Augustino ir tėvų jėzuitų veikalų?! O Fren- 
sis Bekonas jam rūpi ne mažiau negu kadaise, rašant „Filoso- 
finius laiškus“. O galbūt jo žymiausio veikalo trečią, 1633 
metų, leidimą lotynų kalba ir 1718 metų leidimo anglų kalba. 
„Ese, arba dorovės ir politikos Suo Volteras buvo įsigijęs 
dar Londonė? 

Šit paskiausi knygų leidimai, iš kurių Volteras sėmėsi me- 
džiagą savo ankstesniems darbams —,,Karolio XII istorijai“, vei- 
kalams apie Petrą Didįjį: Niurnbergo 1742—1748 metų „Atsi- 
minimai apie Karolį XII“, 1755 metų „Petro Didžiojo dienoraš- 
tis“... Ir paskutiniai mėgstamų rašytojų Rable, Rasino leidi- 

„Tai ir bibliofilo rinkinys. 
Dabar rengiamas spaudai visų Voltero pastabų leidinys. | 


Jeigu Volteras skaitydavo visur, tarp knygų spintų, ilsėda- 
masis — sode ar laukuose, tai kurdavo miegamajame, kuris buvo 
ir kabinetas. Eidamas penktą dešimtį, Sirėjuje, lovoje te- 
rašydavo eilėraščius, eidamas septintą ir aštuntą dešimtį 
jau ne rašydavo, o viską diktuodavo. Miegodavo visai mažai 
ir neretai nakties vidury žadindavo Vanjerą ir užrašinėtojus. Ir 
ne vien tuo pasireikšdavo begalinė jo, kaip kūrėjo, nekantra. 
Diktuodavo tokiu greičiu, kad užrašinėtojai vos paspėdavo. Tik 

pradėjęs, skubėdavo kuo greičiau užbaigti. Vos užbaigęs, norė- 
davo tuoj pat pamatyti naują kūrinį švariai perrašytą ir, jeigu 
nebūdavo kliūčių, išspausdintą. Jei anksčiau daugelį kūrinių 
kurdavo metų metus ir net dešimtmečius, kaip antai „Liudviko 
XIV amžių“, ,Samprotavimus apie papročius. ..“, „Orleano mer- 
gelę“, tai dabar, aišku, amžius jį verčia skubėti ir dar labiau 
didina įgimtą nekantrą. 

Iš praėjusių dienų liko karštligiška būsena, kuri jį apimda- 
vo rašant dramas. Čia galiojo mums jau pažįstama jo taisyklė.- 
Reikalaudamas iš aktorių „velnio savyje“, to paties reikalavo 
r iš autorių, ypač poetų — ar jie būtų kūrę lyriką, ar eiliuotas 
tragedijas. 

Apie tai, kaip Volteras dirbo PAEBIe mes žinome iš Van- 
jero prisiminimų. 

Turėdamas visokių reikalų ir užsiėmimų, Volteras dabar 
labai rūpinasi savo kūrinių leidimu. Tuo rūpinosi ir anksčiau. 

Tik anksčiau jam tekdavo turėti reikalų dažniausiai su ap- 
gavikais ir gobšuoliais — tokiais kaip Van Diurenas, Grase. Net 
ir persikėlęs į Šveicariją, pirmu metu susilaukdavo nemalonu- 
mų ir čia, kol galiausiai jį ėmė lydėti leidybinė sėkmė. 

Neatsitiktinai 63-iajam „Korespondencijų“ tomui Teodoras 
Bestermanas davė pavadinimą „Krameris“. Šiame tome iš tiesų 
daug laiškų Gabrieliui Krameriui ir nuo jo. 

Ir tai nė kiek nenuostabu. Kaip tik dabar broliai Krame- 
riai išleidžia vieną svarbiausių ir vieną liūdniausių Voltero vei- 
kalų — „Istorijos filosofiją“ ir pradeda naują jo raštų leidimą. 

Gabrielis Krameris — ne tik leidėjas, bet ir Voltero drau- 
gas — išties nepaprasta - figūra, ypač tais laikais. Kas pasakys, 
kiek prireikdavo išmonės ir drąsos, kad išleistum Volterą — ir 
ne vaikantis pelno, o rūpinantis pačiais leidiniais ir, be to, vi- 
som išgalėm sergstint autorių! 

Tas, žinoma, nereiškia, kad ūmusis „patriarchas“ būdavo vi- 
sada Krameriu patenkintas, bet, šiaip ar taip, viršų imdavo 
dėkingumas ir palankumas. 

Tuo pat laiku jo kūriniai leidžiami ir kitur. Tų pačių 1765-ųjų 
balandžio 5 dieną (63-iasis tomas aprėpia tų metų balan- 
dį—liepą) Volteras dėkoja Damilaviliui už tai, kad šis spar- 
čiai ir labai paslapčia išleidžia jo „ataskaitą“ apie Kalaso by- 
lą. Laiške net nesakomas rašinio pavadinimas — tiek svarbi 
konspiracija. 

Į gyvenimo pabaigą pasirodė dar vienas draugiškas, sąži- 
ningas leidėjas — Šarlis Žozefas Pankukas. Tai jis išleido pil- 
ną jau pomirtinį Voltero raštų rinkinį, baigtą rengti drauge su 
Bomarše. m 

1778 metų kovo 7 dieną Volteras rašo šiam leidėjui iš Pa- 
ryžiaus: „Prašom, pone, man atsiųsti subrošiūruotą tomą, kurį 
sulaikyti mane paskatinote. Pats užpildysiu pralaidas, atliksiu 
pataisas. Tą patį padarysiu gavęs ir kitus tomus. Jei dievas 
leis dar pagyventi, atsidėsiu šiam darbui.visą likusį gyveni- 
mą. Ir šis likutis bus laimingas turint tokią atsparą kaip 
Jūs.“ 

Dabar Volteras piktinasi nebe leidėjais, o priekabia kriti- 
ka, nesąžininga spauda. 1765 metais jis nusiunčia kunigaikš- 
čiui de Praslenui graudų ir drąsų skundą ant šio globojamo 
„Gazet literer”, reikalaudamas apginti autorių nuo tokių re- 
dakcijų. 

Jis buvo šmeižiamas ir paskui, be to, su kūriniais išdari- 
nėjama nemaloniausios operacijos. Bet dabar jis turėjo Kra- 
mefius, o vėliau ir Pankuką. Rašytojas jau galėjo atsiremti į 
leidėjus. - 


Ne tik 63-iasis, bet ir kiekvienas Bestermano išleistas Vol- 
tero korespondencijų tomas turi pavadinimą. Antai Fernėjaus 
laikotarpio tomai vadinasi taip: „„Tankredas“, „Laikrodininkas“, 
„Kalaso byla“, „Žeksas“, „Karas Ženevoje“, „Filosofinis žody- 
nas“, ir taip toliau. Jais sudarytojai pabrėždavo susirašinėjimų 
leitmotyvą — iš pradžių dešimtmečių korespondencijos, pas- 
kui — metų, galiausiai — kelių mėnesių. Juo ilgiau truko Vol- 
tero išsiskyrimas su Paryžium ir juo nejudriau pažiūrėti jis 
gyveno, juo platesnė ir aktyvesnė buvo jo veikla, juo dau- 
giau rašydavo ir gaudavo laiškų, be atvangos gausindamas 
savo korespondentų skaičių. Paskutiniesiems nepilniems šešio- 
likai jo gyvenimo metų (1762—1778) tenka daugmaž aštuoni 
tūkstančiai numerių, o jų bendras skaičius — per dvidešimt 
tūkstančių. Skaičiai apytikriai, nes sunumeruoti ir trečiųjų 
asmenų laiškai apie Volterą. Ir vis dėlto ligūsto senelio nesi- 
liaujantis susirašinėjimas vertas tiek pat nuostabos, kiek ir ki- 
ta jo veikla. 

Tomų pavadinimai, aišku, yra sąlygiški. Didysis žmogus tuo 
ir pasižymėjo, kad labiau nei kiti švietėjai tuo pat metu užsi- 

iminėdavo visa kuo. Juk pats pavadinimas „enciklopedistas“ 
yra dvireikšmis. Jis paeina iš „Enciklopedijos“, bet turi ir ki- 
tą prasmę: šie žmonės be galo, be krašto visa kuo domėjosi 
ir užsiimdavo. O Volterui tas itin būdinga du paskutiniuosius 
gyvenimo dešimtmečius. 

Žinoma, ne visai natūralu atskirti šią įprastinę Voltero eg- 
zistencijos pusę ir, sekant Bestermanu — o jis savo ruožtu pa- 
sinaudojo paplitusiu apibūdinimu,— pavadinti jį „Europos už- 
važiuojamojo kiemo šeimininku“. 

Jo šlovė nepaliauja didėti. Tad, suprantama, didėja ir 
lankytojų skaičius, juo labiau kad „patriarchas“ vis rečiau 
kur beišvyksta, o galop ir suvis pasidaro „Fernėjaus atsisky- 
rėliu". - 

Pilis Juros kalno papėdėje be pertrūkio apgulta svečių. Ir 
iš kur tik jie neatsibeldžia! Ne tik iš kaimyninės Šveicarijos, 
bet ir iš Prancūzijos, Anglijos, Italijos, Olandijos, Vokietijos, 
Rusijos. 

Aplanko ir draugai bei vienminčiai, filosofų partijos na- 
riai: Marmontelis, Grimas, Morele, Damilavilis, ponia d'Epine, 
„filosofė peteliškė“ ponia de Sen Žiuljen, jaunasis Kondorse. 
O d'Alamberas sykį ketino tik porai dienų čia stabtelėti ke- 
liaudamas į Italiją, bet taip ir niekur neišvažiavo — prabuvo 
"pas dievinamą mokytoją kelis mėnesius. 

„Patriarchą“ lankydavo pažįstami ir nepažįstami. Vieną at- 
vesdavo didi pagarba, kitą — smalsumas, noras savo akimis pa- 
matyti didžiausią Europos įžymybę. Lankytoja Amelija Stiuard 
rašė savo vyrui iš Fernėjaus: „Pagaliau mano troškimai ir kla- 
jonės pasiekė tikslą. Maian poną Volterą ir nerezndu žodžių 
apsakyti, ką jaučiu.. 

Svečiuojasi tituluotiesi ir netituluotieji, kurių ne vienas ver- 
tesnis už tituluotuosius ir karūnuotuosius. Štai kad ir puikus 
anglų filosofas Čarlzas Džeimsas ar jaunas škotas, garsus 
politikas Džeimsas Bosvelis, įžymus "aktorius Lekenas, ne: 
mažiau įžymi Komedi fransez aktorė panelė Kleron ir... meilės 
genijus Kazanova. 

Nors Ženeva Karlui Goldoniui ir ne pakeliui, bet jis gei- 
džia pamatyti „Prancūzijos orakulą“ ir apie tai rašo iš Pary- 
žiaus 1771 metų gegužę Volterui ir kartu poniai Deni, kad. 
bus laimingas su ja susipažinęs. 

„Ligotas Fernėjaus senelis“ buvo nuostabus, tiesiog genia- 
lus šeimininkas. Jis taip mėgo priiminėti svečius, kad specia- 
liai dėl jų persirenginėdavo. Jeigu — tai pasitaikydavo reto- 
kai — lankytojų, ypač geidžiamų, dvare nebūdavo, Volteras vil- 
kėdavo baltą ilgą, kone iki kelių, palaidinę, mūvėdavo pil- 
komis kojinėmis, ir tuomet kojos panėšėdavo į plonytėles laz- 
deles; galvą dengdavo balto aksomo kepurėlė. 

Garsioje Hiubero piešinių serijoje iš „Fernėjaus patriarcho“ 
buities jis pavaizduotas naktiniais marškiniais ir naktine kepu- 
raite. Tokį jį matydavo namiškiai. 

Bet vos pririeda prie pilies vartų karieta, šeimininkas jau 
velkasi dailiai siuvinėtą išeiginę palaidinę ir liemenę su aukso 
galionais — viskas ryškiai mėlynos spalvos, o nerti rankogaliai 
tokie ilgi, kad kyšo tik pirštų galiukai... | 
Jis manė, jog kolegų draugijoje taip pat turįs atrodyti pra- 
kilniai. | 

Šeimininkas laikėsi dietos ir buvo saikingas kaip spartietis. 
Užtat lankytojus lepino puikiausiais patiekalais ir vynais, be 
to, balsiai skaitydavo „Orleano mergelės" eilių bei kitų savo 
šmaikščiausių kūrinių, skambųjį Ariostą; pasakodavo ir links- 
mų kandžių anekdotų apie kaimyninę Ženevą. 

Žinoma, labiausiai lankytojus traukė važiuoti į Fernėjų — 
kartais tūkstančius mylių, baisingais keliais — pati šeimininko 
asmenybė. Bet, ko gero, būta ir tokių, ,kuriuos sugundydavo 
išties karališkas priėmimas. 

O ženeviečius — mes žinome — ypač magino uždraustas vai- 
sius — teatras, čia dar puikesnis negu Turnėjuje, kur Voltero 
pakviesti Liono meistrai buvo surentę sceną su tokia perspek- 
tyva, kad žiūrovui atrodė aktorius esąs toli, o iš tikro stovėjo 
jam palei pat nosį. Kol dar Volteras gyvendavo ir tenai, spek- 
takliai eidavo abiejuose namų teatruose pakaitomis. Fernėjuje 
buvo suvaidinta ir „Olimpija“, ir „Skitai“ — bene demokratiš- 
kiausia Voltero tragedija. 

Įdomi smulkmena: Marmontelis atvežė poniai Deni Lenkijos 
karaliaus dantistą. Atlikdama svarbiausius vaidmenis dėdės tra- 
gedijose, ji drovėjosi deklamuoti skambias tiradas dėl švarplių 
ir sugedusių dantų. Dabar Mari Luiza įsigijo naujus dantis, 
tik, žinoma, talento ir meistriškumo tai nepridėjo. 

Pats Volteras dantisto paslaugomis nepasinaudojo. 

Dantistas Galenas buvo ir komiškos operos artistas savo tė- 
vynėje. O Fernėjuje rungėsi su Vanjeru prie šachmatų staliu- 
ko; tas, pasak piktų liežuvių, dievinęs šį žaidimą, bet pralai- 
mėjęs netverdavęs iš sielvarto. 

Pasibaigus spektakliui — ir prieš įsidedant dantis poniai De- 
ni, ir po to,— dalyviams ir žiūrovams būdavo surengiama va- 
karienė, kartais net dviem šimtams— dviem šimtams penkiasde- 
šimčiai asmenų. 

Šit kaip 1765 metais Volteras aprašo Damilaviliui pilies gy- 
venimą. Pirma pasišaipo iš atsistatydinusio jėzuito tėvo Adomo, 
savo bažnyčios kunigo. Šis tik laiko mišias ir žaidžia su šei- 
mininkų šachmatais, nes nieko daugiau nemoka, nebendrauja 
su ženeviečiais, nenuvažiuoja į miestą. O pats Volteras džiau- 
giasi galėdamas suteikti malonumo magistratui ir piliečiams — 
pasikviesti pas save, patiekti jiems puikius pietus ir vakarienę, 
pasakyti „pagiriamųjų žodžių“ ženeviečių santarvei. 

Praeis kiek laiko, ir Ženevoje įsiHepsnos pilietinė kova. Ką 
gi, jei eklogė nepajėgė užkirsti šiai kovai kelio, Volteras pa- 
rašys apie ją satyrinę poemą, nė nenutuokdamas, kokių nema- 
lonumų užsitrauks. 

Kol kas jis labai rūpinasi taika Ženevoje, kaip ir visoje že- 
mėje. Aname laiške randame kelias eilutes apie Enoną, pran- 
cūzų rezidentą Ženevoje. Jis esą nuolatos lankosi Fernėjuje, 
mato šeimininko pacifistines pastangas ir mano, kad šį darbą 
reikia užbaigti. Toliau eina svarbiausias Voltero prisipažini- 
mas: „Aš atliekų vienintelį vaidmenį, kuris man prie širdies, 
kuris išlaisvina mane nuo būtinybės bet kur išvažiuoti. Pri- 
iminėju pas save visus, labai mielai ir be jokio atlygio... (kur- 
syvas mano — A. A.) Ponas d'Aržantalis žino, jog elgiuosi 
kaip tik šitaip. Ponas kunigaikštis de Praslenas apie tai pain- 
formuotas.“ 

Baigdamas laišką, autorius neištveria nenusiskundęs: pen- 
kiasdešimt metų jis yra šmeižiamas. 

Volteras turi pagrindo skųstis ir dabar... Žinoma, jei kas 
išaiškėdavo. Kad ir kokie puikūs būdavo priėmimai, toli gra- 
žu ne visi svečiai apie šeimininką gerai atsiliepdavo. Prancūzų 
romanistei poniai de Žanlis atrodė, ,„...jog „Fernėjaus patriar- 
cho“ balsas tarsi plaukia iš kapų ir teikia jo kalbai keistą at- 
spalvį, juoba kad jis įpratęs garsiai kalbėti, nors nėra kur- 
čias. Kai pokalbis nesisuka apie religiją arba jo priešus, Vol- 

teras šnekučiuojasi natūraliai ir, būdamas toks protingas, labai 
patraukliai. Bet, man rodos, jis nepakenčia, kad bet kokiu klau- 
simu jam būtų prieštaraujama. Tereikėdavo su juo susiginčyti, 
ir jo balse atsirasdavo kandžios ir šaižios gaidos. Jis, be abejo, 
daug ką prarado iš aristokratiškos elgsenos meno, kurį turėjo 
būti įvaldęs, ir nieko nuostabaus: nuo to laiko, kai čia įsikūrė, 
lankytojai tik ir svaigina jį liaupsėmis. Net karaliai nėra su- 
silaukę tokio besaikio garbstymo. .." 

Užtat maždaug tuo pat laiku princas de Linis žavisi Vol- 
teru: „Dėdamasis prie visų nuomonės ir versdamas visus pri- 
tarti savo nuomonei, spirdamas kalbėti ir galvoti kas tik su- 
geba, teikdamas pagalbą bedaliams, statydamas vargšams na- 
mus, jis buvo geras savo namuose, geras savo kaime, jis buvo 
tuo pat metu ir geras, ir didis...“ 

Ir vėl, kaip paprastai, nemalonumą veja džiaugsmas, nuo- 
skaudą ir persekiojimą — pagerbimas, o tiems dalykams Volte- 
ras visada jautrus. 

1770 metais jam buvo suteikta garbė, kurios retai susilaukia 
gyvi patys didieji žmonės: pradėta rinkliava Voltero statulai, 
užsakytai įžymiam to meto skulptoriui Pigaliui. Birželio 23 
dieną iš Fernėjaus išskrenda laiškas rinkliavos iniciatorei Siu- 
zanai Neker: „Ponia! Tai Jums turiu būti dėkingas už vis- 
ką, tai Jūs suteikėte ramybę mano gyvenimo likučiui ir pa- 
guodą visuose jauduliuose, kuriuos gavau patirti per penkias- 
dešimt metų.“ 

Žinoma, statula rūpinosi ne vien ši protinga ir deramai ver- 
tinusi Volterą moteris. Maždaug tuo pačiu metu d'Alamberas 
rašė Fridrichui II, kad filosofų ir rašytojų bendrija nusprendė 
organizuoti rinkliavą Voltero statulai. „Jūs žinote, sire, kad vi- 
sų šalių filosofai ir rašytojai, ypač prancūzai, nuo seno jį laiko 
savo pirmtaku ir pavyzdžiu... kokią garbę suteiktų Jūsų ka- 
rališkoji didenybė, jeigu imtųsi mums vadovauti.“ 

Statula, beje, jau buvo baigta, reikalinga suma — surinkta, 
taigi d'Alamberas tik rūpinosi, kad Prūsijos karalius pagerbtų 
„patriarchą“ ir parodytų jam palankumą. Pats Volteras taip 
pat tarė esant svarbu, kad Fridrichas dalyvautų rinkliavoje. Ir 
jam rūpėjo ne tiek pats karūnuotasis draugas, kiek tai, kad 
rinkliava turėtų ne tautinį, kaip buvo numatyta, o tarptautinį 
pobūdį. Karalius ne tik davė sutikimą d'Alamberui, bet ir pa- 

informavo Volterą laišku — tokiu lipšniu, kad draugai tik var- 
gais negalais įtikino pastarąjį neskelbti laiško spaudoje. Fridri- 
chas, be to, užsakė savo porceliano manufaktūroje dievinamo 
mokytojo biustą ir nusiuntė jį į Fernėjų su užrašu Immortel 
(„Nemirtingasis“). | | 

Volterui paglostė širdį, kad į rinkliavą įsijungė ir Danijos 
karalius Kristijonas; tų pačių metų gruodžio 5 dieną jis parašė 
laišką jo didenybei, kartu pamokydamas, kaip tvarkyti valsty- 
bę: „Be abejo, dar nė vienas paprastas pilietis nebuvo pagerb-: 
tas statula. Europa turėtų jas statyti karaliams, kurie keliauja 
skleisdami švietimą, kuriė duoda pavyzdį, tikėdamiesi patys jį 
gauti, kurie ne engia valdinius, o daro juos laimingus ir nai- 
kina barbarybę. 

Aš pasiruošęs savo karjerą baigti tuo, kuo Jūsų didenybė 
ją pradėjote..." | 

Volteras buvo patenkintas ir pačia statula, pavadino Pigalį 
didžiu skulptorium, dėkojo už paslaugą. 

Siuzana Neker rašė į Fernėjų, kad visi palankiai vertina 
monumentą, tik skundėsi dėl sunkumų jį statant ir dėl skulpto- 
riaus šiurkštumo. Ypač buvo nepatenkinta, kad Pigalis panoro 
pavaizduoti Volterą nuogą. Statulos originalas 1771 metų kovo 
18 dieną papasakojo apie šį skundą laiške d'Alamberui ir pa- 
prašė, kad šis ir kiti filosofai įvertintų jo atvaizdą... „Tai Jums 
esu skolingas, tai Jūs man suteikiate vilčių.“ 

Per šį paminklą Volteras turėjo ir kitų nemalonumų bei ne- 
susipratimų. Nors gydytojas Davidas Fridrichas Štrausas ir tvir- 
tino, jog Žanas Žakas Ruso taip pat dalyvaus rinkliavoje, prieš 
ką Volteras neva smarkiai protestavęs, iš ,„,„Korespondencijų“ 
75-o0jo tomo, taip ir pavadinto —,Pigalio statula“, išaiškėja: 
skulptūros originalo priešininkas rinkliavoje dalyvauti atsisakė. 
Volteras tuo pasipiktino. Tarp kitko, žinant jųdviejų santykius, 
Ruso poelgis nė kiek nestebina. 

Ką gi, nesusipratimai bei nemalonumai kaip atėjo, taip pra- 
ėjo, o statula pasiliko, nors ji nėra tokia garsi kaip Žano Gu- 
dono skulptūra. 

Ir vis dėlto nei didžiausias skulptorius, nei didžiausias dai- 
lininkas neįstengė pavaizduoti to, nepakartojamo, Voltero, koks 
jis iš tikrųjų buvo. Amžininkų nuomonės apie jo išvaizdą, 
ypač į senatvę, nėra itin palankios, nors pasitaikydavo ir iš- 
imčių- 

Pats Volteras, tegu ir didžiai patenkintas, kad pažangiausia 
Europos šviesuomenė pastatė jam paminklą dar gyvam esant, 
neįstengė nuo tos pačios Siuzanos Neker nuslėpti savo sutri- 
kimo dėl netikusio „modelio“: „Man septyniasdešimt šešeri... 
Sako, ponas Pigalis atvažiuos lipdyti mano veido. Betgi, ponia, 
tam reikia turėti veidą! Dabar jau nepasakysi, kur jis dėjosi. 
Akys per tris colius įkritusios, skruostai panašūs į sudūlėju- 
sį pergamentą, vos prikibusį prie kaulų... Prapuolę paskuti- 
niai dantys... Niekas niekada nėra lipdęs statulos iš tokio pa- 
vidalo..." 

“O Ameliją Stiuard net po penkerių metų sužavėjo Voltero 
išvaizda: „Neįmanoma aprašyti jo akių liepsnos ir jo povyzos 
dailumo. O šypsenos žavumas! ..“ 


Volterui, kaip ir didžiumai žmonių, į senatvę paaštrėja dau- 
gelis būdo bruožų. Tiek princas de Linis, tiek ponia Žanlis yra 
savaip teisingi, nors pastaroji ir daug kur. klysta. Labiausiai, 
man rodos, verta tikėti Žanu Lui Vanjeru, ištikimu sekretoriumi 
nuo 1756 metų iki pat „patriarcho“ mirties. Pasak jo atsimini- 
mų, Volteras pasidaręs dar ūmesnis, o kartais ir atžarus. Jeigu 
seneliui paprieštaraudavę, jis beregint supykdavęs. Tačiau, rašo 
Vanjeras, niekas taip noriai nesutikdavęs su protingais argu- 
mentais. Ypač verta pabrėžti — prisimenant, kaip mėgstama tvir- 
tinti, jog Volteras niekinęs ir žeminęs prasčiokus, lyginęs juos 
su galvijais, — kad pasikarščiavęs prieš tarnus, po poros valandų 
būtinai juos atsiprašydavo, teisindamasis prasta sveikata. Visa- 
da visur buvo lipšnus damoms. Su jomis šnekučiuodamasis, žiū- 
rėk, ima ir įterpia eiliuotą ekspromtą-madrigalą. 

Kaip ir kadaise, jis tebebuvo geriausias XVIII amžiaus Eu- 
Iopos pašnekovas, mokąs ne tik kalbėti, bet ir klausytis. Ap- 
tariant rimtą problemą, savo nuomonės sakyti neskubėdavo. 

Jei pilyje niekas neviešėdavo, reikėdavo jam priminti pie- 
tus — kitaip pamiršdavo. Ir apskritai žiūrėjo pro pirštus į mai- 
tinimąsi nustatytomis valandomis. Rytą keldavosi kada įsigei- 
dęs, ir nieko nuostabaus: taip mažai ir prastai miegodavo, be 
to, naktimis dirbdavo. Užtat. labai mėgo pasivaikščiojimus — 
tiek vienas, tiek su širdžiai mielais svečiais. 

Gydydamasis pas Tronšeną ir Žekso apygardos gydytoją, 
kviečiamą ponios Deni, vis dėlto labiau vertino namines prie- 
mones. Nuolat skųsdamasis ankąs nuo Alpių sniego baltumos 

ir kamuodamas regą begaliniu skaitymu, akinių niekada nene- 
šiojo. Prausdavo akis šaltu vandeniu, Gėi to jos ir blizgė- 
davo. 

Vanjeras pasakoja ir apie tai, kad jo patronas — tegu ir 
neprilygstamo proto bei įžvalgumo, tegu dažnai vadinamas gud- 
ruoliu — būdavęs tiesiog neįtikėtinai patiklus. Beje, dar Ko- 
linis sakydavo, kad nieko taip lengvai neapdumsi, kaip jo šei- 
mininko. Ir apdumdavo... Kai dar buvo jaunas... Kai subrens 
do... Ir nė kiek ne mažiau dabar, kai paseno... Dažniausiai 
apgaudinėdavo tie, kurie daugiausia buvo iš jo patyrę gero 
ir kuriais jis labiausiai pasikliaudavo. .. 

Jo dosnumas prilygo patiklumui, nors ir turėjo tvirtai pri- 
lipusią šykštuolio reputaciją. Kas kita, jog galėdavo bylinėtis 
su kaimynu vos ne dėl rietuvės malkų: polinkis į vaidus me- 
tams bėgant padidėjo. Bet, žinoma, daug daugiau pasako tai, 
kaip jis tvarkė didžiules savo pajamas. 

Brangiai kainavo pilies ir namų teatro (iš- pradžių net dvie- 
jų) išlaikymas, o kur dar keli dvarai. Tarnų gausybė, svečių 
priėmimai... Daugybę lėšų prarydavo kolonija. Kai dėl ne- 
ramumų Ženevoje kelios šeimos buvo priverstos iš ten bėgti, 
Volteras pasikvietė jas į savo koloniją, suteikė paskolų na- 
mams statyti ir vėliau daug kam jų pats pasiūlydavo. Žinome, 
„kokį kraitį davė panelei Kornel. O ką kalbėti apie stulbinantį 
dosnumą poniai Deni; padėdavo ir jos broliui, negailėdavo pi- 
nigų ir antrai dukterėčiai. Daug pinigų išleido teisingumo pro- 
cesams vesti, subsidijuodavo savo ginamuosius ir kitus, kuriems 
to reikėdavo. 2 

Paskutiniaisiais gyvenimo dešimtmečiais paprastai atsisaky- 
davo literatūrinių honorarų, dovanodavo savo dramas akto- 
riams, kitus kūrinius — leidėjams ar nepasiturintiems jauniems 
literatams. 

Šias išlaidas turėdavo padengti pajamos iš manufaktūros ir 
komercinių operacijų. Bet kaip tik tuo metu, kai Voltero išlai- 
dos pasiekė apogėjų, jo rėmėjas kunigaikštis de Šuazelis buvo 
atstatydintas, ir tas išsyk atsiliepė „Fernėjaus patriarcho“ fi- 
nansinei būklei. Valstybinis kontrolierius de Tere pasistengė, 
kad jis prarastų 200 tūkstančių karališkajame banke. O čia lyg 
tyčia liovėsi mokėję didžiausi skolininkai Rišelje ir Viurtem- 
bergietis. Išieškoti pinigus iš pastarojo padėjo po daugelio metų 
Fridrichas II, išpirkdamas seną savo kaltę. 

Nenurimo, žinoma, ir priešai — seni ir nauji. Volterą labai 
sukrėtė vaidas su ponia Deni ir jos išvykimas dvejiem me- 
tams į Paryžių. Apie tai vėliau papasakosime smulkiau. 


Bet žmonijos ir tėvynės likimas Volterui rūpi labiau nei jo 
paties gyvenimo permainingumai ir nesklandumai. Junta artė- 
jant revoliucinius sukrėtimus. Laiške kunigaikščiui de Ševele- 
nui, rašytame dar 1764 metų balandžio 2 dieną, pranašiškai 
skamba ši vieta: „Visa, kas dedasi aplink mane, sėja revoliu- 
ciją, kuri neišvengiama, tik vargu ar būsiu jos liudytojas. Pran- 
cūzai visada pasiekia savo tikslą vėlai, betgi kada nors jį pa- 
sieks. Šviesa sklindą vis labiau ir labiau, sprogimas įvyks pa- 
sitaikius pirmai tinkamai progai, ir tada prasidės baisi sumaiš- 
tis. Laimingas tas, kas jaunas, jis dar pamatys nuostabių 
dalykų.“ | 

Ko gero, tai atviriausi Voltero žodžiai, liudiją, kad septin- 
tąjį dešimtmetį jis ne tik numatė revoliuciją, bet ir apie ją 
svajojo. Šie žodžiai — ne vieninteliai ir ne atsitiktiniai. Po- 
draug verčia suklusti „baisi sumaištis“ greta „nuostabių daly- 
kų“, kuriuos pamatysiąs tas, kas jaunas. 

Ar jis iš tikro norėjo liaudies sukilimo, ar veikiau jo bi- 
jojo? Didžioji prancūzų revoliucija, iki kurios jis neišgyveno, 
turėjo vieną pirmtakę — anglų Didžiąją buržuazinę revoliuciją. 
Volteras buvo labai rimtai ją išstudijavęs. Žavėjosi revoliucijos 
pagimdyta Didžiosios Britanijos valstybine, visuomenine, eko- 
nomine sankloda. Portatyvinis „Filosofinis žodynas“, kuriame 
apie tai daug rašoma, iš esmės 1734 metų „Filosofinių laiškų“ 
tęsinys. Bet pačią Anglijos revoliuciją jis su siaubu ir drebu- 
liu vadina „didžiuoju maištu, kai viešpatavęs šaltas žiaurumas 
ir sąmoninga kraugerystė, kai žmonėms tarpininkavęs kardas, o 
pralaimėjusiojo laukęs ešafotas“. 

Kromvelis baugina Volterą „barbariškumu“ ir „žvėrišku įžū- 
"lumu, viską aukojančiu dėl pažiūrų“ ir kartu traukia charak- 
terio jėga ir tikslo siekimu. 

Volteras, anksčiau pats save vadinęs nuosaikiu, jau ket- 
virtojo dešimtmečio tragedijose pasisakydavo kaip kovotojas 
prieš despotus ir, gailėdamasis Karolio I kaip žmogaus, pripa- 
žino jam-paskelbtą nuosprendį teisingu: | 

Volteras objektyviai prisidėjo' ruošiant Prancūzijos visuome- 
ninę mintį Didžiajai buržuazinei paskutiniojo dešimtmečio 

revoliucijai ypač nuo tada, kai tapo nevainikuotu Fernėjaus ka- 
ralium. 

Ne jis vienas ją numatė. Apie XVIII amžiaus vidurį revo- 
liucinės audros artėjimas nuskurusioje karalystėje buvo toks 
akivaizdus, kad jos būtinumą suvokė net įžvalgiausi valdžios 
šulai. Jau šeštojo dešimtmečio pradžioje markizas d'Aržanso- 
nas rašė: „Kad ir kokiuose namuose būtum, visur išgirsi pikt- 
žodžiaujant prieš karalių ir vyriausybę. Visi sluoksniai vieno- 
dai nepatenkinti. Visa tai karšta medžiaga: pasipiktinimas gali 
virsti maištu, maištas — tikra revoliucija.“ 

Netgi dar daug anksčiau įžvalgusis metro Arue klientas 
kunigaikštis de Sen Simonas perspėjo nerūpestingąjį Pilypą 
Orleanietį ir jo ministrus, kad grėsmingai artėja revoliuciniai 
sukrėtimai. Jis .nusiuntė regentui paaiškinamąjį raštą apie bū- 
tinumą sušaukti Generalinius luomus; jame rašė: „Pasipiktinę 
neigiamu atsakymu, bet nesitenkindamį tuo, kas jiems bus su- 
teikta, luomai pakels balsą. O laimėję ir dėl to išdidūs, vėl su- | 
sirinks savavališkai, ir tada įsiliepsnos pražūtinga kova, per 
kurią gali įsiskverbti kaimyninės karalystės (Didžiosios Brita- 
nijos — A. A.) santvarka.“ 

Volteras negalėjo viso to nežinoti ir apie tai negalvoti. 

Apie revoliuciją svajodamas ir jos bijodamas, Volteras ir 
Fernėjuje negalėjo kartkarčiais neprisiminti Prancūzijos pilie- 
tinių karų, pranokusių Anglijos karus išlietu krauju ir nusi- 
kaltimų skaičiumi. Jo požiūriu, nė viena iš šiųdviejų revoliu- 
cijų nesiekė bent kiek protingos laisvės... Jis anaiptol nepn- 
tarė Žano Melje nuomonei apie liaudies sukilimus. (Todėl ir 
neįtraukė į savo rinkinį maištingos „Testamento“ pradžios.) 

Podraug jo būta kur kas įžvalgesnio, nei daugeliui tyrinė- 
tojų atrodo. Volteras numatė ne tik Prancūzijos revoliucijos 
būtinumą, bet ir jos prieštaringumus, nucpuolius... Kaip tik- 
ras švietėjas aiškino, jog toks pavojus tyko revoliucijos tuo- 
met, kai prie valdžios vairo atsiduria nepakankamai apsišvietę 
žmonės... | 

Ir vis dėlto ne veltui Liudvikas XVI, atsidūręs Bastilijos 
kambaryje su Voltero ir Ruso knygomis, sušuko: „Štai kas pra- 
žudė monarchiją!" Tačiau Viktoras Hugo kiek perdėjo, ,,Devy- 
niasdešimt trečiuosiuos metuose“ sušukęs savo veikėjo lūpomis: 
„Jeigu Volterą ir Ruso būtų pakorę, revoliucija Prancūzijoje 
nebūtų įvykusi!“ Šiaip ar taip, Didžioji prancūzų revoliucija 

juos abu pripažino savo idėjiniais pirmtakais, išskirdama iš vi- 
_ sų kitų švietėjų. Tas plačiai žinoma. 

Volteras, be abejo, nebuvo radikaliausias mąstytojas XVIII 
amžiaus Prancūzijoje, kuri gerokai prieš Bastilijos šturmą pa- 
žino revoliucinės prievartos idėją. — apie tai liudija ir Mel- 
je „Testamentas“. Pirmasis ir antrasis luomas — dvasininkija 
ir aristokratija — bijojo revoliucijos, ieškojo kelių jos išvengti. 
Liaudies masės ryžtingai veržėsi drąsiai laužyti senąjį re- 
žimą ir apie tai skelbė net proklamacijomis ant Luvro sienų. 

Bet taip pat neabejotina, kad Volteras buvo visapusiškiau- 
sias savo epochos mąstytojas, ir tas itin išryškėjo per du pas- 
„ kutiniuosius jo gyvenimo dešimtmečius. 


2 skyrius 
PAROLIS „SUTRIUŠKINKITE PIKTĄJĄ!“ 


Septintasis dešimtmetis. Vartai Voltero korespondencijų to- 
mus. Šit laiškas d'Alamberui. Jis baigiasi žodžiais: „Sutriuš- 
kinkite Piktąją!“ Kitas — tam pačiam adresatui... Laiškai Did- 
ro, Holbachui, Morele, visiems vienminčiams, išsklidusiems po 
Europą, ir kiekvienas laiškas būtinai baigiasi tuo pačiu šūkiu, 
devizu, lozungu, paroliu. 

Asmeniniuose laiškuose, straipsniuose, brošiūrose, knygose 
Volteras nesiliauja kartojęs: būtina sunaikinti „šlykščią pa- 
mėklę“, „šiurpią pabaisą“, „bjaurią hidrą”. Generolas savo ar- 
mijai, vadovas savo partijai dabar kelia šį svarbiausią kovinį 
uždavinį.. Ką jis turi galvoje sakydamas „Piktoji“, „Pabaisa“, 
„Hidra“? Kad čia kalbama apie religiją, aiškiai matyti iš kon- 
teksto. Bet gal jis taiko tik į vieną kurią sektą — sakysim, į 
jansenistus? Arba tik į prietarus? Kartais pats Volteras tyčia 
išmuša iš vėžių, ištikimai laikydamasis principo „smogti ir ati- 
traukti ranką“. Jis, beje, kaip tik duoda tokį patarimą viena- 
me to meto laiške d'Alamberui. Kitame laiške tam pačiam ad- 
resatui išsyk po kvietimo „Sutriuškinkite Piktąją!“ ironiškai pa- 
aiškina: „Jūs suprantate, jog turiu galvoje tik prietarus, o 
krikščionių religiją gerbiu ir myliu kaip ir Jūs." D'Alamberas 

buvo Voltero organizuoto sąmokslo prieš Piktąją veiklus da- 
lyvis ir krikščionybę taip pat „mylėjo“. 

Ne, „Piktoji“, „Hidra“, „Pabaisa“— ne prietarai, ne kokia 
sekta ir netgi ne vien katalikybė kaip įprasta manyti. Jau Ži- 
nome, kad Volteras seniai buvo nusivylęs kalvinistais ir ne- 
kentė fanatiško jų atsidavimo savo tikybai ne mažiau negu ka- 
talikybės. 1765 metų sausio 1 dieną jis rašo Bertranui — Ber- 
no prancūzų bažnyčios (matyt, protestantų) pastoriui ir Akade- 
mijos nariui: „Jūsų religija — reformuota arba pretenduoja į 
reformuotą.“ Toliau Volteras atsisako perskaityti adresato re- 
komenduotą knygą“ apie protestantizmą — esą darbuojasi savo 
lauke. Ir po to: „Tai Jums įdomu, man — nė kiek. Aš — varg- 
šas žemdirbys, Jus švelniai mylįs ir dėl nieko nesiginčijąs." Bet 
mes jau žinome, ką reiškia darbuotis savo sode ar lauke. 

Šia data pažymėtas ir Fridricho laiškas pačiam Volterui, liu- 
dijąs, kad adresatas religija domisi ir ginčijasi. „Manau, esate 
taip užsiėmęs Piktosios naikinimu, kad neįsivaizduoju Jūsų gal- 
vojant apie ką kita. Jūsų smūgiai seniai būtų šią Hidrą pri- 
ploję, jeigu ji be paliovos nesiplėstų vis naujose vietose, ap- 
kėsdama visą žemės paviršių. Mano galva, teologija yra šar- 
latanybė, nuo seno apgaudinėjanti ir suvedžiojanti žmo- 
nes." TE 
Man atrodo, kad Volteras kvietė į kovą su visomis bažnyčio- 
mis, su visais religiniais prietardis. Kas kita, jog pavojingiau- 
sia Piktosios atmaina jis laikė krikščionybę, o iš krikščioniškų 
tikybų — katalikybę. 1767 metais jis rašė Fridrichui II: „Be 
abejo, ji (krikščionybė — A. A.) yra absurdiškiausia, kruviniau- 
sia religija iš visų kada nors buvusių religijų.“ Traktate „Die- 
vas ir žmonės“ Volteras suskaičiavo, kiek yra apytikriai reli- 
ginio fanatizmo aukų: dešimt milijonų žmonių. Didelė jų da- 
lis — krikščionybės aukos. „Krikščionių religija, — piktindamasis 
sušunka autorius, — štai kokie tavo laimėjimai! Tu atsiradai vie- 
name Sirijos kampelyje, iš kur buvai išguita, ir perplaukei jū- 
ras, kad nuneštum nesuvokiamą savo įniršį iki žemyno kran- 
tų." Tos pačios knygos kitoje vietoje jis apipila prakeiksmais 
„krikščionybę, šlykščią ir barbarišką, smaugiančią sielą ir ma- 
rinančią kūną badu ir laukimu, kada ir siela, ir kūnas bus 
sudeginti amžinoje ugnyje“. „Krikščionybė įstūmė tautas į skur- 
dą, praturtindama vienuolius ir priversdama daryti nusikalti- 
mus. Krikščionybė apiplėšė Europą ir Loretos dievo motinos 

katedroje sukrovė tiek lobių, kad jų būtų per daug išmaitinti 
20 badaujančių šalių..." Ji galėtų paguosti pasaulį (į tai ir pre- 
tenduoja), bet „paskandino jį begalinių kautynių kraujyje ir į 
užtraukė jam begalines nelaimes“. - 

Tą dešimtmetį Volteras kerta Piktajai daugybę smūgių. Ra- 
šyti jam reiškė ir veikti. Ir jis veikė prieš fanatizmą, nepakan- 
tumą, prietarus, neteisingą pasaulio sampratą — veikė mums jau 
pažįstamais „Samprotavimais apie tautų papročius ir dvasią“, 
išleistais 1762 metais, nors čia tai ir nebuvo svarbiausias ir vie- 
nintelis jo uždavinys, veikė pliekdamas feodalinę dvasininkiją, 
apgaudinėjančią ir apiplėšinėjančią liaudi. Veikė filosofiniais 
traktatais — „Svarbūs lordo Bolingbroko tyrinėjimai“ (1767), „Die- 
vas ir žmonės" (1769) bei kitais. 


Septintajame dešimtmetyje smarkiai puldamas krikščionybę, 
Volteras iš pradžių manė nebūsiant sunku sugriauti šį visiškai 
supuvusį statinį, kuris tik iš lauko atrodo dar stiprus. „Jį pa- 
statė dvylika žmonių. — 1760 metų liepos 24 dieną rašė jis 
d'Alamberui, turėdamas galvoje apaštalus.— O jam sugriauti pa- 
kaks penkių ar šešių veiklių ir susitarusių žmonių.“ Jis siūlo 
ir organizuoja sąmokslą, kurio dalyviai, pasak jo, turėtų veikti 
ne tik labai vieningai, bet ir „paslapčiomis“, „,nekišdami galvos 
budeliui". Jie neturį žūti kaip Samsonas, užvertęs šventyklą 
ant priešų — filistiečių ir pats Žuvęs po jos griuvėsiais. 
~ Voltero gudravimus, kurių griebdavosi kovodamas su .Pik- 
tąja, vertino jaunasis Marksas. Jis taip rašė apie Voltero „Bib- 
liją, pagaliau sūsilaukusią paaiškinimo“, — autorius „tekste skel- 
bia netikėjimą, o pastabose gina religiją“, „ir ar tikėjo kas nors 
šių pastabų atperkamąja galia?“ l 

Supratęs, jog kova bus kur kas sudėtingesnė, nei buvo nu- 
matęs, Volteras rašo vis daugiau teorinių ir propagandinių kū- 
rinių ir vis plačiau 'juos skleidžia. Bet ir labiau nei kada nors 
stengiasi nuslėpti savo autorystę. O jai išėjus aikštėn, nieku gy- 
vu neprisipažįsta — juk gautų sėdėti Bastilijoje iki gyvos gal- 
vos vien už šeštajame dešimtmetyje parašytą ir dabar vėl iš- 
platintą ,„Penkiasdešimties pamokslą“. O jo buvusiam draugui 
velioniui Žiuljenui Lametri, kuris mirė Berlyne 1751 metais ir 
kuriam vėliau priskyrė šį „Pamokslą“, niekas nebegali grėsti. 
Toks pat saugus nuo visų pavojų ir neseniai miręs lordas Bo- 
lingbrokas. Velionio nepatrauksi atsakomybėn už neva išVers- 

tus iš anglų kalbos „Švarbius lordo Bolingbroko tyrinėjimus“ 
bei kitus ne mažiau kandžius antiklerikalinius kūrinius, išleis- 
tus jo vardu, o iš tikrųjų parašytus Voltero. 

Jis, didžiausias ' konspiracijos meistras, naudojęsis — prime- 
nu— 137 slapyvardžiais: velionių, gyvųjų ar išgalvotomis 
pavardėmis, jau nekalbant .apie anonimus,— jis dar išradinges- 
nis dabar, svaidydamas į religiją ir pasenusį režimą vis sun- 
kesnes ir taiklesnes ,,„bombas“". 


Volteras rūpinasi vieningumu ne mažiau negu „slaptingu- 
mu“. Nepaliauja uoliai vadovauti sąmokslui prieš Piktąją, ra- 
šo, spausdina, platina galybę knygų, brošiūrų, lapelių, nepalik- 
damas nuošaly ir dramos žanrų, ir į tą patį taikinį kertančių fi- 
losofinių apysakų. Sąmokslo dalyviai — ne vien jo armijos, fi- 
losofų armijos, karininkai ir kareiviai:: Nuo centro arba są- 
mokslo štabo — Fernėjaus — sklinda vis platesni ratilai. Vol- 
teras, puikus strategas ir taktikas, kiekvieną dalyvį panaudoja 
atsižvelgdamas į jo sugebėjimus ir galimybes. Abatas Moiele 
parašo „Inkvizitorių vadovėlį“, tad reikia kuo plačiau paskleis- 
ti šią nuostabią knygą, galingą jų arsenalo ginklą. 

Damilavilis — taip pat „Enciklopedijos“ bendradarbis — to- 
kios knygos nėra parašęs. Užtat jis nuolatinis švietėjų ryšinin- 
kaš, ir tam tikslui labai praverčia pašto viršininko pareigos. 
Jis konspiratyviai suriša Volterą su Didro, Holbachu, kitais 
-persekiojamais enciklopedistais. Be. to, perduoda pavojingus 
rankraščius leidėjams ir perrašinėtojams: ko išspausdinti nejma- 
noma, tas paplinta po visą Europą nuorašais. D'Aržantalis pa- 
sistengia, kad Paryžiaus scenose eitų Voltero tragedijos, o jos 
kliudo tą patį taikinį. D'Alamberas ne tik pasisako prieš Piktą- 
ją, bet ir verbuoja sąmokslo šalininkus Prancūzijos Akademi- 
joje. Gydytojas Tronšenas parūpina informacijos,— tas irgi la- 
bai svarbu. 

Ypač nuostabu, kad Volteras sugebėjo įtraukti į sąmokslą ne 
tik užkietėjusį bedievį Fridrichą II, nuo seno niekinusį bažny- 
tininkus, bet ir Jekateriną II, Stanislovą Poniatovskį, vokiečių 
kurfiurstus ir kurfiurstes, markgrafus ir markgrafienės, kitų 
valstybių princus ir princeses, kunigaikštį de Šuazelį, markizę 
de Pompadur, kiekvienam paskirdamas kovavietę ir puikiai nu- 
vokdamas jų įsitikinimų ir nuoširdumo ribas. 

Jau vien Voltero septintojo ir aštuntojo dešimtmečio kūri- 
nių išvardijimas, vien jo adresatų ir adresantų sąrašas užim- 
tų labai daug vietos. Ir visa, ką jis per šiuodu dešimtme- 
čius darė ir rašė, lydėjo devizas „Sutriuškinkite Piktąją!“— 
kaip kito devizo „Bet reikia darbuotis savo sode!“ varia- 
cija. 

Žinoma, mūsų požiūriu, Volteras kritikavo religiją kiek pa- 
viršutiniškai, o kartais, ypač bibliją, ir stačiokiškai. Bet turime 
vertinti jo kritiką istoriškai, visų pirma iškeldami didžiulį jos 
vaidmenį tais laikais. 

Portatyvinio „Filosofinio žodyno“ straipsnyje „Dievas“ pa- 
brėžiama tikėjimo į aukštesnę esybę būtinumas, bet atmetama 
„Kerštingas dievas“, „dievas policininkas“ ir oficialiosios tiky- 
bos įvesta bausmės už nusikaltimą sankcija, atvėrusi kelią mi- 
-lijonams nusikaltimų. 

Šiame straipsnyje randame ir abejonių dievo buvimu, kaip 
ir abejonių jo nebuvimu. Neturi įrodymų nei viena, nei ki- 
ta. „Bet jeigu dievas egzistuoja, tai būti jo mokiniu — vadi- 
nasi, matyti jo taurią širdį ir teisingumo kupiną išmintį.“ 

To paties „Žodyno“ straipsnyje „„Deistas“ sakoma: „Deistas — 
žmogus, tvirtai tikįs į aukštesnę esybę, tiek pat gerą, kiek ga- 
lingą, visa ką sukūrusią... be žiaurumo baudžiančią už nusi- 
kaltimus ir su meile atlyginančią už geradarystes. Deistas ne- 
žino, kaip dievas baudžia, kaip daro gera, kaip atleidžia; 
deistas ne toks drąsus, kad tartųsi žinąs, kaip dievas pa- 
sireiškia. Bet jis žino, kad dievas pasireiškia ir kad jis 
teisingas.“ Toliau pabrėžiama: deistas neišpažįsta jokios kitos 
tikybos. 

Kiti Voltero apibūdinimai dar aiškiau sako, kad deizmas — 
ne religija, prieštaraujanti kitoms religijoms, ir kad jis atitinka 
bendrą jo paties požiūrį. 

„Kas yra deistas?"— klausia autorius ir atsako: „Tas, kuris 
sako dievui: „Aš prieš Tave lenkiuosi ir Tau tarnauju.“ Bet 
čia tik pradžia. Toliau rašoma: „Tas, kuris sako turkui, kinui, 
indėnui, rusui: „Aš Jus myliu." Autorius eina dar toliau: „„Deis- 
tas tiki, kad visi žmonės — broliai.“ 

Akademikas V. Volginas teisingai pažymėjo, kad Volteras 
pripažino dievą spiriamas praktinių poreikių. O man rodos, kad 
visų svarbiausias „praktinis poreikis“ jam buvo kova sū oficia- 
lia religija ir baisiaisiais jos palydovais — nepakantumu ir fa- 

natizmu, kova už teisingumą; nieku gyvu jis nebūtų pritaręs 
liaudies mulkinimui, siekiant ją pažaboti. Per garsiai Vol- 
teras šaukė, kad nesant dievo, reikėtų jį išgalvoti. Šių 
žodžių nebuvo galima neišgirsti, ir jie buvo girdimi. O 
antra vertus, šis posakis turi tęsinį: ,„...tačiau to nereikia, 
nes dievas yra.“ 

Taip mėgstama Volterą priskirti prancūzų švietėjų dešinia- 
jam sparnui, kad atkakliai nematoma nei jo visapusiškumo, nei 
kaip jis suderindavo privačios nuosavybės gynimą su rūpesčiu 
dėl liaudies ir tautų gerovės, dėl kiekvieno žmogaus ir žmoni- 
jos gerovės. 

O kad Voltero pasaulėžiūra buvo grindžiama viso nediteren- 
cijuoto trečiojo luomo gynimu, čia ne tik jo silpnybė, bet ir 
jėga. Diferencijuoti imta vėliau — jo mokinių, enciklopedistų, 
Didro, Ruso ir kitų. 

Vienas nuostabiausių „Fernėjaus patriarcho“ poelgių septin- 
tajame dešimtmetyje — kad jis. pirmas išspausdino Melje „Tes- 
tamentą", tegu ir ne visą, be maištingiausios dalies. Šį puikų 
kūrinį Volteras panaudojo kovodamas prieš Piktąją.:'1762 metų 
vasario 26 dienos laiške (su tuo pačiu paroliu) d'Alamberui jis 
primena: „Mirdamas Žanas Melje atvirai pasakė, ką galvoja 
apie Kristų.“ Po dvejų metų tam pačiam „didžiam, ir dievina- 
mam filosofui“ rašo: „Melje „Testamentą“ turėtų nešiotis kiek- 
vienas doras žmogus!" 

Vien tas byloja, kad kovojant su Piktąja, Volterui svar- 
biausia — ginti teisingumą, žmogaus ir piliečio teises. Religija — 
viena priespaudos formų ir todėl remiasi teisėtumo nepaisymu 
ir šio pasaulio viešpačių savivale. Šios blogybės taip pat turi 
"būti likviduotos. Voltero parolį, devizą, lozungą reikia supras- 
ti plačiau nei kovą su visomis religijomis. Gerasis teisingasis 
jo dievas iškeltas priešpriešiais bet kokiai priespaudai, bet 
kokiam žmogaus teisių apribojimui. 

Jis pastatydino Fernėjuje bažnyčią ir liepė jos frontone iš- 
graviruoti: „Dievui pastatė Volteras.“ Rodydamas užrašą sve- 
čiams, juokdavosi ir sakydavo: „Puikus žodis tarp dviejų skam- 
bių vardų.“ O užrašas buvo polemiškas, programinis, rimtas. 
Jis reiškė, jog Volteras nepripažįsta tarpininkų tarp dievo ir 
savęs, tarp dievo ir žmonių, tik pripažįsta dievą. Bažnyčioje, 
aišku, buvo laikomos pamaldos parapijiečiams. Bet teisybės 
senjoras buvo pasiekęs pergalę: jo bažnyčioje meldėsi ir kata- 

likai, ir protestantai. Anais laikais negirdėtas religinis pakan- 
tumas! | 

Žinoma, Voltero išpažįstama religija — deizmas (jis vadin- 
davo ją „šventa ir natūralia“, labiausiai paplitusia), pripažįstąs 
dievą tiktai gerą, bet vis dėlto dievą, kirtosi su jo filosofija. Bet 
dar „Traktate apie metafiziką“ (1734) dievas jam yra tik pirma- 
pradė priežastis — taigi ne dievas kanoninės tikybos - požiūriu. 
Šiai sampratai Volteras buvo ištikimas ir vėliau, kai permanė 
materializmą, kai iš esmės tapo materialistu. Ne šiaip sau jo 
mokiniai ir draugai-oponentai, nuoseklūs materialistai ir ateis- 
tai, savo mokytoją juokais vadindavo „koz-finalistu“ (nuo žo- 
džių cause — priežastis ir finale — pabaiga). 


3 skyrius 
TEISYBĖS ADVOKATAS 


Kas nėra girdėjęs apie Dreifuso bylą ir jo gynėją Zola, apie 
Multano bylą ir Korolenkos vaidmenį joje? j 

Bet Volteras buvo pirmasis rašytojas, ne tik stojęs prieš 
` nepakantumą, kuriam, kaip pasakė Viktoras Hugo per didžio- 
jo žmogaus šimtąsias mirties metines, atstovavo religija, kaip 
neteisingumui — justicija, tamsumui — liaudis, — taigi ne tik sto- 
jęs, bet ir nugalėjęs. Iki Voltero kalasai visada būdavo kalti, 
o teisėjai — teisūs. | 


Nuostabiausia, kad toli gyvendamas, Volteras iš pradžių nei 
žinojo, nei girdėjo šios bylos, apie kurią visur buvo kalbama: 
„Kalasas nužudė savo sūnų bausdamas už atsivertimą į kitą 
tikybą. Tai ritualinė žmogžudystė. Kas per siaubas!“ O kai gan- 
das apie ją pasiekė Fernėjų, „patriarchas“ iškart taip pat pa- 
smerkė „žudiką“, nubaustą pagal Tuluzos parlamento nuospren- 
dį. Tuo metu Volteras jau buvo nusivylęs protestantais, o Ka- 
„ laso būta hugenoto; jo sūnus neva perėjęs į katalikybę ir iš 
rimtųjų žavėjęsis teatru. Filosofas pasakė: „Ne kažin ko mes 
verti, bet hugenotai, pasisakydami prieš Komediją, blogesni ir 
už mus. Štai atsirado teatro nekentėjas, vien dėl to nužudęs 
savo sūnų. Žanas Žakas puldinėja teatrą ir galėtų padaryti tą 

patį". Volteras nepraleisdavo progos nepatraukęs per dantį 
Ruso. 

Bet atėjus informacijai — ji paprastai ateidavo greitai, tik šį 
sykį suvėlavo,— Fernėjaus išminčiaus pozicija Kalaso bylos at- 
žvilgiu pasikeitė. Iš Tuluzos atvažiavo d'Alamberas ir papasa- 
kojo apie procesą. Volterą kaipmat ėmė kamuoti nemiga. Pik- 
toji susidūrė su Piktąja, katalikai su protestantais. Jis dar ne- 
žinojo, katrų teisybė. Bet tarėsi privaląs ją išsiaiškinti, sužinoti, 
kaip iš tikro buvo. Nei pasmerktojo kaltė, nei nekaltumas 
nėra įrodyti, kadangi tikro tardymo nebuvo — tai Volteras gana. 
gretai suprato. 

Ką gi, jis pats ištardys, kad ir įvykdytas nuosprendis. Čia 
jame pabudo teisininkas. Remdamasis nekaltumo prezumpcija, 
jis ryžosi surinkti Kalaso nusikaltimo įrodymus. Jeigu jų nėra, 
_ vadinasi, teisėjų apsirikta ir nuteistąjį reikia po mirties reabi- 
~ lituoti. 

Žodžiu, jis užsikrovė darbą, kurio neatliko nei tardytojai, 
nei teismas. Dar neįsitikinęs Kalaso nekaltumu, suprato kalti- 
nimą nesant įrodytą, ir tai jam sužadino nepasotinamą teisė- 
tumo troškulį. . 

Taigi pradžioje Volteras susidomi Kalaso byla ir jos imasi 
lyg ne kaip kovotojas su Piktąja, o kaip Arue ir ypač Domarų 
palikuonis. Kantrybę, šaltakraujiškumą, įžvalgumą, bešališkumą, 
energiją — visas šias savybes panaudoja tam, kad tiesiog kla- 
siškai atliktų tardymą. Dar svarbiau, jog ši byla užnuodijo jam 
sąžinę. Jis privalėjo jos imtis ir ėmėsi. 

Iš Fernėjaus vienas po kito plaukia laiškai. Kardinolas Ber- 
ni — jį pirmą Volteras paprašė susimąstyti apie baisią Tuluzos 
bylą — nepanoro sielotis ir atsitraukti nuo pramogų; jis net ne- 
atsakė. Antras laiškas išsiunčiamas kunigaikščiui de Rišelje, 
Langedoko gubernatoriui... Dar nesulaukęs atsakymo iš seno 
savo bičiulio, Volteras gauna žinią, jog Kalaso sūnūs — Ženevo- 
je, tremtyje. Jis vėl rašo Berni. Aristokratas, žinia, yra aristo- 
kratas, todėl galiausiai atsiliepia. Bet kaip?! Kardinolas niekuo 
"netiki ir niekur nenori kištis nei žinoti apie neteisėtumą ir 
neteisybę. 

Rišelje, atvirkščiai, neva tuojau pat nuvažiavo į Tuluzą, ta- 
čiau sergėdamas draugą nuo šiurpios teisybės, ilgai tylėjo. Tik 
po to, kai lankytojas ponas Robotas, apsišvietęs ir subtilus, su- 
sirašinėjąs su Biufonu, Nekeriu, Ruso, pasakė Volterui žiaurią 

teisybę, Rišelje pagaliau taip pat parašė apie baisiąją mirtį. 
Jis, beje, patarė bičiuliui savo nuošalybėje užsiimti kuo ki- 
tu, na kad ir darbuotis Fernėjaus sode ar pasinerti į savo 
poeziją. 

Ar galėjo Volteras paklausyti antro patarimo — jis, kuris 
vėliau pavadins nuveiktą gerą darbą puikiausiu savo kūriniu? 
Na, o dėl pirmo patarimo, tai jau žinome, kaip jis suprato for- ` 
mulę „kiekvienas turi darbuotis savo sode“. Šiuo momentu jo 
„sodas“ buvo Kalaso byla. 

Gerai, kad iš karto atsirado Voitero šalininkas. Gydytojas 
Tronšenas be jokio vargo gavo ir pateikė jam įrodymus, kad 
Rišelje ėmė žinias ne iš Tuluzos, o iš Bordo parlamento. Beje, 
skirtumas mažas: visi parlamentai — o su jais ir teismai — ėjo 
išvien. : p 

Dabar „patriarchas“ galutinai įsitikino, kokia stipri korpora- 
cijos dvasia šiuose neteisėtumo sambūviuose ir „ryžtingai at- 
suko nugarą visiems Prancūziios ir Navaros parlamentams“. Tai 
buvo dar vienas labai svarbus argumentas, kad Kalaso procesą 
reikia revizuoti jam pačiam. 

Tardymas eina toliau. Volteras susisiekia su Tuluzos komer- 
santais ir advokatais, tvarkančiais atvykėlių į Ženevą reikalus. 
Pats ten važiuoja, norėdamas apklausinėti juos kaip liudytojus. 
Daugiausia kamantinėja Kalaso sūnus. 

Vis dėlto būtų neteisinga manyti, kad jis vadovaujasi vien 
neapykanta katalikų bažnyčiai, nors jau yra pakankamai pa- 
grindo teigti, jog kalta ji, o ne nubaustasis. Protestantų fana- 
tizmas Volterui ne mažiau atkarus, tik čia dar įpainiota jo mei- 
lė teatrui. 

Ką ir sakyti, jam gaila Kalaso šeimos, tebekenčiančios ir 
tebepersekiojamos. Bet, šiaip ar taip, jis yra Arue, pernelyg 
blaivus ir skeptiškas jo protas, kad pasiduotų tik impulsyviam 
širdies balsui. | 

Kad sugrąžintum teisingumą — o tai svarbiausia — visų pir- 
ma reikia išsiaiškinti tiesą. Todėl jis ir veikė kaip tikras tar- 
dytojas. Ne šališkai kamantinėjo, o kvotė Donatą Kalasą ir jo 
brolį Pjerą. Pastarasis buvo vyresnis, labiau išprusęs ir daug 
daugiau informuotas; buvo patrauktas atsakomybėn ir dalyvavo 
teisme kaip vienas kaltinamųjų. Volteras kvotė jį keturis mė- 
nesius, sakytum pats būtų teisęs Kalasą ir visus kitus. 

Kiek atidos čia prireikė! Kokį juridinį sąžiningumo pa- 
vyzdį jis rodė Tuluzos kapitulai-municipalitetui ir parlamen- 
tui, visiems tardytojams, prokūrorams, teisėjams ir advo- 
katams! | 

Karštai širdžiai talkino šaltas protas. Pamažėle jis pažino vi- 
sus nuteistojo šeimos narius, visiems spendė pinkles, abejojo 
kiekvienu jų žodžiu ir išsiaiškino viską iki galo. Dabar, 1763 
metų vasario 13 dieną, jis turėjo teisę parašyti: „Nebėra nie- 
ko, ko nebūčiau padaręs teisybei išaiškinti. Iškvočiau daugelį 
artimų Kalasams žmonių apie jų elgesį ir įpročius. Labai dažnai 
ir daug kvočiau pačius -šeimos narius. Todėl jų nekaltumu esu 
tikras kaip savo paties egzistavimu." 


Prieš papasakojant apie Voltero rūpesčius ir pergalę, verta 
supažindinti skaitytojus su tuo, ką jis sužinojo per kruopščiai 
atliktą tardymą, ir pridurti vieną kitą smulkmeną, išaiškėjusią 
vėliau. | 

Visų pirma, kas gi buvo nubaustašis Žanas Kalasas? Protes- 
tantų tikybos prekybininkas, gyvenęs su šeima Tuluzoje ir tu- 
rėjęs kuo geriausią reputaciją. Iš Keturių .jo sūnų du — Markas 
Antuanas (vyriausias) ir Pjeras — gyveno su tėvais. Lui, per- 
ėjęs į katalikybę, gyveno atskirai ir retai juos aplankydavo. 
Ketvirtas, dar berniukas, Donatas, mokėsi Nime. Dvi jaunutės 
dukros dažniausiai leisdavo laiką pas pažįstamus. 

“Jųdviejų nebuvo ir tą lemtingą 1761 metų “spalio 13-osios 
vakarą. Tėvai, Markas Antuanas ir Pjeras vakarieniavo didžia- 
jame pirmo aukšto kambaryje. (Priminsiu, kad vakaruose pirmu 
aukštu vadinamas mūsiškis antras — A. A.) Prie jų prisidėjo 
Marko Antuano draugas ponas Lavesas. Grįžęs iš Bordo, jau- 
nuolis rado savo namus užrakintus: visi buvo išėję. Tad jis pa- 
traukė pas Kalasus. 

Po vakarienės Markas Antuanas pakilo iš užstalės, nuėjo į 
virtuvę ir pasakė tarnaitei, kad jam tvanku, kad eis pakvėpuoti 
tyru oru. Niekas nekreipė dėmesio į jo išėjimą, ir už stalo buvo 
šnekučiuojamasi toliau, kol Lavesas pastebėjo Pjerą žiovaujant 
ir pakilo atsisveikinti. Ponas Kalasas ir Pjeras, paėmęs žvakę, 
nuėjo palydėti svečio iki paradinių durų. 

Ponia liko viena. Umai apačioje pasigirdo sielvartingi šauks- 
mai.. Ji išsigando ir nėjo pati pažiūrėti, nusiuntė tarnaitę. Ši 
ilgai negrįžo, ir Ana Roza ryžosi lipti apačion. Tačiau Lave- 

sas užtvėrė jai laiptus ir paprašė grįžti į valgomąjį. Iš karto 
ponia pakluso. Bet netrukus, perimta susijaudinimo, neiškentė 
ir nulipo žemyn. Prieškambaryje ant grindų gulėjo Markas 
Antuanas. Guosdamasi motina iš pradžių pamanė, kad jis nu- 
alpęs. Deja... j 

Štai dėl ko ji buvo išgirdusi nevilties šauksmus. Kai Žanas 
ir Pjeras Kalasai lydėjo Lavesą, visi trys pamatė nelaimingąjį 
kabant ant medinio skersinio, skirto kartūno rietimams. Tuoj 
pat nuėmė, mėgino atgaivinti. Deja, buvo vėlu... 

Atitokęs nuo užgriuvusio sielvarto, jau esant gydytojui, tė- 
vas pasakė Pjerui: 

— Norint išgelbėti nelaimingos mūsų šeimos garbę, nerei- 
kia kelti triukšmo. Tavo brolis nusižudė. 

Šis perspėjimas paaiškinamas tuo, kad XVIII amžiuje Pran- 
cūzijoje savižudžiai buvo lyginami su žmogžudžiais ir draudžia- 
ma juos laidoti. Tie žodžiai, pasakyti iki tardymo, kol dar ne- 
buvo iškeltas baisus kaltinimas tėvui, kad jis nužudęs sūnų, re- 
gis, turėjo užkirsti kelią bet kokiam prasimanymui. Deja, tai 
ne tik negelbėjo, bet pakenkė. Kalasai buvo apkaltinti mela- 
gyste, nors jie sakė teisybę; apkaltinti tuo, kad tvirtinę, jog 
Markas Antuanas nusižudęs. 

O triukšmo išvengti vis tiek nepavyko. Vos sužinojusi, kad 
sūnus negyvas, motina pagavo taip šaukti, kad subėgo kaimy- 
nai ir praeiviai. Nepaprastą uolumą parodė tuojau pat prisistatę 
kapitulos valdininkai. Vienas jų, Davidas de Bodrižas, suvai- 
dino ypač šlykštų vaidmenį. i 

Lavesas jau anksčiau buvo nuskubėjęs pakviesti, pagal vie- 
ną versiją, policijos, pagal kitą — gydytojo. Grįžęs rado namą 
apsuptą keturiasdešimties kareivių. Nors ir žinodamas -einąs pra- 
žūtin, . jaunuolis pasivadino Kalasų draugu ir pasisakė ką tik 
iš. jų išėjęs. Tada jį įleido, bet ne į namą, o į šėlstančią 
minią. 

Vargšas mėgino paaiškinti, kaip mirė Markas Antuanas. Jo 
niekas nesiklausė. Jau pasigirdo šūksniai: „Kas nužudė?“ Ir 
čia pat kažkas iš nertėjančios minios suriko: „Marką Antua- 
ną nužudė jo tėvai hugenotai dėl to, kad jis atsivertė į kata- 
likybę!“ 

Šis klaikus šmeižtas ir pražudė Žaną Kalasą. Šmeižtas pa- 
siekė kapitulos tarnautojo Bodrižo ausis, ir jis nusprendė bū- 
siant naudinga jį laikyti teisybe. Be menkiausių įrodymų ap- 

kaltino tuos, kurių nebuvo net kuo įtarti. Neapžiūrėjęs ir ne- 
ištyręs vietos, kur buvo rastas negyvėlis, neturėdamas manda- 
to areštui, jis pripažino pavojingais nusikaltėliais visus, kas tą 
vakarą buvo Kalasų namuose, ir juos suėmė. Nė krata nebuvo 
atlikta namuose. Jei tai būtų buvusi žmogžudystė, žudikai 
būtų galėję kuo puikiausiai pasislėpti. Jis net nepasirūpino 
išaiškinti, ar būta susirėmimo tarp kariamojo ir tariamo ko- 
riko, nors, regis, stiprus jaunuolis negalėjo nesipriežinti; be 
to, kaip senas tėvas — jis ir tapo svarbiausiu kaltinamuoju — 
galėjo įveikti sūnų?! 

Visa tai nė trupučio nedomino Bodrižo. Nedomino ir tai, 
ked Marko Antuano kambaryje nebuvo aptikta nė vienos kny- 
gos. liudijančios jį perėjus ar norėjus pereiti į katalikybę. 
Teismui net nebuvo pateikti dokumentai, rasti jo kišenėje. 

Tuo tarpu suimti Kalasai naiviai tikėjosi, jog Bodrižas, iš- 
klausęs jų parodymus, visus paleis. 

— Nė nemanykite iš čia greitai išeiti! — pasakė tas. Jis jau 
buvo padaręs nuosprendį nekaltiesiems. 

Ir galbūt dar baisiau, kad tokį pat nuosprendį buvo pada- 
riusi minia. Fanatiškiems katalikams hugenotai negalėjo būti 
nekalti. 

Taip per garbėtrošką valdininką, siekusį padaryti karjerą, 
ir per minios fanatišką tamsumą atsirado ši siaubinga ir ab- 
surdiška byla. Bodrižas vairavo visą jos eigą ir skundėsi kai 
kuriais savo kolegomis, kad šie nepakankamai jį remią. Bet 
ryžtingiau prieštarauti irgi niekas nesiryžo. Negelbėjo nė tai, 
kad ministras, gavęs šiurpulingą pranešimą apie nusikaltimą, 
nieko šiurpaus jame neįžiūrėjo. 

O juk tereikėjo tardytojams ir teisėjams susidomėti pačiu 
Marku Antuanu Kalasu, ir visos abejonės dėl jo savižudybės 
kaipmat būtų išsisklaidžiusios. 

Jam buvo dvidešimt aštuoneri. Protingas, gabus, apsišvietęs jau- 
nuolis sėkmingai studijavo teisę ir, atrodė, turėjo visas galimybes 
padaryti puikią advokato karjerą. Bet tam reikėjo turėti liudi- 
jimą, kad jis yra katalikas. Ši liudijimą Markas Antuanas leng- 
vai gavo iš Laveso tėvo, žymaus Tuluzos advokato, tikro pro- 
testanto, bet formaliai kataliko. Iš čia ir kilo versija apie ri- 
tualinę žmogžudystę. Kad ji neturėjo pamato, įrodo įvykių ei- 
ga. Iš Marko Antuano buvo pareikalauta, kad gautų pažymėji- 
mą iš Sent Etjeno katedros klebono. Šis pareiškė neduosiąs 

dokumento tol, kol jaunuolis neatliksiąs išpažinties, o to, ne- 
išduodamas savo tikybos, jis negalėjo padaryti. 

Markas Antuanas puolė į visišką neviltį ir vienam savo 
draugui prisipažino, kad jo išsvajota karjera sužlugo. Taigi iš 
tikro išėjo atvirkščiai, nei tvirtino minia ir Bodrižas: Markas 
Antuanas kataliku netapo. 

Kadangi advokato profesija dabar buvo nepasiekiama, jau- 
nuolis turėjo imtis komercijos, nors ja dygėjosi. Nenuostabu, 
kad iš karto patyrė nesėkmę. Būdamas ambicingas, vos prisi- 
vertė tėvą prašyti pagalbos, bet šis atsisakė imti sūnų už kom- 
panioną, teisingai manydamas jį nesugebėsiant tvarkyti reika- 
lų. Vėl nesėkmė! - 

Ieškodamas „paguodos“, Markas griebėsi lošimų kavinėje 
„Katr Bijar“ ir, svarbiausia, įsitraukė į teatro mėgėjo veiklą. 
Pagal daugelio liudytojų parodymus, jis gerai deklamuodavo 
ir, matyt, neatsitiktinai pasirinkdavo monologus ir scenas — 
kad ir Greso tiradą iš pjesės „Sidnėjus“ ar Hamleto monolo- 
gą,— kur abejojama gyvenimo prasme, kalbama apie mirtį ir 
net apie savižudybę. Jaunuolio gyvenimas buvo sužlugdytas, ir 
jis nusižudė, nes negalėjo nenusižudyti, 

Tačiau teisėjams nerūpėjo nei velionio būdas, nei minčių 
tėkmė, nei permaininga dalia. Jie nenorėjo pripažinti savižu- 
dybės. Jiems, kaip ir Bodrižui, buvo daug naudingiau įsigyti 
populiarumą fanatiškai nusiteikusioje minicje ir susilaukti ka- 
talikų bažnyčios palankumo paskelbus, kad Markas Antuanas 
buvo nužudytas priešininkų už naują vienatinį teisingą savo 
tikėjimą. | 

Apie tai tris sekmadienius iš eilės skelbė kunigai ir abatai 
iš visų Tuluzos katedrų ir bažnyčių. Tuo pačiu metu į pareng- 
tinę apklausą buvo kviečiami tik tie liudytojai, kurie buvo 
aiškiai nusistatę prieš Kalasų šeimą. 

Ir tris savaites nelaidojo lavono, apipylę kalkėmis, kad ne- 
sutrūnytų. Piktnaudžiaudamas valdžia, Bodrižas dar iki nuo- 
sprendžio — o jo daryti parlamentas anaiptol neskubėjo — pa- 
reikalavo, kad „nužudytasis“ kaip katalikas (?) būtų palaidotas 
griežtai laikantis apeigų. 

Įdomu, kad Sent Etjeno katedros klebonas, tiksliai žinoda- 
mas, jog Markas Antuanas į katalikybę neperėjo, iš pradžių 
nesutiko atlaikyti už jį gedulingų pamaldų. Užtat vėliau, kai 
eretikas ir dar savižudys buvo pripažintas šventu kankiniu, ak, 

kaip tada šis dievo tarnas derėjosi su kitos to miesto šven- 
tyklos kunigu, katram iš jųdviejų turi atitekti didi garbė su- 
teikti jo kūnui amžiną atilsį! į 

O laidotuvių prašmatnumas! Jos praėjo su tokia pompa, kad 
virto dar viena bausme nekaltai šeimai ir buvo tikra šventva- 
giška komedija. Karstą supo keturiasdešimt katalikų klebonų 
ir abatų, o priekyje žengė atgailautojai baltais drabužiais: esą 
ir pats velionis Markas Antuanas atgailavęs dėl savo erezijos. 
Atgailos buvo paskelbtos ir kitose katedrose ir bažnyčiose. O 
vienoje ant kalvos stūksančioje koplyčioje buvo pastatytas ske- 
letas, vaizduojantis Marką Antuaną su kankinio palme vieno- 
je rankoje, o kitoje —su lentele, kurioje buvo įrašyta lo- 
tyniška atgailos formulė. Buvo kalbama, kad šią išmonę 
pasiūlė neseniai atsivertęs ir todėl itin aistringas katalikas ve- 
lionio brolis Lui. Ko jis buvo vertas, galima spręsti kad ir 
iš to, jog privertė tėvą paskirti jam pensiją už atsižadėjimą 
savo tikybos... „Meilusis“ sūnelis tik tada aplankydavo tė- 
vus, kai prireikdavo pinigų. O dabar nutarė susikrauti kapi- 
talą ir iš katalikų bažnyčios — per falsifikaciją ir pasityčiojimą 
iš mirusio brolio. 


Kaip buvo vedamas procesas? Kalaso gynėjas prokuroras 
Diuku pats įkliuvo į kilpą, paspęstą Bodrižo ir jo vadovaujamų 
kapitulos valdininkų. Mat jie atidėjo teismą trims mėnesiams 
ir, svarstant bylą, surengė viešą kaltinamųjų atgailos aktą. Tas 
iš anksto nuginklavo gynybą. Advokatas Satyras mėgino pa- 
teikti Žano Kalaso nekaltumo įrodymus. Jo net nesiteikė 
išklausyti. 

Kaltinamųjų būta penkių: Kalasas tėvas, jo žmona Ana Ro- 
za, Pjeras, Lavesas jaunesnysis, tarnaitė Žana Vinjer. Vis labiau 
piktnaudžiaudami valdžia, kapitulos valdininkai nepabijojo 
tardyti kankindami, nors ši baisinga teisė priklausė tik aukš- 
čiausiajam teismui. 

-Nelaimingoji tarnaitė buvo pripažinta tariamo nusikaltimo 
bendrininke vien dėl savo ištikimybės šeimininkams. Tas buvo 
dar beprasmiškiau ir baisiau, nes tikinčioji katalikė Žana kiek- 
vieną mielą rytą klausydavosi mišių ir net buvo prisidėjusi prie 
Lui atsivertimo. Jeigu žmogžudystė būtų iš tikro įvykusi, ji 
pati pirmoji būtų pranešusi. Bet jai nebuvo ko pranešti, nebuvo 
ko prisipažinti... Ir ji nei prisipažino, nei savo šeimininkų 

apkaltino. Tada apkaltino ją pačią nusižengus priesaikai; jos 
ne tik neatskyrė nuo proceso, ne tik nepaleido iš ka- 
lėjimo, bet netgi uždraudė ten priiminėti komuniją, kas jai, 
tokiai dorai ir dievobaimingai, buvo didžiausia pragaištis. Ža- 
nos išpažinties klausytojas taip pat nepateikė teismui jokios 
medžiagos prieš ją. 

Nagrinėdamas procesą, Volteras surado šį argumentą ir ne- 
nuginčijamai įrodė, kad net tuo atveju, jeigu žmogžudystė ir 
būtų įvykdyta, tarnaitė joje nebūtų galėjusi dalyvauti. 

„Traktate apie tikybinę toleranciją ryšium su Žano Kalaso 
žūtimi“ Volteras nubaustajam mirtimi apginti pateikia tą aplin- 
kybę, kad jis, būdamas protestantas, trisdešimt metų savo na- 
muose laikė tarnaitę katalikę. 

Procesas vyko Tuluzos parlamente, ir ponai teisėjai buvo 
geriausi krikščioniškojo teisingumo vykdymo taisyklių ir pro- 
cedūros žinovai. Todėl juo labiau jie susikompromitavo kaip 
tikrasis tribunolas, „kad iš teisybės turėjo tik jo formą. Jie 
pasidavė miestą apvaldžiusiai fanatizmo aistrai, jie ir pa- 
tys kurstė šią aistrą. Tuluzos gatvėse netilo riksmas: „Ka- 
lasas — sūnaus žudikas!“— prastų piemenų vedamos bandos 
riksmas. Lygiai tokia nuotaika buvo ir teismo salėje, nors ir 
atrodė santūresnė. 

Vienintelis parlamento narys, de Lasalis, teišdrįso ginti Ka- 
lasą. Vienas kolega jam sušuko: 

— Pone, jūs pats — Kalasas! 

— O jūs — minia! — atšovė de Lasalis. 

Abi replikos tiksliai perteikė proceso atmosferą. ' 

Štai kaip Viktoras Hugo liepsningoje nemarioje kalboje at- 
sako į klausimą, dėl kieno interesų savižudybė buvo paversta 
nužudymu. „Dėl religijos interesų. Ir ką apkaltino nužudymu? 
Tėvą. Tėvas — hugenotas, ir jis neva norėjęs nubausti savo 
sūnų, panorusį tapti kataliku. Siaubingas ir faktiškai neįmano- 
mas dalykas... Vis viena: tėvas nužudė sūnų, senukas pakorė 
jaunuolį! Teisingumas dirba, ir šit atomazga... 1762 metų kovo 
9 dieną į miesto aikštę atveža žilagalvį vyrą, Žaną Kalasą; jį 
nuogai išrengia, užveda ant ešafoto, paguldo ant rato ir stip- 
riai prie jo pririša. Šalia Kalaso ant ešafoto — trys žmonės: 
bausmei vadovaujantis municipalinis patarėjas Davidas, kuni- 
gas su nukryžiuotuoju rankoje ir budelis su geležiniu diržu. 

Apstulbęs senukas nežiūri į kunigą, jis mato prieš save tik 
budelį. Šis pakelia diržą ir sutreškina jam ranką.“ 

Hugo smulkiai nupiešia visą bausmės procedūrą ir užbaigia: 
„Iš viso čia buvo aštuonios bausmės.“ Ir po kiekvienos tokios 
bausmės, kai budelis suknežindavo Kalasui ranką ar koją, tvo- 
damas per kiekvieną du sykius, nelaimingąjį, patarėjui įsa- 
kius, atgaivindavo, davę pauostyti druskos, ir kunigas jam prie 
lūpų priglausdavo kryžių su nukryžiuotuoju. Bet Kalasas kiek- 
vieną kartą įstengdavo vyriškai nugręžti galvą. 

Kad galiausiai baigtųsi jo kančios, budelis trenkė paskutinį 
smūgį storuoju diržo galu ir sutraiškė krūtinės ląstą. Pasak ki- 
tos versijos, budelis Kalasą pasmaugęs ir jo kūną įmetęs į ugnį, 
kad vėjas išnešiotų likučius. Koks skirtumas? 

Bausmė, arba aštuonios bausmės, truko dvi valandas. Ir visą 
šį laiką Kalasas girdėjo balsą, įkalbinėjantį jį atgailauti už pa- 
darytą prieš viešpatį dievą nusikaltimą. Į velnišką susidorojimą 
įpainiojo ir dievą! Volterą tai ypač papiktino. 

Taip baigė gyvenimą Žanas Kalasas, geras žmogus, sąžinin- 
gas prekybininkas, mylintis vyras ir tėvas, ištikimas karaliaus 
valdinys, joks maištininkas, joks ramybės drumstėjas. Jis mirė 
kaip reta vyriškai ir ramiai. Kunigui Buržui, vedusiam jį į Gol- 
gotą, pasakė: „Nejaugi ir jūs, tėve, tikite, kad galima- nužudyti 
sūnų?!“ Nežmoniškai kankindami, jį vertė išvardyti nusikaltimo 
bendrininkus. Nelaimingasis sukaupdavo jėgas ir atsakydavo: 
„Nebuvo nusikaltimo, nebuvo ir bendrininkų!“ Volterui persa- 
kė ir paskutinius jo žodžius: „Aš pasakiau teisybę. Aš mirštu 
nekaltas.“ 

Kai budelis užmušinėjo auką, Buržas net šaukte šaukė, kad 
ji prisipažintų. Kodėl bažnyčiai, kapitulai, parlamentui reikė- 
jo Kalaso prisipažinimo? Kad nuramintų savo sąžinę? Iš tie- 
sų, kas gali būti baisiau už nešvarios sąžinės kančias?! 
Bet tam reikia turėti sąžinę... O gal jie bijojo būsimų kartų 
teismo? 

Ir šis teismas įvyko... Tegu po trisdešimt metų... Tegu 
buvo teisiami ne jie, o jų sūnūs, anūkai... Revoliucijos liau- 
dies tribunolas atvedė į giljotiną palikuonis neteisiųjų kaltin- 
tojų — jie, o ne tas; kuris mojosi diržu, buvo tikrieji Kalaso bu- 
deliai. 

Davido Bodrižo anūką 1795 metais užvedė ant ešafoto. Jis 
neparodė tokio dvasios tvirtumo kaip Žanas Kalasas. 

O jo senelio neapėmė abejonė nė įvykdžius bausmė svar: 
biausiai aukai. Jis pranešė ministrui, kad visi trokštą- dar kan- 
kinimų „nusikaltėliams“. Esą reikia sulaužyti kaulus ir „pakar- 
tojo“ motinai, ir Pjerui... Susidoroti su visa Lavesų šeima. Mi- 
nistras nepritarė jo pasiūlytoms žiaurybėms, bet per vėlai per- 
prato šio tuščiagarbio dvasios menkumą ir niekšingumą. Tik 
panaikinus nuosprendį Bodrižas buvo pašalintas iš pareigų. 

Kalaso šeima taip pat nukentėjo, tegu ir ne taip žiauriai. 
Sūnūs ir motina buvo išsiųsti į Ženevą.. Net dukteris, nors jų 
tą lemtingą vakarą, kai Markas Antuanas pasikorė, NEDUVo na- 
muose, uždarė į vienuolyną. 


Volteras privalo reabilituoti mirusį Žaną Kalasą, jo žmoną, 
vaikus, Lavesą, tarnaitę. Turi visą pasaulį įtikinti, kad jie ne- 
kalti. Bet pirmiau reikia įtikinti valdančiuosius. Norėdamas 
organizuoti ministro de Sen Floranteno apgultį, jis mobi- 
lizuoja Rišelje, kunigaikštienę d'Alvil, kunigaikštį de Vila- 
rą, net smulkų tarnautoją Menarą. Gydytojas, kasryt duo- 
damas valstybės veikėjui dozę vidurius laisvinamųjų vaistų, 
turi duoti ir dozę Kalaso bylos. 

Į ką tik Volteras nesikreipia, kam tik nerašo! Įgrįsta kanc- 
leriui ponui de Lamuanjonui ir Atskaitomybės rūmų. preziden- 
tui ponui de Nikolaji. Visomis galiomis kabinasi į markizę de 
Pompadur, primindamas buvusią draugystę, maivydamasis, links- 
mindamas ir, svarbiausia, stengdamasis favoritę sugraudinti, įti- 
kinti, kad, nors nebegalima išgelbėti Žano Kalaso gyvybės, rei- 
kia išgelbėti teisybę. 

Atrodo, jis sugebėjo išjudinti net Tuluzos parlamentą. Tei- 
sėjai jau nebebuvo įsitikinę savo paskelbto nuosprendžio teisin- 
gumu. Kalaso žūtis, jau antrą kartą sukėlusi triukšmą visoje 
Europoje, privertė drebėti ne vieną patarėją. Dabar, po Vol- 
tero atlikto tardymo, neva padarytas nusikaltimas atrodė la- 
bai neįtikimas. Kaip šešiasdešimt aštuonerių metų senelis ga- 
lėjo vienas pakarti dvidešimt aštuonerių metų jaunuolį? Ar tu- 
rėjo jis bendrininkų? Jeigu turėjo, greičiausiai juo galėjo būti 
antrasis sūnus, Pjeras. Tai kodėl šis buvo išteisintas? Pjero 
atžvilgiu menkai argumentuotas pasirodė esąs ne tik nuospren- 
dis... O Pjero išvarymo iš Tuluzos komedija? Privertė išeiti 
pro Sen Mišelio vartus, kad čia leistų sugrįžti pro kitus var- 
tus... Paskui uždarė pas vienuolius jakobinus ir pažadėjo lais- 

vę, jeigu pereisiąs į katalikybę. Kas per absurdiška represijų 
raizgalynė?! Bet ir čia nesibaigia baudėjų nenuoseklumas. Pje- 
rui tapus kataliku, jis išsiunčiamas į protestantų Ženevą. 

„Kaip galėjo Lavesas specialiai atvažiuoti iš Bordo pasmaug- 
ti savo draugo, iš anksto nežinodamas apie tariamą jo atsimeti- 
mą?“ (Volteras) | 

Tačiau, kaip pamatysime, Tuluzos parlamentas dar nepasi- 
davė. Žž 

Kyla klausimas: kodėl filosofas, taip kruopščiai ir rūpes- 
tingai apklausinėjęs Kalaso sūnus, taip řgai nesikreipė į 
jų motiną? Ji buvo visiškai pribaigta,-sugniuždyta patirtų iš- 
gyvenimų. 

Baisi jos būklė paaiškina, kodėl Volteras, prieš pradėda- 
mas ginti Kalasą, turėjo įveikti pirmą kliūtį — gauti nubaustojo 
mirtimi našlės sutikimą. Ji priešinosi, nenorėjo. Tada jis rado 
išeitį — apeliavo į motinos širdį. Priminė, kad be sūnų — du bu- 
vo prie jos, trečias, seniai atsiskyręs nuo šeimos, elgėsi kaip 
priešas — ji dar turinti dukteris, uždarytas atokiame vienuoly- 
ne. Ponia Kalas tik ir gyveno chimeriška viltimi jas pamatyti. 
Volteras sugebėjo ją įtikinti, jog ši viltis taps realybe, jog 
merginų kančios pasibaigs ir jos bus grąžintos motinai tik tuo 
atveju, jei nuosprendis bus peržiūrėtas. Šitaip jis išgavo nelai- 
mingos našlės sutikimą. Maža to, net įkalbėjo ją nuvažiuoti į 
Paryžių. Tegu ten pamatys šią sustingusią it statula moterį, 
šį skausmo ir kančių be kaltės įsikūnijimą! Kai paryžiečiai pra- 
pliups gailesčio ašaromis, kai vienu balsu raudos su nepaguo- 
džiama našle ir motina, Volteras žinos — ledai pajudėjo. Ponios 
Kalas kelionės labui jis padaro viską. Ne tiktai aprūpina ją re- 
komendaciniais laiškais savo draugams ir įtakingiems asme- 
nims, bet ir iš anksto jiems parašo, duoda Anai Rozai pata- 
rimų ir apsčiai pinigų kelionei bei pragyvenimui Paryžiuje... 
Labai daug savo lėšų išleidžia gynimui ir organizuoja pinigų 
rinkliavą. Melagingą legendą apie jo šykštumą paneigia infor- 
macija apie Male banke jo atidarytą einamąją sąskaitą Anos 
Rozos Kalas vardu, taip pat išlikę ir Bestermano išspausdinti 
daugelis jo raštiškų nurodymų bankininkams apie išduotinas 
našlei sumas iš jo einamųjų sąskaitų. Štai, pavyzdžiui, vienas 
nurodymas 1762 metų rugsėjo 5 dieną iš Delisės buvo adresuo- 
tas bankininkui Ampui Kampui: „Aš išsiunčiau poniai Kalas 
laišką, kad ji galinti pasiimti iš mano einamosios sąskaitos tris 

šimtus livrų. Tikiuosi, ši verta užjautimo vargšė šeima išsikovos 
teisingumą." 

Volterui be galo svarbu, kad nubaustojo mirtimi našlė pa- 
sirodytų Paryžiuje ir Versalyje. Teisėjams maža, kad pats Vol- 
teras atstovauja teisybei, teisėtumui, kilnumui. Reikia, kad žodį 
tartų visuomenė, publika, minia, liaudis! Jeigu Tuluzos parla- 
mentas nuteisė nekaltuosius šaukiant miestelėnų miniai: „Mirtis 
Kalasui!", tai dabar, norint išgelbėti, ką dar galima išgelbėti, 
reikia paryžiečių šauksmo: „Reabilituokite Kalasą!“, „Teisingu- 
mo Kalasų šeimai!“ Ir paryžiečiai tikrai ims taip šaukti, jei 
savo akimis pamatys nubaustojo mirtimi našlę. 

Įtakingais ryšiais ir nenuilstamu rūpinimusi Volteras garan- 
tavo jai širdingą priėmimą. D'Aržantaliai stengėsi kaip įmany- 
dami. Veiksmų programa buvo diktuojama iš tolo. Reikia su- 
"prasti, kad Volteras čia matė ne tik vieno neteisingo nuospren- 
džio peržiūrą, nors ir kokia svarbi ji buvo, bet ir apskritai žmo- 
gaus gynimą nuo kėsinimosi į jo gyvybę, į laisvę, į teisę bent 
jau žinoti, .dėl ko į visa tai kėsinamasi. 

Suklystume manydami, kad Volteras ėmėsi gynimo tik po 
to, kai pasisakė — apie tai jau rašėme,— jog bylą ištyrė kaip 
reikiant ir tiki Kalasų nekaltumu kaip savo paties egzistavimu. 
Tuo galima įsitikinti iš Ampui Kampui duoto nurodymo datos. 
1762 metų rugpjūčio 16 dieną Volteras instruktuoja našlę: „Aš - 
manau, kad ponia Kalas perduos markizei de Pompadur laišką, 
kur jai daugiau kaip prieš mėnesį parašė profesorius Tronše- 
nas, gindamas Kalasą. Tikiuosi, toks pat laiškas yra ir ponui 
-Kene. Tie, kurie siunčia ponią Kalas į Paryžių, padiktuos Jums 
trumpą ir jaudinantį laišką ponui Kene (enciklopedistas — 
A. A.), ir tai padarys didelį įspūdį. Būtų taip pat labai naudin- 
ga, jeigu Jūs parašytumėte keletą žodžių į Versalį kunigaikš- 
čiui de Vilarui, Prancūzijos vyriausiajam sakalininkui.“ Volte- 
ras čia pat pataria Anai Rozai užsitikrinti pono de Nikolaji — 
Atskaitomybės rūmų prezidento, kanclerio giminaičio ir jaunes- 
niojo draugo — paramą. 

Po devynių dienų Volteras vėl rašo peniai Kalas apie mėgi- 
nimus paveikti pirmąją karaliaus favoritę bei kitus įtakingus 
asmenis: „Klysta tie, kurie sako, jog ponia de Pompadur nesu- 
sidomėjo šia byla. Ji negalėjo ir neturėjo veikti atvirai. 
Bet,. aišku, šiurpus įstatymų sulaužymas ją taip sujaudino, kad 
ėmėsi visų įmanomų priemonių, podraug vengdama susi- 

kompromituoti. Štai todėl ponia Kalas gali tikėtis jos para- 
mos.” Perspėja našlę, kad ši nesistebėtų, „jei ministras Floran- 
tenas neperskaitys to, kas jam bus įteikta,— per pačias audien- 
cijas neskaitoma,—ir jei ponas Nikolaji nesugrąžins popierių, 
juos peržiūrėjęs“... 

Taigi prasidėjo Voltero ir jo draugų, Kalaso draugų mūšis 
su Tuluzos parlamentu. Iškilo pirmas keblumas — gauti iš teis- 
mo pačią bylą. Advokatui Marjetui, Kalaso gynėjui, tai ne- 
pavyko. Parlamentas nieko neatsakydavo — tuo metu jis buvo 
opozicijoje prieš karalių ir vyriausybę. Liaudis klydo manyda- 
ma, jog parlamentas gina jos interesus. Iš tikro jis gynė tik 
savo išimtines teises. 

Jau rašėme apie Prancūzijos parlamentų konservatyvumą 
net palyginus su Liudviku XV, jo ministrais ir ypač rūmais. Tai 
parlamėntai degindavo Voltero, Helvecijaus, kitų švietėjų kny- 
gas. Tai jie drauge su katalikų bažnyčia buvo didžiausi Volte- 
IO priešai, kai ne vienas apsišvietęs aristokratas, ministras ir 
net monarchas dažnai jį remdavo, būdavo jo sąjungininkas. 

Buvo itin keblu tai, kad bylos peržiūra priklausė nuo Tu- 
luzos parlamento. Ir Laveso tėvas, bijodamas jo, nerimavo ir 
nepritarė Voltero iniciatyvai. Būgštavo, kad jei šią siaubingą 
bylą atnaujins, jo pirmąkart išsigelbėjusį sūnų pakars. Ir ne- 
galėjai smerkti Laveso: labai jau daug kuo jis rizikavo! 

Bet ir kebliais atvejais Volteras mokėjo suktis. Jeigu metro 
neveikia raginimai ginti teisybę, tai reikia jį patraukti kuo 
kitu. Volteras pasistengia, kad sujaudintas tėvas atvažiuotų 
į Paryžių. O atvažiavęs šis veikiai sumeta, kad įmanoma nu- 
galėti niršius Tuluzos teisėjus... Susitinka su svarbiais Pran- 
cūzijos, Anglijos, Olandijos asmenimis, su vokiečių princais, 
ir šie, Voltero paveikti, skiria .labai stambias sumas Kalaso 
gynybos fondui, pridurdami lėšų „patriarcho“ išlaidoms. Jis 
pats negali atvykti į Paryžių, bet ir iš savo tolybių sugeba iš- 
aiškinti metrui Lavesui, kad šis disponuotų tomis lėšomis savo 
nuožiūra. Paaiškina ir tai, kad anoms didžioms personoms rūpi 
ne tik Kalaso byla, bet ir kitos, mažiau rizikingos, užtat la- 
biau pelningos bylos, kurioms taip pat praverstų advokato 
paslaugos. Žodžiu, jis prisitraukė metrą ir per turtingą klien- 
tūrą. Taip Volteras pasiekė, kad Lavesas vyresnysis, kurio da- 
lyvavimas gynyboje buvo labai svarbus, „pamėgtų teisybę“ ir 
atsikratytų baimės. 

Ką ir kalbėti, Volteras mokėjo pasinaudoti gausiomis savo 
pažintimis. Ypač dabar... Šiaip jau nesitaikstantis, nūnai lai- 
kosi principo: „Mums reikalingi draugai, su niekuo nesipyk- 
sim.” Iš „nuošalybės“ energingai verbuoja naujus ir naujus ša- 
lininkus. Pasisekė, žinia, ir išgauti bylą iš Tuluzos. 

Bet ponia Kalas nepateisino jo vilčių. Jis parašė našlei: 
„Jeigu būtų trupinę kaulus mano tėvui, aš šaukčiau garsiau!“ 
O mes jau žinome, kaip jis „mylėjo“ savo tėvą. 

Na kad Ana Roza nepakankamai šaukė ir verkė — už ją 
šaukė ir verkė jis pats. Jeigu anksčiau d'Aržantaliui rašė, kad 
ant kelių meldžia jį pasikalbėti su de Šuazeliu, galinčiu iš mi- 
nistro de Sen Floranteno sužinoti teisybę, tai dabar „angelui 
sargui“ įduoda — žinoma, tam, kad šis persiųstų toliau,— tokį 
argumentą: „Kalaso našlė atvyko į Paryžių ieškoti teisingumo. 
Ar išdrįstų, jeigu vyras būtų buvęs kaltas?!“ Kitame laiške: 
„Kaip niekad esu įsitikinęs Kalaso nekaltumu ir Tuluzos par- 
lamento piktadaryste.“ 


Norėdamas paveikti visuomenės nuomonę, Volteras 1762 
metų rugpjūtį išspausdina savo brošiūrą „Elizabetos Kaning 
(kita neteisybė — A. A.) ir Kalaso istorija“. Viso labo dvide- 
šimt puslapių, jokių aistrų, užtat geležinė logika. Šis leidinys 
buvo papildytas „Brolių Kalasų laišku apie tėvo procesą“ ir 
susilaukė labai didelio atbalsio. Advokatai Marjetas ir Voltero 
pakviestas garsusis de Bomonas savo rūožtu išspausdina ,„At- 
siminimus apie Kalaso bylą“. Veikiausiai ir čia neišsiversta 
be Voltero. Abi brošiūros prisidėjo prie plačiausio bylos 
svarstymo. 

Verta pridurti, kad „„Kalaso proceso“ pavadinimas ,Kalaso 
reikalu“ galėjo sukelti maištą, reformą, net revoliuciją — tokia 
įkaitusi atmosfera buvo Paryžiuje, tiek balsų reikalavo nubaus- 
tojo pomirtinės reabilitacijos! 

Šiųdviejų brošiūrų dėka apie „skandalą“ sužinojo visa Pran- 
cūzija, ir jis peržengė jos sienas. Švietimo Europa susidomėjo 
baisiomis viduramžių justicijos piktžaizdėmis, atsivėrusiomis ant- 
roje XVIII amžiaus pusėje. 

Bet iki pergalės toloka. Jau, rodos, susvyravę ponai iš Tu- 
luzos parlamento vėl apkursta. Labai čia jiems tas rašeiva, tik 
ir težinąs viską ir visus išjuokti, labai čia tie jo pamiletai! Ne 
vien Tuluzos parlamentarai juokdamiesi kalbėjo, kad pradėta 


326 


kampanija neturi jokios reikšmės: Prancūzijoje dažniau teisia- 
mas materializmas, negu išteisinami kalasai. 

Žodžiai buvo sąmojingi, bet liudijo apie jų autorių bukumą: 
juk Kalasas — pats Volteras. Jis vienas tegalėjo sukelti tokį 
triukšmą ir, papurtęs Tuluzos teisėjus už perukų, pasiekti. kad 
nugalėtų tikras teisingumas. To negana: remdamasis proceso 
medžiaga, 1763 metais išspausdina anoniminį ,„Traktatą apie pa- 
kantumą“. Stengiasi visus įtikinti, kad jį parašęs vienas gera- 
širdis kunigas. Kaip yra iš tikrųjų, mes žinome iš Voltero laiško 
Damilaviliui. 

Dabar viskas eina į pergalingą pabaigą. Pasiseka palenkti į 
reabilitacijos pusę patį Šuazelį. Tai labai daug, bet dar ne vis- 
kas. Parlamentai gatavi kelti maištą, jei bus pajudintas Tuluzos 
nuosprendis. 

Ir galiausiai Karaliaus taryba nagrinėja kasaciją. Posėdyje 
dalyvauja keli ministrai, premjeras kunigaikštis de Šuazelis, 
kunigaikštis de Praslenas, trys vyskupai. 

Taryba patvirtina dvidešimt keturių teisėjų asamblėjos spren- 
dimą; ši asamblėja 1764 metų birželio 4 dieną vienbalsiai pa- 
naikina Tuluzos nuosprendį. Reikia pasakyti, kad Asamblėjos 
sudėtyje buvo ir teisėjų įš Tuluzos. 

Vienas šių teisėjų, matydamas, kad jis ir jo kolegos pra- 
laimėjimo neišvengs, kreipėsi į kunigaikštį d'Oeną: ` 

— Monsinjore, ir geriausias arklys gali suklupti. 

— Taip,— atsakė šis, — bet ne visa arklidė. 

Ponia Kalas buvo priimta Versalyje. Tai, beje, didelės reikš- 
mės neturėjo. Ji matė karalių, bet karalius jos nepamatė: tą 
akimirką, kai jo didenybei jau buvo bepristatą našlę, kažkas 
paslydo ir pargriuvo; kilo šurmulys, ir Liudvikas praėjo 
pro šalį. z 

Užtat visi skaitė teismo asamblėjos pranešėjo protestanto 
raštą, panaikinantį nuosprendį, žinojo, su kokiu žavėjimusi 
ir pagarba paryžiečiai priiminėjo ponią Kalas — visai kitaip nei 
tuluziečiai. 

Žinoma dar viena įdomi smulkmena. Geraširdė vienuolė iš 
to paties vienuolyno, kur buvo laikomos Kalaso dukterys, pa- 
juto vienai jų, Nanetei, simpatiją ir isitikino visą šeimą buvus 
nekaltą. Ji pasiuntė kancleriui nepaprastai jaudinantį, nuosta- 
biai raiškų ir teisingą laišką. Bet kai nuosprendis buvo 
panaikintas ir Nanetė panoro išsakyti dėkingumą Volterui, 

tą pačią vienuolę pagavo siaubas. Jos akimis, Volteras buvo 
gyvas velnias. 

O kol Paryžiuje, Prancūzijoje, Europoje dedasi čia aprašyti 
įvykiai ir laimima pergalė, šis angelas ar velnias — savo 
Fernėjuje. 

Apie ginamojo reabilitaciją jis sužinojo iš d'Aržantalio laiš- 
ko. Kaip tik pas jį buvo Pjeras Kalasas. Kartu perskaitę apie 
laimingą užbaigą, senelis ir jaunuolis puolė vienas kitam į glė- 
bį, ir jų ašaros liejosi viena srove. Apie tai Volteras papasakojo 
d'Aržantaliui, atsakydamas į jo laišką. 

Tačiau „Kalaso reikalas“ dar nebuvo užbaigtas. Tuluzos par- 
lamentas ir toliau kaip įmanydamas kaišiojo pagalius į ratus. 
Pareikalavo, kad ponia Kalas užmokėtų už dvidešimt keturis 
nuosprendžio nuorašus (toks buvo kasaciją peržiūrėjusių teisė- 
jų skaičius), už popierių, perrašinėjimą. Jai tai buvo didžiulė, 
neįkandama suma. 

„Kaip?! — sušuko apie tai sužinojęs Volteras.— Aštuoniolik- 
tame amžiuje, filosofijai ir moralei šviečiant žmoniją, traiško 
kaulus niekuo nekaltam žmogui, nubalsavus aštuoniems prieš 
penkis, ir reikalauja penkiolikos tūkstančių livrų... už tribu- 
nolo keverzonių perrašymą! Ir dar nori, kad už tai sumokėtų 
našlė!" Šią sumą davė Volteras ir jo draugai. Naujos pinklės 
ponią Kalas įstūmė į tokią neviltį, kad prie pat sėkmės slenks- 
čio ji vėl norėjo viską mesti. Volteras turėjo dar sykį jai 
priminti įkalintas dukras. Tik tuomet Ana Roza įgavo jėgų 
kovoti toliau. l 

O jėgų prireikė nemažai. Norint reabilituoti jau ne mirusj- 
ji, o gyvuosius, teko juos įkalinti Konsjeržeri kalėjime — tokia 
buvo tuometinių Prancūzijos teisingumo organų procedūra. 
Taip ir buvo padaryta su Ana Roza ir Pjeru Kalasais, Lavesu. 
Kokia juridinio stiliaus — ir kaltinimo, ir išteisinimo — vie- 
nybė! 

Galų gale, tik 1765 metų kovo 9 dieną, padaromas — taip 
pat vienbalsiai — galutinis nuosprendis: reabilituojami visi kal- 
tinamieji Marko Antuano tariamu nužudymu. Jų vardai turi 
būti išbraukti iš Konsjeržeri kalinių sąrašo. Šis kalėjimas — Pa- 
ryžiuje, o išbraukti turi tie patys Tuluzos teisėjai. Jie nenusi- 
leidžia, nepaklūsta nė aukštesnės instancijos sprendimui. Advo- 
katas Lavesas išbraukia sūnų savo ranka. 

Reabilituotieji pagaliau laisvi... Jie turi teisę reikalauti kom- 
pensacijos iš neteisingai juos nuteisusio parlamento. Turi, bet 
nedrįsta. Jam nė pats karalius negali įsakyti. Tik Revoliucija 
atėmė iš parlamentų neteisėtumo privilegijas! 

O pagal tuometinius papročius ponia Kalas ir jos šeima iš 
tikro buvo reabilituotos tada, kai karalienė teikėsi priimti ją 
pačią su dukromis, nors, Marijos Leščinskos akimis, jos buvo 
eretikės. Sostas pasirodė esąs liberalesnis už parlamentą, ir 
nubaustojo mirtimi našlė laiminga! 

Tiesa, karūnos geradarybė tuo nesibaigė. Liudvikas XV Ka- 
lasų šeimai davė 36 tūkstančius livrų. Volteras tuo buvo taip 
patenkintas, kad 1765 metų balandžio 17 dieną rašė Damilavi- 
liui: „Jeigu karalius žinotų, kiek žmonių jį laimina ir kitose ša- 
lyse, suprastų, .kad dar niekada nebuvo taip naudingai išleidęs 
savo pinigų.“ Netrukus rašo ir markizui d'Aržansui: „Ką pa- 
sakys, brangus markize, proto ir žmoniškumo priešai, sužinoję,. 
jog karalius davė 36 tūkstančius livrų?!“ 

Ar suprato našlė, kad to, ką Volteras nuveikė Kalaso ir vi-- 
sos jų šeimos labui, teisybės, laisvės, žmogaus orumo labui, 
būtų užtekę padaryti jo vardą nemirtingą? Galbūt nesuprato. 
Užtat suprato pažangūs protai. Jau žinome, kaip didžiai įver- 
tino Didro savo vyresnio vienminčio žygdarbį laiškuose Sofi 
Volan. Jis rašė ir pačiam Volterui: „O mano bičiuli, šit pui- 
kiausias genijaus panaudojimas!" 

Tik šis nesitenkina tuo, ką pasiekęs. 1765-ųjų vasarį parei- 
kalauja atstatydinti Bodrižą: „Tikiuosi, jam brangiai kainuos 
Kalaso kraujas!“ Ir — mes žinome — Bodrižas buvo atleistas, 
jo lošimas praloštas. 

Tragedijos atomazga pagal taisykles buvo laiminga. Ir vis 
tiek Volterui nebuvo leista grįžti į Paryžių užtraukti užuolai- 
dos. Ir tegul. Jis rašė: „Mes jaučiamės, lyg patys būtume 
reabilituoti drauge su Kalasais.“ Buvo laimingas ir dėkin- 
gas Kalasams, suteikusiems galimybę atlikti gerą darbą, apgin- 
ti teisybę; dėkingas, ko gero, ne mažiau, jeigu ne daugiau, ne- 
gu jie patys jam. 

Nustebina Voltero laiškas Anai Rozai, rašytas 1766 metų 
gegužės 9 dieną: „Bučiuoju Jūsų estampą, ponia... Pakabinau 
jį savo lovos galvūgalyje... Pabudęs pirmiausia išvystu Jus ir 
Jūsų šeimą...“ 

Paskui jis linki Anai Rozai geriausios kloties ir baigia taip: 
„Turiu garbę, ponia, būti nuolankus ir labai dėkingas Jūsų 
tarnas.“ 

Tik, kaip visada, Voltero šlovę lydi jeigu ne atviri perse- 
kiojimai, tai neapykanta ir pagieža. Dar 1762 metais d'Alam- 
beras giria Volterą už jo brošiūrą ir prie jos pridėtus Donato 
memuarus (apie Pjerą jis neužsimena). „Jie puikūs, su malo- 
numu perskaičiau Elizabetos Kaning istoriją, nors jos siužetas 
ir liūdnas. Labiausiai norėčiau, kad būtų išspausdinti ir Žano 
Kalaso memuarai (jų nė nebuvo — A. A.), ir paskutinis doku- 
mentas — šeimos susirašinėjimas.“ 

Volteru ir jo kova 1764 metais žavisi ir hercogienė Saksė 
Gotietė. Krameris 1765-aisiais pradeda laišką Grimui gėrėdama- 
sis „Fernėjaus patriarcho“ vaidmeniu Kalaso byloje. Tais pa- 
čiais metais Sidevilis rašo pačiam gynėjui: „Štai pagaliau, bran- 
gusis įžymusis drauge, Kalasai išteisinti, štai nekaltumo trium- 
fas, ir Jūs, brangusis Volterai, esate vertas pašlovinimo epinėje 
poemoje..." 

Bet užtat kiek apmaudingų ir purvais drabstančių laiškų 
ateina iš Tuluzos! 


Dar nenuščiuvo Kalaso bylos sukeltas triukšmas, o Volteras 
vėl imasi ginti teisybę. 1765 metų birželio 17 dieną žada at- 
siųsti tam pačiam advokatui Eli de Bomonui Sirveno memua- 
rus; Sirvenas kaltinamas tuo pačiu, ir Volteras rašo: „Jeigu 
tai teisybė, pamatysite, kad nelaimingai šeimai galima iškovoti 
teisingumą, duoti kitus teisėjus vietoj šių budelių.“ Dar anks- 
čiau, balandžio 10-ąją, laiške d'Aržantaliui jis nurodo panašu- 
mą tarp šios ir Kalasų bylų. „Teisybės mylėtojas Eli antrą 
sykį ėmėsi ginti nekaltuosius. Sakys, per daug procesų, bet, 
mano dievinamieji angelai, kas dėl to kaltas?“ Čia pat prisime- 
na abato Raseno „Filosofijos istoriją“ ir pašaipiai klausia: „Ar 
tik ne jis?“ 

Žavėdamasis de Bomonu, Volteras nutyli savo paties nuo- 
pelnus. Tai natūralu. Užtat vėl eikvoja laiką, jėgas, pinigus, 
rašo begales laiškų, telkia draugų lėšas ir paramą gynybai. 
Gruodžio 9-ąją dalijasi džiaugsmu su Damilaviliu, kad „bran- 
gusis mūsų Bomonas ieško ir randa pavyzdžių. Nėra abejo- 
nės, kad jis pergalingai įrodys Sirvenų nekaltumą, kaip 

jau įrodė Kalasų nekaltumą“. Apie savo nuopelnus — vėl nė 
žodelio! 

Kaip didžiai jis vertino Bomoną — vienmintį, sąjunginin- 
ką, o ne šiaip samdomą advokatą — byloja šiam rašytas 
laiškas 1765 metų sausio 13 dieną. Laiškas taip pat liudija, kad 
Volterui pavienių fanatizmo ir neteisėtumo aukų gynimas glau- 
džiai siejasi su jo pažiūrų visuma. „Jūs — tikras nekaltumo už- 
tarėjas. Jus gerai priimtų Anglijoje, o Kalaso teisėjus ten pri- 
imtų blogai. Tauta, kur gyvena prietarų ir persekiojimų prie- 
šai, yra sukurta Jums. Nedrįstu viltis, jog persigausite per Al- 
pes ir Juros kalną taip smagiai, kaip perplaukėte Temzę. Bet 
tikiuosi pamiršiąs senatvę, jei mane pagerbsite atvykdamas į 
svečius." Toliau Volteras dalijasi sąmojingomis ir drąsiomis min- 
timis: „Keitimasis idėjomis Prancūzijoje nutrauktas. Sako, net 
neleidžiama siųsti idėjų iš Liono į Paryžių. Likvidavo žmogaus 
sielos manufaktūrą it kokius draudžiamus audinius. Įdomi po- 
litika: paversti visus kvailiais ir leisti kurti šlovę Prancūzijai tik- 
tai Komiškoje operoje." 

Tačiau laikas sugrįžti prie Sirvenų bylos ir papasakoti jos 
kroniką. | 

Jaunutė prancūzaitė Elizabeta Sirven, protestantė, 1760 me- 
tų kovo 6 dieną dingo iš namų, kur gyveno drauge su tėvu, 
motina ir dviem seserimis. Ją pagrobė katalikų dvasininkai, no- 
rėdami atversti į savo tikėjimą. 

Spalio 9-ąją grįžo pas tėvus jau psichiškai nesveika. (Čia 
neaprašinėsiu, kaip ją kankino.) 

1761 metų gruodžio 15 ar 16 dieną mergina vėl dingsta iš 
Sirvenų naujo namo Sent Ali. 

1762 metų sausio 3 ar 4 dieną ją randa netoliese šuli- 
nyje. Negyvą. 

Sausio 19-ąją kaimo teisėjas, galbūt įkvėptas Tuluzos ka- 
pitulos ir parlamento pavyzdžio, taip pat be jokių įrodymų ap- 
kaltina Pjerą Polį ir Antuanetę Sirvenus bei jų dukteris Mari 
Ramon ir Žaną nužudžius Elizabetą religiniais sumetimais. Jis 
duoda įsakymą juos visus įkalinti trejiems metams. 

1763 metų gruodžio 1 dieną Volteras sužino apie Sirve- 
nų bylą. ž 

Tuo tarpu Sirvenas su žmona ir dukromis, bijodamas susi- 
laukti Žano Kalaso likimo, žvarbų viduržiemį pabėga per le- 

dynus į Šveicariją ir paprašo Volterą pagalbos. Jau žinome, 
kad „patriarchas“ pradėjo jais rūpintis 1764-ųjų vasarą. 

Tų pačių metų kovo 29 dieną, po ilgų ir nesėkmingų mė- 
ginimų gauti įkalčių prieš Sirvenus, Pjeras Polis ir jo žmona už 
akių nuteisiami pakarti, dukterys — dalyvauti tėvų egzekuci- 
joje ir ištremti. 

1765 metų kovo 15-ąją svarstoma jų apeliacija, parašyta gal- 
būt padedant Volterui ir Bomonui. Ji atmetama. Nuosprendžio 
įvykdyti dar negali: nuteistieji tebesislapsto. Pakariamos Sirve- - 
nų iškamšos. 

Ir tik 1766-ųjų sausį Bomonas energingai imasi gynybos, 
prieš tai nusiuntęs Volterui savo paruoštą planą. Tačiau šis 
balandžio 18 dieną paaiškina advokatui nepripažįstas dabarti- 
nės jurisprudencijos ir tikįs tik publika, jos teismu. 

Rugpjūtį Volteras praneša Bomonui, į ką jis kreipėsi pagal- 
bos Sirvenams: „...nusiunčiau laiškelius ponui kunigaikščiui 
de Praslenui, ponui kunigaikščiui de Šuazeliui, ponui de Sen 
Florantenui; laiškelius pati perduos de Šuazeliui pas mane vie- 
šinti ponia de Sen Žiuljen. Ji išvažiuoja į Paryžių.“ 

Šiuos laiškelius jis rašė vieną po kito sode, dėdamas viltį į 
savo, kaip Kalaso gynėjo, autoritetą ir jaunos bičiulės diplo- 
matinius gabumus ir žavesį. 

Volteras verbuoja į Sirvenų gynėjus ir markizę diu Defan. 
Prašo senąją bičiulę perskaityti Bomono pranešimą, parašytą 
apginti „šeimai, tiek pat nelaimingai, kiek ir garbingai. Jis ne- 
trukus bus išspausdintas. Prašiau prezidentą Eno jį kuo greičiau 
perskaityti..." Volteras pasikliauja ir kunigaikščio de Šuaze- 
lio gera širdimi. „Žanas Žakas pripažįsta tris dorus ministrus. 
Aš žinau jų daugiau." 

1767 metų vasario 28 dieną įteikiama antra Sirvenų apelia- 
cija, ji atmetama 1768-ųjų kovo 7 dieną. Bylai nėra galo. 

Volteras baisiai pasipiktinęs. Balandžio 14-ąją rašo Ženevos 
advokatui Valebuji: „Norėčiau būti suklydęs. Sirvenai yra 
atsidūrę tokioje padėtyje, kuri net nėra numatyta 1760 me- 
tų įstatymo." 

1769-ųjų rugpjūčio 31 dieną, ilgiau nebeištvėrę nelegalaus 
gyvenimo ir nuolatinio pavojaus, Sirvenai patys parvyksta ir 
pasiduoda teisėjų malonei. Jie uždaromi į kalėjimą ir čia laukia ' 
trečios apeliacijos svarstymo. 

Gruodžio 16-ąją jų kaltė vėl patvirtinama. Bet sunki Sirve- 

no ir jo žmonos sveikatos būklė priverčia teisėjus skirti jiems 
baudą ir tremtį. 

Laimė, byla ir dabar nesibaigia. 1771 metų rugsėjo 25 die- 
ną Tuluzos parlamentas“ (naujos sudėties) išnagrinėja ketvirtą 
apeliaciją ir Sirvenus visiškai išteisina. 

Ne tik Bomonas, bet ir kiti advokatai, sugundyti Kalaso gy- 
nėjų šlovės, dalyvavo šioje byloje ir prisidėjo prie jos 
sėkmės. 

1772 metų rugsėjo 10 dieną aukščiausioji teismo instancija 
patvirtino išteisinamąjį nuosprendį. 

Nors byla tęsėsi aštuonerius metus, tačiau užsibaigė sėkme. 

Volteras laimingas. Tik liūdna, kad neištvėrusi fizinių ir 
dvasinių kančių, mirė Sirveno žmona. Kitus kaltinamuosius pa- 
"vyko reabilituoti gyvus. O kad Tuluzoje naujas humaniškas 
parlamentas — irgi Voltero nuopelnas, jo pergalės Kalaso by- 
loje išdava. 

Žinoma, šis procesas taip pat jam duoda medžiagos api- 
bendrinimams ir asociacijoms. Dar gerokai prieš laimėjimą jis 
rašė Marmonteliui apie Servantesą ir „Don Kichotą“— kad jį 
būtų daug maloniau skaityti be pavaizduotų kankinimų. Paskui 
stabteli prie Prancūzijos piktųjų jėgų, vis dar naudojančių ink- 
viziciją Kalasų ir Sirvenų bylose. Kaip anksčiau cituotame laiš- 
ke markizei diu Defan, taip ir čia jis neištveria negrybštelėjęs 
ir Žanui Žakui, darančiam gėdą filosofijai —tai „turėtų ge- 
riausi protai, taip pat ir Jūs, jam uždrausti!“ 


Daug daugiau triukšmo sukėlė ševalje de Labaro ir jo drau- 
gų byla. Volteras ją nagrinėjo lygia greta su Sirvenų byla. 
Vėl nekaltieji: pripažįstami kaltais. Tik tas skirtumas, kad šį 
kartą nefigūruoja tariama ritualinė žmogžudystė. Bet fanatizmo 
ir neteisybės — nė kiek ne mažiau. 

Šis procesas Volterą papiktino ir sukrėtė net labiau negu 
anuodu. Dingstis kaltinimui buvo visiškai kvaila, ir jaunuolis, 
kone dar vaikas, patvirtinus neteisingą nuosprendį, buvo nu- 
baustas mirtimi. Labaro kankinimai ir baisi mirtis niekaip ne- 
atitiko jo neva padarytų nusikaltimų masto. O čia dar paaiš- 
kėjo, kad į bylą įpainiotas ir pats „Fernėjaus patriarchas“. Da- 
rant pas teisiamąjį kratą, buvo rastas Voltero portatyvinis „Fi- 
losofinis žodynas“ ir nusikaltimai priskirti pražūtingai šios 
knygos įtakai. 

Kas gi įvyko Prancūzijos mieste Abvilyje? Volteras smul- 
kiai papasakojo visą nusikaltimo ir bausmės istoriją 1766 me- 
tų liepos 14 dienos laiške Damilaviliui, taip pat „Reliacijoje 
apie ševalje de Labaro mirtį" — advokato Keseno vardu ir daug 
vėliau pakartojo savo kreipimesi (taip pat išspausdintame) į 
Karaliaus tarybą už akių nuteisto ir nenubausto mirtimi d'Eta- 
londo vardu. Su šiuo procesu susiję ir „Pietūs pas grafą de Bu- 
lenvilje“. 

Viskam pradžią davė Abvilio vienuolyno vyresniosios ir vie- 
no įtakingo šio miesto asmens nesantaika. Abatė globojo jau- 
nutį savo sūnėną iš aristokratų šeimos, ševalje de Labarą; jis 
mokėsi netoliese esančioje karinėje mokykloje. 1765 metų bir- 
želį jis su draugu d'Etalondu patraukė pas vienuolyno vyres- 
niąją pietų, kurių buvo kviesti. Eidami išvydo artėjant kapu- 
cinų procesiją. Kaip paprastai, vienuoliai nešė gipsinę Kris- 
taus statulą. Krapnojo lietus. Jaunuoliai ir prie jų prisidėjęs 
kokių keturiolikos metų berniukas Muanelis paėjo į šalį 
nuo procesijos per penkiasdešimt žingsnių ir užsidėjo kepures. 

To ir pakako abatės priešininkui, kad iškeltų bylą dėl švent- 
vagystės. Prie pirmo kaltinimo jis greit pridūrė antrą. Medinis 
nukryžiuotasis ant miesto tilto pasirodė esąs apgadintas: gal 
ėmė dūlėtii o gal jį užkliudė pro šalį važiavęs vežimas. 
Labarą, d'Etalondą ir Muanelį apkaltino ir tuo, kad išniekinę 
šventąjį atvaizdą. 

Laiku įspėtas, d'Etalondas paspruko i užsienį; Volterui pra- 
šant, jam vėliau pagelbėjo Fridrichas II. Kiti apkaltintieji bu-. 
vo sugauti. Muanelis, visai dar vaikas, iš pradžių paliudijo, 
kad abu jo draugai ne tik visuomet atsiklaupdavo prieš re- 
liginę procesiją, bet ir nusiimdavo kepures. Tačiau atsidū- 
ręs kalėjime, sukaustytas grandinėmis, nebeatsispyrė ir į vi- 
sus nepermaldaujamų teisėjų klausimus atsakinėjo teigiamai. 
Vėliau jis raštu atsisakė savo parodymų, teisindamasis, kad 
sunkūs išbandymai visam laikui pakirtę jam sveikatą, neleidę 
suvokti savo žodžių prasmės. Šiaip ar taip, apšmeižęs kitus, 
jis išsigelbėjo pats. 

Labaras buvo už jį ne ką vyresnis, bet laikėsi nepaprastai 
narsiai ir oriai. Nors ir žiauriai kankinamas, neprisipažino kal- 
tas ir neapjuodino nei Muanelio, nei pasprukusio d'Etalondo, 
tegu šiam niekas ir negrėsė. Visa, kas pavyko iš jo išgauti ir 
kas buvo pateikta teismui įrodant jo kaltę, — tai prisipažini- 

mas: jeigu jis ir pasakęs ką nors panašaus į jam prikišamą fra- 
zę „Sunku garbinti gipsinį dievą“, nebent kalbėdamasis su 
d'Etalondu. | 

Jaunuolis buvo priverstas raštu prašyti karalių malonės, ir 
šį raštą jis pavertė kaltinamuoju aktu: „Argi šis „jeigu“ ką nors 
įrodo? Argi šis „jeigu“ ką nors patvirtina? Argi tai argumen- 
tas, sakykite, barbarai? Mano atsakymas be jokių sąlygų, be 
jokių „jeigu“: jūs — tigrai, nuo kurių reikėtų išvalyti žemę.“ 
Iš tiesų jį auklėjo Voltero „Filosofinis žodynas“. Ir iš tiesų „tig- 
rai“ su juo susidorojo. 

Pagal nuosprendį Labaras privalėjo atlikti viešą atgailą. Pas- 
kui jam turėjo išplėšti liežuvį, nukirsti ranką ir kartu su kūnu 
įmesti į ugnį. Ir visa tai — po kankinimų. Jo turtas — pagal 
ta patį nuosprendį — buvo konfiskuotas. Pas jį rastas „EloSOMS 
nis žodynas" sudegintas ant to paties laužo. 

D'Etalondas tokia pat rūsčia bausme buvo nuteistas už akių; 
tik jam turėjo būti ne vien ištrauktas liežuvis ir nukirsta ran- 
ka prie miesto katedros durų, bet ir jis pats gyvas sudegin- 
tas lėtoje laužo ugnyje. 

Bylą privalėjo peržiūrėti Paryžiaus parlamentas. Tačiau ją 
sudarė šeši tūkstančiai puslapių, įs<aitant parodymus šimto dvi- 
dešimties liudytojų, kurie persakė visokiausius girdus apie jau- 
nuolių religinę laisvamanybę (Volteras juos pavadino padykė- 
liais). Kaip tik tuo metu Paryžiaus parlamentas pergyveno po- 
litinę krizę ir, žinoma, nesiteikė vargintis skaitydamas tokią 
gremėzdišką bylą; dviejų balsų persvara nuosprendį patvir- 
tino. 

i klausia Volteras d'Etalondo vardu, — 
kuris vadovaujasi žmogiškumu ir protu, pakako dviejų balsų 
persvaros, kad nuteistų nekaltuosius tokia mirties bausme, ko- 
kia teisia tėvažudžius?" 

Ir vis dėlto Labarą nubaudė tokia bausme. Netgi to meto 
Prancūzijos įstatymų požiūriu bausmė neatitiko nusikaltimų, 
jeigu jie ir būtų buvę padaryti. Procesas ir nuosprendis labai 
paveikė pažangiuosius Europos protus. Volteras rašė: „Roma 
apie šią bylą mano tą pat, ką ir Peterburgas, Astrachanė ir 
Kazanė." 

Tačiau jam nepasisekė iškovoti nei pomirtinės Labaro, nei 
gyvo d'Etalondo reabilitacijos. 1775 metų kreipimasis į karalių 
nedavė jokių vaisių, nors soste sėdėjo jau Liudvikas XVI. 

Vis dėlto Voltero dėka ši byla nebuvo užmiršta, ir 1788 metais 
d'Etalondas buvo reabilituotas. 

Dar daug puslapių prireiktų norint bent trumpai papasakoti 
visa, ką nuveikė teisybės advokatas. 

Paskutinė — Lali — bylos atomazga, kaip ir d'Etalondo iš- 
teisinimas, įvyko jau po gynėjo mirties. 

Volteras visada apeliuodavo į visuomenės nuomonės, pasak 
jo — „aukščiausio tribunolo“, — teismą. Ir neapsirikdavo. Visuo- 
menės nuomonė padėdavo. Volterą palaikydavo ne tik trečiojo 
luomo apsišvietusioji dalis — jai jis adresuodavo pamfletus, trak- 
tatus ir brošiūras, pranešimus — ne tik Paryžiaus minia, šauks- 
mu reikalaujanti reabilituoti Kalasą, bet ir aristokratai, pa- 
traukti Švietimo idėjų, pakliuvę Voltero įtakon per jo drau- 
gus, net gydytojus ir tarnus. Neatsitiktinai jis rašė d'Alam- 
berui: „Brangusis filosofe, Jūs skelbiatės esąs privilegijuo- 
tujų ir įsiteikėlių priešas. Bet tie privilegijuotieji, gavę 
progą, užtars, gal ir ką gera padarys; jie niekina prie- 
tarus ir nepersekios filosofų, jei šie elgsis su jais pagar- 
biai.” 

Žinoma, Volteras sumaniai naudodavosi ir priešiškais par- 
lamentų ir sosto santykiais. Bet sprogdino tiek parlamentus, 
tiek sostą. 


4 skyrius 
DORIEJI PRIVALO ŽINOTI IR SPRĘSTI! 


Dar gerokai iki pasirodant šiuolaikinėms kišeninėms kny- 
goms, 1751 metais Berlyne Volterui kilo portatyvinio filosofinio 
žodyno sumanymas. Knyga turėjo būti pigi, tilpti kišenėje ir 
aprėpti svarbiausias idėjas ir žinias, išdėstytas abėcėlės tvar- 
ka, laikantis didelio vidinio nuoseklumo. Bet prireikė dar de- 
šimties metų, kol Volteras ėmėsi ją rengti, ir trylikos — kol 
tarė esant galima išleisti. Ne tik galima, bet ir būtina. Są- 
mokslo prieš Piktąją arsenale „Mažasis filosofinis žodynas” tu- 
rėjo būti vienas galingiausių ginklų. 

Kelionę per žmonijos žinias ir svajones Volterui pavyko su- 
talpinti į tris šimtus puslapių. Humanizmas ir Švietimas čia 

eina išvien. Jeigu ne visur, tai daug kur autorius pasirodo 
kaip savo meto kompetentingiausias įvairialypių „Žodyno“ 
straipsnių objektų žinovas. Jau vien tai duoda Volterui teisę 
apie viską spręsti pačiam. Jam svarbiausia — išsakyti viską, ką 
„mano apie šį ir aną pasaulį“. Jis nori supažindinti su savo 
mintimis „visus dorus žmones". 

Bet ir tai ne viskas. Niekuo nereikia be atodairos tikėti. 
Kiekvienas doras žmogus turi spręsti pats! Štai šito visų pir- 
ma ir moko knyga. „Filosofinis žodynas" skirtas ne tik doriems, 
bet ir laisvai mąstantiems žmonėms. O norint mąstyti, reikia 
turėti žinių. Skaitytojų taipgi turi būti kuo daugiau. Štai to- 
dėl tebūnie „Žodynas“ portatyvinis, nebrangus ir visiems su- 
prantamas, mūsų žodžiais tariant, — masinis. 

Iš pradžių Volteras manė, kad tokią knygą pavyks išleisti 
tik po jo mirties, nors pradėjo ją rengti jau 1760 metais. Apie 
šią liūdną savo viltį jis papasakojo poniai diu Defan. 

Bet neilgai trukus istorinės aplinkybės pakrypsta į gera, ir 
jau nebūtina laukti mirties, kad supažindintum visus doruo- 
sius su tuo, „apie ką drįstama galvoti“. O aplinkybių būta 
šit kokių. Septynerių metų karas dar labiau išklibino senąjį 
režimą ir priartino jo reformą. Jėzuitų ordinas uždraudžiamas 
ir išgujamas iš Prancūzijos. Senoji intelektualinė tradicija dar 
labiau išstumiama švietėjų filosofijos. Kalaso byla baigiasi per- 
gale. Taigi, sprendė Volteras, atėjo laikas „idėjų revoliucijai“, 
kurios jis ir siekė. 1764 metai jam atrodė tinkamiausi „Žody- 
nui“ išleisti. 


Dabar jis kaip niekad geba susikaupti, siekti tikslo, kovoti. 
Daugelis šių metų Voltero kūrinių susieti su jo, kaip teisybės 
advokato, veikla. | 

Toks yra „Traktatas apie toleranciją“, išleistas 1763-iaisiais, 
pasibaigus Kalaso bylai. Traktatas buvo uždraustas. Praėjo me- 
tai. Situacija pagerėjo. Visada nerimstantis ir nenustygstantis 
Volteras viliasi, jog to paties tikslo siekiąs „Filosofinis žody- 

as“ gaus oficialų leidimą. 

Gudrybė nepadėjo. Leidimas nebuvo duotas. „Filosofinis žo- 
dynas” išėjo be jo. Nenuostabu, kad smogdamas tokį smūgį, 
Volteras pasistengė atitraukti ranką: neigė savo autorystę ir 
įtikinėjo, jog čia daugelio žmonių darbas, prie kurio jis ne- 
pridėjęs nė piršto. 

Slėpdamas ar dėdamasis slepiąs tiesą net nuo savo „angelų 
sargų“ d'Aržantalių, Volteras 1764 metų liepos 14 dienos laiš- 
ke guodžiasi, kad jam „primetą „Filosofinį žodyną“, kurio nie- 
kada nerašęs, ir, svarbiausia, prašo „tuo įtikinti ir kitus“. Spa- 
lio 19-osios laiške poniai d'Aržantal prašo to paties dar at- 
kakliau ir karčiai skundžiasi: jam septyniasdešimt vieneri, nuo 
Alpių kone apakęs, o „ši freronų, ši pompinjanų šutvė pra- 
simanė mane esant autorium kažin kokio portatyvinio žodyno, 
pilno bažnyčios tėvų citatų ir rabinų fantazijos. Mano apygar- 
da gerai žino, jog tai daugelio autorių rinkinys, sudarytas Ber- 
no leidėjo, įvėlusio galybę absurdiškų klaidų. Bet karaliaus rū- 
mai nėra gerai informuoti. Šmeižtai vaikšto paštu, o teisybė — 
tik lūpomis, ir jai ne taip lengva įsigyti gerą reputaciją“. 

Kadangi d'Aržantaliai įsikūrę Fontenblo, Volteras pasikliau- 
jąs, kad juodu paremsią teisybę ir kad, juodviem padedant, 
jis susilauksiąs kunigaikščio de Prasleno malonės. 

Nuo d'Alambero jis, aišku, savo autorystės neslėpė. Bet dar 
1764 metų birželio 16 dieną konspiratyviai jam rašė: „Jau 
esu Jums kalbėjęs apie mažą bjaurų žodyną, tą šėtono tva- 
rinį. Jis sukurtas tiesiog Jums, kai turėsite dyko laiko. Jei 
man pavyktų jį gauti, tai, patikėkite, įsigytumėte šaud- 
menų..." 

D'Alambero atsakymas: „Per apvaizdos malonę skaičiau šė- 
tono žodyną. Skaitymas suteikė velniško malonumo..." 

Bet spalio 13-ąją Volteras jau rašo taip: „Aš žinau, kad 
Paryžiuje yra nedaug jo (portatyvinio „Filosofinio žodyno'— 
A. A.) egzempliorių ir kad jie anaiptol ne knygos šalininkų 
rankose.“ Iki tol Volterui pasisekdavo sukliudyti tokiems da- 
lykams, bet visada sukliudyti jis nebeįstengs. 

Deja, jis neklydo. „Žodynas“ buvo patekęs į Omero Žoli 
de Fleri rankas ir gavo tokį prokuroro įvertinimą: „Sakramen- 
tai, dogmos, moralė, disciplina, kultas, religijos tiesos, dievo 
ir pasaulietinės valdžios autoritetas — visa tai tampa šventva- 
gišku taikiniu autoriaus plunksnai, ir jis didžiuojasi prisilygi- 
nęs prie gyvulių ir nužeminęs iki jų žmoniją..." 


Užtenka perskaityti vieną svarbiausių, programinių porta- 
tyvinio žodyno straipsnių, skirtą žmogui apginti, — straipsnį 
„Žmogus“, kad įsitikintum, kaip iškraipė budelis, vadinamas 
prokuroru, Voltero mintis. 

Mes nesutiktume su straipsnio pradžia, kurią padiktavo au- 
toriaus buržuazinė egzistencija. Jis žavisi Didžiosios Britanijos 
devizu „Laisvė ir nuosavybė" ir tvirtina: „Privačios nuosavybės 
dvasia padvigubina žmogaus galias.“ Šiuos žodžius parašė dva- 
rininkas, fabrikantas, verteiva, Ampo Kampo bei kitų banki- 
ninkų solidžiausias klientas — irgi Volteras, dalis Voltero. 

Bet straipsnyje svarbiau kas kita — žmogaus išaukštinimas, 
žmogaus gyvenimas. Autorius vėl protestuoja prieš kankini- 
mus. XVIII amžiuje jie tebėra neišvengiama procedūra, norint 
priversti kaltinamuosius prisipažinti. Autorius toli gražu nepri- 
lygina nei savęs, nei kitų žmonių prie gyvulių, kuo jį apkalti- 
no Omeras Žoli de Fleri, ir baisisi, kad „didžioji žmonijos da- 
lis iki šiol tebegyvena siaubingą gyvulišką gyvenimą, neturi 
pakankamai maisto nei drabužių, nei išlavėjusios kalbos ir to- 
dėl net nesuvokia, kokia yra nelaiminga..." 

Vis dėlto Voltero aimanos ir šauksmai, kad jis negalėjęs 
parašyti šios knygos, atkaklūs tvirtinimai: „Filosofinis žody- 
nas“ — daugelio autorių darbas labai panašūs į teisybę. Iš 
tikro sunku, kone neįmanoma patikėti, kad vienui vienam žmo- 
gui priklausytų filosofinių, politinių, etinių, estetinių, moksli- 
nių idėjų santrauka, paremta begale faktų ir nepaprasta eru- 
dicija įvairiausiose pažinimo srityse... Be to, ligotam, kone ak- 
lam seneliui, apsikrovusiam aibių aibėm kitų reikalų ir rū- 
pesčių. .. Vis dėlto taip yra. Portatyvinio „Filosofinio žodyno“ 
autorius — vienas Volteras. 

Tas pačias idėjas jis buvo išsakęs ir kituose veikaluose. 
Bet čia jos nepaprastai sukoncentruotos, todėl būtų protinga 
ir paranku panagrinėti šią nedidukę knygą, o ne vėliau para- 
šytą septyntomį „Filosofinį žodyną“ ar kitus fundamentalius 
Voltero veikalus. l 

Būdinga, kad jis be paliovos papildydavo taip mėgstamą 
portatyvinį žodyną. Iki pat 1776 metų, tai yra iki autoriaus 
gyvos galvos, knyga ne kartą buvo išleista pakartotinai ir tu- 
rėjo didelį populiarumą. Keturi jos leidimai buvo papildyti ir 
pataisyti. Vienus straipsnius —,,Karas“, „Inkvizicija"— Volteras 
parašė visai iš naujo. Kitus praturtino, perdirbo. 

1765 metais buvo pridurti straipsniai ,„Dogmos”, „Entuziaz- 
mas“, „„Beprotybė“, straipsnio „Tikyba“ antra dalis (pirmoji iš- 
ėjo 1767 metų leidime), „Kilmė“, „Idėja“, „„Teisėtumas ir ne- 
teisėtumas“, „Literatūra ir literatai“, „Minties laisvė“, ,„„Kanki- 

nys”, „Persekiojimai“, „,Dvasininkai“, „Prisikėlimas“, „Filosofija“, 
„Deistas“, ,, Krikščionybė“. 

1767 metais — straipsniai ,„Adomas“, „Fortūna“, „Jėzaus die- 
vybė“, „Evangelija“, „Įgimta nuodėmė“, „Pranašai“. 

1769 metais —,,Kredo“, „Tortiūra“ (sąrašas ne visas). 

Nors praėjo trisdešimt penkeri su viršum metų po sugrįži- 
mo iš Londono, Volteras nepamiršo anglų pamokų ir kituose 
straipsniuose. 

Mums jau pažįstamas amerikiečių mokslininkas Hevensas 
kapitaliniame veikale „Idėjų amžius“ (The ages of ideas) teisin- 
gai rašo, jog vienas pagrindinių didžiojo „Žodyno“ straipsnių 
yra „Valstybė ir vyriausybė“. Volteras ne mažiau už Monteskje 
žavisi Didžiosios Britanijos valstybine sistema, nes „meilė lais- 
vei tapo svarbiausiu, būdingiausiu jos bruožu“. 

Anglijos įstatymai galiausiai tą pasiekė. Jie išsaugojo žmo- 
gui visas natūralias teises, kurios jam atimtos daugelyje mo- 
narchijų. Tos teisės — jo turto apsauga, tautos laisvė viską sa- 
kyti žodžiu ir raštu... Laisvė pasireiškia ir tuo, kad niekas ne- 
turi teisės tave apkaltinti padarius nusikaltimą, tik nepriklau- 
somų asmenų teismas, kad už bet kokį nusikaltimą tave gali- 
ma patraukti atsakomybėn vien pagal įstatymą. Laisvė išpa- 
žinti bet kurią religiją kiek tik patinka, nepaisant dominuojan- 
čios anglikonų religijos. Kokios didelės ir laimingos preroga- 
tyvos!.. Jas turint, galima būti tikram, kad „rytą pabusi su 
ta pačia fortūna, su kuria atsigulei vakare, kad tavęs nečiups 
ir neatplėš nuo žmonos ir vaikų, kad neįmes į kalėjimą ir ne- 
siųs į dykumą, kad pakirdęs iš miego šiandien, kaip ir vakar, 
gali iškloti savo pažiūras". 

Portatyviniame žodyne yra ir kitas straipsnis tokio pat pa- 
vadinimo, bet kitokio turinio ir su paantrašte „Kas geriau?“. 
Jame palyginamos įvairios valstybės ir vyriausybės. 


Į portatyvinį „Filosofinį žodyną“ įdėtos Voltero žinios ir 
mintys, entuziazmas ir protestas veikė ne tik to meto doruosius 
žmones, bet daug kuo įdomūs ir mums. Ne veltui yra išėję 
keli nauji kritiniai, komentarais papildyti originalo leidimai. 
Deja, nė vieno tokio leidimo neturime išvertę į rusų kalbą. 

„Žodynas“ liko gyvas, nes jame atsiskleidusi visa Voltero 
asmenybė. Jam artimas portatyvinės knygelės lakonizmas, nors, 
žinia, jis ne visada rašė taip glaustai. Ir straipsniuose Didro „En- 

ciklopedijai“, ir septynių tomų „Filosofiniame žodyne“ Volteras 
visada stengėsi žinias ir. mintis dėstyti santūriai ir taupiai, „duo- 
ti kvintesenciją, lašelį eliksyro". 

Lengvumas, šmaikštumas, literatūrinės manieros, artimos ese, 
grakštumas (šia maniera parašyta didžiuma „Žodyno“ straips- 
nių) žavėjo amžininkus, žavi ir mus. Skaitai ir jauti, kad au- 
torius visur ir visada jaučiasi kaip namie. Puikiame kritinio 
knygos leidinio įvade (Paryžius, 1964) Rene Pomo pateikia įti- 
kimą pavyzdi. „Mums patinka, — rašo jis, — kad straipsnis „Jo- 
bas” prasideda taip: „Laba diena, mano drauge Jobai!“ Saky- 
tum, klausaisi laisvo monologo, kuriuo „Fernėjaus patriarchas“ 
kreipiasi į Senąjį testamentą." 

Žinoma, šiuolaikiniu požiūriu daug kas „Žodyne“ atrodo nai- 
vu. Mūsų visata didesnė ir erdvesnė už tą, kuri supo Volterą, 
tiek materialine, tiek moraline prasme. Mes geriau pažįstame 
materijos struktūrą. Kopiame į kosmosą nebe anom paprastom 
kopėčiom, kuriom jis kopė į Niutono dangų. Maža to, Volte- 
ras nepakilo net iki sampratos apie biologinę žmogaus kilmę, 
kai iki jos jau buvo pakilę kai kurie jo amžininkai, nesinau- 
dojo tuomet jau žinomais išmatavimais ir net įklimpdavo į 
sudėtingus prieštaravimus evoliucijos teorijai ir sąmoningai ne- 
paisydavo tuo metu jau vykdomų archeologinių tyrinėjimų. 

Bet nors ir buvo šių pavienių nukrypimų nuo tuometinio 
žmogaus proto viršūnių, jau nekalbant apie: šiuolaikin', dauge- 
lis „Žodyno“ pamokų ir dabar yra vertingos. Taikliai pažy- 
mėjo Rene Pomo: „Istorija dažnai sugrąžina savo ratus į tas 
pačias vėžes. Jeigu iš trijų žmonijos rykščių, trijų didžiausių 
šio nuodėmingo pasaulio ingredientų — maro, bado ir karo — 
pirmasis, maras, nuėjo į praeiti, tai kiti du — badas ir ypač 
karas — tebėra ir dabar." | 

Įdomu, kad Volteras visai kitaip vertino karą negu Montesk- 
je, nors šiaip jų būta vienminčių. Volteras smerkia visus, kas 
rengiasi karui, kas jį pradeda. 

O šit kaip Volteras puola — atvirai smogdamas ir subtiliai 
išjuokdamas — tironiją ir oligarchiją, tai yra grupinę tironiją. 
„Tironu vadina valdovą, kuris pripažįsta ne įstatymus, o vien 
savo užgaidas, kuris atima turtą iš savo valdinių ir juos mo- 
bilizuoja, kad jie atimtų turtą iš kaimynų“, — durta kaip pirštu 
į akį. Po to eina ironiška tirada: „Čia, Europoje, tokių tironų 
negali būti. Jeigu vienas ar keli tironai valdo pagal sa- 

vo pačių įstatymus, tai juo labiau tokios tironijos Europoje 
nėra.“ 

Aiškiai taikydamas į Ženevą, tačiau tuo pačiu žygiu tyčio- 
damasis ir iš vienvaldžių monarchų, kurie yra patys valdomi 
artimųjų, Volteras rašo toliau: „Katrą tironiją pasirinktumėte? 
Jokią? Bet jeigu jau reikia pasirinkti, aš pats bemeilyčiau ne 
keleto tironijos, o vieno, nes despotas būna ir gerai nusitei- 
kęs, o despotų asamblėja — niekada. Jeigu tironas ketina ne- 
teisėtai pasielgti, aš visada galiu jį nuginkluoti per meilužę, 
nuodėmklausį ar pažą. Bet šlykščių tironų kompanijos nie- 
kaip nepaveiksi. Net tada, kai jos teisybė, ji yra Žiauri ir nje- 
kam neatlaidi.“ 

Šis samprotavimas apie tironiją tik ir galėjo būti parašytas 
septintajame dešimtmetyje, Volterui nusivylus ne respublikine 
valdymo forma, o realia Ženevos oligarchija, nors, kaip žino- 
me, kovotoju prieš tironus jis tapo dar „Edipe“. 

Prie šių straipsnių ir prie straipsnių ,„Valstybė“, „„Vyriausy- 
bė“ šliejasi „Minties laisvė“, kur Volteras stoja prieš klaidingų 
pažiūrų galią — ji būtina tironams, nes palaiko jų valdžią. „Di- 
džiausias tironų troškimas — kad žmonės, kuriems jie pamoks- 
lauja, būtų kvaili.“ Volteras be atilsio kartoja: „„Drįskite patys 
galvoti! Netikėkite tais, kurie teigia: „Minties laisvė sukelia 
valstybėje betvarkę!“ Šis dialogo formos straipsnis yra tikras 
Voltero prozos pavyzdys. 

„Literatūra ir literatai“ nukreipti prieš Piktąją ir kovingąjį 
obskurantizmą. Volteras čia rašo: „Tais barbariškais laikais, kai 
prancūzai, vokiečiai, bretonai, lombardai... nemokėjo nei skai- 
tyti, nei rašyti, beveik visus universitetus įsteigė dvasininki- 
ja; težinodama savo vieną argo, jo mokė visus trokštančius 
mokslo. Akademijos atsirado vėliau; jos niekino universi- 
tetų kvailumą, bet ne visada išdrįsdavo jam priešintis ir 
mokyti, nes egzistuoja kvailybė, kuri adoruojama ir laikoma 
verta pagarbos.“ 

Daugiausia nuopelnų turi rašytojai, priklausą saujelei mąs- 
tančiųjų. Bet mūsų pasaulyje jie izoliuoti, atsiskyrę, kaip ir 
tikri mokslininkai, užsidarę kabinetuose ir todėl negalį savo 
argumentus paskelbti taip, kad jie pasiektų universitetų suo- 
lus ar akademijų krėslus. Kone visi jie persekiojami. Tokia jau 
mūsų nelaimingų profesijų dalia, nes tie, kurie žengia nutryp- 
tu keliu, visada svies akmenį į tuos, kurie kviečia į naują 

kelią.“ Ir pabaigoje: „Rašytojui nėra didžiausia nelaimė tapti 
savo plunksnos brolių pavydo objektu ar pakliūti kieno nors 
priklausomybėn, ar susilaukti valdančiųjų paniekos; jam di- 
džiausia nelaimė, kad jį teisia Kvailiai. Kvailiai nueina labai 
toli, ypač pasidavę fanatizmo inercijai, keršto dvasios iner- 
cijai." 

Šiame straipsnyje daug individualaus. Čia kiekviename žo- 
dyje — Volteras. Galbūt čia jo daugiau nei kituose straips- 
niuose, ir podraug šis straipsnis — statinio plyta, kai pats sta- 
tinys — didžiojo žmogaus bendra pažiūrų ir veiklos sistema. 

„Teologija“ net parašyta pirmuoju asmeniu, ir tai ne kliu- 
dė, o padėjo parodyti didelę krizę, į kurią buvo įklimpusi 
teologija. 

„Pažinojau tikrą teologą,— pradeda Volteras — kuris mokė- 
jo rytų kalbas, buvo senųjų religijų žinovas, kiek tas įmano- 
ma. Braminus, chaldėjus, ugnies garbintojus, sabėjus, egiptie- 
čius jis pažinojo taip gerai kaip judėjus. Dažnai skaitydavo 
bibliją ir ištisus trisdešimt metų mėgino suderinti evangeliją, 
sutaikinti šventuosius apaštalus.“ Tuo pačiu geraširdišku pa- 
sakos tonu susakoma daugybė teologo įgytų žinių ir mėginimų 
bent kiek nušviesti šiuos miglynus — juk tai buvo jo profe- 
sija! Bet galų gale ieškojimai baigėsi tuo, kad jis ėmė niekin- 
ti didžiumą profesijos draugų. „Juo tikresnis jis darėsi moks- 
lininkas, juo labiau jais nepasitikėjo ir mesdavo iššūkius tiems, 
kuriuos pažinojo.“ Laiminga pasakos pabaiga: „Kol buvo gy- 
vas — jam atleisdavo, kai mirė — pripažino jį gyvenus naudin- 
gai.“ Kokią ironiją slepia ši laiminga pabaiga! Juk teologas 
tik todėl naudingai gyveno, kad suprato teologijos nenau- 
dingumą. 

Volteras vėlgi čia neskirsto religijų: jos visos vienodai be- 
jėgės atregzti tai, kas supainiota gamtos. 

Tokie įdomūs — kiekvienas savaip —,Žodyno“ straipsniai- 
strėlės, nutaikytos į religiją, tironiją, nemokšiškumą, kad no- 
rėtųsi tą patį pasakyti ir apie visus kitus straipsnius. Deja, tai 
neįmanoma. Iškalbingi jau patys pavadinimai: „Krikštas“, „Iš- 
pažintis“, „Jėzaus dievybė“, „Pirmoji nuodėmė“, „Stabas ir stab- 
meldystė“, „Pranašai“, Evangelija“, „Inkvizicija“, „Filosofija“... 

Man rodos, būtų teisingiausia, jei skyrių apie portatyvinį 
„Filosofinį žodyną“ užbaigtume straipsniu „Tolerancija“. Vi- 

sų kitų straipsnių keliami klausimai čia tarsi sudėti vienan 
daiktan. 

Volteras klausia: „Kas yra tolerancija?" — ir atsako: „Tai 
žmoniškumo laimėjimas. Visi esame pilni silpnybių bei trūku- 
mų, tad atleiskime vieni kitiems savo kvailybes! Tai pirmas 
gamtos dėsnis.“ Toliau kalbama apie karą Amsterdamo ir Lon- 
dono, Surato ir Besoros biržose ir apie tai, kiek nedaug tesi- 
skiria viena nuo kitos visos religijos ir sektos, krikščionys grai- 
kai nuo krikščionių romėnų, o šie ir anie — nuo kinų. Autorius 
piktinasi, kad tiek krikščionys anglikonai, tiek krikščionys kva- 
keriai visada pasiruošę vieni prieš kitus pakelti durklą, kad tik 
laimėtų savo tikybai sielų. Kovodamas už pakantumą, jis ne- 
pakantus nepakantumui. 


5 skyrius 
FERNĖJAUS DAMA 


Oficialiuose dokumentuose Mari Luiza Deni buvo vadinama 
Fernėjaus Dama. Volteras ją padarė dvaro bendrasavininke. 
Taip buvo apiformintas ir pirkimo— pardavimo aktas. 

Nuo pat susitikimo Frankfurte iki paskutiniųjų dėdės gyve- 
nimo dienų dukterėčia tarytum buvo ištikima jo gyvenimo pa- 
lydovė. Nors ponia labai įmito ir kitiems nebeatrodė patraukli, 
Volteras mylėjo ją kaip mylėjęs — karštai ir aklai. Praregė- 
davo tik kartkarčiais. Ponia Deni atlikdavo pagrindinius vaid- 
menis jo tragedijose, šeimininkaudavo prie jo stalo. Tik ar 
vaidino pagrindinį vaidmenį jo dvasiniame pasaulyje? .. 

Daugelis laiškų įvairiems asmenims, ypač kvietimai, kiti raš- 
tai būdavo išsiunčiami iš Fernėjaus su dviem parašais: pono 
Voltero ir ponios Deni. Kartais ji rašydavo viena, dėdei pa- 
vedus ar tiesiog. kišdamasi į jo reikalus. Ir jos laiškų tonas 
tokiais atvejais būdavo gana valdingas. 

Taip 1762 metų kovo 28 dieną Fernėjaus Dama davė žinią 
Lekenui: 

„Mes vaidinsime „Semiramide“, „,„Tankredą“... ir „Kasandrą“ 
(„Olimpiją“— A. A.). Ir aš pranešu, kad dėdė neduos Jums 
„Kasandros“, jei neatvažiuosite jos pats. Jis tvirtai laikysis sa- 

vo. Be to, dėdė turi kitų puikių kūrinių, apie kuriuos norėtų 
su Jumis pasikalbėti. Žodžiu, pone, dėdės neperkalbėsite. .. 
Jūs negausite net „Kasandros“, jei neatvažiuosite jos vienas ar- 
ba su markizu de Himenesu. Jei norit, prašykit mane, kad ją 
duočiau Jums vaidinti Paryžiuje iki išvykstant! 

Fernėjuje rasite labai gražų teatrą su puikia sale, Jus išti- 
kimai mylinčius dėdę ir dukterėčią, ir visą pulką laukiančių 
nesulaukiančių žmonių... 

Aš būsiu Semiramidė, Amejadė, Olimpija ir jausiu ypatingą 
malonumą vaidindama su Jumis...“ 

Kitame laiške Lekenui, po keturių mėnesių, ponia Deni iš- 
sakė savo meilę ir atsidavimą dėdei, susižavėjimą jo portre- 
tistu Lemuanu ir dėkingumą anųdviejų tarpininkui, adresatui. 
„Rašau Jums nežinodama sužavėjusio mane žmogaus adreso ir 
prašau perduoti jam mano prašymą, kad užbaigtų kūrinį ir kad 
lenkiu galvą prieš jo didingumą. 

Mano dėdė nuo pat Jūsų išvykimo (Lekenas atvažiuodavo — 
A. A.) serga. Jis labai darbštus, ir jį reikia nuolat prižiūrėti.“ 

Bet ne taip kaip skyriuje „Sirėjuje, arba dieviškoji Emili“, 
aš prie skyriaus antraštės „Fernėjuje...“ nepridūriau „ir ponia 
Deni“ ar „ir dievinamoji Mari Luiza“. O išviršinė analogija 
akivaizdi. Su dukterėčia meiluže Volteras pragyveno ne pen- 
kiolika, o dvidešimt ketverius metus, jau nekalbant, kad juodu 
suartėjo 1744-aisiais. 

Žinoma, šitiek laiko praleidusi su Volteru, per jį bendrau- 
dama su įžymiaisiais Europos protais ir talentais, Mari Luiza 
įgavo išorinio blizgesio. Jau įsitikinome, kaip ji be niekur nie- 
ko samprotauja apie teatrą ir dailę, nors suklydo pavadinusi 
Lemuaną pirmuoju visų laikų dailininku. Bet nei įvairiapusių 
gabumų, nei nepaprasto išprusimo, nei smalsaus proto, nei aist- 
ros mokslui, nei tikrojo sielos aristokratiškumo — žodžiu, viso 
to, kas buvo būdinga Emili — jos įpėdinėje nė su žvake nebū- 
tum radęs. 

Markizė diu Šatle saugojo Volterą, nes mylėjo ir suprato 
jo didybę, tegu ir ne visuomet atsižvelgdama į tikruosius jo 
poreikius. Ponia Deni rūpinosi dėdės meilužio sveikata, padė- 
davo priimti svečius, nes nuo to priklausė Fernėjaus Damos 
gerovė ir jai skiriama pagarba. Ji brangino Volterą nelyginant 
vištą, dedančią auksinius kiaušinius, ir kai „višta“ nebebuvo 
reikalinga, paskubino, kaip įsitikinsime, jos mirtį. 


345 


Markizė diu Šatle užrakindavo Voltero rankraščius, kad 
niekas jų nepavogtų, kad dėl pavojingų kūrinių, juos išspaus- 
dinus ar perrašius, autorius vėl nepatektų į Bastiliją. Ponia 
Deni jo kūrinius vogdavo arba padėdavo juos vogti ir parda- 
vinėti, nė per plauką nesirūpindama gresiančiomis pasekmėmis. 
1755 metų vagystę (markizas de Himenesas nebūtų galėjęs nei 
pavogti, nei parduoti „Orleano mergelės“ be Mari Luizos pa- 
galbos) Volteras jai atleido, kaip atleisdavo daug ką kita, nors 
apdovanodamas dievinamąją dukterėčią nesamomis dorybėmis, 
negalėjo nematyti jos trūkumų. 


Štai vienas nuostabiausių Voltero laiškų, parašytas taip, kaip 
tegalėjo parašyti žmogus, kupinas subtilių, nuoširdžių jausmų; 
rašymo maniera primena Čechovą ar Buniną, nors ėjo tik 1768 
metai. Jis rašė iš Fernėjaus į Paryžių poniai Deni: 

„Taip, likimas yra, ir jis dažnai žiaurus. Tris kartus bu- 
vau priėjęs prie Jūsų durų. Jūs beldėtės į manąsias... Nuta- 
riau savo sielvartą pravaikščioti... Nustačiau saulės laikrodį 
dešimtai ir laukiau Jūsų pabundant. Sutikau poną Male. Jis 
pasakė, kad nuliūdo Jums išvažiavus. Tada supratau: jis išėjo 
iš Jūsų apartamentų. 

O aš maniau: Jūs, kaip žadėjote, papietausite su manimi 
pilyje. Nė vienas tarnas manęs neįspėjo: manė — pats žinau. 
Pasikvietęs Kristianą (namų advokatas — A. A.) ir tėvą Adamą, 
kalbėjausi su jais iki pusiaudienio. Galiausiai neištvėriau ir 
nuėjau į Jūsų kambarius... Paklausiau, kur Jūs. Vanjeras man 
pasakė: 

— Kaip? Jūs nežinote, kad ponia išvažiavo dešimtą va- 
landą? 

Nei gyvas, nei miręs grįžau pas tėvą Adamą. Jis pakartojo 
tą patį... 

Norėjau paliepti kinkyti arklius. Bet negalėjau nieko su- 
rasti. 
vienas kito ir nesusitikome. Mano neviltis begalinė. Suprantu, 
kad išsiskyrimo akimirka būtų buvusi baisi, bet dar baisiau, 
kad išvažiavote taip netikėtai, nepasimačiusi su manim ir iš- 
kart po to, kai bergždžiai vaikščiojome vienas pas kitą. 

Nusiunčiau pakviesti ponios Rasl, norėjau paverkti drauge 
su ja. Bet ji pietavo su Kristianu, tėvu Adamu, savo vyru 

(dvaro valdytoju — A. A.). O aš negalėjau nė pagalvoti apie 
pietus. Prarijęs nuoskaudą, rašau Jums...“ 

Būdinga, kad išliejęs jausmus, Volteras peršoka į praktiš- 
kus reikalus — tikisi, jog ponia Deni perduosianti jo laiškus 
ir paketus ponui de Šuazeliui ir Marmonteliui. Yra ir kitų do- 
kumentų, bet kad ji taip staigiai išvažiavusi. .. 

Ir vėl — jausmai: „Laharpas — mano nelaimės priežastis... 
Kas būtų drįsęs man pasakyti, jog jis ruošėsi mane pribaigti 
už šimto mylių nuo Jūsų, netikėjusios jo kėslais?“ Laharpas 
jau buvo Paryžiuje. 

Visas laiškas parašytas nelygiu braižu, išduodančiu autoriaus 
jaudinimąsi, o šioje vietoje jo ranka ypač virpėjo. 

Ir vėl Volteras grįžta prie reikalų: gal nori save įtikinti, kad ` 
ponia Deni išvyko praktiniais sumetimais. „Jūs pamatysite po- 
ną Šuazelį, de Rišelje, d'Aržantalį ir tuo pasaldinsite mano 
nedalią. Tas turės įtakos ir Jūsų likimui. Suveiksite Paryžiuje 
savo ir mano labui. Pasimatysite su savo broliu...“ 

Laiško pabaigoje plūsteli jausmai: „Jei mirsiu, tai mirsiu vi- 
sas Jūsų, kaip dėl Jūsų ir gyvenau. Meiliai apkabinu ponią 
ir poną Diuponus ir gailiuosi jųdviejų...“ 

Kas gi nutiko? Kodėl ponia Deni išvažiavo iš Fernėjaus į Pa- 
ryžių, lydima Mari Kornel ir jos vyro? 

1767 metų pabaigoje Volteras sužinojo, kad jo burleskinės 
poemos „Karas Ženevoje“, skirtos toli gražu ne spaudai ar pla- 
tinimui, nuorašai klajoja po Paryžių ir Ženevą. Kas kaltas? Iš 
pradžių jo įtarimas krito ant abato de Bastiano. Pasikartojo 
scena, panaši į sceną su ponia de Grafinji Sirėjuje. Lygiai taip 
pat abu verkė, glėbesčiavosi, ir kaltintojas meldė neteisingai 
įtartąjį atleisti. 

Po to Volteras atliko tikrą tardymą. Kaltas pasirodė esąs 
Laharpas, o jo bendrininkė buvo ponia Deni. Rankraščius, ne- 
skirtus spaudai ar reikalingus pataisų, „,Fernėjaus patriarchas“ 
saugojo bibliotekoje, sekreterio stalčiuje. Prie sekreterio prieiti 
galėjo tik nedaugelis. Šeimininko pasitikėjimu piktnaudžiavo 
šiuodu jam artimiausi žmonės. 

Voltero švelniai mylimas ir apipiltas malonėmis ,Fernėjaus 
dofinas“ (taip buvo vadinamas Laharpas) ilgai neprisipažino, 
vertė kaltę vienam jaunam skulptoriui iš Paryžiaus. Bet po 
akistatos vagis buvo nenuginčijamai demaskuotas ir išvarytas 
iš dvaro — beje, gana taikiai. 

Užtat baisi scena įvyko tarp Voltero ir ponios Deni. Stačiai 
suprasti negali, kaip ligotas senelis įstengė ją pakelti, išgyven- 
ti tokį nusivylimą karštai mylima moterimi! Ji pasirodė esanti 
klastinga intrigantė, padėjo Laharpui išvogti rankraštį ir iš šio 
negarbingo poelgio gerokai pasipelnyti. Už Voltero uždraustus 
kūrinius buvo brangiai mokama. Galimas daiktas, kad ir pelnas 
buvo su ja pasidalytas... Ji ne tik užtraukė dėdei didelį pa- 
vojų. Sužinojusi, kad Volteras ryžosi ją atstumti ir išsiųsti iš 
Fernėjaus, ši paryžietė, „aukštuomenės dama“, pavirto virėja. 
Kokia teisi buvo ponia d'Epine, laiške baronui Grimui šaipy- 
damasi iš vulgarios ir kvailos storulės pretenzijų! 

Norėdama atkeršyti Volterui, Mari Luiza išsivežė ir jo švel- 
niai mylimą įdukterę Mari Kornel su vyru. Tegu ligotas senu- 
kas lieka vienišas, pamestas artimiausių žmonių! Pasak Vanje- 
ro, 1768 metų kovo 1 dieną Fernėjų paliko septyni žmonės. 
Ir kaip?! Slapčiomis, nė neatsisveikinę su šeimininku... 


Nors tuomet dar nebuvo telegrafo, radijo, aviacijos, netgi 
traukinių ir automobilių, bet gandai sklisdavo ne lėčiau nei 
dabar. Ženevoje, Dižone, Paryžiuje veikiai sužinojo apie per- 
versmą „Fernėjaus karalystėje“. Dukterėčia buvusi atstumta ir 
palikusi pilį, „dofiną“ išmetę vos ne ant kelio. „Kokia prie- 
žastis?" — klausinėjo visi. 

Stebėtis buvo kuo. Juk vienas tauriausių Voltero bruožų — 
sergėti kitų garbę. Kad pateisintų ponią Deni, jis visus, kas 
tik netingėjo klausytis, įtikinėdavo: ji nė žinot nežinojusi apie 
vagystę. Tuo tarpu buvo pavogtas ne tik „Karas Ženevoje“, bet 
ir kur kas pavojingesnis rankraštis —, ,(Memuarai“. Kaip tik ta- 
da vienas jų nuorašas ir pakliuvo Laharpui į nagus, o tai be 
Mari Luizos pagalbos niekaip nebūtų išdegę. 

Laimė, šio puikaus kūrinio tuo metu nebuvo galima nei iš- 
leisti, nei parduoti platinimui nuorašais. 

Užtat buvo paskleistas šmeižtas, esą autorius pats insceni- 
zavęs vagystę, kad galėtų persekioti nekaltuosius. Žiaurus kal- 
tinimas, ypač žinant Voltero laišką apie savo kančias dėl išsi- 
skyrimo su moterimi, kuri nebuvo verta jo meilės ir kurią taip 
mylėjo! Ir nors buvo išsiskirta dėl prasiveržusio jo pykčio, bet 
nuo to nebuvo nė kiek lengviau. 

Volteras pasielgė dar tauriau: ne tik neigė, kad ponia Deni 
dalyvavo rankraščių vagystėje, bet ir aiškino ją išvykus dėl 

pavojaus sveikatai. Kunigaikščiui de Rišelje rašė: ,„Fernėjaus 
klimatas kenksmingas poniai Deni, jai tinkamo gydytojo čia jau 
nebėra..." Tame pačiame laiške nurodo ir praktinį akstiną: „Dvi- 
dešimties metų išsiskyrimas su Paryžium ne padėjo, o pakenkė 
mano fortūnai...“ Mėgino įtikinti Rišelje ir kitus, kad ponia 
Deni išvažiavusi į Paryžių taip pat išgauti skolų iš netvarkin- 
gų skolininkų, nors ir pats kunigaikštis buvo vienas iš jų. 

Ir viena, ir kita tebuvo taurios melagystės. Fernėjaus kli- 
matas nė mažumėlio nekenkė ponios Deni sveikatai. O dėl Vol- 
tero skolų... Kas gi būtų patikėjęs dukterėčią tinkant tokiam 
pavedimui? Visi žinojo, kokia ji godi ir kaip nemoka tvarkyti 
pinigų. Mielai juos imdavo, o paėmusi paikai eikvodavo arba 
vos ne į kojinę kišdavo — sakytum kaimietė. Siųsti ponią Deni 
išieškoti skolų ir dar tikintis jas gauti pačiam nebuvo jokios 
prasmės. O juo labiau nebuvo ko viltis, kad jai ar kam kitam 
pasiseks išlupti bent dešimt livrų iš tiek šykštaus, kiek ir ža- 
vaus kunigaikščio de Rišelje. Kas kas, o Volteras šį draugo 
bruožą puikiai žinojo. 

Visa tai buvo rašoma norint pateisinti bei užtušuoti niek- 
šingą ponios Deni elgesį. Bet tai ne viskas. Nors kunigaikščio 
de Šuazelio atleidimas ir vyriausiojo kontrolieriaus Tere veiks- 
mai ir pablogino Voltero finansinę būklę, tačiau 1768 metais jo 
niekas nespyrė reikalauti skolų. „Patriarchas“ kasmet tebegau- 
davo 80 tūkstančių rentos iki gyvos galvos, 40 tūkstančių — 
vykusiai įdėto kapitalo procentus, priedo savo portfelyje sau- 
gojo 600 tūkstančių livrų — taigi buvo tikras to meto tur- 
tuolis. 

Ir buvo dosnus kaip anksčiau. Kol ponia Deni gyveno Pa- 
ryžiuje, mokėjo jai 20 tūkstančių kasmetinę rentą. 

Didžiadvasiškai jis pasielgė ir su nedėkinga ir tiek jam 
skolinga Mari Kornel-Diupon. Taip teisino jos pabėgimą iš Fer- 
nėjaus: „Lydėdama ponią Deni į Paryžių, mano įdukterė pama- 
tys savo antros eilės senelio tragedijas. ..“, „O aš pats, — neiš- 
tveria nenusiskundęs,— lieku vienas dykumoje..." 

Ne mažiau atlaidaus jo būta ir svarbiausiam kaltininkui — 
Laharpui. Rezidentui Enonui gan nesunkiai sekėsi jį apginti. 
Kad ir turėdamas nenuginčijamus kaltės įrodymus, Volteras taip 
pasakė „advokatui“ apie savo globotą jaunąjį literatą: „Jis pa- 
siėmė rankraščius nepaprašęs ir net neįspėjęs, dėl ko turėjau 
labai didelių nemalonumų. Bet iš visos širdies jam atleidžiu, 

nes manau — kad ir nusižengė, tačiau be piktos valios, ir pa- 
dėsiu jam, kol būsiu gyvas.“ O po kelių mėnesių „Fernėjaus 
dofino“ vagystę, melą, nedėkingumą Voltero plunksna paver- 
tė „paprasčiausiu neatsargumu“. 

Šit dar viena, galbūt pati svarbioji, ponios Deni išvykimo 
priežastis, kurią Volteras stengėsi pateisinti. Kitai dukterėčiai, 
poniai de Fonten, jis rašė: „Mari Luiza nemėgo Fernėjaus.“ 
Tai buvo teisybė. Ji veržte veržėsi į Paryžių. Pradžioje pasine- 
šė važiuoti iš pykčio, kad dėdė ją atstūmė, o paskui taip no- 
riai, kad — tuo įsitikinome — leidosi į kelią lyg vejama. Juk 
tremties vieta ne koks vienuolynas, ne kaimas, ne provincija, 
o dievinama sostinė! Per Voltero kilnią širdį išvarymas virto 
troškimų išsipildymu. 

Ponia pati atskleidė savo „filosofiją“ laiške Vanjerui, išsiųs- 
tame jau iš Paryžiaus 1768 metų birželio 22 dieną (ji, beje, 
taip ir neišmoko teisingai rašyti jo pavardės): „Visos mūsų 
mintys apie gyvenimą galų gale baigiasi tuo, kad gyventi reikia 
smagiai ir dėl nieko nesisielojant.“ Ji ir nesisielojo. Sielojosi 
Volteras. 

Šią tikrąją jųdviejų išsiskyrimo priežastį jis daug aiškiau 
išsakė d'Aržantaliui dar balandžio 4 dienos laiške: „Esu tikras, 
kad retkarčiais ją kankinusių troškimų (išvažiuoti į Paryžių — 
A. A.) paslaptis — kaimo ramybės nemėgimas, kurį tebuvo gali- 
ma apgalėti gausingais svečių subuvimais, šventėmis, praban- 
ga... Bet toks šurmulys ne mano metams, ne mano silpnai 
sveikatai...“ 


Ir tikrai: išvykus poniai Deni ir jos palydovams, Volteras 
ėmė tvarkytis visai kitaip. Atleido dalį tarnų, sumažino išlai- 
das ir, svarbiausia, uždarė iki tol visiems atlapas savo namų 
duris. | 

Tik ne senatvė ir ne ligos privertė Volterą taip ūmai pa- 
keisti gyvenimo būdą, atsisakyti triukšmo ir apsisupti tyla. Fer- 
nėjus iki šiol buvo „Europos užvažiuojamasis kiemas“ ir dėl to, 
kad pats Volteras mėgo svečius ir be jų negalėjo tverti savo 
nuošalumoje. Kai ponia sugrįžo, pilies durys vėl buvo at- 
lapotos. 

Tačiau gyvenimas Fernėjuje be moters — tegu ir su trūku- 
mais, bet dievinamos moters — ligotam senukui neteko pras- 
mės. Jis netgi ryžosi mylimą dvarą parduoti. Nepratęs atidė- 

lioti, jau 1768 metų kovo 6 dieną rašo Žakui Tronšenui: „Jūsų 
paslaugoms Fernėjaus žemė, Raslio namas, Ermitažas, kiti mano 
statyti pastatai, pilis, baldai... Tai pavedama visiškai Jūsų nuo- 
žiūrai. Bijau, kad kaina Jums neatrodytų per didelė...“ 

Tą pačią dieną jis siūlo Žakui Tronšenui pusę kainos sumo- 
kėti grynais, pusę — renta iki gyvos galvos. „Aš prašau šimto 
tūkstančių ekiu... Visa suma vargu ar sudarys du šimtus pen- 
kiasdešimt tūkstančių livrų..."— užuomina apie tai, kad jis il- 
gai neišgyvens. Ir čia pat nesusilaiko nenusiskundęs, jog „norė- 
tų būti laimingesnis'". 

Nors ir prislėgtas sielvarto, bet kaip visuomet praktiškas, 
jis siūlo ir pačiai poniai Deni įsigyti formaliai jai priklausančią 
dvaro pusę. Tik neaišku, ko čia daugiau: praktiškumo ar kil- 
numo — juk jokių kitų pinigų, tik Voltero duotus ir Er 
damus, Mari Luiza neturi. . 

Nė kiek netrokšdama susisaisiyti su Fernėjum, ji prisibijo, 
kad dėdė neparduotų jo Tronšenui per pigiai. Taigi Volterui 
dar prireikia įkalbinėti ponią Deni (kovo 23 dienos laiškas), 
nes esą Žakas daugiau neduosiąs, o gautos sumos, be abejonės, 
pakaksią, kad ponia galėtų įsigyti prabangius madingus baldus 
savo namui Paryžiuje... 

Tada Mari Luiza nutaiso puikią miną prastame žaidime, ir 
balandžio 3 dieną rašo Gabrieliui Krameriui: „Pardavęs Fernėjų, 
mano dėdė prapuls, ir aš liksiu kalta dėl paskutinės jo ne- 
vilties.“ 

„Dar kovo 25 dieną sužinojęs iš Damilavilio apie dukterė- 
čios. protestą prieš Fernėjaus pardavimą, dėdė tą pačią dieną, 
kai ji suvaidino prieš Kramerį kilnų vaidmenį, jai pranešė, jog 
neparduosiąs Fernėjaus niekam kitam, tik advokatui Kristia- 
nui... Tačiau savo ketinimo dar nebuvo visiškai atsisakęs. 

Šiomis slogiomis dienomis panėšėdamas į Tolstojaus Karlą 
Ivanovičių, mėginusį savo vidinę nuoskaudą kompensuoti mo- 
kesčiu už popierių ir rašalą, Volteras gal taip pat atrodė eko- 
nomiškas bei apdairus. Bet juk gautus už Fernėjų pinigus jis 
būtų skyręs ponios Deni namo apstatymui. Ir svarbiausia: taria- 
mas apdairumas tik slėpė neviltį, į kurią stūmė jos laiškai. Ne- 
vilties žodžius jis padiktavo Vanjerui: pačiam rašyti nebuvo 
jėgų. Tame pačiame laiške jis kilniadvasiškai atriboja Mari 
Luizos širdies gerumą nuo to, ką rašo jos plunksna. Tai, žino- 
ma, iliuzija ir nieko daugiau. Kitas, aštuonių puslapių laiškas, 

kuriame kalba lyg ir sukasi apie buitinius reikalus, kupinas 
nusiskundimų dėl skaudaus likimo ir dėl žiauraus jos elgesio 
su juo dar iki išvažiuojant iš Fernėjaus. Taigi nesunku su- 
vokti, katras šioje istorijoje kentėjo ir ką katram reiškė išsi- 
skyrimas. 


Vis dėlto jis atsisako ketinimo parduoti dvarą bei palikti 
koloniją — savo triūso Vaisių. 

Šiaip ar taip, Volteras lieka Volteras. Labai įdomiai jis su- 
sirašinėja su ponia diu Defan tų pačių metų balandį. „Taip, 
taip, — rašė ji, — norėčiau Jus daug ko paklausti ir ne tik tai, 
ar turi blusos sielą, ne tik apie materijos judėjimą arba ko- 
miškąją operą, arba ponios Deni išvykimą. Bet nesidomiu ne- 
. paaiškinamais dalykais arba tuo, kas priklauso nuo užgaidos. 
Iš pradžių mane įtikinėjote dėl ponios Deni, šiandien — dėl 
triukšmo dvare ir dėl to, kuo niekaip negaliu patikėti — kad 
priėjote išpažinties.“ 

Po aštuonių dienų, balandžio 18-ąją, Volteras atsakė bičiulei: 
„Jūs panorote, ponia, kad atverčiau Jums seną savo širdį mei- 
lės srityje. Aš — tokio amžiaus, kai jokia aistra ir jokia kita 
priežastis negali sukliudyti man atlikti savo pareigą... Nema- 
niau, kad toks paprastas ir toks natūralus dalykas galėtų su- 
kelti ir mažesnį, nei sukėlė, triukšmą..." 

Apie kokią pareigą, kokį triukšmą ir kokią išpažintį kalba- 
ma šiuose laiškuose? 

Viskas sukasi apie tą pačią kovą su Piktąja. Gudragalvis 
šaipūnas Volteras šiai kovai kartais pasirinkdavo keisčiausias 
formas. Kad ir nekentė religijos, jis, žiūrėk, būdavo ir gana 
pakantrus dvasiškiems tėveliams. Ne tik ištisus trylika metų 
Fernėjuje laikė eksjėzuitą tėvą Adamą, bet ir stengėsi didinti 
jo pajamas, nors ir sakydavo, jog jis anaiptol ne geriausias 
žmogus šiame pasaulyje, tik su juo galima pažaisti šachma- 
tais — vienintelį vertą žaidimą. 

Maža to, kai Fernėjuje pasirodydavo keliaujantys vienuoliai, 
Volteras juos priimdavo kaip svečius. Laikinai paliovęs būti 
„Europos užvažiuojamojo kiemo šeimininku“, kapucinams bū- 
davo toks dosnus, kad jų galva Romoje Volterą vadindavo or- 
dino pasaulietiniu tėvu Žekso apygardoje. 

Ir vis dėlto vieną kartą — tai atsitiko tuo metu, kai nebuvo 
ponios Deni,— Volteras iškrėtė kapucinui pokštą. Šį atvejį, be 
abejo, ir turėjo galvoje ponia diu Defan. 

1768 metų didžiąją savaitę Volteras paliepė vienam viešin- 
lėtų eiti į bažnyčią priimti komunijos: kaip dvarininkas ir ko- 
lonijos valdytojas tarėsi privaląs dalyvauti pačiose iškilmin- 
giausiose apeigose. Šįkart jis turėjo ir kitą, svarbesnį, tikslą. 
Pastaruoju metu miestelyje buvo dažnai vagiliaujama. Todėl 
jis norėjo pasinaudoti velykinėmis pamaldomis ir pasakyti gy- 
ventojams pamokslą apie sąžiningumą — ir pasakė jį ugningai 
ir įtaigiai. 

Štai dėl ko Volterui prireikė išpažinties: kitaip nebūtų ga- 
lėjęs pasirodyti bažnyčioje. | 

Toliau buvo dar gražiau. Apie tai, kam Volteras panaudojo 
nuodėmių atleidimą, nuodėmklausys pranešė vyskupui, ir šis 
uždraudė visiems vyskupijos dvasininkams be jo paties leidimo 
klausyti Fernėjaus savininko išpažinties arba jį išrišti. 

Bet kitų metų kovo mėnesį, gulėdamas lovoje ir diktuoda- 
mas, Volteras pro langą pamatė sode vaikštinėjant kažkokį 
kapuciną ir liepė tuoj pat jį pakviesti. Tikėjosi, jog sidabrinės 
monetos žvilgėjimas išrūkys jam iš galvos vyskupo įsakymą. 
Pinigus kapucinas priėmė, o klausyti išpažinties atsisakė. 

Tuomet Volteras ryžosi vyskupui apdumti akis. Sveikas bū- 
damas dėjosi merdįs ir aštuonias dienas nesikėlė iš lovos. Tuo 
pat metu per savo advokatą padavė skundą parlamentui, kad 
jam neleidžiama atlikti išpažinties. Vyskupas turėjo leisti ku- 
nigui išklausyti išpažintį ir suteikti komuniją neva merdinčiam 
seneliui... | 

Volteras suruošė tikrą spektaklį. Pradžiai taip paskaitė Con- 
fiteor ir Credo, kad Vanjeras gretimame kambaryje vos nega- 
vo galo iš juoko. Nuodėmklausys sutriko, bet atleido „Fernė- 
jaus patriarchui“ nuodėmes ir suteikė šventus sakramentus, o 
paskui pasišalino, nežinodamas, ką manyti. O tariamas ligonis 
akimoju iššoko iš patalo ir nuskubėjo pasivaikščioti į sodą, 
nesitverdamas džiaugsmu, kad pasisekė apvynioti aplink pirštą 
šventąją bažnyčią. Šį pokštą jis iškrėtė eidamas septyniasdešimt 
penktuosius. 

Iš čia matyti, kaip jis šaipėsi iš bažnytinių apeigų, nors 
retkarčiais jas ir atlikinėjo: tai buvo dar vienas taktinis ma- 
nevras kovoje su Piktąja. 

Taigi ponios Deni išvykimas nei ką pakeitė, nei galėjo pa- 
keisti jo vidiniame gyvenime, nors išviršiniame pakeitė daug. 

1769 metų rudenį tremtinė ar bėglė grįžo į Fernėjų. Ar ji 
pati šito prašė, bijodama prarasti įtaką dėdei, be to, palikimo 
netekti, ar jis pats nebegalėjo pakelti išsiskyrimo? 

Veikiausiai ir viena, ir kita... Šiaip ar taip, nepraėjus nė 
dvejiems metams, dvaras vėl turėjo Fernėjaus Damą. 


VII DALIS 


1 skyrius 
JIS DAR GYVAS... 


Dėdamas dideles viltis į Liudviką XVI, Volteras nė nenu- 
tuokė apie pomirtinius persekiojimus, kuriuos, jam dar gyvam 
esant, ruošė vos įžengęs į sostą naujasis karalius. 

Apie šį kraupų sumanymą mes sužinome tik iš Teodoro Bes- 
termano išleisto Voltero korespondencijų 88-0jo tomo, kuriame 
įdėti laiškai filosofui ir jį liečiantys kitų asmenų laiškai. 

Įdomu, kad visi įsakymai, raportai ir instrukcijos, kuriuos 
čia pateiksime, parašyti ir išsiųsti per dvi dienas, 1774 metų 
liepos 18-ąją ir 19-ąją. 

Pirmą šio baisaus ciklo laišką išsiuntė Anri Leonaras Žakas 
Batistas Bertenas liepos 18 dieną Liudvikui XVI, matyt, prieš 
tai gavęs karaliaus įsakymą žodžiu. Cituoju tekstą: „Jo dideny- 
bė pageidavo, kad visi pono de Voltero kūriniai ir kiti raštai, 
kurie, jam mirus, bus surasti jo namuose, būtų pristatyti Jūsų 
prakilnybei peržiūrėti pačiam.“ Paskui eina raportas, kad jau 
išsiųstas jo, Berteno, „instrukcinis laiškelis dėl priemonių, kurių 
privalo imtis Burgundijos valdytojas, kad šie raštai niekur ne- 
prapultų“, kai bus atlikta protokolinė procedūra ir visa inven- 
torizacija. Vykdytojas informuoja valdovą, kad išsiuntęs ir tris 
įsakymus. Pabaigoje — charakteringas prierašas: „Į paties ka- 
raliaus rankas.“ (Bertenas — valstybės sekretorius.) 

Kitą dieną tuo pačiu tikslu išsiunčiami keli laiškai — direk- 
tyvos. Plunksnos imasi pats Liudvikas XVI. Jis praneša apie 
savo nurodymą Fabri apygardos valdytojui: „Po Voltero mir- 
ties užantspauduoti visus jo namus ir, įgaliotajam Burgundijos 
valdytojui parodžius įsakymą, išduoti visus velionio spaudinius 
ir rankraščius, liečiančius karalius, princus bei kitus valdovus, 
jų rūmus, ministrus ar jų valstybių vyriausybes, ypač Prancū- 
zijos karaliaus rūmus ir vyriausybę, taip pat kūrinius, doku- 
mentus bei rankraščius, liečiančius religiją ir papročius, be to, 

istoriją, filosofiją ir visą literatūros turinį“ Jo didenybė įsako 
magistratūros valdininkui surašyti protokolą ir atlikti invento- 
rizaciją. (Kursyvas mano — A. A.) 

Po kelių valandų, o gal nė nepasitraukęs nuo biuro, karalius 
rašo Voltero šeimai ir namiškiams. Įsako jo giminaičiams ir 
paveldėtojams, o jei tokių nėra — namų konsjeržams atidaryti 
visas patalpas jo didenybės įgaliotajam Burgundijos valdytojui 
ir išduoti knygas, rankraščius, dokumentus. ,„(Operacijoje,— ra- 
šoma toliau,— dalyvaus teisėjai ir magistratūros valdininkai. 
Paskui visa, kas išvardyta, turi būti išvežta, o namai užant- 
- spauduoti." 

Veikiausiai vėl buvo paplitęs gandas apie didžiojo žmogaus 
mirtį, o gal „Fernėjaus ligonio“ dienų galas ir kaskart blogė- 
janti sveikata paskatino Liudviką XVI imtis visų priemonių, 
kad būtų apsaugoti valdovai, rūmai, vyriausybės, religija, pa- 
pročiai nuo filosofinių, istorinių, literatūrinių Voltero kūrinių, 
nuo griaunančio jų poveikio ir po autoriaus mirties. Šiaip ar 
taip, liepos 19 dieną Liudvikas XVI išsiunčia jo šeimai ir pa- 
veldėtojams dar vieną įsakymą: atidaryti jo karališkosios di- 
denybės valios vykdytojams visus kambarius, kabinetą, atrakin- 
ti spintas ir stalčius. 

Ryžtingai toliau veikia ir Bertenas. Šit jo įsakymai, apie 
kuriuos jis pranešė karaliui. Liepos 19-ąją raportuoja apie tą 
patį Fabri, užsimindamas ir apie prancūzų rezidentą Enoną, 
matyt, irgi turintį dalyvauti kratoje ir konfiskacijoje. Be to, 
rašo Burgundijos valdytojui Antuanui Žanui Amelo de Šejui: 
„Karalius man įsakė adresuoti Jums paketą su įgaliojimais dėl 
Ženevos kaimyno.“ 

Ne mažiau svarbi dar viena tos pačios dienos Berteno inst- 
rukcija Šejui — kad, gavęs paketą, negaištų... O Fabri jis 
apdairiai įspėja nevykdyti instrukcijos prie Voltero gyvos gal- 
vos ir sergėti paslaptį. 


2 skyrius 
PASKUTINIEJI RUŪPESČIAI 


1776 metų rugpjūčio 5 dieną Lekenas rašo: „Aš regiu di- 
džiausią mūsų amžiaus stebuklą — aštuoniasdešimt trejų metų 

(aštuoniasdešimt dvejų — A. A.) poną de Volterą... Štai ką 
mačiau savo akimis atvykęs į Fernėjų... Vargu ar gali patikė- 
ti šio malonaus ir garbingo senelio veikla, kai slegia jam pe- 
čius šitiek metų. Kasdien už stalo dirba po dešimt valandų. 
Bet literatūra netrukdo rūpintis ir kolonija, ir komercija, vise- 
kiais -būdais daryti žmonėms gera, teikti naudos ir džiaugsmo. 
Tuo pat metu jis — savo namų ūkvedys, metrdotelis, komen- 
dantas, besirūpinąs visais namiškiais ir svečiais. Negaliu Jums 
smulkiai papasakoti, kiek jam visko šauna į galvą ir kaip jis 
suderina pažiūrėti nesuderinamus dalykus. Kad ir kaip užsi- 
ėmęs ar susirūpinęs, nepamiršta ir kitų reikalų. Dabar jis su- 
muoja rezultatus ano baisaus proceso, kurį laimėjo Dižono 
departamente." 


Skaitome toliau. Neatsitiktinai didysis aktorius dar sykį Fer- 
nėjuje. „Volteras užsiėmęs ir teatru, šia aistra užsikrėtę visi 
jo artimieji. Jau vien patys žiūrovai — nepakartojamas vaiz- 
das. Čia ir žavėjimasis pjese, ir pagarba jos autoriui, ir šiokios 
tokios iliuzijos (pastarieji žodžiai, matyt, pasakyti dėl to, kad 
vaidina pats Lekenas.— A. A.), kad spektaklis sužavės.“ 

Teatro salė esanti gana daili, nors ne tokia prašmatni, kaip 
vaizduojąsis ponas de Volteras... (Mes žinome jo atsiliepimus 
apie abu savo teatrus.) Ir vis dėlto Komedi fransez bei kitų 
puikių teatrų išlepintas Lekenas negali nepripažinti: „Kaip ste- 
biesi aptikęs šį „kažką“ nuostabaus už šimto penkiasdešimt my- 
lių nuo Paryžiaus, kaime, kur viso labo tūkstantis trys šimtai 
gyventojų, kai didžiuma stambiausių miestų teturi tik „,arkli- 
des”, kuriose ir „„muštukais“ žaidžiama, ir vaidinama žmogaus 
dvasios šedevrus." 

Baigdamas Lekenas pasakoja: „Fernėjuje Volteras mėgsta 
draugiją, dėkui dievui, nedidelę (dabar! — A. A.). Ji susideda 
iš ponios Sen Žiuljen, abato Kotje, manes, pilies gyventojų." 
Ir jau visai gale autorius apgailestauja, kad „d'Aržantalis (laiš- 
kas, matyt, skirtas jam: adresatas nenurodytas — A. A.) nėra 
matęs savo bičiulio visame šlovės puikume“". 

Apie „Fernėjaus ligoto senelio“ — taip nuolatos save vadino 
Volteras — jaunatviškumą kalba ir kiti. Trumpas ir labai taik- 
lus markizės diu Defan išsireiškimas: „Labiau tikiu jo dvasia 
negu metrikais.“ Tuo metu, beje, Volterui buvo aštuonias- 
dešimt. 


» 

Bet nors ir stulbina visus neišsenkama energija, nors ir ne- 
nutraukia daugybės užsiėmimų, jis negali nejusti metų naštos 
ir tolydžio menkstančios sveikatos. 1777 metais atsakydamas -į 
d'Aržantalio laišką, kuriame šis patarinėja, kaip patobulinti tra- 
gediją, Volteras rašo: „Pone grafe Sirakūze (Sirakūzai senovėje 
garsėjo savo teatru — A. A.), Jūs per daug iš manęs tikitės. .. 
Dėl gausybės reikalų, dėl ligų ir bendro nusilpimo dažnai jau- 
čiuosi lyg sumaištyje. Kas gali būti įdomiau kaip spręsti Jūsų 
pasiūlytą užduotį... bet kad galėčiau išpildyti Jūsų nurodymus, 
turėtumėt atimti man trisdešimt metų ir apdovanoti naujais ta- 
lentais. .." 

Gandai gandais apie Volero mirtį, o giltinė ne sykį buvo 
užsimojusi ant jo dalgiu. 1773-iaisiais jis taip įsisirgo, kad 
sunerimęs ir susisielojęs d'Alamberas net nerizikavo rašyti jam 
pačiam. Tik gavęs iš ponios Deni daugmaž viltingą atsakymą 
į du savo laiškus, jam rašo: ,„Tausokite save!" 

D'Alamberas tūrėjo dėl ko nerimauti... Gegužės 3-iąją po- 
nia Deni pranešė Žekso apygardos gydytojui, kad turįs būti 
Fernėjuje su visais vaistais... 

Laimė, gegužės 8-ąją Volteras jau pats išgalėjo parašyti 
d'Alamberui: „Ši kartą aš pasveikau.“ Bet kiek dar kartų rei- 
kės visai pagrįstai manyti, kad jo dienos jau suskaitytos! 

Nereikia -pamiršti, kad nepaliauja silpusios ir jo akys, ku- 
rioms kenkia akinantis Alpių sniego baltumas. O juk Volteras 
jau daugel metų gyvena Juros kalno papėdėje. Dar 1763-iaisiais 
jis guodėsi kardinolui Berni: „Pamažiukais anku, bet nedejuo- 
ju. Sako, Alpių sniegynai man daro meškos paslaugą.“ 

Tad nenuostabu, kad ruošdamasis artėjančiai mirčiai, Volte- 
ras daug ką susumuoja, sakytum, patikrina savo pažiūras — fi- 
losofines, politines, mokslines, istorines — ir rūpinasi, kad jo 
idėjos, darbai nebūtų užmiršti jam mirus. 


Tarsi spirale jis sugrįžta į jaunystę ir permąsto anuometi- 
nius užsiėmimus ir pažiūras. Parašo ir išspausdina „Mano kūri- 
nių istorinius komentarus" — iš esmės savo biografiją; čia ata- 
kuoja Šekspyrą. Siuzana Neker, garsaus bankininko, vienu me- 
tu vyriausiojo kontrolieriaus, žmona, pasak Voltero, „labai iš- 
lavėjusio proto ir, jeigu tas įmanoma, protą pranokstančio bū- 
do“ (apie ją žinome iš istorijos su Pigalio skulptūra), labai 
įdomiame 1776-ųjų rugsėjo laiške dėkoja didžiajam žmogui už 

jai skirtus žodžius. Po to rašo: „Jūsų pradėtos kautynės su Ang- 
lu sukėlė triukšmą. ,,„Henriadai“ apginti Jūs pasiuntėte nenu- 
galimą kareivių armiją, pasitelkęs ir Niutoną. „Meropė“, „Alzi- 
ra" taip pat priešinasi Šekspyrui.“ ` 

Ir vis dėlto. ji nėra Voltero pusėje. „Mačiau, kaip Šekspyrą 
vaidino vienintelis žmogus (Harikas — A. A.), išdrįsęs atsižadė- 
ti laiko griuvenų. Verkiau per jo pjeses ir pasakiau sau, kad 
teatro tiesa ne visada vienatinė.“ Lekenas aname pačiame rug- 
pjūčio 5 dienos laiške praneša adresatei: „Mūsų patriarchas 
mano, jog žavėdamasi Šekspyru išėjote iš proto.“ 

Dėl Voltero atlikto „Julijaus Cezario“ vertimo tarp jo ir 
d'Alambero dar septintajame dešimtmetyje buvo įsiliepsnojęs 
ginčas. Pastarasis prikaišiojo didžiai gerbiamam savo „broliui“, 
kad šis suteikęs Šekspyro tragedijai jai nebūdingo prancūziško 
galantiškumo. 1776 metų rugpjūčio 10 dieną Volteras išlieja 
kaimynui Anri Rje nepasitenkinimą, kad „Šekspyrą skaitys Aka- 
demijoje rugpjūčio 24-ąją, per šventą Liudviką, antibarbarą, 
Šekspyro antipodą. Tas rodo apie nepakankamą pagarbą šven- 
tajam... Be to, diena tikriausiai pasitaikys saulėta...“ 

Kautynės, kaip paprastai, eina plačiu frontu. 1776-ųjų rug- 
sėjo 7 dienos laiške, rašytame Kondorse, Volteras vadina Velšą 
pamišėliu, siūlančiu pakeisti Kornelį Šekspyru. „Negaliu pati- 
kėti, jog atsirastų bent vienas toks kvailas, toks niekingas pran- 
cūzas, kad dezertyruotų iš mūsų kariuomenės, norėdamas tar- 
nauti tam nelaimingam persimetėliui Laturnerui. Bet niekas 
nesivienys su manimi, kad galėtų kautis.“ 

Šie žodžiai gali pasirodyti keisti. Ko gi Volteras — tegu ka- 
daise ir vadinęs Šekspyrą „barbaru“, „laukiniu“, tačiau jį ver- 
tinęs ir daug ko iš jo išmokęs — dabar su tokia nežabota aistra 
telkia karius prieš tuos, kuriems „anglas“ patinka labiau už 
Kornelį? Neatsitiktinai paskutinis Voltero kūrinys — griežtai kla- 
sicistinė tragedija „Irena“. 


Kovodamas su Šekspyro atgimimu, Volteras apie tą patį 
metą, 1776-ųjų rugpjūčio 9 dieną, rašo Gijomui Fransua de Bo- 
rui: „Jūsų atkaklumas, apie kurį liudija pasisakymai prieš ab- 
surdišką materializmo doktriną, leidžia man tikėtis, jog mielai pri- 
imsite veikalą, kuriame kovoju su „Gamtos sistema“ ir kurį 
ketinu išspausdinti.“ Nors ir atsiliko nuo Didro kaip filoso- 
fas, jis jautė jam pagarbą ir simpatiją. 1776 metų laiške Didro 

beria šiam komplimentus, su džiaugsmu praneša, kad Fridri- 
chas II- davė Labaro draugui tarnybą. Dar labiau svarbus Vol- 
tero liūdnas apgailestavimas: „Kaip baisu, kad filosofai nėra 
susivieniję, o jų persekiotojai visada vienijasi!“ Jis ištikimai 
tebesiekia savo partijos vienybės. 

Laiško pabaiga skamba it testamentas: „Ilgai gyvenkite, po- 
ne, kad galėtumėfe smogti mirtiną smūgį pabaisai; aš tik apskal- 
džiau jai ausis! Jei negrįšite į Rusiją (matyt, Volterą pasiekė 
melagingas gandas, jog Didro vėl tėn ruošiasi vykti — A. A.), 
pasistenkite aplankyti mano kapą!“ 

Toks pat pastovus Volteras ir savo priešams. 1777 metais 
rašė: „Nors, pone, esu labai senas ir labai ligotas, bet atminties 
nesu visai praradęs. Pamenu, prieš kokius penkiolika metų 
Tjerjo atsiuntė man nepasirašytą brošiūrą „Anekdotai apie Fre- 
roną“. Jos autorium buvo laikomas Laharpas. Bet nei Laharpas, 
nei koks kitas rašytojas jos autorium būti negalėjo..." Volte- 
ras tikina, kad anekdotus parašęs d'Alamberas ir kad jo paties 
nuomonė apie Freroną yra kaip brošiūroje, pilna paniekos ir 
pašaipos. .. Mūsų bibliotekų kataloguose „Anekdotai...“ įrašy- 
ti kaip Voltero kūrinys. į 


Teisybės advokatas paskutiniaisiais metais užsiima bendrais 
teisės klausimais. 1777-aisiais rašo ese „Teisingumo ir žmoniš- 
kumo kaina“ ir rūpinasi nauju baudžiamuoju kodeksu, kurį ta- 
ria būsiant idealų. | | = 

Gali atrodyti paradoksalu, kad Volteras kreipiasi į Jekateri- 
ną II prašydamas ją dalyvauti Berno respublikos, tai yra Švei- 
carijos, naujų įstatymų leidyboje. „Vienos penktosios Žemės 
rutulio valdovė, — rašo jis imperatorei — be abejo, atleis man 
už nekantrą. Ji kilo dėl priemonės, kuri kasdien darosi vis 
būtinesnė. Turiu galvoje sekimą Jūsų didenybe. . ,. nenoriu mirti 
neišvydęs Jūsų įstatymų rinkinio ir drįstu reikalauti šio rin- 
kinio išleidimo. Štai pagrindas: Berno magistratas pasiūlė 56 
luidorų premiją tam, kuris pateiks geriausią pranešimą apie 
teismą ir taip padės Berno visuomenei padaryti baudžiamojo 
kodekso ir proceso reformą. Šventos Jekaterinos Peterburgietės 
pareiga pridėti prie paskelbtosios premijos dar 50 luidorų. Kitaip 
apdovanojimas nebus proporcingas užduoties svarbai..." Bet ne 
dėl to Volteras prašo imperatorę padėti respublikos įstatymų 
leidybai. Jis pats yra pasiūlęs kodekso projektą, skir- 

tingą nuo to, kurį pasiūlė kitas teisės teoretikas. Volte- 
ro projektas remiasi „mūsų provincijų teismine praktika ir 
tųri visa, ką jis žino apie Jūsų didenybės priimtus įstatymus. 
Premija bus paskirta tik 1779 metais, o naujasis projektas iš- 
spausdintas po kelių mėnesių. Jeigu Jūsų didenybė maloningai 
paskirs šiai iniciatyvai 200 rublių, taps trylikos mažų kantonų 
globėja. Debatai vyks ligi 1779 metų, manęs jau gyvo nebe- 
bus. (Deja, jo buvo tiesa! — A. A.) Bet užtat Jūs pasirodysite 
kaip niekad puiki mažų tautų užtarėja. Juk Jūsų malonėmis 
apipilta Krymo totorių žemė — mažas „Rusijos kantonas.“ 

Čia ir glūdi Voltero kreipimosi į Jekateriną II paslaptis. 50 
luidorų, arba 200 rublių suma, jam, be abejonės, yra grynas 
niekas, galėtų ir pats ją be vargo duoti... Jis, aišku, žino, ko 
vertos imperatorės malonės savo imperijos mažoms tautoms, 
taip pat didžiajai rusų tautai. Bet svyruodamas tarp respubli- 
kos ir apšviestojo absoliutizmo, jis teikia daug svarbos rusų 
imperatorės „iškabai“, kuri būtų virš respublikos įstatymų lei- 
dybos, tarsi sutaikydama abi valstybės formas: 

O laiške Kondorse yra tokia vieta: „Nuo to laiko, kai lio- 
vėmės' rūpintis visa liaudimi ir mūsų provincijos liaudimi, ma- 
nęs nepalieka sielvartas. Po šio lemtingo momento aš užme- 
čiau visus savo darbus, nieko iš nieko neprašau ir kantriai 
laukiu, kada mus užsmaugs.“ 


Dėl savęs jis gali būti ramus: jo paties niekas neužsmaugs. 
Žekso apygardos Fernėjaus kolonija —ko gero, didžiausias jo 
paskutiniųjų dienų rūpestis. Apie tai byloja šimtai laiškų ir 
dešimtys — jeigu taip pat ne šimtai — dokumentų, kuriuos Bes- 
termanas pridėjo prie korespondencijų tomų. 

1775—1777 metais ir pragyventais 1778-ųjų mėnesiais „pat- 
riarchas“ dar labiau rūpinasi valstiečiais ir amatininkais, kai- 
mynais, „mūsų provincijos“ žmonėmis. 

Labai įvairūs jo rūpesčiai. 1775-ųjų rugsėjo 30 dieną Vol- 
teras rašo Prancūzijos karaliaus naujam vyriausiajam kontro- 
lieriui, žymiam fiziokratui ir vis dėlto enciklopedistų draugui 
Roberui Žakui Tiurgo; rašo žinodamas šį esant pasinėrusį dau- 
gybėje pradėtų reformų: „Prašau atleisti, monsinjore, kad Jus 
varginu dėl mažiausios Prancūzijos provincijos tuo metu, kai 
rūpinatės įvesti tvarką visose kitose. .. 

„„.Ponas de Triudenas (Žekso valdytojas — A. A.) padarė 
mums gerą darbą — Jūsų planų dvasia parašė Jums visos gy- 
venvietės vardu. Jo pasirašyti aktai patvirtina ir mūsų nuolan- 
kumą. ..' Tačiau fermas administruojantys valdininkai nebuvo 
apie tai painformuoti tuo metu, kai jas siaubė, ir Jūsų gera- 
darystes pragaišino.“ Būdinga, jog Volteras visur rašo „mūsų“, 
„mes“, susitapatindamas su kaimiečiais. 

Ne mažiau įdomi ir laiško tąsa: „Nežinau, ar Jūs esate pa- 
informuotas, kad vargana mūsų būklė neleidžia Žeksui turėti 
bent vieno vienintelio prekybininko. Visa, ko reikia — ir maisto 
atsargas, ir drabužius — turime pirktis Ženevoje. O visos šios 
prekės ateina iš Prancūzijos, apmokestinamos. Štai dėl ko sieną 
kasdien pereina aibės kontrabandininkų.“ 

Volteras nor iškovoti, kad Prancūzijos Žekso provincijos, 
jos varguolių neslėgtų papildoma muito mokesčių našta viską 
perkantis Šveicarijoje. Tai jam pavyksta, kaip pavyksta ir už- 
kirsti kelią valdininkų savivaliavimui. 

1776 metų sausio 8 dieną Volteras su jam būdingu tempe- 
ramentu rašo Tiurgo: „Monsinjore, per Jūsų malones maža tau- 
telė tapo laisva. Svaigdamas džiaugsmu ir dėkingumu, puolu 
Jums į kojas ir sakau ačiū. Prašau Jūsų leidimo gauti protek- 
cijas keliems asmenims, nusipelniusiems Jūsų gerumo. Štai, 
pavyzdžiui, sjeras Sedilo, pripylęs savo namo aukštą druskos, 
kad išvaduotų mūsų žmones ir nuo šios priklausomybės...“ 

Tiurgo išpildė teisybės senjoro prašymą. 

„Fernėjaus patriarchas“ taip nesitveria dėkingumu ir džiaugs- 
mu už „mūsų provincijos žmones“, kad apie tai rašo ne vienam 
Tiurgo, dar keliems savo korespondentams. 

Jis be galo pasakoja apie šventę apygardoje. 1776 metų sau- 
sio 11 dieną rašo Kondorse: „„...Jūs pritarsite, garbingas filo- 
sofe, mano džiaugsmui — matyti kaime dešimt ar dvylika tūks- 
tančių žmonių... laiminančių poną Tiurgo ir apdainuojančių 
savo laisvę...“ (Laisvė, žinia, buvo labai sąlygiška, bet mąsty- 
sime istoriškai!) | ; 

Tą pačią dieną jis dalijasi džiaugsmu su „filosofe-peteliške“, 
savo senatvės metų drauge jaunąja ponia Sen Žiuljen, be to, 
ragina ponios Deni sūnėną: „Džiaukitės mūsų išlaisvinimu!“ Jam 
irgi aprašo kaimo šventę. 

93-iojo „„Korespondencijų“ tomo (1776 metų sausis—kovas), 
pavadinto „Žeksu“, įžangoje Teodoras Bestermanas teisingai pa- 

žymi: bendrapiliečių interesus Volteras iškelia aukščiau už sa- 
vuosius, randa laiko ir apygardai išvaduoti nuo mo 
bendroms problemoms spręsti.“ 

Derėtų įvertinti ir Tiurgo nuopelnus: išklausęs Voltero pra- 
šymą, ne tik padėjo Žeksui, bet-ir užsistojo už Šveicariją. Deja, 
šis puikus valstybės vyras per trumpai buvo vyriausiuoju kont- 
rolieriumi ir nespėjo įgyvendinti sumanytų ir pradėtų didžiulių 
ekonominių ir administracinių reformų. Volteras apverkė ir 
1777-aisiais mirusį poną de Triudeną, kuris taip pat rūpinosi 
Žeksu. 

1775-ųjų spalio 21 dienos laiške Andre Morele Volteras pa- 
sakoja apie tris dienas, praleistas Montinji pas poną de Triu- 
deną, matyt, svarstant apygardos problemas „sù mūsų mine 
rais, kurię baisiai pailsdavo išdirbę dešimt valandų per parą“. 
Jis nepailsdavo. 

- Volteras dėkingas kiekvienam, kas padarė gero provin- 
cijai. , 

Bet turbūt labiausiai vertas nuostabos Voltero rūpestis, kad 
jo sukurta Fernėjuje kolonija neiširtų jam mirus, kad nebūtų 
pažeisti kolonistų interesai. 

Kartą, kalbėdama apie“ Voltero -ir ponios Deni santykius, pa- 
teikiau palyginimą su Levo „Tolstojaus autobiografinės trilo- 
šumą: tarp Voltero su "Mari Luiza, kuna jis padarė ne tik vie- 
nintele ir visiška paveldėtoja, bet — dar būdamas gyvas — viso 
savo kilnojamojo ir nekilnojamojo turto bendrasavininke, Fer- 
nėjaus Dama, —taigi įžiūriu panašumą tarp anųdviejų ir Levo 
Nikolajevičiaus su Sofija Andrejevna — taip pat paskutiniaisiais 
Tolstojaus gyvenimo metais. Analogija, žinoma, sąlygiška ir 
reHatyvi, Ir vis dėlto neabejotina: Volteras rūpinosi kolonijos 
gyventojais, ponia Deni — savimi. | 

Prie paskutinių ,„Korespondencijų“ įomų Teodoras Bester- 
manas pridėjo priedą — daugybę aktų, liudijančių apie tai, ką 
Volteras ir buvo numatęs: ponia Deni po jo mirties kolonijos 
neišsaugos ir jos gyventojais nesirūpins. Todėl jis labai dos- 
niai, tačiau žiūrėdamas ne. savo, o jos interesų (juk pats greitai 
mirs!) ir juridinių formalumų „skolindavo kolonistams pinigų 
namams įsigyti ir statytis. Visus „šiuos aktus apiformindavo 
Žekso apygardos karališkasis notaras. Vienuose dokumentuose 

kaip skolintojas figūruoja vienas. VoHeras, kituose — ir ponia 
Deni, bet iš. esmės tai nieko nekeičia: iniciatyva priklausė 
jam vienam. Atvirkščiai, visai galimas daiktas, kad Volteras šias 
sumas būtų ne skolinęs, o dovanojęs, jeigu ne atkaklūs jos 
prašymai... O gal ir dovanodavo, nes teikiant negražinamąją 
paskolą, dokumentų apifarminti nereikėdavo. 

Štai, pavyzdžio dėlei, vienas toks aktas: 

„1777 metų rugsėjo 18 dieną po pusiaudienio aš, Pjeras Fran- 
sua Nikodomas, Žekso apygardos karališkasis notaras, gyvenan- 
tis Versua, dalyvaujant žemiau išvardytiems lįudytojams... su- 
darau tokią sutartį tarp „mesiro Fransua Mari de Voltero, ka- 
mergero, ir ponios Mari Luizos Minjo, mesiro Nikola Šarlio 
Deni, Sen Lui karališkojo ordino kavalieriaus, našlės, vadina- 
mosios Damos Deni, Fernėjaus Damos — ten pat abu ir gyve- 

a— iš vienos pusės, ir Klodo Berti, skolininko, taip pat gy- 
venančio Fernėjuje,— iš kitos. 

Ponas de- Volteras ir Dama Deni paskolina Berti namui sta- 
tyti EErnejuje 5000 frankų sumą — iš karto, likusius — per mė- 
nesį. . 

Dalį pinigų duoda Volteras, dalį — ponia Deni. Akto pabai- 
goje smulkiai nurodoma paskolos grąžinimo terminai ir kiek- 
vienos įmokos suma. l 

Kitu atveju pinigai buvo skolinami namui pirkti Fernėjuje, 
kaip užfiksuota akte, sudarytame to paties notaro, 1777 metų 
kovo mėnesį, Šį sykį paskola buvo duota netgi ne vietiniam 
"gyventojui, o Savojos pirkliui Antuanui Žakui. 

Nors Volteras viename 1775 metų laiške ir prisipažįsta Ri- 
šelje, kad bemeilytų mirti jam prie kojų Paryžiuje ar jo dvare, 
pavadintame šeimininko vardu, o ne tarp Juros sniegynų, „ta- 
čiau kiekvienas turi paklusti savo likimui“. Savo likimu jis lai- 
ko Fernėjų ir daro viską, kad šis „jo įdirbtas sodas“ neužželtų 
jam mirus. 


„3 skyrius 
VĖL APYSAKOS, PASAKOS... 


Voltero nuotaika prasta. Jis sužinojo, kad Jekaterina II pa- 
kvietė pasikonsultuoti į Peterburgą de La Rivjerą. Imperatorės 
pasiuntinys Prancūzijoje apibūdino jai šio fiziokrato' knygą „Po- 

litinės visuomenės prigimtinis ir tikrasis charakteris“ kaip še- 
devrą ir pavyzdį. l 

Norėdamas atsikratyti prastos nuotaikos, „Fernėjaus patriar- 
chas” atsako į knygą knyga, rašo „Žmogų su keturiasdešimt 
ekiu“, debiutuodamas naujame publicistinės apybraižos žanre. 
Ji pasirodo metais vėliau už La Rivjero knygą — 1768-aisiais. 

Tuo tikslu Volteras turėjo rimtai domėtis politine ekonomija, 

- kurios iki tol visai neliesdavo, be to, Prancūzijos mokesčių sis- 
tema, kurią buvo vos grybštelėjęs nedidelėje apysakoje „Žano 
ir Kolenas". Vienos ir kitos jam prireikė ne vien tam, kad moks- 
liškai polemizuotų, teoriškai paneigtų fiziokratų doktriną. Mat, 
laikydamiesi principo, jog produktyvūs yra tiktai žemės ūkio 
darbai, jie reikalavo įvesti vienatinį mokestį, kurį mokėtų tik 
žemės savininkai ir kuris būtų proporcingas jų gaunamai pro- 

. dukcijai. Volteras savo knygoje aiškiai ir ryžtingai stoja ginti 
vargšą duonpelnį, be kurio triūso vaisių neišgyventų šalis, jau 
ir šiaip įstumta į skurdą. 

„Kodėl Prancūzija,— klausia autorius per senuką, konevei- 
kiantį dabartį ir garbstantį praeitį — nūnai ne tokia turtinga 
kaip Henriko IV laikais?“ Ir tuoj pat atsako: „Todėl, kad žemė 
ne taip gerai įdirbama, todėl, kad mažai kas užsiima žemės 
ūkiu. O kodėl taip trūksta darbo rankų žemės ūkyje? Todėl, 
kad panaikinus Nanto ediktą, šalyje atsirado didžiulė tuštymė, 
priviso devynios galybės. vienuolių ir elgetų, be to, kas tik 
galėjo, bėgo nuo sunkių žemės darbų, kuriems esame dievo su- 
tverti ir kurių ėmėme gėdytis." 

„Kita mūsų skurdo priežastis,— aiškina senukas, perregimoji 
Voltero kaukė, — yra nauji mūsų poreikiai.“ Ne pirmą sykį Vol- 
teras tyčiojasi iš tariamų Amerikos atradimo pliusų. Bet dabar 
jis tyčiojasi apsiginklavęs tiksliais ekonominiais duomenimis: 
„Reikia sumokėti kaimynams keturis milijonus už vieną prekę ir 
penkis ar šešis — už kitą. Užtat galime įsiberti į nosį dvokiančių 
miltelių iš Amerikos. Kava, arbata, šokoladas, košenilis, indigas 
ir prieskoniai kasmet mums atsieina per šešiasdešimt milijonų.“ 
Vėl prisimenami Henriko IV laikai: Volteras ištikimas idealiam 
karaliui ir kartu nepatenkintas, kad panaikintas Nanto ediktas. 

Primenama it penkiolikos milijonų renta, kurią reikia išmo- 
kėti užsieniečiams dėl Paryžiaus miesto valdybos įsiskolinimo, o 
Henrikas IV, įžengdamas į sostą, išmintingąi sumokėjo tik dvie- 
jų milijonų skolą. .. Didžiulės išlaidos karams. .. 

„Šit kai kurios mūsų skurdo priežastys. Mes jį dangstome vi- 
sokiais blizgučiais ir madirigais daikčiukais; mes nusmurgę, bet 
turime skonį. Turime didžiai turtingų bankininkų, verslininkų, 
pirklių. .. bet gyventojai anaiptol nėra turtingi." | 

Ir šiame fone — žmogus su keturiasdešimt ekiu {šimtas dvi- 
dešimt frankų arba livrų) metinių pajamų. Šios sumos menkumą 
paryškina autoriaus pastaba prie senuko samprotavimų: ponia 
de Mentenon buvo paskajčiavusi, kad jos brolis su žmona per 
1680 metus Paryžiuje išleido keturiasdešimt tūkstančių ekiu, o 
valdant Henrikui IV juodviem būtų pakakę šešių tūkstančių. 
(Nuo ponios de Mentenon laikų aristokratų išlaidos ne suma- 
žėjo, o padidėjo.) 

Parodijuodamas Le Franko Pompinjano mėgstamą posakį ,„Vi- 
sas pasaulis turi žinoti“, Volteras pradeda pirmą skyrių — ,„Žmo- 
gaus su keturiasdešimt ekiu nuskurdimas“— taip: „Esu laimin- 
gas pranešdamas visam pasauliui, jog turiu žemės sklypą, kuris 
duotų man keturiasdešimt ekiu, jeigu ne mokestis.“ 

Nusiskundęs, kad dėl ankstesnių ediktų jo žemės bendrasa- 
vininkė buvo įstatymų leidimo ir vykdymo valdžia, paremta die- 
vo valia (paimta iš de Lą Rivjero knygos), ir todėl norint ne- 
norint reikėdavo atiduoti šiai valdžiai ne mažiau kaip pusę savo 
gero žegnojantis prieš didžiulį jos skrandžio tūrį, bėduolis kar- 
čiai dejuoja dėl tebeaugančios mokesčių naštos. Tik pindamas 
krepšius — apie tai žino vyriausiasis kontrolierius — žmogus su 
keturiasdešimt. ekiu išgalėdavo mokėti dvylika frankų. L kur 
aš dabar imsiu karaliui dvidešimt ekiu?“ 

Ne be reikalo Krameris bijojo išleisti šią bene maištingiau- 
sią Voltero knygą, tegu ir be autoriaus pavardės. Nors ir nebuvo 
ryžtasi vykdyti įsakymo — areštuoti pasaulinio garso „Fernėjaus 
patriarchą“, bet Paryžiaus parlamentui paliepus, 1768 metų rug- 
sėjo 24 dieną ši knyga buvo sudeginta taip pat iškilmingai kaip 
prieš trisdešimt metų „Filosofiniai laiškai“. Negana to, priešai 
išgiežė pyktį ant trijų nelaimingų „Žmogaus su keturiasdešimt 
ekiu“ pardavėjų. Tris dienas juos laikė prie gėdos stulpo, pa- 
smerkė kaip valstybinius nusikaltėlius ir išsiuntė į galeras. 

Valdžia turėjo ko niršti. 

Volteras šį sykį nieko neperdeda. Bet ir nereikia. Kas gali 
būti vaizdingesnio už pateiktus jo faktus? „Šešiasdešimties ge- 
nerolų vadovaujama asilų armija“ (šitaip knygos veikėjas vadi- 
na mokesčių rinkėjus su vyriausiaisiais atpirkėjais priešakyje) iš 

tikro visiškai nuskurdino žemdirbius, be to, kišosi į jų kasdie- 
ninę buitį. Valstietį slėgė ne tik nepakeliami tiesioginiai mokes- 
čiai — žemės, pagalvės, pajamų, kelių bei kiti, — bet ir gyvas 
galas šalutinių. Ne veltui Volteras taip griežtai pasisakė prieš 
druskos pirkimo prievolę, -užkrautą Žekso apygardos gyvento- 
jams. Dabar jis gynė ne vien savo kraštiečius. Kiekvienas sep- 
tynerių metų sulaukęs prancūzas privalėjo kasmet pirkti iš vals- 
tybės ne mažiau kaip septynis svarus brangiai kaštuojančios 
druskos. Ir tegalėjo šią druską vartoti kasdieniniam maistui, bet 
ne atsargai "krautis. Jei valstietis valgo pusiau prėską putrą ir 
likusia druska sūdo kumpį, iš jo išieškoma bauda. Be to, buvo 
žiūrima, kad jis gertų, rūkytų, valgytų tik sumokėjęs gėrimo, 
tabako bei kitus mokesčius. Šit kaip laisvi nuo mokesčių privi- 
legijuotieji sluoksniai patenkindavo žvėrišką savo apetitą. O 
kur dešimtinės dvasininkų ir dvarininkų naudai! „Bijau, kad vis- 
ką suskaičiavus, iš manęs, esant anai sistemai, atimdavo po kas- 
nelį tris ketvirtadalius lėšų“, — sako žmogus su keturiasdešimt 
ekiu. O fiziokratai nori dar padidinti jam naštą, tvirtindami, kad 
„Teikia apmokestinti tik: žemę, nes viskas eina iš žemės, net 
lietus, ir todėl turi būti apmokestinti tik žemės produktai“. 

Apie neteisingą ir absurdišką tvarką — o ją norima padary- 
ti dar žiauresnę ir neteisingesnę — vaizdžiai byloja trumputis 
epizodas. Žmogus su keturiasdešimt ekiu buvo, pasodintas į ka- 
lėjimą, nes per paskutinį karą („nežinia, dėl ko kariavome... 
tik girdėjau, jog laimėti negalime nieko, o prarasti galime daug“) 
mokesčių rinkėjas pareikalavo iš skurduolio šio karo labui tri- 
jų saikų grūdų ir maišo pupų, kaštuojančių dvidešimt ekiu, o 
jis neturėjo nei duonos, nei pupų, nei pinigų. Išėjęs iš kalėji- 
mo — vieni kaulai ir oda! — jis pamatė šešių arklių traukiamo- 
je karietoje įmitusį poną, kurį pažino dar tuomet, kai šis buvo 
didesnis už jį skurdžius. Užtat dabar ponas galėjo pasigirti ke- 
„turių šimtų tūkstančių renta. ; 

„Tai jūs mokate du šimtus tūkstančių valstybei,— tariau aš 
(žmogus su keturiasdešimt ekiu — A. A.)— kad ji galėtų kariau- 
ti jums tokį naudingą karą. Štai aš, turėdamas šimtą dvidešimt 
livrų, moku pusę.“ 

Tačiau turčius nemokėjo nė skatiko, nes, anot jo, ne jis esąs 
skolingas valstybei, o atvirkščiai — valstybė jam. Juk jis ga- 
vęs palikimą iš dėdulės, užsidirbusio Kadyje ir Surate aštuonis 
milijonus, taigi turįs ne žemę, o tik mainų priemones — sidab- 
rinius ir popierinius pinigus. 367 


Ketvirtame skyriuje Volteras pliekia vyriausiojo kontrolie- 
riaus priimamajame sėdinčius dykaduonius vienuolius ir visai 
aiškiai pasisako už bažnytinio turto sekuliarizaciją (pavertimą 
valstybine nuosavybe). Jis kėsinasi ir į pačią dieviškąją teisę, 
legalizuojančią neteisėtumą. l 

Autorius nepamiršta ir Prancūzijos baudžiamojo teisminio 
proceso, reikalauja jo reformos; kovodamas už tikybinį pakan- 
tumą, primena Kalaso, Sirveno ir -Labaro bylas. Smerkia tebe- 
naudojamus viduramžių kankinimus, „drakoniškus įstatymus“... 
Nepraleidžia progos užsipulti vardu pavadintą Freroną. 

Knygoje esama ir silpnų vietų. Ekskursas į gamtotyrą nėra 
tuometinio mokslo pasiekimų lygio kaip ir portatyviniame „Fi- 
losofiniame žodyne“. Bet mes tai atleidžiame „Žmogui su ketu- 
riasdešimt ekiu“. Atleidžiame ir sausumą, netgi tam tikrą nuo- 
bodumą,— atleidžiame todėl, kad tai viena svarbiausių Voltero 
bombų, sviestų į atgyvenusį režimą. Iš to, kas pasakyta kny- 
goje, jos autorius daro stulbinančią, nenuginčijamais argumen- 
tais paremtą išvadą: „Visų blogybių blogybė — feodalizmas. Jis 
padaro kur kas daugiau bėdų negu perkūnija su žaibais.“ 

Tad kaipgi galėjo nesudeginti tokios knygos, nesusIdOTON su 
jos pardavėjais? 

O kai dar pamanai, kad neturtingiausius, labiausiai engia- 
mus žmones stojo ginti turtuolis, valstiečius — senjoras, dvari- 
ninkas, supranti, kokie didžiuliai Voltero nuopelnai. 


Fantazija žaižaruojanti rytietiška pasaka „Babilono princesė“ 
savo forma nė iš tolo neprimena „Žmogaus su keturiasdešimt 
„ekiu“, nors buvo parašyta — ir neatsitiktinai! — tik mėnesiu vė- 
liau. 

Nors fantastišikumų apdarais, veikėjų kelionėmis, nuotyki- 
niu siužetu iš pažiūros ir panaši į „Zadigą“, „Babuką“, „Mikro- 
'megą", bet iš tikrųjų visiškai nuo jų skiriasi ir yra ką tik pa- 
Tašytos publicistinės poemos tęsinys. Ši pasaka ne filosofinė, o 
socialinė politinė. | 

Čia ir atgyvenusios santvarkos kritika; nesunku atspėti, jog 
Babilono karalystė — Liudviko XIV Prancūzija. O „kadangi -prin- 
cesė Formozantė ir jos mylimasis vaikosi vienas kitą po vi- 
są margą pasaulį, galų salis parodoma ir su visai perregima 
maskuote. 

Tik „Babilono princesės" pagrindinė kryptis yra jau visai 

kita negu „Žmogaus su keturiasdešimt ekiu“. „Fernėjaus pat- 
riarchas” tuo metu dėjo dideles viltis į tarptautines permainas. 
Jam atrodo, kad dvi svarbiausios katalikiškos dinastijos — Bur- 
'bonų ir Habsburgų — yra persiėmusios Švietimo idėjų. Jis, ko 
gero, perdeda apsišvietusių Vienos ministrų įtaką ir paties Juo- 
zapo II progresyvumą. Tą pat jis įžiūri ir Paryžiuje, Neapolyje, 
Madride, Lisabonoje. Jis skiria didelę reikšmę Parmos ministrų 
bylai, susijusiai su Burbonų ir Romos konfliktu. Popiežius prie- 
šinasi apšviestajam despotizmui ir todėl atskiria nuo bažnyčios 
doną Fernandą Parmietį ir jo vyriausybę. Burbonų dinastija, 
viešpataujanti daugelyje Europos šalių, sudaro vieningą frontą 
prieš popiežių ir jo šalininkus. Liudvikas XV užima Avinjoną 
ir atsisako paklusti popiežiui, iki tol visos katalikų bažnyčios 
valdovui, Neapolio karalius, Ispanijos karalius taip pat sten- 
giasi atsiriboti nuo popiežiaus valdžios. Volteras patenkintas 
katalikybės susiskaldymu ir viliasi, jog tai žada Švietimo perga- 
lę. Tiki: išmušė valanda perversmui, kuriam vadovaus filo-. 
sofai, ` 

Bet kiek dar reikia dėl to nuveikti! Kad ir koks didelis pa- 
sisekimas lydėjo Bekarijos knygą „Apie nusikaltimą ir baus- 
mẹ", Prancūzijos teisingumas, tiksliau, neteisingumas liko nepa- 
kitęs. „Babilono princesė“, atspindėdama Voltero lūkesčius, at- 
spindi ir šitai. Fanatikai kaip darė, taip daro piktybes, nenusi- 
ramina ir jėzuitai, nors jų ordinas ir uždraustas. Autorius kalti- 
na prancūzus vėjavaikiškumu, bet dar labiau tuo, kad Prancū- 
zijoje turi didžiulę įtaką niūrūs fanatikai, pusiau kvailiai, pu- 
siau apgavikai, kurie „viena tik savo išvaizda temdė pasaulį... 
Jaunuolį už vėjavaikiškumą bausdavo taip, kaip už kokį nu- 
nuodijimą ar tėvažudystę. .-'— aiški užuomina apie ševalje de 
Labaro mirties bausmę. 

Tačiau ir kitose šalyse ne viskas kaip sviestu tepta. Nei pa- 
sakos forma, nei perdėtos viltys netrukdo blaiviam Voltero rea- 
lizmui. Nors Amazanas ir žavisi Anglijoje laisvomis konstitu- 
cinėmis institucijomis, laisvasis Albiono sūnus ramiai sau sėdi 
apvirtusioje karietoje ir rūko. à 

Politiškai susiskaldžiusioje Vokietijoje Formozantė kas žings- 
nis sutinka kunigaikščius, freilinas ir elgetas. Nors „juodojoje 
Ispanijoje“ įvyko permainų, tačiau princesė palaikoma ragana 
ir tik per plauką nesudeginama ant laužo. Na, o daugiausia, 
žinoma, kliūva Italijai. Amazaną pribloškia popiežiaus trakta- 

tas ir visuotinis keliaklupsčiavimas prieš „Septynių kalvų senį“, 
kuriam reikia „bučiuoti kojos nykštį, tarsi jo skruostas būtų 
prie pėdos", — vėl geluonis. 

Kartodamas pamėgtas mintis, Volteras aukština kinų impe- 
ratorių už tai, kad šis“ išvijo jėzuitus, skelbusius rėliginį nepa- 
kantumą, ir giria protestantų Vokietiją, kur proto ir filosofijos 
pažangos dėka amžiams panaikintas absurdiškas paprotys laido- 
ti celėse gyvuosius ir primesti jiėms svetimą prigimeiai vien- 
gungystės įžadą. 

Nereikia pervertinti, kaip dažnai daroma, dosnių autoriaus 
liaupsių Jekaterinai II — mat Formozantė atsiduria kimerų ša- 
lyje (Rusijoje). Pasaka buvo kuriama tuo metu, kai „Fernėjauš 
patriarchas“ gyvai susirašinėjo su „Šiaurės Semiramide“ ir į ją 
žiūrėjo kaip į savo įsikūnijusias viltis, dedamas į apšviestuosius 
monarchus. „Babilono princesėje“ mes skaitome, kad kimerų 
imperatorė esanti „„...geresnė įstatymų leidėja kaip Izidė Egip- 
te ir Cerera Graikijoje, kad jai išmintingai valdant laukinė 
skitų šalis pavirtusi valstybe, kur klesti „menas, prašmatnybė, 
šlovė ir mandagumas“, kad jį, „siunčia kariuomenę taikai sutvir- 
tinti, kad žmonės negalėtų vieni kitiems kenkti, išmoktų pakęsti 
vieni kitus; ir jos vėliava — tai „visuotinės santarvės vėliava“, 
ir svarbiausias imperatorės nuopelnas yra pirmasis jos įstaty- 
mas —,,pakantumas visoms religijoms“. 

"Bet kai atidžiai paskaitai, ką Volteras rašydavo apie Jeka- 
teriną II kitiems korespondentams, kai sužinai jo tikrąją nuo- 
monę, tada pamatai, kad ne tokių jau didelių būta jo iliuzijų. 
Jos tariami nuopelnai jam buvo vien kaip propagandos priemo- 
nė. Gėjus sakė teisybę, jog Jekaterinos II atžvilgiu Volteras ne- 
buvo toks naivus kaip Didro. ,Volteras,— rašė tyrinėtojas,— 
niekada nejautė Jekaterinai II ypatingo prieraišumo ir ne per 
labiausiai žavėjosi Rusijos imperatore.“ Reikia pridurti, kad Vol- 
teras nenukentėjo nuo jos despotizmo, kaip nukentėjo nuo 
Fridricho II, be to, jis neturėjo išsamios informacijos apie toli- 
mą šalį, kurios valdovė puikiai sugebėjo dėtis jo mokine. 

„Babilono princesėje“ ne mažiau gėrimasi sarmatų šalimi — 
Lenkija, į kurios sostą galbūt įžengs karalius filosofas; žavimasi 
Švedijos kronprinco pažadėta savo šaliai laisve. i 

Apšviestasis absoliutizmas Volterui — sakytum, programa mi- 
nimum. Tačiau pasakoje taip pat yra garsusis karalių palygini- 
mas su piemenimis: pirmieji kerpa sàvo avis plikai, o tikrieji 

piemenys, „apsidengę vienais skarmalais, kerpa kur kas geriau 
už save. vilkinčias avis, heišbrenda iš skurdo ir atiduoda mo- 
kesčių rinkėjui pusę savo menko, iš ponų gauto uždarbio“ — 
aiški sąsaja su apybraiža „Žmogus su keturiasdešimt ekiu“. O 
pašlovinus Jekateriną II, Švedijos kronprincą Gustavą III, Sta- 
nislovą Poniatovskį, — viliasi autorius,— gal pavyks dabar pat 
pasiekti, kad kaimenė nebūtų kerpama plikai ir kad piemenys 
vilkėtų ne prasčiau už savo avis. Bet būtų geriausia, jei baigtųsi 
orakulų bei magų valdžia karaliams ir šie visai liautųsi kirpę 
savo kaimenę! 

Po „Babilono princesės". Volteras neišsisėmė kaip pasakoto- 
jas. Daug apysakų, pasakų, alegorijų buvo parašyta iki jos, ne- 
maža — po jos. 


4 skyrius 
„KONTRABANDA — AŠ PATS" 


Nors ir kaip Volteras pasinėręs į Fernėjaus gyvenimą, ta- 
čiau nenorėtų mirti paskutinį kartą neišvydęs Paryžiaus. Ar 
markizė de Pompadur, ar ponia Diubari buvo vyriausioji favo- 
ritė valdant Liudvikui XV — jis vis tiek negalėjo ir pagalvoti 
ne tik apie sugrįžimą, bet ir apsilankymą. O Liudvikas XVI, kūd 
ir davė 1774-aisiais nurodymus po Voltero mirties konfiskuoti 
ir jo paties peržiūrai pateikti visas pavojingas „Fernėjaus pat- 
riarcho“ knygas ir kūrinius, tačiau 1778-aisiais šiam pasirodžius 
Paryžiuje, vargu ar būtų ėmęs jį persekioti. Komedi fransez 
rengiasi statyti mylimo savo autoriaus paskutinę tragediją — 
„Ireną“. (Volteras klysta laikydamas ją geriausia savo drama.) 
Jis trokšta ne tik pamatyti garsiojoje scenoje „Ireną“, bet — 
kaip anais laikais — dalyvauti ją statant. Ponia Deni visaip ra- 
gina. dėdę keliauti, nė negalvodama, kad paliegęs aštuoniasde- 
šimt ketverių metų didysis žmogus iš tokios kelionės gali ir ne- 
grįžti... . 

Pagaliau nuspręsta. 1778 metų vasario 4 dieną Volteras, ly- 
dimas Vanjero, kamerdinerio ir tarno, palieka Fernėjų. (Ponia 
Deni išvažiavo dviem dienom anksčiau.) Kaimo gyventojams jis 
pažada po poros savaičių sugrįžti. „Aš reikalingas kolonijai“,— 
mes žinome, kad ši mintis visur su juo. 

Kelionę lydi neregėtas triumfas. Plačiai žinomas Voltero at- 
sakymas į tradicinį muitininkų klausimą, ar jis nevežąs kokios 
kontrabandos: „Vienintelė kontrabandinė prekė — tai aš“, arba 
„Kontrabanda — aš pats“. 

Šeštą kelionės dieną puikiausiai nusiteikęs Volteras įvažiuo- 
ja į Paryžių. | 

Per laimingą atsitiktinumą jis įsikuria tame pačiame Bono 
gatvės name, kuriame kadaise — dieve, kaip seniai tat buvo! — 
jo gyventa pas markizę de Bernjer, parašyta keletas „Lygos“ 
giesmių. Dabar šie fūmai priklauso mylimai jo įdukrai markizei 
de Vijet. 

Galų gale Volteras susitinka su savo „angelu sargu“ grafu 
d'Aržantaliu, su kuñigaikigiu. de Rišelje! Kiek metų tik susira- 
šinėta! 

„Pranašo“, „apaštalo“ atvykimas tiesiog įelektrina Paryžių. 
Jo ekipažui važiuojant gatvėmis, tėvai rodo vaikams didįjį žmo- 
gų ir prisimena Kalaso gynimo istoriją. 

Tačiau publikos dėmesį patraukia ne tik Voltero kaip rašy- 
tojo, filosofo, mokslininko, teisybės advokato šlovė, bet ir jo, 
išvaizda, .. Raudonas šermuonėliais apkraštuotas kostiumas, juo- 
das nepudruotas perukas ilgomis garbanomis, taip pat raudona 
keisto modelio skrybėlė, apsiūta kailiu — lyg atėję iš senų, pa- 
mirštų laikų. Mėlynspalvė su sidabro žvaigždėmis, paimta iš 
Fernėjaus karieta —senamadė ir gremėzdiška — taipgi duoda 
“peno aštrialiežuviams. Bet, žinoma, viršų ima susižavėjimas ir 
pagarba. 

O Versalis tyli, slėpdamas sutrikimą ir nepasitenkinimą. Iš 
ten ateinančios į Bono gatvę žinios nė kiek nepateisina „„Fer- 
nėjaus patriarcho“ lūkesčių. Beje, Marija Antuanetė susidomi 
uždraustu vaisiumi, net geistų savo akimis pamatyti pažinimo 
medį. Palaidūnas grafas d'Artua, būsimasis karalius, nūnai dar 
"jaunuolis, irgi norėtų pasižinti su įžymiuoju laisvamaniu. Gra- 
fas Provansietis, būsimasis Liudvikas XVIII, atvirkščiai, stengia- 
si dėtis visiškai abejingas didžiojo žmogaus atvykimui. 

O kai Liudvikui XVI pranešė apie šį nepaprastą įvykį — taip 
buvo žiūrima į tremtinio sugrįžimą po trisdešimties metų — jo 
didenybė išsiblaškęs paklausė: 

— Ponas de Volteras? Ak taip, žinau, jis Paryžiuje ir be 
mano leidimo... 

Buvo pasakojama, kad jis įsakęs patikrinti, ar jo tėvas ir 
pirmtakas nebuvo davęs nurodymo, draudžiančio Volterui atvyk- 
ti į Paryžių. Panašaus dokumento nerasta, ir karalius savo ne- 
pasitenkinimo viešai neparodė. Dvasininkai taip pat ne iš karto 
sukruto. 

Apie priešus buvo galima kol kas negalvoti, juoba kad bi- 
čiuliškai nusiteikę lankytojai ir šiaip smalsuoliai buvo gulte 
apgulę rūmus Bono gatvėje. Jau pačią pirmą dieną jų prisi- 
rinko kokie trys šimtai. Ypač ilgai Volteras kalbėjosi — seniai 
nesimatęs, nors ne taip seniai kaip su kitais draugais — su 
d'Alamberu. Ne mažiau — su Didro. Galų gale juodviem pavyko 
susitikti ir susipažinti! Mokslų akademija ir kitos įstaigos atsiun- 
tė ištisas delepacijas. Komedi fransez aktoriai troško ne tik pa- 
matyti mylimą ir gerbiamą autorių, bet ir pasitarti dėl „Irenos“ 
vaidmenų paskirstymo. Skubėjo išsakyti pagarbą kompozitorius 
Gliukas, ponia Diubari, anglų pasiuntinys. Ponia diu Defan pa- 
„sakė: „Čia visas Paryžius!“ Šeimininkas, kaip ir kadaise, ste- 
bino svečius sąmoju, išmoningų minčių kaskadomis, meilumu. 

Volterą, žinia, vargina šis nesibaigiantis srautas. Podraug jis 
laimingas regėdamas aplink save tiek gerbėjų, draugų ir, 
svarbiausia, vienminčių. Generolas paskutinį kartą peržiūri savo 
armiją. 

Jį aplanko ir ką tik įkurtų Jungtinių Amerikos Valstijų pa- 
siuntinys Prancūzijoje Bendžaminas Franklinas, net atsiveda anū- 
ką. Kambarys pilnutėlis prancūzų. Tačiau šeimininkas kreipiasi 
į amerikietį angliškai. Tada vienas svečias primena, jog Jungti- 
nių Valstijų pasiuntinys puikiausiai moka prancūziškai. Volte- 
ras į pastabą atsako: 

— Aš norėjau ponui Franklinui parodyti, kad kalbu jo kal- 
ba.— Ir jam sako: — Norėčiau nukeliauti į laimingą jūsų šalį 
ir ten pagyventi. 

Tuomet Franklinas be galo susijaudinęs paprašo „patriarchą“ 
palaiminti jo anūką. Volteras iškilmingai uždeda rankas ant par- 
klupusio berniuko galvos ir sako: „Vardan dievo ir laisvės!“ 
(Pasak kitos versijos — Dievas, laisvė, pakantumas!") 

Kai Volteras pasikvietė Tiurgo (dabar jis buvo pakliuvęs 
valdovo nemalonėn ir pašalintas iš pareigų), pirmiausia siekė 
pabučiuoti valstybės vyrui ranką. Tiurgo užprotestavo. Tačiau 
. Volteras nenorėjo nusileisti ir tarė: 

— Leiskite man pabučiuoti ranką, kuri pasirašė liaudies iš- 

gelbėjimą! — Ir jis pavadino Tiurgo galvą, šį gėrio ginklą, auk- 
sine. 

O laisvu laiku, kai nėra lankytojų, jis ir toliau dirba, taiso 
„Ireną“, pradeda naujas tragedijas. 


Šiaip ar taip, Volterui jau aštuoniasdešimt ketveri, sveikata 
prastoka, jis įpratęs gyventi visai kitaip, nors — žinome — irgi 
mažai tepailsėdamas, .. Jau vasario 12 dieną jis rašo iš Pary- 
žiaus gydytojui Tronšenui: „Senas ligonis negali atsistebėti, kad 
vis dar gyvas..." , 

Atgulęs nesiliauja priiminėjęs lankytojus, bet išpildo kitą 
Tronšeno įsakymą: nesilanko teatre. Tik kovo 30-ąją nuvažiuo- 
siąs į Komedi fransez ir pažiūrėsiąs „Ireną“, mat tą pačią dieną 
ketvirtą valandą dalyvausiąs susirinkime Mokslų akademijoje, o 
po to tylutėliai ir nukaksiąs į teatrą... | 

Bet vos jam iškėlus iš namų koją, džiaugsmingai pasitinka 
užtvindžiusi visą Bono gatvę minia. Mat tereikėjo vienam ki- 
tam kaimynui užmatyti prie paradinių durų pastatytą ryškiai 
mėlyną su sidabro žvaigždutėmis karietą —ir nusklendė gan- 
das, jog Volteras pasitaisęs ir šiandien išvažiuosiąs, ir ėmė pul- 
kuotis žmonės... Gandas buvo aplėkęs visą miestą, ir kur tik 
važiavo. didžiojo žmogaus ekipažas — iš abiejų gatvės pusių 
stovėjo paryžiečiai ir audringais susižavėjimo šūksniais sveikino 
Volterą. 

Pagaliau karieta sustojo prie Luvro, kur turėjo posėdžiauti 
Akademija. Sesija buvo skirta Voltero garbei, ir ką kita galėjai 
pamanyti, kai vos jam peržengus slenkstį, du tūkstančiai žmo- 
nių pagavo šaukti: „Tegyvuoja Volteras!“, „Tegyvuoja ponas de 
Volteras!" 

Tą dieną Paryžiaus gatvėmis lyg aidas skriejo vienui vieno 
žmogaus pavardė — Volteras. Vieno, bet ir ne vieno. Vieni jį 
sveikino kaip didžiausią iš gyvųjų Prancūzijos ir Europos dra- 
maturgą, „Henriados“ autorių. Kiti gėrėjosi juo kaip didžiausiu 
amžiaus išminčiumi ir pasakotoju, filosofinių romanų ir apysa- 
kų, neprilygstamojo - „Kandido" kūrėju... Tretiems jis buvo už- 
vis brangiausias ir savas kaip įkūnytas teisingumas, nepails- 
tantis kovotojas, Kalaso, Sirvenų, de Labaro gynėjas... 

Erdvioje Akademijos salėje negali sutilpti visi norintieji da- 
lyvauti sesijoje. Volteras pasodinamas į pirmininko krėslą. Su- 
silaukia ir kitokių pagerbimų, kokių nebuvo susilaukęs joks 

mokslininkas. Volteras pasako keletą pastabų dėl Prancūzų žo- 
dyno naujo leidimo ir pasiūlo savo paramą. 

Ne mažesnis triumfas jo laukia Komedi fransęz teatre, Tra- 
gedijos autorių apvainikuoja laurais, jo biustą scenoje ,— 
taip pat. 

„Tai jau šeštas „Irenos“ spektaklis. Bet -ne spektaklio, ne pje- 
sės, o autoriaus garbei suguža didžiulė minia priešais teatrą. 
Ir vėl jis girdi šauksmus: „Tegyvuoja Volteras!“, vėl regi — kaip 
gatvėse, kaip prie Luvro, kaip Akademijoje — džiugų siautulį. 
Spūstis tokia didelė, kad šlovinamasis drauge su markizu de Vi- 
jetu vos ne vos prasibrauna prie įėjimo. Tokia pat grūstis ir teatro 
viduje, kiekvienas trokšta pamatyti garsųjį senelį iš arčiau, 
prisiliesti prie jo drabužių. Karalienė tuo metu sėdėjo Opero- 
je, bet sužinojusi, kas dedasi Komedi fransez teatre, baudėsi 
važiuoti tenai. Pasakojama, kad ją suturėjes tik karaliaus 
laiškelis. 

Grįžęs po špektaklio namo, Volteras pasakė Vanjerui: 

— Jei būčiau žinojęs, jog bus tiek pamišūsių žiūrovų, nė 
už ką nebūčiau ėjęs: į Komediją. Per daug jau prisirinko pa- 
trakėlių, įsigeidusių, kad uždusčiau po jų rožėmis. Jūs. nepa- 
žįstate prancūzų (sekretorius buvo šveicaras — A. A.)! Tą patį 
jie ištaisytų ir Žanui Žakui. Paryžiečiai tik ir žino arba švilpti, 
arba ploti katučių; jie lengvai pastato statulas, lengvai jas ir 
nuverčia. 

Volteras neprarado ironijos ir skepticizmo. Nepervertino ir 
pastarojo triumfo. Bet kai viena moteris iš publikos sušuko: 
„Tai ponas Volteras, engiamųjų gelbėtojas, Kalaso ir Sirveno 
šeimų gynėjas!“ — jis tikriausiai nebuvo abejingas. 

Pati tragedija tokio didelio pasisekimo nepelnė ir vertėtai 
nuėjo užmarštin. Bet joks Prancūzijos rašytojas nebuvo susi- 
laukęs tokio pagerbimo. Maža kuris taip pergalingai buvo už- 
baigęs savo gyvenimą. Nematytas negirdėtas buvo entuziazmas, 
"kurį žmonija — jai atstovavo šio spektaklio žiūrovai — paskutinį 
sykį išreiškė nuostabiam- seneliui, nors ir anksčiau šiuo atžvil- 
giu jis nebuvo nuskriaustas. i 

Dar sykį atvažiuoti į Komedi fransez Volteras nebegalėjo. 
Prieš mirti, 1778 metų gegužės 13 dieną, jis ir trupė apsikeitė 
laiškais. Trupė rašė, kad viliasi vėl pamatyti savo autorių, kad 
ta proga susirinktų su didžiausiu džiaugsmu. Aktoriai žiną, kad 
sveikatos būklė jam neleidžianti lankytis teatre. Gal šį kartą 
leistų? 

Volteras tą pačią dieną atrašė: „Senelis, kuriam ponai iš Ko- 
medi fransez parodė tokį dėmesį, širdingiausiai jiems dėkoja. 
Jis mielai su jais susitiktų ir palengvintų savo kančias...“ 

Mielai būtų susitikęs, bet negalėjo. Paskutiniai sambūriai, 
kuriuose jis dalyvavo, — vėl Mokslų akademijoje ir tą pačią 
dieną — Komedi fransez teatre, atnaujintoje ;,,„Alziroje“, buvo 
balandžio pradžioje. 


Žinoma, Volterui reikėjo kuo greičiau sugrįžti į Fernėjų: 
kiekviena diena Paryžiuje artino jį prie kapo duobės. Geriausi 
bičiuliai primygtinai patarinėjo išvažiuoti.. Ištikimasis gydytojas 
Tronšenas manė tą patį: „Nevalia persodinti tokio seno medžio, 
nenorint, kad jis žūtų.“ Vanjeras visomis galiomis stengėsi iš- 
vežti patroną atgal. Volteras ir pats jautė, kaip pavojinga to- 
liau likti sostinėje, norėjo tesėti kolonistams duotą pažadą — 
kuo greičiau parkeliauti į savo „sodą“... 

Jei būtų gavę viršų grįžimo į Fernėjų šalininkai, gal Volte- 
ras dar būtų išgyvenęs tiek, kad pamatytų Bastilijos sugriovi- 
mą, o gal ir savo mokinį Kondorse giljotinoje... Šiaip ar taip, 
jis būtų pagyvenęs ilgiau. 

Bet, deja, didysis žmogus turėjo ir tokių draugų, kurie, ve- 
dini geriausių ketinimų, bet nesuprasdami jo sveikatos būklės, 
geidė, kad jis pasiliktų Paryžiuje. Taip elgėsi ir d'Alamberas. 
Jam pavyko rasti labai svarų argumentą sostinės naudai: o, 
kiek Volteras nuveiksiąs mokslo, literatūros, teatro labui, jei ne- 
išvažiuosiąs! 

D'Alamberui pasiūlius, Akademija išrinko ,,„Fernėjaus pat- 
riarchą" savo direktorium ateinančiam metų ketvirčiui. Jis ėmėsi 
naujų pareigų su įprastu uolumu, užsimojo pertvarkyti akade-- 
minį Prancūzų kalbos žodyną ir pasiėmė raidę „A“. 

Malonus širdžiai buvo ir masonų jam surengtas priėmimas 
į „Devynių seserų“ ložę. 

Bet tikriausiai jis vis tiek būtų išvažiavęs, jei ne ponia De- 
ni. Ką?! Jis norįs vėl į Fernėjų, o ji turinti jį lydėti? — netvėrė 
apmaudu toji, kuri vadinosi Fernėjaus Dama. Ir darė ką įmany- 
dama, kad Volteras nė trumpam nepaliktų Paryžiaus. Regis, Ma- 
ri Luiza galėjo aprimti: atsisakęs laikino prieglobsčio, jis ne 
išsinuomojo, o nusipirko Rišelję gatvėje statomą namą, jau 
nekalbant apie pareigas Akademijoje ir Prancūzų kalbos žo- 
dyną. Nuspręsta visiškai persikelti į sostinę. Bet vos tik Volte- 

ras puse lūpų prasitarė, jog turįs du mėnesius pabūti Fernėjuje, 
kad galėtų ten sutvarkyti visus reikalus, ponia surezgė klastin- 
giausią intrigą. O jeigu jam taip patiks mylimame dvare, kad 
"apsigalvos ir pasiliks tenai visam laikui?! 

Dvasininkija jau suskato“ persekioti Volterą ir stengėsi pa- 
veikti karalių, kad šis imtųsi ryžtingų priemonių. Liudvikas XVI 
atsakė, jog senelis ruošiasi į Fernėjų ir todėl jį galima palikti 
ramybėje. Bet ponia Deni įkalbėjo vielią rūmų žmogų atsiųsti 
laiškelį su melaginga žinia: jei Volteras išvažiuos iš Paryžiaus, 
kaipmat bus duotas įsakymas, draudžiantis jam sugrįžti, Tuo 
"pat metu dukterėčia apsimetė, kad dėdė ir jo sveikata jai bran- 
gūs kaip niekad, rašė apie tai Tronšenui ir kitiems... 

Jos intriga puikiai nusisekė, juoba kad Vanjeras, vis dar mė- 
ginęs nors trumpam išvežti patroną, buvo išsiųstas į Fernėjų 
atgabenti reikalingų popierių, ir Mari Luiza visaip stengėsi jį 
ten užlaikyti kuo ilgiau. Jis grįžo į Paryžių tik Volterui mirus 
ir dėl to be galo sielvartavo. 

Pačiai Mari Luizai jau buvo sukakę šešiasdešimt šešeri, bet 
ji nė už ką nenorėjo skirtis su sostine ir iš jos išleisti Voltero — 
juk jo triumfo atspindžiai nutvieskia ir ją... Be to, ji žinojo, 
kad nusiuntus į Fernėjų Vanjerą, dėl dvaro reikalų galima ne- 
kvaršinti galvos: jis ten viską sužiūrės. 

Gegužės 22 dienos laiškas iš sekretoriaus atėjo patronui dar 
esant gyvam, o atsakymas prasidėjo žodžiais: „Aš mirštu, bran- 
gusis Vanjerai.“ 'Nors ištikimasis gydytojas Tronšenas . atsikėlė 
į Paryžių, tačiau negalėjo ne tik išgelbėti ligonio, bet ir paleng- 
vinti jam kančių. Kad ištektų jėgų žodynui, Volteras geria ka- 
vos daugiau nei.paprastai ir įsivaro šlapimo pūslės ligą. Tuo- 
met jis griebiasi opiumo ir dar labiau sau pakenkia. Jo būklė 
darosi beviltiška, tai supranta ir pats. Gegužės 21 dieną siunčia 
Tronšenui laiškelį: „Bono gatvės pacientą visą naktį kankino 
baisios konvulsijos, tris kartus jam ėmė kraują. Jis prašo at- 
leisti, kad jau būdamas gyvas lavonas, suteikia Jums tiek rū- 
pesčių. . 

O Sonia Deni, norėdama priblėsinti patronui atsidavusio sek- 
retoriaus dėmesį, aiškiai meluoja. Gegužės 22. dieną ji rašo: 
„Brangusis Vanjerai, nuo vakardienos dėdė jaučiasi daug ge- 
riau, ir aš tikiuosi, mes jį išsaugosime, .." Ir po to — vėl steng- 
damasi užmigdyti adresato dėmesį: ,,„...mudu su dėde nutarė- 
me; kad Fernėjaus išnuomoti neverta.“ 

Ji, be abejo, puikiai žino: Voltero dienos jau suskaitytos 
(jis mirs gegužės 31-ąją). Tad gali nesirūpinti dėl jo gyvybės 
ir, privertusi jį pasilikti Paryžiuje, beširdiškai pasmerkia my- 
riop... Dėl savo ateities ponia Deni daugiau negu rami. 1777 
metų rugsėjo 29 dieną, papildydamas testamentą jos naudai, Vol- 
teras sudarė tokį dokumentą: „Aš pareiškiu, kad po mano mir- 
ties nereikia užantspauduoti mano apartamentų, kadangi baldai, 
namų apyvokos reikmenys, knygos ir rankraščiai atitenka po- 
niai Deni, kurią aš anksčiau paskyriau viso savo tuito 'pavel- 
dėtoja. Jai reikės perduoti visus raktus. Jeigu tuo metu dar 
nebus apmokėtos visos su namo išlaikymu -susijusios išlaidos, 
tai bibliotekoje, apatiniame iš -trijų sekreterio stalčių, ji suras 
keletą ritinių luidorų, kuriais galės padebgti skolas. Gal grynų 
pinigų yra ir mano miegamojo biure...“ (Po to eina instrukci- 
jos dėl ponui Brosui priklausančių krėslų sugrąžinimo, dėl ap- 
mokėjimo jam už karves ir teismo bylos išlaidas; šios bylos 
Volterui kelti taip pat nederėjo — A. A.) „Ji tikriausiai ras 
šiek tiek pinigų pas...“ (išvardijami bankininkai ir miestai, bet 
tiksliai nurodoma tik v viena suma — 300 tūkstančių tranki. Kur- 
syvas mano — A. A.) 

Testamento pabaigoje aiškinama, kur saugomos sutartys su 
kurfiurstu Palatiniečiu ir hercogu Viurtembergiečiu. 

„Korespondencijų“. 98-ojo tomo prieduose randame ir Volte- 
ro įgaliojimą -Vanjerui tvarkyti Fernėjų, be to, jam skirtą ne- 
oficialią instrukciją: „Mano ištikimasis Vanjeras viską parodys 
mano brangiai dukterėčiai. Esu įsitikinęs, kad jis negalės pa- 
sielgti kitaip ir geriau, kaip pateisindamas mano visišką pasiti- 
kėjimą.“ 

Patrono pasitikėjimą sekretorius pateisino. Kaip pasielgė po- 
nia Deni su jai atitekusiomis didžiausiomis palikimo vertybė- 
mis — dėdės rankraščiais ir biblioteka, atėmusi juos iš Prancū- 
zijos, mes jau žinome. Beje, tas pats Vanjeras nepaprastai rū- 
pestingai, įveikęs nemaža kliūčių, atgabeno dėžę su knygomis 
ir aplankais į Peterburgą. Jekaterina II-netgi paskyrė jam pen- 
siją, ištaisydama paties Voltero neapsižiūrėjimą ar aplaidumą. 
Ponia Deni apie tai išvis nepagalvojo. 

Kokie veidmainingi buvo jos rašyti Vanjerui žodžiai: „Mudu 
su dėde nutarėme, kad Fernėjaus išnuomoti neverta“, paaiškė- 
ja jai ėmus tvarkyti velionio numylėtą prieglobstį ir kūrinį: ne- 
trukus pardavė nekenčiamą dvarą markizui de Vijetui. Šis jį 

išnuomojo, ir kaimelis, netekęs savo- globėjo, teisybės senjoro, 
vėl įbrido į skurdą. 

O Fernėjaus Dama greit susirado „,paguodą“. Netekusi „„Dran- 
giausiojo, dievinamojo"“, tuoj ištekėjo už kažkokio Diuvivje. | 

Bet kol kas Volteras gyvas ir dirba iš paskutiniųjų. Ne tik 
ruošia raidę „A“ Akademiniam žodynui, bet ir kuria madrigalą 
gerų naujienų apie Lali procesą garbei — tai paskutinė teisy- 
bės. advokato byla. Be to, nepaliauja susirašinėjęs, . Paskutiniai- 
"siais mėnesiais Fernėjuje jis buvo išsiuntęs kaip niekad daug 
laiškų, ypač seniesiems adresatams: d Alamberui, d'Aržantaliui, 
d'Aržansui, Jekaterinai II, Rišelje, markizei diu Defan, Tronše- 
nams, Orasui Volpolui, taip pat naujiems korespondentams: 
Tiurgo, Kondorse, poniai de Sen Žiuljen. Nūnai daugelis jų ša- 
limais, Paryžiuje. Bet į Šveicariją, į Rusiją — Jekaterinai II jis 
rašo ir dabar... Mirties išvakarėse išsiunčia paskutinį laišką 
Fridrichui II. | 

Kaip prieš mirtį susiklostė santykiai Voltero ir katalikų baž- 
nyčios, kurią tiek metų ir taip atkakliai jis kvietė „sutriuškin- 
ti"? Klausimas labai svarbus, nes iki šiolei „šventieji tėvai“ 
spekuliuoja tuo, kad tas nedorėlis, tas bedievis, jausdamas: ar- 
tėjant galą, pripažino buvusią savo bedievystę nuodėminga ir 
panoro mirti kaip katalikas. 

Be abejonės, 1778 metų pavasarį Paryžiaus kunigai darė vis- 
ką, kad jį įveiktų nors prieš pat mirtį. Yra nemaža versijų, iš 
esmės panašių, apie tai, kaip Volteras iš pradžių atlikęs išpažintį 
abatui Gotje (kiti neteisingai vadina jį klebonu švento Sulpici- 
jaus parapijos, kuriai priklausė Bono gatvė), bet vieną ar dvi 
dienas prieš mirtį paklaustas — nesvarbu, kokio dvasininko, — ar 
tikįs Jėzaus Kristaus dievybę, atsakęs prašymu, kad jam leistų 
ramiai numirti. į ` 

Mes, aišku, labiau pasikliaujame tikrais dokumentais ir laiš- 
kais. 98-0jo „Korespondencijų“ tomo prieduose randame tokį pa- 
ties Voltero raštą, datuotą 1778 metų kovo 2 diena: „Aš, že- 
miau pasirašęs, pareiškiu, jog keturias dienas kentėdamas dėl 
kraujo nuleidimų ir būdamas aštuoniasdešimt ketverių metų, ne- 
galėjau nueiti į bažnyčią. Švento Sulpicijaus parapijos klebonas 
labai gražiai pasielgė, padarydamas dar vieną gerą darbą — at- 
siųsdamas pas mane poną abatą Gotje, dvasininką. Aš atlikau 
jam išpažintį ir, jei tokia bus dievo valia, numirsiu šventame 
tikėtime, kuriame gimiau, turėdamas viltį, kad dievo. gailestini- 

gumas teiksis atleisti man mano nuodėmes, lyg niekuomet ne- 
būčiau pykęsis su bažnyčia, neprašęs dievo atleidimo...“ Iš 
antro dokumento: „Markizo de Vijeto namuose. Ponas abatas 
Gotje, mano išpažinties klausytojas, mane painformavo, jog tam 
tikruose sluoksniuose kalbama, kad aš protestuojąs prieš visa, 
ką buvau atlikęs mirties akivaizdoje. Pareiškiu, kad tokioms 
kalboms nedaviau jokio. pamato, ir tai yra senas kiaurai mela- 
gingas pokštas, kurį iškrėsdavo daugeliui mokslininkų, labiau 
apsišvietusių ir už mane.“ 

Pareiškimai adresuoti ponui abatui Gotje. Kas buvo šis Vol- 
tero . nuodėmklausys, paakinęs jį rašyti atsižadėjimą? Breilstor- 
das vadina Gotje buvusiu jėzuitu, o aprašomuoju metu — nepa- 
gydomai sergančiųjų ligoninės kapelionu. Nėra pagrindo neti-' 
kėti Oksfordo mokslininku. Adolfas Mejeris, kaip. ir kiti biogra- 
fai, kaip ir Breilsfordas, tvirtina, jog Gotje pirmasis parašęs 
Volterui, pareikšdamas norą apvalyti nemarią jo sielą nuo visų 
nusidėjimų ir siūlydamas savo paslaugas. Tai paliudija vasario 
20 dienos Gotje laiškas ir Voltero atsakymas: „Jūsų laiškas by- 
loja, kad jį rašė geras žmogus.“ Paskui, pakartojęs savo devi- 
zą „Dievas ir laisvė“, Volteras šit ką rašo: „Man — aštuoniasde- 
šimt ketveri. Netrukus turėsiu stoti prieš sutvėrėją. Jeigu Jūs 
turite ką pasakyti, mano pareiga Jus priimti.“ 

Toliau Breilsfordas pateikia įdomią detalę. Tarp Paryžiaus 
dvasininkų, be abejo, įsiliepsnojo Konkurencija: kuriam pasiseks 
išklausyti mirštančio archideisto išpažintį? Nors parapijos klebo- 
nas buvo įsitikinęs, kad tik jam priklauso privilegija išduoti 
leidimą visiems į kitą pasaulį iškeliaujantiems savo parapijie- 
čiams, tačiau tokiai sunkiai sielai kaip Voltero siela jis paskyrė 
nepagydomųjų ligoninės kapelioną,— teigia tyrinėtojas. O iš tik- 
rųjų, matyt, viskas buvo sudėtingiau. Gotje parodė ir asmeninę 
iniciatyvą, ir — taip daugelis liudija — buvo gavęs tiesioginius 
ir netiesioginius Paryžiaus arkivyskupo nurodymus. Bet abatas, 
sugebėjęs palenkti į savo pusę Volterą, pasiekė visos dvasinin- 
kijos tikslą. Štai tada parapijos klebonas ir nusprendė pasinau- 
doti jo sėkme. 

Gotje, matyt, pavyko taip pat ne iš karto. Mes neturime 
pagrindo netikėti Vanjero tvirtinimu, jog pirmą kartą apsilan- 
kius abatui, Volteras į jo pasiūlymą prieiti išpažinties atsakęs: 
jis mylįs dievą, bet dvasininko tarpininkavimas jam nesąs zrei- 

kalingas. Kai suglumęs abatas išėjęs ir sekretorius užklausęs 
apie jį patroną, šis atsakęs: 

— Jis tikriausiai neblogas žmogus, bet tai nekliudo jam būti 
senu idiotu. 

Vienas žymiausių Voltero biografų vokietis daktaras Davi- 
das Fridrichas Štrausas klysta sakydamas, kad Volteras parašė 
credo: „Aš mirštu tikėdamas dievą, su meile draugams, be 
neapykantos priešams ir prakeikdamas prietarus“ (originalas sau- 
gomas Paryžiaus Nacionalinėje bibliotekoje) įprašytas pasipikti- 
nusio protestanto Vanjero, po to, kai buvo padavęs ar nusiun- 
tęs abatui pareiškimą, kad trokšta mirti su tuo tikėjimu, kuria- 
me gimė. Credo datuotas vasario 28-ąją — dviem dienom anks- 
čiau. (Pas Štrausą yra ir daugiau netikslumų.) 

Tai, žinoma, smulkmena. Daug svarbiau atsakyti į klausimą, 
kodėl Volteras sutiko ne tik atlikti išpažintį, bet ir duoti baž- 
nyčiai į rankas tokius dokumentus. Įspėti nesunku: jis taip pa- 
sielgė todėl, kad bijojo susilaukti Adrijenos Lekuvrer pomirti- 
nės dalios ir savo poelgiui didelės reikšmės neteikė. 

Yra kelios versijos apie tai, ką atsakęs Volteras į klausimą, 
kodėl jis susitaikęs su Piktąja. Tačiau visuose tos frazės varian- 
tuose kartojasi viena: jeigu jis būtų gimęs prie Gango, numir- 
tų pagal braminų papročius, netgi „su karvės uodega rankoje“. 
Tik tas skirtumas, kad, anot vienų biografų, „šitaip jis pasakęs 
abatui Gotje, aiškindamas, kodėl norįs numirti katalikų bažny- 
čios prieglobstyje... Pagal Štrausą, jis tai sakęs vienam savo 
draugui, `o prieš frazę apie karvės uodegą ištaręs kitą frazę: 
„Su vilkais gyveni — vilku staugi.“ 

Bet visi biografai — nors nurodydami įvairius dvasininkus, 
vieni mirties išvakares, kiti dvi dienas prieš mirtį — sutaria 
dėl vieno dalyko: į klausimą, ar pripažįsta išganytojo dievybę, 
Volteras atsakė: „Duokite man ramiai numirti.“ 


Bet ar ramiai jis mirė? D'Alamberas parašė Eridrichui II apie 
paskutines Voltero dienas — priiminėdamas opiumą nuo baisių 
skausmų, jis kone visą laiką buvo be sąmonės ir tik retais pra- 
šviesėjimo protarpiais tyliai skundėsi, jog atvažiavo į Paryžių, 
kad čia numirtų. i r 

Gydytojas Tronšenas, priešingai, viename laiške merdinčiojo 
jaudinimąsi lygina su audra. 


"Bet abu sutaria dėl svarbiausio dalyko: Volteras labai kan- 
kinosi, kad skiriasi su gyvenimu. Ir anaiptol ne baimindamasis 
pragaro kančių... Tronšenas nepritarė savo paciento ir bičiulio 
įsitikinimams, bet vis dėlto pripažino, kad Volteras išliko toks, 
koks buvo, iki paskutinės sąmoningos valandėlės, išsaugojo iš- 
tikimybę pažiūroms, aistrą darbui... Be paliovos jį kamavo 
mintis apie nepabaigtą Akademinį žodyną. Liko jis ištikimas ir 
savo taktikai. | 

Ir nei su Piktąja, nei su absoliutizmu susitaikymo nebuvo. 
Į jo paskutinį prašymą, kad duotų ramiai numirti, ir į Kristaus 
dievybės nepripažinimą katalikų bažnyčia pažiūrėjo daug rim- 
čiau pegu į kovo 2 dienos raštišką atgailą. Apsiriko tiek jis 
pats, tiek šį jo ketinimą palaiką draugai; taigi Volteras save 
pažemino be reikalo. Paryžiaus arkivyskupas neleido jo palai- 
doti Kordiljerų bažnyčioje, gedulingose pamaldose dalyvaujant 
visiėms akademikams, kaip ir priderėjo. Jis tikriausiai būtų 
uždraudęs iškilmingas, su religinėm apeigom laidotuves net ir 
tuo atveju, jei Volteras būtų atgailavęs ir antrą kartą, prieš 
užmerkdamas akis. | 

Jis ir miręs buvo kontrabanda. 

Dar Fernėjųje Volteras įsiruošė grabvietę savo pastatytoje 
bažnyčioje, vėliau išreiškė valią, kad būtų palaidotas vonios 
kambaryje. Artimieji negalėjo išpildyti nei pirmo, nei antro jo 
noro. Velionio sūnėnas, abatas Minjo, išbalzamuotą kūną apvil- 
ko chalatu, ant galvos uždėjo naktinę kepuraitę, pasodino tarsi 
gyvą į karietą ir skubiai išvežė du šimtus mylių už Paryžiaus, 
į Šampanę, Seljero abatiją. (Smegenys ir širdis prieš tai buvo 
išimti.) Nūnai jo širdis ilsisi Paryžiaus Nacionalinėje biblioteko- 
je, Gudono skulptūros papėdėje. Birželio 2 dieną, po iškilmingų 
gedulingų pamaldų abatijos bažnyčioje, Volteras buvo palaidotas 
pašventintose kapinėse. Vos karstas buvo nuleistas į duobę, at- 
ėjo Trua vyskupo draudimas laidoti. 

Didysis žmogus ir miręs iškrėtė pokštą Piktajai. Kadangi bu- 
vo palaidotas kontrabandos keliu, išvengė vargšės Lekuvrer po- 
mirtinės dalios, kurios taip bijojo. Abatas: Minjo už savivalia- 
vimą, žinoma, nukentėjo — buvo pašalintas iš pareigų. Bet po 
metų masonų ložė „Devynios seserys“ atlaikė už velionį gedu- 
lingas pamaldas, o Fridricho II užsakymu Berlyno katalikų ka- 
tedroje buvo atliktas rekviem. 

Gedulingos ceremonijos laisvamaniui tuo nepasibaigė. Pra- 
ėjus trisdešimčiai metų nuo Voltero mirties, Revoliucinis na- 
cionalinis susirinkimas nutarė pervežti jo palaikus iš Trua į Pan- 
teoną, buvusią šventos Genovaitės bažnyčią Paryžiuje, 

Istorinis paradoksas: ten buvo perkelti ir amžinojo priešo — 
Žano Žako Ruso. palaikai. Didžioji prancūzų revoliucija — mes 
žinome — pripažino juos abu didžiausiais savo pirmtakais. 

1809 metais nugalėjusi reakcija, vadinamoji Restauracija, 
Panteoną atvertė į bažnyčią ir juos abu pašalino. Net sklido 
gandas, jog Voltero palaikus išmetė. į sąvartyną, o karstą į rūsį 
pernešė tuščią. 

1830 metų liepos revoliucija atkūrė Panteoną ir sugrąžino 
Voltero ir Ruso palaikus į pirmykštę garbingą vietą; čia jie 
ilsisi ir dabar. o 

O Voltero dvasia liko gyva Prancūzijoje, Europoje, visąme 
pasaulyje, vis taip pat vienų aistringai gerbiama, kitų — neap- 
kenčiama ir nepripažįstama. 

Dar labai ilgai po jo mirties Rusijoje kiekvieną laisvamanį 
vadinta volterininku. XVIII amžiuje ir XIX amžiaus pradžioje 
buvo verčiama ir spausdinama, atliekama scenoje daug jo kū- 
rinių. 

Prieš antrąjį pasaulinį karą Voltero palikimas, rodės, pasi- 
traukė praeitin ir domino tik istoriniu požiūriu. Bet vos kilo 
karas, „ligotas Fernėjaus senelis“ atsidūrė pirmose prancūzų 
Pasipriešinimo gretose; su jo vardu lūpose maki kovojo prieš 
fašistus, o visokio plauko reakcionieriai pagavo jį šmeižti taip 
uoliai kaip abatas Defontenas bei kitas to meto abatas Nono- 
tas, žinomas vien per savo brošiūrą prieš Volterą. 

O dabar, kai ne tik Prancūzijoje, bet ir Šveicarijoje, abiejo- 
se Vokietijose, ypač demokratinėje, Anglijoje, Amerikoje ne- 
paprastai išaugo susidomėjimas XVIII amžiaus prancūzų Švieti- 
mu ir jo.tėvu, filosofų armijos generolu, Volteras kaujasi ir to- 
liau —su neofašizmu. 1967 metais Berlyne vykęs tarptautinis 
kongresas, skirtas prancūzų Švietimui, pasirinko šūkį „Pažanga 
ir taika“. 

Daug nuveikė tarybiniai mokslininkai studijuodami ir naujai 
nušviesdami Volterą ir jo amžių. | 

Šia linkme dirbama ir toliau... 


FRANSUA MARI ARUE DE VOLTERO 
"SVARBIAUSIOS GYVENIMO IR VEIKLOS DATOS 


1694, lapkričio 21 d.— gimsta Fransua Mari Arue. 

1704 — miršta Fransua Mari Arue motina. Jis įstoja į Liudviko Didžio- 
jo koležą. Abatas de Šatonefas jį pristato Ninonai de Lanklo., 

1706 — Fransua Mari Arue rašo pirmąją tragediją. Jis pristatomas ku- 
nigaikščiui de Vandomui, „Tamplio“ ratelio vadovui. Ima lan- 
kyti ratelio susirinkimus. 

1711, rugpjūtis — Fransua Mari Arue baigia koležą. Įstoja į teisės mo- 
kyklą. Įeina į „Tamplio“ ratelį. 

1713, rugsėjis — išvyksta į Hagą kaipo prancūzų pasiuntinybės sekre- 

torius. Gruodžio 24 d. grįžta į Paryžių. 

1714 — Fransua Mari toliau studijuoja teisę. Prancūzų akademijos poe- 
tinių kūrinių konkursui pateikia eilėraštį „Liudviko XIII įžadas“. 
Išspausdina dvi pirmąsias poemas. 

1715 — Liudviko XIV mirtis. Penkiamečio Liudviko XV karūnavimas. 
Regentystės pradžia. Fransua Mari dar tvirčiau susiriša su „Tamp- 
liu“. So pilyje kunigaikštienei diu Men jis skaito nebaigtą 
tragediją „Edipas“. . 

1716 — už eilėraštį „Karaliaujantis vaikelis” Fransua Mari Arue grėsia 

` tremtis į Tiulį, bet ji pakeičiama tremtimi į Siuli prie Luaros. 
Pažintis su panele de Livri. 

1717 — sugrįžimas į Paryžių. Gegužės 16 d. už neva jo parašytą poemą 
„Aš mačiau“ įkalinamas Bastilijoje. | 

1718 — išėjimas iš Bastilijos. Namų areštas su tėvo priežiūra Šatene. 
Lapkričio 16 d. „Edipo“ premjera. Didžiulis pasisekimas. 

1719 — Arue jaunesnysis pasivadina Volteru, 'šia pavarde spausdina 
„Edipą“. | 

1721—1722 — Volteras kuria poemą „Lyga, arba Henrikas Didysis“. Ke- 
liauja su ponia de Riupelmond po Belgiją ir Olandiją. Gin- 
čas Briuselyje su Žanu Batistu Ruso. Rašo poemą „Už ar 
prieš". | 

1723 — „Lygos, arba Henriko Didžiojo" išleidimas. Pažintis su ponia 
de Bernjer. Volteras suserga vėjaraupiais, jį slaugo Adrijena 
Lekuvrer. Parašoma tragedija „Marijamna“. Regento Pilypo Or- 
leaniečio mirtis. 

1724 — miršta Voltero tėvas metras Fransua Arue. 

1725 — „Lygos, arba Henriko Didžiojo“ dedikavimas Anglijos karaliui 
Jurgiui. Gauna pensiją iš Prancūzijos karalienės. Pirmoji pažin- 

tis su būsimu priešu abatu Defontenu. Prancūziją ima valdyti 
ministras pirmininkas kardinolas Fleri. 

1726—1728, 1726 vasario 4 d. Volterą sumuša ševalje de Roano lioka- 
jai. Balandžio 17 d. jis uždaromas Bastilijoje. Gegužės 5 d. su 
"sargyba išvyksta į Kale ir iš čia išplaukia į Angliją. Liepos 
mėnesį slapčiomis atvažiuoja į Paryžių, vildamasis susikauti 
dvikovoje su de Roanu. Grįžimas į Londoną. Volteras pristato- 
mas Anglijos karaliui. Užmezgamos pažintys su įžymiausiais 
anglais. Anglų kalbos, literatūros, teisės studijavimas. Dalyva- 
vimas Niutono laidotuvėse. Šekspyro spektaklių lankymas. „Ka- 
rolio XII istorijai“ medžiagos iš liudytojų rinkimas. Išleidžia 
Londone pagal prenumeratą „Hentiadą“— „Lygos, arba Henriko 
Didžiojo“ antrą redakciją. 1728 (?) lapkritį grįžta į Paryžių. 

1729, balandis — Volteras Paryžiuje. Toliau kuria „Brutą“. Rašo „Ka- 
rolio XII istoriją“, „Filosofinius laiškus“, kuriuos užbaigs vėliau. 

1730 — miršta Adrijena Lekuvrer. , Voltero eilėraščiai apie jos mirtį ir 
gėdingas laidotuves. - „Bruto“ premjera. Parašoma „Cezario 
mirtis“. 

1731 — policija sulaiko pirmą „Karolio XII istorijos“ leidimą. Volte- 
ras gyvena SaryEUJE pas savo bičiulę ponią de Fontenę 
Martel. 

1732 — pirmasis „Erifilos“ spektaklis. Pradėtas „Liudviko XIV amžius“, 

r „Zairos“ triumfas. 

1733 — išspausdinama „Skonio šventovė“. Meilės ryšių su markize diu 
Šatle pradžia. 

1734 — tragedijos „Adelaidė Diugeklen“ premjera. Volteras padeda su- 
situokti kunigaikščiui de Rišelje su panele de Giz. Gyvena pas 
jį Monže. Ruane išleisti „Filosofiniai laiškai“ parlamento pa- 
smerkiami sudeginti. Volterui vėl gresia suėmimas. Jis ir mar- 
kizė diu Šatle persikelia į Sirėjų. Užsiima tiksliaisiais ir gamtos 
mokslais. Volteras tarnauja visoms mūzoms. Toliau rašo anks- 
čiau pradėtą „Orleano mergelę“. 

1735 — prasideda nesantaika su abatu Defontenu. Lankymasis Lotarin- 
gijos kunigaikščio rūmuose, Liunevilyje. 

1736 — tragedijos „Alzira, arba Amerikiečiai“ pirmasis spektaklis. Pra- 
sideda draugiškas susirašinėjimas su Prūsijos kronprincu Frid- 
richu. Voltero bėgimas į Olandiją dėl poėmos „Pasaulietis“. Jo 
europinės šlovės įrodymai. Jis rašo „Niutono filosofijos elemen- 
tus“. 

1737 — Volteras grįžta į Sirėjų. Baigia tragediją „Meropė“. 

1738 — Voltero dukterėčios Mari Luizos Minjo ir kapitono Deni sgu- 
tuoktuvės. Voltero ir leidėjo Žoro procesas. 


1740 — Volteras rūpinasi Fridricho knyga „Anti-Makiavelis“. Pirmasis 
jųdviejų susitikimas Klevėje. 


1741 — pirmasis „Mahometo“ spektaklis. ESU „Samiprotavimai apie 
tautų papročius ir dvasią“. 

1742 — persikėlimas į Briuselį su sutuoktiniais diu- Šatle — ten vedamas 
teismo procesas. „Mahometo“ uždraudimas Paryžiuje. 

1743 — „Meropės“ triumfas Komedi fransez teatre. Voltero išvyka į Ber- 
lyną su diplomatine užduotimi. 

"1744 — dofino sutuoktuvių iškilmėms Volteras rašo „Princesę Navarie- 
"te". Spalio mėnesį persikelia į Paryžių. Meilės ryšių su ponia 
Deni pradžia. l 

1745, vasario 23 d. —, Princesės Navarietės” premjera. Volteras skiria- 

` mas Prancūzijos karaliaus istoriografu..Fontenua kautynės. Vol- 
tero poema apie jas. Markizės de Pompadur favoro pradžia. 
„Šlovės šventovės“ premjera. Volteras — Liudviko XV kamer- 
geras. 

1746 — Volteras pagaliau priimamas į Mokslų akademiją. 

1747 — nemalonumai karaliaus rūmuose. Voltero bėgimas į So pilį, pas 
kunigaikštienę diu Men. Jo pirmos filosofinės apysakos „Zadi- 
-gas" pirma redakcija. 

1748 — Volteras ir markizė diu Šatle pas Stanislovą Leščinskį Liunevily- 
je. Emili . sulaužo ištikimybę Volterui su markizu de Sen 
Lamberu. 

1749 — markizės diu Šatle mirtis. g 

1750 — Volteras su ponia Deni Paryžiuje. Jo namų teatras Traversjero 
gatvėje. Pasirodo naujas priešas — Freronas. 

' 1751—1753 — Volteras Prūsijoje, Fridricho IĮ kamergeras, poezijos mo- 

kytojas. Rašomas „Liudviko XIV amžius“. Knygos leidimai. Ne- 

° santaika su Mopertiuji ir Labomeliu. Pradedama bendradar- 

+ biauti su Didro ir d'Alambero „Enciklopedija“. Vaidai su Frid- 
richu. Išvykimas iš Berlyno. Voltero suėmimas Frankfurte 
prie Maino. 


1755 — išvykęs iš Liono, Volteras turi palikti Prancūziją. Ženeva. Gy- 
venimas Delisėje. Žemės drebėjimas Lisabonoje, Voltero poema 
apie jį. „,Samprotavimų apie..." leidimas. 

-1756 — Septynerių metų karo pradžia. Teisybės advokato pirmoji by- 
la — mėginimas išgelbėti admirolą. Bingą. 

1757—1760 — skandalas dėl d'Alambero straipsnio „Ženeva“. Enciklope- 
dijos” uždraudimas. D'Alambero pasitraukimas. Volteras ' palaiko 
Didro, toliau bendradarbiauja „Enciklopedijoje“. Rašo „Petró 
Didžiojo Rusijos istoriją". Byla su leidėju Grase. Polemika su 
Žanu Žaku Ruso. Turnėjaus ir Fernėjaus dvarų pirkimas. Vol- 
tero namų teatrai. Jo rūpinimasis Fernėjaus kolonija. Volteras — 
„Fernėjaus patriarchas“, „Europos užvažiuojamojo kiemo šeimi- 
ninkas“, „teisybės senjoras“. „Kandido“ pirmas leidimas ir sude- 

„pginimas Ženevoje. Karo su Le Franku de Pompinjanu pradžia, 
Volteras — filosofų partijos vadas. 

1761 — Volteras pradeda visų Kornelio raštų leidimą, įdukrina Mari — 
dramaturgo antros eilės anūkę. 

1762 — Kalaso bylos pradžia. Jekaterinos II įžengimas į sostą. Volteras 
daug metų su ja susirašinėja, laukia reformų Rusijoje. 

1764 — tragedijos „Olimpija“ premjera. Portatyvinio „Filosofinio žody- 
no“ leidimas. 

1765 — Kalaso pomirtinė reabilitacija. 

1766 — ševalje de Labaro byla. Sirvenų byla. 

1767 — „Atviraširdžio“ pirmas leidimas. 

1768 — kivirčas su ponia Deni dėl to, kad ji padėjo Laharpui pavogti 
Voltero rankraščius. Jos išvykimas iš Fernėjaus į Paryžių. „Žmo- 
gaus su keturiasdešimt ekiu“ leidimas. 

1771 — Sirvenų bylos. pergalinga užbaiga. 

1776 — „Biblijos, pagaliau susilaukusios paaiškinimų”. leidimas. 

1778 — paskutinis atvykimas į Paryžių. Visuotinis pagerbimas. Triumfas 
Akademijoje ir Komedi fransez teatre. Pažintis su Didro, Frank- 

- linu, susitikimas sų Tiurgo. Susirašinėjimas iki pat paskutinės 
dienos su daugybe korespondentų. Paskutinė liga. Ponia Deni 
neleidžia Volterui sugrįžti į Fernėjų. „Susitaikymas“ su katalikų 
bažnyčia, kad išvengtų panašių į Adrijenos Lekuvrer laidotuvių. 
Gegužės 31 d.— mirtis. Laidotuvės Seljero abatijoje. 

Knyga apie Fransua Mari Arue-Volterą (1694—1778) — prancūzų 
rašytoją, filosofą, istoriką, vieną prancūzų šviečiamojo judėjimo vado- 
vų. Knygoje parodomas Voltero gyvenimas Prancūzijoje ir už jos ribų, 
jo filosofinės bei grožinės kūrybos raida, kova prieš feodalizmą,. kleri- 
kalizmą bei fanatizmą, piešiami rašytojo draugų ir priešų paveikslai, at- 
skleidžiami socialiniai ir ideologiniai epochos prieštaravimai, 

